
S teinfino sūnumis žmonės vadino giminę, gyvenusią Mjoseno 
ežero! apylinkėse tais laikais, kai Norvegijoje viešpatavo Haraldo 
Jilės? sūnūs. Šitos genties vyrai buvo įsikūrę didelėse sodybose 
bemaž visose to ežero pakrančių parapijose. 

Vėliau, kai krašte prasidėjo neramumai“, Steinfino sūnūs la- 
biausiai rūpinosi, kaip išsaugoti nepaliestus savo žemės plotus ir 
sodybas, bet jie buvo tokie galingi, jog dažniausiai įstengė priešin- 
tis, nesvarbu, ar Oplandą valdė birkebeineriai“, ar kitokių maišti- 
ninkų statytiniai. Steinfino sūnūs, regis, per daug nesuko sau gal- 
vos, kas galiausiai taps Norvegijos karalium, tačiau kurie ne kurie 
genties vyrai ištikimai tarnavo karaliui Magnusui?, Erlingo sūnui, 
vėliau — Sigurdui, Markuso įsūniui“, o Sverę ir šio gentainius te- 
rėmė tiek, kiek privalėjo. Huvo Turė, vyresnysis Steinfino sūnus, 
su savo sūnumis palaikė karalių Skulę', bet kai šalyje įsivyravo 
taika, jie susitaikino su karaliumi Hokonu“ 

Tačiau nuo tų laikų šios genties šlovė ėmė blėsti. Apylinkių kai- 
muose stojo ramybė, vėl turėjo galią įstatymai ir teisingumas, di- 
džiausią valdžią įgijo žmonės, paskirti karaliaus vietininkais? ar pri- 
klausantys jo kariaunai ir pelnę jo pasitikėjimą. O Steinfino sūnūs 
nekėlė kojos iš namų ir tenkinosi vien tuo, kad patys tvarkė savo 
gerą. 

Nepaisant visko, jų gentis liko turtinga. Steinfino sūnūs buvo 
paskutiniai Oplando didikai !“, turėję vergų"', o ir vėliau bernais ir 
nuomininkais jie ėmė išlaisvintųjų palikuonis. Kalbėta, kad Stein- 
fino sūnūs troškę valdžios, bet, šiaip ar taip, jiems pakako proto 

pasirinkti tokius tarnus, kuriuos buvo lengva valdyti. Tos genties 
vyrai nepasižymėjo didele išmintim, tačiau ir kvailiais negalėjai jų 
pavadinti — jie buvo gana protingi, kai reikėjo išsaugoti savo gerą. 
Ir nebuvo pernelyg griežti ponai valdiniams, ypač jeigu šie jiems 


neprieštaraudavo. 


Dveji metai prieš karaliaus Hokono Senojo mirtį pasiuntė Tu- 
rė jaunesnysis, Huvo Turės sūnus, savo jauniausią sūnų, Steinfiną, 
karaliaus kariaunon. Jis turėjo aštuoniolika metų, buvo gražiai nu- 
augęs, dailus vaikinas, bet jį, kaip ir kitus gentainius, žmonės at- 
pažino tiktai iš žirgo, drabužių, iš ginklo ir papuošalų. Jeigu jau- 
nasis Steinfinas būtų vilkėjęs šiurkščia kaimiečio sermėga, dauge- 
lis tų, kurie iš vakaro prie alaus jį laikė sugėrovu ir bičiuliu, vargiai 
būtų jį pažinę. Steinfino sūnūs dažniausiai buvo dailūs vyrai, bet, 
pasak žmonių, visi — kaip iš akies traukti, o apie tą Steinfiną bi- 
čiuliai kalbėjo, kad jo protas esąs ne toks jau menkas, bet šio turįs 
kur kas mažiau nei puikybės. 

Tasai Steinfinas, būdamas Bjorgvine, sutiko mergaitę, Ingeb- 
jorgą, Jono dukterį, gyvenančią karaliaus dvare prie karalienės In- 
gebjorgos!“. Juodu vienas kitam krito į akį, ir Steinfinas pasiuntė 
piršlius pas jos tėvą, bet Jonas atsakė dukterį pažadėjęs Matijui, 
Haraldo sūnui, jaunojo karaliaus Magnuso!“ artimam bičiuliui iš 
palydos. Tačiau Steinfinas, matyt, niekaip nevaliojo suprasti, jog 
jam buvo rimtai atsakyta, kai sumanė pirštis, ir vis ėjo ir ėjo pas 
Joną, palenkė savo pusėn įžymius žmones ir net pačią karalienę 
Ingebjorgą, kad jį užtartų. Bet viskas buvo veltui, nes Jonas, Polo 
sūnus, nenorėjo laužyti Matijui duoto žodžio. 

Steinfinas lydėjo karalių Hokoną paskutiniame žygyje į Vaka- 
rus"“, užjūrin. Mūšyje prie Largso jis pagarsėjo kaip narsuolis. O 
kai karalius sirgdamas gulėjo Kirkevoge, Steinfinas dažnai nakti- 
mis ėjo prie jo sargybą, ir, kaip pačiam atrodė, karalius Hokonas 
jam buvo tada labai palankus. 

Kitą vasarą Steinfinas vėl atkeliavo į Bjorgviną. Vieną gražų ry- 
tą, tuojau po Joninių, keletas karalienės merginų, grįžtančių iš 


vienuolyno koplyčios į karaliaus dvarą, sutiko Steinfiną ir jo tarną 

atjojančius keliu. Jie vedėsi gražų žirgą, kurį Steinfinas sakėsi pir- 
kęs tą rytą su viskuo — su moterišku balnu ir visa apranga. Jis 
mandagiai pasisveikino su merginom ir juokaudamas siūlė išmė- 
ginti žirgą. Tada visas būrys nuėjo pievon ir ilgokai smaginosi. Bet 
kai Ingebjorga, Jono duktė, užsėdo ant žirgo, Steinfinas pasakė: 
tegu ji imanti žirgą ir jojanti namo į karaliaus dvarą, o jisai ją 
palydėsiąs. Tik vėliau buvo sužinota, kad juodu perplaukė Vorsą 
ir nusigavo į kalnus. Galiausiai pasiekė Huvą; iš pradžių Turė pik- 
tinosi tokiu netikusiu sūnaus poelgiu, bet vėliau atidavė jam nuo- 
šalią Fretasteino sodybą kalnuose tarp miškų. Čia jis ir apsigyve- 
no su Ingebjorga, Jono dukterim, nelyginant teisėti sutuoktiniai, 
o kai pavasarį juodviem gimė duktė, Steinfinas, pasikvietęs gar- 
bingų svečių, iškėlė krikštynas. 

Niekas jo nebaudė už tai, kad pagrobė merginą, nei už tai, kad 
pabėgo iš kariaunos. Žmonės kalbėjo, jog jis turįs dėkoti karalie- 
nei Ingebjorgai. O vėliau karalienė juodu sutaikė su Jonu, Polo 
sūnumi; šis atidavė Steinfinui dukterį už žmoną ir iškėlė juod- 
viem vestuves karaliaus dvare Osle, kur tuo metu buvo karvedžiu. 

Ingebjorga tada laukėsi trečio vaiko, bet nei ji, nei Steinfinas 
nebuvo deramai nuolankūs Jonui ir net kaip reikiant nepadėkojo 
už tėvišką jo malonę. Steinfinas apdovanojo uošvį ir jaunosios gi- 
mines brangiom dovanom, bet vis dėlto ir jis, ir žmona laikėsi be 
galo išdidžiai, dėdamiesi ir anksčiau laimingai gyvenę ir buvę taip 
pat gerbiami kaip dabar, — girdi, jie niekada niekam nepataikavę, 
norėdami pasigerinti gyvenimą. Į vestuves juodu buvo atsivežę 
vyriausią dukrelę Inguną, ir Steinfinas šoko laikydamas ją ant ran- 
kų ir visiems rodydamas; mergytė buvo trejų metukų, ir tėvai ne- 
sumanė, kaip didžiuotis tokiu gražiu vaikeliu. 

Tačiau pirmas sūnus, kurį Ingebjorga pagimdė netrukus po ves- 
tuvių, mirė, o paskui ji pagimdė negyvus dvynius, berniukus. Ta- 
da juodu suklupo prieš Joną, Polo sūnų, ir iš visos širdies prašė 
atleidimo. Vėliau Ingebjorga pagimdė du sūnus, tie jau gyveno. 
Kasmet ji vis gražėjo ir gražėjo; juodu gyveno meilėje, visko per- 
tekę kaip dideli ponai, buvo smagūs ir patenkinti. 


Tačiau gyveno ir dar vienas žmogus, kurio niekas nebeprisiminė: 

tai Matijas, Haraldo sūnus, tikrasis Ingebjorgos jaunikis, kuriam ši 
sulaužė ištikimybę. Tuo laiku, kai buvo Steinfino vestuvės, jis iške- 
liavo į užjūrį ir ten praleido daug metų. Matijas buvo neaukšto ūgio 
ir negražus, bet narsus, šaltakraujis ir neapsakomai turtingas. 

Steinfinas ir Ingebjorga buvo susituokę jau septyneri metai, ir 
jųdviejų dukterims Ingunai ir Turai suėjo vienai dešimt žiemų, 
kitai — aštuonios", o sūnūs buvo dar mažučiukai, tada Matijas, 
Haraldo sūnus, vieną naktį atsibeldė į Fretasteiną su ginkluotų 
vyrų būriu. Buvo šienapjūtė, ir dauguma šeimynykščių nakvojo 
tolimose pievose; tie, kur liko sodyboje, buvo užklupti miegant. 
Steinfinas nubudo tik ištrauktas iš lovos, kur miegojo kartu su 
žmona. Tais metais vasara buvo karšta, ir visi miegojo nuogi; nuo- 
gutėlis kaip ką tik motinos pagimdytas, stovėjo Steinfinas suriš- 
tas, laikomas trijų vyrų prie savo paties stalo galo. 

Ingebjorga, šeimininkė, gynėsi kaip laukinis žvėris — draskėsi ir 
kandžiojosi, kai Matijas, susupęs ją į lovatiesę, iškėlė iš lovos ir 
pasisodino ant kelių. Jis tarė Steinfinui: 

— Aš galėčiau taip atkeršyti judviem, kaip esat nusipelnę, ir tu, 
Steinfinai, būdamas surištas, nevaliotum apginti pačios, jeigu no- 
rėčiau pasiimti tą, kuri buvo skirta man, o ne tau. Bet aš bijau 
sulaužyti Dievo įsakymą ir labiau už tave gerbiu padorumą ir mū- 
sų papročius. O nubausiu tave, Steinfinai, štai taip: iš savo malo- 
nės grąžinsiu tau žmoną neliestą, o tu, mieloji Ingebjorga, gyvenk 
su vyru ir būkit abu sveiki ir laimingi! Aš manau, po šios nakties 
judu kas kartą, kai norėsit pasiglamonėti ir pasidžiaugti, neužmir- 
šit man padėkoti! — tarė jis ir nusikvatojo. 

Matijas pabučiavo moterį, paguldė ją į lovą ir pasakė savo vy- 
rams, kad metas joti. Tada pasisuko į Steinfiną. 

Steinfinas per visą tą laiką neištarė nė žodžio, ir kai suprato 
negalįs išsivaduoti, stovėjo tylėdamas, bet veidas buvo tamsiai iš- 
raudęs; visą laiką jis nenuleido akių nuo Matijo. Šis prisiartino 
prie jo. 

— Žmogau, ar tu esi toks nemandagus, jog nesusipranti padė- 
koti už malonę, gautą iš manęs šiąnakt? — paklausė Matijas šypso- 


damas. 

— Būk ramus, aš tau padėkosiu, — prabilo Steinfinas. — Jeigu 
tik Dievas laikys gyvą. 

Matijas vilkėjo durtiniu ilgom ir plačiom rankovėm; rankoga- 
liai buvo su kutais. Suėmęs rankovės kraštą pirštais, jis, dar pla- 
čiau šypsodamas, ėmė vasnoti kutu Steinfinui prieš akis. Paskui 
staiga taip smogė kumščiu į veidą surištajam, jog šiam iš burnos ir 
iš nosies pliūptelėjo kraujas. 

Matijas su savo vyrais išėjo. Ulavas, Auduno sūnus, Steinfino 
įsūnis, vienuolikos metų berniukas, įlėkęs perpjovė įtėviui pan- 
čius. Kol šnekėjosi su neištikimąja savo sužadėtine ir jos vyru, 
keletas Matijo žmonių išstūmė tą vaikėzą, Steinfino vaikus ir jų 
aukles į priemenę ir ten juos laikė. 

Steinfinas čiupo ietį ir, kaip buvo nuogas, leidosi paskui Matiją 
ir jo vyrus, kurie juokdamiesi ir tyčiodamiesi jojo atšlaite tiesiai 
per arimus. Steinfinas metė ietį, bet nepataikė. Tuo metu Ulavas 
nulėkė į šeimyninę ir tvartą ir išleido ten uždarytus tarnus, o Stein- 
finas grįžo namo, apsirengė ir pasiėmė ginklą. 

Apie Matijo vijimąsi negalėjo būti nė kalbos, nes Fretasteine 
tebuvo likę vos trys arkliai, kurie ganėsi aptvare. Ir vis dėlto Stein- 
finas nieko nelaukdamas ėmė ruoštis kelionėn: norėjo pasiekti 
tėvą ir brolius. Rengdamasis kalbėjosi akis į akį su žmona. Kai 
susiruošė, jinai jį palydėjo į kiemą. Ir tada Steinfinas šeimynykš- 
čiams paskelbė: jis tol nemiegosiąs su žmona, kol nenuplausiąs 
gėdos dėmės, kad joks žmogus negalėtų pasakyti, girdi, turįs ją iš 
Matijo, Haraldo sūnaus, malonės. Tai taręs išjojo, o šeimininkė 
nuėjo į seną atokią klėtį ir ten užsidarė. 

Šeimynykščiai, vyrai ir moterys, sugužėjo vidun, ėmė klausinė- 
ti ir smalsauti. Jie kamantinėjo pusnuogį Ulavą, sėdintį ant krašto 
lovos, kurion įsiropštė verkiančios Steinfino dukterys; tarnaitės 
mėgino išklausinėti abi mergaites ir Steinfino jauniausio sūnaus 
auklę. Bet nė viena negalėjo nieko tikro pasakyti, ir tarnai, liovęsi 
klausinėję, išsivaikščiojo. 

Berniukas, sėdėdamas tamsiame kambaryje, girdėjo graudžiai 
raudant Inguną. Tada ir jis įsiropštė lovon ir atsigulė greta jos. 

— Pamatysi, tavo tėvas atkeršys. Būk rami, jis taip ir padarys. O 

aš būsiu drauge su juo ir, nors Steinfino sūnūs kol kas dar negali 
kariauti, įrodysiu, jog jisai turi žentą. 

Pirmą sykį nuo anų laikų, kai visa tai nutiko, Ulavas išdrįso 
tiesiai pasakyti, kad juodu su Inguna, dar visai maži vaikai, buvo 
sužadėti. Ulavui apsigyvenus Fretasteine, iš pradžių šeimynykš- 
čiai apie tai kartkartėm kalbėdavo ir erzindavo vaikus, bet Inguna 
visada įtūždavo. Kartą ji, nubėgusi pas tėvą, pasiskundė, o šis su- 
pykęs uždraudė šeimynykščiams tokias kalbas ir taip smarkiai niršo, 
jog ne vienam dingtelėjo į galvą, kad Steinfinas galbūt gailisi pa- 
daręs tokį sandėrį su Ulavo tėvu. 

Bet tą naktį, nepaisydama užuominos apie jųdviejų sužadėtu- 
ves, Inguna prisiglaudė prie Ulavo ir, įrėmusi galvą į jo petį, taip 
verkė, jog berniuko marškinių rankovė visa sumirko. 


Nuo tos nakties gyvenimas Fretasteine smarkiai pasikeitė. Tė- 
vas ir broliai patarė Steinfinui, kad Matijui, Haraldo sūnui, iškel- 
tų bylą, bet Steinfinas atrėžė pats nuspręsiąs, ko esanti verta jo 
garbė. 

Matijas tuo tarpu nukeliavo savo sodybon Borgės apygardoje. 
O pavasarį jis leidosi į kelionę užjūrin kaip piligrimas. Bet kai 
apie tai buvo sužinota ir pasklido kalbos, kad Steinfinas, Turės 
sūnus, taip įtūžęs, jog vengiąs žmonių ir negyvenąs su pačia, tuo- 
met ir kilo visokiausios paskalos, kaip Matijas atkeršijęs neištiki- 
mai savo sužadėtinei. Nors Matijas ir jo vyrai apie tą žygį nepasa- 
kojo nieko kito, o tik tai, kas buvo kalbama ir Fretasteine, viskas 
taip susiklostė, kad juo toliau po kraštą plito paskalos, juo dides- 
nė, pasak žmonių, buvusi išpirka'“, kurios pareikalavęs Matijas iš 
Steinfino. Ir net buvo sudėta apie tą žygį daina, viską nušviečianti 
taip, kaip įsivaizdavo žmonės. 

Vieną vakarą, praėjus trejiems metams, girtaudamas su savo vy- 
rais, Steinfinas paklausė, gal iš jų kas moka tą dainą. Pradžioje visi 
gynėsi jokios dainos nemoką. Bet kai Steinfinas pažadėjo gausiai 
apdovanoti tą, kuris padainuos jo šoktinę, paaiškėjo, kad visi šei- 
mynykščiai ją moka. Steinfinas išklausė dainą iki galo, kartkartėm 
rodė dantis stengdamasis šypsotis. Netrukus jis nuėjo gulti kartu su 

įbroliu Kolbeinu, Turės sūnum, ir žmonės girdėjo pro šalinės dure- 
les'', kaip juodu gulėdami ligi vidurnakčio apie kažką kalbėjosi. 
Tasai Kolbeinas buvo Huvo Turės sūnus, sugyventas su meilu- 
že, kurią tėvas turėjo prieš vesdamas, ir jis kur kas labiau mylėjo 
jos, o ne santuokinius vaikus. 'Iurė gerai apvesdino Kolbeiną, ir 
šis gavo didelę sodybą į šiaurę nuo Mjoseno. Bet iš Kolbeino ne- 
išėjo nieko doro: būdamas išpuikęs, ūmus ir neteisingas, jis nuo- 
lat kivirčijosi su žemesniais už save ir su sau lygiais žmonėmis. 
Taigi jam trūko lipšnumo, ir kokios nors meilės tarp jo ir teisėtai 
gimusių įbrolių nebuvo lig tolei, kol Steinfino neištiko nelaimė, 
tada šis susibičiuliavo su Kolbeinu. Nuo to laiko abu broliai buvo 
neperskiriami, ir Kolbeinas nėrėsi iš kailio rūpindamasis pačiu 
Steinfinu ir visais jo reikalais. Bet juos tvarkė lygiai taip pat kaip ir 
savuosius ir susivaidydavo net ką nors darydamas brolio vardu. 
Be abejo, Kolbeinas nenorėjo pakenkti jaunesniajam broliui; jis 
net savotiškai pamilo Steinfiną, kai šis, jausdamasis bejėgis, visiš- 
kai pasikliovė įbroliu. Nerūpestingas ir tingus buvo Steinfinas kles- 
tėjimo metais; užuot rūpinęsis savo gerove, jis labiau galvojo apie 
ponišką gyvenimą. Po ano naktinio antpuolio jis kurį laiką šalino- 
si žmonių. Bet vėliau, Kolbeino patariamas, priėmė į namus visą 
būrį tarnų — jaunų, gebančių vartoti ginklą, o ypač tokių, kurie 
anksčiau buvo tarnavę kitų didžiūnų palydose. Steinfinas su savo 
vyrais miegodavo menėje!“ jie lydėdavo šeimininką, kur tik šis 
keliaudavo, tačiau jie nei galėjo, nei norėjo imtis kokio darbo, 
taigi tas žmonių būrys daug atsiėjo ir maža tedavė naudos. 
Tačiau, nepaisant visko, Fretasteine gerai ar prastai vis dėlto 
buvo ūkininkaujama, nes senasis ūkvaizdis Grimas ir Dala, jo se- 
suo, buvo Steinfino senelės vergo vaikai, ir jiems niekas daugiau 
nerūpėjo, kaip tiktai jaunojo šeimininko gerovė. O dabar, kai ga- 
lėjo prireikti pajamų iš dvarų tolimesnėse vietose, Steinfinas ne- 
norėjo nei akyse matyti nuomininkų ir prievaizdų, nei kalbėti su 
jais, o Kolbeinas, visur kur pavadavęs šeimininką, tolydžio su vi- 
sais pykosi. 
Ingebjorga, Jono duktė, visada buvo gera šeimininkė ir dau- 


geliu atžvilgių atpirko vyro išlaidumą ir poniškai nerūpestingą 

gyvenseną. Bet dabar ji su savo merginomis slėpdavosi klėtyje, 
ir kiti šeimynykščiai jos beveik nematydavo. Ji kažką galvojo, 
dėl kažko krimtosi, nieko neklausinėdavo, kas dedasi sodyboje 
ir namuose, ir vis pykdavo, kai kas nors sudrumsdavo jos min- 
tis. Net su vaikais, gyvenančiais drauge klėtyje, ji nebuvo šneki 
ir nesidomėjo, kaip jiems einasi nei ką jie veikia. Bet seniau, 
gerais laikais, ji buvo jautri motina, o Steinfinas, Turės sūnus, — 
visada smagus, mylintis tėvas, mėgstantis didžiuotis savo dailiais 
ir sveikais vaikais. 

Kol sūnūs, Halvardas ir Jonas, dar buvo maži, ji dažnai sodin- 
davosi juos ant kelių, sodindavosi ir supdavo įrėmusi smakrą į 
šviesius jų viršugalvius, bet ir tada sėdėdavo liūdna, susikrimtusi 
ir susimąsčiusi. Tačiau ūgtelėję berniukai nebenusėdėdavo klėty- 
je su nusiminusia motina ir tarnaitėmis. 

Tura, jaunesnioji duktė, buvo švelni ir graži mergaitė. Ji gerai 
suprato, kad tėvai patyrė didelę skriaudą, o dabar susirūpinę ir 
susikrimtę. Todėl, turėdama malonų būdą, stengėsi jiems įtikti. 
Ir tapo abiejų numylėtine. Kai žvelgdavo į dukterį, Steinfino vei- 
das kiek nušvisdavo. Tura, Steinfino duktė, buvo apskritutė, gra- 
žiai sudėta, dailių rankų ir kojų, ji anksti ėmė bręsti ir moteriškė- 
ti. Jos veidelis buvo pailgas, putlus, oda baltutėlė, akys mėlynos, 
nuo pečių sviro storos, geltonos kaip nunokę javai kasos. Tėvas 
glostydavo jai skruostus: „Esi geras vaikas, Tura, telaimina tave 
Dievas. Eik pas mamą, Tura, pasėdėk šalimais ir paguosk ją“ 

Tura eidavo ir sėsdavosi verpti ar siūti greta nuliūdusios moti- 
nos. Ir jausdavosi su kaupu atlyginta, jei Ingebjorga pagaliau ištar- 
davo: „Kokia tu gera, mano Tura, tegu Dievas tave saugo nuo vi- 
sokio blogio, vaikeli“ "Turai imdavo byrėti ašaros — prisimindavo 
sunkią tėvų dalią ir, užsidegusi teisingu pykčiu, žiūrėdavo į seserį, 
kuri niekada neįstengė ramiai nusėdėti šalia motinos ir nors va- 
landėlės pabūti klėtyje, amžinu savo judrumu visiškai neišvedusi 
jos iš kantrybės, kad galiausiai Ingebjorga visuomet prašydavo ją 
išeiti. Inguna lyg niekur nieko nerūpestingai lėkdavo pro duris į 
kiemą žaisti ir šėlti drauge su kitais vaikais — Ulavu ir keletu Fre- 
tasteino šeimynykščių berniukų. 

Inguna buvo vyriausia iš visų Steinfino ir Ingebjorgos vaikų. 
Mažutė ji atrodė neapsakomai graži. O dabar, pasak žmonių, ne- 
turinti nė pusės sesers grožio. Ji nepasižymėjo dideliu protu ir 
iškalba — buvo nei geresnė, nei blogesnė už daugelį kitų vaikų. 
Bet žmonės ją saviškai mėgo — ne mažiau už gražią ir tykią jaunes- 
niąją seserį. Steinfino vyrai, nors pagarbiai žiūrėjo į Turą, bet jiems 
labiau patikdavo, kai jų menėje būdavo Inguna. 

Nei Fretasteine, nei kituose artimuose ūkiuose ar viensėdžiuo- 
se nebuvo jos amžiaus mergaičių. Todėl Inguna turėjo bičiuliautis 
su berniukais. Ji visuomet drauge su jais žaidė ir išdaigavo, darė 
visa, ką darė jie: mėtė ietį ir akmenis, šaudė iš lanko į taikinį, 
žaidė muštuką, spendė raizgus miške ir žvejojo miško ežeriuke. 
Bet negrabiai, nejausdama jokio malonumo, nedrąsiai, tik iš bė- 
dos, ir galėdavo bemat viską mesti ir pulti į ašaras, kai berniukai 
žaisdami įsišėldavo ir ją nuskriausdavo. Bet vis dėlto jie pakentė 
savo draugijoje Inguną, visur kur juos sekiojančią. Visų pirma, ji 
buvo Steinfino duktė, o antra, Ulavas, Auduno sūnus, norėjo, jog 
ji žaistų drauge su jais. Kaip tik Ulavas visada ir buvo visų jų žaidi- 


mų vadovas. 


Ulavą, Auduno sūnų, sodyboje visi labai mylėjo — ir dideli, ir 
maži, nors niekas jo nelaikė meiliu vaiku. Regis, tas berniukas 
nieko arti neprisileidžia, nors ir nebūdamas storžievis; greičiau 
pasakytum, kad jis mažakalbis, išsiblaškęs, bet geraširdis ir pa- 
slaugus. 

Ulavas buvo dailus, nors toks baltaodis ir toks šviesiaplaukis, 
jog panėšėjo į baltakūnį, tačiau jo akys nebijojo šviesos kaip tų 
žmonių, nebuvo gunktelėjęs. Žalsvai melsvos Ulavo akys, nors ir 
blankokos, į pasaulį žvelgė atvirai, o galva tiesiai laikėsi ant tvirto, 
balto tarsi pienas kaklo. Rodėsi, nei saulė, nei vėjas negali nugai- 
rinti jo odos, neapsakomai stangrios, lygios ir baltos, tik vasarą 
žemą ir plačią viršunosę nuberdavo keletas smulkių strazdanėlių. 
Dėl to įstabaus baltumo jau vaikystėje Ulavo veidas atrodė šalto- 
kas ir sustingęs. Jis buvo apskritas ir apyplatis, bet bruožai taisyk- 
lingi. Viena nuo kitos gerokai nutolusios akys buvo didžiulės, gra- 

žiai atmerktos, o blakstienos ir antakiai — tokie šviesūs, jog saulė- 
je atrodė lyg auksinis šešėlis. Nosis plati ir tiesi, bet apytrumpė, 
burna nemaža, tačiau lūpos taip dailiai išlenktos ir tvirtos, jog 
galėjai jį pavadiriti gražialūpiu, jeigu jos nebūtų buvusios tokios 
blyškios šiame bespalviame veide. Užtat plaukai buvo be galo gra- 
žūs — tokie šviesūs, jog savo švitesiu labiau priminė sidabrą negu 
auksą, — tankūs, švelnūs, kiek banguoti. Kerpami apvalainai plau- 
kai dengė plačią baltą jo kaktą, o sprande tarp dviejų tvirtų rau- 
menų dūbsojo duobutė. 

Ne per daug aukštas pagal amžių Ulavas atrodė stambesnis, nei 
buvo iš tikro: gražiai sudėtas, kresnas ir raumeningas, su pernelyg 
mažom rankom ir kojom, kurios dėl apvalainų riešų ir kulkšnių 
rodėsi labai jėgingos. Jis iš tikrųjų buvo be galo tvirtas ir vikrus, 
jam ypač sekėsi visokia mankšta ir žaidimai su ginklais, nors nie- 
kada niekas šių dalykų jo kaip reikiant nebuvo mokęs. Kadangi 
paauglystės metais reikalai Fretasteine klostėsi prastai, Ulavas pats 
turėjo rūpintis savimi. Steinfinas, žadėjęs atstoti tėvą, kai priėmė 
berniuką į savo namus, nieko nedarė, kad jį išlavintų, kaip dera 
kilmingam vaikinui, nemažo turto paveldėtojui, numatytam vyru 
Ingunai, Steinfino dukteriai. 


Štai kaip nutiko, kad Steinfinas, Turės sūnus, tapo Ulavo įtėviu. 

Vieną vasarą"?, kai dar gyveno be rūpesčių ir laimingas, Steinfi- 
nui reikėjo joti į Eidsivos tingą“" Jis keliavo lydimas bičiulių ir 
giminių; su juo kartu buvo žmona ir duktė Inguna, tuomet šeše- 
rių metukų. Tėvai be galo mylėjo gražią dukrelę ir ją visur vežio- 
josi. 

Tinge Steinfinas sutiko vieną žmogų — Auduną, Ingolfo sūnų, 
iš Hestvikeno. Audunas ir Steinfinas, tarnaudami karaliaus ka- 
riaunoje, miegodavo šalimais ir susibičiuliavo, nors Audunas bu- 
vo vyresnis ir visai kitokio būdo: mat anais laikais smagus ir šne- 
kus Steinfinas kalbėdavo daugiausia apie save, o tylenis Audunas 
niekada žodžio nepratarė, kaip jam klojasi. 

Tų, pačių metų pavasarį“', kai karalius Hokonas leidosi žygin į 


Škotiją, Audunas vedė. Jis paėmė už žmoną danę Sesiliją, Bjorho 

dukterį, karalienės Ingebjorgos, su kuria kartu buvo auklėjama 
Rindo vienuolyne, vaikystės draugę. Kai Oslo vyskupas pagrobė 
jaunojo karaliaus Magnuso sužadėtinę ir išvežė ją į Norvegiją, nes 
Danijos karalius““, sulaužęs susitarimą, atsisakė ten pasiųsti savo 
giminietę, Sesilija iškeliavo drauge. Iš pradžių jaunoji karalienė 
pageidavo, kad mergina visam laikui liktų prie jos. Bet po metų 
ponia Ingebjorga, matyt, apsigalvojo ir dėjo visas pastangas, norė- 
dama Sesiliją kuo greičiau išleisti už vyro. Vieni kalbėjo, esą taip 
atsitikę todėl, kad pats karalius Magnusas mėgęs pašnekučiuoti 
su jaunąja dane, o žmonai tat nepatikę; dar kiti tvirtino, kad Sesi- 
liją pamilęs jaunasis Turnbergo Alfas, Erlingo sūnus““, bet jo tėvas 
vasalas Erlingas, Alfo sūnus, neleidęs sūnui vesti svetimšalės, ne- 
turinčios Norvegijoje nei žemių, nei galingų giminaičių. Jaunasis 
Alfas, atkaklaus būdo jaunikaitis, pratęs žūtbūt pasiekti savo, karštai 
mylėjo Sesiliją. Tada karalienė, saugodama nuo nelaimės, ir nuta- 
rė ją ištekinti nuošalėn. 

Vienaip ar kitaip būta, tačiau pati mergina buvo dora ir graži, ir 
pradžioje neketinęs vesti Audunas, porą kartų pašnekučiavęs su 
Sesilija, visomis išgalėmis ėmė siekti jos rankos. Vestuvės buvo 
iškeltos karaliaus rūmuose Bjorgvine; Hokonas Senasis davė nuo- 
takai kraitį. Audunas parsivežė žmoną į Hestvikeną. O ten jos 
negalėjo rasti nei karalius Magnusas, nei Alfas, Erlingo sūnus. 

Vasarą Audunas su savo laivu Herdluvoge prisidėjo prie kara- 
liaus laivyno ir plaukė drauge žygin į Vakarus“ O kai karalius 
prieš Kalėdas mirė Orknio salose, — tai buvo 1263 metų žiemą, — 
Audunas vedė laivą, plaukiantį į Norvegiją su žinia apie karaliaus 
mirtį. Paskui jis iškeliavo rytų link, savo sodybon. Vasarą vėl grįžo 
į karaliaus Magnuso kariauną. Tuo metu gimdydama mirė žmona 
ir paliko jam sūnų. Audunas pasidarė dar tylesnis, bet Steinfinui 
truputį pasipasakojo apie save. Hestvikene gyveno jo senelis; šis 
buvo nukaršęs ir gerokai užsispvręs. Jam nepatiko, kad anūkas 
buvo vedęs Norvegijoje neturinčią giminių svetimšalę. Be to, so- 
dyboje gyveno senas Auduno dėdė, visiškas beprotis. Didesnę lai- 
ko dalį Hestvikene Sesilija prabuvo su tais dviem seniais. „Bijau, 
kad tenai, rytuose, ji taip ir neapsiprato“, — kalbėjo Audunas. 

Norėdama pagerbti prosenelį, Sesilija danų papročiu davė kūdi- 
kiui jo vardą, bet Ulavas, Ulavo sūnus, dėl to baisiai supyko. „Nor- 
vegijoj niekas nekrikštija vaiko gyvo žmogaus vardu, nebent jeigu 
linki jam mirties“, — tarė jis. O Audunas buvo vienintelis abiejų 
senių turto paveldėtojas, bet Steinfinui jis davė suprasti, jog grei- 
tai nemanąs grįžti namo į Hestvikeną; ketinąs likti Bjorgvine ir 
tarnauti karaliui Magnusui. 

Netrukus Steinfinas pagrobė Ingebjorgą ir nuo to laiko nieko 
negirdėjo apie Auduną, Ingolfo sūnų, kol juodu vėl nesusitiko 
tinge. Audunas vedėsi drauge septynerių metų berniuką ir klausi- 
nėjo apie kažkokius žmones iš Sulejaro, su kuriais šičia turįs susi- 
tikti. Audunas atrodė labai nesveikas; anksčiau jis buvo aukštas, 
gražiai nuaugęs, lieknas vyras pailgu veidu, aštria erelio nosimi, 
labai balta oda ir balsvais plakais. O dabar — susimetęs į kuprą ir 
liesas kaip giltinė, veidas baisiai išblyškęs, aplink lūpas — melsvi 
šešėliai. Tačiau sūnus buvo tvirtas, gražus berniukas, plačiapetis ir 
dailaus sudėjimo, tokio pat šviesaus gymio kaip ir tėvas, nors šiaip 
ne per daug į jį panašus. 

Steinfinas džiūgaudamas pasisveikino su draugu, bet labai susi- 
sielojo pamatęs, jog Audunas toks pasiligojęs. Jis nė girdėt neno- 
rėjo, kad Audunas tingo metu gyventų skyrium nuo jo, ir draugas 
turėjo keliauti kartu į sodybą, kur Steinfinas su palyda buvo apsi- 
stojęs. 

Pakeliui Audunas papasakojo, kad žmonės, su kuriais jis turėjo 
susitikti, esą jo senelio brolio anūkai. „Artimesnių giminaičių aš 
neturiu; jie globos Ulavą, kai mirsiu“. Abu Hestvikeno seniai dar 
tebesą gyvi, tik visai sukriošę, o jam pačiam į vidurius įsimetusi 
liga, negalįs nieko valgyti nei gerti, šitaip ilgai neištversiąs, na, gal 
dar kokias kelias savaites. Visus tuos metus lig paskutinių Kalėdų 
jis tarnavęs karaliui Magnusui, paskui grįžęs namo į Hestvikeną, 
nes smarkiai susirgęs. Po žmonos mirties jis tenai lankęsis vos 
vieną kartą ir su sūnum susipažinęs tiktai šią žiemą. Dabar labai 
susirūpinęs jo ateitim, ir dar tie giminaičiai iš Sulejaro nepasiro- 
dę, o keliauti pas juos nepajėgsiąs — kai joja, jam prasidedą tokie 
skausmai, — bet jait priešpaskutinė tingo diena... „Vaiką nori pasi- 

imti Huvedės salos vienuoliai, bet jeigu jis užaugęs panorės ten 


likti ir tapti vienuoliu, su juo baigsis mūsų giminė“ 


Išvydusi gražų berniuką, netrukus liksiantį be motinos ir tėvo, 
Ingebjorga panūdo jį pabučiuoti. Tačiau Ulavas nuo jos paspru- 
ko, nulėkė prie tėvo ir nustebęs priešiškai žiūrėjo į moterį didelė- 
mis mėlynomis akimis. 

— Tu nenori pabučiuoti mano žmonos, Ulavai? — paklausė Steiri- 
finas ir nusikvatojo. 

— Ne, — atsakė vaikas, — nes Aslauga bučiuoja Kolą. 

Audunas suglumęs nusišypsojo ir paaiškino, kad kalba eina apie 
du senius, tarnaujančius Hestvikene, ir suaugusieji ilgai juokėsi, o 
Ulavas, visas išraudęs, tik nudelbė akis. Tėvas jį apibarė ir liepė 
mandagiai, kaip dera, pasisveikinti su Ingebjorga. Ulavas turėjo 
prieiti prie moters ir leistis jos pabučiuojamas, o kai atėjusi ma- 
žoji Inguna pasisakė irgi norinti pabučiuoti berniuką, Ulavas klus- 
niai prisiartino prie jos ir palenkė galvą, kad mergytė pasiektų jo 
lūpas. Bet vaiko veidas išraudo kaip ugnis, o akys priplūdo ašarų, 
ir vyrai juokavo, kad Ulavui nerūpi moterų palankumas. 

Vakarui atėjus, kai visi po vakarienės sėdėdami gurkšnojo, Ulavas 
lyg ir suminkštėjo. Inguna bėgiojo tarp suolų ir, pamačiusi tuščią 
vietą, puldavo ten, sėsdavosi ir mataruodavo kojom, o paskui, 
nučiuožusi aslon, bėgdavo kiton vieton ir vėl ropšdavosi ant suo- 
lo. Suaugusieji juokėsi, šaukė ją ir mėgino pagauti; mergytė vis 
labiau įsismagino. Ir tada Ulavas, kaip buvo matyti, taipgi ryžosi; 
jis pakilo iš savo vietos šalia tėvo, pasitaisė naują diržą su prika- 
bintu peiliu, perėjo per aslą ir atsisėdo greta Ingunos. O kai ši 
nušokusi pribėgo prie kito suolo, berniukas dvejodamas nusekė 
iš paskos ir vėl atsisėdo greta jos. Taip vaikai žaisdami bėgiojo tarp 
suolų — Inguna lakstė juokdamasi ir spygaudama, o Ulavas sekė iš 
paskos orus ir rimtas, tik kartkartėm žvalgėsi į tėvą, ir jo gražų, 
bet paniurusį vaikišką veidelį nutvieksdavo baikštus šypsnys. 

Vaikai jau sėdėjo kampe ir snūduriavo, tik štai prie jų priėjo 
Steinfinas su Audunu, nukėlė juos ant aslos ir privedė prie ugnia- 


kuro. Svečiai apstojo jį ratu; visi buvo įgėrę. Ir pats Steinfinas 

svirduliavo, kai paėmė dukters ranką ir ją padėjo Ulavui į delną. 
Paskui Steinfinas ir Audunas sukirto rankomis ir taip patvirtino 
sutarę vaikų sužadėtuves. Audunas padavė Ulavui auksinį žiedą, 
pagelbėjo jam užmauti ant Ingunos mažos rankutės, tada šią pa- 
kėlė aukštyn, kad visi pamatytų didžiulį žiedą, kadaruojantį ant 
vaiko pirštelio. Ingebjorga, Jono duktė, su moterimis ir juokėsi, 
ir verkė: gražesnio reginio kaip šie mažieji sužadėtiniai niekas ne- 
buvo matęs. 

Paskui Ingebjorga padavė dukteriai ragą ir paprašė išgerti į su- 
žadėtinio sveikatą; vaikai gėrė apsilaistydami drabužius. Steinfi- 
nas stovėjo apkabinęs draugą už kaklo; verksmingu balsu jis gar- 
siai ir iškilmingai prisiekė, kad Audunui nereikią rūpintis ar liū- 
dėti dėl to vaiko, kurį paliks: jis užauginsiąs Ulavą, atstosiąs jam 
tėvą, kol berniukas taps vyru ir parsives nuotaką tėviškėn; tai pa- 
sakęs Steinfinas pabučiavo Audunui į abu skruostus, o Ingebjorga 
pasisodino vaikus ant kelių ir pasižadėjo būti Ulavui kaip tikra 
motina — dėl Sesilijos, Bjorno dukters, kurią mylėjusi lyg tikrą 
seserį. 

Paskui Ulavui buvo liepta pabučiuoti sužadėtinę. Dabar ber- 
niukas drąsiai priėjo prie Ingunos, apkabino rankomis jai kaklą ir 
kaip įmanydamas nuoširdžiau pabučiavo, o liudininkai juokėsi ir 
gėrė į sužadėtinių sveikatą. 

Bet Ulavas, matyt, įsitraukė į žaidimą: staiga prišokęs prie ma- 
žosios savo sužadėtinės, vėl apkabino ir karštai išbučiavo. Aplin- 
kiniai smagiai kvatojo ir ragino bučiuoti toliau. 

Gal tas juokas sutrikdė Inguną, o gal užėjo kokia aikštis, bet 
mergytė ėmė veržtis iš Ulavo glėbio, o kai berniukas dar tvirčiau 
apglėbė, jinai suleido dantis jam į skruostą. 

Ulavas stabtelėjo ir suglumęs įsmeigė akis į ją. Jis pasitrynė 
skruostą, kur ištryško kraujo lašeliai. Tada pažvelgė į krauju išter- 
liotus pirštus ir jau buvo bebėgąs prie Ingunos, norėdamas ją ap- 
kulti. Bet tėvas paėmė jį ant rankų ir nunešė į lovą, kur jie turėjo 
miegoti. Netrukus sužadėtinis ir sužadėtinė buvo nurengti, pa- 


guldyti, ir, nepaisydami vaišių klegesio, jie bemat užmigo. 

Kitą dieną, kai išsipagiriojo, Steinfinas mėgino trauktis. Užsi- 
minė, kad vakar jie tik pajuokavę, — jeigu jau būtų norėję sužadėti 
vaikus, būtų apsitarę iš anksto. Bet Audunas, negalįs gerti dėl savo 
ligos, ėmė prieštarauti. Jis prašė Steinfiną nepamiršti pažado mirš- 
tančiam žmogui, ir Dievas tikrai nubausiąs, jeigu jis sulaužys žodį, 
duotą vienišam našlaičiui. 

Tada Steinfinas sumetė: Audunas, Ingolfo sūnus, kilęs iš senos 
ir garbingos giminės, nors dabar negausios ir praradusios galią. 
Bet Ulavas buvo vientūris sūnus, ir jeigu jis negali tikėtis didelio 
palikimo, be paveldimo giminės turto Hestvikene, vis dėlto tai — 
dvaras. Juodu su Ingebjorga galį susilaukti daugiau vaikų, tad Ulavas 
gal dar pranoksiąs Inguną, gausiančią po jo galvos, ko gero, tik 
dalį palikimo, skirto seserims“? Todėl ir išsipagiriojęs Steinfinas 
vėl pakartojo, ką kalbėjo būdamas girtas: pažadėjo užauginti Ula- 
vą ir išleisti už jo dukterį, kai abu vaikai sulauks pilnametystės. O 
iš tingo grįždamas namo, Steinfinas pasiėmė šiaurėn ir Ulavą, Au- 


duno sūnų. 


Tais pat metais į Fretasteiną atėjo žinia, kad mirė Ulavo tėvas, 
neilgai trukus po savo senelio ir išprotėjusio dėdės mirties. Pa- 
siuntiniai atbogino Ulavui ir dalį tėvo, taipgi motinos paliktų daik- 
tų — drabužių, ginklų ir dėželę su brangenybėmis. Tvarkyti Hest- 
vikeno dvarą buvo pavesta vienam senam gentainiui, žmonių pra- 
mintam Ulavu Puskunigiu. 

Steinfinas paslėpė įsūnio turtą ir taip uoliai ėmėsi jo reikalų, 
jog į Oslą su reikalais pasiųstiems žmonėms du kartus liepė susi- 
tarti su Ulavu Puskunigiu, kada galėtų susitikti. Bet tuomet juodu 
taip ir nesusitiko, o vėliau Steinfinas tuo nebesirūpino. Teisybę 
pasakius, mažai besirūpino ir savo paties reikalais. Ir jis, ir Ingeb- 
jorga Ulavo neskyrė nuo savo vaikų, augino jį kaip visus kitus ligi 
tolei, kol juos ištiko nelaimė. Na, o paskui apleido įsūnį turbūt nė 
kiek ne daugiau už kitus savo palikuonis. 

Šiaip ar taip, Ulavas greit apsiprato Fretasteine. Jis pamilo Stein- 
finą ir Ingebjorgą, tačiau buvo tykus, kiek užsidaręs vaikas ir juod- 
viem taip ir liko kažkoks svetimas. Ir pats niekada nesijautė pri- 

klausąs jų šeimai, nors čia berniukui buvo geriau gyventi nei te- 
nai, iš kur atkeliavo. Kaip įmanydamas jis stengėsi negalvoti apie 
pirmuosius savo namus, apie Hestvikeną. Bet kartkartėm iškilda- 
vo atmintyje anų dienų vaizdai. Kai prisimindavo visus tuos se- 
nius, jį prislėgdavo liūdesys. 

Šeimyna ten buvo iškaršusi, o prosenelio visas darbas tebuvo 
rūpintis senu išprotėjusiu sūnum, žmonių pramintu Mėšlabarz- 
džiu, — jį reikėjo penėti kaip vaiką ir saugoti nuo ugnies, vandens 
ir aštrių geležų. Todėl Ulavas dažniausiai turėjo rūpintis savimi 
pats. Bet jis niekada ir nežinojo, kad gali būti kitaip, o Mėšlabarz- 
džio nešvarumai ir dvokas, kiek siekia atmintis, jam tiesiog atro- 
dė sodybos gyvenimo dalis, net pamišėlio priepuoliai, kai šis staug- 
davo ir rėkdavo, irgi pasidarė tokie įprasti, jog ne per daug bai- 
mindavosi, kai jie prasidėdavo. Bet jis vijo šalin atsiminimus... 
Keletą sykių per paskutinius kelerius metus prosenelis buvo jį 
nusivedęs bažnyčion, kur matė nepažįstamus žmones, tarp jų mo- 
teris ir vaikus, bet niekada nepagalvojo, kad gali susieiti ar bent 
pasišnekėti su jais — jie buvo tartum neatsiejama pamaldų dalis. 
Net ir praslinkus daugeliui metų nuo to laiko, kai atkeliavo į Fre- 
tasteiną, pasitaikydavo, jog Ulavas staiga pasijusdavo toks vieni- 

M buvęs kažkoks netik- 


ras ir nepanašus į kasdienį kaip sekmadienio pamaldos bažnyčio- 


šas, tartum gyvenimas tarp šių žmonių 


je, ir jis laukė, kada galės iš čia iškeliauti ir grįžti į tą gyvenimą, iš 
kurio buvo atėjęs. Tai tebuvo atsiminimas, staiga šmėstelėjęs ir 
bemat dingęs, tačiau Ulavas niekada nesijautė įleidęs šaknis Fre- 
tasteine, nors ir neturėjo jokių kitų namų, kurių būtų ilgėjęsis. 
Bet kai kada iškildavo ir kitokių atsiminimų, ir širdį ūmiai nu- 
diegdavo liūdesys. Nelyginant kažkada sapnuotą sapną jis prisi- 
mindavo pliką uolą, riogsančią Hestvikene kiemo vidury; įšilęs 
akmuo buvo sueižėjęs, o jis gulėdamas kaulo nuolauža krapštė iš 
plyšių samanas. Įsivaizdavo vietas, kur vienas bėgiojo ir žaidė, ir 
tie prisiminimai buvo neapsakomai malonūs. Sodyboje už tvartų 
kilo stati kalno siena, tamsi ir žvilganti, ja sroveno vanduo, ir klam- 
pioje lomoje tarp kalno ir kiemo trobesių visada tvyrojo tamsa ir 


pavėsis, čia vešėjo aukštas žalias brūzgynas. 

Tenai buvo ir lėkštas užliejamas krantas, kur jis mindė jūržoles 
ir šiugždančius akmenėlius, rasdavo sraigių kiaukutų ir slidžių pa- 
žaliavusių, jūros vandens nugludintų sutrūnijusių medžių nuolau- 
žų. O priešais plytėjo žvilgančio vandens platybės, ir senas tarnas 
Kolis peiliu atvėrinėjo kriaukles ir davė jam — Ulavo burna prisi- 
pildydavo seilių, kai prisimindavo malonų skonį jūros vandens ir 
riebaus, gelsvai rausvo minkštimo, kurį jis godžiai čiulpdavo iš 
atvirų melsvai baltų kriauklių. 

Kai šmėstelėdavo tokie atsiminimai, jis nutildavo ir atsakydavo 
nei šį, nei tą, jeigu Inguna jį kalbindavo. Bet jis niekada neketino 
nuo jos trauktis. Niekada nesirengė jos palikti, kai ji ateidavo ir 
norėdavo būti su juo, jau greičiau būtų pagalvojęs, kaip pabėgus 
pačiam nuo savęs. Ulavui, Auduno sūnui, viskas taip susiklostė, 
kad paties likimo jam buvo lemta visada likti su Inguna. Viena, 
kuo jis buvo tikras, — tai žinojimas, jog juodu su Inguna susieti 
nesutraukomais ryšiais ir drauge nueis visą kelią. Jis retai galvo- 
davo apie aną sužadėtuvių vakarą, ir jau daug metų niekas nebe- 
užsimindavo apie abiejų vaikų sužadėtuves. Bet nors ir ką galvojo 
ar jautė, visada juto lyg kokį tvirtą pamatą po kojomis — jis visada 
gyvens drauge su Inguna. Berniukas neturėjo giminių, galinčių jį 
apginti, tik žinojo, kad Hestvikenas dabar — jo turtas, tačiau me- 
tams bėgant anos sodybos vaizdai vis labiau blanko — jie iškildavo 
kaip kažkokio tolimo sapno nuotrupos. Kai galvodavo, jog kada 
nors ten nukeliaus ir apsigyvens, tvirta ir tikra tebuvo viena — kad 
pasiims drauge ir Ingun4 — nežinomą ateitį juodu pasitiks drauge. 

Jis nesvarstė, ar jinai graži, ar ne. Kad Tura graži, žinojo, nes tą 
dažnai girdėjo tvirtinant. O Inguna buvo tiesiog Inguna, sava, įpras- 
ta, visada esanti čia pat; jis niekad negalvojo, kokia ji, kaip negal- 
vojama apie orą, — geras toks, koks yra. Jis pykdavo ant Ingunos ir 
ją bardavo, kai ši ožiuodavosi ar jam iki gyvo kaulo įgrisdavo, kar- 
tais ją net apkuldavo, kai juodu buvo mažesni. Jei Inguna žai- 
džiant būdavo gera ir lipšni, Ulavas tuo džiaugdavosi, lyg stojus 
gražiam orui. O dažniausiai juodu buvo tartum brolis ir sesuo, 
kuriems lengva susitarti, — kartais pykdavosi ir bardavosi, bet nė 
vienam neateidavo į galvą mintis, jog katras jų galėtų būti kitoks. 

Ir Fretasteino niekieno neprižiūrimų vaikų būryje šie abu, vy- 
riausi, laikėsi drauge, nes jie žinojo — šiaip ar taip, juodu tikriau- 
siai visą gyvenimą bus drauge. Tuo jie buvo tikri, o juk gera būti 
kuo nors tikram. Vienišas berniukas, atėjęs į svetimus namus, ne- 
jučiom prisirišo prie tos, kuri jam buvo skirta, ir jo meilė, vienin- 
telis dalykas iš visko, ką įgijo ir ką lėmė likimas, augo kartu su juo, 
nors pats vargu ar pastebėjo, kaip ji auga. Jis buvo prisirišęs prie 
Ingunos tarsi iš įpročio ligi to laiko, kol jo meilė sušvito naujom 
spalvom ir pats pajuto, kaip pripildė sielą. 

Viskas taip ėjosi iki vasaros tų metų, kai Ulavui, Auduno sūnui, 
pavasarį sukako šešiolika. O Ingunai buvo penkiolika žiemų. 

II 


I: tėvo Ulavas paveldėjo didžiulį kovos kirvį — išsikišusiais smai- 
liais kampais geležte, plieno ašmenimis, šonuose aptaisytą auksu, 
o rankena buvo iš paauksuoto vario rėželių. Jis turėjo vardą ir 
buvo vadinamas Etarfylgja* 

Tai buvo puikus ginklas, ir berniukas, kuriam jis priklausė, gal- 
vojo: vargu ar tokiai brangenybei Norvegijoje rasis lygių. Bet nie- 
kada apie tai niekam neprasitarė, be Ingunos, o ši tuo tikėjo ir 
taip pat kaip jis didžiavosi kirviu. Jis visada kabojo menėje, vir- 
šum Ulavo guolio. 

Bet tą patį pavasarį vieną dieną Ulavas pastebėjo, kad kirvio 
ašmenys įtrūkę, ir kai jį nusikabino nuo sienos, pamatė — plieno 
ašmenys išklibę prie geležtės ir džerškia per suvirinimo siūlę. Ulavas 
suprato, kad tuščias darbas ieškoti, kas buvo paėmęs kirvį ir jį 
sugadinęs. Todėl niekam daugiau nieko nesakė, tik Ingunai. Juo- 
du pasitarė, ką daryti, ir nutarė: vos tik Steinfinas iškels koją iš 
namų, Ulavas raitas nujos į Hamarį, kur gyvena garsus ginklaka- 
lys, ir jei šis nepagelbės, kirvio nebepataisys niekas. Likus savaitei 
iki Joninių, vieną rytą Inguna atlėkusi atnešė Ulavui žinią, girdi, 
šiandien tėvas ketinąs joti šiaurėn pas Kolbeiną, tad rytoj juodu 
galėtų keliauti į prekybos miestą. 

Ulavui net nebuvo atėję į galvą, kad jinai keliautų drauge. Jau 


daug metų praėjo nuo to laiko, kai vaikai buvo buvę mieste, o 


*Orig.: Ettarfylgja — genties dvasia globėja (sen. norv.). — Čia ir toliau — vertėjos 
pastabos. 

Ulavas net gerai nežinojo, ar toli jis, bet manė, jog iki vakaro 
spėtų grįžti namo, jei išjotų anksti rytą. Tačiau Inguna neturėjo 
savo arklio, o sodyboje nebuvo nė vieno jai tinkamo. Jeigu pakai- 
tom jotų jo Briedžiu, namus pasiektų tik vėlai naktį, be to, jinai 
jotų, o jis turėtų kulniuoti pėsčias; Ulavas tą žinojo iš anksčiau, 
kai juodu susiruošdavo joti žemyn, į parapijos bažnyčią didžiaja- 
me kaime. O Steinfinas su Ingebjorga tikriausiai užsirūstintų su- 
žinoję, kad jis pasiėmė Inguną į Hamarą. Tačiau Ulavas teatsakė, 
kad juodu nusileisią pakrantėn ir miestan plauksią valtimi — ir 
iškeliauti turį kuo anksčiau. 


Kitą rytą, dar gerokai prieš aušrą, be galo šviesią naktį, tykią 
ir nešiltą, Ulavas išsmuko iš menės. Buvo šalta ir drėgna nuo 
rasos, ir po tvankos viduje, kur miegojo žmonės ir šunys, toks 
oras gaivino tarsi maudynė. Stovėdamas ant akmens prieduryje, 
berniukas giliai alsavo nakties vėsa ir žvalgėsi norėdamas nuspė- 
ti dienos orą. 

Žemai tarp laukų buvo matyti žaliai balti ievų krūmai, apkritę 
žiedų putomis, — pavasaris atėjo ir čia, į kalnus. Dar žemiau žvil- 
gėjo blausiai pilkas ežeras, išvagotas tamsių ruožų, dieną žadančių 
lietų. Dangus taip pat buvo blausus, o žemai plaukė tamsūs debe- 
sų tumulai — matyt, naktį lijo. Kai žengė į kiemo žolę, Ulavo gel- 
toni ilgaauliai nedažytos odos batai nuo drėgmės patamsėjo, o 
auluose atsirado rusvų dėmių. Jis atsisėdo ant priedurio akmens, 
nusiavė batus, surišo juos ir persimetė per petį, ant kurio jau ka- 
rojo susuktas apsiaustas ir kovos kirvis. 

Basas jis perėjo per drėgną kiemą link klėtelės, kur viršuje šią- 
nakt miegojo Inguna su dviem tarnaitėm, — kad nepastebėta iš- 
spruktų iš namų. Susiruošęs į miestą Ulavas vilkėjo geriausiais 
savo drabužiais — šviesiai mėlynu angliškos gelumbės ilgu durti- 
niu ir tokio pat audinio ilgomis kojinėmis““ Bet tie drabužiai jau 
buvo gerokai išaugti — durtinis veržė krūtinę, rankovės — per trum- 
pos, o apačia tesiekė vos pusę blauzdų. Kojinės irgi buvo labai 
aptemptos, pėdas Inguna nukirpo dar rudenį, o dabar jos net 
blauzdų nepridengė. Bet durtinio apykaklę puošė graži apskrita 

auksinė segė, o liemenį juosė diržas, nusėtas sidabrinėm roželėm, 
susegtas sagtimi su šventojo Ulavo atvaizdu; durklas turėjo pa- 
auksuotą rankeną ir makštį. 

Ulavas, užlipęs klėtelės galerijon, triskart pabeldė į duris. Pas- 
kui stovėjo ir laukė. 

Pragydo kažkoks pakirdęs paukštis, jo trelės ir švilpčiojimai sru- 
vo tartum šaltinio vanduo, nustelbdami tylų, mieguistą cypsėjimą 
aplinkiniuose krūmuose. Ulavas pamatė paukštį; šis tupėjo eglės 
viršūnėje — mažas taškelis gelsvėjančiame šiaurės danguje. Jis įžiū- 
rėjo, kaip paukštis, nelyginant plakanti maža širdelė, gniužo į ka- 
muolėlį ir vėl tiesėsi. Debesų būreliai aukštybėse ėmė rausti, rau- 
do ir dangus viršum kalnyno kitapus ežero, raudoni atspindžiai 
nurausvino vandenį... Ulavas vėl pabeldė į duris, tik daug smar- 
kiau — tas beldimas taip skardžiai nuaidėjo rytmečio tyloje, jog 
vaikinas liovėsi alsavęs ir klausėsi, ar negirdėt bruzdesio kuriam 
trobesy. 

Neilgai trukus prasivėrė durys — iš klėtelės išsmuko mergaitė. 
Ją supo gelsvai rusvi susidraikę, bangomis vilnijantys plaukai. Ji 
vilkėjo tik marškiniais trumpom rankovėm — viršutinė jų dalis, iš 
plonos drobės, buvo išsiuvinėta žaliom ir mėlynom gėlytėm, o 
padurkai — nebaltinto pašukinio audeklo; apdaras buvo dukslus ir 
krito ant siaurų rausvai baltų pėdų. Drabužius turėjo užsimetusi 
ant rankos ir dar laikė krepšelį su valgiu. Padavusi jį Ulavui, metė 
ant žemės drabužių kupetą ir, krestelėjusi galvą, atmetė plaukus 
nuo veido, dar nurausvinto miego, — vienas skruostas buvo rau- 
donesnis už kitą. Išsitraukusi juostelę susijuosė marškinius ir juos 
truktelėjo aukštyn. 

Ji buvo aukšta ir liekna, gražiom rankom ir kojom, ilgu, grakš- 
čiu kaklu ir dailia galvute. Veidas — trikampis, žema, plati baltut 
baltutėlė kakta, vos vos iškila ties smilkiniais, dengiamais vešlių 
plaukų šešėlio; dailūs skruostai pernelyg staigiai siaurėjo ir dėl to 
apatinė veido dalis rodėsi pailga, o smakras apysmailis; mažutė 
tiesi noselė buvo trumpa. Bet apskritai jos veidelyje slypėjo kaž- 
koks nerimastingas žavesys: didžiules tamsiai pilkas akis melsvais 
nelyginant kūdikio baltymais temdė tiesių juodų antakių ir iškilių 

baltų vokų šešėlis; burna buvo nedidelė, bet lūpos raudonos lyg 
uogos, švytėte švytėjo baltai rausvi skruostai, — visu tuo Inguna, 
Steinfino duktė, ir buvo graži skaisčioje savo jaunystėje. 

— Na, pasiskubink, — ragino Ulavas, nes ji, sėdėdama ant laip- 
telių, vyturiavo apie kojas drobines kojines. — Kojines su batais 
verčiau neškis rankose, kol pradžius žolė. 

— Nenoriu eiti basa šlapia nuokalne, kai taip šalta... — Mergaitė 
truputį drebėjo. 

— Kai tik apsirengsi, tuoj sušilsi... negaišk be reikalo... Jau visai 
išaušo, pati matai. 

Inguna nutylėjo, paskui atrišo kojinių paraišalus ir dar sykį ap- 
suko apie kojas. Ulavas pakabino jos drabužius ant turėklo. 

— Pasiimk apsiaustą — juk matai, šiandien bus permainingas 
oras. 

— Mano apsiaustas žemai pas mamutę — iš vakaro užmiršau jį 
pasiimti. Atrodo, giedrijasi, o jeigu užeis lietus, tikriausiai rasim 
kur pasislėpti. 

— Jeigu užeis lietus, kai mudu plauksim, tada... O po miestą tu 
negalėsi vaikščioti be apsiausto. Bet užsivilksi mano, kaip esi pra- 
tusi... 

Inguna pažvelgė į jį per petį. 

— Kodėl tu toks priešgina, Ulavai? — Ji ėmė autis kojas. 

Ulavas jau ketino atsakyti. Bet tuo tarpu ji pasilenkė prie batų, 
ir nuslydę marškiniai apnuogino krūtinę, pečius ir žastus. Ir vai- 
kiną staiga užliejo naujų jausmų banga — drovus ir sumišęs, stovė- 
jo negalėdamas atitraukti akių nuo švytinčio nuogo jos kūno. Lyg 
niekada anksčiau jo nebūtų regėjęs; tai, kas buvo gerai pažįstama, 
dabar išvydo naujoj šviesoj — tarsi kažkokia griūtis staiga ištiko 
Ulavo sielą, ir jo jausmai įseserei pasidarė visai kitokie. Stipriau- 
sias iš jų buvo švelnumas, atmieštas užuojauta ir šiokiu tokiu išdi- 
dumu; palenkti jos pečiai nuožulniai leidosi link apvalainų alkū- 
nių; balti laibi žastai atrodė tokie minkštučiai, tartum po švelnia 
it šilkas oda nebūtų buvę raumenų, — jo galvoje šmėstelėjo vaiz- 
das nepribrendusios varpos, pritvinkusios pieningo minkštimo. 
Ulavas panoro prisilenkti prie jos, paglostyti ir paguosti — štai 

taip jis staiga pajuto skirtumą tarp jos švelnaus moteriškumo ir 
savo stangraus, raumeningo kūno. Ne kartą jis ją buvo matęs pir- 
ty ir apžiūrinėjęs save, stangrią ir tvirtą iškilią krūtinę, lygiai, stip- 
riai susipynusius pilvo raumenis, o kai pakeldavo ranką, iškildavo 
kieti raumenų gumulai. Išdidžiai lyg vaikas jis džiaugėsi esąs ber- 
niukas... 

Dabar tą džiugų savo tvirtybės ir grožio pajautimą kažkaip keistai 
persmelkė švelnumas: juk Inguna tokia silpna — jam tikriausiai 
reikės ją ginti. Ulavas norėjo apkabinti siaurus petelius, paslėpti 
savo delnuose mažutes mergiškas krūtis. Jis prisiminė tą pavasa- 
rio dieną, kai krito ant styrančio baslio, — tai buvo naujasėdijoje 
pas Gunleiką; jis susiplėšė drabužius ir apsidraskė krūtinę. Šiurp- 
damas iš siaubo ir malonumo, pagalvojo, kad niekada neleis In- 
gunai lipti drauge ant Gunleiko trobos stogo... 

Ulavas nuraudo, kai jinai pažvelgė į jį. 

— Ko spoksai? Mamutė nė nepastebės, kad aš apsivilkau jos 
marškinius; jinai jų niekad nenešioja. 

— Gal tau šalta? — paklausė Ulavas, ir Inguna dar labiau nuste- 
bo, nes jis kalbėjo taip tyliai ir lipšniai, kaip kartais kalbėdavo, kai 
berniukai žaisdami ją nuskriausdavo. 

— Ne, nemanau, kad užgelsiu rankas, — juokdamasi atsakė mer- 
gaitė. 

— Taigi, bet tu greičiau renkis, — rūpestingai paragino jis. — Tau 
rankos jau pašiurpo. 

— "Tuoj, tik susisegsiu marškinius... — Siuvinėti praskiepo kraš- 
tai buvo kieti; ji norėjo, bet niekaip negalėjo įsprausti storos me- 
džiagos į mažutį segės ratuką. 

Ulavas padėjo ant žemės nešulį, kurį buvo užsimetęs ant pečių. 

— Gali imti mano segę, — jos ratukas didesnis. — Atsisegęs 
nuo krūtinės auksinę segę, padavė jai. Inguna žiūrėjo į jį ir ne- 
galėjo atsistebėti. Jinai ne kartą įgriso jam iki gyvo kaulo. prašy- 
dama leisti panešiot tą segę, bet kad pats ją pasiūlytų — čia jau 
naujiena, nes tai — brangus gryno aukso papuošalas, ir toks di- 
delis. Išoriniame pakraštėlyje buvo užrašyti pirmi Angelo pa- 
sveikinimo žodžiai: Amor vincit omnia*" Jos giminietis Arnvidas, 

Fino sūnus, sakė, kad jų kalba tai reiškia: „Meilė nugali viską“, 
nes Švenčiausioji Mergelė Marija įveikia visų priešų piktybę ku- 
pinom meilės užtarymo maldom. 

Inguna užsivilko raudoną šventadienę suknelę, susijuosė lie- 
menį šilkiniu diržu ir susišukavo pirštais susivėlusius plaukus. 

— Gal duotum savo šukas, Ulavai? 

K3 tik jis buvo susikrovęs visus savo daiktus, o dabar vėl pasi- 
dėjo viską ant žemės, ištraukė iš kapšo šukas ir padavė jai, neišsi- 


duodamas, kad nekantrauja. 


Bet kai juodu nusileido žemyn ir žingsniavo taku tarp bažnyt- 
kaimio tvorų, svaiginantis jausmų pakilumas, apėmęs Ulavą, pa- 
mažu slūgo. Oras pragiedrėjo, smarkiai kaitino saulė, nelengvas 
darėsi ir nešulys: krepšelis su paviržiu, kirvis, apsiaustas, batai. 
Tiesa, Inguna sykį siūlėsi ką nors panėšėti, bet dar tada, kai juodu 
ėjo per tankų mišką ir po eglėmis buvo vėsu; maloniai gaivino 
skujų, spyglainių ir jaunų lapų kvapas. Saulė jau auksino medžių 
viršūnes, o paukščiai giedojo išsijuosę; netikėtai kilęs dvasios jau- 
dulys dar nepaliko Ulavo. Jinai paprašė jį sustoti, esą reikia persi- 
pinti plaukus, nes pamiršusi kaspiną, — taip, ji tokia. Kai išsipynė 
kasas, šviesiai rusvi vešlūs plaukai gražiai apsupo smilkinius, o ant 
įdubimų prie jų, rodos, krito prie pat odos susiraičiusių trumpų 
garbanėlių šešėlis. Žiūrėdamas į tas garbanėles, Ulavas širdyje vėl 
pajuto švelnumą. Ir kai ji pasisiūlė ką nors panėšėti, jis tik papur- 
tė galvą, o paskui Inguna nė karto apie tai neužsiminė. 

Čia, žemai prie fiordo?*, buvo tikra vasara. Juodu perlipo tvorą 
ir ėjo per aptvertą ganyklą — besitraukianti žemyn pieva atrodė 
nelyginant ištisinė gėlių griūtis: čia rausvi kmynų lopinėliai, ten 
geltoni it auksas burbulai. Prastoje žemėje aplink akmenis mėly- 
navo našlaičių kilimas, o jauno alksnynėlio pavėsyje tarpstančioje 
žalumoje prie miško ežeriuko liepsnojo raudoni šakiniai. Inguna 
tolydžio stabčiojo ir skynė gėles, o Ulavas darėsi vis nekantresnis, 
nes norėjo kuo greičiau nusigauti iki valties ir pasidėti nešulį. Be 
to, buvo išalkęs — abu dar nieko burnoj neturėję. Bet kai ji užsi- 
minė, kad juodu galį susėsti pavėsyje prie upeliuko ir pavalgyti, jis 

trumpai atrėžė, jog būsią, kaip jis pasakė. Kai pasiseks gauti valtį, 
juodu prieš išplaukdami ir pavalgysią — jokiu būdu ne anksčiau. 

— Visada turi būti tavo viršus, — suniurnėjo Inguna. 

— Jei duočiau tau valią, tikriausiai nuplauktume miestan tiktai 
kitą rytą. O jeigu manęs klausysi, galbūt tuo laiku jau būsim na- 
mie, Fretasteine. 

Jinai susijuokė ir, metusi gėles, nulėkė paskui jį. 


Visą kelią žemyn Ulavas ir Inguna ėjo palei upeliuką, tekantį į 
šiaurę nuo Fretasteino trobesių. Toliau, kaime, jis virto nedidele 
upele, o lygumoje, prieš įtekėdama į fiordą, upelė išsiliejusi nešė 
vandenis plačiu negiliu srautu, išsiveržusiu iš vagos, per didžiulius 
srovės nugludintus akmenis. Ežeras šioje vietoje sudarė nemažą 
pusapvalę įlanką; visas kelias ir ėjo jos pakraščiu, nusėtas aštriais 
pilkais akmenimis, atriedėjusiais iš kalnų. O paupiais ligi pat eže- 
ro augo didžiuliai seni alksniai. 

Prie upelės žiočių, kur krantas susidūrė su žaliu durpynu, takas 
ėjo pro aukštą akmenyną. Ulavas ir Inguna sustoję sukalbėjo Pater 
noster ir Ave Maria; paskui numetė krūsnin po akmenį, atlikdami 
krikščionišką pareigą mirusiajam. Greičiausiai tas žmogus bus nu- 
sižudęs, tačiau tas nutiko jau seniai, ir nei Ulavas, nei Inguna nie- 
kada taip ir nesužinojo, kas buvo anas vargšas. 

Jie turėjo persigauti per upelę iškyšulin, kur Ulavas tikėjosi 
pasiskolinti valtį. Jam, brendančiam basomis, tai buvo vieni nie- 
kai, bet Inguna, nespėjusi žengti vandenyje nė kelių žingsnių, ėmė 
verkšlenti — apskriti akmenys slydo iš po kojų, vanduo buvo šaltas 
ir gadino geriausius jos batus... 

— Tada pastovėk, o aš grįšiu ir tave pernešiu, — pasiūlė Ulavas ir 
ėmė bristi atgal. 

Bet kai pakėlė ją ant rankų, jis nebematė, kur statyti kojas, ir 
vidury upelės pūkštelėjo vandenin drauge su ja. 

Nuo ledinio vandens užgniaužė jam kvapą — visas pasaulis tarsi 
apvirto aukštyn kojomis. Iki pat amžiaus galo jo sieloje lyg įdagas 
liko tas vaizdas — visa, ką matė gulėdamas vandeny ir laikydamas 
glėbyje Inguną: pro alksnių lapiją prasimušusios šviesos ir šešėlių 

atšvaitai sruvenančiam vandenyje, kiek atokiau vingiuojantis ilgas 
pilkas kranto ruožas, nutviekstas saulės, mirguliuojantis mėlynas 
ežeras... 

Bet štai jis pakilo permirkęs iki paskutinio siūlelio, susigėdęs, 
suglumęs, tuščiomis rankomis, ir juodu ėmė bristi į krantą. Ingu- 
na verkšleno purtydama iš rankovių vandenį, gręžė čia kasas, čia 
suknelės padurkus. Skundėsi užsigavusi į akmenis. 

— Nagi nutilk, — paprašė nelaimingas Ulavas. — Jeigu tu visada 
taip zirsi dėl mažmožių... 


Dangus buvo žydras, be jokio debesėlio, priešais tyvuliavo ly- 
gus fiordas, tik kur ne kur išraižytas saulingų raibulių. Ramioje jo 
plynėje atsispindėjo kitas krantas — šviesios lapų garbanos niūrio- 
je eglyno prieblandoje, trobos ir laukai atšlaitėse. Visai sušilo, ap- 
linkui Ulavą ir Inguną karštai, palaimingai alsavo vasaros diena. 
Nors ir buvo sušlapę lig paskutinio siūlo, juodu pasijuto sušalę tik 
iškyšulyje, atsidūrę perregimame beržų šešėlyje. 

Žvejo našlės trobelė buvo drėbtinė ir teturėjo vieną, priekinę, 
lentų sieną, kurioje buvo įtaisytos durys. Be jos, sklype dar stovė- 
jo tvartas, sukrautas iš akmenų ir velėnų; prie jo šliejosi pašiūrė, 
kiek apsauganti šieno stirtas ir lapines šluoteles nuo žiemos pūgų. 
Netoli trobelės buvo kaugės išmestų žuvų vidurių. Jie siaubingai 
dvokė, o Ulavui su Inguna prisiartinus, nuo jų zvimbdami pakilo 
mėlynų musių spiečiai. Atmatų krūvose knibždėte knibždėjo ga- 
lybė kirminų... Kai pasisakė, ko jiems reikia, ir našlė mielai suti- 
ko paskolinti valtį, Ulavas pasiėmė krepšį su paviržiu ir patraukė į 
miškelį. Mat jis, regėdamas knibždančius kirminus, nuo pat vai- 
kystės jusdavo šleikštulį. 

Inguna turėjo įsidėjusi bryzą lašinių našlei, vardu Auda. Ji buvo 
kilusi iš Steinfino vergų ir norėjo paklausinėti sodybos naujienų, 
todėl Inguna valandėlę užtruko. 

Ulavas rado sausą saulėtą įkalnę netoli vandens; čia juodu galė- 
jo pasėdėti ir valgyydami apdžiūti. Neilgai trukus atėjo Inguna, 
nešina puodyne šviežio pieno. Ulavas, vildamasis netrukus užval- 
gyti ir žinodamas, kad dėl valties viskas aišku, staiga pralinksmė- 

jo — kaip vis dėlto gera būti ore, o ypač kai keliauji savo reikalais 
į Hamarą. Giliai širdyje jis net buvo patenkintas ir tuo, jog jį lydi 
Inguna: mat buvo įpratęs, kad ji visą laiką būtų greta, ir jeigu kar- 


tais įgrisdavo, net tai jam jau buvo įprasta. 


Kai juodu pavalgė, Ulavas ėmė snūduriuoti — Steinfino šei- 
myna taip anksti nesikeldavo. Jis išsitiesė įkalnėje, pasidėjęs galvą 
ant rankų, atsukęs į saulę šlapią nugarą, ir daugiau nebeskubino 
Ingunos. Tada Inguna staiga paklausė, ar nenusimaudžius jiems 
fiorde. 

Ulavas nubudo ir atsisėdo. 

— Per šaltas vanduo... — atsakė, ir staiga jo veidas išraudo, ir juo 
toliau, juo labiau raudo. Nusukęs galvą į šoną, žvelgė įkalnėn. 

— Man šalta su šlapia suknele, — kalbėjo Inguna. — Išsimau- 
džius bus gera ir šilta... — Ji apsivyniojo kasas aplink galvą ir pašo- 
kusi nusijuosė diržą. 

— Aš nenoriu, — netvirtai sukuždėjo Ulavas. Jam degte degė 
skruostai ir kakta. Jis staiga stryktelėjo, žodžio netaręs apsisuko ir 
nuėjo toliau į iškyšulį, pušynėlin. 

Inguna nulydėjo jį akimis. Buvo pratusi matyti jį piktą tada, kai 
jo neklausydavo. Tuomet jis pabėgdavo ir tol aikštydavosi, kol pyktis 
praeidavo. Taip pat ramiai ji nusirengė ir nukepėstavo aštriais pil- 
kais akmenimis, duriančiais basas jos pėdas, ton pusėn, kur buvo 


matyti siauras smėlėto dugno ruoželis. 


Ulavas sparčiai žengė per pilkšvas samanas, traškančias po ko- 
jom. Net ant šitų apžėlusių viržiais kalvelių, išsikišusių į ežerą, 
buvo be galo sausa, pušys skleidė sakų kvapą. Nuotolis lig kito 
iškyšulio galo nebuvo didesnis kaip per strėlės šūvį. 

Iš vandens buvo išlindusi didelė plika uola. Ulavas užšoko ant 
Jos ir atsigulė įkniaubęs veidą į rankas. 

. Ir staiga šovė į galvą mintis: „O jeigu jinai imtų ir prigertų?“ 
Žinoma, jam nereikėjo nuo jos pasitraukti. Bet jis negali grįžti... 
Apačioj, vandenyje, viršum akmenų ir dumblo, tarsi auksinis 


tinklas mirguliavo saulės atšvaitai. Jis neatitraukė akių nuo van- 

dens ir vaizdavosi plaukiąs. Akmuo, ant kurio gulėjo, tartum sly- 
do vandeniu į priekį. 

Visą laiką jis galvojo apie Inguną ir kamavosi... Rodėsi, lyg būtų 
įpuolęs į nuodėmę ir gėdą, ir dėl to krimtosi. Miško ežeriuke jie 
maudydavosi, šokinėdavo iš savo plokščiadugnės valties ir plau- 
kiodavo greta kits kito rudame vandenyje, į kurį žydinčios pa- 
krantės eglės bėrė auksines dulkeles. Bet nuo dabar jie nebegalės 
būti kartu kaip seniau... 

Jis jautėsi taip pat kaip rytą, kai, gulėdamas upelėje, staiga išvy- 
do: gerai pažįstamas pasaulis apvirto aukštyn kojom... Rodėsi, kad 
jisai vėl krito į vandenį ir nuolankus, susigėdęs, persigandęs guli ir 
mato tai, ką matydavo kasdien, bet tarsi visai iš kitos pusės — juk 
jis parkritęs ir guli kniūpsčias ant žemės. 

Kai užaugs, juodu su Inguna susituoks — šitai buvo taip aišku ir 
paprasta. Jis tartum laukė, kada tas bus, o kada — čia jau Steinfino 
reikalas. Kartais Ulavui šiurpuliai nueidavo per nugarą, kai Stein- 
fino bernai pliaukšdavo apie savo nuotykius su moterimis. Bet 
jam atrodė savaime suprantama, jog jie taip elgiasi dėl to, kad yra 
vargšai, bežemiai, o jis, gimęs žemių paveldėtoju, turėsiantis kur 
įsikurti, privalo būti kitoks. Niekada neprarado ramybės, kai gal- 
vojo, kad juodu su Inguna gyvens drauge ir gimdys vaikus, ku- 
riems po jų atiteks visas palikimas. 

O dabar jam rodėsi, tarsi būtų tapęs išdavystės auka, — jis pats 
jau nebe toks kaip seniau, ir Inguna jam nebe tokia pati. Jie darėsi 
suaugesni, nors ir niekas to nesakė, o tai, ką veikia Steinfino ber- 
nai ir mergos, šitai... šitai ir jį vedė į pagundą, nors Inguna ir yra 
tikroji jo sužadėtinė, nors jis pats paveldės ūkį, o jos skrynioje 
guli kraitis... 

Jis žiūrėjo į ją, tysančią ant pilvo sausoj aukštoj žolėj. Jinai gu- 
lėjo pasidėjusi vieną ranką po krūtine: suknelė aptempė švelnias 
apvalias krūtis, gelsvai rusvos kasos raitėsi tarp viržių. Kai ji ėmė 
kalbėti apie maudymąsi, jam dingtelėjo bjauri mintis ir jis pajuto 
kažkokį nesuprantamą išgąstį, stiprų kaip mirties baimė: įsivaiz- 
davo, jog jie — du medžiai, išrauti su šaknimis pavasario potvynio 
ir nešami smarkios srovės, jis persigando, kad srovė gali juodu 

išskirti. Ir tą pat akimirksnį be galo aiškiai suprato, ką reiškia ją 
turėti ir ją prarasti... 

Tačiau beprasmiška apie tai galvoti: juk visi, nuo ko jie priklau- 
so, kaip tik nori, kad juodu būtų sujungti. Ničniekas nevalios jų 
išskirti. Ir vis dėlto, drebėdamas iš baimės, jis jautė, kaip mąžta ir 
iš lengvo nyksta vaikiškas jo tikėjimas gyvenimu, tikėjimas, kad 
visos būsimos jo dienos — nelyginant vieno vėrinio perlai. Jis ne- 
galėjo negalvoti, jog jeigu neteks Ingunos, praras ir savo ateitį. 
Kažkur pačioj sielos gelmėj gundantis balsas kuždėjo, kad jisai 
žūtbūt turi ją pasiimti, kaip storžieviai prastuoliai bernai pasiima 
šiurkščias moteris, kurių geidžia, o jei kas drįsta ištiest ranką į šią 
nuosavybę, jie įniršta kaip vilkai, iššiepę dantis ginantys savo au- 
ką, arba kaip eržilai, lokio akivaizdoj stojantys piestu, prunkš- 
čiantys iš įsiūčio, trypiantys ir žūtbūtinai kovojantys už savo ku- 
meles, apstojusias ratu persigandusius, drebančius kumeliukus. 

Ulavas gulėjo nekrutėdamas ir tebežiūrėjo į saulės spindulių 
nužertą, mirguliuojantį vandenį, o viduje vyko kova su naujai už- 
plūdusiais jausmais — su tais, kuriuos suprato, ir su tais, kuriuos 
tik neaiškiai nujautė. Kai Inguna šūktelėjo už nugaros, jis pašoko 
lyg pakirdęs iš miego. 

— Na, ir kvailys tu, kad nenorėjai paplaukioti, — prabilo ji. 

— Jau metas eiti! — Ulavas nušoko pakrantėn ir pirmas nusku- 
bėjo iškyšuliu. — Mudu čia per ilgai užgaišom. 

Kiek pairklavęs jis aprimo. Gera prasimankštinti tolygiai mo- 
juojant irklais. Jų girgždesys įkabose, vandens pliuškenimas po 
valtimi slopino jo nerimą ir jaudulį. 

Baisiai kepino, dangaus ir vandens švytėjimas spigino ir akina- 
mai rėžė akis, krantai buvo net paūkavę iš karščio. Pasiyręs apie 
porą valandų, Ulavas ėmė justi nuovargį. Valtis buvo sunki, jam ir 
į galvą neatėjo, kad nėra pratęs irkluoti. Čia tau ne stumtis su 
kartimi ir pliuškentis namie, miško ežeriuke. O plaukti reikėjo 
toli nuo krantų, kur daug įlankų ir užutėkių — kartkartėm Ulavas 
imdavo būgštauti, ar apskritai nebus išklydęs iš kelio. Miestas tik- 
riausiai buvo už vieno tų iškyšulių, ir Ulavas iš savo valties galėjo 


nepamatyti jo ir, ko gero, praplaukė pro šalį. Jam čia buvo visai 

nepažįstamos vietos, jis ničnieko neprisiminė, ką matė, kai pas- 
kutinį sykį plaukė šituo keliu... 

Saulė kaitino jam nugarą; maudė rankas, ilgai sėdėjus valtyje 
įsirėmus į skersinį, nutirpo kojos. Bet labiausiai maudė pakaušį... 
Švytėjo aplink mažą valtelę tyvuliuojantys vandenys, kur tik pa- 
žvelgsi — visur krantas buvo toli. Kartais Ulavui rodėsi, jog jis iria- 
si prieš srovę. Jokia valtis tą dieną nepraplaukė nei pro šalį, nei 
arčiau kranto. Ulavas irklavo iš paskutiniųjų prislėgtas ir nelai- 
mingas, būgštaudamas, kad išvis gali nepriplaukti miesto. 

Inguna sėdėjo valties paskuigalyje prieš saulę, ir raudona jos 
suknelė švieste švietė, ant veido krito rausvas aksominis gobtuvo 
šešėlis. Buvo apsiklėtusi Ulavo apsiaustu, nes, pasak jos, ramiai 
sėdint iš apačios kylanti vėsa, o gobtuvą užsitraukusi ant akių nuo 
saulės. Tai buvo puošnus pilkai žalios flandriškos gelumbės ap- 
siaustas su juodo aksomo gobtuvu — vienas daiktų, kuriuos Ula- 
vas gavo iš Hestvikeno. Tokiu duksliu, klostėmis krintančiu apda- 
ru Inguna atrodė šventiškai pasipuošusi. Jinai panardino vieną 
ranką į vandenį, ir Ulavas ėmė pavydėti: kaip jai vėsu ir gera! Mer- 
gaitė atrodė žvali ir nepavargusi — sėdi sau patenkinta, ir tiek. 

Jis ėmė dar įnirtingiau darbuotis irklais, ir juo įnirtingiau varė- 
si, juo smarkiau įsiskaudėjo rankos, pečiai ir nugara; sukandęs 
dantis nusiyrė galiuką kiek įkabindamas. Ulavas jautėsi tarsi atlie- 
kąs žygdarbį jos labui — jis tuo didžiavosi, bet kartu buvo nusimi- 
nęs, nes žinojo, kad niekada jam nebus už tai padėkota. Inguna 
sėdi sau ir žaidžia nusvarinusi ranką per valties kraštą ir visai ne- 
numano, koks jis nusikamavęs, kaip suplukęs, o išaugtas durtinys 
vis labiau veržia pažastis. Ulavas jau nebeprisiminė, kad plaukia 
savo paties dingstimi, — vėl kietai sučiaupęs lūpas, persibraukė 
ranka įraudusį, prakaitu srūvantį veidą ir keletą sykių iš visų jėgų 
pasivarė irklais. 

— Aure matau bokštus viršum miško, — galiausiai prabilo In- 
guna. 

Ulavas atsigręžęs pažvelgė per petį: nutirpusį pakaušį taip su- 
skaudo, kad vargiai galėjo iškęsti. Kitapus fiordo, labai plačiai įsi- 


rėžusio į sausumą, medžiais apaugusiame iškyšulyje, išvydo švie- 

sius mūrinius katedros bokštus. Bet jis buvo taip pailsęs, jog ap- 


skritai norėjo į viską numoti ranka. 


Jis nusiyrė aplink iškyšulį ligi pat smailumos, kur ant suvarytų 
žemėn polių stovėjo dominikonų vienuolynas — krūva tamsiai ru- 
dų ręstinių trobesių aplink medinę bažnyčią dervuotų malksnų 
stogu, kylančiu aukštyn šlaitas viršum šlaito, su drakonų galvomis 
ant kraigų, su paauksuotais vėjarodžiais virš bokštelio, kur kabojo 
varpas. 

Ulavas prisiyrė prie vienuolyno prieplaukos. Prieš išsiropšda- 
mas iš valties jis, visas sustingęs ir pailsęs, nusiplovė prakaituotą 
veidą. Inguna jau stovėjo krante prie vienuolyno vartų ir šneku- 
čiavo su vienuoliu pasauliečiu, prižiūrinčiu keletą darbininkų, kurie 
nešiojo prekių ryšulius į nedidelį krovininį laivą. 

— Brolis Vegardas namie, — pasakė Inguna Ulavui, kai šis at- 
ėjo: jie galėsią prašyti, kad jis pasikalbėtų su jais; jis geriausiai 
patarsiąs šiuo reikalu. 

Ulavas manė, kad nedera gaišinti vienuolio dėl tokio mažmo- 
žio. Brolis Vegardas lankydavosi Fretasteine dukart per metus ir 
buvo vaikų nuodėmklausys. Tas išmintingas ir malonus žmogus 
visada stengdavosi jiems duoti gerų patarimų ar pamokymų, ku- 
rių šios sodybos jaunimas gaudavo ne per daugiausia. Bet Ulavas 
niekad nešnekindavo brolio Vegardo, jeigu šis pirmas jo nepra- 
kalbindavo, ir kviesti jį dėl jų reikalo į lankytojų kambarį jam at- 
rodė pernelyg įžūlu. Jie galėjo sužinoti kelią pas ginklų meisterį ir 
iš vartininko. 

Bet Inguna nenusileido. Juk ir pats Ulavas užsiminęs, kad gal ir 
per drąsu patikėti tokį brangų daiktą nepažįstamam meisteriui. O 
brolis Vegardas galbūt pasiųsiąs drauge su jais ką nors iš vienuoly- 
no ar, ko gero, pats panorėsiąs drauge eiti. Ulavas šito nesitikėjo. 
Tačiau jis nusileido Ingunos norui. 

Be to, Inguna dar turėjo ir slaptą viltį, bet apie tai jam neprasi- 
tarė. Kartą, labai seniai, jai teko būti vienuolyne drauge su tėvu, ir 
vienuoliai juos pavaišino vynu, pačių padarytu iš savo sodo obuo- 
lių ir uogų. Tokio saldaus ir skanaus gėrimo nei prieš tai, nei vė- 

liau ji nebuvo ragavusi ir slapčiomis vylėsi, kad gal brolis Vegardas 
lieps jiems atnešti to gėrimo. 

Lankytojų kambarys tebuvo kamarėlė nakvynės namuose — tas 
vienuolynas skurdo, bet vaikai kitokių nebuvo matę, todėl jiems 
šis kambarys su dideliu kryžiumi viršum durų rodėsi ir gražus, ir 
prašmatnus. Netrukus atėjo brolis Vegardas — aukštas, vidutinio 
amžiaus žmogus vėjų nugairintu veidu ir žilstelėjusių plaukų vai- 
nikėliu. 

Jis draugiškai atsakė į atvykėlių pasveikinimą, bet, rodėsi, labai 
neturėjo laiko. Nedrąsiai, drovėdamasis Ulavas išdėstė savo rei- 
kalą. Brolis Vegardas trumpai ir aiškiai nusakė jiems kelią: pro 
katedrą į rytus Žaliąja gatve, iki Šventojo Kryžiaus bažnyčios, ta- 
da žemyn į dešinę palei Karlo Kjetės sodo tvorą, ir dar žemiau 
lauku tvenkinio link; ginklakalio sodyba — didžiausia iš trijų sody- 
bų anapus pelkutės. Jis atsisveikino su svečiais ir buvo beeinąs, 
bet dar paklausė: 

— Jūs tikriausiai nakvosite šiuose namuose? 

Ulavas atsakė, kad po mišparų turį plaukti atgal. 

— Bet jums reikia atsigerti pieno; ar ateisit į mišparus? 

Juodu turėjo paklusti. Bet Inguna atrodė trupuų nusivylusi. 
Jinai tikėjosi būsianti pavaišinta kuo nors gardesniu nei pienas ir 
iš anksto džiaugėsi galėsianti išklausyti mišparus katedroje, kur 
taip gražiai gieda klierikai. O dabar jie norom nenorom turės eiti 
į Šv. Ulavo bažnyčią. 

Jau būdamas tarpdury, vienuolis staiga apsigręžė, lyg jam būtų 
dingtelėjusi kokia mintis. 

— Aha, tai tave Steinfinas šiandien siunčia pas ginklakalį Joną? 
Gal tau patikėta pakviesti garsųjį ginklakalį į Fretasteiną? — nepa- 
tilkiai paklausė jis. 

— Ne, tėve. Aš atkeliavau tik savo reikalu. — Ulavas paaiškino, 
koks tas reikalas, ir parodė kirvį. 

Vienuolis paėmė jį ir pakilojo abiem rankom. 

— Dailus tavo ginklas, Ulavai, — pasakė, bet kur kas abejin- 
giau, nei, kaip Ulavui rodėsi, derėtų šnekėti apie jo kirvį. Brolis 


Vegardas pažvelgė į auksines kirvio puošmenas. — Senovinis tas 

tavo kirvis — tokių dabar jau niekas nebekala. Jis tikriausiai pa- 
veldėtas? 

— Taip, tėve. Jį esu paveldėjęs iš savo tėvo. 

— Girdėjau, esą tokį kirvį išsikišusiais kampais geležte senovėje 
yra nukalę Diufrino meisteriai — kai ten buvo įsikūrusi sena že- 
mės valdytojų giminė. Mažne prieš šimtą metų. Apie tą kirvį daug 
pripasakota, jis turėjęs vardą ir buvęs vadinamas Jarnglumra* 

— Taip, mano giminė yra iš ten kilusi: Ulavas, Turgilsas ir da- 
bar — mūsų giminės vardai. Bet šitas kirvis vardu Etarfylgja, ir aš 
nežinau, kaip mano tėvas jį įsigijo. 

— Na, čia tikriausiai kitas kirvis — tokių ginklų senovėje buvo 
nemaža, — kalbėjo vienuolis; jis paglostė gražiai išlenktą kirvio 
platgalį. — Ir gal tavo laimė, sūnau, kad kitas: mat, kiek menu, 
anas kirvis, apie kurį kalbėjau, atnešąs nelaimę. 

Jis dar sykį nupasakojo, kaip rasti kelią pas ginklakalį, ir drau- 


giškai atsisveikinęs išėjo. 


Juodu patraukė ieškoti ginklakalio. Inguna ėjo pirma — duks- 
liu, žemę siekiančiu apdaru ji atrodė visai suaugusi. Ulavas vilkosi 
iš paskos nuvargęs ir nelinksmas. Jis taip džiaugėsi kelione į mies- 
tą, tik vargu ar žinojo, kas jo laukia. Seniau ne kartą šičia buvo 
lankęsis drauge su suaugusiais, kai būdavo mugės — tada jo akims, 
žvelgiančioms įdėmiai ir smalsiai, viskas atrodė įdomu ir šventiš- 
ka: vyrų sandėriai, krautuvėlės, miestiečių sodybos, bažnyčios, į 
kurias buvo užėję; namuose jie buvo vaišinami vynu, o miesto 
gatvėse — tikras žmonių ir arklių knibždėlynas. Dabar jis tebuvo 
paauglys, einantis su mergaite ir nežinantis, kur pasidėti, — niekas 
čia jo nepažįsta, pinigų jis neturi, nėra laiko vaikščioti po bažny- 
čias. Po keleto valandų jie turėjo plaukti atgal. Ir jis baisiai bijojo 
šito nesibaigiančio plaukimo valtimi, o paskui kelionė per kalnus 
į namus. Dievas žino, kuriuo nakties metu jie parsiras! Ir tikriau- 
siai dar gaus barti už tai, kad paspruko iš namų! 

Galiausiai jie pasiekė ginklakalį. Šis ilgai ir įdėmiai apžiūrinėjo 


* Geležinis galiūnas (sen. norv ). 

kirvį, visaip jį vartaliojo ir galiausiai pasakė, jog sunku būsią jį 
pataisyti. Tokius kirvius dabar mažai kas vartojąs ir nelengva būsią 
taip pritvirtinti ašmenis prie geležtės, kad jie vėl netrūktų nuo 
smarkaus smūgio, sakysim, į šalmą ar bent į kietą makaulę. O 
kalta esanti geležtė, išlenkta it didelis pusmėnulis, su barzdele 
viršuje ir apačioje. Jis pasistengsiąs, bet negalįs žadėti, jog neap- 
gadins auksinių puošmenų, kai lituos ašmenis prie geležtės ir kals 
kūju. Ulavas padvejojo, bet nerado kitos išeities — jis paliko kirvį 
pas ginklakalį ir susitarė dėl atlyginimo už darbą. 

O kai Ulavas paminėjo iš kur esąs, ginklakalys įdėmiai pa- 
žvelgė į jį. 

— "Tu tikriausiai degi nekantrybe norėdamas kuo greičiau at- 
gauti ginklą? Taigi... Fretasteine dabar turbūt visi galanda kirvius? 

Ulavas atsakė nieko nežinąs. 

— Ne tai ne. Jei Steinfinas ką nors ir yra sumanęs, vargu ar 
pasakos mažvaikiams... 

Ulavas pažvelgė į ginklakalį tarsi norėdamas kažką sakyti, bet 


susitvardė. Tada atsisveikinęs išėjo. 


Jie praėjo pro tvenkinį, ir Inguna buvo besukanti taku tarp tvo- 
rų į Žaliąją gatvę. Bet Ulavas paėmė jai už rankos: 

— Mes galim eiti pro čia. 

Žaliosios gatvės sodybos buvo ant neaukšto kalvagūbrio. Že- 
miau, dirbamų laukų pakraščiu, už miestelėnų kiemo trobesių ir 
daržų, bėgo srutų upeliukas. Palei jį buvo pramintas takutis. 

Nuo uosių, nuo obelų ir iškerojusių rožių krūmų soduose ant 
jo krito šešėliai, čia oras buvo vėsus ir drėgnas. Mėlynos musės 
skraidė nelyginant kibirkštys šioje žalioje prieblandoje, kur veši 
dilgės ir įvairiausios aukštos dygios piktžolės, nes žmonės šiton 
pusėn meta visokias atmatas, o už kiemo trobesių riogso riebaus 
mėšlo krūvos. Takutis buvo slidus nuo srutų, tekančių iš tų pū- 
vančių kaugių, ore tvyrojo įvairūs kvapai — mėšlo ir puvėsių dvo- 
kas, maloniai kvepėjo šventagaršvių žalsvai balti žiedai, kurių de- 
besys buvo apgulę upeliuko pakraščius. 


O anapus upeliuko traukėsi laukai, nužerti karštos popiečio 

saulės; kur ne kur iškilę lapuočių guotai klojo ant žolės ilgus šešė- 
lius. Laukai nusitęsė iki pat apačios, lig nedidelių sodybėlių Kran- 
to gatvėje — už jų buvo ežeras, mėlynas, auksu žvilgantis, ir žemi 
Helgės salos krantai, gaubiami skystų popiečio ūkanų. 

Inguna ir Ulavas ėjo tylėdami, pastarasis per kelis žingsnius 
priekyje. Čia, užsodžių pavėsyje, buvo neapsakomai tylu, tik zvimbė 
musės. Miesto ganykloje dzingsėjo karvės varpelis. Toli miškinga- 
me kalnyne pasibaisėtinai aiškiai sukukavo gegutė. 

Staiga iš viršaus, nuo namų, atsklido moters šūksnis, paskui — 
vyro ir moters juokas. Ant kalvos sode kažkoks vaikinas iš užpaka- 
lio apglėbė mergaitę; pilna žuvų galvų ir vidurių rėčkelė, kurią ji 
paleido iš rankų, nusirito žemyn, prie tvoros, o juodu abu galvot- 
rūkčiais nulėkė jai įkandin. Pamatęs ant takučio Inguną su Ulavu, 
vaikinas paleido mergaitę; juodu nustojo juoktis ir ėmė šnibždė- 
tis žvelgdami į prašalaičius. 

Nejučiomis Ulavas stabtelėjo, ir Inguna, kopianti į kalną iš pas- 
kos, atsidūrė šalimais, dabar jam reikėjo eiti tarp mergaitės ir 
tvoros. Raudonis iš palengvo nutvieskė šviesų jo veidą, ir, vesda- 
mas Inguną pro anuos, jis nuleido akis. Mintis apie nepadorius 
namus mieste, apie kuriuos tiek daug kalbėdavo Steinfino šeimy- 
nykščiai, pirmą sykį užliejo jį karščio banga ir sukėlė jam nerimą, 
kai staiga pagalvojo: o gal čia kaip tik tokie namai? 

Takutis suko į šoną, ir Ulavas su Inguna kiek paėję išvydo vir- 
šum medžių milžiniškus šviesiai pilkus katedros mūrus ir švino 
spalvos balsvą stogą, taipgi vyskupo namų akmeninę sieną. Ulavas 
sustojo ir atsigręžė į mergaitę. 

— Inguna, tu... girdėjai, ką pasakė brolis Vegardas... ir ginkla- 
kalys? 

— Apie ką šneki? 

— Brolis Vegardas paklausė, gal Steinfinas liepęs pakviesti gin- 
klakalį į Fretasteiną, — iš lėto atsakė Ulavas. — O ginklakalys Jonas 
paklausė, ar mes dabar negalandam kirvių. 

— Ką jie turėjo galvoj? Ulavai... tu taip keistai atrodai! 

— Aš nežinau. Gal kokios kalbos pasklido iš tingo — šiom die- 


nom žmonės turėjo iš jo grįžti... 

— Kaip tau atrodo?.. 

— Nė pats nežinau. Gal Steinfinas bus liepęs ką nors pagarsinti... 

Mergaitė staiga pakėlė rankas ir uždėjo Ulavui ant krūtinės. Jis 
pridengė delnais jos rankas ir prispaudė prie savęs. Kol juodu taip 
stovėjo, Ulavo sielą užplūdo naujas jausmas, daug stipresnis nei 
pirma, — juodu ima nešti srovė: tai, kas buvo seniau, juk praėjo; 
juodu plaukia tenlink, kur nauja ir nepažįstama. Žvelgdamas į pa- 
tamsėjusias, neramias jos akis, pamatė, kad ir jinai jaučia tą patį. 
Ir visa siela, visu kūnu jis suprato, kad Inguna pasisuka į jį ir tvir- 
tai įsikimba, nes ir su ja dėjosi tas pat, kas ir su juo: jinai irgi juto 
laukiančias permainas, pakeisiančias juos pačius ir jų likimą, ir 
nejučiom palinko prie jo — per visus tuos vienišos, beglobės vai- 
kystės metus juodu taip suaugo vienas su kitu, jog dabar buvo 
artimesni nei visi kiti žmonės. 

Ir tas žinojimas buvo neapsakomai malonus. Stovėdami kaip 
sustingę ir žvelgdami kits kitam į akis, juodu tarsi tapo vienu kū- 
nu tik dėl to, kad lietėsi jų šiltos rankos. Šaltą drėgmę, įsigėrusią 
į šlapius batus, maloniai šildančius saulės spindulius, įvairių kva- 
pų mišinį, kuriuo alsavo, popiečio šnaresius — visa tai juodu, re- 
gis, juto vienu kūnu. 

Griausmingas varpų skambesys sudrumstė nebylų, tykų jų ap- 
svaigimą: galingi vario dūžiai iš katedros varpinės, skardus mažo 
varpo tilindžiavimas iš Šventojo Kryžiaus bažnyčios — buvo skam- 
binama Šv. Ulavo vienuolyne iškyšulyje. Ulavas paleido mergaitės 
rankas. 

— Paskubėkim. 

Abiem atrodė, tarsi varpų skambesys būtų paskelbęs paslapties 
įsikūnijimą. Nejučiom juodu susiėmė už rankų, lyg būtų sutuok- 
ti, ir ėjo susiėmę, kol užkopė aukštyn į miesto gatvę. 

Kai Ulavas su Inguna įžengė į tamsią bažnytėlę, vienuoliai jau 
buvo presbiterijoje ir giedojo. Nedegė jokia žvakė, tik spingsėjo 
lempelė ties tabernakuliu ir menki žiburėliai ant vienuolių stovų. 
Paveikslai ir metalinės puošmenos švitėjo rusvoje prieblandoje, 
aukštai, po sukryžiuotomis stogo sijomis, virstančioje neįžvelgia- 


ma tamsa. Tvyrojo stiprus dervos kvapas — kaip kasmet įprasta, 

bažnyčia neseniai buvo išdervuota, ir dar — silpnas, bet aštrus 
smilkalų kvapas, likęs iš ankstyvųjų pamaldų. 

Kažkaip keistai nusiteikę, juodu suklaupė prie durų greta kits 
kito ir, nuleidę galvas žemiau nei visada, pagarbiai kaip niekad 
kuždėjo maldų žodžius. Tada atsistojo ir patylom nukiūtino kat- 
ras savo pusėn. 

Žmonių bažnyčioje buvo nedaug. Vyrų pusėje, ant suolo, pa- 
sienyje, sėdėjo keletas senių, o keli jaunesni klūpojo ankštoje na- 
voje tarp suolų ir kolonų — matyt, daugiausia vienuolyno tarnai. 
Moterų pusėje jis matė tik Inguną; ši stovėjo atsišliejusi į priekinę 
koloną ir mėgino įžiūrėti paveikslus po baldakimu viršum šoninio 
altoriaus. 

Ulavas atsisėdo ant suolo pasienyje — jis vėl pajuto smarkiai 
maudžiant visą kūną. Ant delnų iššoko pūslės. 

Vaikinas ničnieko nesuprato, ką gieda vienuoliai. Iš Dovydo 
psalmių jis tebuvo mokęsis Miserere ir De profundis, bet ir tas tik 
apgraibom. Tačiau melodiją prisiminė — mintyse ji rodėsi panaši į 
ilgą, žemą bangos keterą, dūžtančią į krantą ir pro akmenis čiur- 
lenančią atgal, o iš pradžių, kai vienuoliai kiekvieną kartą baigda- 
vo psalmę ir giedodavo Gloria Patri et Filio et Spiritui Sancto“, jis 
pakuždom atsakinėjo: 

— Sicut erat in principio et nunc et semper et in saecula saeculorum. 
Amen“*" 

Vedantysis vienuolis turėjo malonų, sodrų, dusloką balsą. Ap- 
imtas palaimingo snaudulio, klausėsi Ulavas per visą psalmę aukš- 
tyn kylančio, garsaus vienišo žmogaus balso ir choro, įstojančio 
jam įkandin posmas po posmo. Po visų dienos rūpesčių dabar, kai 
sėdėjo prieblandoje skendinčioj bažnyčioj ir žiūrėjo į giedančius 
baltai vilkinčius vienuolius, į žvakių liepsneles už presbiterijos gro- 
tų, jo siela prisipildė ramybės ir pasitikėjimo savim. Jis galvojo, 
kad jei darys gera ir vengs blogio, jam pagelbės Viešpaties galybė 


ir malonė, apsaugos jį nuo visokių pavojų... 


*Garbė Dievui Tėvui ir Sūnui ir Šventajai Dvasiai. (Lot. ) 


** Kaip buvo pradžioje, dabar ir visada, ir per amžius. Amen. (Lot. ) 

Vidiniu žvilgsniu jis regėjo praplaukiant vaizdus: valtį, Inguną 
aksominiu gobtuvu, metančiu šešėlį ant skaistaus jos veido, rai- 
buliuojantį vandenį, valties dugną, aplipusį žvilgančiais žuvų žvy- 
nais... juodą drėgną taką tarp dilgėlių ir skudučių... tvorą, per 
kurią juodu perkopė, žydinčią pievelę, kurią peršoko... auksinį 
tinklą viršum ežero gelmės — visa tai po nuleistais karščiuojan- 
čiais jo vokais susiliejo į besikeičiančius vaizdus. 

Ulavas atitoko tik tada, kai priėjusi Inguna palietė petį. 

— Tu miegojai, — priekaištingai prabilo ji. 

Bažnyčia buvo tuščia, o kaip tik prie jų — atviros pietinės durys 
į žalią vienuolyno kiemą, nušviestą vakaro saulės. Ulavas nusižio- 
vavo ir pasirąžė mankštindamas sustingusius sąnarius. Jis baisiai 
bijojo kelionės atgal, dėl to kiek įsakmiau nei paprastai pasakė: 

— Turėsim greit išplaukti, Inguna. 

— Taip, — ji sunkiai atsiduso. — Tai kad galėtume mudu šičia 
pernakvoti! 

— Juk žinai, kad negalim. 

— Būtume galėję rytą išklausyti mišias Katedroje. Mes niekad 
nematom žmonių: amžinai sėdim namie, tada ir laikas slenka taip 
iš lengvo. 

— Kada nors ir pas mus bus kitaip. 

— Gerai, kai tu, Ulavai, esi buvęs Osle. 

— Esu, bet jau nieko nebeprisimenu. 

— Pažadėk man, kad kai mudu įsikursim Hestvikene, tu mane 
nusiveši mugėn ar prekymetin. 

— Manau, galiu drąsiai pažadėti. 

Ulavas buvo toks išalkęs, jog pilvas gurgė. Karšta košė su at- 
mieštom išrūgom, kuria jie buvo pamaitinti vienuolyno svečių me- 
nėje, rodėsi labai gardi. Bet visą laiką Ulavas galvojo apie grįžimą 
namo. Ir dar nerimavo, kaip bus su kirviu... 

Bet čia juodu išsikalbėjo su dviem vaikinais, taip pat užėjusiais 
pasistiprinti į vienuolyno nakvynės namus. Jie buvo iš nedidelės 
pakrantės sodybėlės kiek šiauriau nuo iškyšulio, kur Ulavas su 
Inguna turėjo išlipti, ir prašė Ulavą priimti į savo valtį. Bet jie dar 


būtinai norėjo išklausyti kompletas“? 

Ulavas vėl sėdėjo tamsioje bažnyčioje ir klausėsi sodrių vyriškų 
balsų, šlovinančių giesmėmis didįjį Viešpatį, visų Karalių Karalių. 
Ir vėl tos ilgos, nuotykių kupinos dienos vaizdai raibuliavo po nu- 
vargusiais jo vokais, o miegas marinte marino... 

Jis atitoko, kai tie balsai ėmė giedoti kitą melodiją — mažoje 
tamsioje bažnyčioje suskambo himnas: 


Te lucis ante terminum 
Rerum Creator poscimus 
Ut pro tua clementia 


Šis praesul et custodia. 


Procul recedant somnia 
Etu noctium phantasmata; 
Hostemgue nostrum comprime, 


Ne polluantur corpora. 


Praesta, Fater piissime 
Fatrigue compar Unice, 
Cum Spirita Faraelito 
Regnans per omne saeculum.“ 
(Ambraziejaus himnas, VII a.)* 


Tą himną jis prisiminė: Arnvidas, Fino sūnus, dažnai vakarais 
jiems jį giedodavo, ir Ulavas maždaug žinojo, ką reiškia tie žodžiai 
gimtąja kalba. Tykiai nuslinkęs nuo suolo, jis suklupo ant kelių ir, 


užsidengęs veidą rankomis, ėmė kalbėti vakarines maldas. 


Jiems einant pakrantėn prie valties, apsiniaukė; per dangaus 


skliautą nutįso pilki ruožai, o ežeras pasidarė pilkas it švinas ir 


*Prieš dienai užgęstant meldžiam Tave, Pasaulio Kūrėjau, būdamas gailestin- 
gas, būk mūsų ganytoju ir globėju. Atitolink svaičiojimus ir nakties pamėkles, 
suturėk mūsų priešą, telieka nesuteptas mūsų kūnas. Išklausyk mus, malo- 
ningasis Tėve ir panašus į Tėvą Vienatinis Sūnau, drauge su šventąja Dvasia 


viešpataujantys per amžius. (Lot.) 

ribėjo tamsiais ribuliais. Miškais apaugę kalnai abiejuose šonuose 
rodėsi prisigėrę tarsos. 

Nepažįstami vaikinai pasisiūlė irkluoti, ir Ulavas atsisėdo val- 
ties paskuigalyje greta Ingunos. Dabar, kai du kaimiečių sūnūs 
varėsi pirmyn plačiais ir tvirtais yriais, valtis plaukė kur kas spar- 
čiau, bet Ulavo vaikėziška savimeilė nebuvo įžeista — taip gera 
sėdėti valtyje, kai irkluoja kiti. 

Neilgai trukus ėmė lašnoti. Inguna pakėlė sunkaus, gausiai klos- 
tuoto apsiausto kraštą ir pasiūlė Ulavui drauge prisidengti nuo 
lietaus. 

Juodu taip ir sėdėjo šalimais apsigaubę. Bet jis turėjo apkabinti 
mergaitę. Malonu buvo justi laibą, šiltą ir minkštą jos liemenį. 
Valtis skriete skriejo vandeniu į mėlynai pilką vasaros naktį. Švie- 
saus rūko marška, kapojama trumpo lietaus šuorų, užklojo van- 
dens platybes ir nusitęsė į kalnus, bet lietaus jie išvengė. Pamažu 
dvi jaunos galvos linko viena prie kitos ir abu, suglaudę skruostus, 
užsnūdo. Vaikinai juokdamiesi pasiūlė juodviem atsigulti ant tuš- 
čių maišų, numestų valtyje. 

Inguna bematant susirietė greta Ulavo ir užmigo. O Ulavas pu- 
siaugula įrėmė sprandą į valties galą ir keletą sykių atsimerkęs 
pažvelgė aukštyn, į debesimis aptrauktą dangų. Paskui pajuto už- 
plūstant nuovargį, malonų ir saldų. Kai valtis ėmė bruožti smėlė- 
tą krantą prieš Audos trobelę, jis pašoko. 

Vaikinai pradėjo juoktis. Kam reikėjo jį žadinti — ne kažin kiek 
nuplaukė.. 

Buvo vidurnaktis. Ulavas suprato juos užtrukus trumpiau nei 
pusę to laiko, kurio prireikė jam pačiam. Jis padėjo vaikinams 
ištraukti valtį į krantą, ir šie nuėjo palinkėję abiem labos nakties. 
Iš pradžių jie rodėsi panašūs į pasklidas juodas dėmes, šmėkščio- 
jančias akmeninės pakrantės tamsoje, o greitai ir visai išnyko tam- 
sioj, apniukusioj vasaros nakty. 


Ulavo drabužiai buvo šlapi nuo vandens valties dugne, kūnas 
sustingęs nuo nepatogaus sėdėjimo miegant, o Inguna jautėsi to- 
kia nuvargusi, jog visą laiką verkšleno ir būtinai panoro pasilsėti 
prieš keliaujant kalnais per visą apylinkę namo. Ulavas norėjo eiti 
nieko nelaukdamas — jam rodėsi, jog, eidami tokią vėsią ir gaivią 

naktį, juodu atsigaus, be to, bijojo, ką pasakys Steinfinas, jeigu jau 
būtų grįžęs. Tačiau Inguna atrodė labai nuvargusi — jis tai matė, o 
dar abudu nedrįso eiti pro akmenų krūsnį ir apskritai vidurnaktį 
vieni klaidžioti po kalnus. 

Juodu pasidalijo, kas dar buvo likę valgomo, ir įsigavo trobelėn. 

Tuoj pat už durų buvo nedidelis ugniakuras, nuo kurio dar sklido 
šiluma. Siauras tarpas skyrė aslą į dvi dalis — žemių suolus. Išgirdę 
vienoj pusėj knarkiant Audą, juodu apgraibom nuslinko tarp rėčkų 
ir kitokių rakandų prie guolio, kuris, kaip žinojo, buvo kitoj pusėj. 

Bet Ulavas negalėjo užmigti. Sunku buvo alsuoti troškiu oru, 
pažemėje prisigėrusiu dūmų, o žalių, rūkytų ir pašvinkusių žuvų 
dvokas smaugte smaugė. Perštėjo ir maudė nuilsusias rankas ir 
kojas. 

Inguna buvo nerami ir vartėsi tamsoje nuo šono ant šono. 

— Neturiu kur dėti galvos — tikriausiai koks akmeninis lovys 
stovi už manęs... 

Ulavas apgraibom mėgino jį pastumti. Bet už nugaros buvo 
suversta tiek visokių rykų, jog rodėsi, kad, vos palietus vieną daiktą, 
viskas ims ir užvirs ant jų. Tada Inguna nusiropštė kiek žemiau ir 
susirangiusi padėjo Ulavui ant krūtinės galvą ir rankas. 

— Ar aš tavęs nespaudžiu?.. — paklausė. Neilgai trukus ji kietai 
įmigo. 

Palūkėjęs jis atsipalaidavo nuo jos šilto, miegant apsunkusio 
kūno. Paskui pasisekė nuleisti kojas į tarpą tarp gultų, tada jis 
atsistojo ir ištykino laukan. 

Jau ėmė švisti. Vėsus vėjelio dvelktelėjimas suvirpino ilgas ir liaunas 
beržų šakas, apšlakstė jas šaltais kaip ledas lašais; pilką it švinas eže- 
ro veidrodį suraukšlėjo atlėkęs silpnas vėjo su lietumi šuoras. 

Ulavas pažvelgė aukštyn. Tvyrojo neapsakoma tyla, apylinkės 
sodybose niekas nė nekrepštelėjo — jos, kaip pievos, dirvos ir girai- 
tės, tą priešaušrio valandą tebemiegojo nublankusios. Akmeni- 
mis nusėtame kalno šlaite už artimiausių sodybų augo keletas vie- 
nišų retų eglių — nuščiuvusių ir taip tiesiai kylančių aukštyn, lyg 
būtų negyvos. Dangus buvo kone baltas, tik šiaurėje, viršum juo- 
dų medžių viršūnių, vos vos gelsvėjo. O pačiose aukštybėse plau- 
kė po nakties likusios tamsios debesų skiautės. 

Staiga Ulavas pasijuto toks vienišas — juk tik jis vienas nemie- 
gojo ir čia stovėjo audrinamas naujų jausmų, genančių jį vis tolyn 
ir tolyn nuo ramios, nerūpestingos vaikystės. Daugmaž tokiu pat 
laiku jis vakar atsikėlė, o rodėsi, kad praėjo metų metai. 

Jis stovėjo suglumęs ir prislėgtas, klausydamasis tylos. Protar- 
piais subarškėdavo medinis kleketas — giraitėje ganėsi našlės kar- 
vė. Kažkur toli, miško glūdumoj, šiurpulingai aiškiai užkukavo ge- 
gutė, ėmė busti paukšteliai. Tačiau šie reti garsai tik padėjo dar 
giliau pajusti tą bekraštę ir begarsę erdvę... 

Priėjęs prie tvarto, Ulavas žvilgtelėjo vidun, bet tučtuojau nu- 
suko galvą, nes į nosį trenkė baisi smarvė. Tačiau žemė prieš pa- 
šiūrę buvo švari ir sausa, o vieta, kur stovėjo tvartas, — nurudusi, 
plika, čia dar tebebuvo per žiemą nesušerto šieno ir lapų. Jis atsi- 
gulė ant jų, susiraitė kaip žvėrelis ir bemat užmigo. 

Nubudo pajudintas Ingunos. Ši klūpojo prie jo. 

— Tu guli šičia? 

— Trobelė tokia prirūkusi. — Ulavas irgi atsiklaupė ir ėmė braukti 
šapelius ir smulkias šakutes nuo jos drabužių. 

Tuo metu viršum kalnų keteros krašto ištryško saulė — kylan- 
čios aukštyn eglių viršūnės užsiliepsnojo tartum gyva liepsna. Miš- 
kas skambėte skambėjo nuo paukščių giesmių. Apylinkės trobe- 
kitapus jo saulės šviesa plūste plūdo viršum miškų ir žalių sodybų 
kalnų atšlaitėse. 

Ulavas su Inguna lyg apžavėti tebeklūpojo greta. Netardami nė 
žodžio, juodu uždėjo rankas kits kitam ant pečių ir palenkė galvas 
prie kits kito krūtinės. 

Juodu kartu paleido rankas ir pažvelgė į akis nustebę, vos vos 
šypsodami. Paskui Ulavas palietė mergaitei smilkinį. Jis nubrau- 
kė atgal šviesiai rusvus vešlius jos plaukus. Ji neprieštaravo, ir jis, 
apkabinęs kita ranka, prispaudė ją prie savęs ir ilgai, nuoširdžiai 
bučiavo švelnų, gundantį smilkinio įdubimą prie pat plaukų. 

Jis pažvelgė jai į veidą, ir jį visą išpylė karštas virpulys — vadinas, 
jai patinka, ką jis daro. Juodu pasibučiavo į lūpas, ir pagaliau jisai 
išdrįso pabučiuoti baltą kaklo išlinkimą. 

Tačiau juodu nepasakė kits kitam nė žodžio. Kai abu atsistojo, 

Ulavas paėmė tuščią krepšelį ir apsiaustą, ir jie leidosi eiti. Tylė- 
dami nuėjo visą kelią — jis pirma, jinai iš paskos, rytmečio saulei 
vis labiau ir labiau nušviečiant miškingas atšlaites. 

Visose aukštutinio kaimo sodybose žmonės jau buvo sukilę. 
Kai juodu, perkirtę paskutinį miško ruožą, priėjo trobesius, buvo 
įdienoję. Priėję prie tvoros vartų, už kurios prasidėjo Fretasteino 
laukai, jie neišvydo nė gyvos dvasios. Galbūt tas nuotykis jiems 
baigsis geruoju. 

Už krūmų patvoryje stabtelėjo ir pažvelgė į kits kitą — šelmiš- 
ka, palaiminga nuostaba sušvito jų akyse. Prieš atsisukdamas į tvorą 
ir pakeldamas kartį, jis skubriai palietė jai ranką. 

Atėję į kiemą, rado atviras tvarto duris, bet nebuvo matyti nė 
gyvos dvasios. Inguna pasuko prie klėtelės, kur miegojo pereitą 
naktį. Bet staiga apsigręžė ir prilėkė prie Ulavo. 

— Tavo segė... — Nusisegusi buvo beduodanti jam. 

— Gali pasilikti - dovanoju, — paskubom tarė jis. Tada nusisegė 
nuo krūtinės nedidelę segelę, kurią ji buvo jam davusi vietoj di- 
džiosios, ir padėjo mergaitei į delną prie savo auksinės. 

— Ne, aš ne mainais už tavąją... Aš ir taip turiu daug segių... 

Nuraudęs jis bemat apsigręžė norėdamas išsisukti nuo jos pa- 
dėkos ir nuskubėjo vidun. 


Pamatęs, kad lovos tuščios, jis lengviau atsiduso. Vienas šuo 
pakilo ir prisiartino vizgindamas uodegą — Ulavas jį paglostė ir 
maloniai pašnekino. 

Nusivilkęs drabužius, jis pasirąžė ir patenkintas nusižiovavo. 
Palaidinis nugraužė jam pažastis — jo jau neapsivilksi, jei nepra- 
platinsi. Tą galėtų padaryti ir Inguna... 

Jis jau buvo bekrintąs į lovą, tik štai pamatė, jog ten kažkas guli. 

— Arjau grįžot? — pro miegus paklausė prašalaitis. Iš balso Ulavas 
pažino Arnvidą, Fino sūnų. 

— Ne, čia aš. Buvau mieste su reikalu, — atsakė Ulavas taip 
ramiai, tarsi būtų pratęs važinėti į Hamarą savo reikalais. Arnvi- 
das kažką sumurmėjo. Neilgai trukus abu užknarkė. 

III 


Ki nubudo, Ulavas, pamatęs, kaip menėje šviesu, suprato, jog 
jau kokios trys valandos. Pasirėmęs išvydo Inguną su Arnvidu, 
sėdinčius ant skersinio suolo. Mergaitės veidas buvo kažkoks keis- 
tas — išgąstingas ir susimąstęs. 

Išgirdusi, kad Ulavas keliasi, jinai atsistojo ir greit priėjo prie 
jo lovos. Ji tebevilkėjo ta pačia ryškiai raudona suknele kaip va- 
kar, ir, žvelgdamas į ją visai kitokiom akim negu paprastai, Uiavas 
ir džiaugsmo net užkaito — mergaitė buvo tokia graži. 

— Na, dabar sužinosim, ką turėjo galvoj brolis Vegardas... taip 
pat ir ginklakalys, šnekėdami apie kirvius, — tarė ji gerokai susi- 
jaudinusi. — Arnvidas sako, kad Matijas, Haraldo sūnus, buvo tin- 
ge, o dabar iškeliavo šiaurėn, į savo dvarą Biride. 

— Mat kaip, — atsiliepė Ulavas. Pasilenkęs jis rišosi bato dirželį. 
Paskui aisitiesė, padavė Arnvidui ranką ir pasisveikino: 

— Įdomu, ką veiks Steinfinas šitą žinią išgirdęs. 

— Jis jau yra girdėjęs, — atsiliepė Arnvidas. — Kaip sako Ingeb- 
jorga, dėl to ir išjojęs šiaurėn pas Kolbeiną. 

— O tu, Inguna, verčiau eitum ir pataisytum man ko nors už- 
kąsti, -- paliepė Ulavas. Vos Ingunai išėjus, Arnvidą paklausė: — 
Gal žinai, ką ketina daryti Steinfinas? 

— Aš žinau, ką ketina daryti Ingebjorga, — atsakė Arnvidas. 

— Taip, nesunku numanyti. 

Iš visų pažįstamų žmonių Ulavui visada labiausiai prie širdies 
buvo Arnvidas, Fino sūnus, nors jis niekuomet apie tai negalvojo. 
Tam tiesiog buvo gera su Arnvidu. Tačiau niekada neatėjo į galvą 

laikyti jo savo draugu — kiek siekia Ulavo atmintis, Arnvidas buvo 
suaugęs Žmogus ir turėjo šeimą, o dabar jau treti metai našlys. 

Tačiau šiandien juodu tartum nesiskyrė amžiumi — bent taip 
Ulavui rodėsi. Jis pats jautėsi esąs suaugęs vyras, o Arnvidas irgi 
buvo dar pačiam gerume; jisai ne toks išpuikęs ir ne toks savimi 
pasitikintis kaip kiti vedę vyrai. Vedybos buvo tarsi jungas, uždė- 
tas jam dar paaugliui, o vėliau nejučiom stengėsi nutrinti bet ko- 
kias jo žymes — Ulavas staiga visa tai pajuto nė pats nežinodamas 
kodėl. 

Ir Arnvidas, regis, lygiai taip pat pajuto, jog Ulavas ir Inguna 
savo amžiumi priartėjo prie jo. Jis kalbėjo su jais kaip su sau ly- 
giais. Kol Ulavas valgė, Arnvidas sėdėjo ir pjaustė džiovintą elnie- 
nos kumpį plonyčiais kaip lapas griežinėliais, kuriuos Inguna vaikš- 
čiodama mėgo kramsnoti. 

— Blogiausia, kad Steinfinas leido savo nešlovei įsisenėti, — pa- 
sakė Arnvidas. — Bylinėtis jau per vėlu — jei nori atgauti šlovę 
žmonių akyse, jis privalo žiauriai atkeršyti. 

— Mano galva neišneša, ką Steinfinas anksčiau galėjo daryti: 
juk Matijas nei iš šio, nei iš to sumanė keliauti kaip maldininkas ir 
išdūmė pabrukęs uodegą. Bet dabar, kai mus valdo du bekelniai 
žindukliai“', kiekvienas vyras tikriausiai gali imtis ginklo prieš 
skriaudėją, nelaukdamas, kol mužikų tingas išspręs jo garbės rei- 
kalą, — Steinfiną su Kolbeinu girdėjau taip šnekantis. 

— Taigi ir vienas, ir kitas, be abejo, gebės padaryti ką panorėję, 
neatsižvelgdami nei į mūsų šalies, nei į Dievo įstatymus, — kalbėjo 
Arnvidas. — Dabar pas mus kai kas visai pakvaišo ir darkosi, kaip 
šauna į galvą. 

— O tu? - paklausė Ulavas. — Ar dėsies prie Steinfino su Kol- 
beinu, jeigu jie dabar sumanytų aplankyti Matiją šio namuose ir jį 
nubausti? 

Arnvidas neatsakė. Jis sėdėjo augalotas, pakeltais pečiais, parė- 
męs kaktą siaura, dailia ranka, ir ant jo mažo, negražaus veidelio 
krito šešėlis. 

Arnvidas, Fino sūnus, buvo labai aukštas ir lieknas, gražaus stoto, 


ypač gražiom rankom ir kojom. Bet pečius turėjo pernelyg pla- 

čius ir per aukštai pakeltus, galvą — pernelyg mažą, kaklą — trum- 
pa, ir tai nustelbė kitų kūno dalių grožį. Jo veidas taip pat buvo 
keistas ir negražus, tarsi suspaustas iš abiejų pusių, žema plačia 
kakta, trumpu plačiu smakru; plaukai juodi ir garbanoti, panašūs 
į jaučio kaktos garbinius. Tačiau dabar Ulavas pirmąsyk pastebė- 
jo, kad Arnvidas ir Inguna į kits kitą panašūs: Arnvido nosis irgi 
nedidelė, ne per daug taisyklinga, tačiau vyro veide ji atrodė tar- 
tum įsprausta po stačia kakta. O jo akys buvo tokios pat didelės, 
tamsmėlynės, tik giliai įsodintos. 

Arnvidas nepriklausė Steinfino genčiai, bet Huvo Turė buvo 
vedęs jo tėvo seserį. Ir sunku buvo užginčyti, kad niūrus, gremėz- 
diškas jo negražumas vis dėlto kažkuo panašus į nerimastingą In- 
gunos žavesį. 

— Kaip matau, ne per daug turi noro traukti su savo gentainiais 
į tą žygį? — šaipiai paklausė Ulavas. 

— Gali būti tikras, kad nuošaly neliksiu, — atsiliepė Arnvidas. 

— Na, o ką pasakys tavo krikštatėvis vyskupas Turfinas““, jeigu 
eisi išvien su mumis, nepaisydamas, ką sumanytų Steinfinas? — 
vėl paklausė Ulavas šaipiai tebesišypsodamas. 

— Dabar jis Bjorgvine, todėl neturės progos iš anksto ką nors 
sakyti, — atrėžė Arnvidas. — Aš negaliu elgtis kitaip, turiu lydėti 
savo pusbrolį. 

— Bet tu net nesi vienas iš jo kunigų, — tebesišaipė Ulavas. 

— Ne, deja, nesu, — atsakė Arnvidas. — O, kad toks būčiau! Toji 
nesantarvė tarp Steinfino ir Matijo, man regis, tuo ir bloga, kad 
labai įsisenėjusi. Steinfinui dabar žūtbūtinai reikia atgauti buvusią 
šlovę. Bet gerai Žinai, ir tada žmonės ims įkyriai kartoti senus 
plepalus, ir smarvės bus į valias. Nelaikau savęs bailesniu už kitus, 
bet norėčiau būti kuo toliau nuo viso to reikalo. 

Ulavas tylėjo. Paskui juodu vėl prisiminė ginčą, apie kurį Ula- 
vas neką daugiau nutuokė kaip ir Steinfino sūnūs. Arnvidas dar 
vaikystėje buvo pasodintas prie Šventojo Rašto. Bet mirė abu jo 
vyresnieji broliai, tada tėvai parsivežė jį į namus ir apvesdino su 
turtinga nuotaka, jau seniai pažadėta jo broliui. Bet Arnvidas, at- 

rodo, visai nelaikė laime to, kad jis, užuot tapęs kunigu, pasidarė 
savo giminės galva ir gavo valdyti jos sodybą Elfardalyje. 

Jam tekusi žmona buvo daili ir turtinga, tik penkeriais šešeriais 
metais už jį vyresnė, bet vis dėlto jaunavedžiai taip ir nesusigyve- 
no. Galimas daiktas, ir todėl, kad kol buvo gyvi Arnvido tėvai, 
jaunikliai sodyboje neturėjo jokio balso. Paskui mirė Finas, Arn- 
vido tėvas, o netrukus gimdydama pasimirė ir jaunoji šeiminin- 
kė — Turdis, Erlingo duktė. Tada Arnvido motina paėmė ūkį į sa- 
vo rankas, o ji mėgo valdyti. Arnvidas jai leido tvarkyti kaip tinka- 
mai visą turtą, taipgi ir tris sūnelius, ir visur kur jai paklusdavo. 

Senovėje keletas Steinfino giminės vyrų buvo kunigai, ir jeigu 
nė vienas iš jų per daug nepasižymėjo tarnaudamas bažnyčiai, vis 
dėlto buvo geri šventikai. Bet nuo to laiko, kai Norvegijoje, kaip 
ir kitose krikščioniškose šalyse, kunigams buvo uždrausta vesti, 
Steinfino sūnūs liovėsi siekę mokslo. Taip jau susiklostė, kad toji 
giminė didino savo galią daugiausia išmintingomis vedybomis, ir 
jie tiesiog negalėjo patikėti, jog žmogus įstengtų prasimušti be 
vedybų paspirties. 


Nuo tos dienos, kai Ulavas ir Inguna buvo ištrūkę į Hamarą, 
nusistovėjo šilti vasaros orai. 

Nuo nedidelės uolos, iškilusios viršum ganyklos daržinės, toli 
toli žemai, po banguojančiom miškais kalnų atšlaitėm, už aptver- 
tų greta sodybų laukų, buvo matyti fiordas. Giedrais rytais raibu- 
liuojantys Mjoseno vandenys atspindėjo pakrantės iškyšulius ir 
sodybas, pranašaudami gerus orus. Dieną visą pasaulį liete užlie- 
davo žėrintis saulės mirgavimas, o kitą krantą gaubdavo melzgana 
migla, pro kurią tvaskančiai aiškiai prasišviesdavo netoli sodybų 
žaliuojančių nedidelių laukų ruožai. Toli pietuose, Skreifjelio vir- 
šūnėje, dar baltavo sniegas, švytėdamas kaip vanduo ir debesys, 
bet jo patalai nuo šilumos kasdien vis plonėjo. Kiek akys užmatė, 
per visą akiratį plaukdavo giedros debesys, metantys šešėlius ant 
miškų ir ežero. Bet kartais jie nutįsdavo per visą dangų ir jis nu- 
blankdavo, o ežeras apsiblausdavo, papilkėdavo ir jau nebeatspin- 


dėdavo kranto. Tačiau lietus taip ir nesusirinkdavo — vėjas vis ima 

ir nupučia debesis, o medžiai mirga žėrėdami saulėje blizgiais la- 
pais, tarytum pati žemė sunkiai alsuotų nuo karščio. 

Velėnų stogai rodėsi išdeginti saulės, o laukai, kur dirvožemis 
nebuvo gilus, daiktais jau geltonavo, bet vešėte vešėjo piktžolės, 
stelbdamos šviesius ką tik sužėlusių javų pasėlius. Pievose sužydo 
gėlės — jos buvo raudonai mėlynos nuo rūgštynių, kurpelių ir šven- 
tojo Ulavo gėlių" 

Darbo sodyboje dabar buvo maža, ir niekas nieko neveikė — 
nedaugelis šeimynykščių, likusių namie, slampinėjo laukdami, kas 
bus toliau. 

Ulavas ir Inguna slankiojo iš trobesio į trobesį. Lyg atsitiktinai, 
katras sau, kartą nusileido jie prie upelio, tekančio į šiaurę nuo 
sodybos. Jis vinguriavo gilioje dauboje tarp kalnų; prasigraužęs 
pro durpyną, vanduo plūdo ant didžiulių susmegusių į žemę ak- 
menų, užgriozdinusių visą jo vagą, o paskui mieguistai murmen- 
damas puolė į ežero gelmę. 

Ulavas ir Inguna nuėjo įkalnėn, kiek aukštėliau, prie virpinan- 
čių lapus drebulių guoto. Čia žemė buvo sausa, apžėlusi plonu- 
čiuke, švelnia žolyte, tik ji nežydėjo. 

— Eik šen, gulkis man ant kelių, paieškosiu tau galvą, — pasiūlė 
mergaitė. 

Ulavas palypėjęs padėjo galvą Ingunai ant kelių, o ši ėmė skirs- 
tyti šviesius, švelnius it šilkas plaukus, kol vaikinas užsnūdo ir pra- 
dėjo lygiai ir giliai alsuoti. Tada ji paėmė mažą lininę skepetaitę, 
dengiančią suknelės iškirptę, nubraukė prakaitą jam nuo veido ir 
ta skepetaite ėmė vaikyti uodus ir muses. 

Inguna išgirdo šaižų, įsikarščiavusį motinos balsą, sklindantį iš 
viršaus, nuo kalvos. Ingebjorga, šeimininkė, ir Arnvidas, Fino sū- 
nus, ėjo taku javų lauko pakraščiu. 

Kasdien Ingebjorga, Jono duktė, eidavo ant uolos, iškilusios 
viršum sodybos, atsisėsdavo ir, įsmeigusi akis į tolumą, vis kalbė- 
davo ir kalbėdavo apie įsisenėjusią, mirtiną neapykantą Matijui, 
Haraldo sūnui, ir apie jųdviejų su Steinfinu senus, jau aptartus, 
apšnekėtus keršto planus. Arnvidas turėdavo ją lydėti, jos klausy- 


tis ir vis taip pat atsakinėti į šeimininkės klausimus. 

Ulavas miegojo pasidėjęs galvą ant Ingunos kelių, o ji sėdėjo 
atsirėmusi į drebulės kamieną ir žvelgė priešais apie ničnieką ne- 
galvodama ir laiminga, bet štai atėjo Arnvidas, braudamasis per 
aukštą žolę. 

— Pamačiau, kad judu čia sėdit... 

— Čia gera, vėsu, — atsiliepė Inguna. 

— Jau būtų metas šienauti, — tarė Arnvidas; jis pažvelgė į skar- 
džio kraštą — lengvas vėjelis šiureno pievos žoles. 

Ulavas nubudo, apsivertė ir padėjo kitą skruostą ant Ingunos 
kelių: 

— Taip, po sekmadienio gal ir pradėsim — jau šnekėjau šįryt su 
Grimu. 

— Tikriausiai tu praverti Steinfinui šitoj sodyboį, Ulavai? —- ėmė 
kamantinėti Arnvidas. 

— Hm... — Ulavas delsė atsakyti. — Bet čia viskas taip apleista, 
jog mano paspirtis neką tepagelbės. Šiaip ar taip... bet dabar vis- 
kas turėtų virsti kitaip; Steinfinas gal panorės užsiimti savo ūkiu. 
O aš tikriausiai čia gyvenu paskutinę vasarą. 

— Ar ketini palikti Fretasteiną? — paklausė Arnvidas. 

— Juk reikia traukti namo ir galiausiai apsižvalgyti savo ūky, — 
nelyginant išmintingas senis atsakė Ulavas. — Kai Steinfinas nusi- 
kratys šio reikalo, tikriausiai keliausiu namo į Hestvikeną, — ma- 
tyt, Steinfinas mielai nusikratys ir manęs su Inguna. 

— Vargu ar Steinfinas iškart atgaus ramybę ir tučtuojau imsis 
tokių dalykų, — prislopintu balsu atsakė Arnvidas. 

Ulavas gūžtelėjo pečiais — jis atrodė pasitikįs savim. 

— Juk ir jam bus geriau, jeigu pats galėsiu tvarkyti savo turtą. Jis 
gerai žino, jog neliksiu nuošaly ir paremsiu įtėvį. 

— Judu esat per jauni šeimininkaut dideliam ūky. 

— Tu, Arnvidai, buvai neką vyresnis, kai vedei. 

— Taip, bet mudviem pagelbėjo mano tėvai — be jų būčiau bu- 
vęs per jaunas. Jie bijojo, kad mirus broliams nesibaigtų mūsų 
giminė. 

— Ir aš esu paskutinis mūsų giminės vyras, — pridūrė Ulavas. 


— Teisybė, — kalbėjo Arnvidas. — Bet Inguna dar baisiai jauna. 

Ulavas visa tai sugalvojo grįžęs iš Hamaro. 

Po tos malonios ir svaigios pirmosios dienos, kai su vaikystės 
žaidimų drauge leidosi iš vieno apsvaigimo į kitą, Ulavas vėl atga- 
vo ramybę, vos tik juodu spėjo grįžti į Fretasteiną. Čia ničniekas 
jų nepasigedo. Ir tai kažkaip keistai nuramino įsiaudrinusius jo 
jausmus. Ir dar, tasai akimirksnis, kai pasijuto suaugęs, sutapo su 
laiku, kai viskas o viskas žadėjo permainas ir svarbius įvykius, to- 
dėl buvo tarsi savaime suprantama, jog ir jis pats turi pasikeisti. 

Jis liovėsi žaidęs su kitais berniūkščiais, ir niekas tuo nesiste- 
bėjo — nerimas, apėmęs Fretasteiną, buvo justi ir visose kitose šio 
kalnyno sodybose. 

Ulavui atrodė savaime aišku, kad jam iš tikro pats laikas galvoti 
apie vedybas. Leisdamas drauge su Inguna šias ilgas, saulės sklidi- 
nas vasaros dienas, juto savotišką sveiką pasitenkinimą, jog dabar 
kur kas geriau supranta, kokia ateitis jam skirta, nei seniau, kai 
buvo dar vaikas. 

Sumaištį ir baikštų drovėjimąsi pakeitė džiugus ir smalsus lau- 
kimas. Kažkas turi įvykti. Steinfinas, aišku, nepraleis progos at- 
keršyti. O kokios bus to Steinfino keršto pasekmės, Ulavas mažai 
tegalvojo — nejučiom jis, kaip ir Steinfino giminės sūnūs, įtikėjo 
savo galia ir šaunumu, tuo, kad nėra pasaulyje žmogaus, kurs juos 
įveiktų. Pats Ulavas visų pirma vylėsi, jog kai visa baigsis ir jis 
paprašys išleidžiamas namo, kad ten iškeltų vestuves, Steinfinas 
neprieštarausiąs. Tai tikriausiai bus rudenį ar žiemą. Ir neseniai 
atsiradęs karštas geismas turėti Inguną susiliejo su staiga nubudu- 
sia garbėtroška — būti pačiam sau ponu. Kai ją glamonėdavo, jam 
rodydavos, kad rankose turi savo pilnametystės laidą. Atkeliavę į 
Hestvikeną, juodu ir miegos drauge, ir tvarkys ūkį ir namus drau- 
ge, ir niekam daugiau neleis įsakinėti nei šeimininkauti. Tada juo- 
du bus pilnateisiai žmonės. 

Tačiau dabar Ulavas retokai glamonėdavo savo sužadėtinę. Nors 
jau nebebuvo toks drovus ir baikštus, o juo labiau nusiminęs, kaip 
tada, pagautas pirmojo aistros protrūkio, jis vis dėlto suprato, kas 
dera tikram vyrui. Tik vakarais, prieš kiekvienam einant į savo 


guolį, ieškodavo progos jai palinkėti labos nakties akis į akį, — 

mat, jo nuomone, šito reikią įsimylėjėliams, neilgai trukus susi- 
tuoksiantiems. 

Jau vien tai, kad Ingunos akys pasakydavo pernelyg daug, vos 
juodu pažvelgdavo į kits kitą, Ulavui rodėsi tartum likimo skirtos 
laimės dalelė. Jis matydavo, kaip jinai sėdi slapta žvilgčiodama į jį, 
o jos žvilgsnis toks nuostabus, aptemdytas kažkokio mįslingumo. 
Bet, susidūrus su jo akimis, jos akyse įsižiebdavo mažyčiai žiburė- 
liai ir ji nusukdavo galvą į šoną, bijodama, kad neimtų šypsotis. 
Susitikus ji stengdavosi nejučiom paliesti jam ranką, mėgo taršyti 
jam plaukus, kai juodu bent akimirksnį likdavo vieni. Jinai buvo 
labai paslaugi — siūlydavosi pataisyti drabužius, skubėdavo paduoti 
valgį, kai jis ateidavo valgyti kiek vėliau už kitus vaikinus. O kai 
palinkėdavo labos nakties, priglusdavo prie jo lyg ištroškusi gla- 
monių. Ulavas visa tai aiškino jos noru kuo greičiau sulaukti ves- 
tuvių ir nė kiek nesistebėjo: juk ir jai šičia laikas slenka palengva, 
o ji, ko gero, labai džiaugiasi pati galėsianti būti šeimininkė. Jis 
net nepagalvojo, kad esama sužadėtinių, nemylinčių kits kito. 

Tačiau kelionė į Hamarą Ulavui tebeatrodė nelyginant sapnas. 
Ypač vakarais guldamas prisimindavo ją ir viską vėl išgyvendavo 
jusdamas sieloje ir kūne tą nuostabų, malonų virpulį. Jis prisimi- 
nė, kaip abu su Inguna suglaudę krūtines klūpojo priešaušrio mig- 
loje už našlės tvarto ir jis išdrįso pabučiuoti jai į smilkinio įdubi- 
mą prie pat plaukų, tokių šiltų ir kvapnių. O paskui jį užgulė tas 
nesuprantamas liūdesys ir baimė... Jis mėgino galvoti apie ateitį — 
juk prieš juos tiesių tiesiausias kelias: ligi bažnyčios durų, garbės 
vieta prie stalo““ ir jaunavedžių lova. Bet kai nakties tamsoje mė- 
gindavo džiaugtis tuo, kas jų laukia, širdyje pajusdavo silpnumą ir 
neviltį, — tartum visa, ką jiems ruošia ateitis, negalėtų prilygti ano 
priešaušrio bučinio saldybei. 

— Kas gi tau? — priekaištingai paklausė Arnvidas. — Ar negali 
ramiai gulėti? 

— Aš trumpam išeisiu. — Ulavas pakilo, apsirengė ir užsimetė 
ant pečių apsiaustą. 

Naktys dabar buvo nebe tokios šviesios — tankios lapuočių la- 
jos rodėsi tamsesnės priešais tolimus, balkšvo rūko apgaubtus 

melsvus kalnus. Keletas auksaspalvių it varis ruoželių prasimušė 
pro debesis šiauriniame dangaus krašte. Nelyginant juodas žaibas 
pro šalį švystelėjo šikšnosparnis. 

Ulavas priėjo prie klėtelės, kur miegojo Inguna. Durys buvo 
praviros dėl karščio, ir vis dėlto viduje buvo tvanku, tvyrojo saulės 
įkaitintų sienojų, paklodžių ir žmonių prakaito kvapas. 

Tarnaitė, mieganti prie sienos, garsiai knarkė. Ulavas atsiklau- 
pė ir palinko prie Ingunos, miegančios iš krašto. Skruostu ir lū- 
pomis jis švelniai palytėjo Ingunai krūtinę. Akimirksnį sustingo 
pajutęs ją, švelnią, šiltą, lengvai kilsuojančią pro miegus, — jis gir- 
dėjo plakant jos širdį. Paskui Ulavo veidas nuslydo Ingunos kūnu 
aukštyn, ir ji nubudo. 

— Apsirenk, — sušnibždėjo jai į ausį. - Išeik trumpam... 

Jis laukė galerijoje. Netrukus Inguna pasirodė žemų durų an- 
goje ir stabtelėjo tarsi pakerėta tylumos. Kelis kartus ji giliai įkvė- 
pė — naktis buvo vėsi ir maloni. Abu susėdo greta ant viršutinės 
laiptų pakopos. 

Bet čia juodu pajuto nuostabą, kad tik jie vieni sodyboje ne- 
miega, — juk nė vienas lig šiolei nebuvo pratęs būti lauke naktį. Ir 
sėdėjo nekrutėdami, vos drįsdami kartkartėm šnipštelėti kits ki- 
tam kokį žodelį. Ulavas norėjo apgaubti ją savo apsiaustu ir apka- 
binti liemenį. Bet tiktai padėjo jos ranką sau ant kelių ir glostė 
vienu pirštu jos pirštelius. Kol Inguna atitraukė ranką, apkabino 
jam pečius ir įrėmė veidą į kaklą. 

— Juk teisybė, kad naktys jau tamsesnės? — tykiai paklausė ji. 

— Šita naktis apsiniaukus, — atsiliepė jis. 

— Taip, o rytoj gal ir palis, — spėjo jinai. 

Progiedrį fiorde, kurį juodu sėdėdami matė, aptraukė melsvas 
ūkas, o kalnai anapus tarsi išsklido. Ulavas žvelgė į priekį, paskui 
vėl prabilo: 

— Nežinia — ėmė pūsti rytys. Nejau negirdi, kaip šiąnakt aukš- 
tai tarpekly šniokščia upė? Ko gero, mudviem metas ilsėtis, — 
sušnibždėjo luktelėjęs. Juodu pasibučiavo droviai, paskubomis. 


Tada jis nusileido žemyn, o jinai įėjo klėtelėn. 

Menėje buvo tamsu kaip maiše. Ulavas nusirengęs atsigulė. 

— Buvai išėjęs pasišnekėti su Inguna? — paklausė greta gulintis, 
bet nemiegantis Arnvidas. 

— Taip. 

Netrukus Arnvidas vėl paklausė: 

— Ar tu žinai, Ulavai, kaip buvo susitarta dėl judviem numato- 
mo turto? 

— Ne, nežinau. Prisimeni, aš buvau dar visai mažas, kai mudu 
sužadėjo. Bet Steinfinas ir mano tėvas tikriausiai susitarė, ką mu- 
du turėtume gauti. Kodėl to klausi? — staiga nusistebėjo Ulavas. 

Arnvidas nutylėjo. O Ulavas varė toliau: 

— Steinfinas jau pasirūpins, kad mudu gautume viską, kas buvo 
sutarta. 

— Taip, jis — mano pusbrolis, — kiek dvejodamas kalbėjo Arnvi- 
das. — Bet ir tu netrukus būsi mums svainis, tad aš tau šį tą papa- 
sakosiu. Girdėjau šnekant, kad Steinfino turtai nebe tokie dideli 
kaip seniau. Gulėdamas ir galvojau apie tai, ką tu pasakei, ir, ma- 
nau, tavo tiesa. Išmintingiau būtų paskubinti vedybas — tegu In- 
guna greičiau gauna, kas jai priklauso, kol dar yra iš ko. 

— Taip, mums neverta gaišuoti, — tarė Ulavas. 

Rytojaus dieną buvo šventadienis, o dar kitą dieną Fretasteine 
prasidėjo šienapjūtė. Arnvidas su savo palydovu taipgi pagelbėjo. 
Jau nuo pat ryto oras ėmė blaustis, o antroj dienos pusėj iš pietų 
pradėjo plaukti tamsūs debesys ir apgulė šviesiai pilką, ūkanotą 
dangų. Šienpjoviams stabtelėjus pasipustyti dalgių, Ulavas pažvelgė 
aukštyn — ir pirmi lietaus lašai apšlakstė jam veidą. 

— Gal kiek labiau palis naktį, — tarė vienas iš senųjų šeimy- 
nykščių. 

— Rytoj saulėgrįža, — atsakė Ulavas. — Ne sykį esu girdėjęs pa- 
sakojant: jeigu tą dieną pasikenčia oras, lietus lis tiek dienų, kiek 
pirma švietė saulė. Nemanau, Turleifai, kad šiemet daugiau pri- 
šienausim negu pernai. 

Arnvidas šienavo žemėliau, pievoje. Staiga padėjęs dalgį, at- 
skubėjo aukštyn pas kitus šienpjovius ir kažką parodė ranka. Toli 
atšlaitėje miško proskyna jojo ilga virtinė ginkluotų raitelių. 

— Tai jie, — pasakė Arnvidas. — Regis, anie sumanė kitokią šie- 
napjūtę. Norėčiau žinoti, kokia gi šiemet bus šienapjūtė čionykš- 


tėj sodyboj. 


Vėlai vakare ėmė pilti lietus, tankaus balkšvo rūko tumulai plau- 
kė viršum laukų ir netolimų miškais apaugusių kalnų. Ulavas su 
Inguna pasislėpė po jos klėtelės galerija; vaikinas apmaudžiai žvelgė 
į lietaus Čiurkšles. 

Tuo metu per pažliugusį kiemą atbėgo Arnvidas; jis šmurkšte- 
lėjo prie jųdviejų ir pasipurtė. 

— Kodėl tu ne vyrų sueigoj? — niekinamai paklausė Ulavas. 

Ulavas buvo beeinąs drauge su kitais vyrais, kai šie patraukė 
Ingebjorgos klėtin, — norėjo pasitarti atokiau nuo šeimynykščių. 
Bet Steinfinas prisakė įsūniui drauge su šeimyna likti menėje. Ula- 
vas labai supyko: dabar, kai svajonėse jau laikė save Steinfino žen- 
tu, visai pamiršo, jog Steinfinas nė Žinot nežino, kiek nedaug be- 
trūksta, kad jų ryšys būtų galutinai įtvirtintas. 

Arnvidas stovėjo atsirėmęs į sieną ir nusiminęs žiūrėjo prieš- 
priešiais: 

— Aš nepabėgsiu, o eisiu drauge su savo gentainiu, kai bus rei- 
kalas. Bet su jais tartis nenoriu. 

Ulavas pažvelgė į bičiulį — blyškias, dailiai išlenktas vaikino lū- 
pas iškreipė šaipus šypsnys. 

IV 


Kitos dienos vakare vyrai patraukė žemyn. Oras kiek pragiedrė- 
jo, bet atšalo, pakilo vėjas ir apsiniaukė. 

Kolbeinas jojo šeštas, su Steinfinu buvo septyni vyrai ir Ulavas, 
Auduno sūnus; Arnvidas su palydovu jojo drauge. Kolbeinas iš 
anksto pasirūpino valtimis, laukiančiom vienoj nuošalioj įlankoj, 
kiek šiauriau nuo Mjoseno. 

Inguna anksti užlipo savo klėtelėn ir atsigulė. Nežinia kiek lai- 
ko pamiegojus, kažkas ją prižadino paliesdamas krūtinę... 

— Čia tu... — sukuždėjo ji mieguistai, bet tiek išbudusi, jog 
tikėjosi apčiuopti švelnų Ulavo kuodą, tačiau ranka palietė tik 
drobės nuometu ryšinčią galvą. - Mamutė?.. — baisiai nustebu- 
si paklausė. 

— Neima miegas, — atsakė Ingebjorga. — Išėjau į kiemą. Apsi- 
renk ir eikš su manim žemyn. 

Inguna klusniai atsikėlė ir apsirengė. Ji vis dar negalėjo atsiste- 
bėti. 

Išėjusi laukan pamatė, kad dar ne taip vėlu. Oras visai išgiedrė- 
jo. Pietų šone viršum kalnų kabojo bemaž pilnas mėnuo; blyškiai 
rausvas nelyginant vakaro debesis, jis dar nešvietė. 

Karštu delnu motina paėmė dukteriai už rankos. Ingebjorga 
vaikščiojo po kiemą vesdamasi drauge ir dukterį, tačiau kalbėjo 
lyg ir ne jai. 

Šit jiedvi stabtelėjo prie vieno lauko tvoros ir persisvėrusios 
ėmė žiūrėti žemyn. Tenai, tam lauke, buvo vandens duburys, kraš- 


tuose apaugęs aukštais vešliais žolynais, kurių tamsus šešėlis atsi- 


62 SIGRID UNDSET 


spindėjo vandeny, o tos mažos blizguojančios balutės pačiam vi- 
dury švietė mėnuo, dabar taip aukštai pakilęs, jog buvo geltonas 
ir visas spindėjo. 

Motina žiūrėjo į tolį, kur ežeras ir sodybos skendėjo švelnioje, 
balkšvoje ūkanoje. 

— Nežinau, ar tu supranti, ką mums visiems reiškia šita nak- 
tis, — tarė Ingebjorga. 

Inguna pajuto, jog sulig tais motinos žodžiais skruostai nublie- 
do ir atšalo. Ji visada numanė, kas dera žinoti apie tėvą ir motiną, 
taipgi žinojo, kokie svarbūs įvykiai jų laukia. Bet tik dabar, vaikš- 
čiodama drauge su motina ir matydama, kaip baisiai ši sukrėsta, 
pirmą kartą suprato, ką visa tai reiškia. Iš jos lūpų išsprūdo kaž- 
koks tylus garsas — tarsi pelės cyptelėjimas. 

Ingebjorgos iškamuotą veidą iškreipė lyg ir šypsena. 

— Gal tau baugu praleisti šią naktį su motina? Tura nebūtų atsi- 
sakiusi likti su manim, bet ji dar vaikas, romus ir švelnus. Tu ne 
tokia, o esi vyresnioji duktė, — baigė ji karščiuodamasi. 

Inguna tvirtai suspaudė sunertas laibas rankas. Jai vėl pasirodė, 
tarsi būtų aukštėliau palypėjusi į kalną, iš kur galima kiek plačiau 
užmatyti pasaulį. Ji visada aiškiai žinojo, kad tėvai dar ne per daug 
seni. Bet dabar suprato, jog jie tebėra jauni. Jų meilė, apie kurią 
girdėjo pasakojant lyg kokią senovinę sagą, toji meilė galėjo vėl 
atgyti ir įsiliepsnoti, kaip iš smilkstančių po pelenais žarijų įsidega 
ugnis. Visai nenorom ji stebėdamasi pajuto, jog tėvas su motina ir 
dabar tebemyli kits kitą, kaip jinai ir Ulavas, tiktai tėvų meilė 
daug stipresnė, lyg vandenys upės deltoje, plūstantys plačiau ir 
didingiau negu aukštupyje kalnuose. Ir nors drovėjosi, kad tai su- 
prato, Inguna pasijuto besididžiuojanti įstabiu savo tėvų likimu. 

Nedrąsiai ištiesė į motiną abi rankas: 

— Aš mielai praleisiu kiaurą naktį su tavim, mamute. 

Ingebjorga stipriai suspaudė dukters rankas. 

— Viešpats pagelbės Steinfinui, kitaip negali būti, ir mes nusi- 
plausim nešlovę, — pasakė ji jaudindamasi ir apkabinusi pabučia- 
vo mergaitę. 

Inguna apkabino motinai kaklą. Kaip seniai ši ją bebučiavo! Ji 

prisiminė motinos pabučiavimus kaip dalelę gyvenimo, pasibai- 
gusio tą naktį, kai į sodybą atjojo Matijas. 

Inguna ir nesiilgėjo tų bučinių — nebuvo išlepintas vaikas. Tai, 
kas dėjosi tarp jos ir Ulavo, buvo kažkas visai nauja. Šitai atėjo, 
kaip ateina pavasaris, — vieną gražią dieną ima ir sušvinta lyg koks 
stebuklas, o paskui žmogui ima rodytis, kad vasara turi būti amži- 
nai. Lauko ežia, kol dar nuoga, tik apkritusi sudžiūvusia žole ap- 
link akmenis nutirpus sniegui, atrodo kaip menkas pilkas rėželis 
tarp suartų laukų. Bet ilgainiui jis apauga susiraizgiusiu laukinių 
žolių mišku, pro kurį vargais negalais valioji prasigauti. 

Dabar pavasariškai tuščia vaikiška Ingunos siela tartum vasa- 
riškai sužaliavo, sužydo. Ji priglaudė vėsų, švelnų skruostą prie 
lieso motinos veido. 

— Aš mielai lauksiu su tavim, mamute! 

Tie žodžiai tarsi įkrito jos pačios sielon — juk jinai turi laukti 
Ulavo. Kai vakar vakare jis išjojo drauge su kitais, rodos, ji net 
nenumanė, kad žygis, į kurį susiruošė vyrai, gali būti pavojingas. 
Ją pagavo baimė, bet tai tebuvo vos juntamas virpėjimas giliai šir- 
dyje. Ji ir negalėjo rimtai pagalvoti, jog kam nors iš jos artimųjų 
gali kas nutikti. 

Vis dėlto paklausė: 

— Mamute... ar tu bijai? 

Ingebjorga, Jono duktė, papurtė galvą: 

— Ne, Viešpats padės mums atgauti šlovę, nes mes turim tie- 
są. — O pažvelgusi į dukters veidą, su keistu ir klastingu šypsniu, 
kurio Inguna nemėgo, pridūrė: — Matai, dukrele, mums tikra lai- 
mė, kad karalius Magnusas mirė šį pavasarį. O Kolbeinas sako, 
jog turim giminių ir draugų tarp vyrų, dabar įgijusių aukščiausią 
valdžią šalyje. Kas be ko, tarp jų nemaža tokių, kurie nemėgsta 
Matijo, — prisimeni, kaip jis atrodo, — ne, tu negali prisiminti, — 
jis žemaūgis, tasai Matijas, nors daug kas mano, jog galėtų būti 
visa galva žemesnis. Karalienė Ingebjorga niekuomet jo nemėgo. 
Žinok, dabar jis nebūtų lindėjęs savo Biride, kai visi riteriai ir 
baronai renkasi į Bjorgviną karūnuoti jaunojo karaliaus“? 

Jinai šnekėjo be paliovos, kol jiedvi vaikščiojo patvoriais. Ingu- 

na norėjo nuoširdžiai pasipasakoti motinai apie Ulavą, Auduno 
sūnų, bet suprato, jog ši paskendusi savo mintyse ir nepanorės 
klausyti apie kitką. Vis dėlto neišturėjusi pasakė: 

— Juk gaila, kad Ulavas dar neatsiėmė savo kirvio? 

— Et, tavo tėvas pasirūpino, jog visi vyrai, kur išjojo drauge su 
juo, būtų apginkluoti, kaip dera, — atsakė šeimininkė. — Steinfinas 
nenorėjo imti vaikėzo, bet tas įsiprašė priimamas palydon... Bet juk 
tau šalta, — tarė motina kiek patylėjusi. — Užsivilk apsiaustą... 

Ingunos apsiaustas tebekabojo motinos troboje — per tas dvi 
savaites niekaip neprisiruošė jo pasiimti, o kai prireikdavo viršu- 
tinio drabužio, dėvėdavo Ulavo šventadienį apsiaustą. Motina nu- 
ėjo drauge. Ji įpūtė liepsną ugniakure, uždegė žiburį. 

— Mudu su tėvu vasarą visada persikraustom į didžiąją klėtį; 
miegojom ten ir tą naktį, kai užpuolė Matijas, kitaip jis nebūtų 
užklupęs Steinfino netikėtai. Kol Steinfinas gaus apsauginį raštą, 
mums saugiau nakvoti tenai. 

Į didžiąją klėtį nebuvo laiptų iš lauko pusės, nes joje laikė na- 
miegų brangenybes. Iš prieklėčio ant aukšto galėjai nusigauti ko- 
pėčiom. Inguna nedažnai čia lankydavosi; net pats tos patalpos 
oras ją nuteikdavo šventiškai. Tarp kailinių apklotų ir odinių mai- 
šų čia kybojo maišiukai su kvapniom prieskoninėm žolelėm — vi- 
sa, kas karojo palubėj, teikė aukštui jaukumo. Pasieniais stovėjo 
didžiulės skrynios. Inguna priėjo prie Ulavo skrynios ir ją apšvie- 
tė — skrynia buvo raižyta, šviesaus liepos medžio. 

Ingebjorga atidarė duris į galeriją. Liepusi dukteriai pašviesti, 
nuėmė nuo lovos viską, kas ten buvo sukrauta, paskui ėmė raustis 
skryniose ir dėželėse ir, numetusi ant grindų, ką laikė rankose, 
išėjo į galeriją. 

Mėnuo jau nukeliavo taip toli į vakarus, kad jo šviesa it auksi- 
nis tiltas pakibo viršum vandens. Tikriau sakant, jis jau krypo į 
sunkius mėlynus debesis — nuo šių atitrūkusios pavienės atplaišė- 
lės plaukė mėnesio link nuauksintos jo spindulių. 

Motina vėl įėjo vidun ir toliau rausėsi skryniose. Ji rado ilgą 
šilkinę suknią, žalią su jaustu geltonų gėlių raštu, — mirguojančio- 
je žibinto šviesoje suknia atrodė nelyginant gelstančios drebulės. 

— Šitą suknią noriu šiandien tau dovanoti... 

Inguna tūptelėjusi pabučiavo motinai ranką. Šilkinio apdaro ji 
niekada anksčiau neturėjo. Iš vienos jūrų vėplio kaulo dėžutės 
motina išėmė žalią aksominį kasnyką, tankiai nusagstytą paauk- 
suoto sidabro roželėm. Jinai uždėjo kasnyką dukteriai ant viršu- 
galvio, tada nusmaukė ant kaktos ir sumezgė galus po plaukais 
prie kaklo. 

— Tai va. Neužaugai tokia graži, kaip tikėjomės vaikystėj, bet šią 
vasarą vėl pagražėjai. Dabar gali dėvėti tą vainikėlį — juk tu jau 
tekutė, mano Inguna. 

— Taip, apie tai esam šnekėjęsi su Ulavu, — įsidrąsinusi pasakė 
Inguna. Nejučiom ji stengėsi kalbėti kuo ramiau ir paprasčiau. 

Ingebjorga pažvelgė į ją — jiedvi tupėjo prieš skrynią. 

— Judu su Ulavu apie tai esat šnekėję? 

— Taip, — Inguna, kaip ir pirma, kalbėjo ramiai, kukliai nulei- 
dusi akis. - Mudu esam tokio amžiaus, kai jau galim tikėtis, kad 
greitai įgyvendinsit aną susitarimą dėl mūsų vedybų. 

— O, bet taip susitarta nė nebuvo, kad negalėtumėt atsisakyti, 
jeigu patys to nepanorėsit. Varu judviejų nevarysim. 

— Na, bet mudu patenkinti viskuo, ką mums esat numatę, — 
romiai atsakė Inguna. — Esam šnekėję, kaip gerai mūsų tėvai už 
mus susitarė. 

— Mat kaip, — Ingebjorga susimąsčiusi žvelgė priešais. — Tik- 
riausiai rasim kokią išeitį. Ar tu labai myli Ulavą? — paklausė. 

— Kaipgi, myliu. Mudu taip seniai pažįstami, jis visada buvo 
geras mums, vaikams, ir klusnus jums. 

Motina susimąsčiusi linktelėjo. 

— Mudu su Steinfinu nežinojom, ar jūs prisimenat tą susitarimą, 
ar dar galvojat apie jį. Tikriausiai rasim išeitį — vienokią ar kitokią. 
Judu esat dar labai jauni, kad galėtumėt su kits kitu susirišti visiems 
laikams... Ulavas toks dailus. Ir Audunas didelį turtą paliko... 

Inguna būtų mielai dar pakalbėjusi apie Ulavą. Bet matė, jog 
motina vėl nugrimzdo į savo mintis. 

— Kai su tėvu anuomet danginomės per kalnus, nesutikom nė 


gyvos dvasios, — kalbėjo Ingebjorga. - Nuo Vorso pakilom į ply- 

naukštę, o paskui leidomės tolimiausiais slėniais. Kalnuose dar 
buvo daug sniego. Vienoj vietoj ištisą savaitę turėjom pratūnoti 
akmenų trobelėj. Ji stovėjo prie pat vandens, iš kalnų ten slinko 
ledynas — naktimis girdėjom, kaip lūžta ir traška ledų sangrūdos 
ežere. Kai nusileidę pasiekėm pirmą bažnyčią, Steintinas, nusi- 
movęs nuo piršto, paaukojo auksinį žiedą — buvo kaip tik sekma- 
dienis. Tenykščio kalnų kaimo varguoliai sprogino į mus akis: mudu 
išjojom raiti iš miesto kaip stovim, vilkėdami šventadieniais dra- 
bužiais. Šie keliaujant gerokai apsitrynė, bet vis dėlto tam atkam- 
piam slėny žmonės nebuvo regėję tokių apdarų. 

Kai Steinfinas parsigabeno mane kaip nuotaką namo, į Huvą, 
aš buvau visai nusigalavus. Tada jau nešiojau tave po širdim... 

Lyg užburta Inguna negalėjo atitraukti nuo motinos akių. Blau- 
sioje šviesoje žibinto, stovinčio asloje tarp jųdviejų, ji išvydo mo- 
tiną kažkaip keistai šypsant. Ingebjorga paglostė dukteriai galvą, 
perbraukė ranka per ilgas jos kasas. 

— Dabar tu visai užaugus. 

Motina atsikėlė, padavė dukteriai didžiulę siuvinėtą lovatiesę ir 
liepė ją išpurtyti galerijoje. 

— Mamute! — staiga garsiai sušuko Inguna. 

Ingebjorga tekina išlėkė pas dukterį. 

Lauke buvo šviesu bemaž kaip dieną, o dangus aukštybėse — 
balkšvas ir giedras, bet viršum žemės driekėsi debesys ir rūkas. 
Kitapus ežero, šiaurės vakaruose, liepsnojo didžiulis gaisras, nu- 
tvieksdamas raudona pašvaiste ūkanotą orą toli aplinkui. Vertėsi 
juodi dūmai; sklisdami į šalis, jie maišėsi su rūku, tas tirštėjo ir 
tankėjo nusidriekdamas ligi pat kalnų. Kartkartėm, kai dūmai šok- 
telėdavo aukštyn, pasirodydavo ir liepsna, bet deganti sodyba glū- 
dėjo už miško tankynės. 

Valandėlę abi moterys stovėjo nenuleisdamos nuo gaisro akių. 
Motina neištarė nė žodžio, o duktė nedrįso prabilti. Paskui šei- 
mininkė grįžo vidun, ir netrukus Inguna pamatė ją bėgant per 
kiemą savo klėtin. 

Dvi tarnaitės vienais marškiniais iššoko į kiemą ir nulėkė že- 


myn, tvoros link. Tada pasirodė Tura, plevėsuodama palaidais švie- 

siais plaukais, motina vedėsi abu mažyčius sūnelius, iš paskos ėjo 
visos kitos sodybos moterys. Inguna girdėjo jų balsus ir šūksmus. 

Bet tuo metu, kai jos skubėjo vidun, Inguna patylom šmurkš- 
telėjo į lauką. Panarinusi galvą ir susikryžiavusi rankas, susisupusi 
į apsiaustą, — visų labiausiai norėdama būti nematoma, — jinai 
nusėlino į savo klėtelę ir atsigulė. 

Nejučiom ji paplūdo ašarom, nors nė pati nežinojo, ko taip 
rauda. Regis, siela buvo sklidina visų šios nakties nutikimų. Nie- 
ku gyvu nebūtų pakentusi, jei kas būtų prisiartinęs — ašaros plūdo 


upeliais. Bet buvo ir nuvargusi. Jau aušo rytas. 


Kai ji nubudo, pro atviras duris švietė saulė. Inguna pašokusi 
apsirengė marškinius — išgirdo kieme trypiant arklius. 

Ketvertas ar penketas nubalnotų arklių skabė žolę. Tarp jų bu- 
vo ir Ulavo Briedplaukis. Ant kalno taip pat buvo girdėti arklių 
žvengimas. Iš viralinės į menę ir atgal bėgiojo išsipusčiusios tar- 
naitės. 

Užsimetusi ant pečių apsiaustą, ji nubėgo į didžiąją klėtį. Ten 
asla buvo nubarstyta erškėtrožių ir vingiorykščių žiedais, ir Ingu- 
nai užgniaužė kvapą. Jau seniai, nuo pat vaikystės, nebuvo mačiusi 
sodyboje tikros šventės. Apskritai sekmadieniais menėje būdavo 
girtaujama ir vaišinamasi, bet nebuvo tokios šventės, kad aslą bars- 
tytų gėlėmis... Šilkinė suknia ir kasnykas gulėjo ant Ulavo skry- 
nios. Inguna juos paėmė ir nulėkė savo klėtelėn. 

Veidrodžio neturėjo, bet ir nepagalvojo, kad reikėtų pasižiūrėti 
į jį, kai pasipuošusi stovėjo savo klėtelėj. Inguna juto paauksuotų 
papuošalų svorį ant palaidų plaukų, matė geltonai žalią šilką, ap- 
gaubusį visą jos kūną. Suknia ilgom klostėm krito nuo krūtinės iki 
pat kulnų, sidabrinis diržas susmaugė ją per liemenį. Apdaras bu- 
vo toks dukslus ir ilgas, jog, eidama per kiemo žolę, turėjo jį pri- 
laikyti abiem rankom. Džiūgaudama žinojo esanti panaši į vieną 
iš drožtinių atvaizdų bažnyčioje: aukšta, liemeninga, mažomis krū- 
timis, dailiom rankom ir kojom, žėrinti papuošalais. 

Tarpduryje sustojo apstulbusi. Menėje liepsnojo stori rąstai, 
pro aukštinį sruveno saulės šviesa ir dūmai po sparais atrodė žyd- 

ri. Ant stalo, ties garbės vieta, degė žvakės. Tenai greta tėvo sėdėjo 
motina, vilkinti raudono šilko apdaru. Vietoj nuometo, kurį In- 
guna buvo įpratusi matyti, dėvėjo baltą standų drobinį kyką; aukštas 
nelyginant karūna viršum kaktos, jis nepridengė pakaušio, o plaukų 
mazgas spindėjo auksu po nėrinių tinkleliu. 

Kitos moterys nesėdėjo prie stalo, o vaikščiojo nešiodamos val- 
gius ir gėrimus. Ignuna taipgi paėmė ąsotį ir nunešė aukštai iškė- 
lusi dešinėj rankoj, kairiąja prilaikydama suknelės kraštą — sten- 
gėsi rodytis kuo lankstesnė ir švelnesnė: truputį atstatė pilvą, grakš- 
čiai nuleido pečius, kad krūtinė atrodytų siauresnė, ir, išlenkusi 
kaklą, kiek pakreipė galvą tarsi žiedelį ant stiebo. Ji pražingsniavo 
per menę lengvai ir mitriai, kaip tiktai gebėjo. 

Vyrai buvo jau pusgirčiai, be to, matyt, ir nuilsę po nakties 
žygio; niekas į ją įdėmiau nė nepažvelgė. Tėvas nusišypsojo, kai ji 
pylė gėrimo. Jo akys buvo kaip stiklinės, veidas degte degė po 
susivėlusių gelsvai rudų plaukų kupeta — ir šit Inguna pamatė, 
kad viena jo ranka aprišta ir priglausta prie krūtinės. Ant aptemp- 
tos odinės trumpės, kurią nešiojo po šarvais, buvo užsimetęs ge- 
riausią savo apsiaustą. Atrodė, dauguma vyrų, kaip nusėdo nuo 
arklių, taip ir nuėjo prie stalo. 

Tėvas parodė, kad jinai įpiltų alaus Kolbeinui ir šio dviem sū- 
nums — Einarui ir Hafturui, sėdintiems Steinfino dešinėje. 

Kairėje sėdėjo Arnvidas. Jo veidas buvo įraudęs, o tamsiai mė- 
lynos akys spindėjo kaip plienas. Žiūrint į jauną giminaitę, Arnvi- 
do veidas trūkčiojo. Inguna suprato: jis vis dėlto mato, kad ji šįva- 
kar graži, ir, palinkusi prie stalo, pripylė jam alaus džiugiai šypso- 
dama. 

Inguna priėjo prie tos vietos, kur ant suolo aslos pusėje sėdėjo 
Ulavas, Auduno sūnus, ir, pildama alaus sėdintiems prie sienos, 
įsispraudė tarp jo ir kaimyno. Ulavas, apkabinęs Ingunai kelius, 
stalo priedangoje taip prispaudė ją prie savęs, jog ji išlaistė alų. 

Inguna tučtuojau pastebėjo jį esant girtą. Sėdėjo apžergęs suo- 
lą, ištiesęs kojas, viena ranka pasirėmęs galvą, o alkūnę įspraudęs 
tarp valgių. Ulavui tas buvo taip neįprasta, jog Inguna nejučiom 


nusijuokė — apskritai jie jį erzindavo; juk jis, nors ir kiek gerda- 

mas, būdavo toks pat tykus kaip visada. „Net Dievo dovanos jam 
kaip nuo žąsies vanduo“, — kalbėjo vyrai. 

Tačiau šįvakar alus, matyt, įveikė ir jį. Pilant alų jis čiupo Ingu- 
nai už rankų, prisitraukė ąsotį ir ėmė gerti apsilaistydamas krūti- 
nę ir sudrėkindamas briedžio odos šarvinius marškinius. 

— Dabar išgerk ir tu, — tarė juokdamasis ir žvelgdamas jai į akis, 
bet jo žvilgsnis buvo keistas ir svetimas, kupinas kažkokio netram- 
domo atšiaurumo. Inguna kiek sumišo, bet paskui, prisipylusi jo 
taurę, išgėrė; tada jis vėl apglėbė ją po stalu, ir ji vos neparpuolė 
jam ant kelių. 

Ulavo kaimynas atėmė iš jų ąsotį. 

— Nagi palūkėkit — palikit bent kiek ir mums... 

Inguna išėjo vėl prisipildyti ąsočio — ir čia pajuto, kad virpa 
rankos. Nustebusi pamatė, kad virpa ji visa. Ko gero, išgąsdino 
vaikino staigumas. Tačiau ją stumte stūmė prie jo kažkokia neži- 
noma jėga, dar niekad anksčiau nepajusta, — kažkoks palaimin- 
gas, viską nustelbiantis smalsumas. Ji niekuomet nebuvo regėjusi 
tokio Ulavo. Bet tai ją džiugino; ir apskritai šįvakar viskas pasikei- 
tė. Nešiodama alų, ji stengėsi vogčiom palytėti Ulavą, kad jis tu- 
rėtų progą slapčiomis ją šiurkštokai paglamonėti. Rodės, lyg kaž- 


kas ją nesulaikomai traukė prie jo. 


Niekas nepastebėjo, kad jau sutemo, — kol pro aukštinį neėmė 
pliaupti lietus. Reikėjo jį uždengti. Tada Ingebjorga įsakė atnešti 
daugiau žvakių. Vyrai pakilo nuo stalo: vieni ėjo į savo guolius 
miegoti, bet kiti vėl sėdo prie stalo gerti ir šnekučiuoti su moteri- 
mis, tik dabar sumetusiomis, jog ir pačioms reikia šio to užkąsti. 

Arnvidas ir Einaras, Kolbeino sūnus, Ingunos pusbrolis, atsi- 
sėdo greta jos, ir Einaras pradėjo smulkiau pasakoti apie tą jų 
gi 

Jie rytine pakrante nuplaukė prie upės, ten persikėlė į Vingar- 
heimą, o paskui nujojo į Matijo sodybą. Bet čia pamatė, jog tokio 
atsargumo nereikėjo, nes Matijas nebuvo pastatęs sargybinių. 

— Jis nesitikėjo, kad Steinfinas iš rimtųjų ketina jam smogti, — 
pašaipiai kalbėjo Einaras. — Ir nieko nuostabaus, — kiek anksčiau 


70 SIGRID UNDSET 


buvo plepėta ir laukta: Matijas tikriausiai manė, kad jeigu kantriai 
pakentė nešlovę šešerius metus, Steinfinas pakęs ją ir septintus. 

— O aš esu girdėjęs taip pasakojant: esą Matijas bėgo iš šalies 
bijodamas Steinfino keršto, — priėjęs prie jų, įsiterpė Ulavas, Au- 
duno sūnus. Jis prasispraudė tarp Arnvido ir Ingunos. 

— Taip, Steintinas esąs tingus; sėdįs pakrūmėj ir laukiąs, kol 
paukštelis pats paklius į jo kilpas... 

— Ar manai, kad jis turėjo bylinėtis ir vaidytis kaip tavo tėvas? — 
paklausė Ulavas. 

Bet čia įsiterpė Arnvidas ir abu vaikinus sutaikino. Einaras pa- 
sakojo toliau. 

Jie nekliudomi įsėlino sodybon ir pastatė keletą sargybinių prie 
tų trobesių, kur, jų nuomone, miegojo žmonės, o Steinfinas ir 
Kolbeino sūnūs su Arnvidu, Ulavu ir penkiais šeimynykščiais nu- 
ėjo į menę. Kolbeinas liko saugoti. Kai jie išlaužė duris, vyrai vi- 
duje nubudę pašoko — kas nuogas, kas drobinėm apatinukėm, 
bet visi spėjo nutverti ginklus. Tai buvo Matijas ir vienas jo bičiu- 
lis, sodybos nuomininkas, su paaugliu sūnum ir du šeimynykš- 
čiai. Grumtynės buvo neilgos — užsimiegojusius šeimynykščius 
bemat nugalėjo. Ir tada akis į akį susidūrė Steinfinas ir Matijas. 

— Na, ir nelauktybė — nejau čia tu, Steinfinai, paryčiais jodinė- 
ji? — prabilo Matijas. — Seniau, kiek menu, tu buvai mėgėjas į akį 
pūsti, na, ir gražuolė žmona dar sulaiko tave lovoj. 

— Tai ji panorėjo, kad aš jočiau čionai ir nuneščiau tau jos 
geras dienas, — atsiliepė Steinfinas. — Tu ją taip sužavėjai, kai 
paskutinį sykį pas mus buvai, jog ji tavęs niekaip negali užmirš- 
ti... Na, renkis, — pridūrė, — man visada atrodė niekšinga užpul- 
ti nuogą Žmogų. 

Sulig tais žodžiais Matijas visas išraudo. Bet paskui, dėdamasis 
abejingas, paklausė: 

— Jeigu nori rodytis esąs kilniaširdis, ar leisi man pasiimti 
šarvus? 

— Ne, — atrėžė Steinfinas. - Nemanau, kad po šio mudviejų 
susitikimo tu liksi gyvas. Bet aš su tavim mielai susikausiu be 


šarvų. 

Kol Steinfinas nusiėmė šarvus, Kolbeinas, dabar įėjęs į menę, 
ir dar vienas Steinfino vyras laikė Matiją. Šiam tai nepatiko, o 
Steinfinas juokdamasis pasakė: 

— Man regis, tu labiau bijai kutulio nei aš — negali pakęsti, kad 
kas prie tavęs prisiliestų! — Tada Steinfinas leido Matijui apsi- 
rengti ir paimti skydą. Ir juodu stojo priešais kits kitą. 

Jaunystėje Steinfinas buvo vienas iš tų vyrų, kurie moka be galo 
mikliai vartoti kardą, bet pastaraisiais metais jis nuo karybos atpra- 
to, ir netrukus paaiškėjo, kad Matijas, pažiūrėti neaukštas ir men- 
kas, jį gerokai pranoksta. Steinfinas žingsnis po žingsnio turėjo trauk- 
tis, jis ėmė dusti — ir štai tada Matijas taip kirto kardu, jog dešinioji 
Steinfino ranka nusviro. Steinfinas perėmė kardą kairiąja — abu vy- 
rai jau seniai buvo numetę sukapotus skydus. Bet Steinfino žmonės 
iškart suprato, kad šeimininkui riesta; Kolbeinui mostelėjus, vienas 
jų prišoko prie Steinfino ir atsistojo greta. Matijas kiek suglumo, ir 
tada Steinfinas smogė jam mirtiną smūgį. 

— Bet dvikovoje kovėsi du tikri kariai, — tą visi matėm, - pridū- 
rė Arnvidas. 

Tuo metu nutiko nelaimė — pora nusamdytų vaikinų, kuriuos 
atsivedė Steinfinas, sumanė apiplėšti sodybą, o kiti mėgino juos 
suturėti. Kilus sumaiščiai, buvo padegtos tošys, sukrautos siau- 
ram tarpe tarp gyvenamojo namo ir vienos klėties. Tikriausiai tą 
padarė Tjostulvas, kuris nė vienam nepatiko; ko gero, jis nunešė 
tošių ir prieklėtin, nes visa klėtis bemat suliepsnojo, nors sienojai 
ir stogas buvo drėgni, permerkti lietaus. Ugnis persimetė ir tro- 
bon. Jie turėjo išnešti Matijo kūną ir paleisti jo vyrus. 

Subėgo žmonių iš gretimų sodybų, ir ūkininkų būrys puolė 
atėjūnus. Keletas abiejų pusių vyrų buvo sužeista, bet, laimė, ne- 
daugelis mirtinai. 

— Nagi, jei Steinfinas nebūtų sumanęs rodyti riteriškos drąsos 
ir riterio kilniaširdiškumo, nebūtume užsitraukę ant savo galvos 
gaisro ir peštynių su ūkininkais, — kalbėjo Einaras. 

Ulavui Einaras, Kolbeino sūnus, niekad nepatiko. Šis buvo tre- 
jais metais už jį vyresnis, visada mėgo erzinti ir užgaulioti jaunes- 


nius. Todėl Ulavas jam atsakė gana pašaipiai: 

— Nebijok, niekas neteis tavo tėvo nei tavo brolių: niekam ne- 
šaus į galvą, kad Kolbeinas, Borghildos sūnus“, galėjo savo įbrolį 
taip ne laiku prikalbinti rodyti išdidumą. 

— Saugokis, vaikėze! Mano tėvą žmonės visuomet vadina pagal 
Huvo Turę. Mes esam tokie pat kilmingi kaip ir Osos palikuo- 
nys — nepamiršk to, Ulavai; ir nėr čia ko sėdėti ir glamžuoti mano 
giminaitės... Šalin letenas nuo jos kelių, tučtuojau! 

Ulavas pašoko, ir juodu puolė kits kitą. Inguna su Arnvidu pri- 
bėgę norėjo juos išskirti. Bet tuo metu atsistojo Steinfinas ir pa- 
reikalavo nutilti. 

Šeimynykščiai, vyrai ir moterys, ir svetimieji susirinko prie jo 
stalo. Steinfinas stovėjo pasirėmęs į žmonos petį, jo veidas jau 
nebebuvo raudonas — jis nubalo, o akys įdubo. Tačiau kalbėjo 
šypsodamas ir laikėsi tiesiai. 

— Aš noriu atsidėkoti jums visiems, kas buvo su manim šitam 
žygy, — pirmiausia tau, broli, ir tavo sūnums, taipogi savo brangiam 
pusbroliui Arnvidui, Fino sūnui, ir jums, mieliems giminiečiams ir 
ištikimiems vyrams. Jeigu bus tokia Viešpaties valia, netrukus mes 
gyvensim taikoje ir gausim atleidimą už šios nakties darbus, nes Jis 
yra teisingas ir nori, kad vyras gerbtų savo moterį ir saugotų jos 
garbę. Bet šiandien aš esu nuilsęs, mieli bičiuliai, ir noriu eit gulti 
drauge su žmoną; jūs man dovanokit, kad nieko daugiau nepasaky- 
siu, bet esu nuilsęs, be to, ir mano kūnas kiek apdraskytas. Bet 
Grimas su Dala jus vaišins, o jūs gerkit, kiek tik širdis geidžia, džiau- 
kitės ir linksminkitės, kaip dera tokią džiugią dieną, o mudu su 
Ingebjorga jau eisim ilsėtis — dovanokit, kad mudu išeinam... — 
Baigiant kalbėti Steinfinui ėmė kliūti liežuvis, jis svirduliavo, o kai 
juodu išėjo iš menės, Ingebjorga turėjo jį prilaikyti. 

Kurie ne kurie šeimynykščiai palydėjo Steinfino kalbą pritari- 
mo šūksniais, belsdami peiliakočiais ir alaus kaušais į stalą. Tačiau 
triukšmas bemat savaime nutilo, ir žmonės ėmė trauktis leisdami 
jiems praeiti. Kiekvienas jautė, kad Steinfino žaizda kur kas pavo- 
jingesnė, nei jis pats norėjo prisipažinti... 

Visi kaip vienas išėjo paskui juos ir tylūs stovėjo būreliais, žvelg- 
dami į aukštą dailią porą, einančią į klėtį šį nuo lietaus pažliugusį 

vasaros vakarą. Dauguma pastebėjo, jog Steinfinas staiga sustojo 
ir ėmė kažką karštai sakyti žmonai. Atrodė, ji priešgyniavo ir mė- 
gino suturėti jo rankas, bet jisai nusitraukė raištį, prilaikantį su- 
žeistąją ranką, ir nekantriai numetė į šoną. Visi girdėjo, kaip Stein- 
finas nusijuokė juodviem einant toliau. 

Žmonės, grįžę į menę, vis dar tylėjo, nors Grimas ir Dala palie- 
pė atnešti daugiau gėrimų ir pakurstyti ugniakurą. Tušti suolai ir 
stalas buvo nustumti. Daugelis vyrų nuvargę, rodės, tetroško vie- 
no — pamiegoti. Tiesa, vienas kitas dar išėjo į kiemą pašokti, ta- 
čiau neilgai trukus vėl grįžo: viršum žemės kabojo niūrūs lietaus 
debesys, o žolė buvo šlaput šlaputėlė. 

Inguna tebesėdėjo tarp Arnvido ir Ulavo, ir Ulavas buvo uždė- 
jęs ranką jai ant kelių. 

— Šilkas, — kalbėjo jis glostydamas kelį. — Koks gražus, — karto- 
jo ir kartojo. 

— Pats nežinai, ką šneki, — piktinosi Arnvidas. — Sėdi čia ir 
snaudi — verčiau eik atsigulk! 

Bet Ulavas papurtė galvą ir tyliai nusijuokė: 

— Eisiu, kai pats panorėsiu. 

Tuo tarpu keletas vyrų, pasiėmę kardus, ruošėsi šokti. Haftu- 
ras, Kolbeino sūnus, priėjęs paprašė Arnvidą užvesti dainą. Bet 
Arnvidas atsisakė: esąs be galo nuvargęs. Ulavas su Inguna irgi 
nenorėjo šokti: girdi, nemoką dainos apie Kroką“' 

Einaras atsistojo šokėjų voros priekyje su nuogu kardu dešinė- 
je rankoje. Tura įsitvėrė į jo kairę ranką, o dešinę uždėjo kaimynui 
ant peties. Šokėjai sustojo į eilę — vyras su nuogu kardu ir mote- 
ris. Pakelti kardai gražiai atrodė. Einaras pradėjo: 


Mes kardais kapojom. Aš 


Šokėjų virtinė žengė tris žingsnius dešinėn. Paskui vyrai pasi- 
traukė kairėn, o moterims reikėjo žengti žingsnį atgal, tada išsiri- 
kiavę į eilę vyrai atsidūrė priekyje ir, sukryžiavę kardus paporiui, 
trepsėjo vietoje, kol moterys bėgo po sukryžiuotais kardais ir vėl 


sustojo į virtinę. Tada Einaras dainavo toliau: 

Mes kardais kapojom. O 
Aš buvau dar jaunas 
ir prie Eresundo 


šėriau alkanus vilkus... 


Pasirodo, nė vienas iš šokančiųjų gerai nežinojo, kiek žingsnių 
reikia žengti. Bėgančių po kardais moterų žingsniai nesiderino su 
vyrų trepsėjimu. Be to, per ankšta buvo šokti tarp didelio ugnia- 
kuro ir netrumpos eilės stulpų, remiančių stogą ir skiriančių nuo 
menės šalines, kur buvo miegama. 

Trejetas sėdinčiųjų ant suolo prie galinės sienos atsistojo norė- 
dami geriau matyti šokėjus. Ir dabar, dainuojant antrą posmą, 
šokis neišėjo ir vos neiširo, žmonės vėl ėmė šaukti Arnvidą ir pra- 
šyti, jog šis prisidėtų. Jie žinojo, kad jis moka visą dainą ir turi be 
galo gražų balsą. 

Kai Arnvidas pasiėmė kardą ir, išsitraukęs iš makštų, atsistojo 
virtinės priekyje, šokis bemat padarnėjo. Ulavas su Inguna taipgi 
prisidėjo prie šokančiųjų ir atsistojo už jo. Arnvidas taip ryžtingai 
ir grakščiai vadovavo šokiui, kaip niekas iš šio plačiapečio, trum- 
pakaklio žmogaus nebūtų tikėjęsis. Jis užtraukė dainą skambiu ir 
aiškiu balsu, ir moterys, siūbuodamos į šonus, leidosi bėgti po 
žibančiais kardais: 


Mes kardais kapojom... 
Erzinome Hildą““, 
Odino“? pasveikini 
karo vyrus siuntėm. 
Piktai gėlė kardas, 


kada ėmėm Ivą... 


Bet čia šokėjai susipainiojo, nes tarp Ulavo ir Einaro nebuvo 
jokios moters. Šokį reikėjo nutraukti, ir Einaras pareikalavo, kad 
Ulavas eitų šalin, juodu tol ginčijosi, kol vienas iš pagyvenusių 
šeimynykščių pasakė pasitraukiąs iš šokio. Tada Arnvidas vėl pra- 
dėjo: 

Geležis aštrioji 


gėlė platų peilį... 


Bet visą laiką šokant kas nors kliuvo. O kai Arnvidas toliau 
vedė dainą, pasirodė, kad, be jo, daugiau niekas nemoka žodžių — 
kai kurie prisiminė vieną ar kitą tolesnio posmo nuotrupą. Ula- 
vas su Einaru visą laiką ginčijosi, o aukštų balsų išvis nebuvo. Arn- 
vidas nuilso, be to, pasak jo, turėjo keletą įdrėskimų, kurie bent 
kiek pajudėjus ėmė perštėti. 

Galiausiai šokėjų virtinė visai pakriko. Vieni nuėję krito į savo 
guolius, kiti stovėdami šnekučiavo ir norėjo dar gerti arba šokti, 
bet su naujesne daina, pagal kurią lengviau šokti. 

Ulavas stovėjo stulpų šešėlyje — juodu su Inguna vis dar tebelaikė 
kits kitą už rankos. Ulavas įkišo kardą į makštis ir sušnibždėjo: 

— Eikš, užlipsim į tavo klėtelę ir pasišnekučiuosim. 


Susikibę rankomis, merkiami lietaus, juodu perbėgo ištuštėju- 
sį tamsų kiemą, užlėkė laiptais ir sustojo prieš duris uždusę nuo 
jaudinimosi, tarsi būtų padarę kažką neleistina. O paskui apsika- 
bino. 

Inguna, palenkusi vaikino galvą sau ant krūtinės, alsavo jo plaukų 
kvapu. 

— Nuo tavęs dvokia degėsiais, — sumurmėjo. — Oi ne, oi ne, — 
išsigandusi prašė Inguna, kai Ulavas ją prispaudė prie durų staktos. 

— Ne... ne... dabar aš eisiu, — sušnibždėjo jis, — aš eisiu, — pri- 
dūrė. 

— Eik... — kalbėjo jinai vis labiau priglusdama prie jo; ji visa 
drebėjo, svaigo galva, bijojo, kad jis padarys, kaip pasakė, — iš 
tikro ims ir išeis. Jinai suprato: juodu jau nebevalios susitvardyti; 
visa, kas buvo „seniau“ ir „dabar“, tarsi nunešė šiandienos lauki- 
nių, pašėlusių įvykių srautas, ir juodu buvo lyg išmesti į šią tamsią 
klėtelę, tai kodėl privalo pasitraukti nuo kits kito — juk jie nieko 


daugiau neturi... 

Inguna pajuto, kaip vainikėlis su paauksuotom rožytėm nusly- 
do ant pakaušio — Ulavas kedeno palaidus jos plaukus. Skimbte- 
lėjo nukritęs vainikėlis, o vaikinas panėrė abi rankas į tankius jos 
plaukus, priglaudė prie jų veidą ir įrėmė smakrą į jos petį... 

Staiga jie išgirdo Reidunos balsą — tarnaitės, kuri miegojo drauge 
su Inguna, — ji kieme kažką šaukė. 

Juodu atšoko nuo kits kito, kamuojami sąžinės priekaištų. Ula- 
vas žaibiškai ištiesė ranką, uždarė duris ir užstūmė sklendę. 

Reiduna užkopė į viršų, beldėsi ir šaukė Inguną. O vaikinas ir 
mergaitė stovėjo neįžvelgiamoje tamsoje, jų širdys pašėlusiai plakė. 

Tarnaitė dar valandėlę pabeldė, ir gana smarkiai. Tikriausiai 
pamanė, jog Inguna kietai įmigusi. Paskui girdėjo girgždant laip- 
tus nuo sunkių jos žingsnių. Lauke ji pasišaukė draugę ir, kaip 
juodu suprato, abi nuėjo miegoti į kitą trobesį. Ulavas su Inguna 
puolė vienas kitam į glėbį tartum išvengę didžiausio pavojaus. 

Ubiškės nubudo juodoj tamsoje ir bemat viską prisiminė. Ir jam 
pasirodė, jog yra nugrimzdęs į gilią bedugnę. Juto šąlant kaktą, 
širdis staiga sugniužo į kamuoliuką tarsi bejėgis žvėrelis, kuris sten- 
giasi dar sumažėti, kai jį taikosi nutverti kažkieno ranka. 

Prie sienos gulinti Inguna lygiai alsavo, kaip pro miegus alsuoja 
nekaltas, laimingas vaikas. Ulavą užplūdo išgąsčio, gėdos ir grau- 
žaties bangos — gulėjo išsekęs, tarsi iš kaulų būtų ištrauktos visos 
smegenys. Jis degte degė vieninteliu troškimu pabėgti — juk ne- 
pakels aimanų, kai ji nubus iš palaimingo užmaršties miego. 'Ta- 
čiau giliai širdyje neaiškiai juto, kad bus dar baisiau, jeigu iš Čia 
slapčiom paspruks. 

Paskui šovė į galvą mintis, jog vis dėlto reikia nulipti žemyn, 
kol dar niekas neatsikėlęs. Reikia sužinoti, kuri valanda. Tačiau 
tebegulėjo lyg suparaližuotas. 

Galiausiai, įveikęs sąstingį, vienu gaistu nučiuožė nuo lovos ir 
žvilgtelėjo pro duris. Debesys viršum namų stogų jau rausvėjo — 
galėjo būti kokia valanda lig saulėtekio. 

Rengdamasis prisiminė, jog paskutinį sykį su Inguna vienoj lo- 
voj miegojo per praeitas Kalėdas — tada buvo įtūžęs, nes savo guolį 
turėjo užleisti svečiui, o pats — kraustytis pas Steinfino dukteris. 
Tada jis negailestingai stumdė Inguną, kai rodėsi, jog ši užima per 
daug vietos, ir piktai kumščiojo, kai jinai pro miegus įremdavo į jį 
aštrius kelius ir alkūnes. Anos jųdviejų nekaltybės prisiminimas 
prislėgė Ulavą nelyginant mintis apie prarastąjį rojų. 

Jis nedrįso ilgiau čia likti, turėjo išeiti. Bet kai palinko prie jos, 


užuodė jos plaukų kvapą, vos įžiūrėdamas tamsoje boluojantį vei- 

dą ir rankas, Ulavas pajuto — nepaisydamas gėdos ir apgailestavi- 
mo, — kad tai puiku... Pasilenkė dar žemiau, palytėjo kakta jos 
petį — ir širdį vėl suspaudė įstabus, prieštaringas jausmas: džiaugs- 
mas, kad jauna jo sužadėtinė tokia trapi ir daili, ir skausmas pa- 
galvojus, jog kas nors gali ją žiauriai ir negailestingai nuskriausti. 

Niekada — Ulavas prisiekė pats sau — niekada jis jos nenuskaus. 
Ir taip nutaręs, kiek padrąsėjęs ėmė laukti jos nubundant. Paglos- 
tęs Ingunai veidą, švelniai sušnibždėjo jos vardą. 

Krūptelėjusi ji po valandžiukės jau sėdėjo snūduriuodama. Pas- 
kui taip staiga puolė jam ant kaklo, jog jis suklupo, o viršutinė 
kūno dalis liko lovoje, greta jos. 

Jinai apsivijo aplink jį, apglėbė jį laibom rankom, o jis vis dar 
tebeklūpodamas, įkniaubęs veidą į nuostabiai minkštą, švelnų it 
šilkas silpną jos kūną, kietai sukando dantis, bijodamas pravirkti. 
Pajuto tokį palengvėjimą ir tokį graudulį, kad ji tokia gera ir ma- 
loninga, neaimanuoja ir jam nepriekaištauja. Jausdamas begalinį 
švelnumą ir gėdą, graužatį ir laimę, tiesiog nežinojo, ką daryti. 

Staiga iš apačios, iš kiemo, atsklido pratisas, kraupus šuns 
kauksmas. 

— Erpas, — sušnibždėjo Ulavas. — Va šitaip jis staugė ir vakar 
vakare. Keista, kad ištrūko. — Ir ėmė slinkti prie durų. 

— Ulavai, juk manęs nepaliksi? — persigando Inzuna pamačiu- 
si, kad jis apsirengęs ir ketina išeiti. 

— Noriu nutaikyti akimirksnį, kad galėčiau išsprukti niekieno 
nepastebėtas, — sušnibždėjo. — Tas velnio šunpalaikis bemat pri- 
žadins visą sodybą. 

— Ulavai, Ulavai, nepalik manęs, — ji atsiklaupė lovoje. Kai jis 
prišokęs sušnypštė tildydamas, jinai vėl apkabino jį ir tvirtai laikė 
abiem rankom. 

— Nejau nesupranti, kad aš turiu eiti? — šnibždėjo jis. — Gana 
jau to, kas nutiko. 

Neištvėrusi ji paplūdo ašaromis — krito į guolį ir gailiai raudo- 
jo. Ulavas, apklostęs ją iki pat smakro, suglumęs stovėjo tamsoje, 
pašnibždom prašydamas liautis. Pagaliau atsiklaupęs pakėlė jai gal- 


vą— ir rauda iš palengvo ėmė siopti. 

Šuo kieme lojo ir kaukė lyg padūkęs. O Ulavas vis čiūčiavo ir 
čiūčiavo mergaitę: „Neraudoki, brangioji Inguna, neraudoki taip 
gailiai“, bet jo veidas nuo jaudinimosi buvo sustingęs ir rūstus. 

Be reikalo šunys šitaip nestaugia — gal nujaučia mirtį ar kokią 
nelaimę. 

Ir dabar, klūpodamas rytmečio vėsoje ir laikydamas glėbyje 
verkiančią mergaitę, jis negailestingai blaiviai vis labiau suprato, 
kas nutiko, ir jo atmintyje vienas po kito kilo vakarykštės die- 
nos vaizdai. 

Jis per daug negalvojo, kiek gali atsieiti jų žygis į Matijo, Haral- 
do sūnaus, sodybą, ir, kaip numanė, kiti — taip pat. O dabar buvo 
visai vis tiek; Steinfinas negalėjo kitaip pasielgti. Bet tas prakeik- 
tas kauksmas kieme drumstė jam ramybę. Steinfino žaizda neat- 
rodė visai menka; jis tą žinojo: juk laikė ranką, kol Arnvidas ap- 
tvarstė. Ir prisiminė Steinfino veidą: pirmiausia — plaukiant laivu 
atgal, o paskui — jojant aukštyn miškinga atšlaite; Kolbeinas turė- 
jo nusėsti nuo žirgo ir jį vesti, nes reikėjo prilaikyti brolį. Ir pas- 
kutinį sykį — šįvakar, kai jis pasakė labanakt. 

Tik dabar Ulavas staiga suprato, kaip myli įtėvį. Per visus tuos 
metus žiūrėjo į Steinfiną kaip į žmogų, kuris jam duotas, apskritai 
jį mylėjo, bet nė pats nejusdamas elgėsi su juo kiek iš aukšto. O 
Steinfinas buvo apsigimęs delsikas, peštukas, lengvabūdis ir ap- 
laidus žmogus, prislėgtas sunkios nešlovės ir gėdos naštos, kuri 
taip netiko šiam nerūpestingam ponui; jo įsūnis giliai širdyje juto 
šiokią tokią panieką tam, kas jam pačiam buvo svetima. O dabar, 
kai Steinfinas iškilo visu ūgiu ir prireikus pasirodė kas esąs, dabar, 
kai, nepaisydamas visko, širdies gelmėse pajuto jam meilę, jis, 
Ulavas, iškrėtė tokią šunybę. Pats užsitraukė nešlovę ir padarė 
Ingunai didžiausią skriaudą. Jis vėl pajuto šąlant kaktą, širdis su- 
spurdėjo ir dusliai daužėsi — o jeigu ėmė ir užgriuvo visų didžiau- 
sia nelaimė... 

Jisai įkniaubė kaktą Ingunos krūtinėn — ar tas šuo niekada ne- 
nutils? Jo sieloje, regis, aidėjo gaili dejonė — amžinai dingusios 
vaikystės ilgesys. Pasijuto baisiai slegiamas jaunystės ir savo vieni- 


šumo. Vis dėlto jis susitvardė, atsitiesė ir kietai sučiaupė lūpas, 

kad užgniaužtų beišsprūstantį atodūsį; juk padarė tokį poelgį, už 
kurį turės atsakyti kaip suaugęs vyras. Bet neverta aimanuoti po 
laiko. Turėtų gi būti kokia išeitis. 

Pagaliau kažkas pasirodė kieme, apšaukė šunį ir, regis, mėgino jį 
pagauti. Bet Erpas, matyt, paspruko į sodą. Kieme viskas nutilo. 

Prieš išeidamas Ulavas atsargiai apkabino mergaitę ir pabučia- 
vo į kaktą prie pat plaukų. Tada paėmė kardą ir užsimetė dirželį 
ant dešiniojo peties. Pajutęs prie šono ginklą, jis akimoju tarsi 
įgijo tvirtybės. Priėjęs prie durų, žvilgtelėjo žemyn nuo galerijos. 

— Kieme nieko nėr — na, dabar išsėlinsiu lauk. 

Inguna vėl pravirkusi aimanavo: 

— Ne, ne, neišeik — aš taip bijosiu likus viena. 

Ulavas suprato, kad visi mėginimai ją perkalbėti bus veltui. 

— Tai kelkis, — sušnibždėjo, — ir renkis. Jei kas pamatys mudu 
kieme kartu, neįtars nieko pikto. 

Jis išėjo, atsisėdo ant laiptų ir laukė. Užsidėjęs abi rankas ant 
kardo rankenos, įrėmęs į ją smakrą, sėdėjo žvelgdamas į ryškiai 
raudonus atšvaitus vakariniame dangaus krašte — rytuose plies- 
kiantis žarai, jie vis labiau blanko. Laukų žolė papilkėjo nuo rasos 
ir lietaus. 

Jis prisiminė visus šios vasaros vėlius vakarus ir ankstyvus ryt- 
mečius, praleistus drauge su Inguna, ir atsiminimai apie jųdviejų 
žaidimus ir pramogas skaudino sielą, pripildė ją kartaus nusivyli- 
mo ir apmaudo. Jis tapo apgaviku, bet jam rodėsi, kad ir pats yra 
apgautas. Juodu šokinėjo ir žaidė ant žydinčios kalvos ir nė jaust 
nenujautė, jog viskas baigsis kritimu į bedugnę. Nespėję net susi- 
vokti, jie nulėkė žemyn. O dabar guli sau pačiam dugne, bet ar 
verta dėl to aimanuoti, — mėgino guostis. 

Kai juodu susituoks, aišku, bus gerbiami ir vertinami, ir tada 
jie, ko gero, pamirš slaptą gėdą, kurią dabar užsitraukė. Jis taip 
džiaugėsi būsimom vestuvėm — ta diena, kai juodu su Inguna bus 
deramai pagerbti ir pripažinti pilnamečiais. Tik gėrimas jaunųjų 
taurėse turės slaptą kartumo skonį — juk jie neverti pagarbos. 

Tai, ką jis padarė, buvo laikoma niekingiausiu poelgiu. Na ir 
žentelį jie gavo, šiokį ir anokį, argi tokiu galima pasikliauti, — kal- 

bėjo žmonės, kai iškildavo aikštėn toks dalykas. Mat laivą, žirgą ir 
nuotaką, nors ir labai būtų jų reikalingas, tikras vyras privalo do- 
rai nusipirkti pirma, nei pradės jais naudotis. 

Kiek Ulavas žinojo, jo luomo žmonėms trumpiausias laikas — 
trys mėnesiai: nuo tos dienos, kai Fretasteine bus paskelbtas su- 
sitarimas dėl jaunavedžiams skiriamo turto, lig tolei, kol jis atšvęs 
vestuves Hestvikene. Bet dabar, kai Steinfinas įsivėlė į bylą dėl 
gaisro ir nužudymo, gal neatrodys per daug nepadoru, jeigu Ula- 
vas paskubins vedybas — juk tada, užuot buvęs nepilnamečių glo- 
bėju, Steinfinas gautų turtingą žentą, iš kurio galėtų reikalauti pa- 
spirties mokant baudas ir visur kitur. 

Todėl kai atėjo Inguna ir nepakeldama akių sušnibždėjo: „Ula- 
vai, jeigu apie mudu žinotų, tėtis tikriausiai mus užmuštų“, — Ula- 
vas šyptelėjo ir paėmė jai už rankos. 

— Nejau Steinfinas būtų kvailesnis, negu yra dabar? Jis ir be 
mūsų, Inguna, turi savo reikalų per akis, o iš gyvo žento jam dau- 
giau naudos nei iš negyvo. Ir vis dėlto, — sušnibždėjo jis nusimi- 
nusiu balsu, — būtų didžiausia bėda, jeigu Steinfinas ar kas nors 
kitas viską sužinotų. 


Saulė kaip tik tekėjo, buvo baisiai šalta ir drėgna. Ulavas su 
Inguna susiglaudę sėdėjo ant klėtelės laiptų, sėdėjo ir snaudė, o 
gelsvai balkšva šviesa rytuose vis labiau užliejo dangaus skliautą, 
paukščiai čiauškėjo vis garsiau ir garsiau — šiemet savo jie jau at- 
giedojo. 

— Jis vėlei čia! — pašoko Ulavas. Šuo vėl atbėgo į kiemą ir kaukė 
atsistojęs prieš didžiąją klėtį. Juodu nulėkė žemyn, ir Ulavas ėmė 
šaukti ir vilioti Erpą. Šuo visuomet jam paklusdavo. Bet šiandien 
nesileido pagaunamas. 

Iš namų išėjo Arnvidas, Fino sūnus, ir taip pat mėgino pagauti 
šunį, bet ir jam nepavyko. Vos tik kuriam nors prisiartinus, šuo 
spruko šalin, bėgo į šoną ir vėl kaukė. 

— O judu šiąnakt taip ir išbuvot nenusirengę? — staiga paklausė 
Arnvidas, žiūrėdamas čia į vaikiną, čia į mergaitę. 


Inguna išraudo kaip aguona ir nusisuko. Ulavas atsakė: 

— Ne... mudu sėdėjom ir šnekučiavom viršuje; paskui taip ir 
užmigom sėdėdami, ir miegojom, kol tas šuo mus prižadino. 

Kieme pasirodė daugiau žmonių, tiek vyrų, tiek moterų, ir visi 
negalėjo atsistebėti šuniu. Galiausiai išėjo ir Kolbeinas. 

Staiga kažkas sušuko: „Žiūrėkit!.. 

Didžiosios klėties galerijoje jie išvydo Steintino, Turės sūnaus, 
galvą — jo veidas buvo taip pasikeitęs, jog sunku buvo pažinti. Jis 
kažką šūktelėjo, o paskui dingo, tartum į žemę prasmego. 

Kolbeinas nulėkė prie klėties, bet durys buvo užsklęstos. Tada 
prišoko Arnvidas, ir žmonės padėjo Kolbeinui užsiropšti jam ant 
pečių, o paskui Kolbeinas nusigavo į galeriją. Netrukus pasirodęs 
pasilenkė per turėklus — jo veidas buvo perkreiptas. 

— Steinfinas smarkiai nukraujavo, nelyginant papjautas jautis; 
tegu kas nors čia ateina. Tik ne jo mergaitės... — tarė Kolbeinas, ir 
jį tarsi nukrėtė šaltis. 

Jis tuojau atsklendė duris. Arnvidas su keliais šeimynykščiais 
įėjo vidun, Tura su tarnaitėm nubėgo žemyn vandens ir vyno, dro- 
bės skiaučių ir tepalų. 

Tarpduryje pasirodė Arnvidas, Fino sūnus, ir, jį pamačius, vi- 
sas išgąstis ir baimė, tvyrantys tarp laukiančiųjų, prasiveržė giliu 
atodūsiu. Arnvidas ėjo lyg miegodamas, bet, pamatęs Ulavą, Au- 
duno sūnų, mostelėjo šiam prieiti: 

— Ingebjorga... — apatinis jo žandikaulis taip virpėjo, kad net 
barškėjo dantys. — Ingebjorga negyva. Viešpatie, pasigailėk mūsų, 
vargšų nusidėjėlių! 

— Ulavai, nusivesk Inguną... Turą ir berniukus... menėn. Kol- 
beinas nori, kad aš jiems tą pasakyčiau. 

Apsigręžęs pirmas ėmė lipti žemyn. 

— Na, o Steinfinas?.. — paskubom paklausė susijaudinęs Ula- 
vas. — Dėl Dievo meilės, pasakyk.. juk ne jis... ne jis ją nužudė? 

— Nežinau... — Arnvidas atrodė visai išsekęs. — Jinai guli negyva 
lovoje, Steinfinui žaizda atsivėrė — iš jos plūsta kraujas. Aš dau- 
giau nieko nežinau... 

Ulavas tučtuojau pasisuko į ateinančią Inguną,; ištiesęs ranką, 


lyg norėdamas ją sulaikyti, pakartojo Arnvido žodžius: 

— Viešpatie, pasigailėk mūsų, vargšų nusidėjėlių! Inguna, Ingu- 
na... stenkis... dabar stenkis pasikliauti manim, brangioji! 

Paėmęs už parankės, Ulavas ją nusivedė — ji pravirko tykiai ir 
gailiai kaip vaikas, nedrįstantis pasiduoti baimei. 


Jau vėliau Ulavas sėdėjo menėje su mergaitėm. Arnvidas apsakė 
joms tai, ką galėjo papasakoti Steinfinas apie žmonos mirtį, o Ula- 
vas, nė pats nepastebėdamas, laikė apkabinęs Inguną per pečius. 

Ir pats Steinfinas nedaug težinojo. Prieš gulant Ingebjorga per- 
rišusi jam ranką. Jis miegojęs neramiai, naktį karščiuodamas klie- 
dėjęs, bet lyg prisimenąs, kaip žmona keliskart atsikėlusi ir pada- 
vusi jam gerti... Jį prižadinęs šuns staugimas — tada pamatęs, kad 
ji guli negyva tarp sienos ir jo. 

Pastaruosius kelerius metus Ingebjorga dažnai nualpdavo. Arn- 
vidas manė, jog ji gal nepakėlusi džiaugsmo, kad pagaliau atgavo 
šlovę. Inguna verkė pasirėmusi į Ulavo kelilus, o šis glostė jai nu- 
garą. Pagauti pirmojo išgąsčio ir jis — aišku, ir kiti — įžiūrėjo Čia 
nešvarų reikalą. Bet vienas Dievas težino, kodėl Steinfinas galėjo 
norėti žmonos mirties. Tačiau Arnvido kalba atpalaidavo visus iš 
baimės sukelto stingulio. Ulavui vis nedavė ramybės viena mintis, 
kurią norėjo nuvyti šalin, — ji buvo begėdiška, tačiau... Steinfinas 
pasakė netrukus tikriausiai nueisiąs paskui žmoną... Kad ir kas 
dabar nutiktų, nei Steinfinas, nei Ingebjorga niekada nesužinos, 
jog jis apvylė jų pasitikėjimą. Ulavas negalėjo nuslopinti paleng- 
vėjimo jausmo — buvo be galo nuvargęs, tačiau ramesnis... 

Vieną akimirksnį rodėsi, kad jis turi mirti. Kaip tik po to, kai 
buvo išneštas Ingebjorgos kūnas, Ulavas sutiko moteris, nulipu- 
sias žemyn. Jos stabtelėjo, kaip tarnaitėms įprasta, norėdamos 
jam parodyti kruvinus drabužius, kuriuos nešė, ir pasibaisėjusios 
aimanavo. Viena buvo surinkusi į kailinį apklotą gėles nuo aslos — 
vingiorykštes, irgi kraujuotas, o viršuje gulėjo drobiniai tvarsčiai, 
kuriuos Arnvidas padarė suplėšęs savo ir Ulavo marškinius, norė- 
damas aprišti Steinfinui ranką, — jie blizgėjo ir buvo sustirę nuo 
sukrešėjusio kraujo. Ir šit prieš Ulavo valią visa susiliejo į vieną 


vaizdą — visa, kas nutiko nuo vakarykštės nakties, kai jie stovėjo 

aukštėliau ir žiūrėjo į degančią sodybą. Ir jis neturėjo jėgų pakelti 
viso to siaubo. Nelaimė, užgriuvusi įtėvius, ir jo paties kaltė... 
Jautėsi lyg išprievartavęs seserį. 

Visas vaikino pasaulis subyrėjo į šukeles... 

Jo galva viso to neišnešė — gal todėl viskas taip aiškiai iškilo 
prieš akis. Kai Steinfino vaikai glaudėsi prie jo, — dabar visi sody- 
boje neturėjo laiko jais rūpintis, — Ulavui pačiam išsigelbėjimas 
buvo tai, kad juos globojo nelyginant vyresnis brolis. 

Tura vis verkė ir daug kalbėjo. Iš visų vaikų jinai visada buvo 
protingiausia ir nuovokiausia. Kaip pasakė Ulavui, ji sielojosi 
dėl to, kad tėvai nespėjo patirti laimės po visų nepelnytos gėdos 
ir sielvarto metų. O Ulavas atsakė, jog būtų buvę daug blogiau, 
jei Ingebjorga būtų mirusi dar prieš Steinfinui atkeršijant. Tura 
gerai suprato: šlovė galėjo būti atgauta tik brangia kaina. Ji rū- 
pinosi motinos sielos išganymu, sesers ir brolių gerove, jeigu 
juos ims globoti Kolbeinas. Tura laikė dėdę ne per didžiausio 
proto žmogum. 

Ulavas manė, kad bent Steinfinui Kolbeinas parodė giminišką 
ištikimybę; Matijas buvo nužudytas ne be kaltės, o gaisras kilo per 
neapsižiūrėjimą. Ingebjorga pastaruosius kelerius metus, kaip pa- 
sakys kiekvienas, gyveno dievobaimingai, kaip dera krikščionei. Ji 
buvo gražiai palaidota. Tačiau niekas prie vaikų neprasitarė, ką 
kalba aplinkiniai žmonės: jeigu vyskupas Turfinas būtų buvęs na- 
mie, dar nežinia, ar šeimininkė būtų buvusi pakasta taip iškilmin- 
gai, netgi nesužinojus, ar velionė pritarė tiems, kas kėsinosi nužu- 
dyti Matiją, ar ne. 

O labiausiai Ulavą paguodė Arnvidas, Fino sūnus. Jie miegojo 
drauge, ir kai Arnvidas nebudėjo prie sužeistojo giminaičio, juo- 
du gulėdami šnekučiuodavo lig vėlios nakties. 

Ulavą, kaip ir visus kitus sodyboje, palaikė dar tas, jog Steinfi- 
nas išturėjo savo nelaimę taip oriai ir vyriškai. Jis smarkiai nu- 
kraujavo, bet žaizda vis dėlto nebuvo tokia, kad pakirstų šį tvirtą, 
aukštaūgį vyrą. Tačiau Steinfinas tvirtino greit mirsiąs ir iš tikro 
vis labiau nyko, tartum pasitikdamas netolimą savo baigtį. Ulavui 
atrodė: tai būtų geriausia išeitis po visko, kas nutiko Fretasteine. 

Būtų buvę kur kas keisčiau, jei Steinfinas su Ingebjorga dabar vėl 
būtų ėmę gyventi nerūpestingą, triukšmingą, padriką ir sujauktą 
gyvenimą kaip seniau, ypač po viso to, kas patirta. 

Apie naują nešlovę, užtrauktą dukters, jie taip ir nesužinojo. O 
Ulavas nuo atsakomybės išsisuko... 

Dabar jį labiausiai kamavo baimė dėl Ingunos. Tasai nerimas jo 
nepaliko nė valandėlės: jos sielvartas buvo tykus ir nebylus. Kai jis 
šnekučiuodavo su Tura, ji sėdėdavo šalimais lyg bežadė uola. Kar- 
tais jos akys pasrūdavo ašarom, lūpos vos vos skausmingai suvir- 
pėdavo, paskui ji imdavo ašaroti, bet ir tada neišsprūsdavo joks 
garsas, — apimta sielvarto Inguna atrodė tokia atitolusi ir vieniša, 
jog Ulavas nedrįso į ją žiūrėti. Kodėl ji negali liūdėti ir guostis 
drauge su jais, šnekėti... Kartkartėm juto, kad Inguna žiūri į jį, bet 
kai jis atgręždavo galvą, sugaudavo tik atšvaitą jos žvilgsnio, tokio 
liūdno ir bejėgio, — ir ji bemat nukreipdavo akis į šoną. Ulavo 
ausyse be atvangos vis skambėjo vienas tų naujųjų šoktinių dainų 
priedainis, kurį žiemą buvo girdėjęs slėnyje prie bažnyčios; neno- 
rėjo apie tai galvoti, bet... „nejau tu liūdi dėl savo šlovės?..“ Daž- 
nai jis ant jos kone pratrūkdavo pykčiu: ji jam kliudė atsikratyti 
tamsių nakties baisybių, pirmą akimirksnį vos nepasmaugusių nuo- 
širdžios jo atgailos už nuodėmę. 

Bet dabar jis tvardėsi, troško būti jai tartum geras brolis. Nuo 
to pirmojo ryto vengė likti su ja dviese. Kai pasisekė palenkti 
Turą, kad įkalbintų Inguną nakvoti drauge didžiojoje klėtyje, jam 
palengvėjo ir sąžinė kiek aprimo. Manė, kad Turos globojama In- 
guna gerai apsaugota ir nuo jo paties. 

VI 


Vieni vakarą Ulavas jojo per mišką žemyn; jis lankėsi su reikalu 
kalnų ganykloje pas Grimą. Kai prijojo tą vietą, kur takas eina pro 
miško ežeriuko galą, į šiaurę nuo sodybos, vakaro saulė jau leidosi 
už eglių viršūnių. Aukšti miško medžiai glaudžiu ratu buvo apsto- 
ję rudą vandenį, ir šičia anksti sutemdavo. Čia Ulavas išvydo vir- 
žiuose prie pat tako sėdint Inguną. 

Prisiartinęs prie jos, sulaikė arklį. 

— Ko gi čia sėdi? — paklausė nustebęs. Pasak žmonių, saulei 
nusileidus šitam miško šone esą nelabai ramu. 

Ji atrodė baisiai — mat valgė mėlynes, lūpos ir pirštai mėlyni, 
veidas išburkęs nuo ašarų, kurias braukdama mėlyniuotais pirš- 
tais visa išsitepliojo. 

— Nejaugi Steinfinui blogiau? — paklausė Ulavas rimtai. 

Palinkusi į priekį, Inguna dar labiau įsiverkė. 

— Nejau jis mirė? — taip pat rimtai klausė. 

Inguna kūkčiodama vos ne vos pasakė, kad tėčiui šiandien 
geriau. 

Ulavas vėl prilaikė Briedplaukį, nenustygstantį vietoje. Jo jau 
nebestebino amžinas Ingunos verkimas, nors ir kėlė apmaudą. 
Verčiau būtų pasekusi Tura — ši dabar susitvardė ir patausojo aša- 
ras: netrukus joms gal reikės dar ne taip verkti. 

— Tai kas gi nutiko? — paklausė jis kiek nekantraudamas. — Ko 
tau iš manęs reikia? 

Inguna pakėlė murziną, užverktą veidą ir pažvelgė į jį. Kadangi 
Ulavas, matyt, neketino nusėsti, ji, užsiėmusi akis rankomis, vėl 


ėmė plūsti ašarom. 

— Kas gi tau? — teiravosi Ulavas, bet jinai neatsakė. Tada jis 
nusėdo nuo arklio ir priėjo. — Na, kas gi tau? — išsigandęs paklau- 
sė atitraukdamas jos rankas nuo veido. Ilgai nesulaukė jokio atsa- 
ko. Bet jis nesiliovė klausęs: — Kas gi tau? Ko gi taip verki? 

— Kaip aš neverksiu, — kūkčiojo Inguna sugniužusi. — Jeigu tu 
nebenori nė žodelio man pratarti... 

— Kodėl tau atrodo, kad aš nenoriu su tavim kalbėti? — paklau- 
sė Ulavas nustebęs. 

— Aš neturiu jokios kitos nuodėmės, kaip tik tą, kur tu norė- 
jai, — aimanavo ji. — Prašiau tavęs išeiti, bet tu manęs nepaleidai. 
Ir nuo to laiko nepasakei man nė žodelio... Netrukus aš tikriau- 
siai liksiu visiška našlaitė, o tu esi kietas lyg akmuo ir geležis, atsu- 
ki nugarą ir net nenori į mane pažiūrėti, nors drauge užaugom 
kaip brolis ir sesuo. O viskas dėl to, kad iš meilės tau aš vienintelį 
sykį ėmiau ir užmiršau padorumą ir gėdą... 

— Nieko kvailesnio nesu girdėjęs! Gal netekai ir to menko pro- 
telio, kurį turėjai... 

— Taip, jeigu tu mane atstumi! Bet tu ničnieko nežinai! — šaukė 
ji susijaudinusi. — Iš kur gali žinoti, Ulavai, gal aš nešioju po širdi- 
mi tavo kūdikį! 

— Cit, nešauk taip! — mėgino ją nuraminti Ulavas. — Ir tu šito 
taipgi dar negali žinoti! — priešgyniavo jis. — Aš nesuprantu, apie ką 
tu šneki, — nejau aš nekalbėjau su tavim — man regis, per visas tas 
savaites nieko daugiau neveikiau, tik kalbėjau ir kalbėjau, o iš tavęs 
nė poros žodžių nesulaukiau, nes tu tik žliumbei ir žliumbei. 

— Tu kalbėjai su manim, nes buvai priverstas kalbėti, — dus- 
dama ir šniurkščiodama sakė ji, — kai drauge būdavo Tura ir 
kiti. O nuo manęs tu bėgi, lyg būčiau raupsuota, — nė sykio 
manęs neieškojai, kad pašnekėtume vienu du. Man belieka verk- 
ti... vos tik prisimenu šią vasarą — juk tu kas vakaras ateidavai 
mano klėtelėn... 

Ulavo veidas išraudo. 

— Dabar ne tas laikas, — atšovė. Paspjaudydamas apsiausto kraštą, 
ėmė valyti jai veidą, bet mažai tenuvalė. — Labiausiai aš rūpinaus 


tavo gerove, — sušnibždėjo. 

Ji klausiamai pažvelgė į jį baisiai nuliūdusi. Tada jis prisitrau- 
kė ją. 

— Aš noriu tau tik gero, Inguna. 

Staiga abu krūptelėjo. Anapus ežeriuko, akmenų nuobiryne, 
kažkas sukrutėjo. Aplinkui nebuvo nė gyvos dvasios, bet jaunas 
berželis, augantis akmenyne, visas virpėjo, sakytum kažkas būtų 
apkabinęs jo kamieną. Aukštai dar tebebuvo diena, bet miškas 
tamsia siena jau gožė ežeriuką; viršum jo ir viršum tolimos pelkės 
ėmė kilti rūkas. 

Ulavas priėjo prie arklio. 

— Jokim iš čia, — tyliai tarė. — Sėskis užpakaly manęs. 

— O tu ateisi į klėtelę pasišnekėti? — maldaudama paklausė ji, 
kai jis įtempė pavadį. — Ateik po vakarienės! 

— Juk žinai, kad aš ateisiu, jei tu šito nori, — neskubėdamas 
atsakė jis. 

Kol leidosi žemyn prie sodybos, ji laikėsi įsitvėrusi Ulavo. Jis 
juto kažkokį keistą palengvėjimą. Suprato galįs atsisakyti savo taurių 
ketinimų — vengti pagundos, jeigu ji pati nori. Bet jam buvo skau- 
du, kad Inguna atsisako aukos jos pačios labui... 

Tas, jog jinai pasakė prašiusi jį išeiti, o jis nenorėjęs jos paleisti, 
buvo netiesa, — šitai bemat pajuto. Tačiau vijo šalin išdavikišką 
mintį. Jeigu ji taip pasakė... Jis tada buvo ne toks blaivus, kad 
galėtų prisiekti gerai pamenąs viską. 

Kitą vakarą Ulavas nuėjo į didžiąją klėtį, kur gulėjo Steinfinas. 
Pakėlęs landos asloje dangtį, Arnvidas įleido jį ant aukšto. Arnvi- 
das prie ligonio sėdėjo vienas. 

Viduje buvo tamsu, nes Steinfiną vis krėtė drebulys ir jis nepa- 
kentė, kai kas nors atverdavo duris į galeriją. Saulės spinduliai 
smelkėsi pro plyšius tarp sienojų, perverdami dulkiną tamsą ir 
nusėdami auksinėm šviesos dėmėm pastogėje karančius kailius. 
Oras čia buvo troškus, dusinantis. 

Ulavas prisiartino prie lovos pasisveikinti su įtėviu — jo nebuvo 
matęs keletą dienų ir dabar čia atėjo nenorom. Bet Steinfinas 
miegojo kartkartėm pro miegus tykiai sudejuodamas. Tirštoje tam- 
soje Ulavas negalėjo įžvelgti jo veido. 


DVIDEŠIMTO AMŽIAUS AUKSO FONDAS 89 


Arnvidas pasakė, kad jokių permainų nei į gerąją, nei į blogąją 
pusę nėra. 

— Jei nori čia pabūti, aš prigulsiu. 

Ulavas atsakė mielai pasėdėsiąs, o Arnvidas, pametęs ant aslos 
keletą kailių, atsigulė. Tada Ulavas tarė: 

— Nelengva man, Arnvidai, — suprantu, jog nepadoru drumsti 
ramybę Steinfinui, taip sunkiai sergančiam, bet manau, jog kol jis 
dar gyvas, mudu su Inguna turim sužinoti jo valią dėl vedybų. 

Arnvidas tylėjo. 

— Taip, žinau, dabar visai netinkamas metas, — karštai pridūrė 
Ulavas. — Bet, nepaisant to, kas mūsų visų laukia, manau, dabar 
pats laikas išsiaiškinti, ką dar galima išsiaiškinti. Nežinia, ar, be 
Steinfino, kas nors dar žino, kaip jis susitarė su mano tėvu dėl 
mūsų turto. 

Arnvidas nutylėjo, tad Ulavas varė toliau: 

— Man labai svarbu gauti Inguną už pačią iš jos tėvo rankų. 

— Taip, aš suprantu, — atsiliepė Arnvidas. 

Tučtuojau Ulavas išgirdo, kad jis užmigo. 

Saulės spindulių ruoželiai dingo. Ulavas vienas budėjo tamso- 
je, širdies kamputyje jusdamas geliantį nerimą. 

Jis būtinai privalo atitaisyti blogį, sukėlusį tokią painiavą. Dabar 
įsitikino: gerais norais pragaras grįstas — jau nebėra kaip pasukti 
atgal iš to nuodėmingo kelio, kuriuo patraukė juodu su Inguna. 
Pats jautė: nuo tos naujos patirties jo siela sušiurkštėjo ir apdiržo. 
Bet stovėti prie Steinfino mirties patalo esant slaptu jo žentu Ulavas 
nepajėgė. Dabar jis jau žino: slepiama gėda — sunki našta žmogui. 

Prieš amžinai išeidamas Steinfinas turi atiduoti jam Inguną už 
pačią. „Aš suprantu“, — pasakė Arnvidas. Ulavą išmušė karštis, ką 
Arnvidas supranta? Kai šįryt vos švintant grįžo į savo guolį, jis 
nebuvo tikras, ar Arnvidas iš tiesų miega, ar tik apsimeta... 

Ulavas atitoko pakilus dangčiui asloje. Atėjo moterys su žva- 
ke, nešinos valgiu ligoniui. Neaiškūs, pamėkliški Ulavui rodėsi 
jo sapnai prisnūdus: regis, juodu su Inguna prie ežeriuko, pas- 
kui eina iš jo ištekančio upokšnio krantu... tada atsiduria jos 


klėtelėje. Atsiminimus apie karštas glamones tamsoje keitė kal- 

nų vaizdai — nuobirynai nepraeinamuose tarpekliuose. Jis guli 
apglėbęs Inguną ir kartu atrodo, tartum ją kelia viršum kažko- 
kios didžiulės vėtralaužos. Galiausiai jam prisisapnavo, kad juo- 
du eina takučiu per žaliuojantį slėnį, iš kur atsiveria vaizdas į 
kaimą ir ežerą toli apačioje. 

Matyt, tas sapnas pranašauja, kad jis su Inguna netrukus išva- 
žiuos iš šio krašto, — mėgino tikinti save Ulavas. 

Atėjusių perrišti žaizdos tarnaičių prižadintas Steinfinas prašė 
jam nekliudyti: girdi, iš to jokios naudos, tegu duoda jam ramy- 
bę. Tačiau Dala dėjosi negirdinti: pakėlusi galingą kūną, pakeitė 
paklodę, tarsi Steinfinas būtų kūdikis. Ji paprašė Ulavą palaikyti 
žvakę — Arnvidas miegojo kietu nusiplūkusio žmogaus miegu. 

Steinfinas buvo sunkiai beatpažįstamas: žandai apžėlę kelias sa- 
vaites neskusta raudonai ruda barzda. Jisai nusuko galvą į sieną, 
bet iš įtemptų kaklo raumenų Ulavas matė, jog jis stengiasi tram- 
dyti dejonę, Dalai imant nuo žaizdos prikepusius tvarsčius. 

Ulavą ėmė kamuoti slaptas šleikštulys, kurį visada jusdavo ma- 
tydamas supūliavusias žaizdas ir užuosdamas jų kvapą. Žaizda ap- 
augo vešliąja mėsa, ir jau nebebuvo galima pažinti, kad ji kirstinė: 
pilka, supūliavusi, vietomis nusėta pūlingom raudonom, vos vos 
kraujuojančiom skylutėm... 

Tuo tarpu prie jo priėjo Inguna ir atsistojo greta, visa išblyškusi 
didžiulėm išsigandusiom akim žvelgė į tėvą. Ulavas turėjo jai kumš- 
telėti — mat nesusiprotėjo paduoti Dalai švaraus tvarsčio, į kurį 
tarnaitė buvo betiesianti ranką. Ir Ulavas vėl pajuto graužatį ir 
gėdą tartum geluonį širdyje — kaipgi jie galėjo šitaip užmiršti ser- 
gantį, išsikankinusį tėvą? Tačiau tamsi klėtelė, kur jie buvo vienu 
du, susiglaudę... jis neaiškiai suprato, kaip sunku tuomet prisi- 
minti užuojautą ir ištikimybę tam, kurio nėra šalimais. 

— Pasilik čia, — paliepė jai Ulavas, kai kitos moterys rengėsi 
išeiti. — Šįvakar mums reikia pašnekėti su tavo tėvu, — pridūrė. Jis 
pastebėjo, kad jinai labiau išsigando, nei apsidžiaugė, ir tas jam 
nepatiko. 

Steinfinas gulėjo iškankintas skausmų. Ulavas paprašė Inguną 
atnešti ko užvalgyti. 

Kai grįžo, juokdamasi pasakė, kad nukniaukė, ką virtuvėje rado 
gardesnio. Kol Ulavas valgė iš dubenėlio tarp kelių, Inguna pūste- 
lėjo jam į kaklą. Ji nesitvėrė valiūkiškų švelnumų. Ulavui vėl dilg- 
telėjo širdį -- juodu čia sėdi, tarsi nebūtų sergančio tėvo; nė pats 
nežinojo, ar jį labiau džiugina, ar skaudina jos meilumas. 

Sukrutėjo Arnvidas, Inguna pašoko nuo Ulavo kelio ir ėmė jį 
valgydinti. Ir staiga iš lovos pasigirdo Steinfino balsas: 

— Arnvidai ir Inguna, kas čia dar yra su jumis? 

— Čia dar yra Ulavas, tėve, — atsakė mergaitė. 

Ulavas sukaupė drąsą; priėjęs prie lovos, prabilo: 

— Aš turiu reikalą, apie kurį norėčiau pakalbėti su tavim, įtėvi, 
todėl ir likau šičia, kai baigė perrišti tau žaizdą. 

— Tai ir tu čia buvai — aš tavęs nemačiau. — Steinfinas parodė 
ranka, kad vaikinas prisiartintų. — Tu gali pasėdėt ir su manim 
pašnekėt, Ulavai, mano įsūni. Tu dabar irgi esi įpainiotas į mūsų 
bėdas; privalom pašnekėti, ką turėsi daryti, kai aš pasimirsiu. Mano 
galva, tau reikės keliauti namo į Hestvikeną ir ieškoti tikrųjų gi- 
minių paramos. 

— Taip, įtėvi. To kaip tik ir ketinau tave paklausti. Aš ir pats 
maniau, kad šitaip geriau, tik pirma norėčiau vesti Inguną. Ir jos 
giminėms nereikės toli važiuoti, ypač dabar, kai jų laukia bėdos. 

Steinfino akys ėmė bėgioti, žvilgsnis pasidarė dvejojantis. 

— Mat, Ulavai, reikalas toks; aš dar gerai menu, ką mudu šne- 
kėjom su Audunu. Bet ir tu pats tikriausiai supranti, vaike, — ne 
mano kaltė, jei pasikeitė aplinkybės. Dabar mano dukteris leis už 
vyrų Kolbeinas su Ivaru... 

Prie lovos priėjo Arnvidas. 

— Ar prisimeni, giminieti, — aš buvau drauge su tavim tą vasarą 
tinge ir stovėjau greta menėj, kai judu su Audunu sužadėjot šituos 
vaikus? 

— "Tu tada buvai pienburnis, - paskubom atsakė Steinfinas, — ir 
negali būti liudytojas! 

— Aišku ne, — kalbėjo Arnvidas. — Bet išklausyk mane, Steinfi- 
nai. Senovėje taip atsitikdavo, jog kai prispausdavo bėda ar lauk- 


davo karo žygis, arba prireikdavo ilgam išplaukti, žmogus išleis- 

davo dukterį už to, kam ji buvo pažadėta prie liudytojų, be jokių 
vestuvių, o tik paskelbdamas, taipgi patikimų liudytojų akivaiz- 
doj, kas susitarta dėl kraičio ir dovanos nuotakai“, ir tai, kad su- 
žadėtuvės nuo tos dienos turi santuokos galią. 

Steinfinas, pasukęs galvą, pažvelgė į visus tris. Arnvidas įsikarš- 
čiavęs varė toliau: 

— Šiandien čia atkeliavo brolis Vegardas — ir Čia esu aš, tavo 
pusbrolis, yra ir senieji šeimynykščiai, žinantys apie tavo susitari- 
mą su Audunu. Tu galėtum pranešti apie santuoką, o mudu su 
vienuoliu būtume pagrindiniai liudytojai. Jaunieji galėtų įsikurti 
didžiojoje klėtyje ir gyventi lig tolei, kol ateis laikas keliauti į pie- 
tus. Brolis Vegardas palaimintų sutartuvių taurę ir vestuvinį guolį, 
surašytų jų turto raštus... 

Steinfinas trumpam susimąstė. 

— Ne, — atrėžė, ir jo balse ūmai radosi nuovargis. — Mano duktė 
neguls į vestuvių guolį su savo išrinktuoju be vestuvių pokylio — 
kaip kokio trobelninko vaikas. Juk vėliau galėtų kilti ginčas, ar ji 
išties santuokinė žmona. Nesuprantu, kaip tau galėjo ateiti į galvą 
šitokios mintys, — pridūrė karščiuodamasis, — juk juodu dar tokie 
vaikai. Ulavas ir taip turės daug keblasties, kai susitiks su savo gimi- 
nėm, kurių net nepažįsta; to betrūko, kad išleisčiau jį iš savo namų, 
užkrovęs ant sprando tokią naštą kaip netekusio teisių tėvo duktė, o 
jai reikėtų paslapčiom palikti kaimą, sutuoktai be jo ir be mano 
giminių. Jeigu Ulavas būtų bent pilnametis, tada dar galėtume pa- 
galvoti, bet dabar, jei šitoks vaikas kaip jis pats save apvesdins, man 
regis, vargu ar tokią santuoką kas nors laikys teisėta... 

— Ar negana to, kad tikras tėvas man leido susižadėti su Ingu- 
na, — įsiterpė Ulavas. — O vėliau tu buvai mano globėjas... 

— Pats nežinai, ką šneki. Tu įsiprašei į žygį, bet jeigu Matijo 
giminaičiai ims ir patrauks tave už tai atsakomybėn, neką telai- 
mėsi, kai tavo giminės ims įrodinėti, jog buvai nepilnametis vai- 
kėzas ir pas mane tarnavai. Visai kas kita, jeigu būtum vedęs vy- 
ras, pilnametis ir mano žentas. Ne, mano pareiga Audunui, drau- 
gui, nenuolaidžiauti tokioms tavo kvailystėms, ypač dabar, kai aš 


galbūt greitai susitiksiu su juo. 

— Išklausyk mane, Steinfinai — šiaip ar taip, aš jau esu per se- 
nas, kad klausyčiau kitų, kai tu pasimirsi, o ypač savo giminių, 
apie kuriuos lig šiolei nesu nei girdėjęs, kurių nesu nei regėjęs. 
Verčiau vesiu, būsiu pats sau ponas ir pats atsakysiu už viską. 

— Šneki kaip mažas vaikas, — nekantriai atsiliepė Steinfinas. — 
Bus taip, kaip aš pasakiau. O dabar duok man ramybę — šįvakar 
nebeturiu jėgų ilgiau šnekėti. 


Prieš Arnvidui ir Ulavui einant gulti, pirmasis su reikalu supa- 
žindino brolį Vegardą. Tačiau vienuolis nieku gyvu nenorėjo leis- 
tis į kalbas su Steinfinu ir mėginti pakeist šio nusistatymą. Jo nuo- 
mone, Steinfinas nusprendęs teisingai ir tinkamai, o jam, kaip 
kunigui, esą nedera leisti santuokos, sekmadieniais nepaskelbus 
trejų užsakų parapijos bažnyčioje. Abejotina esą ir tai, ar pats Ula- 
vas, būdamas nepilnametis, gali tartis dėl nuotakos išpirkimo, jei 
santuoka ir būtų laikoma teisėta. Ir apskritai jam nepatinką, kai 
keliamos vestuvės be jungtuvių bažnyčioje. Jis nieku gyvu nesura- 
šysiąs jokio rašto ar ko nors panašaus ir nieko nelaukdamas palik- 
siąs Fretasteiną, jeigu jie sudarytų tokį abejotiną sandėrį. 

Per kitas dienas Steinfino sveikata pablogėjo, ir, būdamas vir- 
šuje pas įtėvį, Ulavas niekaip neprisivertė vėl pradėti pokalbio 
apie vedybas. Ir net su Arnvidu daugiau apie tai nebekalbėjo. 

Bet štai į Fretasteiną atkeliavo Ivaras, Turės sūnus, tikras Stein- 
fino brolis, ir Kolbeinas su abiem sūnumis; jie buvo gavę Žinią, 
kad ligonis ilgai netrauksiąs. Rytojaus dieną giminėms atvykus Ula- 
vas paprašė Arnvidą išeiti drauge su juo laukan, nes norėjo pasi- 
šnekėti akis į akį. 

Anksčiau jisai nedrįso kalbėti su Arnvidu — bijojo, ką šis pasakys. 
Per pastarąją savaitę ne vieną naktį praleido Ingunos klėtelėje. Ji 
taip pat buvo nusivylusi ir susikrimtusi, kad dėl tėvo kaltės taip 
netikėtai jiems radosi šitokios kliūtys. Jinai niekada nepagalvojo, 
kad Steinfino kalbos reiškia kur kas daugiau negu jųdviejų su Ulavu 
vestuvių atidėjimą Hestvikene. Ji be galo sielojosi dėl tėvo būklės ir 
motinos mirties ir apie visus išgyvenimus pasipasakodavo Ulavui; 


rodėsi, visai nusigaluos iš liūdesio, jeigu neras prieglobsčio Ulavo 

glėbyje. Ir Ulavas numojo ranka į mintis apie susilaikymą ir leidosi 
vis giliau ir giliau įtraukiamas į meilės svaigulį, — juk Inguna tokia 
daili. Tačiau baimė ir sąžinės priekaištai glūdėjo jo širdyje kaip am- 
žinas maudulys. Kai Inguna užmigdavo prigludusi prie krūtinės, jis 
gulėdamas greta kamuodavosi, kamuodavosi dėl to, kad savo meile 
ji tokia patikli, nežinanti, kas yra baimė ir atgaila. Kai rytui auštant 
sėlindavo iš jos, būdavo pailsęs ir nusiminęs. 

Ulavas bijojo, kad reikalai gali taip pakrypti, jog Inguną gali 
ištikti bėda. Bet nepajėgė prisiversti to jai pasakyt. Ir jau visai 
nedrįso prisipažinti merginai bijąs dar didesnių sunkumų. Jam 
niekad anksčiau nebuvo atėjusi į galvą mintis, jog galima užginčyti 
jų sužadėtuvių teisėtumą. Bet dabar vietą, kurią jis visus tuos me- 
tus užėmė Steinfino namuose, netikėtai išvydo visai kitoje švieso- 
je. Į jį niekada kitaip nebuvo žiūrima kaip ir į kitus Steinfino vai- 
kus, tačiau, net turint galvoje tai, jog per pastaruosius kelerius 
metus tėvai mažai tesirūpino vaikais, daug kas buvo keista: juk nei 
Steinfinas, nei Ingebjorga nė sykio neužsiminė apie Ingunos ir jo 
vedybas, o Steinfinas nė sykio nepasidomėjo, kaip tvarkomas bū- 
simojo žento turtas. Į tai, kad Ulavo nemėgsta Kolbeinas, never- 
tėjo kreipti per daug dėmesio — Kolbeinas buvo išdidus ir ne- 
draugiškas daugeliui žmonių. Su įžūliais Kolbeino sūnumis Ula- 
vas niekada negalėjo rasti bendros kalbos, tačiau jis nemanė, jog 
tam gali būti dar kokių kitų priežasčių, kaip tik ta viena: jie laikė 
save suaugusiais, O jį — vaikėzu. Bet jeigu jie visą laiką žiūrėjo į jį 
kaip į būsimą giminaitį, visa tai staiga jam pasirodė be galo keista. 
„Pas mane tarnavai“, — pasakė Steinfinas, bet juk jisai niekuomet 
negaudavo algos šioje sodyboje, tad neverta kreipti dėmesio į tuos 
žodžius — gal čia tik gudrus įtėvio prasimanymas norint jį išgelbė- 
ti nuo bausmės už tą žygį. 

Ulavas per laukus pasuko šiaurėn, į kalnus miško link. Juodu 
sustojo prie apsamanojusių uolų. Iš čia buvo matyti trobesiai apa- 
čioje, ganyklos kalnų atšlaitėse, aplinkinis miškas. 

— Čionai galim prisėsti, — prabilo Ulavas. — Šičia jau niekas 
mūsų nesiklausys. — Bet pats liko stovėti. Arnvidas atsisėdo ir 
pažvelgė į vaikiną. 

Ulavas sutraukė balsvus antakius — šviesus jo kuodas taip užau- 
go, jog kone dengė juos; dėl to ir veidas atrodė platesnis, apvales- 
nis ir niūresnis. Kietos blyškios lūpos buvo rūsčiai sučiauptos, 
atrodė karingas, bet nusiminęs; per pastarąsias savaites jis labiau 
subrendo. Tyras nekaltas vaikiškumas, jam taip tikęs, nes vaikinu- 
kas buvo gražiai nuaugęs ir rimtas, išgaravo nelyginant ryto rasa. 
Rūstus, iškamuotas jo veidas dabar buvo rimtas visai kitaip. Svie- 
si, nublyškusi oda atrodė nebe tokia skaisti, paakiuose atsirado 
tamsūs ratilai; jis atrodė išvargęs. 

— Tu niekuomet nesi užsiminęs, kad buvai mano ir Ingunos 
sužadėtuvėse, — prabilo Ulavas. 

— Tada teturėjau keturiolika metų, - atsakė Arnvidas, — bet tas 
nieko nereiškia, kad ir buvau. 

— O kas dar buvo? — paklausė Ulavas. 

— Mano tėvas ir Magnusas, mano brolis, Vikingas ir Magnhilda 
iš Bergo, Viko Turė Bingas su žmona, o kitų neprisimenu. Menėje 
buvo pilna žmonių, bet aš nieko daugiau neprisimenu, ką galė- 
čiau išvardinti. 

— Ar kas nors buvo su mano tėvu? 

— Ne, Audunas, Ingolfo sūnus, buvo vienas. 

Ulavas kiek patylėjo. Paskui atsisėdo ir pasakė: 

— Be Magnhildos ir Viko Turės, neliko nė vieno vyro, kas galėtų 
paliudyti. Bet gal juodu mums išvardintų kitus liudytojus. 

— Ko gero. 

— Jei panorėtų... — pridūrė Ulavas tyliai. - Na, o tu, Arnvidai? 
Gali taip susiklostyti, kad tavo liudijimas nedaug ką reikš, nes tuo- 
met buvai vaikas, bet ką tu pats manai? Ar tą vakarą mudu su 
Inguna buvom sužadėti? 

— Taip, — nedvejodamas atsakė Arnvidas. — Man visuomet šitai 
atrodė tikra. Ar prisimeni, kaip jie tau paliepė užmauti jai ant 
piršto žiedą? 

Ulavas linktelėjo. 

— Steinfinas kur nors tikriausiai turi tą žiedą... Kaip manai, ar jį 
pažintum? Mano galva, jis galėtų būti geras įrodymas. 

— Tą žiedą aš gerai prisimenu. Tai buvo mano motinos ant- 

spaudinis žiedas su jos vardu ir Dievo Motinos atvaizdu, išraižytu 
žaliame akmenyje. Tėvas buvo pažadėjęs tą žiedą man, — prisime- 
nu, aš ne per daug noriai atidaviau jį Ingunai. — Jis nusijuokė. 

Valandėlę juodu tylėjo. Tada Ulavas tykiai paklausė: 

— O kaip tau patiko Steinfino atsakymas, kai su juo šnekėjaus 
apie savo reikalą? 

— Net nežinau, ką sakyti, — atsiliepė Arnvidas. 

— Aš nežinau, ar galiu tikėti, — kalbėjo Ulavas, apgalvodamas 
kiekvieną žodį, — kad Steinfinas papasakojo Kolbeinui, jog yra 
susitaręs su mano tėvu išleisti už manęs Inguną. 

— Gal Kolbeinas vienas nespręs vaikų likimo, — tarė Arnvidas. 

Gūžtelėjęs pečiais Ulavas niekinamai nusišiepė. 

— Kaip jau sakiau tau, — tvirtino Arnvidas, — aš visada maniau, 
kad to vakaro sužadėtuvės buvo teisėtos. 

— Ir nauji globėjai negali jų nutraukti? 

— Ne. Prisimenu, apie tai esu girdėjęs mokydamasis. Negalima 
nutraukti sužadėtuvių, dėl kurių yra sutarę abiejų vaikų tėvai; ne- 
bent patys vaikai, tapę pilnamečiais — nugyvenę keturiolika žie- 
mų — ir galėdami spręsti, imtų ir pareikštų savo parapijos kuni- 
gui, jog nori atsisakyti to susitarimo. Bet tada abu turi prisiekti, 
kad mergaitė išsaugojo skaistybę. 

Abiejų veidai užsiplieskė kaip žarijos; juodu nežiūrėjo į kits kitą. 

— O jeigu jie negali to prisiekti? — galų gale vos girdimai pa- 
klausė Ulavas. 

Arnvidas žvelgė į savo rankas. 

— Tai bus consensus matrimonialis*, taip sakoma lotyniškai, ir tas 
reiškia, jog jie savo elgesiu patvirtino, dėl ko buvo susitarę tėvai, o 
jeigu katras iš jųdviejų vėliau susituoktų su kuo nors kitu, prievar- 
ta ar laisva valia, tai būtų ištvirkavimas. 

Ulavas linktelėjo. 

— Kažin ar tu man galėsi pagelbėti, — tarė palūkėjęs, — kad 
sužinočiau, kur dėjo Steinfinas tą žiedą. 

Arnvidas kažką sumurmėjo. Netrukus juodu atsistojo ir ėmė 


leistis atšlaite žemyn. 


* Vedybų susitarimas (Jot.). 

— Šiemet bus ankstyvas ruduo, — nutraukė tylą Ulavas. Tarp 
beržų žalumos kai kur jau švitėjo pageltę lapai, o žemai, tarp aukštų 
piktžolių — usnių ir pievinių žilių, balsvavo javų laukai. Melzgana- 
me ore skrajojo balti pūkeliai, žvilgėdami saulėje, — sukosi blin- 
džių ir nužydėjusių ožrožių sėklos. 

Vakaro saulė švietė Ulavui tiesiai į veidą, jis markstėsi, o mėly- 
nos akys šaltai ir įdėmiai žvelgė iš po balsvų blakstienų. Tankūs ir 
šviesūs pūkai viršum lūpos žvilgėjo it auksas, ryškiai skirdamiesi 
nuo baltos kaip pienas odos. Arnvidui net dilgtelėjo paširdžiuose, 
kad jo bičiulis toks dailus; šalia gražios ir tvirtos šio jaunystės jis 
išvydo save — paniurusį ir baisiai bjaurų, aukštais pečiais ir trumpu 
kaklu. Todėl visai nenuostabu, kad Inguna taip myli savo draugą... 

Ar juodu turi tiesą ar ne, tegu sprendžia kiti. O jis privalo jiems 
padėti kaip išgalėdamas. Juk Ulavą visada mylėjo — tikėjo, kad jis 
tikras ir ištikimas draugas. O Inguna tokia silpnutė — matyt, dėl 
to jam visuomet patiko toji mergaitė; rodėsi, vos prisilytėjus ji 
ims ir luš pusiau. 


Oras tą vakarą klėties viršuje buvo toks troškus, jog švęsta žva- 
kė, kasnakt deganti prie mirštančiojo, vos vos spingsėjo. Jos lieps- 
nelė buvo blausi ir lyg apsnūdusi. 

Steinfinas gulėjo visiškai išsekęs. Karštis tą naktį jo per daug 
nekamavo, bet vakare jis ilgai kalbėjosi su broliais ir labai nuvar- 
go. O perrišant žaizdą buvo toks bejėgis, jog kai Dala, varydama 
pūlius, smarkiau suspaudė ranką, ašaros srūte pasruvo į barzdą. 

Galiausiai naktį Steinfinas, regis, ramiau užmigo. Arnvidas su 
Ulavu tebesėdėjo prie jo, ir sėdėjo lig tolei, kol taip nuilso toj 
tvankoje, jog vos bepajėgė budėti. 

— Na... — galiausiai sušnibždėjo Arnvidas. — Gal nori, kad pa- 
ieškotume to žiedo? 

— Paieškokim. — Ulavui suspaudė širdį nuo tos minties, jis 
matė, kaip sunku Arnvidui, bet... Tykiai tarsi du vagys jie naršė 
po Steinfino drabužius ir ištraukė raktų ryšulį iš kapšo, pritvir- 
tinto prie diržo. Tuo metu Ulavui šmėstelėjo nuojauta: kas sykį 


išklysta iš tikrojo kelio, tas lengvai patenka į bčkelę, kur bus 

priverstas daug kartų šokinėti ne ten kur reikia. Bet kitos išei- 
ties jis nematė... 

Ir vis dėlto Ulavui niekada nebuvo taip negera kaip tą valandė- 
lę, kai jis drauge su Arnvidu klūpojo prie Steinfino drabužių skry- 
nios. Vis žvalgėsi ir žvalgėsi į lovą. Tai buvo tas pat, kaip plėšti 
mirusįjį. 

Arnvidas rado mažą dėželę, visą apkaltą minkštos geležies gy- 
vačiukėmis, kur Steinfinas laikė brangiausius savo papuošalus. Jie 
taikė vieną raktą po kito, kol rado tinkamą. 

Tupėdami asloje dėliojo seges, grandinėles ir sagas. 

— Štai šitas, — tarė Ulavas, pajutęs neapsakomą palengvėjimą. 

Abu drauge apžiūrėjo žiedą prieš šviesą. Jis buvo auksinis su 
dideliu žaliu akmeniu. Arnvidas ėmė skaityti užrašą apie atvaizdą 
Dievo motinos su kūdikiu po stogu ir prie jų klūpančios moters: 
Sigillum Ceciliae Boernis Filiae*. 

— Ar nori jį pasiimti? — paklausė Arnvidas. 

— Ne. Iš jo tikriausiai neturėčiau jokios naudos — kaip iš daik- 
tinio įrodymo, — jeigu po Steinfino mirties nebebus jo slaptavie- 
tėje, — kalbėjo Ulavas. 

Jie uždarė dėželę ir viską sutvarkė. Arnvidas paklausė: 

— Gal norėtum numigti? 

— Ne, pirma leidžiu tau. Aš nepailsęs. 

Arnvidas atsigulė ant suolo. Neilgai trukus žvaliu balsu pasakė: 

— Gailiuosi, kad turėjom taip pasielgti. 

— Ir aš gailiuosi, — netvirtu balsu atsakė Ulavas. 

„Čia ne tokia didelė nuodėmė, negali būti laikoma nuodėme, — 
guodėsi jis. — Bet buvo taip bjauru“ Ir jį pagavo baimė, kad toks 
elgesys — nelemtas viso būsimo gyvenimo ženklas; ar daug žmo- 
gus yra priverstas padaryti tokių darbų, kurie... kurie keltų šitokį 
neapsakomą pasišlykštėjimą kaip šis?.. 


Juodu budėjo pakaitom ligi ryto. Ulavas džiaugėsi kiekvieną 
kartą, kai galėdavo kaip nors pasitarnauti įtėviui — paduoti gert ar 


*Sesilijos, Bjorno dukters, antspaudas (/or. ). 

pataisyti patalą. Pagaliau anksti rytą, kai nubudo iš snaudulio, 
Steinfinas paklausė: 

— Ar judu abu dar šičia? — Jo balsas buvo silpnas, bet aiškus ir 
nuovokus. — Eik šen, Ulavai, — paprašė. 

Abu vyrai priėjo prie jo. Steinfinas padavė Ulavui sveikąją 
ranką. 

— Jei budėjai prie manęs kiaurą naktį, vadinas, ant manęs smar- 
kiai nepyksti, įsūni, nepyksti, kad aš nepanūdau sutvarkyti, kaip 
tu nori, to reikalo, apie kurį šnekėjomės aną vakarą? Tu visada 
buvai klusnus ir geras, Ulavai, — tebūnie Viešpats tau maloningas 
lig tavo amžiaus pabaigos. Pasikliaudamas Jo gailestingumu, kurio 
esu taip reikalingas, sakau tau: jeigu būčiau buvęs pats sau ponas, 
būčiau tesėjęs žodį, duotą Audunui. Jeigu būčiau ilgiau gyvenęs, 
būčiau džiaugęsis gavęs tave į žentus. 

Ulavas priklaupęs pabučiavo įtėviui ranką. Jis negalėjo pasakyti 
nė žodžio, nors širdyje maldavo Steinfiną ištarti žodžius, kurie 
būtų išvadavę iš visų sunkumų. Tačiau gėda ir kaltės pajautimas 
surakino jam lūpas. 

Tai buvo paskutinis Ulavo ir Steinfino, Turės sūnaus, pokalbis. 
Ulavas su Arnvidu dar tebemiegojo popiečio, tik štai atėjo Haf- 
turas, Kolbeino sūnus, ir juos prižadino. Steinfinas pradėjo mer- 
dėti, ir visi sodybos žmonės nuėjo klėtin, norėdami būti prie jo. 

VII 


Brolis Vegardas suteikė Steinfinui nuodėmių atleidimą in articu- 
lo mortis", ir jo kūnas buvo gražiai palaidotas. Steinfino giminės ir 
bičiuliai per gedulingą pokylį sakė iškilmingas kalbas; jie prisieki- 
nėjo: kad už Matijo, Haraldo sūnaus, mirtį niekas nenukentės. Jo 
giminaičiai dar neatsiliepė — juk jie gyvena kituose šalies kam- 
puose. Jau tada buvo justi kažkoks nerimas — iš kaimo į kaimą ėjo 
gandas, esą reikia laukti svarbių įvykių. O Steinfino giminės palei- 
do kalbas, esą tie vyrai, kur dabar turi aukščiausią valdžią šalyje, 
kolei karalius ir hercogas dar tebėra neužaugę“', — jų draugai. 

Dalijant palikimą tarp mažamečių Steinfino vaikų, buvo atsi- 
žvelgta tik į nedidelę dalį jo skolų ir turto. Giminės elgėsi taip, lyg 
jis būtų palikęs didžiulius turtus, bet žmonės kuždėjosi apie visai 
ką kita. 

Arnvidui, Fino sūnui, reikėjo likti Fretasteine su vaikais lig 
tolei, kol Hafturas, Kolbeino sūnus, po Naujųjų metų atšvęs 
vestuves. Tada Hafturas turėjo persikelti į Fretasteiną ir šeimi- 
ninkauti vietoj Halvardo, vyresniojo Steinfino sūnaus, kol šis 
bus pilnametis. 

Kai laidotuvininkai išsivažinėjo, Steinfino broliai kelias dienas 
dar liko Fretasteine. Išvakarėse prieš iškeliaudami vyrai kaip pa- 
prastai sėdėdami gėrė alų, o valgio likučiai buvo nukraustyti. Štai 
iš užstalės pakilo Arnvidas, parodęs Ulavui, kad šis prieitų. 

— Va koks dalykas, Ivarai ir Kolbeinai, — mano bičiulis Ulavas, 


Auduno sūnus, prašė mane kreiptis į jus jo reikalu. Prieš mirtį 


*Mirties momentu (lor.). 

Steinfinas paliepė, kad Ulavas važiuotų namo, savo gimtinėn, ir 
pašnekėtų su giminėm apie atsakomąją dovaną““ ir pirmaryčių 
dovaną“ Ingunai, kai jis ją pasiims į Hestvikeną. Bet, aplinky- 
bėms taip susiklosčius, patogiausia būtų baigti šį reikalą dabar pat 
ir iškelti Ulavui vestuves šičia — tada nei mums, nei jo giminėms 
nereikėtų keliauti tolimo kelio, kai žiema ant nosies ir toks nera- 
mus metas. Todėl Ulavas ir prašė mane jums štai ką pasakyti, jis 
siūlo užstatą, — aš savo ruožtu sutinku duoti kaip užstatą už jį iki 
šešiolikos markių“ vertės aukso, — o jo užstatas — už kraitį jis 
skirs Ingunai trečdalį savo turto, be skalbinių, drabužių ir papuo- 
šalų, deramų jos luomui. Ulavas taipgi garantuoja, kad tam iš jū- 
sų, kuris kels jam vestuves, atlygins visas išlaidas arba grynaisiais, 
jeigu to panorėsite, arba perleis derama kaina Ingunos skirtinę 
žemę Hindkleive, o jai grąžins savo žemėmis pietuose. 

Arnvidas dar ilgai kalbėjo apie tas sąlygas, kurias Ulavas siūlė 
būsimos žmonos giminėms, o jos buvo gana geros. Ulavas žadė- 
jo net užpirkti Šv. Mišias už Steinfiną ir Ingebjorgą, taip pat 
žadėjo būsiąs visiems Steinfino sūnums be galo ištikimas svainis 
ir sukalbamas giminaitis, klausantis vyresniųjų patarimų, kaip 
dera jo metų žmogui. Galų gale Arnvidas prašė Steinfino brolių 
priimti tuos Ulavo pasiūlymus nieko nekeičiant, geranoriškai ir 
tikrai nuoširdžiai. 

Steinfino brolių išvaizda rodė, kad Arnvido kalba juos nemen- 
kai sujaudino. Visą laiką, kol jis kalbėjo, Ulavas stovėjo prieš jį 
kitapus stalo. Stovėjo tiesus, atgręžęs ramų, nublyškusį veidą į 
Ingunos dėdes. Kartkartėmis linkčiojo galvą, pritardamas Arnvi- 
do žodžiams. 

Pagaliau Kolbeinas, Turės sūnus, prabilo: 

— Teisybė, Ulavai, mes žinom, jog kitados tavo tėvas ir mūsų 
brolis tarėsi dėl to, kad tu vesi vieną jo dukterų. Neabejok, mes 
vertinam tavo gerus norus sutvarkyti šį reikalą, kad visi būtume 
patenkinti. Bet štai kas: ar dabar tavo giminės taip jau labai trokš- 
ta tavo vedybų su mūsų dukterėčia, kad imtų ir pritartų tavo pa- 
siūlymui? Bet visų svarbiausia kitkas: mums dabar būtina rinktis 


sau žentus tarp vyrų, turinčių valdžią ir galingus gentainius, o tu 

šito neturi. Mes dabar privalom labiau ieškoti, kas paremtų, o ne 
turto — manome, tu tą suprasi, nes savo pasiūlymais įrodei, jog 
esi ne pagal amžių nuovokus. Kadangi Steinfinas anuomet paža- 
dėjo tavo tėvui pagelbėti ir tave gerai apvesdinti, ir mes mielai tau 
padėsim. O Steinfino dukterims esam numatę kitokią išeitį, bet 
tau dėl to nereikia nusiminti. Dievo padedami mes tave visais 
atžvilgiais gana gerai apvesdinsime, be to, manome, tinkamiau 
pagal tavo amžių: tokiam jaunam kaip tu, Ulavai, nedera imti vien- 
metės: turi arba vesti vyresnę, arba susižadėti su jaunesne ir nu- 
kelti vestuves lig to laiko, kol pats būsi vyras kaip reikiant. 

Tos kalbos klausydamas, Ulavas visas išraudo. Bet, jam nespė- 
jus žodžio ištarti, Arnvidas paskubom tarė: 

— Čionai visi aplinkiniai žmonės laikė Ulavą ir Inguną sužadėti- 
niais; aš ir pats mačiau, Steinfinas su Audunu sukirto rankomis... 

— Ne, visai ne, — priešgyniavo Kolbeinas. — Apie tai esu girdė- 
jęs, juodu tik pokštavo — teisybė, jau vėliau Steinfinas su Audunu 
šnekėjo, kad neblogai būtų kada nors tą pokštą rimtai įgyvendin- 
ti. Šito ir būtume sulaukę, jei mūsų brolio nebūtų ištikusios visos 
tos nelaimės. Bet kadangi tikrų sužadėtuvių nebuvo... 

— Žiedas, kuriuo buvau sužadėtas su Inguna, guli Steinfildo 
dėželėj, aš žinau, — išdrožė Ulavas karščiuodamasis. 

— Žinok, Ulavai, Steinfinas nieko neišeikvojo iš tavo turto, bet 
tavo gentainiams, atkakusiems jo perimti, prireiks paliudijimo, 
kad ničnieko netrūksta, net sagos. 

Ulavas keliskart trūksmingai atsiduso. Kolbeinas varė toliau: 

— Pats pagalvok, Ulavai, turintys sveiką protą žmonės nesužada 
savo vaikų šitaip, įkaušę... 

— O Steinfinas tą padarė — nežinau, ar jis turėjo sveiką protą... 

— ...iš anksto nesusitarę dėl kraičio ir kitų dalykų. Žinok, Ula- 
vai, jei būtų buvęs saistomas pažado su Audunu, Ingolfo sūnum, 
Steinfinas būtų tiesiai pasakęs „ne“, kai pavasarį su juo šnekėjaus, 
kad reikėtų išleisti Inguną už vieno mano draugo sūnaus... 

— Ką gi jis atsakė? — užgniaužęs kvapą pasiteiravo Ulavas. 

— Jis nepasakė nei „taip“, nei „ne“, bet prižadėjo išklausyti tą 
žmogų; apie tai vėl šnekėjomės tardamiesi dėl kitų dalykų, ir mū- 

sų nuomonės sutapo, kad būtų nemaža naudos ištekinus Inguną į 
tą giminę. Bet aš neatsisakau savo žodžių, Ulavai, — mes, Steinfi- 
no gentainiai, mielai padėsim pelningai vesti... 

— Aš to jūsų neprašiau; man pažadėta Inguna... 

Arnvidas jį pertraukė: 

— Vieni paskutinių Steinfino žodžių, Ivarai, tą rytą prieš mir- 
tį — jeigu pats galėtų leisti Inguną už vyro, jis mieliau priimtų į 
žentus Ulavą... 

— Gali būti, — atsakė Kolbeinas, atsistojo ir nulipęs ėmė vaikš- 
čioti“* po menę, — bet čia ir bėda, Arnvidai, kad Steinfinas to 
padaryti negalėjo. Juk tu esi įmetėjęs ir turi tiek proto, kad supras- 
tum, jog dabar mes negalim atstumti žmonių, labiausiai linkusių 
paremti mus, bėdų prispaustus, vien dėl to, kad Ulavas palaikė 
rimtu dalyku pokštą, jam iškrėstą anuomet, kai buvo dar vaikas. 
Ir tu pats, Arnvidai, per daug nesiskubinai į vestuvių guolį, tad 
keista, kodėl taip skubini į jį savo draugą. Ko gero, Ulavas kada 
nors padėkos mums už tai, kad jam neleidom įgyvendinti to vai- 
kiško prasimanymo. 

Sulig tais žodžiais jis ir Ivaras nužingsniavo prie lovos šalinėje, 
kur paprastai miegojo Steinfinas, atsigulė ir užsidarė dureles. 

Arnvidas priėjo prie Ulavo; vaikinas tebestovėjo kaip stabas, 
įsmeigęs akis į aslą; jo veidas visąlaik trūkčiojo. Arnvidas prašė jį 
eit gulti. 

— Laimė, kad tu susitvardei ir judu su Kolbeinu neišsiplūdot, — 
pasakė Arnvidas, kai juodu patamsyje nusirenginėjo už stulpų. 

Ulavas lyg suprunkštė. Arnvidas kalbėjo toliau: 

— Kitaip sunku būtų pakreipti reikalą gerojon pusėn — Kolbei- 
nas galėtų pareikalauti, kad tučtuojau paliktum sodybą. Tu prieš 
jį dėkis, jog tau nelabai svarbu, ar tavo žmona bus Inguna, ar ko- 
kia kita, — taip bus lengviau šį tą laimėti. 

Ulavas tylėjo. Jis buvo pratęs gulėti iš krašto, bet gulant Arnvi- 
das paprašė: 

— Leisk man, bičiuli, šiąnakt atsigulti iš krašto — vakare alus 
buvo prastas, nuo jo mane pykina. 

— Ir man jis nepatiko, — pasakė Ulavas ir nusijuokė. 

Bet jis atsigulė pasienyje. Arnvidas jau buvo beužmiegąs, tik 
štai pajuto, kad Ulavas pakilo ir taikosi žergti per jį. 

— Kur eisi? — paklausė draugą ir jį sulaikė. 

— Noriu gerti, — sumurmėjo Ulavas. 

Arnvidas girdėjo, kaip jis apgraibom eina prie rėčkutės su at- 
mieštom išrūgom ir pasisėmęs geria. 

— O dabar eikš ir gulkis, —- paprašė Arnvidas. 

Netrukus Ulavas išties atšlepsėjo prie lovos ir atsigulė. 

— Geriau neužsimink Ingunai, kokį atsakymą gavom, kol nepa- 
sitarsim, ko imtis toliau, — įsakmiai sušnibždėjo Arnvidas. 

Ulavas ilgokai gulėjo tylėdamas. 

— Gerai, gerai. — Jis sunkiai atsiduso. — Tebūnie, kaip tu nori. 

Tik dabar Arnvidas kiek aprimo. Bet jis nepasidavė miegui lig 


tolei, kol neišgirdo, kad vaikinas kietai užmigo. 

VIII 


Kii Ulavas Šventosios Kotrynos vakarą“ išėjo į tamsų kiemą, 
smarkiai snigo. Šiemet pirmą sykį, kai jis nubėgo žemyn prie ar- 
klidžių, apsnigtame gruode liko tamsios pėdos. 

Pastovėjo mirksnį prie durų, žvelgdamas į baltą sniego sūkurį. 
Jis markstėsi ant ilgų blakstienų krintant snaigėms, jos prisilietu- 
sios tartum glostė odą. Miškas, nusidriekęs atšlaite žemyn į šiaurę 
ir rytus, grėsmingai bauginęs rudens naktimis, dabar prisiartino 
ir per pūgą, pro tirštėjančias vakaro sutemas švietė nelyginant balta 
draugiška siena. Ulavas stovėjo ir džiaugėsi sniegu... 

Arklidėse kažkas garsiai sušneko — durys už Ulavo nugaros staiga 
atsivėrė, ir pro jas tartum išspirtas išlėkė žmogus. Jis taip smarkiai 
atsimušė į Ulavą, jog abu nusirito žemyn. Žmogus atsistojo ir ėmė 
šaukti kitam, blausioj žibinto šviesoje didžiuliam, juodam, sto- 
vinčiam arklidžių tarpdury: 

— Va čia yra dar vienas, kuriam tu gali parodyt savo jėgą, Arnvi- 
dai. — Sulig tais žodžiais jis leidosi šuoliais į sniego sūkurius ir 
tamsą. 

Ulavas, nusipurtęs sniegą, nėrė tarpdurin. 

— Kas tam Gudmundui užėjo? — paklausė. Už Arnvido nugaros 
tamsoje jis įžiūrėjo merginą, kuri stovėdama verkė. 

— Nešdinkis iš čia, nešvanki mergše, — įniršęs sviedė jai Arnvi- 
das. Moteris susilenkusi šmurkštelėjo pro vyrus ir išlėkė lauk. Arn- 
vidas uždarė duris. 

— Kas čia dedasi? — vėl paklausė Ulavas. 

— Et, tau tikriausiai pasirodytų mažmožis, — karščiuodamasis 

atsakė Arnvidas. Jisai pakabino ant kablio nedidelį karvės pūslės 
žibintą, stovėjusį prie kojų, ir Ulavas pamatė, kad jis smarkiai 
susijaudinęs, visas net dreba. — Nieko, nebent tai, kad dabar kiek- 
vienas šunsnukis, tarnaujantis čionykštėj sodyboj, ko gero, mano 
galįs iš manęs tyčiotis dėl to... dėl to... Aš jam pasakiau, jog nepa- 
kenčiu moterų arklidėse, — tai nedera. Gudmundas man atrėžė, 
girdi, aš turįs geriau saugoti merginų klėtis ir savo giminaites. 

Ulavas nusigręžė. Arklidžių tamsoje buvo girdėti, kaip grikš- 
čiodami ėda šieną ir garduose trepsi arkliai. Arčiausia stovintis 
ištempė kaklą ir suprunkštė Ulavui į veidą; žibinto šviesa blausiai 
atsimušė didžiulėse tamsiose gyvulio akyse. 

— Ar girdėjai, ką sakiau? — paklausė Arnvidas. 

Ulavas nusisuko į arklį ir tylėjo. Prislėgtas juto, kaip smarkiai 
rausta veidas. 

— Ką į tai paakysi? — griežtai paklausė Arnvidas. 

— O ką aš turėčiau pasakyti... — patylom atsiliepė Ulavas. — Juk 
dabar mano reikalai va kokie... po Kolbeino atsakymo... tu tik- 
riausiai nenustebsi, kad aš paklausiau tavo patarimo. 

— Mano patarimo! 

— To patarimo, kurį tu man davei aną dieną, kai šnekėjomės 
miške. Tu pasakei: kai du mažamečius sužada tikrieji globėjai, nie- 
kas neturi teisės jų išskirti; ir jeigu jie pritaria tėvų norui, nieko 
daugiau nereikia: jie gali gyventi kaip tikri sutuoktiniai... 

— Aš niekada to nesu sakęs!.. 

— Neprisimenu pažodžiui, ką tu šnekėjai. Bet aš taip supratau 
tavo šneką! 

— Mano šneką! — susijaudinęs sušnibždėjo Arnvidas. — Nema- 
nau, Ulavai... man atrodė... aš maniau... juk tu žinai... 

— Ne. Tai ką tu tada norėjai pasakyti? — ryžtingai paklausė Ula- 
vas; jis pasisuko į pašnekovą. Degdamas iš baisios gėdos, Ulavas 
suįžūlėjo, atkakliai spigino draugui į akis, o jo veidas degė raudoniu. 

Arnvidas, Fino sūnus, neatlaikęs vaikino žvilgsnio, nuleido akis 
ir taip pat paraudo. Jis nemokėjo išsakyti žodžiais to, ką galvojo. 
Jam buvo sunku vėl išgyventi viską iš naujo. Sumišimas ir gėda 
atėmė žadą. Regis, tik dabar suprato, kaip visa tai baisu, — tai, kad 


DVIDEŠIMTO AMŽIAUS AUKSO FONDAS 107 


jis ištikimas draugas žmogaus, kurį pats įtarė suviliojus giminaičio 
dukterį. Rodos, jis anksčiau nesuprato, kaip šitai įžeidžiama ir 
bjauru, nes Ulavas jam atrodė tikrai garbingas žmogus, todėl tie- 
siog negalėjo laikyti negarbingo poelgio negarbingu, kai šis buvo 
susijęs su Ulavu. 

Ir net dabar jis negalėjo patikėti, jog Uavas čia stovi ir meluoja. 
Šis visada jam rodėsi esąs teisingiausias iš visų žmonių. Arnvidas 
ir dabar nusitvėrė tos minties — Ulavo žodžiais reikia tikėti. Ir jis 
pats turbūt darė draugui skriaudą šią vasarą jį neteisingai įtarinė- 
damas — juk taip. Nieko nepadoraus tarp Ingunos ir Ulavo nebu- 
vo, net jeigu juodu leido vasaros naktis drauge... 

— Aš visada buvau apie tave geros nuomonės, Ulavai, — tarė 
jis. — Maniau, tu brangini garbę... 

— Tokiu atveju vargu ar galėjai tikėtis, — įsikarščiavęs atsakė 
Ulavas, stebeilydamas Arnvidui į akis, — kad aš sėdėsiu rankas 
sudėjęs ir žiūrėsiu, kaip Turės sūnūs trempia mano garbę ir plėšia 
mano teises. Aš nenoriu grįžti gimtinėn, kur kiekvienas už akių 
drįs iš manęs šaipytis, kad leidausi tų bernų apmulkinamas dėl 
man pažadėtų vedybų. Juk tu žinai: jie sumanė prieš mane klastą, 
Kolbeinas ir jo giminės — prisimeni, kaip atgavau tą žiedą? 

Arnvidas linktelėjo. Dalijantis paliktą turtą, Kolbeinas atidavė Ula- 
vui tas skrynias su visu geru, kurį Steinfinas laikė įsūniui. Tarp daik- 
tų čia buvo ir Ulavo motinos žiedas, užvertas ant raištelio drauge su 
kitais žiedais. Ir Ulavas jau niekaip negalėjo įrodyti, jog kai paskuti- 
nįsykį matė, žiedas gulėjo tarp Steinfino brangenybių. 

— Man atrodo, kad čia eina kalba ir apie mano tėvo garbę, — 
jaudindamasis varė toliau Ulavas, — nejau aš leisiu svetimiems 
žmonėms paniekinti paskutinę jo valią ir pažadus, jam duotus prieš 
mirtį!.. O Steinfinas... tu pats girdėjai, ką pasakė, bet jis, vargšas, 
matyt, suprato, kad nepajėgs įveikti pasipūtusių savo brolių. Ne- 
jau šie taip mažai gerbia mirusio Ingunos ir mano tėvo atminimą, 
jog nepripažįsta net jų teisės apvesdinti vaikus pagal savo valią? 

Arnvidas ilgai galvojo. 

— Vis dėlto, Ulavai, — prabilo jis tykiai, — nebedaryk taip, ne- 
bevaikščiok kad ir nuošalion jos klėtelėn ir nebesusitikinėk su ja 

slapčiom, kad apie tai žinotų visa sodyba. Dievaži, nereikėjo man 
taip ilgai tylėti, bet sunku buvo prabilti. Ir tu pats nepabijojai 
manęs pažeminti. 

Ulavas nutylėjo, ir Arnvidui suskaudo širdį į jį pažvelgus. Jis 
tyliai tarė: 

— Aš manau, Ulavai, jeigu jau judviem viskas taip susiklostė, 
tau reikia perimti į savo rankas visą sodybą. 

Ulavas nukreipė į jį klausiančias, dvejojančias akis. 

— Paskelbk šeimynykščiams, kad nenori paklusti naujiesiems 
nepilnametės Ingunos tekintojams, o laikaisi Steinfino ir savo tė- 
vo susitarimo, ir pasimk žmoną. Gulkis į šeimininkų lovą su In- 
guna ir pasakyk, jog dabar tu — artimiausias giminaitis, globojan- 
tis Halvardą ir Joną, kol judu su Inguna liekat čia, šiaurėje. 

Ulavas stovėjo krimsdamas lūpas, skruostai degte degė. Iš pra- 
džių Arnvido patarimas jį neapsakomai patraukė. Tai buvo tie- 
siausias kelias atsikratyti slaptų naktinių pasimatymų, žeminančių 
jį patį, alinančių kūną. Kad taip paėmus Ingunai už rankos ir drą- 
siai nusivedus į Steinfino ir Ingebjorgos lovą ir į jų garbės vietą 
prie stalo. Na, ir imtų malti liežuviais visi tie sodybos žmogėnai, 
kurie šaipėsi jam už nugaros ir murmėjo, nors nė sykio neišdrįso 
jam to pasakyti tiesiai. 

Bet, pagalvojus ką turės padaryti, drąsa dingo. O to priežas- 
tis — jų pašaipos, kandūs žodeliai. Šios apylinkės žmonės tam bu- 
vo gana gabūs — vaikščiojo nekaltais veidais lyg niekur nieko, ta- 
čiau neprikibsi ir neapsiginsi, kai sviedžia kokį dygų žodelį, ge- 
liantį gana skaudžiai. Dažnai jie gudriai slėpdavo savo žodžiuose 
pyktį, ir jis ne iškart galėdavo suprasti, iš ko jie šaiposi, kai vienas 
kuris staiga nutildavo dėdamasis abejingas arba staiga ėmęs karš- 
čiuotis... Nors ir ką veikė būdamas čia, kalnuose, Ulavas, nė pats 
nesižinodamas, stengėsi taip elgtis, kad nesudarytų progos to- 
kiems pasismaginimams. Lig šiolei jam daugiau ar mažiau sekė- 
si — ir pats žinojo, kad sodybos tarnai jį myli ir savaip gerbia, kaip 
būna, kai žmogus daug nekalba, o visi žino, jog jis — ne kvailys, ir 
netrukus toksai jau laikomas protingesniu, nei yra iš tikro. Tuo 
tarpu niekas nedrįso užsiminti apie tai, ką visi žinojo apie jį su 


Inguna, — nebent pašnekėdavo jam negirdint. 

Ir Ulavui suspaudė širdį pagalvojus, kokie pasipils juokai, pašai- 
pos, kai jis pats atskleis šį dalyką ir pasisiūlys šeimininkauti sodybo- 
je, kur lig pat šių metų buvo vaikėzas. Juk Ulavas ilgainiui ėmė ki- 
taip žiūrėti į save patį ir savo vietą Steinfino sodyboje — jau nebelai- 
kė Fretasteino namais, kur augo kaip savas vaikas. Dėl kandžių 
žodelių, žeidžiančių sielą, dėl Ingunos giminių nesiskaitymo, kurį 
pats pastebėjo, dėl sąžinės priekaištų ir gėdos už tai, ką darė slap- 
čiom, jis pasijuto atsidūręs kur kas žemesnėj vietoj, negu buvo. 

Be to, jis buvo toks jaunas: visi kiti sodybos vyrai — gerokai 
vyresni už jį. Dar buvo pratęs, kad juodu su Inguna laikomi nepil- 
namečiais. Ir jis susidrovėjo pagalvojęs, kaip reikės prisipažinti, 
jog turi gyventi su moterim, kai suaugę vyrai tam nepritarė ir ne- 
priėmė savo draugijon. O be šito, kaip atrodė, jis nesijautė turįs 
teisę visa tai daryti. 

— Prastas patarimas, Arnvidai. Ar manai, kad bent vienas šei- 
mynykštis, bernas ar merga, manęs klausys, jeigu imsiu tvarkyti? 
Grimas ar Jasepas, ar Gudmundas... Ar gal Dala savo noru ati- 
duos raktus Ingunai? 

— Inguna turbūt turės pasitenkinti tik apsirišdama nuometą, — 
Arnvidas trumpai nusijuokė. — Lig to laiko, kai tu galėsi jai duoti 
Hestvikeno raktus. 

— Ne, Arnvidai. Čia kiekvienas vaikas bijo Kolbeino, ką tu pa- 
tari — neįmanomas daiktas. 

— Tada aš težinau vieną būdą, jį seniai reikėjo tau patarti, teat- 
leidžia man Viešpats. Važiuok į Hamarą ir patikėk savo reikalą 
vyskupui. 

— Vyskupui Turfinui? Nemanau, kad iš jo galiu laukti didelės 
malonės, — iš palengvo tarė Ulavas. 

— "Tu gali laukti savo teisių pripažinimo, — atsakė Arnvidas. — Šį 
jūsų reikalą tegali išspręsti šventoji Bažnyčia. Judu galite tuoktis 
tik vienas su kitu... 

— Ar nepareikalaus šventasis tėvas, kad mudu su Inguna taptume 
vienuoliu ir vienuole ir eitume vienuolynan išpirkti savo kaltės?.. 

— Kadangi paėmei ją sau už žmoną be užsakų ir be vestuvių, jis 


už tai iš tavęs tikriausiai pareikalaus sumokėti baudą Bažnyčiai. 

Bet jeigu turėsi liudytojų, kad jūsų sužadėtuvės teisėtos, — aš ti- 
kiu, mes tą padarysim, — vyskupas pareikalaus, jog Turės sūnūs 
priimtų tavo pasiūlymą garbingai susitaikinti... 

— Tik vargu, — nutraukė jį Ulavas, — ar daug bus naudos, jeigu 
jo šventenybė šito pareikalaus? Seniau Hamaro vyskupas turėjo 
paklusti Steinfino sūnums. 

— Taip, sprendžiant turto ir panašius reikalus. Bet nors ir kokie 
bedieviai būtų, vis dėlto ir jie nedrįs ginčyti, kad, be Bažnyčios 
tėvų, niekas neturi teisės spręsti, ar santuoka teisėta, ar ne. 

— Nejaugi? Na jau ne, verčiau aš pasiimsiu Inguną ir keliausiu į 
pietus, savo gimtinėn... 

— Bet taip nebus, kol mano rankos nulaiko ginklą. Po velnių, 
Ulavai, nejau tu manai, aš čia ramiai sėdėsiu ir snausiu, kol tu 
išsivesi man patikėtą globoti Inguną tik dėl to, kad taip ilgai tylė- 
jau? — Pamatęs, kad Ulavas tuoj užsiplieks, dar pridūrė: — Nu- 
rimk! Aš žinau, jog tu manęs nebijai. Ir aš tavęs nė kiek nebijau. 
Bet maniau — mudu bičiuliai. Jau jeigu tau pačiam atrodo, kad ne 
visai draugiškai ir kilniai su manim elgeisi, bent dabar daryk, kaip 
aš tau sakau, — baik šį reikalą padoriai ir garbingai. Aš pats važiuo- 
siu su tavim pas vyskupą, — pridūrė Arnvidas, matydamas, kad 
Ulavas dar dvejoja. 

— Važiuosiu, tik be jokio noro, — atsakė Ulavas ir atsiduso. 

— Nejaugi dabar, kai viskas taip susiklostė, tau labiau patinka, — 
mygo Arnvidas, — kad ima plisti paskalos sodyboj ir visoj apylin- 
kėj — apie tave, apie mane ir apie Inguną? Ar tu nematai, kaip 
moterys kuždasi ir šaiposi jai už nugaros; kur tik jinai pasisuka, 
jos spokso iš pasalų: nori pažiūrėti, ar dar lengvi jos žingsniai... 

— Pasak jos, dėl to nėra ko bijoti... — piktai sumurmėjo Ulavas. 
Jo veidas vėl tamsiai išraudo. — Bet Inguna turi keliauti su mu- 
mis, — pagalvojęs pridūrė. — Antraip net pačiam vyskupui 'Turfi- 
nui bus sunku ją išplėšti iš Kolbeino rankų. 

— Taip, aš pasiimsiu Turą ir Inguną. Nejau manai, kad po viso 
to, kas nutiko, aš leisiu Ingunai atsidurti Kolbeino rankose... 

— Tebūnie, kaip tu nori, — atsakė Ulavas, niūriai žvelgdamas 


priešais. 

Jie paliko kalnus po dviejų dienų ir vėlai vakare atkeliavo į pre- 
kybos miestą. Kitą rytą mergaitės ilgai miegojo, Ulavas pasakė, 
kad kol visi susiruoš vėlyvųjų mišių į katedrą, jis nueisiąs pas gin- 
klakalį pasiimti kirvio. 

Kai grįžo į nakvynės namus, visi jau buvo išėję. Ulavas išlėkė 
juos vydamasis, po kojom girgždėjo sniegas — buvo speiguota, gied- 
ra diena. Šaltame, skaidriame ore taip nuostabiai skambėjo var- 
pai, o pietuose viršum snieguotų kalnų ir tamsiai mėlyno vandens 
švelniai gelsvavo dangus. 

Inguna pasisuko į jį ir nuraudo it uoga — Ulavas pastebėjo, kad 
po gobtuvu ji ryši drobiniu nuometu kaip jaunamartė. Jis irgi iš- 
raudo, o širdis ėmė smarkiau plakti — čia vis dėlto rimti dalykai; 
regis, anksčiau jis to nesuprato. Nors ir jaunas būdamas, nors ir 
neturėdamas daug giminių nei draugų, vis tiek ryžtasi priešintis ir 
gauti ją kaip žmoną. Jis baisiai suglumo eidamas greta jos, ryšin- 
čios nuometu. Tiesūs nelyginant žvakės, įsmeigę akis priešais, juo- 
du ėjo greta per kapines. 

Po priešpiečių Ulavas su Arnvidu patraukė į vyskupo rūmus. 
Eidamas jis atrodė nusiminęs, nebuvo geriau nė tada, kai reikėjo 
sėdėti vienam mūrinių vyskupo rūmų laukiamajame, kai vienas iš 
raštininkų nusivedė Arnvidą į viršų, į jo šventenybės Turfino mie- 
gamąjį. 

Laukiant laikas prailgo. Ulavas niekad anksčiau nebuvo lankę- 
sis mūrinėje menėje, o čia buvo ko pažiūrėti. Lubos irgi mūrytos, 
skliautuotos, šviesa sklido pro nedidelį stiklinį langelį galinėje sie- 
noje, tačiau vis dėlto nebuvo baisiai tamsu, nes sienos išbaltintos 
ir gana aukštai, kur paprastai kabinami kilimai, ištapytos šviesiom 
gėlėm ir paukščiais. Ugniakuro čia nebuvo, bet vos Ulavas įėjo, 
tučtuojau jam įkandin dvejetas vyrų atnešė didelę krosnelę su ža- 
rijomis ir pastatė asloje. Kai atsibodo sėdėti ir šalti ant suolo, 
Ulavas priėjo prie krosnelės ir ėmė šildytis rankas. Jis kone visą 
laiką sėdėjo vienas, ir ši menė jam nepatiko: kažkuo panėšėjo į 
bažnyčią ir jį slėgė. 

Vieną kartą menėn įžengė trys vyrai kelioniniais drabužiais; ap- 
stoję įkaitusią krosnelę, jie kalbėjosi nekreipdami dėmesio į jau- 

nikaitį ant suolo. Kalba sukosi apie reikalą, dėl kurio atėjo, — apie 
teisę žvejoti. Du vyresni buvo ūkininkai iš kalnų, iš kažkurios Fa- 
gabergo vietos, o jaunasis — kunigas, vieno iš ūkininkų posūnis. Jų 
akivaizdoje Ulavas pasijuto baisiai jaunas ir nepatyręs — iš tikro 
čia bus nelengva parodyti, ko jis yra vertas. Neilgai trukus atėjo 
vyskupo tarnas ir juos nusivedė. Ulavas buvo benorįs išeiti į vys- 
kupo namų kiemą — ir tenai buvo ko pažiūrėti. Tačiau sumetė, 
kad to daryti nedera; reikia sėdėti, kur sėdi. 

Pagaliau į menę įskubėjo Arnvidas, čiupo kardą, apsijuosė ir 
pasakė, jog vyskupas turįs joti į vieną dvarą Vange ir pasiūlęs Arn- 
vidui joti drauge. Ne, dorai pasišnekėti apie Ulavo reikalą negalė- 
jęs — visą rytą pas vyskupą buvę pilna žmonių. Ne, vyskupas mažai 
ką pasakęs, bet pakvietęs juos abu, Arnvidą ir Ulavą, paviešėti jo 
namuose, o dabar Ulavas turįs eiti į nakvynės namus atsivesti žir- 
go ir atsigabenti mantos. 

— O mergaitės — jos gi negali likti vienos nakvynės namuose? 

— Ne, — atsakė Arnvidas. — Jos pagyvens vienoj sodyboj, žemu- 
tinėj miesto pusėj, pas dvi pamaldžias senutes, išlaikomas vie- 
nuolyno“' Tenai šiom dienom tikriausiai atkaks iš Bergo ponia 
Magnhilda, Steinfino sesuo; vyskupas rytoj ketina pasiųsti pas ją 
pasiuntinį su laišku; jo nuomone, tau nedera susitikinėti su Ingu- 
na, kol tas ginčas nebus išspręstas; juk galit susitikti bažnyčioj ir 
tenai pasišnekėti. — Ir Arnvidas išlėkė. 

Ulavas nuskubėjo į nakvynės namus, bet ten jau buvo viena iš 
tų senučių, ir Inguna su Tura susiruošė eiti. Jam nepasisekė šnek- 
telėti su Inguna. Kai atsisveikindama padavė jam ranką, atrodė 
tokia nuliūdusi. Bet Ulavas spėjo pasakyti Turai, kad ir sesuo gir- 
dėtų, jog vyskupas juos gražiai priėmęs, pakvietęs visus keturis 
kaip savo svečius, parodęs didelį nuoširdumą. 

Kai grįžo į vyskupo rūmus, Ulavą pasitiko jaunas kunigas ir 
pasakė: jie būsią contubernales“ Ulavas suprato, ką tai reiškia: jam 
reikės miegoti kunigo kambaryje. Kunigas, aukštas, liesas, didele 
kaulėta nelyginant arklio galva, buvo vadinamas Asbjornu Lašini- 


* Miegamojo kaimynai (lot. ). 

niu. Jis pašaukė tarną, kad pasirūpintų Ulavo arkliu, o pats paro- 
dė jaunikaičiui kambarėlį ant aukšto, skirtą miegoti. Paskui pasa- 
kė turįs eiti žemyn į prieplauką; šįryt čia atplaukęs laivas iš Gud- 
brandsdaleno ir atvežęs prekių — gal Ulavas pageidautų eiti su juo 
pažiūrėt. Ulavas mielai sutiko. 

Ulavas žinojo: Hestvikene klestėjo jūros verslai, ir taip keistai 
susiklostė, kad joks žmogus pasaulyje nežinojo mažiau apie laivus 
ir baržas negu jis. Žiūrėjo akis išpūtęs ir klausė ausis pastatęs, kai 
užlipo į krovininės škunos denį, o paskui įsidrąsinęs pradėjo apie 
šį bei tą klausinėti. Vėliau ėmėsi darbo drauge su visais, pagelbėjo 
iškrauti laivą — taip buvo kur kas smagiau, nei stovėti rankas su- 
dėjus. Daugiausia čia buvo statinių su sūdytom silkėm ir upėta- 
kiais, bet buvo ir statinių su raugintom odomis, gausybė žvėrių 
kailių, sviesto ir lajaus. Kai kunigas skaičiavo prekes, Ulavas jam 
pagelbėjo darydamas įrantas lazdoje; to jis išmoko Fretasteine, 
nes dažnai padėdavo Grimui; senukas jau prastai skaičiavo. 

Visą dieną jis nesitraukė nuo kunigo Asbjorgo — lydėjo jį į gie- 
dojimus bažnyčioje ir į vakarienę, kurią Ulavas turėjo valgyti prie 
vieno stalo su vyskupo žmonėmis. O kai vakare su Asbjornu ir 
kitu jaunu kunigu užlipo į aukšto kambarėlį, jam buvo gerokai 
palengvėję. Jis nebesijautė esąs svetimas sodyboje, be to, šičia ga- 
lėjo pamatyti daug naujo. O Arnvidas dar negrįžo. 

Bet naktį Ulavas nubudo ir prisiminė visa, ką buvo girdėjęs 
apie vyskupą Turfiną. Vis dėlto vyskupo jis bijojo. 

„Geriau tegu žūva dešimt vyrų, negu viena jauna mergaitė būna 
išprievartauta“, — tvirtino vyskupas. O prieš metus aplinkiniuose 
kaimuose buvo daug kalbama apie tokį atsitikimą. Turtuolio sūnus 
įsimylėjo Alvheime neturtingo ūkininko dukterį, kadangi nesisekė 
jos suvilioti nei pažadais, nei dovanomis, kartą vieną pavasario va- 
karą jis atėjo į lauką, kur mergaitė arė, ir mėgino ją paimti prievar- 
ta. Jos tėvas miške, atšlaitėje, taisė tvorą; buvo senas ir sukriošęs, 
bet, išgirdęs dukterį šaukiant, čiupo skeltuvą ir užlėkęs aukštyn prie- 
vartautojui perskėlė kiaušą. Jis taip ir liko gulėti kape žudikui neat- 
sipirkus, ir nužudytojo giminės turėjo tuo pasitenkinti. Bet jie pa- 


reikalavo, kaip derėjo, jog žudikas paliktų kaimą. Iš pradžių stengė- 

si jį papirkti, kad išsikeltų kitur, bet kadangi jis nesikėlė, nužudytojo 
giminės ėmė jį gąsdinti ir jam grasinti. Tada vyskupas Turfinas ėmė- 
si globoti vargšą ūkininką ir jo vaikus. 

Prisiminė ir dar vieną atsitikimą, kai Tunstade buvo rastas nu- 
žudytas žmogus jo paties miško iškartoje. Našlė ir vaikai ėmė by- 
linėtis su sodybos pusininku, kaltindami jį nužudymų; tas žmo- 
gus, norėdamas likti gyvas, turėjo bėgti, o jo žmonai ir mažame- 
čiams vaikams reikėjo kęsti skurdą ir nesibaigiančius nužudytojo 
giminių persekiojimus. Bet štai jo pusbrolis ėmė ir prisipažino: 
esą jis nužudęs savo giminaitį — juodu nesutarę dėl palikimo. Vys- 
kupas Turfinas privertė žudiką prisipažinti parapijiečiams visa, ką 
išpažino vyskupui, sakydamas, kad joks kunigas negali atleisti jam 
nuodėmės, kol jis pats neatliks nuoširdžios atgailos ir neišvaduos 
nekaltų žmonių, turinčių kentėti dėl jo piktadarystės. 

Arnvidas pasakojo, kad kenčiantiems ir vargstantiems žmonėms 
šis vyskupas esąs ypatingai geras ir prašąs juos kreiptis į jį kaip į 
mylintį tėvą. Tačiau jis niekada nė trupučio nelenkęs galvos, kai 
turėjęs reikalą su užsispyrėliais ir kietaširdžiais, nesvarbu, ar jie 
didžiūnai, ar prasti žmonės, šventikai ar pasauliečiai. Niekada jo- 
kiam žmogui jis nepateisinęs nuodėmės, bet kiekvieną nusidėjėlį, 
darantį atgailą ir norintį pasitaisyti, sutikdavęs išskėstom rankom, 
nukreipdavęs į tiesos kelią, guosdavęs ir globodavęs. 

Ulavui visa tai atrodė gražu, taip pat ir daug kas iš to, ką jis 
buvo girdėjęs apie jo šventenybę Turfiną — matyt, drąsus šis vie- 
nuolis iš Trendelago ir žino, ko nori. Bet tada Ulavas nė nesap- 
navo, jog ateis laikas, kai pats turės kreiptis į vyskupą, kad iš- 
spręstų jo reikalą. Na, o girdint Arnvidą pasakojant, esą vysku- 
pui visi žmonės lygūs, Ulavui atrodė, jog čia jis perdeda: jisai gi 
mato skirtumą tarp vargšo ūkininko, dėl niekniekio nužudžiu- 
sio kaimyną, ir Steinfino, atkeršijusio Matijui. Tačiau vargu ar 
būtų patikę, jei kas būtų pasakęs, esą jis kreipiasi į vyskupą ir 
prašo padėti apgint savo teises nuo Steinfino giminės kėslų dėl 
to... dėl to, kad tarsi būtų buvęs už juos žemesnis. Ir dar vysku- 
pas Turfinas gyvena kaip vienuolis... Kitiems Ulavas gali kiek 
tinkamas tvirtinti, kad tai, kas įvyko tarp jųdviejų su Inguna 

vasarą, tam tikra prasme yra santuoka. Bet jam pačiam šitaip 


neatrodo... 


Kitą rytą jis vėl sėdėjo mažojoje menėje ir laukė. Ji todėl buvo 
taip vadinama, kad gretimai buvo didžioji, arba lankytojų, menė. 
Tarp jų nebuvo durų; visi kambariai šitame mūre teturėjo vienin- 
teles duris, bet ir tos išėjo į kiemą. 

Ulavas ilgokai išsėdėjo, tik štai pasirodė jaunas neaukštas žmo- 
gus, vilkintis pilkšvai baltu vienuolio apdaru, kiek kitokiu nei do- 
minikonų. Vienuolis uždarė duris į kiemą ir skubiai priėjo prie 
Ulavo — vaikinukas bematant pašoko ir priklaupė ant vieno kelio: 
ūmiai suprato čia esant Turfiną. Kai vyskupas padavė ranką, Ula- 
vas nuolankiai pabučiavo didžiulį žiedo akmenį. 

— Sveikas pas mus atkeliavęs, Ulavai, Auduno sūnau! Gaila, va- 
kar, kai tu atkakai, aš turėjau išvykti iš namų, bet žinau, mano 
žmonės gražiai priėmė mūsų svečius. 

Dabar Ulavas pamatė — vis dėlto vyskupas nebuvo jaunas: retų 
plaukų vainikėlis švita sidabru, veidas siauras, raukšlėtas, oda be- 
maž tokia pat pilkšvai balta kaip apdaras. Tačiau jis buvo lieknas ir 
judėjo įstabiai lengvai, ūgiu vos prilygo Ulavui. Negalėjai atspėti, 
kiek jam metų: kai šypsojosi, vyskupas atrodė visai nesenas; švietė 
didžiulės gelsvai pilkos jo akys, tačiau aplink blyškias siauras lūpas 
tebuvo žymu vos šypsenos šešėlis. 

Ulavas vos ne vos sumurmėjo „dėkui“ ir droviai stovėjo, — uo- 
lusis vyskupas pasirodė esąs visai kitoks, nei jis tikėjosi. Neaiškiai 
prisiminė seniau matytą ankstesnį vyskupą — žmogų, kurio balso 
ir kūno buvo pilna menė. Ulavas numanė, kad ir šio vyskupo — 
laibo, pasidabruotais plaukais — irgi pilna menė, tik visai kitaip. 
Kai jo šventenybė Turfinas atsisėdo ir paprašė sėsti greta, Ulavas 
kukliai klestelėjo ant suolo kiek atokiau nuo vyskupo. 

— Tikriausiai tau reikės čia praleisti dalį žiemos, — prabilo vys- 
kupas "Turfinas. — Tu, kaip aš girdėjau, esi nuo Vikeno, ir visi tavo 
giminės, be Sulejaro Tveito šeimos, gyvena toli. Praeis nemaža 
laiko, kol gausim jų atsakymą — paliudijimus šiuo reikalu. Gal 
žinai, ar jie atsisakė teisės tave globoti pagal įstatymą? 

— To norėjo mano tėvas, jūsų šventenybe, — turbūt jis vienas 
taip nusprendė. 

— Taip, taip. Bet jis tikriausiai apie tai kalbėjosi su savo giminė- 
mis, ir šie sutiko, kad Steinfinas gautų atlyginimą už tavo globą 
vietoj jų? 

Ulavas patylėjo. Jo reikalas ne toks jau paprastas — jis tik dabar 
tą suprato. Jokių pinigų už globą iš jo namų, kiek žinojo, Steinfi- 
nas negaudavo. 

— Nieko apie tai nežinau — aš neišmanau įstatymų; niekas ma- 
nęs tokių dalykų nemokė, — tarė Ulavas nusiminęs. 

— Ką gi, suprantamas daiktas. Bet mes turim sužinoti apie globė- 
jystę, o visų pirma — kiek tu prisidėjai prie to žygio, kur buvo nužu- 
dyta ir padegta, be to, ar lydėjai Steinfiną kaip žentas, ar kaip jam 
tarnaujantis žmogus. Kolbeinas ir jo giminės jau įsigijo apsauginį 
raštą““, bet tu jame nesi minimas. Apie tą dalyką aš pasikalbėsiu su 
apygardos valdytoju“?, kad čia, mieste, būtum saugus. Bet dar reikia 
išsiaiškinti, ką reiškia Steinfino žodžiai, pasakyti prieš mirtį: pasak 
Arnvido, jis norėjęs tave apvesdinti su savo dukterimi. Ar tuo metu 
tavo globėjas buvo jis, ar anie tavo giminės? 

— Manau, — nuraudęs atsakė Ulavas, — aš ir pats jau esu suau- 
gęs vyras. O kadangi Inguna buvo sužadėta su manim pagal įstaty- 
mą, aš ir pasiėmiau ją kaip žmoną. 

Vyskupas papurtė galvą. 

— Nejau tu manai, kad judu, abu vaikai, įgijot kažkokių teisių 
pagal įstatymą vien dėl to, kad sugulėte savavališkai, be giminių 
sutikimo ir be užsakų? Jūs patys įsipareigojote, nes manėte, jog 
susijungėte teisėtais ryšiais, o dabar, padarę mirtiną nuodėmę, 
privalote arba gyventi drauge, kol judu išskirs mirtis, arba gyventi 
skyrium susilaikydami, jeigu mums nepasiseks sutaikinti Ingunos 
ir tavo globėjų. Šitaip vedęs tu jokiu būdu netapai pilnametis, ir 
tavo globėjai negali reikalauti tau kokio nors kraičio, kol nepulsi 
Turės sūnums į kojas ir jiems neatsilyginsi, tik vargu ar jie panorės 
tau vedant Inguną, Steinfino dukterį, duoti gerą kraitį, kokio ga- 


lėtų reikalauti tavo luomo žmogus, vesdamas žmoną kitomis ap- 

linkybėmis. Šis žaidimas tau gali brangiai atsieiti, Ulavai. Turėsi 
sumokėti baudą Bažnyčiai už slaptas sutuoktuves, nes visiems sa- 
vo vaikams ji draudžia taip elgtis: juk tuokiamasi turi būti viešai, 
padoriai ir protingai. Antraip pernelyg daug jaunų žmonių pasi- 
elgtų taip, kaip pasielgei tu; dabar tu ir toji moteris esate susieti 
priesaika prieš Dievą, bet joks žmogus neįpareigotas suteikti tau 
kokių nors lengvatų ar tave paremti, nes joks žmogus nebuvo liu- 
dytoju tada, kai judu susisaistėt, nei ką pažadėjo ar pritarė. 

— Jūsų šventenybe! — tarė Ulavas. — Aš maniau, kad jūs apginsit 
mūsų teises, jeigu jums atrodo, jog mudu susieti su kits kitu išti- 
kimybės priesaika... 

— Jei būtum patikėjęs Bažnyčiai spręsti tą reikalą, kai tik supra- 
tai, jog mergaitės dėdės nori pradėti ginčą, ar teisėtos judviejų 
sužadėtuvės, būtum pasirinkęs teisingą kelią. Galėjai pareikalauti 
mano oficiolo*? pono Arinbjorno Skolpo, kad jis prisaikdintų Kol- 
beiną neleisti Ingunos už kito vyro, kol nepaaiškės, ar tu turi teisę 
ją vesti. 

— Bet ar labai Kolbeinas būtų to paisęs?.. 

— Hm. Vis dėlto žinai. Teisės nesimokei, bet neteisėtumo esi 
patyręs... — Vyskupas pasidėjo rankas po skapuliaru. — Atsimink, 
Kolbeinas su Ivaru kažkada jau buvo įsipainioję į panašų reikalą, 
todėl dabar tikriausiai neturėtų noro vėl užsitraukti ant savo gal- 
vos atskyrimo nuo bažnyčios... 

— Aš manau, tas susitarimas teisėtas, — Ulavas vėl tvirtino sa- 
vo, — jeigu jos tėvas sukirto rankomis su maniškiu, pažadėdamas 
mergaitę man už žmoną. 

— Ne, — vyskupas papurtė galvą. — Kaip aš jau sakiau, tu dabar 
prisiėmei nuodėmę ir įsipareigojai, bet neįgijai jokių teisių. Jei 
tuo reikalu būtum kreipęsis į poną Arinbjorną, kol mergaitė dar 
buvo nekalta, būtum laimėjęs daug daugiau nei dabar. Tada arba 
Turės sūnūs būtų privalėję tau atiduoti ir žmoną, ir jos turtą, arba 
judu būtumėt turėję skirtis ir kiekvienas būtumėt galėjęs laisvai 
tuoktis su kitu žmogum. O dabar, mano sūnau, tokie reikalai: 
turime melsti Dievą tau pagelbėti, kad, sulaukęs vyro amžiaus, 

vieną gražią dieną neimtum gailėtis, jog per savo aklumą nakties 
tamsoje susipančiojai rankas ir kojas dar neišaugęs iš vaiko metų. 

— Niekuomet neateis tokia diena, — karštai užginčijo Ulavas, — 
kada aš gailėčiaus, jog neleidau Kolbeinui, Borghildos sūnui, ap- 
gaule iš manęs atimti to, kas man teisėtai priklauso... 

Vyskupas įdėmiai pažvelgė į Ulavą, o šis varė toliau: 

— Jūsų šventenybe! Kolbeinas nori sužlugdyti tą reikalą — ne 
vienaip, tai kitaip — aš žinau! — Ir jis papasakojo apie sužadėtuvių 
žiedą. 

— Ar esi tikras, — paklausė vyskupas, — kad ne pats Steinfinas 
prieš mirtį padėjo žiedą į tavo skrynią: jis galėjo pagalvoti, jog taip 
bus saugiau, be to, geriau atgausi savo visą turtą, kurį jis saugojo. 

— Ne, aš mačiau Ingunos sužadėtuvių žiedą jo mirties dieną iš 
ryto: jis gulėjo dėželėje, kur Steinfinas slėpė savo ir vaikų brange- 
nybes. 

— Ar pats Steinfinas atvožė tą dėželę ir jį tau rodė? 

— Ne, tą padarė Arnvidas. 

— Hm. Tada atrodo, tarsi Kolbeinas... — Kiek patylėjęs vysku- 
pas pasisuko į Ulavą. — Atsižvelgiant į tai, kokie dabar judviejų 
santykiai, geriausia išeitis būtų... aš nesakau, jog tai nepriekaiš- 
tinga išeitis, bet, šiaip ar taip, geresnė, — jei tavo ir jos giminės 
susitartų, kad judviejų vedybos būtų laikomos teisėtomis pagal 
šalies įstatymus, tada judu įgytumėt teisę priklausyti kits kitam ir 
paveldėtumėt visą turtą, priklausantį jaunikiui ir nuotakai. O jei 
išsiskirsit, gyvenimas judviem bus be galo sunkus, ir, pasidavę pa- 
gundai, įbrisite į dar baisesnes nuodėmes negu pirmoji. Tu tik- 
riausiai ir pats supranti: jeigu mes ir turėsime liudytojų, įrodan- 
čių anų sužadėtuvių teisėtumą, Turės sūnūs gali panorėti tokių 
susitaikinimo sąlygų, jog per tas vedybas liksi didesnis skurdžius, 
nei buvai pirma. 

— Man vis tiek, — atkakliai pasakė Ulavas. — Žodis, duotas ma- 
no tėvui, neturi būti sulaužytas dėl to, kad jis miręs. Inguną aš 
parsivešiu namo, net jeigu ją pasiimčiau ir vienmarškinę... 


— Na, o jaunoji Inguna, — tarė vyskupas tyliai, — ar tu esi tikras, 

kad ir jos ketinimai tokie patys kaip tavo, kad ir ji labiau nori 
laikytis senojo susitarimo, negu eiti už kito vyro? 

— Inguna galvoja kaip aš —- mudu neturim prieštarauti tėvų va- 
liai dėl to, kad jie mirę, o svetimi žmonės nori sumažinti jų teisę 
patiems tvarkyti savo vaikų likimą. 

Vyskupas Turfinas vos susitvardė nenusišypsojęs. 

— Vadinas, judu dar vaikai sugulėt į vedybinį guolį paklusdami 
savo tėvų valiai? 

— Jūsų šventenybe! — vėl rausdamas patylom tarė Ulavas. — 
Mudu su Inguna — vienmečiai ir nuo pat vaikystės esam išauklė- 
ti kaip brolis ir sesuo. Nuo septynerių metų aš gyvenau toli nuo 
savo giminių. O netekusi tėvo motinos, ji ėmė ieškoti mano 
paramos. Mudu ir sutarėm neleisti jos giminėms mudviejų iš- 
skirti. 

Vyskupas iš palengvo linktelėjo, o Ulavas karščiuodamasis varė 
toliau: 

— Jūsų šventenybe... man regis, bus didžiausias mano tėvo at- 
minimo ir manęs paniekinimas, jeigu aš be nuotakos iškeliausiu į 
Fretasteiną, kur dešimt metų mus visi laikė sužadėtiniais. Be to, 
aš maniau, kad į gimtinę, kur neturiu jokių pažįstamų, man ge- 
riau parvažiuoti su žmona, su kuria bičiuliaujamės nuo pat vai- 
kystės. 

— Kiek turėjai metų, kai netekai gimdytojų, Ulavai? — pakausė 
vyskupas. 

— Buvau septynerių, kai mirė tėvas. O motinos netekau turbūt 
savo gimimo valandą. 

— O mano motina dar gyva. — Vyskupas Turfinas valandžiukę 
patylėjo. — Suprantu, tu protingai galvoji nenorėdamas prarasti 
vaikystės draugės. — Jis atsistojo, ir Ulavas tučtuojau pašoko nuo 
suolo. 

— Žinai, Ulavai, — toliau kalbėjo vyskupas, — jog tu, kaip ir 
kiekvienas krikščionis, nesi visiškas našlaitis, likęs be motinos ir 
be giminių. Tu, kaip ir mes visi, turi galingą brolį — Kristų. Dan- 


gaus Karalienė, Jo gimdytoja, — ir tavo motina, o tave pagim- 

džiusioji dabar tikriausiai yra pas ją. Aš visada galvojau, kad Šven- 
čiausioji Mergelė Marija labiau užtaria prieš savo Sūnų tuos vai- 
kus, kurie čia, žemėje, auga be motinos, negu visus kitus... Kiek- 
vienas Žmogus neturi pamiršti, kas yra mūsų artimiausi ir galin- 
giausi giminės. Ir tau būtų lengviau, jeigu tai prisimintum. Tu taip 
greitai nepasiduotum pagundai, jei nepamirštum, kokios galios 
giminę turi Ramybės Viešpaties asmenyje, jeigu neturi kraujo bro- 
lių ir giminių, galinčių pastūmėti tave į blogį ir į puikybę ar ska- 
tinti kerštui ir kivirčams. Dar jaunas esi, Ulavai, o žmonės jau 
įtraukė tave į kruviną nusikaltimą, ir tu pats jau įsipainiojai į ne- 
santaiką ir bylas. Viešpats tebūnie su tavim, kad tu gyventum ra- 
mybėje, kai būsi savarankiškas. 

Ulavas atsisveikindamas priklaupė ir pabučiavo vyskupui Tur- 
finui ranką. Šis, žvelgdamas į vaikino palenktą veidą, šyptelėjo: 

— Aš matau — tu užsispyręs, taip, taip. Tegu Viešpats ir malo- 
ningoji Jo Motina tave saugo nuo kietaširdystės. 

Pakėlęs ranką jis palaimino vaikiną. Jau priėjęs prie durų, vys- 
kupas Turfinas atsigręžęs šyptelėjo: 

— Pamiršau vieną dalyką — padėkoti tau už pagalbą. Mano As- 
bjornas, pramintas Lašininiu, pasakojo, kad tu uoliai darbavaisi 
sodybos labui. Ačiū tau už tai. 

Tik vakare, jau migdamas, Ulavas staiga pajuto, tarsi viesulas 
būtų praskriejęs per jo sielą: juk tai, ką jis apsakė vyskupui Turfi- 
nui apie save ir Inguną, — ne visai teisybė. Bet tučtuojau nuvijo tą 
mintį — dabar nėra noro galvoti apie šią vasarą ir rudenį, apie 


naktis jos klėtelėje ir visa kita. 


Ulavas apsiprato vyskupo namuose ir su kiekviena diena jam 
vis labiau patiko čia, tarp vienų vyrų; visi buvo vyresni už jį ir 
kiekvienas turėjo sau skirtą darbą, kurį privalėjo padaryti tam tik- 
ru laiku. 

Ulavas nesitraukė nuo Asbjorno Lašininio ir visur sekiojo šiam 
iš paskos. Aukšto kambarėlyje, kur nakvodavo Arnvidas su Ulavu, 
jie buvo keturiese; be daug vyresnio už kitus Asbjorno, čia gyveno 


dar vienas jaunas kunigas — maždaug trisdešimties metų, su ku- 

riuo Arnvidas mokėsi mokykloje. Arnvidas vaikščiojo į bažnyčią 
ir giedojo su kunigais; jis gavo knygą, iš kurios mokėsi dar moki- 
nukas būdamas*!, po priešpiečių leisdavo laiką su ja. Sėdėdamas 
ant lovos krašto, skaitydavo pirmuosius skyrius De arte grammati- 
ca“ ir Nominale“" Ulavas gulėdamas klausydavosi: keista, kiek daug 
visokių vardų turėjo tie senovės romėnai tik vienam dalykui nusa- 
kyti, kaip antai jūrai. Knygos pabaigoje buvo keletas pavyzdžių, 
pagal kuriuos galėjai mokytis rašymo įgūdžių. Arnvidas smaginosi 
nusirašinėdamas raides ir posakius iš senų pavyzdžių. Tačiau dirbti 
ant aukšto buvo šalta, be to, dabar jis ne taip įgudusiai rašė kaip 
vaikystėje. Ir vieną dieną galiausiai parašė: 

Est mala scriptura guia penna non fuit dura*** Bet kai Arnvidas, 
padėjęs knygą, išėjo, kunigas Asbjornas ją paėmė ir išvedžiojo pa- 
raštėje: 

Penna non valet dixit ille gui seribere nescit“**" 


Ulavas, sužinojęs, ką tai reiškia, nusijuokė. 


Asbjornas Lašininis atlaikydavo pamaldas anksti rytą, ir Ula- 
vas dažniausiai eidavo drauge su juo į bažnyčią; bet šiokiadie- 
niais jis retai ten pasirodydavo. Asbjornas daugiausia būdavo 
atleidžiamas nuo pareigų chore ir atkalbėdavo privalomas ka- 
noniškąsias maldas ten, kur būdavo atlikdamas tarnybą. Jis tu- 
rėjo daug rūpintis vyskupijos pajamomis ir išlaidomis; jis pri- 
imdavo prekes už dešimtinę** ir rinkdavo nuomos mokestį, šne- 
kučiuodavo su žmonėmis. Kunigas išmokė Ulavą pažinti prekes 
ir jas įvertinti, taip pat geriau jas sukrauti ir laikyti; jis aiškino 
pirkimo ir pardavimo taisykles, dešimtinės įstatymą, mokė nau- 
dotis skaičiavimo lentele. Šiame krašte Mjosenas dar nebuvo 
užšalęs, todėl žmonės plaukė valtimis į prekybos miestą. Kuni- 
gas Asbjornas daug sykių vežėsi Ulavą į netolimas keliones. Jis 


*Apie gramatikos meną (lot. ). 
** Daiktavardis (lot. ). 
*** Rašinys nevykęs, kai plunksna netikus. (Lot. ) 


**** Plunksna prastoka, — sako tas, kas rašyti nemoka. (Lor.) 

taip pat nupirko iš Ulavo dvi seges, ir šis pirmą kartą gyvenime 
kapšelyje prie diržo turėjo pinigų. 


Taip gyvendamas Ulavas retai tesusitikdavo su Inguna. Jis laikėsi 
žodžio, duoto vyskupui, ir nesistengė niekur kitur su ja susitikti, 
kaip tik bažnyčioje, bet čia ji ateidavo retai, į vienas vėlyviausių pa- 
maldų, o Ulavas mėgo ankstyvąsias. Arnvidas dažnai aplankydavo 
sodybą, kur gyveno Steinfino dukterys. Iš jo Ulavas išgirdo, jog po- 
nia Magnhilda nesanti per daug palanki dukterėčiai — ji priekaišta- 
vusi, kad Inguna leidosi suvedžiojama, o ši tetai piktai atrėžusi. Jo 
šventenybė Turfinas buvęs daug malonesnis, kai kalbėjosi su Inguna 
ir Tura, — vieną dieną jis atsiuntęs žmogų jų pakviesti. Bet tada, kai 
mergaitės viešėjo vyskupo namuose, Ulavo nebuvo — jis tą dieną 
lydėjo Asbjorną, turintį reikalą Helgės saloje. 

Ulavui su Inguna netekdavo kaip reikiant pasikalbėti net tais 
sykiais, kuomet susitikdavo bažnyčioje, o paskui kelio galiuką ly- 
dėdavo ją į sodybą prie Šventojo Kryžiaus bažnyčios. Bet jis pats 
manė, kad šitaip tik geriau. Kartais prisimindavo, ką juto laikyda- 
mas ją glėbyje, — kokia jinai trapi ir švelni, šilta ir miela. Tačiau jis 
vijo šalin tokias mintis — dabar ne laikas apie tai galvoti. Prieš akis 
dar daugybė metų, per kuriuos juodu galės gyventi kaip geri, kits 
kitą mylintys sutuoktiniai. Jis buvo tikras, kad vyskupas Turfinas 
padės jam atgauti savo teises. 

Be to, Ulavas ir nenorėjo galvoti apie pastarųjų mėnesių gyve- 
nimą. Dabar, prisiminus praeitį, tas gyvenimas jam rodėsi be galo 
keistas ir kažkoks neįtikimas. Naktys klėtelėje su Inguna juodoje 
tamsoje; visi jo jutimai, be regėjimo, buvo baisiai paaštrėję; be to, 
tvyrodavo tokia tamsa, jog galėjai būti net visai aklas. O vėliau visą 
dieną jis dvakinėdavo apsnūdėęs ir suglebęs, jausdamas tiktai kaž- 
kokią neaiškios viršum jo pakibusios grėsmės baimę, atsiliepian- 
čią ūžesiu tuščioje svaigstančioje galvoje. Kažkur giliai sieloje glū- 
dojo nerimas; nors dabar ir nejuto sąžinės graužimo, jis žinojo: 
kažkas negerai, ir tai netrukus paaiškės. Net būdamas drauge su 
Inguna, jis negalėdavo pamiršti, jog kažkas ne taip. Ir tada dary- 
davosi jai nepakantus — juk jos, regis, niekada nekamavo baimė 

nei abejonės; ir jis pavargdavo nuo jos, nes ji amžinai reikalauda- 
vo, kad jisai būtų linksmas, guvus ir visą laiką ją glamonėtų. 

Dabar jis nė kiek nesikamavo dėl to, jog kažkiek laiko privalo 
gyventi be moterų ir slaptos meilės. 


Patį vyskupą Ulavas matė nedažnai. Kiek leido pareigos, jo šven- 
tenybė Turfinas gyveno pagal regulą vienuolių ordino, į kurį įstojo 
jaunystėje. Jo miegamasis buvo viršum lankytojų menės, ten jis 
dirbdavo, melsdavosi ir dažniausiai valgydavo. Iš to kambario ėjo 
laiptai žemyn į koplyčią, kur vyskupas rytais laikydavo pamaldas, 
o iš mūrinio namo dengtos galerijos prieš antro aukšto kamba- 
rius buvo įtaisytas dengtas tiltelis į vieną katedros koplyčių. Ta- 
čiau vyskupo namuose buvo daug žmonių, kuriems nepatiko, kad 
jų ponas — džiūsna vienuolis: jo pirmtakas, vyskupas Gilbertas, 
gyveno kaip didikas, ir tai nekliudė jam būti dievobaimingu kuni- 
gu ir geru, uoliu ganytoju. Kunigas Asbjornas kalbėjo, esą jam 
patinka šis vyskupas, bet senasis patikęs kur kas labiau: vyskupas 
Gilbertas buvęs linksmo būdo žmogus, mokėjęs daug sagų, buvęs 
narsus raitelis ir medžiotojas. 

Tačiau Ulavui rodėsi, jog jis nėra matęs žmogaus, gražiau ir 
laisviau sėdinčio ant žirgo negu jo šventenybė Turfinas. Ir jo 
namai buvo lygiai taip pat tvarkomi kaip didikų, nors pats vys- 
kupas gyveno labai kukliai; kiekvienas svečias buvo gražiai pri- 
imamas ir vaišinamas, kiekvienas tarnas šiokiadieniais gaudavo 
gero alaus, o sekmadieniais — midaus. Valgant vyskupo svečių 
menėje būdavo duodama vyno, ir kai valgydavo drauge su sve- 
čiais, kuriuos norėdavo ypač pagerbti, jo šventenybė Turfinas 
liepdavo priešais pastatyti didžiulę sidabro taurę. Ir kol būdavo 
valgoma, prie jo garbės vietos turėdavo stovėti taurininkas ir 
pripilti šią taurę vyskupui davus ženklą. Gražu būdavo žiūrėti, 
kai jo šventenybė Turfinas imdavo taurę, nugerdavo lašelį vyno 
ir, labai pagarbiai linktelėdamas tam, į kurio sveikatą gėrė, įsa- 
kydavo nunešti taurę šiam svečiui. 

Tą vakarą, kai sodyboje buvo Viko Turė Bringas, Ulavas susi- 
laukė netikėtos garbės: vyskupas Turfinas gėrė į jo sveikatą — po 

vakarienės liepė jį pašaukti iš prasčiausios vietos, kur sėdėjo; vaiki- 
nas turėjo prieiti ir atsistoti prieš vyskupo krėslą. Jo šventenybė 
Turfinas pakėlė taurę prie lūpų, gurkštelėjo ir padavė Ulavui; vy- 
nas žvilgančios sidabrinės taurės dugne atrodė šviesiai žalias. Jis 
buvo aitrus ir rūgštokas ir graužė gomurį, bet vis dėlto gardus, 
šviežias — tikras vyrų gėrimas, užliejantis visą kūną nuostabia šventi- 
ne šiluma. Jis papurtė galvą, kai vyskupas Turfinas šypsodamas 
paklausė: 

— Gal tu labiau mėgsti midų, Ulavai? 

Tada pasiteiravo, kaip Ulavui patiko šios dienos pamaldos baž- 
nyčioje, — šįryt buvo sekmadienio mišios su procesija, paskui pa- 
siūlė Ulavui dar išgerti. 

— Tu tikriausiai džiaugiesi? Manau, mes galime būti patenkinti 
Turės paliudijimu. 

Iš ponios Magnhildos vyskupas negalėjo sužinoti nieko aiškes- 
nio — jinai nepanorėjo sakyti, kas anuomet atsitiko tingo metu. 
Taip, ji šį tą žinanti: jos brolis ketinęs išleisti vieną savo dukterį už 
Ulavo, Auduno sūnaus, bent vienu metu, tačiau šis reikalas nebu- 
vęs galutinai sutvarkytas. Tuo tarpu Viko Turė pasakė esąs tikras 
dėl vieno: Steinfinas ir Audunas aną vakarą susitarę apvesdinti 
savo vaikus. Tą patvirtindami juodu sukirtę rankomis, o pats Turė 
jas perskyręs; jis taip pat išvardijo tris ar keturis žmones, galinčius 
paliudyti tas sutartuves, ir, kiek žino, dar tebegyvenančius. Kaip 
susitarė abi pusės dėl paveldimo turto, gerai nežinąs, bet girdėjęs 
vaikų tėvus kitą dieną apie tai kalbant; jisai dar prisiminė, jog 
Audunas, Ingolfo sūnus, nenorėjęs nė girdėti, kad jaunieji ben- 
drai valdytų turtą, jeigu Steinfinas neduos dukteriai tolygaus krai- 
čio. „Mano sūnus bus daug turtingesnis, negu tu manai, Steinfi- 


nai“, — pasakęs Audunas. 


Antroje advento pusėje Arnvidas trumpam iškeliavo savo so- 
dybon į Elfardalį, o Ulavas — drauge su juo. Ulavas nuo pat vai- 
kystės tenai nebuvo buvęs. Dabar jis visur vaikščiojo kaip šeimi- 
ninko draugas ir jam visai lygus, akylai žvalgėsi ir kalbėjo apie 
vieną ar kitą reikalą kaip žmogus, ir pats turintis vienokių ar kito- 

kių rūpesčių. Čia viską o viską tvarkė Arnvido motina; ji pasitiko 
Ulavą išskėstom rankom, nes jis sugriovė Kolbeino planus išleisti 
Inguną už vyro — mat ji baisiai neapkentė Kolbeino ir visų tų vai- 
kų, kuriuos svainis užgyveno su meiluže. Hilebjorga, šeimininkė, 
buvo išdidi ir daili moteris, nors ir garbaus amžiaus, bet, atrodė, 
tarp jos ir sūnaus esama kažkokio šalčio. 

Trejetas Arnvido vaikų buvo šviesiaplaukiai, gražūs berniūkščiai. 

— Jie panašūs į savo motiną, — pasakė Arnvidas. 

O Ulavas patenkintas galvojo, kad, parvažiavęs namo į Hestvi- 
keną, jis ir pats bus šeimininkas. 

Prieš Kalėdas bičiuliai grįžo į miestą; Arnvidas norėjo čia pra- 


leisti šventes. 


126 SIGRID UNDSET 


IX 


Kalėdų išvakarėse Ulavas buvo pakviestas į viršų pas vyskupą. 

Ant stovo gilioje lango nišoje degė žvakė — mažas kambarėlis 
mūrinėm sienom blausioje šviesoje atrodė šiltas ir jaukus. Čia 
nebuvo jokių baldų, tik dėžė su knygomis ir suolai pasieniuose. 
Vyskupas čia miegodavo, čia ir valgydavo, bet jam nereikėjo nei 
lovos, nei stalo. Tačiau ten dar stovėjo žema kėdė, ant kurios sė- 
dėdavo raštininkas, pasidėjęs lentelę ant kelių, kai vyskupas dik- 
tuodavo jam laiškus. Kiek sykių Ulavas čia lankėsi, jo šventenybė 
Turfinas jį prašė sėsti ant tos kėdės, ir jam patiko sėdėti prie vys- 
kupo kojų; tada kalbėtis su juo būdavo taip gera, tarsi būtų kalbė- 
jęs su tikru tėvu. 

Bet šįvakar jo šventenybė Turfinas tik priėjo prie jo ir sustojo 
pasikišęs rankas po skapuliaru. 

— "Turės sūnūs čionai atkaks tryliktą dieną po švenčių; aš juos 
pakviečiau, ir jie žadėjo pasirodyti. Dabar, jei Dievas padės, baig- 
sim tą reikalą. 

Ulavas tylomis nusilenkė ir įdėmiai pažvelgė į vyskupą. Sučiau- 
pęs lūpas jo šventenybė Turfinas keletą sykių palingavo galvą. 

— Teisybę pasakius, sūnau, jie nelabai linkę taikintis. Jie sakė 
mano žmonėms, kad aš gavęs iš tavęs baudą, tavo dalį už tą žmog- 
žudišką žygį, ir leidžiąs tau klausyti šventų mišių. Jie norėtų, jog 
susitikę. Tu juk supranti — jie pyksta, nes aš priėmiau tave ne kaip 
pakelių plėšiką ir moterų prievartautoją... — Jis piktai nusijuokė. 

Ulavas laukdamas žvelgė į vyskupą. 

— Tu nusidėjai, pats žinai, bet esi jaunas ir gyveni toli nuo gimi- 
nių, galinčių tave apginti, o šitie padegėjai, norintys suvaržyti dviejų 
našlaičių teises... Tikriausiai nesugniuši, — tarė vyskupas, pliaukš- 
telėdamas Ulavui per petį, — jei būsi priverstas nusilenkti Ingu- 
nos dėdėms? "Tu, vaikeli, žinai, kad nuplėšei jiems šlovę. Bet tau 
nereikės kęsti neteisybės iš jų pusės, jeigu aš gebėsiu jiems su- 
kliudyti. 

— Darysiu, kaip liepsit, jūsų šventenybe, — atsakė Ulavas nusi- 
minęs. 

Vyskupas pažvelgė į jį ir vos vos šyptelėjo. 

— Tau, matyt, nepatinka, kad turėsi nulenkti sprandą, — ne, 
ne. Jei dabar norėtum aplankyti bažnyčią, gali eiti per viršutinę 
galeriją... 

Linktelėjęs vyskupas Turfinas ištiesė ranką pabučiuoti, o tai reiš- 
kė, jog pokalbis baigtas. 

Kanauninkai?? jau buvo įpusėję mišparų giesmes. Pasiklojęs po 
keliais kailinių kraštą, Ulavas atsiklaupė kampe ir užsitraukė ant 
akių kepurę norėdamas susikaupti. 

Jis buvo susijaudinęs, bet vis dėlto gerai, jog reikalas greit bus 
išspręstas. Troško, kad baigtųsi toji nežinia. Jis tartum ėjo patam- 
sy keliu, kas mirksnį klupdamas ir abiem kojom klimpdamas į 
dumblą. Tai ir gąsdino jį, o ne Kolbeino ir kitų baimė. Dabar ateis 
galas dviprasmybei ir pusiau paslėptai savivalei, ir ginčas bus baig- 
tas. Ulavui greitai septyniolika — jam patiko būti šito ginčo pa- 
grindiniu dalyviu. Per savaites, praleistas vyskupo namuose, jis 
pasijuto lyg sutvirtėjęs — po visų tų tuščių metų Fretasteine, nugy- 
ventų žaidžiant su vaikais, tarp tingių šeimynykščių, liežuvaujan- 
čių moterų. Savo vertės pajautimas augo sulig kiekviena diena, 
praleista čionai, — be moterų, be tuščio plepėjimo, tarp suaugu- 
sių vyrų, iš kurių nemaža išmoko ir kuriuos garbino, karštai jau- 
natviškai trokšdamas pasižinti su sau lygiais ir aukštesniais už save 
žmonėmis. Ulavo sielą šildė mintis, kad jis gana daug padėjo ku- 
nigui Asbjornui ir kad vyskupas Turfinas jam palankus savo tėviš- 
ka malone. 

Pasimeldęs Ulavas atsisėdo į kampą, norėdamas iki galo pasi- 
klausyti giedojimo. Sėdėjo ir galvojo apie tai, ką Asbjornas Laši- 
ninis neseniai jam pasakojo apie skaičiavimo meną, — apie tai, 
kaip Dievo Esybė atsiskleidžia per skaičių esybę dėl dėsningumo 
tarp jų ir dėl jų tvarkos. Aritmetika, galvojo jis, kaip gražiai skam- 
ba šis žodis... o tai, ką kunigas pasakojo apie skaičių sąveiką, kaip 
jie dauginami ir dalijami pagal kažkokius slaptingus ir griežtus 
dėsnius, buvo tarytum žvilgsnis į vieną Dangiškojo Karaliaus val- 
dų; ant skaičių eilės aukso grandinių kybo visa visata, o angelai ir 
dvasios skrajoja pirmyn ir atgal jų grandimis. Ir Ulavo širdis kilo 
aukštyn trokšdama, kad ir jo gyvenimas nelyginant aukso grandis, 
nelyginant skaičiavimas be klaidos kada nors ramiai ilsėtųsi Vieš- 
paties rankoje. O taip bus tuomet, kai dings jį slegianti našta tarsi 
neteisingas paženklinimas rentlazdėje. 


Vidurnakčio — bernelių — mišios pasirodė gražesnės už visa, ką 
Ulavas galėjo įsivaizduoti. Visą didžiulę bažnyčios erdvę gaubė tam- 
sa, tiktai presbiterijoje aplink didįjį altorių degė tokia daugybė 
didelių ir mažų žvakių, jog atrodė lyg gyva ugnies siena. Švelniai ir 
blausiai žvilgėjo auksu siūtas šilkas, švitėjo balta drobė: visi kuni- 
gai šiąnakt buvo apsisiautę atlasinėmis ir šilkinėmis kapomis, kiti 
giedotojai vilkėjo drobės marškiniais ir laikė rankose žvakes — ap- 
stoję dideles knygas, jie giedojo. Tarp jų buvo ir Arnvidas, Fino 
sūnus, ir daug kitų įžymių vyrų iš aplinkinių kaimų; jie jaunystėje 
buvo lankę mokyklą. Visoje bažnyčioje tvyrojo smilkalų kvapas, 
dar neišsisklaidęs po vakaro procesijos, pilki, kvepiantys debesė- 
liai dar tebevilnijo viršum altoriaus. Kai bendras vyrų ir berniukų 
choras užgiedojo didingą Gloria“ , rodėsi, jog po skliautais angelai, 
paėmę toną, gieda drauge nakties tamsoj. 

Vyskupo Turfino veidas švietė tartum alebastras; jis sėdėjo savo 
krėsle su mitra ir lazda, apsisiautęs auksu siuvinėta kapa. Staiga 
suskambo visi varpeliai, ir visi, kas stovėjo ar sėdėjo, puolė ant 


kelių ir užgniaužę kvapą laukė permainos, vykstančios šiąnakt drau- 


* Garbė (lot.). 

ge su Viešpaties atėjimu į pasaulį. Ulavas laukė apimtas karšto 
troškimo; jo malda susiliejo su troškimu pasiekti tiesą ir turėti 
švarią sąžinę. 

Moterų pusėje jis išvydo šmėstelint Inguną, bet nesivijo jos 
mišioms pasibaigus, nors ir matė ją išeinant. Kol choras giedojo 
Lauda“, jis susirado vietą ant vienos kolonos pjedestalo ir, geriau 
įsisupęs į kailinius, truputį žvarbdamas, kartkartėm užsnūsdamas, 
čia išsėdėjo, kol iš presbiterijos išsiskirstė visi kunigai. 

Ant bažnyčios kalvos prieš kapines dar tebežioravo baigiantis 
degti deglų laužas, kuriuos žmonės sumetė krūvon atėję į bažny- 
čią. Ulavas priėjo pasišildyti — ilgai išbuvęs bažnyčioje visas suž- 
varbo ir be atvangos žiovavo. Sniegas buvo nutirpęs plačiai aplink 
laužą, o juodai raudonos žarijos skleidė malonią kaitrią šilumą. 
Prie laužo stovėjo daugybė žmonių. Ulavas pamatė Inguną, nusi- 
sukusią nuo jo; ji buvo viena. Priėjęs pasisveikino. 

Mergaitė kiek pasisuko; laužo atšvaitai krito ant balto drobinio 
nuometo, kyšančio iš po apsiausto gobtuvo, ir jį rausvino. Su tuo 
jaunamartės apdaru ji atrodė svetimoka — jis niekaip negalėjo su- 
prasti, kam jai prireikė vaikščioti po miestą ir dėtis subrendusia ir 
oria vien dėl to, kad jis nori, jog būtų pripažinta jo teisė, o jisai 
pats būtų laikomas suaugusiu. 

Juodu padavė kits kitam ranką, palinkėjo malonių švenčių. Ta- 
da šnektelėjo apie orus; nebuvo per daug šalta, bet kiek apniukę, 
tik kur ne kur mirksėjo žvaigždės; ore tvyrojo lengvas rūkas, nes 
ežeras šitoje pusėje dar nebuvo užšalęs. 

Prie jų priėjo Tura, ir Ulavas sveikindamasis ją pabučiavo. Da- 
bar jis nesiryžo bučiuoti Ingunos, kai juodu susitiko: ši buvo jam 
per daug artima, o drauge ir tolima, kad galėtų su ja sveikintis, 
kaip įbroliui dera. 

Pamačiusi kažkokius pažįstamus, Tura tučtuojau nuėjo prie jų. 
Inguna visą laiką bemaž tylėjo, tik stovėdama žvelgė į šoną. Ulavas 
pamanė, kad jam geriau pasišalinti — turbūt nedera juodviem čia 


stovėti. Tada ji, ištiesusi ranką, nedrąsiai palietė jo kailinius. 


*Šlovė (Jot.). 

— Gal palydėtum mane, pašnekėtume? 

— Galiu. Ar eisi pietų pusėn? 

Visur knibždėte knibždėjo daugybė nerangių, sunkiais kailiniais 
apsimuturiavusių pavidalų, juodų baltame sniege, traukiančių tam- 
sia gatvele, — visi ėjo namo pasilsėti prieš rytmetines pamaldas. 
Sniego patalai buvo nukarę nuo namų stogų, tvorų ir medžių, o 
sienos ir šakos šioje snieguotoje naktyje atrodė kaip juodos dėmės. 
Kalėdinė tarasa užgulė miestelį, ir žmonės brukosi, patylom lyg iš- 
gąsdinti šešėliai skubėjo tenai, kur vėrėsi durys ir blausi šviesa krito 
ant kiemo ir gatvės pusnynų. Pro stogų aukštinius rūko dūmai ir 
visur kvepėjo dūmais: mat moterys, viršum ugniakurų pakabinu- 
sios katilus, virė Kalėdų valgį. Pro atlapotas Šventojo Kryžiaus baž- 
nyčios didžiąsias duris ant sniego krito šviesos pluoštas; keletas se- 
nukų iš špitolės atkiūtino bažnyčion: vėl turėjo prasidėti mišios. 

Ulavas su Inguna klampojo siauru skersgatviu už bažnyčios. 
Čia juodu nesutiko nė gyvos dvasios; po medžiais neįžvelgiamoje 
tamsoje sunku buvo bristi per purų sniegą. 

— Tada, kai čia ėjom vasarą, nė jaust nenujautėm, — prabilo 
Inguna ir atsiduso, — kad mudviem bus taip sunku. 

— Tada negalėjom žinoti. 

— Gal užeitum? — paklausė ji abiem stovint kieme. — Mūsiškės 
susiruošė į Šventojo Kryžiaus bažnyčią... 

— Aišku, užeisiu. 

Juodu įžengė vidun; čia buvo tamsu kaip vilko nasruose, bet 
Inguna sužėrė ugniakure žarijas ir uždėjo malkų. Ji nusivilko ap- 
siaustą, ir kai atsiklaupusi pūtė žarijas, baltas nuometas nuslinko 
ant pečių ir ant siauros nugaros. 

— Mudvi su Tura čia miegam, — tarė neatsigręždama. — Aš pa- 
žadėjau išvirti mėsą iki joms pareinant... — Ji pakabino ant kablio 
katilą. Ulavas suprato atsidūręs sodybos viralinėje — aplinkui sto- 
vėjo įvairūs virtuvės rykai. Inguna, nušviesta pleškančios ugnies, 
vikriai bėgiojo pirmyn ir atgal — tamsia suknele, baltu nuometu, 
laiba, aukšta ir jauna. Tai rodėsi kažkaip netikra, tarsi koks žaidi- 
mas. Sėdėdamas ant lovos krašto, Ulavas žvelgė į ją; nežinojo, ką 


sakyti, be to, jį marino miegas. 

— Gal man pagelbėtum? — paklausė Inguna, pjaustydama mėsą 
ir lašinius geldoje ant plokščio akmens prie ugniakuro““ Tai buvo 
kumpio gabalas, kurio ji niekaip nevaliojo perpjauti peiliu. Ula- 
vas susirado kirvuką, įkirto kaulus ir gražiai sukapojo mėsą. Tuo 
metu Inguna, klūpodama prie katilų, jam sušnibždėjo: 

— Tu toks tylus, Ulavai! Ar tau nelinksma? — Kai jis papurtė 
galvą, ji dar tyliau sušnibždėjo: — Mes taip seniai esam buvę vienu 
du. Aš maniau, tu džiaugsies... 

— Pati žinai... Ar girdėjai, kad tavo dėdės čia atkeliaus tryliktą 
dieną po švenčių? — paklausė jis. Tada pagalvojo, kad ji gali su- 
prasti jo žodžius kaip atsakymą į savo klausimą, ar jis nesidžiau- 
gia. — Tau nėra ko bijoti, — tvirtai pasakė jis. — Mes neturim jų 
bijoti. 

Inguna pakilo ir stovėjo įdėmiai žvelgdama į jį, paskui kiek pra- 
sižiojusi atsiduso. Tada sujudėjo tarsi norėdama pulti prie jo. Ulavas 
atstatė riebaluotas ir sūrymu išterliotas rankas. 

— Eik šen... gali nusišluostyti rankas į lovos užtiesalą... — Ji stum- 
telėjo vieną katilą. — Kol vanduo užvirs, galim prigulti. 

Ulavas nusitraukė ilgaaulius batus ir atsisagstė kailinius. Paskui 
atsigulė lovon greta jos ir užklojo kailiniais abudu. Bemat jinai 
prigludo šalimais, prispaudė degantį veidą prie jo skruosto, jos 
alsavimas kuteno jam kaklą. 

— Ulavai, tu juk neleisi jiems manęs išsivežti ir mūsų išskirti? 

— Ne. Jie ir neturi galios. Bet tu žinai, kad Kolbeinas iš manęs 
nemažai pareikalaus už susitaikinimą. 

— "Tai dėl to, — sušnibždėjo jinai ir dar labiau prigludo prie jo, — 
tai dėl to dabar mane mažiau myli? 

— Aš tave myliu kaip mylėjęs, — sumurmėjo jis kimiu balsu, 
mėgindamas apgraibom pakišti rankas jai po galva, tačiau kliudė 
nuometas. 

— Gal man jį nusirišti? — sušnibždėjo ji karštai. 

— Ne, nereikia, paskui bus keblu užsirišti. 

— Va jau greit mėnuo... kai mudu beveik nesimatom, — gailiai 
šnibždėjo jinai. 

— Inguna... aš tau noriu tik gero, — prašė jis tuo pat metu susiz- 

gribdamas, jog šiuos žodžius jau kartą jai yra sakęs, tik negalėjo 
prisiminti kada. „Ji visai pakvaišo, — pagalvojo jis nelaimingas, — 
kad nesupranta mane gundanti... 

— Bet... aš tavęs taip pasiilgau. Tos moterys man malonios, o aš 
vis tiek noriu būti su tavim... 

— Aišku. Bet... Juk šiąnakt šitokia šventa naktis... mudviem 
netrukus vėl reikės eiti bažnyčion į pamaldas... — Jo veidą tam- 
soje nuplieskė gėdos raudonis. Apie tai nevalia net užsiminti. 
Jis skubiai pakilo tamsoje, pabučiavo jai vokus ir pajuto, kaip 
po lūpomis virpa jos akių obuoliai; ištryškusios ašaros sudrėki- 
no jo lūpas. 

— Nepyk, — maldaudamas sukuždėjo. Tada, atsitraukęs kuo to- 
liau, prie pat lovos krašto, apsivertė ant kito šono ir įsmeigė akis 
į ugnį. Kamuojamas sielos ir kūno nerimo, jis gulėjo ir klausėsi — 
gal sukrutės, gal pravirks. Bet ji gulėjo tykiai it pelė. Galiausiai jis 
išgirdo, kaip jinai užmigo. Tada atsikėlė, apsiavė batus ir pasiėmė 
kailinius, o ją gerai apkamšė kailiniu apklotu. Jis juto šaltį, norėjo 
miego — buvo nusilpęs nuo ilgo pasninko. Mėsa katile virė ir taip 
gardžiai kvepėjo, jog Ulavui ėmė mausti duobutėje. 

Lauke dar labiau šalo — jam po kojom girgždėjo sniegas, ir nors 
buvo tamsu, juto, kad speiguota migla ore dar labiau sutirštėjo. 
Žmonės iš palengvo ėmė kopti į kalną bažnyčion; Ulavas, nors ir 
kailiniuotas, truputį drebėjo. Buvo taip nuvargęs, jog visai neturėjo 
noro dabar eiti į pamaldas, — verčiau būtų likęs namie ir pamiego- 
jęs, nors taip džiaugėsi šita Kalėdų naktim su trejom pamaldom, 
kurios, kaip jam pasakota, buvo vienos už kitas gražesnės. 


Tom dienom, kai artėjo susitikimas su Ingunos giminėmis, Ula- 
vas buvo vyskupo namuose ir niekur toliau neišeidavo, kaip tik į 
bažnyčią. Diena iš dienos ten būdavo nuostabios pamaldos, o pas 
vyskupą šventėms plaukte plaukė svečiai, ir dvasininkai, ir pasau- 
liečiai turėjo per akis visokių darbų, ir Ulavas leido laiką daugiau- 
sia vienas. Su vyskupu tesikalbėjo sykį, kai jam dėkojo už nauja- 
metinę dovaną. Jo šventenybė Turfinas Ulavui padovanojo ilgą, 
žemę siekiantį rudą fetro durtinį, apkraštuotą dailiais juodųjų ūdrų 

kailiukais. Tai buvo pirmas Ulavo savas drabužis, toks prašmatnus 
ir deramas jaunam vyrui, o būdamas gražiai apsirengęs, labiau 
pajuto ir savo vertę; be to, pasiskolinęs pinigų iš Arnvido, nusi- 
pirko gražų žieminį apsiaustą, pamuštą kiaunių kailiais, o prie jo — 
odines kojines, ilgaaulius batus ir dar šį tą. 

Iš Asbjorno Lašininio Ulavas sužinojo, kad vyskupas jau gavęs 
atsakymą tų žmonių, kuriems buvo pavedęs pakalbinti Ulavo gi- 
mines, ką šie mano apie jo reikalus. Tačiau vyskupą nelabai pa- 
tenkinęs tas atsakymas. Sužinota, jog Steinfinas niekada nesiėmęs 
Ulavo globos teisėtai, susisaistydamas kokiais nors įsipareigoji- 
mais, bet vis dėlto niekas iš giminaičių nesiteiravę apie jį ir nerei- 
kalavę grąžinti jo į Fretasteiną. 

— Mūsų garbusis šventenybė turi nemažai vargo ir išlaidų per 
tave, Ulavai, — pasakė juokdamasis Asbjornas. — Dabar jis pasi- 
kvietė tavo giminaičius iš Tveito, o tasai, kur gyvena Hestvikene, 
yra luošas ir vos gyvas. Bet Tveito vyrai turi sutikti, kad tu vestum 
anksčiau, nei galima pagal įstatymą. Ir jie pasakę savo parapijos 
kunigui, kalbėjusiam su jais jo šventenybės Turfino vardu, kad 
jeigu tik norės tų vedybų, Turės sūnūs privalą patys tau siūlyti 
suvedžiotos mergaitės ranką — tai jų žodžiai, o ne mano — ir prie- 
do tokį kraitį, kuris tave visiškai patenkintų. Bet jie niekada nesu- 
tiks, kad tu sumokėtum jos giminaičiams daug didesnę baudą už 
sanguliavimą, negu leidžia įstatymas. Ir žinai — jeigu Kolbeinas su 
Ivaru nesutiktų taikintis tokiom sąlygom, užsitrauktų gėdą lig pat 
grabo lentos. 

— Aš manau, tas užtrauktų gėdą ir man... ir jai, — atrėžė Ula- 
vas. — Tarsi ji būtų kokia pasileidėlė... 

— Teisybė. Ir todėl vyskupas mano, kad tau vienintelė išeitis — 
išvažiuoti iš šalies ir keturias žiemas praleisti svetur, kol sulauksi 
pilnametystės ir pats galėsi vesti derybas. Jo šventenybė Turtinas 
mano, jog tau derėtų keliauti Danijon ir ieškoti prieglobsčio pas 
motinos giminaičius, — ar žinai, jog toj šaly tavo motinos giminės 
yra vieni galingiausių didikų? Tavo motinos brolis, ponas Hiov- 
dinggordo Barnimas, Eriko sūnus, — turbūt vienas turtingiausių 
riterių visoj Zelandijoj?? 

Ulavas papurtė galvą: 

— Mano motinos tėvas buvo Vitabergo Bjornas, Anderso sū- 
nus, ojo vienintelis brolis — Stigas. Ir gyveno jie, regis, Jutlan- 
dijoj.... 

— Ponia Margretė buvo dukart ištekėjusi; Bjornas buvo antras 
jos vyras, o pirmas buvo vardu Eirikas, Eiriko sūnus, turėjęs Hiov- 
dingo sodybą Zelandijoj. Manau, Ulavai, tau bus ne didžiausia 
bėda kelerius metus pagyventi svetur, pasižiūrėti kitos tautos pa- 
pročių ir įpročių, ypač jei galėsi paviešėti pas turtingus ir galingus 
gimines. 


Kunigo žodžiai nukreipė Ulavo mintis kita linkme. Nuo to lai- 
ko, kai atkeliavo į vyskupo namus, jis suprato, jog pažįsta tik labai 
mažą ir ribotą pasaulio dalį. Bažnyčios vyrai siuntė raštus ir pa- 
siuntinius į šiaurę ir pietus, į rytus ir vakarus; per trumpesnį nei 
šešių savaičių laiką jie gebėjo sužinoti apie žmones, kurių Ulavas 
niekaip nebūtų galėjęs pasiekti, tarsi jie būtų gyvenę Islandijoje ar 
Ryme. Tad vyskupas dabar žinojo apie Ulavo motinos gimines 
kur kas daugiau negu jis pats. Bažnyčioje buvo žvakidžių ir knygų 
iš Prancūzijos, šilkinių užtiesalų iš Sicilijos, atsiųstų kažkurio po- 
piežiaus, audinių iš Araso, Anglijoje ir Azijoje gyvenusių kankinių 
ir tikėjimo išpažinėjų relikvijų. Asbjornas Lašininis jam pasakojo 
apie dideles mokyklas Paryžiuje ir Bolonijoje, kur žmogus gali 
išmokti visokių menų ir pasaulinės išminties, sakysim, Salerne 
mokoma graikų kalbos, taip pat — būdų, kaip apsisaugoti nuo 
plieninio ginklo ir nuodų. Pats Asbjornas buvo ūkininko sūnus iš 
Oplando, ir ilgiausia jo kelionė buvo šiaurėn, Ejabu bažnyčion, 
tačiau gana dažnai jis kalbėjo apie keliavimą svetur, — ir tikriausiai 
kada nors jam pasiseks išvažiuoti, nes jis — sumanus vyras ir visų 
galų meistras. 

Su Arnvidu, Fino sūnum, Ulavas dažniausiai kalbėdavo, kai gul- 
davo miegoti vakarais ir kai keldavosi. Atkeliavęs į vyskupo na- 
mus, jis nuo draugo kiek nutolo. Arnvidas turėjo aibes reikalų, 
kurių Ulavas neišmanė. Kiekvienas susitikimas su Arnvidu primi- 


nė vaikinui daug nemalonaus ir gėdingo. Ulavas gailėjosi ar juto 

gėdą, kai prisimindavo visa tai, ko liudytoju tapo Arnvidas iš da- 
lies savo noru, iš dalies priverstinai, nors, apie tai pagalvojęs, nie- 
ku gyvu nesuprato, kaip jis galėjo priversti daug vyresnį už save 
žmogų, turtingą ir įtakingą ūkininką. Bet, matyt, kažkokia nesu- 
prantama jėga verste privertė jį — ir tada, kai prikalbino ieškoti to 
žiedo, ir vėliau, kai Arnvidas nutylėjo, ką žino apie naktinius pasi- 
matymus su jaunąja jo giminaite. Už pastarąjį dalyką Arnvidą bū- 
tų rūsčiai pasmerkę ir Turės sūnūs, ir visi kiti žmonės: Arnvido 
šlovę būtų suteršusi gėdos dėmė, o šito jis nenusipelnė. Ulavas 
žinojo, kad Arnvidas viską per daug ima į širdį. Todėl dabar jam 
būdavo nesmagu likus dviese su Arnvidu. 

O su kunigu Asbjornu Ulavas jautėsi saugus ir ramus. Ar mels- 
damasis, ar prižiūrėdamas džiovinamus kailius, jis visuomet buvo 
vienodas: kantrus ir uolus darbininkas. Pailgas, liesas nelyginant 
arklio snukis jo veidas visuomet būdavo toks pat sustingęs, o bal- 
sas skambėdavo sausai ir aiškiai — ir laikant pamaldas, ir prižiū- 
rint sveriamas prekes, ir tikrinant, ar išties supuvo apatiniai tvar- 
to sienojai vieno vyskupo nuomininko sodyboje. Ulavas vaikščio- 
davo drauge su Asbjornu ir galvodavo apie būsimą gyvenimą: kaip 
persikels į Hestvikeną ir šeimininkaus savo laivuose, prieplauko- 
se, sandėliuose ir tvartuose; nejučiomis svajodavo visur kur pa- 
mėgdžioti šį savo bičiulį. 

Valandų, praleistų drauge su Inguna Kalėdų naktį, prisimini- 
mas tik dar labiau sustiprino jo ilgesį. Vaizdavosi ją mergiškai liekną, 
jauną, su jaunamartės nuometu — kaip atsiklaupusi pučia žarijas 
ar, nušviesta plazdančių liepsnos atšvaitų, bėgioja pirmyn ir atgal 
tarp suolų, rėčkų ir ugniakuro. Jisai troško taip gulėti savo lovoje 
namie, Hestvikene, tamsiais žiemos rytais ir žiūrėti, kaip Inguna 
kuria ugnį jo ugniakure. Jis prisiminė karštą, bekraštį jos atsidavi- 
mą, kai juodu gulėdavo ir ilsėdavosi tamsoje; persikėlę į Hestvi- 
keną, gulės drauge šeimininkų lovoje, kaip sodybos šeimininkas 
ir šeimininkė. Tada jis galės ją glamonėti kiek tinkamas, o kas 
vakaras gulės ir kalbės jai apie viską, kas dėjosi per dieną, tarsis su 
ja, ką daryti toliau. Ir nereikės bijoti, ko lig šiolei baiminosi kaip 
nelaimės, — susilaukę vaikų, juodu bus dar laimingesni ir žmonių 

dar labiau gerbiami. Ir jis jau nebebus išmirštančios giminės sil- 
pnas daigas, o taps naujo šeimos medžio kamienu. 

Dabar Asbjorno žodžiai staiga sukėlė jam naują, neįsivaizduo- 
jamą mintį. Niekada seniau nebuvo pagalvojęs, jog jam gali būti 
lemta išvažiuoti iš savo krašto ir pasižvalgyti po pasaulį. Toli, labai 
toli: į Italiją, Angliją, Daniją — šios šalys buvo visos vienodos jau- 
nam vaikinui, kuris nuo to laiko, kiek siekia atmintis, niekur ne- 
važinėjo, nebent iš Fretasteino į Hamarą, kuris anksčiau niekada 
nesvajojo apie tolimesnes keliones kaip iš Hestvikeno žvejoti ar 
mugėn ir atgal. Jis buvo pasirengęs sutikti sau skirtą lemtį ir ja 
pasitenkinti, ir niekada neatėjo į galvą mintis, jog gali būti kitaip. 
O dabar... Jam tarsi pasiūlyta dovana — ketveri metai pasižvalgyti 
po pasaulį ir patirti nuotykių, pasižiūrėti kitų žmonių ir svečių 
šalių, ir pasiūlyta kaip tik dabar, kai jis vos ėmė suprasti, koks 
mažas ir nuošalus yra tas pasaulio kampelis, tos apylinkės, kurias 
laikė vienintelėmis skirtomis jam matyti visą amžių. Ir dar pasiro- 
do, kad iš motinos pusės jis priklauso tokiai kilmingai giminei, — 
ir tai sužinojo kaip tik dabar, kada Turės sūnūs tvirtina, girdi, jis 
esąs kur kas žemesnės kilmės už juos, o giminės iš tėvo pusės ar 
nenori, ar neįstengia ginti jo teisių. O Danijoje... tenai jam terei- 
kės nujoti į turtingiausią ir galingiausią to krašto riterių dvarą ir 
pasakyti šeimininkui: „Aš — tavo sesers Sesilijos sūnus...“ Vieną 
vakarą Ulavas išsiėmė motinos žiedą ir užsimovė ant piršto; kol 
susitaikins su Ingunos giminėmis, pats kuo puikiausiai gali jį mū- 
vėti. O mažą auksinį kryželį su paauksuota grandinėle užsikabino 
ant kaklo ir paslėpė prie krūtinės po marškiniais, — jį motina tik- 
riausiai bus atsivežusi iš namų. Dabar reikia deramai saugoti tuos 
daiktus, galinčius prireikus būti įrodymu. Kad ir kas nutiktų, be 
paspirties jis neliks, net jeigu nedraugai spęstų jam spąstus, o gi- 
minės tėvynėje negalėtų jo užtarti. 


Turės sūnūs atkako į prekybos miestą keliom dienom vėliau, 
nei vyskupas juos kvietė. Tai buvo Kolbeinas su dviem sūnumis, 
Ivaras, Turės sūnus, ir jaunas Turės sūnų seserėnas Halvardas, Er- 


lingo sūnus. Halvardo motina, Ragna, buvo Kolbeino tikra sesuo 

ir senojo Turės duktė, sugyventa su meiluže; Halvardas lankėsi 
Fretasteine retai, tad Ulavas mažai su juo tepasižino. Bet buvo 
girdėjęs, jog jis kvailas per visą pilvą. 

Ulavui nebuvo leista klausytis giminaičių pokalbio su vyskupu; 
Arnvidas tą aiškino taip: kadangi jo užtarėjai neatvyko, ir pats ten 
negalėjęs būti. Vyskupas kalbėjo ne jo, o Bažnyčios vardu — ji vie- 
nintelė tegalinti nuspręsti, ar santuoka yra teisėta, ar ne. Ulavui 
tas nepatiko, pagaliau jis kaip reikiant nė nesuprato, koks čia skir- 
tumas. Ir Arnvidas, ir kunigas Asbjornas tenai buvo. Jie pasakojo, 
kad iš pradžių Kolbeinas ir Ivaras stoję piestu. Jie labiausiai pykę 
dėl to, kad jo šventenybė Turfinas išveždino Inguną iš miesto į 
vieną sodybą netoli Otastado bažnyčios. Kolbeinas pasakęs, girdi, 
čia, Oplande, niekada nėra taip buvę, kad Hamaro vyskupas val- 
dytų nelyginant koks karaliukas, — esą iškart matyti, jog tasai žmo- 
gus iš Nidaroso““, nes kunigai ten darą, ką tiktai nori. Pagaliau kur 
girdėta, kad vyskupas palaikytų suviliotą merginą, kuri pabėgo nuo 
giminių, norėdama paslėpti savo gėdą ir išvengti bausmės, arba 
kad jis globotų moters prievartautoją. 

Vyskupas Turfinas atsakęs: girdi, kiek jis žinąs, Inguna, Steinfi- 
no duktė, ir nebėgusi nuo giminių, ir nesanti Ulavo, Auduno sū- 
naus, pagrobta, bet abu jaunus žmones čia atgabenęs Arnvidas, 
Fino sūnus, ir prašęs, kad vyskupas ištirtų reikalą, kurį tegali spręsti 
Bažnyčios teismas, ir kol kas palaikytų Ulavą ir merginą savo na- 
muose. Juk patys broliai prašę Arnvidą likti Fretasteine paglobot 
turto ir vaikų; kai tik sužinojęs, kad Ulavas išniekinęs vyresniąją 
dukterį, jis pareikalavęs iš vaikino atsakyti už tokią nedorybę. Ta- 
da ir paaiškėję, jog šie nesubrendę vaikiščiai pamanę: jeigu jų tė- 
vai susitarę dėl vedybų, kai juodu buvo dar maži, o dabar ir Stein- 
fino, ir Auduno jau nebėra, vadinas, juodu patys, bet ne kas kitas, 
turį pasirūpinti, kad būtų laikomasi tėvų susitarimo ir įsigaliotų 
vedybų sandėris; todėl juodu po Steinfino mirties iškart ir ėmę 
gyventi kaip vedę žmonės, negalvodami, jog nedorai elgiasi. Arn- 
vidas tada ir ryžęsis atveždinti tą porą į Hamarą, kad mokyti vyrai 
ištirtų, kaip yra iš tiesų. 

Viena esą tikra: po to, kai Ulavas ir Inguna susimylėjo, many- 

dami taip įgyvendiną tą vestuvių sandėrį, nė vienas iš jų negalįs 
pasirinkti sau į porą kito žmogaus. Taipgi esą tikra ir tai, jog tokia 
santuoka prieštaraujanti šalies įstatymams ir Bažnyčios įsakymams 
ir moteris dėl to netenkanti teisių į kraitį, paveldimą turtą ir gi- 
minių paramą sau ir savo vaikui ar vaikams, jeigu paaiškės, kad ji 
pastojusi. Bet iš vyro jos globėjai galį pareikalauti baudos už tai, 
kad sulaužė įstatymą, ir abudu dar privalėsią sumokėti baudą Baž- 
nyčiai, nes nesilaikė jos įsakymo dėl užsakų ir nepaisė santuokos 
teisėtumo. 

Bet vyskupas prašęs Ingunos dėdes prisiminti, kad Ulavas su 
Inguna esą pernelyg vaikiški, bemoksliai, neišmanantys įstatymų, 
juodu užaugę tikėdami, jog jiems abiem skirta susituokti. Viko 
Turė Bringas ir dar du dori ūkininkai liudiję vyskupo akivaizdoje, 
jog Steinfinas, Turės sūnus, sukirtęs rankomis su Audunu, Ingolfo 
sūnum, pažadėdamas savo vaiką Inguną į žmonas Auduno sūnui, — 
tą jie galį patvirtinti prisiekdami Šventuoju Raštu. Ir Arnvidas liu- 
dijęs, kad prieš pat mirtį Steinfinas šnekėjęs su Ulavu apie tą su- 
sitarimą ir pasakė trokštąs, jog jis įsigaliotų. Todėl vyskupas pra- 
šęs Ingunos gimines susitaikinti su Ulavu tokiomis sąlygomis, ku- 
rios būtų naudingos visiems: tegu Ulavas su Inguna puola Turės 
sūnums į kojas ir prašą atleidimo, tegu Ulavas sumokąs baudą už 
savavaliavimą, kokią jam uždės nešališki vyrai. Na, ir tada, vysku- 
po Turfino nuomone, Turės sūnums, kaip doriems krikščionims 
ir kilniadvasiams vyrams, esą labiausiai derėtų susitaikinti su Ula- 
vu ir atiduoti jam žmoną, paskyrus tokį kraitį, kad toji giminystė 
nepadarytų gėdos jiems patiems, o Ulavui gimtinėje nereikėtų 
kęsti pajuokos dėl to, kad vedybomis nepadidino nei savo galios, 
nei turtų. Pagaliau vyskupas raginęs brolius prisiminti, jog rūpin- 
tis našlaičiais esą geras darbas, ypač malonus Dievui, o varžyti tų 
mažutėlių teises — viena sunkiausių nuodėmių, kuri šaukiasi at- 
pildo jau čia žemėje, be to, abiejų velionių paskutinis noras bu- 
vęs, kad jų vaikai susituoktų. 

Tačiau jeigu Turės sūnūs mėginsią įrodyti, esą Ulavas ir Inguna 
niekada nebuvo sužadėti pagal įstatymą, ir jeigu jie dabar neįsteng- 
sią susitarti su Ulavo globėjais, visiškai aišku, jog reikėsią patraukti 

vaikiną į teismą. Tada vyskupas atiduosiąs jiems Inguną, kad galė- 
tų ją deramai nubausti ir padalyti jos paveldimo turto dalį seseriai 
ir broliams, be to, vėliau giminės privalėsią ją deramai išlaikyti ir 
maitinti. O jis pats visose Norvegijos vyskupijose įsakysiąs pa- 
skelbti, jog tuodu, kol gyvi, negali tuoktis su kita ar kitu, kad tasai 
trečias vyras ar moteris nepadarytų svetimavimo nuodėmės, ga- 
vęs žmoną ar vyrą, Dievo valia jau susietą jungtuvių ryšiais. 
Arnvido ir Asbjorno nuomone, pastarieji vyskupo žodžiai pa- 
siekę tikslą. Nė vienas dėdė neturėjęs noro priimti į savo namus 
Ingunos, kad ją maitintų niekuomet negalėdamas jos ištekinti. 
Kolbeinas dar ilgai postringavęs, jog Ulavas, Auduno sūnus, gerai 
žinojęs, ką jis ir jo brolis mano apie šitas sužadėtuves, ir jog jie 
ketinę kitaip sutvarkyti Ingunos likimą, tačiau galų gale pažadėjęs 
vyskupo dėlei taikintis su Ulavu. Bet apie sąlygas nekalbėsiąs lig 
tolei, kol galutinai nebaigsiąs reikalų dėl ano senojo susitarimo ir 
kol nesusitiksiąs su Tveito Ingolfu, Helgės sūnum, ar su kuo nors 
iš Ulavo giminių, įgaliotų jam atstovauti derybose. Vyskupas pa- 
brėžęs, kad anuomet per tingą buvusios sponsalia de futuro*, ir jei- 
gu Turės sūnūs pritartų tam, kas jau atlikta, derėtis galėtų pats 
Ulavas, o tada tikriausiai jis jiems būtų daug nuolaidesnis. Bet 
Kolbeinas tam prieštaravęs: jie norį ne naudos iš nepatyrusio vai- 
kino, o tartis su Ulavo giminėmis, kad ginčas jam ir jų giminaitei 


būtų baigtas, kaip dera, garbingai. 


*Išankstinės sužadėtuvės (lot. ). 

Kia vakarą Arnvidas ir Ulavas, likę vienu du, susiruošė eiti iš- 
kyšulin, į vienuolyną. Arnvidas buvo žadėjęs padovanoti vienuo- 
liams truputį vilnų, o Ulavas norėjo susitarti su broliu Vegardu 
dėl išpažinties kurią nors iš artimiausių dienų. Lauke buvo tamsu, 
nors į akį durk, todėl kiekvienas pasiėmė ginklą. Ulavas turėjo 
kirvį Etarfylgją, kurį nešiodavosi, kai tik pasitaikydavo proga. 

Atėjus į vienuolyno kiemą, paaiškėjo, kad jau daug vėlesnis me- 
tas, nei juodu manė; vienas vienuolis, stovintis kieme ir žiūrintis, 
koks lauke oras, pasakė, jog visi broliai pasauliečiai išėję skam- 
binti kompletoms. Bet Arnvidas būtinai norėjo šnektelėti su bro- 
liu Helge. Taip, jis tikriausiai esąs svečių menėje, sakė vienuolis. 
Ir jie ten nuėjo. 

Įžengę vidun pirmiausia pamatė Kolbeino sūnus ir jo pusbrolį 
Halvardą su trim vyrais; visi sėdėjo ant suolo pasienyje, valgė ir 
gėrė. Brolis Helgė ir kitas vienuolis, stovėdami prieš stalą, kalbė- 
josi ir juokavo su jais, jau gerokai įkaušusiais. 

Ulavas liko stovėti žemai netoli durų?', o Arnvidas priėjo prie 
brolio Helgės. Tą akimirksnį suskambo vienuolyno varpas. 

— Sėskis, — pakvietė brolis Helgė, — ir paragauk mūsų alaus; šį 
sykį rinktinis, o aš paprašysiu prioro, kad po pamaldų leistų pas 
tave užeiti. Kol kas sėskis, Arnvidai! 

— Su manim yra Ulavas, — sušnibždėjo Arnvidas; jis turėjo tai 
pakartoti garsiau keletą sykių, nes brolis Helgė buvo priekurtis. 
Kai pagaliau suprato, priėjęs pasisveikino su Ulavu, taip pat pa- 

kvietė sėstis ir išgerti; dabar ir Kolbeino sūnūs pamatė, kas atėjęs 
su Arnvidu. Ulavas atsakė vienuoliui verčiau eisiąs į bažnyčią pa- 
siklausyti giedojimo, bet Hafturas, Kolbeino sūnus, jį pašaukė: 

— Neik tenai, geriau eik šen, Ulavai, mūsų draugijon! Nesam 
tavęs matę nuo to laiko, kai tapai mūsų svainiu. Eikš ir tu, Arnvi- 
dai, sėskis ir gerk! 

Kai Arnvidas atsisėdo ant suolo aslos pusėje, Ulavas pastatė 
šonan kirvį, atmetė apsiausto gobtuvą. Jam priėjus ir jau keti- 
nant sėsti, Einaras pliaukštelėjo rankom ir nusišypsojo kaip ma- 
žam vaikui. 

— O, koks didelis užaugai, vaike! Tik pažvelgus į tave jau matyt, 
kad esi vedęs! 

— O, šitaip vedę kaip Ulavas juk visi buvom, kai turėjom tiek 
metų kiek jis, — pasišaipė Halvardas. 

Ulavas išraudo kaip ugnis, bet tik niekinamai šypsojosi. 

Brolis Helgė papurtė galvą, tačiau ir jis šyptelėjo. Tada paprašė 
juos ramiai laikytis. Hafturas pažadėjo, ir vienuoliai pasitraukė. 
Žvelgdamas jiems įkandin, Ulavas sumurmėjo vis dėlto verčiau 
eisiąs bažnyčion... 

— Ne, neik, Ulavai, — suturėjo Einaras. — Juk negražu visai ne- 
norėti artimiau susipažinti su savo žmonos giminėm. O dabar iš- 
gerkim, — pasiūlė, paėmė taurę, patarnautojo atneštą ant stalo, ir 
užgėrė Ulavą. 

— Kaip matyt, esi ištroškęs, — pasakė Ulavas pusbalsiu. Einaras 
jau buvo įkaušęs. Bet garsiai pridūrė: — O mes jau pažįstami. Bet 
gerti už mūsų giminystę... manau, atidėkim lig tolei, kol aš susi- 
tarsiu su tavo tėvu. 

— Gal užtenka, kad tėvas susitarė su vyskupu, — pasakė Einaras 
saldžiu balsu, — jeigu jau šis ėmėsi tave auklėti. Smagu žiūrėti, 
koks išprusęs jaunimas; dabar pats matai, jog kartais ne pro šalį 
palaukti. Jo šventenybė Turfinas per adventą iškalbingai šnekėjo 
apie kantrybę, — ar tu iš jo pasimokei išminties? 

— Aišku, — atsakė Ulavas. — Bet juk žinai, jog tai man yra naujas 
dalykas, todėl bijau, jog galiu užmiršti. 


— Aš tau galėsiu priminti, — toliau šaipėsi Einaras. 

Ulavas jau buvo bekyląs nuo stalo, tačiau Arnvidas truktelėjo jį 
atgal. 

— Ar taip laikaisi pažado, duoto garbiesiems broliams? — pasa- 
kė jis Einarui. — Vienuolyne reikia laikytis rimties! 

— Argi aš nesilaikau! Giminių draugijoje juk galima truputį pa- 
juokauti, giminaiti! 

— Aš visai nežinojau esąs giminių draugijoj, — apmaudžiai su- 
murmėjo Arnvidas. 

— Ką tu šneki? 

Huvo 'Turės palikuonims, sugyventiems su meiluže Borghilda, 
Arnvidas nebuvo giminė. Tačiau jis susitvardė pažvelgęs į Kolbei- 
no sūnų palydą ir į vienuolį patarnautoją, vaišinantį svečius ir smal- 
siai klausantį jų šnekos. 

— Čia daug tokių, kurie ir ne giminės... 

Hafturas, Kolbeino sūnus, paprašė brolį nutilti. 

— Juk mes gerai pažįstam Einarą, visi čionai esantys, ir žinom, 
jog išgėręs jis mėgsta pasišaipyti. Bet tau, Ulavai, dabar reikia įro- 
dyti, kad esi suaugęs; dabar, kai nori išvažiuoti ir Žaisti šeiminin- 
ką, tau nedera kreipti dėmesio į Einaro pašaipas kaip anuomet, 
kai buvai dar paauglys, — tada tu verkei iš piktumo... 

— Verkiau iš piktumo... — Ulavas apmaudžiai atsiduso. — Iš pik- 
tumo niekuomet nesu verkęs! Aš žaidžiu šeimininką... nemanau, 
jog čia koks žaidimas, jeigu noriu grįžti namo ir atgauti savo turtą... 

— Ne, kur ten, — tarė Hafturas tyliai. 

Ulavas pasijuto, lyg būtų pasakęs kvailystę, ir vėl visas išraudo. 

— Hestvikenas — tikras didikų ūkis toje apylinkėje. Tai didžiau- 
sias dvaras visoje parapijoje. 

— Tik pamanykit! — atvertė Hafturas, dėdamasis kalbąs rim- 
tai. — Daug tu ten turėsi nuveikti, jaunikli Ulavai, bet tikriausiai 
su viskuo susidorosi. Tik žinai, svaini, mano galva, sunkiau ten 
bus Ingunai. Ar manai, kad ji gebės šeimininkauti tokiam dvare? 

— Gal rasim kokią išeitį. Mano žmonai nereikės pačiai plūk- 
tis, — atrėžė Ulavas. 

— Ne, kur ten, — kaip ir anksčiau kalbėjo Hafturas. — Inguna 


gyvens visko pertekusi, įsivaizduoju. 

— Na, čia jau perdedi, net jeigu Hestvikenas ir ne toks mažas 
ūkis. Daugiausia jis turi naudos iš jūros verslų. 

— Nejaugi? — stebėjosi Hafturas. — Tai ten, pietuose, Vikene, 
tau atiteks ir tie verslai? 

— Nežinau, kokie dabar ten reikalai, — atsakė Ulavas, — tiek 
metų nesu buvęs Hestvikene. Bent seniau šitaip buvo, ir dabar 
ketinu tų verslų vėl imtis; vaikščiodamas su kunigu Asbjornu, ne- 
mažai sužinojau apie laivus ir prekybą. 

— Man regis, tas mokslas tau nereikalingas, — tarė Einaras šypso- 
damas. — Matėm, kaip plukdei didelius laivus Ingebjorgos žąsų 
kūdroj. 

Ulavas pakilo iš užstalės ir atsistojo vidury aslos. Suprato, jog 
jie šaiposi iš jo, — taip pat ir Hafturas. Tie laivai Ingebjorgos kūd- 
roj buvo žaidimas, jo sugalvotas Halvardui ir Jonui vasarą, kai vai- 
kai Fretasteine buvo tokie apleisti. 

— Nemanau, jog būčiau save pažeminęs, — pasakė jis karščiuo- 
damasis, — jeigu išdrožiau vaikams keletą laivelių; niekas tikriau- 
siai nepatikės, kad žaidžiau ir aš pats... — Pajutęs, kaip kvailai ir 
vaikiškai skamba tie žodžiai, staiga nutilo. 

— Žinoma, ne, — atsiliepė Einaras, — bet tai turėjo būti perne- 
lyg vaikiškas žaidimas vaikinukui, kuris, būdamas jau visai užau- 
gęs, išdrįso suvilioti tų vaikų seserį, — jau vyriškai žaidei su Inguna 
klėtelėje ir įtaisei jai vaiką... 

— Meluoji! — suriko Ulavas įniršęs. — Matyt, kad tavo gyslose — 
vergo kraujas, jeigu taip nešvankiai kalbi apie savo giminaitę... 
Ničnieko nežinau apie jokį vaiką, bet jeigu ir būtų, kaip sakai, 
nesibaiminkit, neprašysim jūsų tėvo jį maitinti. Mes žinom, į to- 
kius dalykus jis nelabai linkęs... 

— Nutilk, — sudraudė Arnvidas ir pašokęs priėjo prie Ulavo. — 
Jūs irgi užsičiaupkit, — pasisuko į kitus. — „Vyriškai“, tu sakai, — ar 
jūs laikot vyrišku tokį elgesį, kad, Kolbeinui sutikus taikintis, jūs 
čia sėdit ir riejatės kaip šunys? O tu, Ulavai, elkis protingai ir 
nesiduok sukurstomas atsiloti. 

Bet dabar ir Kolbeino sūnūs, ir Halvardas išlėkė iš užstalės į 


menės vidurį — įniršę ant Ulavo už pastaruosius žodžius. Kolbei- 

nas jaunystėje išsigynė esąs tikro savo vaiko tėvas, bet jau anuo- 
met žmonės apie tai kalbėjo, o berniukui augant daug kam atro- 
dė, jog jis baisiai panašus į Kolbeiną. 

— Tu pats užsičiaupk, Arnvidai, — tarė Hafturas; jis buvo gana 
blaivus. — Tiesą pasakius, tavo ryšiai su šituo reikalu tokie, jog tau 
bus nesmagu, jeigu apie jį prašneksim. Bet Ulavas turi iškęsti mūsų 
kalbas; net jeigu dovanosiu susitaikinimą vietoj atpildo, kurio nu- 
sipelnė, jam nėra ko tikėtis, kad jį priimtume į savo giminę kaip 
laukiamą svečią. 

— Ne, laukiamas mūsų giminėj tu niekuomet nebūsi, Ulavai, — 
piktai šaipėsi Halvardas. 

— Kalbėk už save, o ne už savo giminę, — tarė Arnvidas. — Ant- 
raip, Halvardai, Kolbeinas pasiūlys Ulavui į žmonas vietoj Ingu- 
nos tavo seserį Borghildą! 

— Meluoji! — sušuko Halvardas. 

— Gal ir meluoju, — atsakė Arnvidas. — Bet Kolbeinas kartą 
man sakė ketinąs taip padaryti. 

— Užsičiaupk, Arnvidai, — pridūrė Einaras, — mes žinom apie 
tavo draugystę su Ulavu — tavo laimė, kad nesiknisam į tuos daly- 
kėlius. Iu nieko nepagailėjai savo numylėtiniui — net savo giminai- 
tę, bemaž vaiką, atidavei jam į suguloves... 

Arnvidas grėsmingai palinko į jį. 

— Priturėk liežuvį, Einarai!.. 

— Ne, tegu mane velnias, jeigu aš išsigąsiu šito nupiepusio mo- 
kinuko... Manau, būtų galima sudėti gražią sagą apie tavo drau- 
gystę su tuo baltagymiu vaikėzu. Šį bei tą esam girdėję pasakojant 
apie draugystę, kokios jus moko toj mokykloj... 

Arnvidas nutvėręs ėmė sukti Einarui riešus, kol šis suklupo ant 
kelių keikdamasis ir dejuodamas iš skausmo ir įniršio. Tada pri- 
siartino Hafturas. 

Kolbeino sūnų šeimynykščiai sėdėjo kaip sėdėję — matyt, ne 
per daug norėjo kištis į ponų kivirčą. Einaras, Kolbeino sūnus, 
pakilo ir, patylom piktai plūsdamasis, trynė ištiestas rankas. 

Ulavas stovėdamas žvelgė į vieną ir į kitą. Jis ne viską suprato, 


bet jautė, tarsi kažkieno ranka būtų sugniaužusi jam širdį: jis įstū- 

mė Arnvidą į daug baisesnę aklavietę, negu tikėjosi; Kolbeino sū- 
nūs jo draugą apipylė juodžiausia panieka, būtų įmanę jam gyvam 
odą nulupti. Ulavui pasidarė skaudu pažvelgus į Arnvido veidą, 
juo labiau kad jis negalėjo suprasti, ką tam veide išskaitė. Jo vidu- 
je užsiplieskė pyktis, kurio liepsna sudegino visus kitus jausmus... 

Einaras vėl atgavo žadą, kai jam už nugaros atsistojo brolis su 
pusbroliu. Jis kažką pasakė, bet Ulavas tų žodžių neišgirdo. Arn- 
vido veidas lyg susitraukė — jis smogė Einarui pasmakrėn, ir vai- 
kinas išsitiesė kniūpsčias visu ūgiu, atsitrenkęs į suolą, stovintį 
prie stalo. 

Patarnaujantis vienuolis puolė prie vyrų, padėjo Einarui, Kol- 
beino sūnui, atsistoti ir nušluostė kraują, o kitiems ėmė šaukti: 

— Gerai žinot, kad užsitrauksit prakeikimą, jeigu sudrumsit ra- 
mybę čionai, mūsų namuose, — kilniems vyrams nedera taip elgtis! 

Arnvidas susitvardęs Hafturui pasakė: 

— Brolis Sigvaldas turi tiesą. Mudu eisim. Abu su Ulavu — taip 
bus ramiau. 

— O ko mudviem eiti? — paklausė Ulavas įsikarščiavęs. — Juk ne 
mes pradėjom barnį... 

— Nesantaikai padarys galą tas, kas turi sveiko proto, — atrėžė 
Arnvidas. — Einarui aš atsakysiu kur nors kitur, tinkamesnėj vie- 
toj. O tau, Hafturai, sakau: prisiimu visą atsakomybę už tai, kad 
įsivėliau į šį reikalą, — vyskupui ir Kolbeinui jau esu atsakęs, ir tau 
nėra ko čia kištis. 

— Pats sakai nieko nenutuokęs, — šaipėsi Einaras, — tas turbūt 
tiesa, jeigu tikėsim žmonių šnekom, kad buvai vedęs ištisus me- 
tus, kol susiprotėjai, kokią žmoną tau pakišo motina... 

Ulavas pamatė, kaip suvirpėjo Arnvido veidas, tarsi kažkas staiga 
būtų palietęs gyvą žaizdą; nubėgęs prie durų, jis stvėrė paliktąjį 
ginklą. Pagautas aklo pykčio dėl bičiulio, Ulavas puolė į jų tarpą — 
pamatęs Einarą užsimojant kirviu, abiem rankom iškėlė savąjį Etar- 
fylgją. Jis taip smogė per Einaro kirvį, jog šis net sužvangėjo ir, 
iškritęs iš šeimininko rankų, kliudęs už nugaros stovintį Halvar- 
dą, nukrito ant aslos. Ulavas dar sykį pakėlė Etarfylgją ir vožė 


Einarui, Kolbeino sūnui. Einaras tūptelėjo norėdamas išvengti 

smūgio, bet gavo jį nugaron — kirvis giliai įsmigo po mentim. 
Einaras parpuolė ir susirietęs liko gulėti asloje. 

Dabar atgijo ir Kolbeino vyrai: visi trys pašoko nuo suolo ir 
ėmė mojuoti ginklais, tačiau, būdami girti kaip pėdai, rodės, per 
daug nesiveržė į peštynes, tik garsiai šūkavo. Halvardas sėdėjo ant 
suolo apkabinęs sužeistą koją ir linguodamas dejavo. 

Hafturas išsitraukė kardą ir puolė abu priešininkus; tai buvo 
ganėtinai trumpas kardelis, o tuodu turėjo kirvį ir ietį ilgu, plačiu 
antgaliu, tad iš pradžių jie tik stengėsi atmušti Hafturo smūgius. 
Tačiau netrukus pastebėjo, kad tai pavojinga — Hafturas buvo jau 
išsiblaivęs ir puikiai vartojo kardą — žūtbūt pasiryžęs atkeršyti už 
brolį, sukilusiais jausmais jis puolė greitai, vikriai ir drąsiai judė- 
damas visu kūnu... 

Ulavas gynėsi, nors ir neįgudęs rimtai valdyti ginklą, bet kažko- 
kia keista džiugi įtampa slypėjo šiose grumtynėse, ir jis prislopin- 
tai, neaiškiai juto, kaip nekantriai Arnvido ietis atskyrė jį nuo prie- 
šo, stengdamasi apginti... 

Taip pat neaiškiai juto, kaip atsivėrė durys įleisdamos iš kiemo 
naktį, ir vis dėlto stulbte apstulbo, kai vidun įgarmėjo prioras su 
vienuolių būriu... Viskas tetruko valandėlę, bet, grumtynėms pa- 
sibaigus, Ulavui atrodė, tarsi jis būtų nubudęs iš ilgo miego, ir 
pats gerai nežinojo, kaip jos baigėsi... 

Menėje buvo gana tamsu, nes ugniakuras vos beruseno. Ulavas 
išvydo aplinkui būrį juodai ir baltai vilkinčių vienuolių — jis persi- 
braukė ranka veidą, bet paskui ranka nusviro ir atsirėmė į kirvį. 
Niekaip negalėjo atsistebėti, kad tai nutiko... 

Kažkas uždegė žvakę ugniakuro žarija ir atnešė prie suolo, kur 
brolis Vegardas ir dar kažkuris vienuolis triūsė prie Einaro. Jis tebe- 
buvo gyvas ir žiaukčiojo, tarsi būtų girtas ir norėtų išsivemti... Ula- 
vas girdėjo vienuolius kalbant, kad Einarui kraujas plūstąs viduje, 
krūtinėje. Ir brolis Vegardas kažkaip keistai pažvelgė į Ulavą... 

Jis išgirdo priorą kreipiantis ir klausiant, ar jisai, Ulavas, pir- 
mas čia sudrumstė ramybę. 

— Taip, aš kirtau pirmas ir parbloškiau Einarą, Kolbeino sūnų. 
Bet kivirčas prasidėjo kur kas anksčiau, nei aš jį partiesiau, ir tru- 

ko visą vakarą. Galiausiai Einaras ėmė mus taip koneveikti, kad 
reikėjo griebtis ginklų... 

— Teisybė, — patvirtino patarnaujantis vienuolis, senas ūkinin- 
kas, visai neseniai įstojęs į vienuolyną. — Einaras taip nešvankiai 
kalbėjo, jog kiekvienas būtų patvirtinęs: ne veltui tas nešvankėlis 
krito nuo Ulavo rankos. 

Hafturas, stovintis prie ugniakuro, pasigręžė ir abejingai šyp- 
sodamas pasakė: 

— Ką gi, apie šią žmogžudystę ir bus tokia nuomonė čia, vie- 
nuolyne, ir vyskupo namuose. Juk šie du — vyskupo parankiniai, 
lig paskutinio jam parsidavę. Bet gali taip atsitikti, jog šios šalies 
didikams ims ir pakyrės toji savivalė?" — kad kiekvienas kunigas 
manytų turįs galią ginti didžiausius prievartautojus ir įstatymų pa- 
žeidėjus... 

— Netiesa, Hafturai, — tarė prioras, — mes, Dievo tarnai, ne- 
ginsim prievartautojų labiau, negu juos gina įstatymas. Bet mūsų 
pareiga padėti, kad įstatymo pažeidimas būtų baudžiamas įstaty- 
miškai, o ne keršijama vėl pažeidžiant įstatymą ir taip be galo, be 
krašto leidžiant rastis vis naujam pažeidimui. 

Hafturas niekinamai atsakė: 

— Aš vadinu tokį įstatymą blogu, taip pat ir visus naujus įstaty- 
mus. Senieji kur kas labiau tiko žmonėms, branginantiems savo 
garbę, o naujieji yra tinkamesni tokiems bernams kaip štai Ula- 
vas, prievartaujantiems kilmingiausių giminių dukteris ir kapo- 
jantiems kirviais jų gentainius, reikalaujančius atsakyti už pikta- 
darybes. 

Prioras patraukė pečiais. 

— Bet šiuo atveju įstatymas yra toks: apygardos valdytojas turi 
areštuoti Ulavą ir tol laikyti jį suimtą, kol teismas padarys nuosp- 
rendį. O va ir žmonės, kurių esu pasiuntęs, — tarė jis ir pasisuko į 
ginkluotus vyrus, kaip Ulavas žinojo, gyvenančius sodybose netoli 
bažnyčios. — Suriškit tą jaunikaitį, Bjarne ir Kore, ir nuveskit pas 
poną Auduną — vaikinas sužalojo žmogų, ir nežinia, ar toji žaizda 
nebus jo mirties priežastis. 


Ulavas padavė Etarfylgją vienam iš vienuolių. 

— Nebūtina manęs rišti, — įsikarščiavęs pasakė svetimiems vy- 
rams, — nelieskit manęs... aš eisiu su jumis gera valia. 

— Taigi tau vis tiek reikia iš Čia išeiti... ir pats supranti, jog nega- 
li šičia likti: netrukus čionai Einarui atneš Corpus Domini* — paaiš- 
kino prioras. 


Lauke vėl ėmė snigti, pakilo vėjas. Miestas užmigo prieš gerą 
valandą. Žmonių būrelis klampojo tamsoje per pūgą puriu sniegu 
tarp kapinių tvoros ir kanauninkų sodybos žemų juodų trobesių, 
ir visa rodėsi negyva ir nyku, tik vėjas liūdnai kaukė palei tvorą ir 
švilpavo aukštų uosių šakose. 

Prieky žengė vienas iš miestelėnų, jam iš paskos ėjo senas vie- 
nuolis, kurio Ulavas nepažinojo, bet manė jį esant subprioru. Jiems 
įkandin sekė Ulavas, o jį iš abiejų pusių ir už nugaros lydėjo sargy- 
biniai, kone lipantys jam ant kulnų. Ulavas eidamas galvojo, kad 
jis dabar kalinys, bet jį marino miegas ir buvo apėmęs kažkoks 
įstabus silpnumas, abejingumas viskam. 

Apygardos valdytojo sodyba buvo į rytus nuo katedros. Jie ilgai 
stovėjo pusnyse ir beldė į užrakintus vartus, o sniegas smelkėsi 
pro drabužius ir apnešė visą būrį. Pagaliau vartai atsidarė ir kaž- 
koks užsimiegojęs žmogus, nešinas karvės pūslės žibintu, išėjęs 
paklausė, kas nutiko. Tada įsileido juos sodybon. 

Ulavas niekuomet nebuvo įžengęs pro šiuos vartus. Jis nieko 
nematė, tik tamsą ir sniego sūkurius tarp juodų sienų. Paties val- 
dytojo nebuvo — išjojęs iš miesto dar vidudienį drauge su vysku- 
pu; Ulavas tai girdėjo lyg pro kliedesį — vos neužmigo stovėda- 
mas. Klupdamas iš nuovargio, jis leidosi įvedamas į nedidelį tro- 
besį, stovintį kieme. 

Čia buvo baisiai šalta ir be galo tamsu, ugniakuras užgesęs. Ne- 
ilgai trukus kažkokie žmonės atnešė žvakę ir paklodes, kurias nu- 
metė ant lovos. Jie palinkėjo labos nakties, Ulavas kone miegoda- 
mas jiems palinkėjo to paties. Žmonės išėjo ir užsklendė duris iš 
lauko, ir Ulavas, likęs vienas, ūmiai nubudo. Stovėjo įsmeigęs akis 


į žvakės liepsnelę... 


*Pažodžiui: Dievo Kūnas (lor.), čia —- Komunija. 

Iš pradžių jis pajuto lyg kažkokį ledinį šaltį. Paskui širdyje 
užvirė įniršis ir radosi kažkoks atkaklus džiaugsmingas pasiten- 
kinimas — sudorotas nepakenčiamasis Einaras, Kolbeino sūnus, 
ir tegu Dievas nubaudžia, bet jis nė trupučio nesigaili. Jam buvo 
vis tiek pat, kiek atsieis šis neapdairus poelgis! Kolbeinas ir tie 
kiti... jis jų neapkentė visa širdim! Tik dabar pamatė, kaip nusi- 
stekeno per šituos mėnesius: baimė, nuolatinis sąžinės grauži- 
mas, pažeminimai, patirti mėginant išsikapanoti iš to liūno, į 
kurį įklimpo, ir kaip tik Kolbeinas stodavo jam skersai kelio 
visur, kur tik jis mėgindavo susirasti kietą žemę po kojomis. Jei- 
gu toji Kolbeino šutvė nebūtų kliudžiusi, jis jau seniai būtų atsi- 
kratęs visų negerovių, būtų buvęs laisvas, būtų pamiršęs kanki- 
nantį jausmą, kad yra suvedžiotojas ir apgavikas. Bet Kolbeinas 
jį laikė primygęs... O dabar už tai atkeršyta — ir Ulavas iš visos 
širdies padėkojo Dievui. Nesvarbu, kad vyskupas Turfinas ir visi 
naujieji bičiuliai jo namuose sako, jog nuodėmė taip manyti. 
Tokia jau yra žmogaus prigimtis... 

Ulavo siela atsigodo ir ėmė maištauti prieš visas tas naujas tie- 
sas ir mintis, įsigytas čionai, — taip, jos savaip gražios, dabar jis 
mato, bet ne, ne, tai - neįmanomos, neįprastos svajonės. Nieka- 
da žmonės nepasidarys tokie šventi, kad sutiktų atiduoti visus sa- 
vo reikalus, didelius ir mažus, brolių krikščionių teismui, niekad 
nebus patenkinti įstatymais nei gautomis teisėmis, — jie verčiau 
patys jų sieks. Jis prisiminė: kažką panašaus šįvakar sakė Hafturas, 
girdi, tokie įstatymai tinką tik prastuomenei. Ir Ulavas staiga pa- 
juto, jog štai šiuo vieninteliu klausimu jis pritaria tokiems kaip 
Kolbeinas ir jo sūnūs, — ginčą su jais verčiau pats perims į savo 
rankas ir prireikus į neteisėtus veiksmus atsakys taip pat neteisė- 
tai. Jis priklauso tokiems kaip Kolbeinas, Steinfinas ir Ingebjorga, 
ir tokiai kaip Inguna, kuri puolė į jo glėbį pamiršusi visus įstaty- 
mus, karšta ir padūkusiai įnoringa savo meile, bet ne šiems kuni- 
gams ir vienuoliams, kurių gyvenimas plaukia aiškiai ir tolygiai ir 
kurie kasdien daro vis tą patį tuo pačiu laiku: meldžiasi, dirba, 
valgo, gieda, eina gulti ir vėl keliasi kalbėti savo maldų. Jie gilinasi 


į įstatymus, juos perrašinėja ir aiškinasi atskirus jų straipsnius; jie 

nesutaria su kits kitu ir ginčijasi dėl tų įstatymų su pasauliečiais, 
nes myli tuos įstatymus ir svajoja juos pasitelkę suturėti žmones, 
kad nė vienas nekeltų ginklo prieš savo artimą ar nekovotų dėl 
savo teisių jėga, o visi būtų romūs ir noriai klausytų švelnių Aukš- 
Čiausiojo žodžių apie visų Dievo vaikų brolybę... Ir Ulavas pajuto 
neaiškų ir liūdną švelnumą visam tam ir pagarbą tokiems žmo- 
nėms... tačiau jis nevalios visą laiką lankstytis įstatymams, net min- 
tis, jog jie tais pančiais gali supančioti jį, kėlė neapsakomą pasi- 
bjaurėjimą... 

Maištingi jo jausmai dar sustiprėjo, nes jis kažkaip neaiškiai 
numanė viena: jie dabar tikriausiai laiko jį riaušių kaltininku. Vys- 
kupas Turfinas turbūt neberems jo, jeigu šitaip atsimokėjo už tė- 
višką gerumą. Ir visi dominikonai taip žiūrėjo į jį — tikriausiai 
pyko, kad jisai sutepė jų lankytojų menę žmogaus krauju. Senis 
subprioras prieš išeidamas kažką šnekėjo apie atgailą ir kaltės iš- 
pirkimą. Bet širdyje Ulavas nebuvo linkęs atgailauti... 

Kas bus, tas bus. Tik nereikėjo klausyti Arnvido, nereikėjo čio- 
nai keliauti, nereikėjo leistis išskiriamam su Inguna... 

„Inguna“, — pagalvojo, ir jį beviltiška kančia užplūdo ilgesys; 
jinai — vienintelis žmogus žemėje, kurį jis tikrai pažįsta ir kuris 
jam artimas. Inguna, kad ir kokia yra, — silpna ir aikštinga, ne per 
didžiausio proto, žavi, švelni ir karšta, — ji buvo vienintelė būtybė, 
kurią jis kaip reikiant pažino ir kuria visur kur galėjo pasikliauti; 
vienintelė, ką jis įgijo, ką iš tikrųjų turi, ką pajuto; tai visai kas kita 
negu bekūnės svajos ar tušti žodžiai, ar migloti prisiminimai. Ji 
tikra kaip jo paties kūnas, jo paties siela, ir dabar jis ją šaukė be 
garso, susirietęs į kamuolį, grieždamas dantimis ir taip sugniaužęs 
kumščius, jog nagai susmigo į odą. Pagalvojus, kaip dabar jis toli 
nuo jos ir kaip sunku bus ją vėl turėti, karšta jo meilė dar labiau 
įsiplieskė, ir jisai pratrūko raudoti kandžiodamas sugniaužtus 
kumščius. Norėjo eiti pas ją, norėjo tučtuojau ją turėti, pats galėjo 
sudraskyti ją į gabalus ir suryti iš baimės, kad kas nors neatplėštų 
jų nuo kits kito... „Inguna, Inguna...“ — tyliai dejavo... 

Jis privalo su ja susitikti. Privalo jai papasakoti visa, kas nutiko, 


sužinoti, kaip ji žiūri į tai, kad jis nužudė jos pusbrolį iš tėvo pu- 

sės. Taip, Einaras mirtinai sužeistas, tuo jis buvo tikras, ir jį nuo 
Ingunos dabar skyrė Einaro kraujas, bet, Šventoji Marija, bene 
tas svarbu, kai juodu su Inguna — jau vienas kūnas. Ji nemėgsta tų 
Kolbeino sūnų, bet giminės lieka giminėm, o jinai tikriausiai liūdi 
ir verkia, vargšelė, ir vis dėlto jis dabar neįstengė galvoti, kad ver- 
čiau nebūtų žudęs. Ir dar jis turėjo sužinoti, ar tiesa, ką sakė Eina- 
ras apie ją; taip, jeigu tiesa, jai bus taip skaudu, taip skaudu... 
Ulavas sudrebėjo kūktelėjęs be ašarų. Juk Kolbeinas reikalavo jos, 
norėdamas nubausti... Na, o jeigu patektų į jo rankas, jis su saviš- 
kiais ją tikriausiai užkankintų, juo labiau jeigu nešioja po širdimi 
jo sūnaus žudiko kūdikį. 

Jis privalo apie tai pakalbėti su Arnvidu — šis tikriausiai susiras 
jį rytoj rytą. Tegul Arnvidas ją kur nors išveža, kad Kolbeinas prie 
jos neprieitų... 

Žiburys tebuvo plonytė dagtis, užvyniota ant geležinio virbelio. 
Ulavas apskritai nebijojo tamsos, tačiau dabar nenorėjo, kad šviesa 
užgestų ir jis liktų vienas tamsoje su savo mintimis. Atsargiai pa- 
taisė dagtį. 

Ulavas bemat nusivilko apsiaustą, nusiavė batus, nusivilko puoš- 
nų durtinį ir šoko lovon. Įsirausęs į šaltą kaip ledas patalą, įsi- 
kniaubė pagalvėn, sielodamasis dėl Ingunos. Jis prisiminė Kalėdų 
naktį ir pajuto lyg ir kokį pyktį tai pamėklei: nejau čia atpildas už 
aną sykį, kai elgėsi dorai!.. 

Jis užsitraukė kailinį apklotą ant galvos — šitaip bent neregės, 
kaip užges žiburys. Bet jis vėl nusimetė apklotą, parėmė ranka 
veidą ir įsmeigė akis į blausią liepsnelę. 

„Taip, Arnvidas — vienintelis žmogus, kurio galima prašyti gint 
Inguną, kai pats negalėsiu to padaryti...“ Ir staiga jam praėjo bet 
koks noras galvoti apie Arnvidą. 

Ulavas nesuprato, ką turėjo galvoje Einaras, drėbęs Arnvidui 
tokius paniekos žodžius, tačiau vis dėlto numanė, jog šie žodžiai 
pribloškė Arnvidą kaip spyris į gyvą žaizdą, ir kiekvieną sykį, kai 
apie tai pagalvodavo, pirmiausia pajusdavo šleikštulį, norą išsi- 
vemti, paskui apimdavo baisus įtūžis: tartum būtų buvęs nežabo- 
tai žiauraus elgesio su žmogumi liudytojas. 

Iš palengvo jis vis labiau ėmė suprasti, jog toli gražu dar nepa- 
žįsta Arnvido lig pat šio sielos gelmės. Juo kur kas labiau pasiklio- 
vė nei kuriuo nors kitu iš sutiktų žmonių, tikėjo jo taurumu, jo 
ištikimybe: žinojo Arnvidą ničnieko nebijant, jeigu prireikia jo 
pagalbos bičiuliui ar giminaičiui. Ir vis dėlto Arnvidas, Fino sū- 
nus, turėjo kažką, kas jam priminė miško ežerėlį su bedugnėm 
sietuvom... Arba... Asbjornas Lašininis vieną vakarą pasekė pasa- 
ką apie labai mokytą gydytoją pietuose, panorusį suvedžioti mo- 
terį, dailiausią iš visos šalies moterų. Pagaliau ji apsimetė paklūs- 
tanti jo valiai: slapčiom nusiveda jį savo klėtelėn, atsisega drabužį 
ir rodo krūtis. Viena balta, graži, o kita — aptekusi pūlingomis 
žaizdomis. Visi gyrė tą pasaką, laikė ją gera ir pamokoma, nes 
Raimondas, tas mokytas vyras, šitai išvydęs nusigręžė nuo šio pa- 
saulio ir iškeliavo į vienuolyną. Bet, Ulavo nuomone, tai — visų 
baisiausia pasaka, kokią kada buvo girdėjęs, ir jis ilgai gulėjo ne- 
sumerkdamas akių ir niekaip neįstengė išmesti tos pasakos iš gal- 
vos. Bet ir Arnvidas turėjo kažko, kas kėlė Ulavui baimę, — o gal 
vieną dieną ims ir išvys tokias pat paslėptas bičiulio žaizdas. Jis 
visą laiką slapčia baiminosi pamatyti ligą ar kančią ir pats niekada 
nedrįso daryti kam nors bloga. Ir Ulavas neaiškiai nujautė, kad 
gal baimė jaitrinti žaizdą taip keistai sukaustė Arnvidą praeitą ru- 
denį... Dabar Ulavas bemaž norėjo, kad Arnvidas nebūtų buvęs 
toks nuolaidus ir kur kas anksčiau būtų pareikalavęs iš jo atsako- 
mybės. Ulavui nepatiko mintis, jog jis pats naudojasi bičiulio sil- 
pnumu. Ir dabar guli šičia žinodamas, kad bus priverstas prašyti 
Arnvido pasirūpint Inguna, ją globoti, kad ir kokia bausmė jo 
lauktų už tą neapgalvotą poelgį, — juk vienas Dievas težino, kada 
jis pats galės ja pasirūpinti... 

Šiaip ar taip, Ulavas suprato, ko trūksta Arnvidui. Arnvidas 
niekada neslėpė, kad didžiausias jo troškimas — pasišvęsti tarnaut 
Dievui kuriame nors iš vienuolių ordinų. Pagyvenęs kiek laiko 
Hamare, Ulavas geriau nei pirma suprato, kad žmogus gali to 
norėti. Bet jis nujautė — Arnvido būdas kur kas daugialypesnis 
nei... sakysim, Asbjorno Lašininio ar kad ir brolio Vegardo. Arn- 
vidas troško lankstytis, būti klusnus ir paslaugus, bet jis taip pat 

savotiškai prijautė tiems, kurie reikalavo, kad galiotų ir kiti įstaty- 
mai: įstatymai žmonėms, kamuojamiems kūno geidulių, karšto 
kraujo ir kerštingos sielos... Rodėsi, tartum Arnvidas kažkada bu- 
vo įspraustas tarp šių dvejopų įstatymų. 

Ulavas įsidėmėjo, jog Arnvidas niekada nekalbėdavo apie savo 
vedybinio gyvenimo metus. Bet apie jo vedybas šį bei tą buvo 
girdėjęs iš kitų: Turdis, Arnvido žmona, iš pradžių buvusi sužadė- 
ta su vyriausiu Fino sūnumi Magnusu, nutrūktgalviu, bet linksmo 
būdo, gražiu ir visų mylimu žmogumi. Ir ji, be abejo, labai nusivy- 
lusi tuo, kurį gavo vietoj ano, bet ir Arnvidas žmonos nemylėjęs. 
Turdis, išdidi ir nesukalbama, niekada neslėpusi savo paniekos 
vyrui, kad jis toks jaunas, tykus ir vengia žmonių. Ji nesugyvenusi 
ir su anyta. Arnvido jaunystė, praleista tarp šių dviejų valdingų, 
vis besiriejančių moterų, buvusi ne per daug smagi. Tikriausiai 
todėl jis dabar, rodės, šalinosi visų moterų apskritai, išskyrus In- 
guną. Ulavas suprato — ją Arnvidas nuoširdžiai myli, galimas daik- 
tas, dėl to, kad ji silpna, reikalinga vyro globos ir paramos ir jau 
tikrai niekuomet neketina valdyti nei įsakinėti. Dažnai Arnvidas 
sėdėdavo lyg visų užmirštas ir žiūrėdavo į ją tokiu keistu ir niūriu 
žvilgsniu, tarsi būtų jos gailėjęs... Apskritai Arnvidas turi tokią 
silpnybę — ko nors gailėti... ir gaili labai daug ko — sakysim, kad ir 
gyvulių. Ulavas ir pats myli gyvulius, bet taip kaip Arnvidas apie 
sergantį gyvulį netupinėja. Tiesiog nuostabu, vos tik Arnvidas ima 
rūpintis, sergantis gyvulys bematant pradeda sveikti ir stiprėti. 
Išgirdęs Arnvidą du ar tris kartus minint savo mirusią žmoną, 
Ulavas numanė, kad jam gaila ir jos... 

Tačiau pastaruoju laiku Ulavas ėmė vis labiau nemėgti Arnvi- 
do už tai, kad šis visur kur skuba rodyti atjautą. Ulavas žinojo ir 
pats turįs šitą silpnybę, bet dabar suprato, jog tai — yda: mat 
šitaip lengvai galima suminkštėti ir paklusti valiai to, kurio kie- 


tesnė širdis... 


Ulavas atsiduso sunkiai ir beviltiškai. Jam taip slėgė širdį, kai 
galvojo apie tuos, kuriuos myli: apie vyskupą Turfiną, Arnvidą, 
Inguną. Bet kai prisiminė Einarą, Kolbeino sūnų, ir savo priešus, 

džiaugėsi taip pasielgęs, — ne, atgailauti jis negali. Tačiau jisai neiš- 
tvers, jeigu dabar bus atskirtas nuo Ingunos... Rodėsi, lyg būtų 
atsidūręs aklavietėje. 

Žiburys vos vos blėsavo; Ulavas iššliaužė iš lovos ir atsargiai 
pataisė dar likusį dagties galiuką. Paskui priėjo prie durų ir pra- 
dėjo įdėmiai apžiūrinėti — ne todėl, kad būtų vylęsis pasprukti, 
bet vis dėlto jis turi... 

Tai buvo didelės, tvirtos durys, tačiau sandariai neuždarytos — 
pro jas gerokai pripustė sniego. Jis pašvietė: iš lauko pusės kabojo 
didžiulė spyna ir durys buvo užšautos medine velke; iš vidaus bark- 
šojo prikalta lyg kokia gluosninė rankena. Ulavas išsitraukė iš makš- 
tų durklą ir, įkišęs į plyšį, pradėjo sukinėti. Staiga pajuto, kad 
spyna neužrakinta; durys tebuvo užstumtos velke, kurią galėjai 
durklu išjudinti iš vietos, bet tiktai trupučiuką, — mat velkė buvo 
didelė ir sunki, o durklo geležtė — siaurutė. 

Ulavą išpylė karštis, rankos kiek virpėjo, kai ėmė autis batus ir 
rengtis. Jeigu jau atsidūrė neužrakintam trobesyje, negalima pasi- 
duoti. Suėmęs durklo rankeną abiem rankom, mėgino išjudinti 
skląstį. Durklas iškart lūžo maždaug per vidurį. Kietai sukandęs 
dantis, Ulavas įspraudė į plyšį likusį durklo geležtės galą iki pat 
rankenos. Bet siaurame plyšelyje durklo negalėjo net pakrutinti. 
Plūkdamasis lig prakaito, be galo atsargiai stumčiojo durklą žiū- 
rėdamas, kaip giliai gali jį įkišti. Ir tolei darbavosi, kolei, prispau- 
dęs galą, pakėlė velkę. Ne sykį juto pakėlęs, tačiau velkė vėl krito 
atgal, kai jis atitraukdavo vieną ranką, norėdamas nusitverti už 
durų rankenos. Bet galų gale jam pasisekė velkę kaip reikiant pa- 
kelti... Vidun siūbtelėjo sniegas; jis patylom peržengė slenkstį ir 
ėmė žvalgytis tamsoje. 

Šunų niekur nebuvo matyt — tikriausiai uždaryti dėl prasto oro. 
Niekur jokio garso, tik vos girdimas vėjo nešamo sauso grūdėto 
sniego šiurenimas. Palengva ir atsargiai Ulavas slinko tamsoje per 
nepažįstamą sodybą. Sniego pusnyje prieš vieną iš trobesių stovė- 
jo keletas porų slidžių. Ulavas čiupo vienas ir nuėjo toliau. 

Vartai į skersgatvį buvo uždaryti, bet greta kaip tik gulėjo krūva 
rąstų. Užlipęs ant jų galėjo peršokti statinių tvorą. Jis ėmė tikėti 

stebuklu. Užsiropštęs ant rąstų, permetė slides per tvorą ir išgir- 
do jas tyliai nukrintant į sniego pusnį už vartų. „Mama, — pagal- 
vojo. — Galbūt mama meldžiasi, kad aš iš Čia išsigaučiau...“ 

Sunkoka buvo su duksliu apsiaustu ir žemę siekiančiu durti- 
niu, bet jis peršoko tvorą ir šlumštelėjo į skersgatvio sniegą. Pasi- 
rišęs diržu durtinį kaip įmanydamas aukščiau, gerai prisitvirtino 
prie kojų slides. Pasidavęs į priekį jis leidosi pūgon, raižančion 
tamsą baltom virpančiom juostelėm. 

Nušliuožus ligi miesto gatvės galo, kelias dingo — buvo užpus- 
tytas. Kai akys apsiprato tamsoje, vietomis galima buvo įžiūrėti 
vos kyšančias iš sniego tvoras. Ulavas kone visą laiką kasėsi į prie- 
kį prieš pūgą. Tokią naktį vargu ar įžiūrėsi kokius nors kelio žen- 
klus — kaipgi jis atskirs sodybą, kur gyvena Inguna; lydėdamas 
Asbjorną, ne kartą jojo pro šalį didžiuoju keliu, bet per tokį orą 
tas jam nieko negalėjo padėti. Jis puikiai slidinėjo, tačiau kastis 
buvo be galo sunku. Vis dėlto Ulavas nenusiminė aklai klampo- 
damas į priekį — buvo visai tikras, jog šiąnakt jam kažkas pagelbė- 
jo. Jis net nepagalvojo, kad neturi ginklo, — durklas dabar niekam 
nebetiko, o pinigų kapšelyje — penki ar šeši ertugai?? Tačiau buvo 
visai ramus. 

Ulavas nežinojo, koks nakties metas, kai pagaliau įšliuožė į so- 
dybą, kur gyveno Inguna. Čia šunys nemiegojo — visa įniršusi ir 
plėšri jų gauja puolė jį. Garsiai šaukdamas gynėsi nuo jų rasta 
kelyje kartim. 

Galų gale kažkas pasirodė tarpduryje. 

— Ar čia yra Inguna, Steinfino duktė? Man tučtuojau, šią pat 
naktį, reikia su ja pašnekėti; aš — Ulavas, Auduno sūnus, jos vyras... 


Trumpa žiemos diena jau baigės ir pilka prieblanda tirštėjo vir- 
šum apsnigtos žemės, kai dvejos rogės, traukiamos nuvargusių 
arklių, įvažiavo nedidelėn sodybon šalia Otastado bažnyčios. Tre- 
jetas kailiniuotų prašalaičių kiek pastovėjo šnekučiuodami su šei- 
mininku. 

— Taip, ji sėdi viduj, — atsakė šis. — Jos vyras tikriausiai dar 
miega — atkeliavo šiąnakt auštant, o paskui juodu gulėjo ir kuždė- 

josi, — Viešpats Dievas ir šventasis Ulavas težino, kas jiems nuti- 
ko, — tokį triukšmą sukėlė... aš užmigau per visą tą triukšmą, aš... — 
Pasikasęs pakaušį klausiamai pažvelgė į visus tris. Kunigą Asbjor- 
ną jis gerai pažino, o kiti du buvo Arnvidas, Fino sūnus, iš Mikle- 
bės, žmonos giminaitis, lankęsis čia keletą sykių, su ja kalbėjęs, ir 
senas jo tarnas. 

Trejetas suėjo vidun. Inguna sėdėjo ant kopėčių skersinio prieš 
viršutinę lovą, ant kelių turėjo pasidėjusi siuvinį, bet buvo per 
tamsu, kad galėtų siūti čia, kampe, ir dar viršuje. Pažinusi įėjusius 
žmones, ji akims bematant atsistojo ir nuėjo jų pasitikti, aukšta ir 
laiba, juodu apdaru, iš po nuometo blyškiame veide spindėjo pa- 
tamsėjusios akys. 

— Tšss, — sudraudė pusbalsiu, — tyliau — Ulavas miega! 

— Jau laikas jį žadinti, mergele, — prabilo kunigas Asbjornas. — 
To vaikino aš niekuomet nelaikiau per daug protingu, bet dabar 
jis pasielgė kaip paskutinis kvailys. Juk turėjo suprasti, kad šičia jo 
ieškos pirmiausia, o jis guli sau ir miega! — Kunigas pasipiktinęs 
garsiai nusikvatojo. 

Inguna užstojo lovą nepraleisdama vyrų. 

— Ko jums reikia iš Ulavo? 

— Mes nelinkim jam pikto, — tarė Arnvidas, — bet dabar jis taip 
įklimpo... Tu važiuosi su manim, Inguna, ir gyvensi pas mane Mik- 
lebėje, nes, kaip ir tu supranti, jo šventenybė Turfinas vargu ar 
galės atsisakyti grąžint tave giminėms. 

— O Ulavas? — vėl paklausė ji. 

Kunigas net sudejavo. 

— Tiesiog tarsi užkeikta, kad jis bėgo kaip tik čia! Juk ji neiškęs 
neišsižiojusi ir neišplepėjusi, ką žino. 

— Na jau ne. Kai supras, jog tai Ulavo labui. Inguna, turi su- 
prasti: mudu su šiuo kunigu patys lendam į nemenką pavojų slėp- 
dami žmogžudį, pagelbėdami jam pabėgti. 

— Aš tylėsiu, — rimtai pažadėjo Inguna. Pasitraukusi į šoną, ji 
priėjo prie lovos, valandžiukę pastovėjo žvelgdama į miegantįjį 
tarytum motina, nedrįstanti žadinti vaiko. 


Kunigas pagalvojo: o vis dėto ji tokia graži. Jis buvo tos nuomo- 

nės, jog moterys, dėl kurių jauni vaikinai puola į nuodėmę ir pri- 
daro kvailysčių, retai tebūna tokios, kad nuovokiam ir protingam 
žmogui atrodytų turinčios kažką nepaprasto. Šita jam nė trupu- 
čio nepatiko: Inguna, Steinfino duktė, atrodė tingi ir lengvabūdė, 
silpna ir išlepusi, tinkanti vien tam, kad keltų vyrams nerimą ir 
pridarytų bėdų. Bet dabar jis pagalvojo: galbūt ji geresnė, nei ma- 
nė ją esant, ir galės būti nebloga žmona, kai labiau suaugs ir su- 
tvirtės dvasia. Šiaip ar taip, dabar ji elgiasi kaip išmintingas žmo- 
gus ir žvelgia į bičiulį, tarsi jį būtų labai ištikimai mylėjusi, o jau 
kokia graži, teisybę žmonės sakė... 

Ulavas atrodė visai jaunas ir nekaltas, kai miegojo atmetęs už 
galvos baltas raumeningas rankas; šviesūs plaukai buvo išsiplaiks- 
tę ant rudo vilnonio užvalkalo. Miegojo nerūpestingai lyg vaikas. 
Bet kai Inguna, palietusi petį, prižadino, jis krūptelėjęs nubudo, 
atsisėdęs prisitraukė sulenktas kojas ir liko sėdėti lovoje ranko- 
mis apkabinęs atstatytus kelius, ramiai žvelgdamas į abu vyrus. 

— Ar jūs atvažiavot manęs paimti? 

— Arnvidas atvažiavo paimti tavo žmonos ir parsivežti į namus. 
O aš... — atsakė Asbjornas, žiūrėdamas į kitus. — Aš manau, jūs 
man leisit iš pradžių pašnekėti su Ulavu be pašalinių. 

Arnvidas paėmęs už rankos nusivedė Inguną ant suolo į toli- 
miausią trobos kampą. Asbjornas Lašininis atsisėdo ant lovos kraš- 
to šalia Ulavo. Ulavas rimtai paklausė: 

— Ką apie visa tai sako jo šventenybė Turfinas? Negerai, kad aš 
jam taip atsimokėjau už svetingumą. 

— Tu pasakei didesnę tiesą, nei pats valioji suprasti. Todėl tau 
reikia nieko nelaukiant bėgti kuo toliau iš mūsų šalies. 

— Bėgti iš šalies? — lėtai paklausė Ulavas. — Be teismo?.. Ar jo 
šventenybė Turfinas man taip liepia? 

— Ne, tau liepiu aš. Vyskupas ir apygardos valdytojas vargu ar 
jau žino apie žmogžudystę, — beje, Einaras pasimirė, — mes lau- 
kiam vyskupo su valdytoju tiktai rytą. O Auduno sodybos sar- 
gams daviau suprasti, kad jeigu jie nevaliojo tavęs geriau užsklęsti, 
tegu palaukia, kol Kolbeinas apie tavo pabėgimą sužinos iš paties 
valdytojo. Jie dabar ieško tavęs, bet tokiais nepravažiuojamais ke- 

liais vargu ar spės greitai taip toli nusigauti, ligi pat šitos vietos, o 
jau ateina naktis. Šiaip ar taip, ryšimės Dievo padedami — liksim 
šičia, kol tuoj po vidurnakčio patekės pilnatis, bus šviesiau ir kiek 
pašals. Senis Gutormas tave lydės ir parodys kelią. Tokie įgudę 
slidininkai kaip judu pasieksit Sulbergą“" trečios dienos vakarą. 
Tenai pas mano seserį nepasilik ilgiau nei būtina ir slėpkis nuo 
žmonių, kol Svenas, Birgerio sūnus, ras tau kokį prieglobstį te- 
nykščiuose kaimuose. 

— Bet ar protinga man bėgti, jei aš dar nesu nuteistas ištrem- 
ti? — paklausė Ulavas. 

— Jeigu jau suplasnojai sparnais, lėk ir toliau, — atsakė kuni- 
gas. — Gal nori, kad žmonės imtų liežuvauti, jog tu pabėgai iš 
kalėjimo tik ketindamas atkakti čia paglamonėti žmonos? Ne, ne- 
žiūrėk į mane taip piktai už šituos žodžius... Jaunas esi ir skystoko 
protelio, niekas tau daugiau nerūpi, kaip tik savi reikalai, bet to- 
kia jau yra toji jaunystė. 'Iu tikriausiai nepagalvojai, kad šitoks 
žmogus kaip jo šventenybė Turfinas turi aibę kitų reikalų, kur kas 
svarbesnių nei šis: ar tu, gavęs Inguną ir jos turtą, ramiai sau gy- 
vensi drauge su ja. Ir pasirodei čia su savo reikalu labai nelaiku — 
sunku buvo rasti netinkamesnį laiką gaišinti vyskupą... 

— Čia buvo Arnvido sumanymas — ne mano, — įsiterpė Ulavas. 

— A, Arnvidas. Jis toksai pat netikęs kaip ir tu, kai kalbama apie 
gležnutę žolelę — moterį. Bet kaip tau, Ulavai, jau esu sakęs, mums 
reikia taip susitvarkyti, kad neužtrauktume ant vyskupo galvos ne- 
malonumo dėl tavosios nužudymo bylos, ir čia turi padėti tavo gi- 
minės: jų reikalas parūpinti tau Norvegijos karaliaus apsauginį raš- 
tą, kad, sumokėjęs baudą, išsipirktum ramų gyvenimą jo žemėse. 

— Aš abejoju... — atsakė Ulavas iš lėto. — Manau, vargu ar vys- 
kupas Turfinas bus patenkintas, kad šitaip pabėgau. 

— Ne, nebus, — atšovė kunigas. — Todėl ir noriu, kad šitai pada- 
rytum. Tie naujieji vyrai, valdantys šalį už mūsų mažąjį karalių, 
rengiasi atvirai kovai su šventąja Bažnyčia, ir jo šventenybei Turfi- 
nui reikia būti laisvam nuo tokių reikalų kaip tavasis. Jei iš pat 
karto būtum atkakęs į Mjoseno tvirtovę“, jis tau būtų atidavęs 
visą širdį, nes būtum ieškojęs jo pagalbos, neturėdamas daug drau- 

gų, ojo šventenybė Turfinas yra toks švelnus ir tikrai šventas tėvas 
visiems našlaičiams, bet kartu atkaklus ir priešgyna tartum ožys — 
tai svarbiausia jo yda. Bet aš tikiuosi, jog tu suprasi: vieną sykį jau 
esi ieškojęs vyskupo užtarymo ir jo sulaukei, o paskui vėl nedera- 
mai pasielgei. Neiabai vyriška dabar daugiau iš jo reikalauti, ži- 
nant, kad šituo tik padidinsi jo bėdas. 

Ulavas tylėdamas linktelėjo. Jis atsikėlė ir ėmė rengtis. 

— Dabar mudviem su Inguna bus dar sunkiau susieiti, — tarė 
pusbalsiu. 

— Galų gale giminaičiams įgris ją ganyti ir saugoti, kai ji nei 
ištekėjusi, nei mergina, — pasakė kunigas. — O judu, ko gero, da- 
bar turėsit palaukti kelerius metus. 

Ulavas, sutraukęs antakius, žvelgė priešais. 

— Šiąnakt pasižadėjom — mudu liksim ištikimi vienas kitam, ir 
aš pas ją grįšiu gyvas ar miręs. 

— Tai bedieviški pažadai, — šaltai tarė Asbjornas. — Bet aš daug 
galvojau... Lengva būti geru krikščioniu, Ulavai, ko! Dievas iš tavęs 
nereikalauja nieko kito, kaip tik vaikščioti į bažnyčią, klausytis gra- 
žaus giedojimo ir Jam paklusti, kai Jis tėviška ranka tave glosto. Bet 
žmogaus tikėjimas išbandomas tą dieną, kai Dievui nepatinka jo 
noras. O dabar aš tau papasakosiu, ką šiom dienom yra pasakęs 
vyskupas Turfinas, kai mes kalbėjom apie tave ir tavo reikalą. „Duok 
Dieve, — sakė jis, — kad šitas žmogus laiku išmoktų suprasti vieną 
dalyką: tas, kurs trokšta daryti kaip panorėjęs, sulaukia dienos, kai 
pamato, jog daro tai, ko pats niekada nenorėjo“ 

Ulavas susimąstęs žvelgė prieš save. Paskui linktelėjo. 

— Taip. Teisybė. Aš žinau. 

Jie pavalgė ir neilgai trukus visi nenusirengę sugulė, tik Arnvi- 
das liko budėti. Jis sėdėjo prie ugniakuro ir pusbalsiu skaitė kny- 
gą, kurią turėjo kelionmaišyje. Kartkartėm išeidavo už durų pa- 
žiūrėti laiko. Dangus buvo pragiedrėjęs, švietė žvaigždės, tankiai 
nusėjusios visą skliautą, šalo. Vieną kartą jis atsiklaupė ir, ištiesęs 
sudėtas rankas, pasimeldė. 

Pagaliau, išėjęs į lauką, pamatė, kad kalnyno kraštas apšvies- 


tas tekančio mėnesio. Jis grįžo vidun ir nuėjo prie lovos, kur 

greta, suglaudę skruostus, miegojo Ulavas ir Inguna. Jis ėmė 
žadinti vaikiną: 

— Tau jau laikas palikti sodybą. 

Ulavas atsimerkė, atsargiai išsivadavo iš moters rankų ir bemat 
išlipo iš lovos. Jis buvo kone apsirengęs, beliko apsiauti batus ir 
užsivilkti durtinį. Ulavas apsiavė kojas ir apsirengė elnio kailio 
striuke: Arnvidas jam parūpino drabužių, tinkamesnių ilgai ke- 
lionei slidėmis nei ilgas durtinis ir raudoni tymo batai, kuriuos 
smarkiai nudrengė praėjusią naktį. 

— Mano Gutormas žino visus šito krašto kelius abipus sienos, — 
kalbėjo Arnvidas. Senasis tarnas, galima sakyti, jo įtėvis, turėjo 
būti Ulavo palydovu. Arnvidas padavė Ulavui savo kardą, ietį ir 
kapšelį pinigų. — Pasakysim, kad man pardavei savo Briedplaukį — 
juk žinai, aš visada norėjau, kad jis būtų mano. 

— Gerai. 

— O tos nešvankybės, kurias šnekėjo Einaras... — lyg nenoromis 
sumurmėjo Arnvidas, žiūrėdamas į ugnį. — Jis visada buvo mela- 
gis ir pikčiurna... O pats būdamas pasileidęs ožys, jis niekuomet 
nepagalvojo, kad kitiems bjauru jo klausytis... 

Ulavas žvelgė žemyn baisiausiai sumišęs. Jis ničnieko nesuprato. 

— Aš labai norėčiau, kad tu gautum už žmoną Inguną, — tikiu, 
būsi jai geras... Ar gali prisiekti, Ulavai, jog visada būsi ištikimas 
mano giminaitei?.. 

— Taip. O aš galiu tikėtis, kad tu ja pasirūpinsi? Jeigu nežino- 
čiau, kad galiu būti dėl jos ramus, vargu ar klausyčiau Asbjorno ir 
bėgčiau Švedijon. Bet žinau — tu ją myli... 

— Myliu. — Ir Arnvidas ėmė kvatoti. Jis mėgino susitvardyti, bet 
niekaip negalėjo liautis; sėdėjo ir tol kratėsi nuo tramdomo juo- 
ko, kol skruostais ėmė bliaukti ašaros. Pagaliau jis atsisėdo susi- 
lenkęs, alkūnes įbedęs į kelius, parėmęs veidą rankomis ir juokėsi 
visas kretėdamas. Ulavas stovėjo, ir jam širdyje buvo negera. 

— Na, na... dabar judviem su Gutormu laikas keliauti. — Arnvi- 


das susitvardė, nusišluostė ašaras ir atsistojo. Jis nuėjo žadinti ki- 
tų trijų. 

Ulavas ir senis Gutormas stovėjo lauke su gerai pritvirtintom 
slidėm, ginkluoti ir aprūpinti viskuo, ko reikia. Trejetas išlydin- 
čiųjų stovėjo prie trobos durų; Inguna priėjo prie Ulavo ir padavė 
jam ranką. Jis ją tvirtai paspaudė, ir juodu tyliai pasakė kits kitam 
keletą žodžių. Ji buvo rami ir tvardėsi. 

Mėnesio pjautuvas jau pakilo taip aukštai, jog laukuose ant su- 
pustytų pusnynų nusidriekė ilgi virpantys šešėliai. 

— Miške, manau, kelias bus geresnis, — guodė kunigas. 

Ulavas apsigręžė ir prišliuožė prie dviejų bičiulių, stovinčių prieš 
trobos duris. Su jais atsisveikino paspausdamas ranką ir nuošir- 
džiai dėkodamas už pagalbą. Paskui grįžo atgal. Arnvidas, Fino 
sūnus, ir kunigas Asbjornas stovėjo ir žvelgė įkandin Ulavo, Au- 
duno sūnaus, ir jo vedlio, kol šie, atsispirdami lazdomis, kilo toli 
nusidriekusiais laukais įkalnėn miško link. Pamiškėje juodu din- 
go paslėpti šešėlio. 

— Na, Laus Deo!* — tarė kunigas. — Viskas taip bloga, jog nieko 
geresnio nesugalvosi... Aš bijojau, kad Inguna nesukvailiotų — ne- 
imtų paskutinį akimirksnį rėkti ir šaukti. 

— One! - užtikrino Arnvidas. Jis pažvelgė į mėnesį šypsodamas 
keistu liūdnu šypsniu. — Inguna dejuoja tik dėl niekniekių. O kai 
gresia rimtas pavojus, jinai tiesiog auksinė. 

— Nejau? Bet tu geriau ją pažįsti negu aš, — atsakė Asbjornas 
abejingai. — Dabar reikia pagalvoti apie mudu, Arnvidai. Šis pokštas 
mudviem gali brangiai atsieiti — kad padėjom Ulavui, Auduno 
sūnui, pasprukti. 

— Taip, bet nebuvo kitos išeities. 

— Ne, — palingavo galvą kunigas. — Tik būtų gerai žinoti, ar 
Ulavas supranta, kad mudu, padėdami jam bėgti, daug kam ry- 
Žomės. 

— Nagi tu pakvaišai, — atsakė Arnvidas ir vėl ėmė kvatoti. — Juk 
matai, jis nesupranta, kiek kas atsieina, — toksai dar jaunas. 

Asbjornas Lašininis šyptelėjo, paskui nusižiovavo. Ir visi trys — 


kunigas, Arnvidas ir Inguna — įžengė vidun ir nuėjo miegoti. 


* Garbė Dievui (lot. ). 

INGUNA, STEINFINO DUKTĖ 

Ki Ulavas, Auduno sūnus, pabėgo, vyskupas Turfinas pareiškė 
neturįs teisės ilgiau neatiduoti Ingunos, Steinfino dukters, jos dė- 
dėms. Tačiau Arnvidas, Fino sūnus, atsakė, kad ji esanti nesveika 
ir jis negalįs jos nuo savęs išsiųsti. Jo šventenybė Turfinas labai 
susisielojo sužinojęs, kad ir Arnvidas nenori paklusti įstatymui ir 
jo laikosi tik tol, kol pačiam to reikia. Tada vyskupas nusprendė 
Inguną išsiųsti pas tetą į Bergą, bet Arnvidas sakė, jog ji tebesanti 
nusilpusi ir nevaliojanti niekur važiuotu. 

Kolbeinas, Turės sūnus, ir Hafturas buvo pergedę iš pykčio dėl 
Ulavo pabėgimo ir kalbėjo, kad čia tikriausiai bus prisidėjęs ir 
vyskupas, nors jo šventenybės Turfino tuo metu nebuvo mieste, 
jis grįžo namo tik žmogžudžiui pabėgus, o Arnvidas, Fino sūnus, 
pats sakėsi pagelbėjęs Ulavui pasprukti Švedijon. Paaiškėjus, jog 
ir Asbjornas Lašininis ėjo išvien su Arnvidu ir jo bėglį priėmė 
kunigo sesuo, nutekėjusi į Švediją, jo šventenybė supyko ir ku- 
riam laikui išsiuntė Asbjorną kuo toliau nuo savęs šiam sumokė- 
jus baudą už savo bendrininkavimą. Ir nors joks žmogus rimtai 
negalvojo vyskupą iš anksto žinojus apie Ulavo pabėgimą, dauge- 
lis jį kaltino, kad vienas iš jo kunigų pažeidė įstatymą, ėjo išvien su 
nusikaltėliu ir padėjo jam išsigelbėti. 

Apygardos valdytojas paskelbė Ulavą už įstatymo ribų, ir tada 
galiausiai pasirodė Tveito Helgė su sūnumis — jie pasiūlė Ulavo 
vardu sumokėti baudą už nužudymą, tiek, kiek nustatys gerieji 
žmonės tinge. Tačiau Tveito vyrai nebuvo artimiausi Ulavo gen- 


tainiai, o jo prosenelio brolio palikuonys, ir abi giminės šakos — 

Tveito ir Hestvikeno — per tuos metus mažai matėsi. Tikrasis Ulavo 
globėjas buvo Hestvikeno senis. Todėl patikėtiniams buvo sunku 
ir per vėlu tvarkyti Ulavo reikalus, tačiau kai pavasarį keliavo į 
Bjorgviną kitu reikalu, vyskupas Turfinas į palydą priėmė ir Joną, 
Tveito Helgės sūnų, kad šis gautų iš karaliaus Ulavui apsauginį 
raštą. 

Kolbeinas pareikalavo Ulavo nusikaltimą paskelbti neatperka- 
mą. Tvirtino, girdi, jis niekšingai nusidėjęs — išprievartavęs Kol- 
beino dukterėčią jos tėvo sodyboje, o paskui užkapojęs jos pus- 
brolį, kai šis pareikalavęs atsakyti už piktadarystę. Patikėtiniais 
ginti savo reikalą Bjorgvine Kolbeinas pasirinko riterį Gautą, Tur- 
vardo sūnų, ir jo sūnų Hokoną. Ponas Gautas buvo giminaitis 
barono Andreso Plyto, posėdžiaujančio valstybės taryboje, turė- 
jusioje valdyti Norvegiją, kol karalius taps pilnametis, be to, po- 
nas Andresas buvo vienas iš tų, kurie vadovavo šalies įžymiesiems 
didikams, ketinantiems pradėti kovą su aukštaisiais dvasininkais 
dėl Bažnyčios laisvių ir teisių apribojimo. Čia paaiškėjo, kad šie 
vadovai ir buvo kaip tik tie vyrai, kurių paramos tikėjosi Turės 
sūnūs, o Hokonui, Gauto sūnui, Inguna buvo pažadėta už žmoną. 

Tada Hamaro vyskupas Turfinas vėl ėmėsi užtarti Ulavą. Jis sten- 
gėsi įtikinti, kad Ulavo negalima patraukti atsakomybėn už iš- 
prievartavimą, jeigu jis pasiėmė Inguną remdamasis senu susita- 
rimu dėl sužadėtuvių, o Ivaras ir Kolbeinas jam žadėjęs susitai- 
kinti su Ulavu, bet tuomet šis, savo nelaimei, kivirčo metu nužudęs 
Einarą, kai jie sėdėjo ir gėrė su kitais dominikonų vienuolyno 
nakvynės namuose Hamare. Vyskupas sakė, kad būtų didžiausia 
neteisybė nesuteikti Ulavui malonės, kuri suteikiama kiekvienam 
kitam žmogui, tapusiam žudiku, — tai malonė gauti apsauginį raš- 
tą ir teisę naudotis savo turtu, jeigu jis sutinka užmokėti įstatymu 
numatytą piniginę baudą karaliui ir kitą baudą — už Einaro, Kol- 
beino sūnaus, nužudymą — šio giminėms. Bemaž kiekviename Nor- 
vegijos kaime rasis žmonių, patrauktų atsakomybėn už nužudymą 
ar kitus nusikaltimus, — jie gyvena saugiai savo sodybose su kara- 
liaus apsauginiais raštais, o tie, kurie laiko save galingais, — sėdi 
ramūs ir be tokių raštų. Todėl kiekvienas mato, kad didžiausia 

neteisybė būtų griežčiau elgtis su Ulavu, dar tokiu jaunu, ir jeigu 
taip būtų atsitikę prieš paskutinį įstatymų pakeitimą““, padarytą 
velionio karaliaus Magnuso, Ulavas tebūtų nubaustas tremtimi iš 
šalies, kol taps pilnametis. O Ulavas tučtuojau per Arnvidą, Fino 
sūnų, ir Asbjorną Lašininį liepė pranešti Kolbeinui, jog neprieš- 
taraudamas sutinka mokėti baudą už nužudymą. 

Ulavas grįžo į Norvegiją apie Sekmines ir įsikūrė slėnyje, Elvės 
apygardoje, netoli Mariaskugo vienuolyno. Čia jis turėjo nedidelį 
paveldimą ūkį ir keletą sklypų; tas turtas atiteko Hestvikeno šei- 
mininkams iš Ulavo senelio Ingolfo, Ulavo sūnaus, žmonos. Čia 
niekas nemėgino jo persekioti, o karaliaus vietininkai liepė jam 
ramiai sėdėti iki pat rudens — nuo čia toli iki tų vietų, kur sukio- 
jasi Ulavo priešai. Bet kai rudenį buvo paskelbta, jog visam Ula- 
vo, Auduno sūnaus, turtui šiaurėje uždėtas areštas, — taip pat ir 
kilnojamajam, kurį jis paliko Oplande, ir jo dvarui Vikene, regis 
ir jo paveldimoms žemėms, Ulavas antrą kartą paliko šalį, ir da- 
bar išplaukė pietų link, į Daniją. 


Miklebės sodybos šeimininkė Hilebjorga svetingai pasitiko In- 
guną, Steinfino dukterį. Jai patiko Ulavas per tą trumpą laiką, kai 
jį matė, ir jos palankumas nė kiek nesumažėjo sužinojus, kad Ulavas 
užkapojo velionio Turės ir jo meilužės palikuonį. Sūnų ji priėmė 
meiliau nei paprastai, ir kai Arnvidas buvo patrauktas atsakomy- 
bėn už pagalbą Ulavui, tik nusijuokė ir patapšnojo sūnui per petį. 

— Bent jau tokių metų, sūnau, tu galiausiai įsivėlei į bylą; man 
visada nepatiko tas tavo romumas. 

Arnvidas niekada nebuvo matęs, kad bent vienam žmogui ji 
būtų buvusi tokia švelni, kaip sergančiai jaunai moteriai. Šios svei- 
kata buvo nekokia — svaigo galva, ir kai rytais keldavosi, turėdavo 
ilgas valandas stovėti ko nors įsitvėrusi, nes kambarys imdavo suktis 
ratu aplink ją, akis uždengdavo juoda migla, ir ji nieko nebematy- 
davo. Vos pasilenkus ir pakėlus ką nors nuo aslos, toji migla vėlei 
atplaukdavo ir ją apakindavo. Inguna negalėjo nieko valgyti, ją 
pykino, ji suliesėjo, išblyško, net akių kampučiai nubalo. Hileb- 
jorga virė gyduolių gėrimą, turintį palengvinti jai kančias, bet ir jo 

negalėjo gerti. Senutė juokėsi ir ją guodė: girdi, tokia liga, kiek- 
vienas žino, ilgiau netruksianti nei įprasta ir greit jai palengvėsią. 
Inguna nieko neatsakydavo į šeimininkės juokus, tik palenkdavo 
galvą, norėdama paslėpti ašarom srūvančias akis. Ji niekada ne- 
verkdavo — dabar pasidarė tylesnė ir kantresnė. 

Ji negalėjo nusitverti nė menkiausio darbelio, tik sėdėdavo ir 
ausdavo juostas, išdabintas gėlyčių ir mažų žvėrelių raštu. Arba 
siūdavo drobinius marškinius, sukirptus dar Hamare. Ji visada 
mėgo knebinėtis su rankdarbiais, o į tuos marškinius, skirtus Ula- 
vui, kai šis grįš namo, ji sudėjo visą širdį ir išmanymą, bet darbas 
nėjo sparčiai. Kartais darydavo žaislus Arnvido sūnums, iš šiaudų 
pindavo jiems šarvinius marškinius, smaigstydavo plunksnas į jų 
strėles, droždavo lazdas kamuoliui varinėti ir puikius kamuolius, 
kokių vaikai nebuvo turėję. Ji tą viską todėl gerai mokanti, kad 
visą laiką žaidusi su berniukais, kaip pati sakė Arnvidui. O išmo- 
kęs ją Ulavas. Ji dainuodavo vaikams, sekdavo pasakas ir linksmas 
istorijas; rodės, jai pačiai palengvėdavo, kai žaisdavo su tais mažy- 
liais, o labiausiai mėgdavo kurį vieną laikyti pasisodinusi ant ke- 
lių. Magnusas ėjo penktus metus, dvyniai, Finas ir Steinaras, dar 
neturėjo nė ketverių. Magnusas ir Finas, žvalūs ir tvirti nutrūk- 
tgalviai, nemėgo būti moterų glostomi, bet Steinaras, būdamas 
silpnesnis, labai prisirišo prie Ingunos. Kur tik eidavo, jinai ves- 
davosi ir jį, nešiodavo ant rankų, o naktimis vaikas miegodavo 
drauge su ja. Steinaras buvo ir tėvo numylėtinis, ir vakarais Arnvi- 
das dažniausiai sėdėdavo pas Inguną; vaikui žaidžiant ant jos ke- 
lių, jis dainuodavo juodviem, kol mažylis užmigdavo padėjęs gal- 
vutę ant jos krūtinės. Jinai pakuždomis prašydavo nebedainuoti, 
tada valandžiukę sėdėdavo tyliai žvelgdama prieš save ar į miegan- 
tį vaiką ir meiliai bučiuodama jam plaukus, o paskui vėl įsmeig- 
davo akis priešais. 

Bet vis labiau artėjant vasarai darėsi aišku, kad nėra jokios įpras- 
tinės Ingunos nesveikatos priežasties ir niekas negalėjo numanyti, 
kas ją kamuoja. 

Arnvidas stebėjosi: nejau Inguną palaužė tiktai sielvartas, nes 


jos sveikata ne gerėjo, o greičiau ėjo blogyn; ją vargino nuomario 

priepuoliai, ir ji dažnai netekdavo sąmonės; viskas, ką mėgindavo 
suvalgyti, išeidavo atgal; visą laiką ji skųsdavosi skausmais virš strė- 
nų, lyg jai kas būtų smogęs kartim, o kojos kažkaip keistai tirpda- 
vo, lyg būtų nudžiūvusios, jinai vos begalėjo paeiti. 

Arnvidas suprato: Inguna dieną naktį ilgisi Ulavo, be to, ją vėl 
prislėgė liūdesys dėl tėvų mirties — juk per Ulavą kažkiek laiko 
buvo juos kone užmiršusi. Tačiau dabar už tai ji skaudžiai sau prie- 
kaištavo ir kalbėjo, kad nusipelnė nelaimės, kuri dabar, matyt, ją 
ištiko: „Juk tą naktį, kai mama pasimirė, aš tapau Ulavo žmona!“ 

Kai ji tuos žodžius pasakė, Arnvido veidas kažkaip keistai per- 
simainė, bet jis nutylėjo. 

Inguna taipgi krimtosi, kad yra atskirta nuo sesers ir brolių. Tura 
gyveno Berge pas tetą, ir nors tarp seserų nebuvo didelės šilumos, 
jinai dabar ilgėjosi Turos. Bet dar sunkiau buvo galvoti apie broliu- 
kus — su jais visada taip bičiuliavosi, o dabar jie gyveno Fretasteine 
su Hafturu ir jauna šio žmona — Halvardas ir Jonas tikriausiai mo- 
komi neapkęsti Ulavo, Auduno sūnaus, ir pykti ant jos. 

Apie visa tai ji kalbėjo su Arnvidu visai neliedama ašarų — daž- 
niausiai būdavo taip prislėgta ir taip puolusi į neviltį, jog nevalio- 
davo pravirkti. Arnvidas bijojo, kad ji nemirtų iš sielvarto. 

Bet sodybos šeimininkė Hilebjorga šnibždėjo, jog toji nelemta 
liga, užgriuvusi Inguną, esanti kažkokia keista ir ją galėję sukelti 
kokie nors burtai. 


Kartą vakare prasidėjus vasarai Arnvidui pasisekė įkalbėti In- 
guną nusileisti su juo atšlaite aplankyti javų, gražiai paūgėjusių 
tokiu šiltu oru. Jis turėjo ją prilaikyti ir matė, kad ji žengia taip, 
Iyg kojos būtų supančiotos nematoma grandine. Jam pasisekė nu- 
vesti ją ligi pat pamiškės, tik štai staiga jai pakirto kojas, ji par- 
puolė ir liko gulėti apalpusi. Galiausiai jis ją atgaivino: rodėsi, kad 
niekada anksčiau nebuvo taip ilgai ištikta alpulio. Inguna vos lai- 
kėsi ant kojų, todėl ją turėjo nešti kaip kokį vaiką. Jinai buvo tokia 
liesa ir tokia besvorė, jog jį pagavo baimė. 

Kitą rytą paaiškėjo, kad Inguna negali pajudinti kojų — visa 


apatinė kūno dalis buvo sustingusi. Pirmom dienom ji gulėjo ir 

tykiai dejavo — kamavo baisūs nugaros skausmai. Bet pamažu jie 
praėjo, ir dabar jos kūnas, rodės, pasidarė visai negyvas nuo lie- 
mens ir žemiau. Ji taip ir liko gulėti. Nedejuodavo, nedaug tekal- 
bėdavo, ir dažnai atrodė, tarsi jos niekas nedomina. Tenorėjo vie- 
no — kad Steinaras būtų prie jos: jai patiko, kai jis, užsiropštęs ant 
lovos, žaidžia raičiodamasis per leisgyvį jos kūną, tokį išsekusį, 
visai panašų į griaučius. 

Tuo metu niekas nežinojo, kur glaudžiasi Ulavas. Arnvidas gal- 
vojo: Inguna tikriausiai greit mirs, o jis negalės net žinios Ulavui 
pasiųsti. 

Tačiau Hilebjorga garsiai sakė kiekvienam, su kuriuo kalbėda- 
vo, kad tikrų tikriausiai Inguną kas nors apžavėjęs. Ji badė adatom 
šlaunis ir blauzdas, degino įkaitinta geležim, bet Inguna nieko ne- 
juto; tą galėjo paliudyti garbingi vyrai ir moterys, parapijos kuni- 
gas ir jos pačios sūnus. Be Kolbeino ir Hafturo, šia piktadarybe 
nieko kito negalėjai įtarti. O vargšas vaikas guli čia ligos kamuoja- 
mas ir lėtai merdėja. Hilebjorga prašė sūnų, kad tas pareikalautų 
iš vyskupo ištirti šį reikalą. 

Arnvidas jau buvo besutinkąs: ko gero, motinos tiesa, ir jis pa- 
žadėjo nukakti pas jo šventenybę Turfiną, kai tik šis grįš namo 
aplankęs tikinčiuosius. O kol kas įkalbėjo Inguną pašnekėti su 
kunigu ir prieiti išpažinties, taip pat užpirko už ją mišias. Ir taip 
praėjo laikas iki Švenčiausiosios Mergelės gimimo šventės. 

Tą dieną Arnvidas priėjo išpažinties ir priėmė Corpus Domini, o 
per mišias taip ilgai ir taip karštai meldėsi už sergančią giminaitę, 
jog net prakaitas išpylė. Kai Miklebės gyventojai grįžo iš bažny- 
čios namo, jau buvo vidurdienis. Arnvidas stovėjo šnekučiuoda- 
mas su Gutormu apie Briedplaukį, kuris jojant namo ėmęs ir ap- 
šlubęs, ir štai iš kambario, kur gulėjo Inguna, išgirdo garsų pagal- 
bos šauksmą. 

Galvotrūkčiais puolė juodu su Gutormu prie trobos ir įlėkė 
vidun. Inguna, basa, vienmarškinė, bėgiojo ir trypė ugnį — kam- 
barys buvo pilnas dūmų, asloje aplink paklodes ir apklotus, ku- 
riais ji mėgino užslopinti ugnį, degė šiaudai. Ant rankų jinai laikė 
Steinarą; jis buvo susuptas į lovatiesę, klykė ir dejavo. 

Kai sulėkė žmonės, Inguna atsisėdo ant suolo, ėmė bučiuoti ir 
glamonėti berniuką, jį supdama kalbėjo: 

— Steinarai, Steinarai, mano aukseli, netrukus tau palengvės, 
tuoj imsiuos tave gydyti, mano mažuti! 

Įėjusiems žmonėms ji šaukė, kad Steinaras apdegė, kad reikia 
nedelsiant parūpinti tepalo ir drobės atraižų. 

Ji gulėjusi viena, su ja buvęs Steinaras; sėdėjęs ant akmens prie 
ugniakuro, kur vos ruseno ugnelė, ir nors Inguna gulėdama lovo- 
je prašiusi, kad ramiai sėdėtų, jis žaidęs kaišiodamas ir degioda- 
mas sausas šakeles. Diena buvo šilta, vaikas vilkėjo vien marški- 
nėliais — ir staiga šie užsiliepsnoję. Inguna atsitokėjusi jau stovė- 
dama prie ugniakuro, laikydama glėbyje vaiką, marškinėlius 
užgesinusi užmesdama ant jo lovatiesę, bet tada pamačiusi, jog 
dega asloje išmėtytos kadagio šakos ir meldai; tada ji ėmusi šauk- 
tis pagalbos, mėtyti ant ugnies nuo suolų pagalves ir trypti ją. 

Vaikui apdegė pilvukas, o Ingunai — kojos ir abiejų rankų plaš- 
takos. Tačiau ji nieko daugiau nematė, tik Steinarą, ir neleido ap- 
tvarstyti savo žaizdų, kol nebus pasirūpinta vaiku, paskui, pagul- 
džiusi jį lovon, atsigulė greta ir, nenuleisdama akių, vargšą mažiulį 
glamonėjo ir ramino. Kol vaikas karščiavo ir kentė nudegimų skaus- 
mą, Inguna, be Steinaro, nieko nei matė, nei girdėjo. 

Paralyžių tarsi kas ranka nuėmė — ir ji pati vargu ar tai pajuto. 
Godžiai valgė ir gėrė, nepastebėdama atnešant valgį, o baisus vė- 
mimas ir svaigulys visai praėjo. Arnvidas dieną naktį sėdėjo prie 
Steinaro, ir kad ir kaip skaudu, kad ir kaip baisu buvo žiūrėti į 
vaiko kančias, jis vis dėlto dėkojo Viešpačiui už tai, kas nutiko 
Ingunai. 

Nuo dabar ji ėmė sparčiai taisytis, ir kai Steinaras tiek atkypo, 
jog buvo galima jį išnešti laukan prieš saulutę, kad pažiūrėtų į 
naktį iškritusį sniegą, Inguna vėl ėmė atgauti ankstesnį švelnų ap- 
valumą, o jos skruostai šaltame ore skaisčiai raudonavo. Ji stovėjo 
su Steinaru ant rankų ir laukė Arnvido, vaikščiojančio po akmenų 
nuobirynus ir renkančio skrybėlėn sušalusias erškėtuoges, — mat 


Steinaras liepė tėvui pririnkti jam uogų. 

Nuo to, kad Hilebjorga paskleidė paskalas apie Kolbeiną — gir- 
di, jis užleidęs mirtiną ligą ant savo dukterėčios, nesirado daugiau 
vilčių Arnvidui susitaikinti su kitais Ingunos giminėmis. Ir kai prieš 
pat adventą Fretasteine buvo geriamas sužadėtuvių alus į Hoko- 
no, Gauto sūnaus, ir Turos, Steinfino dukters, sveikatą, niekas iš 
Miklebės tame pokylyje nesilinksmino. Vestuvės buvo iškeltos prieš 
Naujuosius 1282-uosius metus, o po jų jaunavedžiai pradėjo va- 
žinėti lankydami visus jaunamartės gimines ir pas juos viešėdami, 
nes Hokonas, jauniausias iš daugybės brolių, sodybos Vestlande 
neturėjo. Tada visi nusprendė, kad jis įsikurtų Oplande. 

Tuo metu atėjo žinia iš Bergo šeimininkės, ponios Magnhildos: 
ji kvietė Inguną pas save. Ivaras ir Kolbeinas pažadėję nekliudyti 
merginos, jeigu ši bus rami ir dorai gyvens. Arnvidas išsiplūdo, 
kai brolis Vegardas jam tai persakė, tačiau jis negalėjo neigti, kad 
neturi teisės rūpintis Inguna. Ir Hilebjorga, šeimininkė, gerokai 
pailso nuo viešnios: dabar, kai Inguna pasveiko, ji nebeturėjo kan- 
trybės tupinėti apie jauną moterį, kuri, nors ir graži pažiūrėti, 
buvo niekam tikusi. Ir ponia Magnhilda labai išmintingai suma- 
nė: pas ją gyvenanti jos sena motina, Osa, Magnuso duktė, Huvo 
Turės našlė, ligota senutė, ir jai praversianti anūkės pagalba, ne- 
būsią taip nuobodu. 

Taigi prieš pat Velykas Arnvidas su Inguna iškeliavo į Bergą. 


Ponia Magnhilda buvo vyriausia iš visų Turės santuokinių vai- 
kų; dabar ji turėjo pusšimtį metų — buvo vienmetė su savo suves- 
tiniu broliu Kolbeinu, Turės sūnum. Mirus vyrui, riteriui Vikin- 
gui, Erlingo sūnui, našlavo. Jie niekada neturėjo vaikų, tad, norė- 
dama daryti gera, ji kvietėsi jaunas mergaites, giminių ir draugų 
dukteris, laikė jas po keletą metų, mokė gražių manierų ir visko, 
kas dera išauklėtoms moterims — mat pati ponia Magnhilda dar 
už vyro galvos ilgai buvo karaliaus dvare. Ji taip pat siūlėsi paimti 
Fretasteino dukterėčias, tačiau Steinfinas — o gal Ingebjorga — 
nenorėjo pas ją siųsti mažų mergyčių, ir ponia Magnhilda dėl to 
labai užsirūstino. O kai iškilo aikštėn, kad Inguna leidosi suvilio- 
jama įbrolio, ponia Magnhilda pasakė kaip tik to ir laukusi: šitie 

vaikai esą blogai išauklėti, o jų motina neklausiusi tėvo ir buvusi 
neištikima sužadėtiniui, todėl nenuostabu, kad Steinfino dukte- 
rys darančios gėdą savo giminei. 

Paskutinį kelio ruožą per mišką Inguna sėdėjo rogėse pavargu- 
si, prislėgta. Jie keliavo daug dienų, nes, vos palikus Miklebę, ėmė 
snigti ir prasidėjo atlydys. Dabar į vakarą ėmė šalti, ir Arnvidas 
žingsniavo šalia rogių vesdamas arklius, kelias buvo prastas — daik- 
tais ėjo žvilgančiom apledėjusiom uolėtom atšlaitėm, daiktais — 
per aukštas sniego pusnis; paskutinįkart pasnigus čia nebuvo pra- 
važiavęs joks žmogus. 

Išsigavus iš miško, saulė švietė žemai viršum kalnyno kaip tik 
priešais; pro rūką ji atrodė rudai auksinė, o tamsus gruoblėtas 
užutėkio ledas blizgėjo it blausus, nežvilgus varis. Speiguota ūka- 
na aptraukė šerkšnu užsnigtus miškus ir raistus, ir dabar vakarė- 
jant viskas atrodė pilka ir niūru. Žemai, dirbamais laukais, klam- 
pojo Arnvido šeimynykščiai; ir jie patys, ir rogės su manta visą 
laiką klimpo į apledėjusį sniegą. Sodyba buvo žemai pakrantėje, 
prie vandens, atokiau nuo kitų sodybų, atskirta nuo jų miško, 
todėl iš Bergo nebuvo matyti kitų dvarų kalnų atšlaitėse. 

Inguna nebuvo mačiusi tetos nuo to laiko, kai buvo susitiku- 
sios Hamare, — jau spėjo praeiti visas pusmetis, ir tuomet Bergo 
šeimininkė jai buvo griežta. Todėl dabar Inguna iš ponios Magn- 
hildos nieko gero nelaukė. 

Arnvidas šlumštelėjo ant rogių krašto, kai šios įgarmėjo į pir- 
mą kelio duobę. 

— Nesisielok, Inguna, — prašė jis. — Sunku bus man su tavim 
skirtis, kai esi tokia nusiminus. 

Inguna atsakė: 

— Aš nenusiminusi; tu žinai, aš niekada nesiskundžiu. Bet da- 
bar neturėsiu draugų. Melskis už mane, giminieti, kad mano dva- 
sia sutvirtėtų, nes manau, jog visą tą laiką, kol būsiu Berge, man 
bus nesaldu. 

Tačiau kai jie įvažiavo į kiemą, pati ponia Magnhilda išėjo pasi- 
tikti ir maloniai pasisveikino su Inguna. Jinai įsivedė dukterėčią vi- 
dun, savo moterų menėn, ir liepė tarnaitėms atnešti karšto gėrimo 

ir sausą apavą. Pati padėjo merginai nusiauti kailio batus ir nusivilk- 
ti kailinius. Bet, paėmusi Ingunos nuometo kraštą, pasakė: 

— Tą reikės nusirišti. 

Inguna išraudo. 

— Aš nešiojau nuometą nuo to laiko, kai gyvenau Hamare. Vys- 
kupas man pasiūlė prisidengt galvą... jis pasakė: jokia dora mote- 
ris nevaikščioja vienplaukė, jeigu ji nebe mergina. 

— Ak jis! — nusišiepė ponia Magnhilda. — Jis daug ko prigalvo- 
ja... Bet dabar praėjo nemaža laiko ir šnekos apie tave jau nutilu- 
sios. Dar to betrūko, kad pati atgaivintum apkalbas apie savo gė- 
dą, vaikščiodama kaip kvailė su ištekėjusios moters galvaraiščiu. 
Nusirišk jį ir pasitaisyk diržą. Dar tavo laimė nelaimėje, kad tau 
niekada nereikėjo užsisegti jo iš šono““. 

Inguna nešiojo odinį diržą, nusagstytą mažom sidabrinėm vi- 
nutėm; nukarę jo galai buvo dailiai apkalti. Ponia Magnhilda jį 
pataisė, kad sagtis būtų ties viduriu. Ji vėl paliepė Ingunai nusiriš- 
ti nuometą. 

— Visi apie mane žino, — atsakė karščiuodamasi Inguna. — Da- 
bar apie mane žmonės gerai negalvos — sakys, kad aš nepadori 
moteris, jeigu vaikščioju vienplaukė, kaip nepridera, — taip daro 
tik pasileidėlės. 

Ponia Magnhilda pasakė: 

— Prisimink savo močiutę, Inguna, ji tokia sena. Gerai prisi- 
mena, kaip buvo jos jaunystėj, o naujienas bemat užmiršta vos 
išgirdusi. Kasdien turėsim jai aiškinti, kodėl tu dėvi kaip ištekė- 
jusi. 

— Paprasčiausiai galima jai pasakyti, kad mano vyras išvažiavęs. 

— Ir tada neilgai trukus Kolbeino ausis pasieks gandas, kad tu 
vis tiek laikaisi savo, ir jo neapykanta Ulavui niekada neatvės. Būk 
išmintinga, Inguna, atsisakyk visų tų kvailysčių. 

Inguna nusirišo nuometą ir ėmė jį lankstyti. Tai buvo visų 
gražiausias jos daiktas — keturių mastų“ ilgio, šilku siuvinėtas. 
Pernai jį padovanojo Hilebjorga pasakiusi, jog galinti su juo eiti 
bažnyčion, o kai grįš Ulavas, tegu jį užsiriša, kai su juo eis ten 


pirmą kartą. 

Ji ištraukė iš plaukų segtukus, ir sunki tamsiai auksinė vilnis 
nubangavo ant pečių. 

— Kokie gražūs tavo plaukai, — kalbėjo ponia Magnhilda. — Ne 
viena moteris pasigirtų tokiais plaukais, Inguna, ypač jei vyras ne- 
teikia jokio džiaugsmo, o nuometas neatnešė joms nei galios, nei 
valdžios. Palik šįvakar plaukus palaidus. 

— Oi ne, tetule, — kone verkdama prašė Inguna. — Šito niekada 
iš manęs nereikalaukit!.. — Persiskyrusi vešlius plaukus, susipynė 
dvi standžias, jos nė kiek nepuošiančias kasas. 

Arnvidas jau sėdėjo prie stalo, kai menėn įėjo Magnhilda su 
Inguna. Jis pakėlė akis, ir jo veidas apsiblausė. 

— Tai mat ko jie nori, — pasakė jis vėliau, kai juodu linkėjo kits 
kitam labos nakties. — Kad tu atsižadėtum ištekėjusios moters 
garbės? 

— Pats matai, — teatsakė Inguna. 


Osai, Magnuso dukteriai, Berge buvo skirta troba ir klėtis su 
aukštu, taip pat dvi tarnaitės.— jos šeimininkavo, virė valgį, audė 
drobę ir verpė vilnas, kurias šeimininkė gaudavo iš sodybos. Gri- 
mas ir Dala, du seni prievaizdai iš Fretasteino, prižiūrėjo jos gy- 
vulius, stovinčius ponios Magnhildos tvarto garduose; netoli tvar- 
to juodu buvo gavę lūšnelę ir ten gyveno, bet priklausė Osos šei- 
mynai. 

Inguna Berge nieko daugiau neveikė, tik tvarkė močiutės ūkelį 
ir linksmino senikę. Ji daugiausia sėdėdavo su močiute, kai tar- 
naitės įvairiom dingstim išeidavo iš namų. 

Pasak ponios Magnhildos, Osa dabar kaip ir suvaikėjusi: be- 
veik neprisimindavo, kas jai buvo sakoma, ir kasdien vis klaus- 
davo ir klausdavo tų pačių dalykų. Atsitikdavo, kad imdavo tei- 
rautis apie jauniausią sūnų Steinfiną: gal jis neseniai lankęsis 
sodyboje, o gal jo laukiama neilgai trukus? Tačiau dažnai ji pri- 
simindavo, jog jis miręs. 

— Juk jis paliko keturis gyvus vaikus? O tu esi vyriausia? Na, 
na, aš Žinau; tavo vardas Inguna, tau... duotas mano motinos 


vardas — Ingebjorgos motina dar buvo gyva, kai tu atėjai į pa- 

saulį; jinai prakeikė dukterį, kad ta pabėgo su Steinfinu. Taip, 
jis buvo lengvatikis ir linksmuolis, tasai mano Steinfinas, ir jam 
brangiai atsiėjo, kad mėgo paleistuves, o dar ėmė ir pagrobė 
riterio dukterį... — Osa niekada nemėgo Ingebjorgos ir dažnai, 
prisimindama Steinfiną ir jo žmoną, pamiršdavo, jog kalba su jų 
dukterim. — Bet kaip čia išėjo — regis, vieną iš Steinfino dukre- 
lių ištiko didelė nelaimė? Ne, aš blogai prisimenu — argi jos gali 
būti jau tokios užaugusios?.. 

— Mieloji močiute, — kenčiančiu balsu prašė Inguna, — gal jums 
reikėtų truputį nusnūsti? 

— Taip, Gyrida, gal tas ir būtų geriausia... — Osa anūkę dažnai 
vadino Gyrida, laikydama ją Gyrida, Alfo dukterimi, — giminaite, 
apsilankiusia Berge prieš penkiolika žiemų. 

Tačiau visa, kas buvo jaunystėje, senoji šeimininkė aiškiai prisi- 
minė. Ji pasakojo apie tėvus ir brolį Finą, Arnvido tėvą, ir savo 
marčią Hilebjorgą, kurią mylėjo ir kurios bijojo, nors Hilebjorga 
buvo daug jaunesnė už ją. 

Nugyvenus keturiolika žiemų, ją išleido už Huvo Turės. Jis dau- 
giau nei dešimt metų gyveno susidėjęs su tąja Borghilda, o paskui 
meilužę labai nenoriai išsiuntė, — ji paliko Huvą tik rytą tos die- 
nos, kai Osa buvo įvesta į namus kaip nuotaka. Borghilda ir vė- 
liau, kol buvo gyva, tebelaikė Turę savo valioje, o ji mirė po dvide- 
šimties metų šiam vedus. Jis tarėsi su ja visais svarbesniais reika- 
lais ir vežiodavosi pas ją santuokinius vaikus, kad jiems išpranašautų 
ateitį ir pažiūrėtų, ar iš jų išeis kas doro. Tačiau Turė labiausiai 
rūpinosi keturiais vaikais, sugyventais su meiluže, ir juos labiau- 
siai mylėjo. Borghilda buvo vergės ir didiko duktė, pasak kalbų, 
gal net duktė vieno iš tų karalių, kurių anuomet Norvegijoje ne- 
stigo“? Ji buvo graži, sumani ir be galo valdinga moteris, išdidi, 
gobši pinigų ir negailestinga vargšams. 

Tuo metu Osa, Magnuso duktė, gyveno Huve. Ji pagimdė vyrui 
keturiolika vaikų, bet penki mirė lopšyje ir tik keturi iš likusių 
gyvų sulaukė pilnametystės. 

Osa prisiminė visus mirusius savo vaikus ir pasakodavo apie 
juos. Labiausiai sielojosi dėl vienos dukters, Herdis, kuri buvo 

paralyžiuota, nes vieną kartą užmigo ant rasotos kalvelės. Ji mirė 
po ketverių metų, išgyvenusi vienuolika žiemų. Paauglį sūnų ne- 
gyvai užspaudė jo arklys, o Magnusas žuvo per muštynes laive, kai 
drauge su kitais girtais jaunikaičiais grįžo namo iš pokylio Tutene. 
Magnusas buvo ką tik vedęs, bet vaikų nepaliko, o jo našlė nute- 
kėjo į kitą šalies šoną. Ji buvo vienintelė iš visų marčių, patikusi 
poniai Osai. 

— Bet sakykit, močiute, — klausė Inguna, — argi per visą jūsų 
amžių tebuvo vienos nelaimės? Argi nepasitaikydavo laimingų die- 
nų, kurias dabar galėtumėt prisiminti? 

Senelė žvelgė į ją ir, regis, nesuprato. Dabar, kai gulėjo laukda- 
ma mirties, jai tartum vienodai smagu buvo prisiminti ir nelai- 


mes, ir džiaugsmus. 


Inguna gyveno su senute visai neblogai. Ji buvo ne per stipriau- 
sia ir sveika būdama, niekuomet nemėgo daryti to, kam reikėjo 
didelių pastangų ar įtempto galvojimo. Dabar ji sėdėdavo su ko- 
kiu nors neskubinu rankdarbėliu, paskendusi savo mintyse, ir viena 
ausimi klausydavosi senelės kalbos. 

Paauglystės metais Inguna buvo nenuorama, ir jai sunku būda- 
vo ilgai nusėdėti vietoje. Dabar viskas virto kitaip. Keistoji liga, ją 
užgriuvusi išsiskyrus su Ulavu, tartum paliko kažkokį nenorintį 
trauktis šešėlį: rodėsi, kad visą laiką ji lyg pusmiegė. Fretasteine ją 
supo vieni berniukai, iš jų pirmų pirmiausias — Ulavas, su ber- 
niukais prasidėdavo visokie žaidimai ir išdaigos — visas tuometinis 
jos gyvenimas, o pati nieko doro nevaliojo sumanyti. Šioje sody- 
boje tebuvo vienos moterys — dvi senos ponios ir jų tarnaitės, 
taip pat keletas vyresnio amžiaus šeimynykščių ir darbininkų; jie 
Ingunos negalėjo prikelti iš mieguisto suglebimo, kuriam ji pasi- 
davė, kai gulėjo lovoje paralyžiuota ir laukė, kol visai išsekusi pa- 
sitrauks iš gyvųjų. 

Kai Ulavas dingo, ji, rodos, nebeturėjo jėgų tikėti, jog jis kada 
nors grįš. Per trumpą laiką ją užgriuvo pernelyg daug negandų — 
nuo tada, kai tėvas iškeliavo susitikti su Matiju, Haraldo sūnum, 
lig tos dienos, kai Arnvidas išvežė ją į Hamarą. Rodėsi, tartum ją 

nusinešė pagavęs smarkus srautas, o laikas, praleistas Hamare, 
buvo it sietuva, kuri juodu su Ulavu vis labiau įsuko, ir pamažu jie 
vis tolo nuo kits kito. Hamare viskas buvo nauja ir nepažįstama, 
pasikeitė ir pats Ulavas — jai pasidarė lyg svetimas. Jinai dar galėjo 
suprasti -- jis gerai darė, kad neieškojo progos slapčiom susitikti 
su ja, kai jie gyveno Hamare. Tačiau jo elgesys per pačios sumany- 
tą susitikimą Kalėdų išvakarėse ne juokais įvarė jai baimės; jautėsi 
tokia pažeminta ir sugniuždyta, jog nė karto nedrįso apie jį galvoti 
kaip seniau, jausdama malonų, karštą jo meilės ilgesį. Jos nuotai- 
ka buvo nelyginant vaiko, apkulto ir išbarto suaugusio žmogaus, — 
pati niekaip negalėjo suprasti, jog blogai pasielgė... 

Ir štai jis pas ją atėjo tą paskutinę naktį iš tamsos ir pūgos, visas 
apsnigtas, bejėgis ir susijaudinęs, drebantis iš nuovargio ir slepia- 
mo įtūžio — netekęs teisių žmogus, ant kurio rankų dar šiltas jos 
dėdės sūnaus kraujas. Ji anuomet kažkaip susitvardė. Bet kai jis 
iškeliavo, rodėsi, tartum ją būtų užlieję viso pasaulio vandenys. 

Sunkiai sirgdama Inguna iš pradžių manė, jog iš tikro jai yra 
taip, kaip sakė ponia Hilebjorga. Bet ilgainiui paaiškėjus, kad vai- 
ko neturės, ji net nepajuto nusivylimo. Buvo taip išsekusi, jog 
nebūtų valiojusi dar ko nors laukti — gero ar blogo. Jinai kantriai 
kentė sunkią ligą, ir niekas nesuprato, kas jai yra, ir atrodė, jau 
nebeliko vilties išgyti. Kai mėgino pažvelgti į ateitį, tematė vien 
juodą vilnijantį rūką, panašų į miglą, šmėžuojančią prieš akis, kai 
imdavo svaigti galva. 

Tada Inguna nugrimzdavo į atsiminimus, galvodavo apie viską, 
kas buvo tarp jos ir Ulavo pernai vasarą ir rudenį. Apsnūdusi bu- 
čiuodavo savo kasą, savo rankas ir įsivaizduodavo tai darant Ula- 
vą. Bet juo labiau įsisvajodavo ir pasiduodavo geiduliui, juo nejti- 
kimiau jai rodėsi, kad visa tai iš tikrųjų kažkada buvo. Tačiau ji vis 
dėlto tikėjo: vaidai baigsis, juodu pagaliau susieis ir, gavę ramybę, 
deramai gyvens, tik niekaip negalėjo to įsivaizduoti, — tiesiog ti- 
kėjo, kaip ir tuo, ką buvo girdėjusi iš kunigų apie palaimingą gy- 
venimą anapus. 

Paskui ji gulėjo paralyžiuota ir jau pati nelaukė, jog kada nors 
galės judėti. Drauge nutrūko ir paskutinis ryšys, ją dar tvirtai sie- 

jantis su kasdiena, su darbu ir su kitų žmonių gyvenimu. Jinai jau 
liovėsi tikėjusi, jog kada nors bus teisėta Ulavo, Auduno sūnaus, 
žmona, šeimininkaus jo sodyboje, gimdys jam vaikus. Vietoj šito 
įsitraukė į žaidimą ir svajones, nors ir nelaukė jų įsikūnijant. 

Kas vakarą, kai kambary užgesdavo žiburys ir ugniakure išblės- 
davo ugnis, Inguna įsivaizduodavo, kad atėjo Ulavas ir atsigulė 
greta jos. Kas rytą nubudusi įsivaizduodavo, kad jos vyras atsikėlė 
ir išėjo oran. Ji gulėdama klausydavosi dienos garsų, sklindančių 
šioje didelėje sodyboje, ir dėdavosi esanti Hestvikene, tarsi Ula- 
vas liepęs parvežti šieno iš kalnų ganyklos; tai esą jo arkliai ir jo 
rogės, tai jis nurodąs, kam ką dirbti. Kai Steinaras bent valandžiu- 
kę gulėdavo ramus šalimais lovoje, ji apglėbdavo vaiką liesa ranka, 
glausdavo šviesią jo galvelę prie krūtinės ir mintyse vadindavo vai- 
ką Audunu, laikydama jį savo ir Ulavo sūnumi. Bet Steinaras no- 
rėdavo keltis ir lėkti sau, spurdėdavo mėgindamas ištrūkti iš jos 
glėbio. Inguna įkalbinėdavo jį likti, duodavo jam gardėsių, pa- 
slėptų lovoje, sekdavo pasakas ir tardavosi esanti motina, šneku- 
čiuojanti su savo vaiku. 

Pirmas dalykas, pažadinęs ją iš svajonių, buvo tas, kad, atvažia- 
vus į Bergą, ponia Magnhilda nurišdino jai nuometą. Niekada anks- 
čiau jai nebuvo atėję į galvą, jog, suartėjusi su Ulavu, užsitraukė 
gėdą. Fretasteine išvis mažai galvojo, vien mylėjo. Ir tik kai Ulavas 
su Arnvidu paskubom susiruošė į Hamarą reikalauti pripažint jo 
teisę į ją, sieloje kilo lyg ir koks sąmyšis. Bet kai gerasis vyskupas 
atsiuntė baltos drobės, kaip dorybės ženklą, ir liepė apsirišti gal- 
vą, ji vėlei nusiramino. Net jeigu ir nusikalto dėdėms, turintiems 
ją išleisti už vyro po tėvo mirties, jo šventenybė Turfinas viską vėl 
sutvarkys, ir ji taps tokia pat gera žmona kaip ir visos kitos ištekė- 
jusios moterys. 

Jai šiurpas ėjo per kūną jaučiantis neįprastai pažemintai dėl to, 
kad turi vaikščioti vienplaukė, nors pusantrų metų nešiojo ište- 
kėjusios moters galvos apdarą. Rodės, lyg ją būtų begėdiškai iš- 
rengusios prievartautojo rankos, kaip buvo elgiamasi su vergėmis 
vergų prekyvietėse senovės laikais. Ji stengdavosi neiti ponios 
Magnhildos menėn tada, kai ten būdavo prašalaičių. Niekur nesi- 

rodydavo tarp žmonių savo noru, tik nueidavo bažnyčion, — ten 
visos moterys turi prisidengti galvas. Inguna stengdavosi užsimaukš- 
linti apsiausto gobtuvą ant veido, kad nesimatytų nė sruogelės. 
Norėdama bent truputį išpirkti tai, kad dabar buvo priversta reng- 
tis ne taip, kaip dera, ji atsisakė visų papuošalų, dėvėdavo tik tam- 
sius be puošmenų drabužius, o plaukus pindavosi į dvi standžias 


kasas be jokių kaspinų ar blizgučių. 


Paskui atėjo pavasaris. Vieną dieną dingo užutėkyje ledas, su- 
liūliavo skaidrus vanduo, atspindėdamas žaliuojančias atšlaites vie- 
noje ir kitoje pusėje. Dabar Berge buvo gražu. Inguna išvedė se- 
nelę prie saulės šildomos sienos ir atsisėdusi šalia siuvo marški- 
nius Audunui, Ulavo sūnui. Ulavas jai sakė, kad Hestvikenas fiordo 
pakrantėje. 

Ji prasimanė šiokių tokių darbelių ant Osos klėties aukšto. Ėjo 
tenai kas rytą, dėliojo ir tvarkė daiktus. Nuėmusi dangtį pasistie- 
busi pažvelgė pro langelį į lauką. 

Kitoj užutėkio pusėje pakrante plaukė valtis, ilgi ruožai raižė 
tamsų miškingo kalnagūbrio atspindį. Inguna įsivaizdavo ten plau- 
kiant Ulavą su jų sūneliu. Juodu plaukė į šį krantą. Inguna aiškiai 
matė. Jie atsiyrė iki prieplaukos, ir Audunas padėjo tėvui pririšti 
valtį. Tėvas jau stovėjo viršuje ant medinio tiltelio, o vaikas rinko 
mantą iš valties paskuigalio. Paskutinį paėmė nedidelį savo kirve- 
lį, Ulavas ištiesė ranką ir padėjo vaikui išsiropšti — taip, šis jau 
toks didelis kaip Jonas, jauniausias jos brolis. Juodu takeliu kopė 
sodybon, tėvas prieky, o sūnus'iš paskos. 

Ji dar turėjo dukrelę, vardu Ingebjorga. Ta buvo kieme — ėjo iš 
podėlio nešina dideliausiu mediniu dubeniu, pilnu papločių. Štai 
ji atlaužia kąsnelį ir trupina vištoms, ne, ne vištoms — Žąsims. 
Inguna prisimena: jos vaikystės metais Fretasteine buvo žąsų, ir 
tie sunkūs balti, pilkai dėmėti paukščiai atrodė kažkokie poniški. 
Hestvikene turi būti žąsų... 

Patylom, tarsi darydama kažką neleistino, ji prisėlino prie du- 
rų ir užšovė sklendę. Paskui ištraukė iš skrynios savo nuometą ir 
apsirišo juo galvą. Tada pasuko diržą, kad sagtis būtų šone, ir pa- 

sikabino ant diržo visa, ką tik rado sunkesnio, — avikirpes žirkles 
ir kelis raktus. Taip pasidabinusi atsisėdo ant nepaklotos lovos 
krašto; susidėjusi rankas į skreitą, svarstė, ką dar reikia padaryti 


ligi pareinant vyrui ir vaikams... 


Bergą gana retai pasiekdavo žinios apie svarbiausius anų metų 
Norvegijos įvykius“ Inguna beveik nieko negirdėjo tūnodama 
senelės troboje. Todėl kaip perkūnija iš giedro dangaus jai buvo 
žinia, kad vyskupas Turfinas paskelbtas už įstatymo ribų ir turi 
išvažiuoti iš šalies... 

Tą žinią žiemos pradžioje sodybon atnešė jų parapijos kunigas. 
Jo šventenybė Turfinas išbuvęs keletą mėnesių Nurdalyje, o iš ten 
ketinęs važiuoti susitikt su arkivyskupu kažkur šcheruose. Bet dar 
anksčiau visi šie baronai, dabar valdantys šalį, ir arkivyskupą, ir 
daugelį vyskupų paskelbę esant už įstatymo ribų ir ėmę juos taip 
persekioti, jog šie pabėgę iš šalies kas sau. Vyskupas Turfinas tik- 
riausiai įsėdęs į kokį laivą, bet niekas nežinąs, nei kur jis paskui 
pasidėjo, nei kada jo galima laukti sugrįžtant. Parapijos kunigas 
ne per daug dėl to krimtosi — vyskupas jį kaip reikiant buvo išba- 
ręs už tingumą ir už tai, kad skiriąs didikams ne per daug griežtą 
atgailą už nuodėmes, tačiau pats kunigas laikė save geru ganytoju 
ir manė, kad su jo kaimene netinka taip elgtis, kaip nori vyskupas, 
ir buvo labai įsižeidęs ant to atkaklaus kaulvelkio vienuolio, kaip 
jis vadino vyskupą. 

Buvo aišku, jog vyskupų ir jaunojo karaliaus tarybos narių ne- 
santaika susijusi su svarbiausiais valstybės reikalais, ir Ulavo, Au- 
duno sūnaus, vedybų byla tebuvo mažmožis, kuriam niekas ne- 
teikė reikšmės, net jeigu, norint pasmerkti Hamaro vyskupo savi- 
valę, ir būtų paaiškėjęs jo ketinimas paminti senus šalies įstatymus 
bei teisę. Tačiau parapijos kunigas norėjo likti turtingos Bergo 
šeimininkės bičiuliu, o gal ir pats nesuprato, kokia menka toji 
dviejų vaikų vedybų byla toli nuo tų apylinkių, kur žmonės žino 
apie jų giminę. Dėl to jis kalbėjo, girdi, reikią manyti, kad vysku- 
pas Turfinas paskelbtas už įstatymo ribų labiausiai už tai, kad iš- 
tiesęs pagalbos ranką pikčiausiam Steinfino giminės priešui. 

Inguną pagavo neapsakoma baimė. Atsitokėjusi vėl pamatė, ko- 
kia yra tikroji jos būklė, ir visos svajonės ūmiai nuvyto, kaip pa- 
juosta ir nuleipsta žydinti lanka, pakąsta nakties šalnos. Visa vir- 
pėdama Inguna suprato: jinai tėra bejėgė, palikta likimo valiai 
našlaitė, ne mergina ir ne žmona, neturinti jokio bičiulio, galin- 
čio ginti jos teises: Ulavas išvažiavęs, ir niekas nežino, kur jis kla- 
joja, vyskupas ištremtas, o Arnvidas toli gyvena, ir ji negali duoti 
jam žinios. Jeigu prieš ją nusistatę giminės dabar panorėtų atker- 
šyti, vienintelis žmogus, kuriuo galima pasikliauti, tėra sukriošu- 
si, suvaikėjusi senelė... Jinai visa susigūžė, virpanti, svyruojanti 
būtybė, ir sukaupė paskutinę savo silpnos, nerimastingos sielos 
valią — ji tvirtai laikysis Ulavo ir bus jam ištikima, net jeigu dėl jo 
būtų mirtinai užkankinta. 


Tuo pat metu, prieš adventą, į Bergą atkeliavo Tura, Steinfino 
duktė, su vyru Hokonu, Gauto sūnumi. Hokonas vis negalėjo rasti 
vietos įsikurti, o Tura dar prieš Kalėdas turėjo gimdyti. Tad jauna- 
vedžiai ir ketino praleisti šią žiemą Berge. Inguna seserį bebuvo 
mačiusi prieš dvejus metus, o su svainiu išvis niekada nebuvo su- 
sitikusi. Jis atrodė nieko sau — aukštaūgis jaunas vyras gražių vei- 
do bruožų, tamsiai rusvais garbanotais plaukais, bet turėjo mažy- 
tes rudas akis, pernelyg arti įsodintas abipus aukštos, kumpos 
nosies, ir gerokai Žvairavo. 

Jau pačią pirmą dieną jis nerodė svainei jokio draugiškumo. Ir 
kalba, ir elgesiu aiškiai davė suprasti laikąs Inguną puolusia mote- 
rim, užtraukusia nešlovę sau ir visai giminei. Jis be galo džiaugėsi 
vedybomis, didžiavosi Turos grožiu ir sveiku protu, didžiavosi ir 
tuo, kad netrukus ji jam pagimdys paveldėtoją visų tų turtų, ku- 
riais vis gyrėsi; visur kur jis leidosi žmonos už nosies vedžiojamas, 
ir tai Hokonui išėjo tik į sveikatą. Nors buvo laimingai vedęs, o 
vargšė Inguna net nežinojo, kokią garbę ir laimę atstūmė suartė- 
jusi su Ulavu, Auduno sūnum, užuot ištekėjusi už Hokono, Gau- 
to sūnaus, Hokonas vis dėlto jos nekentė, kam pasirinko vaikėzą, 
tarnavusį jos tėvui, žmogų, apie kurio giminę ir turtus čia, Mjose- 
no ežero apylinkių kaimuose, niekas nieko tikro nežinojo, vaikėzą 
vietoj jo, Harlando riterio sūnaus. 

O jaunesnė sesuo vaikštinėjo trykštanti sveikata ir švytinti, bal- 
ta ir raudona, didžiuodamasi esanti šeimininkė, nors neturėjo nei 
sodybos, nei namų, kur galėtų šeimininkauti. Baltas jos nuome- 
tas, dėvimas garbingai ir teisėtai, kadaravo kone iki kulnų, prie 
diržo dzingsėjo didelis raktų ryšulys, nors vienas Dievas težinojo, 
kokias duris atrakina ir užrakina sodybos neturinčio ūkininko žmo- 
na. Bet Tura taip elgėsi, jog kiekvienas Bergo šeimynykštis ir pati 
šeimininkė bemaž iš kailio nėrėsi norėdami pagerbti ją ir jos vyrą, 
o moterys suruošė viską, kad laukiamas kūdikis būtų priimtas 
kuo iškilmingiau, kaip dera pono sūnui. 

Kai jiedvi augo, Inguna žinojo Turą širdyje esant jai nepalan- 
kią — pasak jos, vyresnė sesuo nemeili tėvams, lengvabūdė ir tin- 
ginė, jai labiau būtų derėję sėdėti su motinz ir tarnaitėmis mote- 
rų troboje, nei visą laiką bėgioti ir žaisti su Ulavu ir jo draugais. 
Bet Tura niekada nieko jai nesakė: ji buvo dvejais metais jaunes- 
nė, o vaikystėje tai didelis amžiaus skirtumas, be to, Ingunai buvo 
vis tiek pat, ką apie ją galvoja Tura. Tiesa, paskutinį rudenį Fretas- 
teine Tura nė žodeliu neprasitarė, ką nujautė darant seserį ir kuo 
baisėjosi, — Inguna tai žinojo. Ir tik tada, kai jiedvi apsigyveno 
Hamaro vienuolyno išlaikomų moterų sodyboje, Inguna jai išsi- 
pasakojo; anuomet Tura per daug nesmerkė jos ir Ulavo, buvo jai 
gera, kol ten gyveno. Iš dalies dėl to, kad Tura visą laiką mylėjo 
įbrolį tikra seseriška meile — Ulavas jai labiau patiko nei sesuo ir 
broliai, nes buvo ramesnis ir paprastesnis; be to, Ulavą ir Inguną 
kažkiek rėmė vyskupas, o visi žmonės, su kuriais seserys susidur- 
davo čia, mieste, sekė vyskupu ir galvojo kaip jis; net jeigu Ulavas 
atsakė savivale į savivalę, vis dėlto daug baisesnė atrodė savivalė 
tų, kas norėjo paminti sužadėtuves, sutvirtintas rankų sukirtimu, 
nes jaunikis nepilnametis ir neturi galingų užtarėjų. Niekas ne- 
abejojo, kad vyskupas varys šią bylą iki tokio galutinio sprendi- 
mo, kuris suteiks garbę Ulavui. Dėl to tada Tura ir nemanė, kad 
Ingunos neapdairus elgesys užtrauks jiems visiems gėdą. 

Dabar viskas virto kitaip. Tura negalėjo dovanoti Ulavui, jog jis 
nužudė artimą jos giminaitį, ir rūsčiais žodžiais jį smerkė, kad 
jiems visiems šitaip atsiteisė už tai, ką gero jam yra padarę auklė- 


dami jį, vienišą našlaitį, Steinfino šeimoje. Ji buvo maloni Ingu- 

nai, bet ši vis dėlto suprato, ką apie ją mano Tura: girdi, nuo pat 
vaikystės ji jau turėjusi tokių polinkių, ir jaunesnė sesuo nė kiek 
nesistebinti, kad galiausiai pakliuvo bėdon, tačiau Tura norėjo būti 
gera ir labiau neapsunkinti vargšės sesers ir taip sunkios naštos, 
kurią ji pati užsikrovė. 

Inguna tylėjo ir linkčiojo galvą girdėdama švelnius ir negarsius 
Turos užuojautos žodžius, bet kai kalba pakrypdavo apie Ulavo 
nusikaltimus, Inguna imdavo jai prieštarauti. Tačiau tas neką te- 
padėjo, nes Tura buvo kur kas pranašesnė už ją; Ingunos vyresnis 
amžius dabar, kai Tura ištekėjusi, ničnieko nebereiškė. Tura buvo 
patyrusi moteris ir turėjo teisę spręsti apie kitus suaugusius žmo- 
nes. O Inguna neturėjo teisės į savo gyvenimo patirtį, meilės pa- 
tirtį, už kurią visi iki vieno ją norėjo nubausti, į šeimininkavimo ir 
vaiko auklėjimo patirtį, įsivaizduotą svajonėse, bet niekada netu- 
rėtą iš tikrųjų. Suvargusi ir prislėgta ji sėdėdavo savo kampe ir 
žiūrėdavo, kaip Tura su Hokonu pripildo visą sodybą savo gyveni- 
mo. Tamsia atgailaujančios nusidėjėlės suknia, storom, lygiom ka- 
som, nukarusiom ant krūtinės ir tokiom sunkiom, jog, regis, nuo 
plaukų svorio bent kiek kūprinasi ir lenkia galvą į priekį, jinai 
buvo panaši į vargšę tarnaitę greta jaunos išsipusčiusios ponios. 

Tura pagimdė sūnų, kaip juodu su Hokonu ir tikėjosi, — stam- 
bų ir daug žadantį kūdikį, kaip sakė visi, kas jį matė. Inguna buvo 
pasodinta prie sesers, kol ši gulės, bet ir vėliau dažnai ateidavo 
aplankyti sūnėno. Ji visada labai mėgo mažus vaikus, o dabar karštai 
pamilo tą mažutėlį Steinfiną, Hokono sūnų. Kai pasiguldydavo jį 
nakčiai lovon, kad motina pasilsėtų, negalėdavo susilaikyti neįsi- 
vaizdavusi, kad čia jos pačios vaikelis. Vėl mėgino susišildyti anks- 
tesniais svaičiojimais, kad ji - Hestvikene, savo sodyboj, ir gyvena 
su Ulavu ir abiejų vaikais — Audunu, Ingebjorga ir šiuo naujagi- 
miu. Bet dabar skaudžiai juto, jog tai — tik varganas svajonių vora- 
tinklis, kuriuo ji mėgina prisidengti, o sesuo — gerai ir šiltai apsi- 
klosčiusi aiškiai matomu turtu greta vyro ir žindomo kūdikio, at- 
lydėta aibės šeimynykščių, užimančių tiek vietos sodyboje, o 
skryniomis ir maišais su jų geru užversti namai ir podėliai. 


Hokonas norėjo iškelti šaunias krikštynas, ir ponia Magnhilda 

pasiėmė pusę visų išlaidų. Į pokylį atkeliavo ne tik Hafturas, Kol- 
beino sūnus, tapęs geru Hokono draugu, bet ir dėdės — Kolbeinas 


su Ivaru; kitiems svečiams išvažiavus, jie dar liko kelias dienas. 


Vieną vakarą giminaičiai sėdėjo ir valgė ponios Magnhildos me- 
nėje; Osa, Magnuso duktė, taip pat buvo ir sėdėjo garbės vietoje, 
Inguna — greta jos, pagelbėdama senikei valgyti ir gerti, nes šiai 
smarkiai drebėjo rankos. Bet apskritai tą žiemą ji buvo daug svei- 
kesnė; labai džiaugėsi tapusi prosenele, — šios naujos žinios nie- 
kada neužmiršo, vis klausinėjo apie kūdikį ir dažnai norėdavo jį 
matyti. 

Tą vakarą vyrai kalbėjo apie baronų ir vyskupų nesantaiką, ir 
Turės sūnūs davė suprasti gerai žiną, kas nugalės. Girdi, vyskupai 
turėsią pasiduoti, pasitenkinti savo, kaip žmonių dvasinių ganyto- 
jų, valdžia, o baronai paliksią nepakeistus visus senuosius įstaty- 
mus, liečiančius pasauliečių nusikaltimus. Apie vyskupą Turfiną 
daugelis čionykščių, jo paties vyskupijos kunigų maną, kad jis per 
toli nuėjęs. 

— Aš apie tai šnekėjausi su trijų parapijų kunigais, mokytais ir 
gerais Dievo tarnais, — tarė Kolbeinas, — ir visi trys man atsakė 
sutinką atlaikyti mišias vestuvių dieną, kai tekinsime Inguną. 

Ponia Magnhilda atsiliepė: 

— Juk akivaizdu, kad vyskupo bylos aiškinimas negali būti tei- 
singas. Dievo įsakymuose nepasakyta, kad Jo tarnai turi eiti išvien 
su lengvabūdžiais ir savavaliais jaunikliais ar kad šventoji Bažnyčia 
turi pagelbėti netikusiems vaikams daryti savo prieš tėvų valią... 

— Žinoma, nepasakyta, — pritarė kiti. 

Ingunos veidas skaisčiai nuraudo, bet ji atsitiesė, o jos žvilgsny- 
je buvo ir baimė — akys atrodė neįprastai didelės ir juodos, kai ji 
žiūrėjo į dėdes. 

— Taip, mes šnekam apie tave, — pasakė Kolbeinas. — Per ilgai 
sėdi savo giminėms ant sprando, Inguna. Pats laikas surasti tau 
vyrą, kurs tave sutramdytų. 

— O ar jūs rasit vyrą, kurs mane imtų? — niekinamai paklausė 
Inguna. — Tokią menkystę, kokia mane laikot? 

— Mes šnekam ne apie tai, —- ėmė niršti Kolbeinas. — Manau, 
turėjai ganėtinai laiko atgauti sveiką protą. Tikriausiai nesi tokia 
besarmatė, kad norėtum gyventi su vyru, susitepusiu rankas tavo 
pusbrolio krauju, net jeigu ir gautum jį už vyrą? 

— Juk ir seniau pasitaikydavo žmogui nukentėti nuo saviškių, — 
dvejodama negarsiai tarė Inguna. 

— Liaukis plepėjus, — sušuko įniršęs Kolbeinas. — Niekada ne- 
išleisim tavęs už Einaro žudiko. 

— Taip, jūs galbūt ir turit valią tvarkyti, — tarė Inguna. Pajuto, jog 
visi sėdintieji prie stalo sužiuro į ją. Ir kažkaip keistai uždegė pajau- 
timas, kad štai ji išėjo iš šešėlio pamynusi nuolankumą. — O jeigu 
norit išleisti mane už kito — pamatysit, kad tą sutvarkysit ne jūs! 

— O kas, pasak tavęs, sutvarkys? — niekinamai paklausė Kol- 
beinas. 

Inguna tvirtai įsikibo į suolą, ant kurio sėdėjo. Pati juto, kaip 
nubalo skruostai. Viskas buvo tikra, ne svajonė. Čia jinai kalbėjo, 
o visi stebeilijo į ją. Nespėjus atsakyti įsiterpė Ivaras, norėdamas 
sutaikinti: 

— Dėl Dievo meilės, Inguna... tas Ulavas... niekas nežino, kur 
jis bastosi. Pati nežinai, ar jis gyvas, ar ne. Galbūt ketini visą amžių 
našlauti laukdama negyvėlio? 

— Aš žinau, kad jis gyvas. — Įkišusi ranką už ančio, išsitraukė 
mažą peiliuką sidabrinėmis kriaunomis, kurį prisirišusi raišteliu 
nešiojo ant kaklo. Ji atrišo peiliuką ir padėjo ant stalo. — Prieš 
mudviem skiriantis Ulavas davė jį man kaip akivaizdų ženklą, jis 
prašė manęs laukti, kol ašmenys žvilgės, o kai apsitrauks rūdi- 
mis — Ulavas bus miręs, — taip jis sakė... 

Keletą sykių ji garsiai ir sunkiai atsiduso. Ir staiga pastebėjo 
kiek žemiau prie stalo vaikiną, kuris žvelgė į ją lyg apžavėtas. 
Inguna žinojo, kad jis — Gudmundas, Jono sūnus, vienintelis 
turtingos sodybos paveldėtojas gretimoje parapijoje; čia, Berge, 
matė jį kelis kartus, bet kalbėti su juo niekada nepasitaikė. Da- 
bar ji ūmiai suprato: štai jaunikis, kurį jai perša dėdės, jokios 
abejonės. Ji nenuleido akių nuo vaikino — pati juto, kad jos žvilgs- 
nis tvirtas kaip plienas. 

Tada Ivaras, Turės sūnus, norėdamas visus sutaikinti, kasyda- 
masis pakaušį, vėl įsiterpė: 

— Tokie ženklai... hm... nežinau, ar galima jais tikėti... 

— Aš manau, Inguna, dar pamatysi, kas turi pasirūpinti tavo 
tekėjimu, — nutraukė jį Kolbeinas. — Tu, ko gero, prieštarausi, 
jeigu mes išrinksim tokį jaunikį, kokį laikom tau lygiu? Į ką tu 
dabar kreipsies pagalbos, kai tavo draugas vyskupas išdūmė iš ša- 
lies ir tu jau nebegalėsi pasislėpti po jo mantija? 

— Aš kreipsiuos į Viešpatį Dievą, savo kūrėją, — atsakė Inguna; 
jos veidas buvo išbalęs kaip drobė, ji kilstelėjo nuo suolo. — Pasi- 
kliausiu jo gailestingumu, kad išvengčiau dar didesnės nuodėmės, 
į kurią jūs mane stumiat. Pirmiau šoksiu į fiordą, nei jūs mane 
grasindami priversit būti paleistuve ir gulti į vestuvinę lovą su ki- 
tu, kai mano tikrasis vyras tebėra gyvas! 

Ir Kolbeinas, ir Ivaras norėjo jai atsakyti. Bet tada, pasirėmusi 
rankomis į stalą, vargais negalais atsistojo senoji Osa, Magnuso 
duktė; stovėjo aukšta, laiba, sakumpusi ir paeiliui žiūrėjo į vyrus 
senomis paraudusiomis, ašarojančiomis akimis. 

— Ką norit daryti šitam vaikui? — grasinamai paklausė uždėda- 
ma kaulėtą leteną ant Ingunos sprando. — Man regis, jūs linkit jai 
bloga. Ivarai, sūnau, ar tu nori būti varinėjamas to netikėlio, Borg- 
hildos išperos? Jie trokšta išgalabyti Steinfino vaikus, aš matau, — 
argi judu, tu, Magnhilda, ir tu, Ivarai, tarnausit jam parankiniais? 
Bijau, kad judu pasidarysit man nebereikalingi! 

— Liaukis, mama! — prašė Ivaras, Turės sūnus. 

— Močiute! — Inguna prigludo prie senelės, palindo po jos kai- 
linių skvernu. — Taip, taip, močiute, jūs privalot man pagelbėti! 

Senikė ją apkabino. 

— Eime, — sušnibždėjo. — Eikš su manim, vaikeli, eime! 

Inguna atsistojo ir padėjo senelei pereiti aslą. Grabaliodama 
lazda kelią, o kita ranka remdamasi į anūkės petį, Osa, Magnuso 
duktė, nuklibikštavo prie durų, visą laiką murmėdama: 

— Kad būtų Borghildos išperos parankiniais... tikri mano vai- 
kai... per ilgai gyvenu, man regis! 


— Oi ne, mama... — Ivaras ėjo paskui motiną, paėmė iš jos lazdą 

ir atstatė jai petį pasiremti. — Aš visą laiką sakiau — geriau taikintis 
su Ulavu, bet... O dabar, kai jo nei regėt, nei girdėt... 

Jie atėjo prie Osos trobos durų. Ivaras pažvelgė į dukterėčią: 

— Patikėk, aš nenoriu tau blogo. Bet, manau, ir tau geriau bū- 
tų... kad ištekėtum ir pati tvarkytum savo turtą. Būtų kur kas ge- 
riau, negu slampinėti šičia ir nykti... 

Inguna jį atsargiai nustūmė, pati bemaž perkėlė senelę per 
slenkstį ir užsklendė duris, palikdama Ivarą lauke. 

Ji nurengė ir paguldė senikę, atsiklaupusi prie jos lovos, drauge 
sukalbėjo vakarinę maldą. Po neįprastų pastangų Osa visai su- 
gniužo. Prieš guldama miegoti Inguna truputį aptvarkė trobą. 

Ji stovėjo vienmarškinė ir buvo jau belipanti lovon, tik štai kaž- 
kas negarsiai pabeldė į duris. Inguna priėjusi atšovė skląstį — ir 
pamatė stovint sniege žmogų, juoduojantį prieš žvaigždėtą dan- 
gaus skliautą. Jam nespėjus nė prasižioti, sumetė: čia jaunikis, ir 
staiga pajuto kažkokį ypatingą šventišką pakilimą, bet ir gąstelėjo. 
O vis dėlto šis tas ėmė ir nutiko! 

Tai buvo, kaip ji manė, Gudmundas, Jono sūnus. Jis paklausė: 

— Ar tu jau gulėjai? Norėčiau paklausti, ar galiu šįvakar su ta- 
vim valandžiukę pašnekėti. Supranti, man skubu. 

— Na, tai užeik. Juk negalim mudu stovėti speige... 

— Tu gulkis, — tarė jis įėjęs vidun ir pamatęs, kaip plonai ji 
apsirengusi. — Gal leisi man prigulti va čia, iš krašto, taip paran- 
kiau bus šnekėtis. 

Iš pradžių jie gulėdami kalbėjosi apie orą ir apie Hokoną, Gau- 
to sūnų, kuris tikriausiai ketinąs įsikurti Fretasteine, o tada Haf- 
turui reikėsią grįžti namo pas tėvą. Ingunai patiko Gudmundo 
balsas, ramus, mandagus jo elgesys. Ir jie nieko negalėjo padaryti: 
jai patiko gulėti tamsoje ir maloniai, jaukiai šnekučiuoti su jauni- 
kiu. Juk taip seniai niekas į ją nesižvalgė, niekas neturėjo noro 
apie ją pasiteirauti. Ir nors privalėjo jam pasakyti, kad veltui per- 
šasi, Inguna tarsi pakilo savo pačios akyse — juk į ją atkreipė akis 
toks pasiturintis žmogus kaip Gudmundas, o giminaičiams ji te- 
buvo lyg kampe šluota. 

— Taigi norėčiau tave paklausti vieno dalyko, — galiausiai tarė 
svečias. — Ar tu rimtai šnekėjai šįvakar? 

— Kaipgi, rimtai. 

— "Tada verčiau pasakysiu tau iš karto, — kalbėjo Gudmundas, — 
mano gimdytojai nori, kad aš šiemet vesčiau, ir mes sutarėm per 
Ivarą, Turės sūnų, prašyti tavo rankos. 

Inguna tylėjo; Gudmundas varė toliau: 

— Bet jeigu aš paprašysiu surasti nuotaką kitoj vietoj, tėvas tik- 
riausiai sutiks. Jeigu tu iš tikro taip galvoji, kaip šnekėjai šįvakar. — 
Nesulaukęs atsako jis kalbėjo: — Juk tu supranti, kad Ivaras ar 
Kolbeinas, jei pirma kreipsimės į katrą iš jų, mums nepasakys 
„ne“. Bet jeigu tas tau ne prie širdies, aš viską susitvarkysiu ir tau 
nereikės kankintis. 

Inguna prabilo: 

— Nesuprantu, Gudmundai, kaip tau ir tavo giminėms šovė į 
galvą pasirinkti tokią kaip aš — juk esi vertas kur kas geresnių ve- 
dybų. Tu tikriausiai žinai visa, ką apie mane kalba žmonės. 

— Žinau. Bet žmogus negali būti per daug griežtas ar kietaširdis 
kitiems. Tavo giminės žada tau duoti tokį pat palikimą kaip seseriai 
ir broliams, jei mudu susitartume, o man tu patinki... esi graži... 

Inguna ne iškart atsakė. Kaip gera buvo šitaip gulėti ir šneku- 
čiuotis su tokiu lemtu vaikinu, justi tamsoje šiltą jo artumą ir gyvą 
alsavimą ant savo skruosto. Taip ilgai aplink ją tvyrojo tuštuma ir 
šaltis. Ji labai romiai pasakė: 

— Juk žinai, ką galvoju: aš negaliu leistis ištekinama už ko pa- 
kliuvo, o ne už to, kam aš priklausau. Antraip, žinok, nenumočiau 
ranka į tą laimę, kurią man siūlot. 

— Taip, — atsakė Gudmundas. — Ar tau neatrodo, Inguna, kad 
mudu gerai sutartume? 

— Tikriausiai. Tik trolio pati negalėtų su tavim sugyventi. Bet, 
supranti, aš nesu laisva... 

— Suprantu, — atsakė Gudmundas ir atsiduso. — Ką gi, pasirū- 
pinsiu, kad per mus tavęs daugiau nebekankintų. Aš mielai ves- 
čiau tave. Bet tikriausiai gausiu kitą... 

Juodu dar truputį pagulėjo ir pašnekučiavo, bet pagaliau Gud- 
mundas pasakė, jog jau laikas eiti, o Inguna jam pritarė. Jinai jį 
palydėjo iki durų, norėdama jas užsklęsti, ir juodu atsisveikino 


paspausdami kits kitam ranką. Grįžusi ir vėl atsigulusi lovon, 

Inguna pasijuto nuostabiai sušildyta ir pralinksmėjusi. Šiąnakt 


ji jau gerai miegos... 


Per gavėnią Ingunai buvo leista nujoti į miestą atlikti išpažin- 
ties pas brolį Vegardą — jis buvo jos dvasios tėvas nuo tos dienos, 
kai, būdama aštuonerių metų, gavo sutvirtinimo sakramentą, lig 
pat to laiko, kai Arnvidas ją išsivežė į Miklebę. 

Nelengva jai buvo išpažinti vienuoliui visus savo sunkumus. Lig 
tolei per išpažintį ji nesakydavo nieko kito, tik vardindavo savo 
nuodėmes, kaip antai: meldusis išsiblaškiusi, šiurkščiai atsakinė- 
jusi tėvams, pykusi ant Turos ar tarnaičių, paėmusi kokį daiktą 
nepaklaususi, sakiusi netiesą — ir dar tą paskutinę — su Ulavu. 
Dabar nujautė: reikės daugiau kalbėti apie savo mintis, o jai pa- 
čiai sunku buvo jas sugaudyti ir išsakyti žodžiais. Bet labiausiai ji 
baiminosi, kad ją prigąsdins arba grasinimais privers sulaužyti prie- 
saiką, duotą Ulavui, Auduno sūnui, Dievo akivaizdoje. 

Brolis Vegardas pasakė, jog ji gerai pasielgė atsisakydama tekėti 
už kito, kol negavo tikros žinios apie Ulavo mirtį. Vienuolis daug 
rūsčiau nei vyskupas pasmerkė jos ir Ulavo savivalę, bet ir jis pri- 
pažino: juodu esą susieti su kits kitu iki grabo lentos. O dabar ji 
turinti prašyti Dievą gelbėti nuo minčių apie savižudybę; tai esan- 
ti mirtina nuodėmė, ne mažesnė kaip ir prievartinis tekėjimas 
netapus našle. Ir jis kuo griežčiausiai įsakė negalvoti per daug, 
kaip matyti iš jos žodžių, apie gyvenimą su Ulavu nei apie vaikus, 
kurių su juo susilauks. Tokios mintys galinčios tik nusilpninti jos 
valią, pažadinti geidulius ir sukelti priešiškumą giminėms, o ji tik- 
riausiai jau supratusi, kad juodu su Ulavu patys užsitraukę nelai- 
mę švelniomis glamonėmis ir neklausymu tų, kuriuos Dievas jiems 
paskyrė jaunystės metais. Dabar daug geriau jai būsią semtis kan- 
trumo dorybės, kęsti savo dalią kaip mylinčio tėvo bausmę, gy- 
venti maldomis, išmaldos dalijimu ir nuolankia meile giminėms, 
aišku, lig tolei, kol šie pareikalaus, kad, jiems paklususi, įpultų į 
kitą nuodėmę. Galiausiai brolis Vegardas pasakė: jo nuomone, jai 
būtų geriau eiti į vienuolyną ir ten gyventi kaip pamaldžiai našlei 
ir laukti žinios, kad Ulavas gali grįžti tėvynėn ir ją išsivežti, jei 

Viešpats panorės suteikti jiems tokią laimę. O jeigu ji tikrai suži- 
nosianti, jog nebėra jo gyvo, tada galėsianti išsirinkti, ką norė- 
sianti: ar grįžti atgal į pasaulį, ar duoti vienuolės įžadus ir pasi- 
švęsti maldoms už Ulavo ir tėvų vėles, taipgi už vėles tų, kurie 
išklydo iš tikrojo kelio per savivalę ir per didelę meilę šio pasaulio 
galybei ir žemiškiems džiaugsmams. Vienuolis siūlėsi apie tai pa- 
kalbėti su jos giminaičiais ir palydėti į vienuolyną, jeigu ji panorė- 
tų ten keliauti. 

Tačiau Inguna išsigando: bijojo, kad, įkėlus koją į vienuolyną, 
nelengva bus iš jo pasitraukti, nors brolis Vegardas ir tvirtino, kad 
ji negalėsianti duoti vienuolės įžadų, kol tebėra gyvas Ulavas. Jinai 
atsakė, kad močiutė esanti sena, sukriošusi ir reikalinga jos prie- 
žiūros, ir brolis Vegardas sutiko: jeigu Osai, Magnuso dukteriai, 
reikia, Inguna tegu liekanti su močiute. 

Ingunai po Velykų sugrįžus į Bergą, Hokonas ir Tura su savo 
visa palyda jau buvo išvažiavę; taip jau susiklostė, kad buvo nu- 
spręsta juos įkurdinti Fretasteine. Jiems iškeliavus, sodyboje liko 
be galo tylu. Senų moterų namuose laikas slinko baisiai lėtai, vie- 
na diena buvo panaši į kitą, kaip tik šitaip ji būtų gyvenusi ir vie- 
nuolyne. 

Jinai negalėjo ilgai ištverti — po kurio laiko vėl ėmė gyventi 
savo išsigalvotu gyvenimu su vyru ir vaikais išsvajotoje sodybo- 
je, kurią vadino Hestvikenu. Tačiau kartais nubusdavo jausmai, 
sukelti Gudmundo, Jono sūnaus, piršlybų, — baimė, bet ir savo- 
tiškas pasitenkinimas. Gal vis dėlto ji ne taip jau žemai puolė, 
jeigu toks kilmingas turtuolis vaikinas sumanė jai pasipiršti. Ir 
jinai svajojo apie dailius ir galingus vyrus, kurie sieks jos rankos 
ir už kurių dėdės ją varu varys, o ji bus drąsi ir turės tvirtą valią, 
ir jokios kančios nei pažeminimai neprivers jos sulaužyti ištiki- 
mybės Ulavui, Auduno sūnui. 

II 


Berge viena diena buvo panaši į kitą. Laikas skriete skriejo, ir 
Inguna negalėjo suprasti, kur jis dingsta. Bet matant, kiek daug 
nutinka kitų žmonių gyvenime, kaip viskas auga ir bręsta, ją nu- 
purtydavo lyg kokia baimė — argi praėjo tiek daug laiko! 

Jų aplankyti iš Fretasteino atvažiavo Tura su abiem vaikais. Stein- 
finas davėsi po sodybą kaip patrakęs; jis buvo ne pagal amžių di- 
delis ir nuovokus — turėjo vos pustrečių metų. Mažoji jo sesutė 
jau mokėjo keturpėsčia prišliaužti prie suolo ar kurio kito baldo, 
įsikibti į jį rankelėmis ir atsistoti. Tura būtinai norėjo išsivežti In- 
guną į Fretasteiną. Girdi, Inguna taip sutarianti su vaikais; o ka- 
dangi prieš Šventąjį Ulavą“? laukėsi trečio, Tura manė, kad sese- 
riai labiau derėtų atvažiuoti pas ją ir pagelbėti augint visus vaike- 
lius. Bet Inguna atsakė, jog senelė be jos niekaip neišsiversianti. 
O pati pagalvojo niekada nenorinti akyse matyti Fretasteino, ne- 
bent tenai nukaktų drauge su Ulavu. 

Ji nežinojo, kur jis dabar. Vienintelį sykį tebuvo gavusi žinią 
iš jo pernai vasarą, kai Berge viešėjo Arnvidas. Kunigas Asbjor- 
nas Lašininis grįžo į Norvegiją šį pavasarį — jis lydėjo vyskupą 
Turfiną tremtyje, buvo su juo Ryme, buvo greta, kai jis mirė 
Flandrijoje. Grįždamas namo Asbjornas aplankė Ulavą Danijo- 
je; tuo metu šis gyveno pas dėdę, motinos brolį, be jokių rūpes- 
čių. Asbjornas vėliau tapo parapijos kunigu Trendelage. Lanky- 
damasis Esterdalene trumpam užsuko pas Arnvidą į Miklebę ir 
perdavė bičiulio sveikinimus. 

Norėdamas pradžiuginti Inguną, Arnvidas atsivežė Steinarą. 'Ta- 

čiau vaikas buvo gerokai paaugęs, ir Inguna jau nebegalėjo su juo 
žaisti kaip seniau. Tėvas pasakė Steinarui, kad Inguna jį išgelbėju- 
si iš ugnies. Bet, rodės, vaiko tas per daug nesujaudino. 

Inguna drauge su juo buvo beplaukianti pasiirstyti valtimi po 
užutėkį ir pažvejoti. Jie taip ir prastovėjo įmerkę irklus šalia prie- 
plaukos: ji nevaliojo nuirti sunkios valties bent kiek tolėliau, o 
Steinaras niekada anksčiau nebuvo plaukiojęs valtimi. Tačiau juod- 
viem drauge buvo smagu, nors žuvų ir nedaug sužvejojo. 

Gudmundas, Jono sūnus, jau seniai buvo vedęs, ir žmona jam 
pagimdė sūnų. Kartais jis apsilankydavo Berge ir skolindavosi val- 
tį, kai reikėdavo nuplaukti pas senelį kitapus užutėkio. 

Ir tik ji per dienų dienas gyveno čia viena su dviem senutėm, o 
jai jau buvo sukakę dvidešimt žiemų. „Nykti...“ — pasakė tada 
dėdė Ivaras. Jinai neaiškiai numanė esanti graži kaip niekada. Gy- 
venant su senele uždaroje troboje, pablyško skruostai, bet oda 
liko švelni nelyginant gėlės žiedelis. Ji jau nebebuvo tokia laiba, o 
kiek pastambėjusi, vikresnė, tiesiau laikėsi. Išmoko grakščiai vaikš- 
čioti ir judėjo visu stotingu, lanksčiu kūnu, kupina švelnaus ir 
ramaus žavesio. Kai retkarčiais pasirodydavo žmonėse, jusdavo 
daugelį vyrų neatitraukiant nuo jos akių; tą ji pastebėdavo, tačiau 
niekada neatsakydavo į jų žvilgsnius ir visuomet būdavo tyki, kuk- 
liai nuleidusi akis, romaus liūdesio paženklintu veidu. 

Vieną vakarą Berge pasirodė keletas svetimų vyrų, varančių pre- 
kybą su ponia Magnhilda, ir vienas jų įsibrovė pas Inguną šiai jau 
atsigulus. Buvo gerokai išgėręs. Jai pavyko jį išprašyti, o senoji 
Osa net nepastebėjo įsibrovėlio. Vyras bemaž išsipagiriojo, kai 
dūlino iš klėties nelyginant apkultas šuo, veriamas nebylaus, šalto 
it ledas įtūžusio Žvilgsnio. 

Tačiau, išstūmusi vaikiną pro duris, Inguna staiga sugniužo — iš 
išgąsčio ėmė drebėti ir kalenti dantimis. Ją labiausiai išgąsdino, 
kad taip keistai pasijuto pati, nors jam ničniekuo neišsidavė, — 
tuo ji buvo tikra. Gindamasi nuo jo šaltai, sukaupusi visas jėgas, 
pernelyg susijaudinusi ir įniršusi, kad bijotų, giliai širdyje pajuto 
lyg ir kokią pagundą pasiduoti... Ji buvo tokia nuilsusi, tokia nuil- 
susi — staiga pasirodė, tarsi šitaip būtų gynusis metų metais. Ji 

taip nuilso laukdama... Ulavas turėtų būti čia — dabar turėtų būti 
čia! Tą naktį jinai nesumerkė akių; sukrėsta ir nelaiminga gulėjo 
po kailiniu apklotu ir verkė pasikūkčiodama; rodėsi, tokio gyve- 
nimo kaip dabar ilgiau nebeištvers... Tačiau rytojaus dieną, kai 
tasai vyras atėjo pasiteisinti, jinai išklausė tą nerišlią šneką rody- 
dama tylų ir ramų orumą, nenuleisdama nuo jo akių; tačiau dide- 
lių tamsių jos akių žvilgsnis buvo kupinas liūdnos paniekos, ir 
vaikinas veikiau išropojo iš klėtelės keturpėsčias, nei išėjo stačias. 

Ulavas — ji dabar ničnieko apie jį nežinojo. Ir vis dažniau ir 
dažniau gulėjo ir verkė jau gerokai po vidurnakčio, kankinama 
nerimo, ilgesio ir kažkokios bukos baimės: kaip ilgai tas truks!.. 
Abiem rankom spaudė jo peiliuką prie krūtinės. Geležtė tebežvil- 
gėjo. Ir tai buvo vienintelis dalykas, kurs ją palaikė... 


Buvo sekmadienis jau vasarai baigiantis. Iš Bergo bažnyčioje 
lankėsi tik Inguna ir keletas šeimynykščių. Jinai jojo raita; senis 
Grimas ėjo šalimais ir vedė Palvį. Vos įjojus į kiemą, senis jau 
buvo bepadedąs jai nusėsti nuo arklio, tik štai ji pamatė jauną 
šviesiaplaukį vyrą, kuris susilenkęs, kad nekliudytų durų staktos, 
žengė iš Magnhildos trobos. Regis, praėjo baisiai ilgas ir slegiantis 
akimirksnis, kol ji pažino tą žmogų... Tai buvo Ulavas. 

Jis ėjo priešpriešiais, ir Ingunai iš pirmo žvilgsnio pasirodė, 
kad viskas aplinkui kažkaip keistai apsiblausė ir papilkėjo, — taip 
esti, kai karštą vasaros dieną guli įkniaubęs veidą į žemę, o paskui 
atsimerki ir apsižvalgai į šalis: saulės šviesa ir visas pasaulis atrodo 
lyg išblukę, o visos spalvos daug blankesnės, nei tikėjaisi... 

Ulavą ji visada prisiminė daug aukštesnį, stambesnį ir stotin- 
gesnį. Ir kur kas gražesnį — prisiminė baltą jo odą ir šviesius plau- 
kus, tarsi spinduliuote spinduliuojančius. 

Jis priėjo prie Ingunos, iškėlė ją iš balno ir pastatė ant žemės. 
Juodu paspaudė kits kitam ranką ir drauge nužingsniavo prie na- 
mų; nė vienas nepratarė jokio žodžio. 

Pro duris išėjo Ivaras, Turės sūnus; jis pasisveikino su Inguna 
plačiai šypsodamas. 

— Ar dabar tu, Inguna, patenkinta svečiu, kurį šį kartą aš atve- 
džiau sodybon? 


DVIDEŠIMTO AMŽIAUS AUKSO FONDAS 195 


Inguna tarsi nubudo — veidas iškaito, raudonis užliejo net kak- 
lą, akyse ir lūpose sušvito šypsena. 

— Ar judu drauge atkeliavot? — Ji žvelgė čia į dėdę, čia į Ulavą. 
Tada nusišypsojo ir jis — taip gerai pažįstamu tyliu šypsniu; nuba- 
lusios gražios lūpos truputį virptelėjo, nors ir liko sučiauptos; jis 
vos primerkė akis, ir žvilgsnis po ilgom, švelniom it šilkas bals- 
vom blakstienom buvo žydras ir džiugus... 

— Ar pagaliau grįžai namo? — paklausė ji šypsodama. 

— Taip, pamaniau, reikia bent sykį aplankyti namus, — atsakė 
vis tebešypsodamas. 


Ji sėdėjo ant slenksčio susidėjusi rankas į skreitą ir nenuleido 
akių nuo Ulavo, stovinčio ir kalbančio su Ivaru. Įstabiai greit ji 
visai nurimo. Laimė esti tada, kai pajunti ramybę, visišką ramybę. 

Ivaras Ulavui norėjo kažką parodyti, ir vyrai pasitraukė. Inguna 
sėdėjo ir vis labiau jį atpažino iš eigasties; ji nebuvo mačiusi jokio 
vyro, einančio taip gražiai, judančio su tokiu oriu žavesiu. Jis ne- 
buvo labai aukštas, — dabar gerai prisiminė, — jinai ūgiu jį kiek 
pranoko, tačiau jis buvo kaip reta gražaus sudėjimo: ne per pla- 
čiausių pečių, lieknas, tvirto kūno ir raumeningas, nors taipgi sto- 
tingas ir tiesus, turėjo dailias rankas ir kojas. 

Jo veidas buvo gerokai sulysęs, oda sausa ir sudiržusi. Plaukai 
truputį patamsėję — nebežvilgėjo balsvu auksu, o greičiau turėjo 
pelenų atspalvį. Bet juo ilgiau žvelgė, juo labiau jį atpažino. Kai 
juodu skyrėsi, jo grožį dar temdė vaikiško švelnumo šešėlis. Da- 
bar jis buvo suaugęs vyras, nuostabiai gražus jaunikaitis. 


Nugrimzdusi į didžiulę savo laimę, sėdėjo Inguna prie vakarie- 
nės stalo ir džiugiai stebėdamasi matė, kad ir Ivaras, ir Magnhilda 
labai draugiški Ulavui. Ulavas grįžo tėvynėn prieš savaitę — į Oslą. 

— Man regis, iš pradžių privalėtum aplankyti namus, savo sody- 
bą, — pasakė Ivaras. — Dabar tikriausiai nebepavojinga, kai esi 
jarlo“ karys. 

— Aišku, galėčiau tam ryžtis. Bet daviau sau žodį, kad tol negrį- 
šiu į Hestvikeną, kol teisėtai neatgausiu savo turto. Aš vis pagal- 

vodavau, — nusišypsojo jis, — kada gi susitvarkysiu visus reikalus 
pietuose, kad galėčiau parsivežti Inguną į savo namus. 

Iš pašnekesio Inguna suprato, jog Ulavas dar negavo apsaugi- 
nio rašto ir teisės nekliudomai gyventi Norvegijoje. Tačiau nei 
Ivaras, nei jis pats šito nelaikė per daug svarbiu daiktu. Dėl to 
kaltas buvo jarlas, Turnbergo Alfas, Erlingo sūnus, galingiausias 
vyras šalyje, kurį Ulavas sutiko Danijoje ir pas kurį stojo tarnauti. 
Jarlas jam žadėjo pagelbėti atsipirkti, ir, jo išleistas kuriam laikui, 
Ulavas parkeliavo tėvynėn, norėdamas rasti žmogų, sutinkantį jo 
vardu derėtis su Einaro giminėmis dėl susitaikinimo. Tada Ulavas 
ir pagalvojo: gal vertėtų išmėginti laimę, ir jis nujojo tiesiai pas 
Ivarą, Turės sūnų, į Galtestadą. Ir juodu bemat susitarė. 

— Juk aš tave pažįstu nuo pat mažumės, — kalbėjo Ivaras. — Ir 
visuomet man patikai. Nors aš, aišku, ir supykau, kai pats pasiė- 
mei nuotaką, tas pagaliau ir suprantama... 

— Aišku, suprantama, — šyptelėjo ir Ulavas. 

Inguna nedrąsiai paklausė: 

— Tai tu ne visam laikui grįžai, Ulavai? 

— Norvegijoj tikriausiai liksiu. Bet čia, šiaurėj, galiu užtrukti 
tik kelias dienas. Per Šventąjį Baltramiejų“? turiu grįžti pas jarlą į 
Valdinsholmą. 

Inguna visai nenumanė, kur yra tasai Valdinsholmas, bet šis 
žodis taip skambėjo, tarsi būtų buvęs kažkur labai toli... 

Nesunku buvo pastebėti, kad Ulavas išmoko mandagiai elgtis. Iš 
paniurusio ir nešnekaus užkampio vaikėzo jis buvo virtęs išauklėtu 
dvariškiu, gebančiu gražiai kalbėti: kai prabildavo, Ulavo kalba bū- 
davo gyva ir žodinga, bet jis taipgi noriai klausydavosi vyresniųjų ir 
pats įsiterpdavo tik atsakydamas į Ivaro ir Magnhildos klausimus. Į 
Inguną kreipdavosi retai ir net nemėgino pakalbėti su ja dviese. 

Jis pasakojo apie Danijoje prasidėjusius neramumus“? — įžy- 
mieji didikai esą visais atžvilgiais nepatenkinti savo karalium. Nors 
jie turį didesnes laisves ir teises negu čia, bet galbūt todėl panorę 
gauti dar didesnių. Jo dėdė Barnimas, Eriko sūnus, pasak Ulavo, 
daręs visa, kas patiko, ir jis niekada nepastebėjęs, kad ten riteris 
paisytų kokių nors įstatymų, kurie turį būti ir toje šalyje. 

— Na, o dalies palikimo iš motinos giminaičių ar nesi paveldė- 
jęs? — paklausė Ivaras. — Tu, teisybę sakant, galėtum reikalauti? 

— Pasak dėdės, ne, — atsakė Ulavas šaipiai šypsodamas. — Ir tas 
greičiausiai tiesa. Pirmas dalykas, kurį jis man išaiškino, kai atke- 
liavau į Hevdinggordą, buvo tai, kad mano senelė, prieš tekėda- 
ma antrąsyk už Bjorno, Anderso sūnaus, pasidalijo su vaikais tur- 
tą, likusį mirus ponui Erikui. Mano motina neteko visų teisių į 
savo giminių palikimą Danijoje, nes iškeliavo iš šalies ir ištekėjo 
Norvegijoje be jų žinios, — tai antras dalykas. O trečias — kad 
karalius mano motinos tikrąjį brolį, Stigą, Bjorno sūnų, pasmer- 
kė ištremti; jis dabar miręs, jo sūnūs bastosi po svečias šalis, Vid- 
bjorgą karalius paskelbė savo nuosavybe. Dabar hercogas Valde- 
maras"! ėmėsi Stigo sūnų reikalo, ir jeigu jam pasisektų grąžinti, 
kas jiems priklauso, kaip sakė dėdė Barnimas, tuomet ir aš turė- 
čiau pareikalauti savo dalies; tada ir man gal atitektų koks kąs- 
nis. — Ulavas nusijuokė. — Taip, dėdė man viską papasakojo, kai 
labiau suartėjom, — nors mudu visada buvom bičiuliai, pas jį tu- 
rėjau puikų užlaikymą, jis man buvo labai dosnus. Dėdė tik neno- 
rėjo, kad aš reikalaučiau to, į ką turiu teisę... 

Ulavas kalbėjo šypsodamas. Tačiau Inguna matė: jo veido bruo- 
žuose ir išraiškoje atsirado kažkas svetima. Vienatvės šešėlis, visa- 
da anksčiau kritęs ant jo veido, dabar buvo dar ryškesnis, bet 
radosi ir kažkokio rūsčio, pirma neturėto. Jinai nujautė: jis patyrė 
ne vien džiaugsmus ir prabangų gyvenimą, kai vargšas ir beteisis 
nukeliavo ieškoti prieglobsčio pas galingus gimines Danijoje. 

— ...Bet apskritai reikia pasakyti, kad Barnimas, Eriko sūnus, 
man buvo geras. Ir vis dėlto buvau tikrai laimingas žmogus tą die- 
ną, kai sutikau poną Alfą: kai, uždėjęs ranką ant kardo rankenos, 
prisiekiau jam ištikimybę, pasijutau, lyg būčiau grįžęs namo. 

— Ar jis tau patinka? — paklausė Ivaras. 

— Patinka!.. — nušvito Ulavas. — Jeigu bent sykį susidurtum su 
jarlu, šito neklaustum. Mes eisim paskui jį, — net jeigu reikėtų pra- 
sigauti per siera dvokiančią pragaro ugnį — kiekvienas vyras, į kurį 
jis pažvelgs su šypsena. Auksaspalvės jo akys žėri nelyginant bran- 
gakmeniai. Jis neaukštas, aš, ko gero, visa galva už jį aukštesnis, bet 

plačiapetis, sakytum klėties durys; tamsaus gymio, visas apžėlęs tam- 
siai rudais garbanotais gaurais; pasak žmonių, Turnbergo valdytojų 
giminė kilusi iš karaliaus dukters ir lokio. Ponas Alfas turi dešimties 
vyrų jėgą, o išmintį — net viso tuzino. Ir nedaug rasis vyrų, kurie 
nesidžiaugtų ir nebūtų dėkingi jam paklusę, taipgi ir moterų ne per 
daugiausia... — kabėjo Ulavas juokdamasis. 

— Ar teisybė, ką žmonės pasakoja apie mūsų karalienę, — kad ji 
norinti už jo tekėti? — nesitverdamas smalsumu, paklausė Ivaras. 

— Iš kur aš galiu žinoti! — nusijuokė Ulavas. — Bet jeigu yra, 
kaip kalbama, kad ji esanti išmintinga moteris... Tik jei karalienė 
paklius į tas lokio letenas, prieis galas moters viešpatavimui šalyje 
ir valstybėje“... 

Ivaro nuomone, karalienės Ingebjorgos įsakymu Alfas plaukio- 
ja Danijos vandenimis, siaubia pakrantes ir sulaiko vokiečių pir- 
klių laivus", mėginančius prasmukti pro sąsiaurius šiaurėn. 

Ulavas atsakė, kad tas tiesa: jarlas norįs grąžinti karalienei In- 
gebjorgai jos protėvių palikimą Danijoje“ ir kartu sudrausti vo- 
kiečių pirklius už jų pernykštį siautėjimą Bjorgvine ir Tunsber- 
ge" Bet to imasi savo noru, o ne karalienei įsakius. Dabar esą jau 
sudaryta sutartis tarp jarlo ir Danijos karalystės vyrų — jis turįs 
palaikyti juos vaiduose su Danijos karalium, o atsilygindami už tai 
grafas Jakobas“ ir kiti ponai taip prispausią karalių, jog šis turė- 
siąs paleisti iš rankų ponios Ingebjorgos dvarus Danijoje. 


Po vakarienės jie sėdėjo gurkšnodami alų, ir Ivaras jau sušne- 
ko, kad metas ilsėtis; tada Ulavas pakilo ir nusimovė nuo piršto 
didelį auksinį žiedą su žaliu akmeniu. Parodė jį Ivarui ir poniai 
Magnhildai: 

— Ar pažįstat šitą? Tuo žiedu mano tėvas sužadėjo mane su In- 
guna. Kaip jums atrodo, ar dabar jai derėtų jį iš manęs paimti ir 
nešioti? 

Ingunos dėdė ir teta pritarė, ir Ulavas užmovė žiedą jai ant 
piršto. Paskui ištraukė iš kelioninio krepšio paauksuotą grandinę 
su kryžiumi, taipgi sidabrines plokšteles diržui ir padavė Ingunai. 
Tada išėmė brangias dovanas Ivarui ir Magnhildai ir tris aukso 

žiedus, kuriuos prašė Ivarą atiduoti Turei, Halvardui ir Jonui. Ir 
ponia Magnhilda, ir Ivaras labai džiaugėsi, gyrė dovanas ir buvo 
daug meilesni Ulavui; ponia Magnhilda liepė atnešti vyno, ir jie 
visi keturi gėrė iš kalėdinio rago. 

Kai ponia Magnhilda pasakė, kad Ingunai metas eiti pas senelę 
ir gulti, Ulavas taip pat pakilo: jis, girdi, norįs aplankyti Grimą ir 
Dalą ir su jais šnektelėti. Magnhilda neprieštaravo. 

Dangus buvo apniukęs, tačiau pro debesų properšas sruveno 
šalta, geltona it varis vakarinė šviesa. Vakarai jau buvo drėgni, pri- 
menantys artėjant rudenį. 

Ulavas su Inguna žingsniavo kiemo trobesių link. Jie priėjo kar- 
čių tvorą lauko pakraštyje; atsirėmęs alkūnėmis į ją, Ulavas žval- 
gėsi aplinkui. Po pilku apsunkusiu dangumi bolavo pribrendę ja- 
vai; žemai plytėjo švininis tylus užutėkis, atspindėdamas tirštėjan- 
čią tamsą; kitoje pusėje melsvai juodas miškingas kalnagūbris 
atrodė susiliejęs su krantu. 

— Čia viskas kaip buvę, — patylom prabilo Ulavas. — Taip pas 
mus esti rudenėjant. O Danijoj beveik visada pučia vėjai. 

Pusiau pasisukęs Ulavas apkabino mergaitę per pečius ir ją pri- 
sitraukė. Iš laimės giliai atsidususi, ji sunkiai atsirėmė į jį. Paga- 
liau pasijuto esanti namie, pasijuto esanti jo glėbyje. 

Ulavas suspaudė delnais jos veidą, nužėrė atgal plaukus ir pa- 
bučiavo smilkinių įdubimus. 

— Seniau čia, prie šaknų, buvo garbanėlės, — sušnibždėjo Ulavas. 

— Aš kietai sušukuoju plaukus aukštyn, — atsakė ji patylom. — Ir 
taip nušukavau garbanas... kai man nurišo nuometą, pradėjau pintis 
kasas kuo standžiau... 

— Taip, dabar prisimenu — tą žiemą Hamare tu vaikščiojai su 
nuometu! 

— Ar pyksti, kad aš, jų verčiama, nusirišau nuometą? 

Papurtęs galvą Ulavas šyptelėjo: 

— Aš beveik ir užmiršau; kai galvodavau apie tave, visuomet 
matydavau tave tokią, kokia buvai seniau. 

— Kaip tau atrodo, ar aš likau tokia pati kaip anuomet, — bailiai 


sušnibždėjo Inguna, — ar pasidariau bjauresnė? 

— Ne! — supurtė jis ją. Valandžiukę juodu stovėjo susiglaudę. 
Paskui jis ją paleido. 

— Laikas mudviem namo. Greitai sutems... — Tebestovėdamas 
kaip pirma, jis delnais glostė jai kasas, vyniojosi jas aplink riešus 
ir truputį atsitraukęs švelniai siūbavo ją pirmyn ir atgal. 

— Kokia tu graži, Inguna! — karštai pasakė jis. Paskui ją vėl pa- 
leido keistai, trumpai nusijuokdamas. Tada staiga paklausė: — Juk 
tu daugiau nei metus nesi mačiusi Arnvido? 

Inguna patvirtino. 

— Šį sykį aš su juo mielai pasimatyčiau. Jis — vienintelis mano 
bičiulis, kurį jaunystėje turėjau, — jį ir tave. Žmonės, kuriuos su- 
tinki vėliau, būdamas augesnis, niekuomet nebus tokie artimi. 

Jis turėjo dvidešimt vienerius metus, o ji — dvidešimt, bet nė 
vienas nemanė, kad dar per jauni šitaip kalbėti. Juodu gavo tiek 
daug patirti dar nespėjus praeiti vaikystei. 

Ulavas netrukus apsigręžė ir ėmė kopti į kalną; Inguna sekė iš 
paskos siauru takeliu tarp tvartų. Grimas ir Dala sėdėjo ant vieno 
tvarto priedurio akmens. Abu senukai be galo apsidžiaugė, kai 
Ulavas prie jų sustojo. Jis išsiėmė iš kabančio prie diržo kapšelio 
pinigų ir jiems padovanojo — jų džiaugsmas buvo neapsakomas. 

Inguna stovėjo atokiau, atsišliejusi į tvarto sieną, bet niekas jos 
nekalbino, o kai suprato, jog Ulavas nori valandžiukę pasėdėti su 
senaisiais tarnais, ji palinkėjo visiems labos nakties ir grįžo sene- 


lės trobon... 


Ulavas išbuvo Berge penkias dienas, o šeštą rytą pasakė vakare 
turįs joti į Hamarį: mat jei anksti ryte atkaks į miestą, žadėta jį 
perkelti valtimi į Eidsvolą. 

Jis labai susibičiuliavo su Ivaru ir Magnhilda, ir visi sodyboje 
tvirtino, kad per metus, praleistus svetur, Ulavas labai suvyriškė- 
jęs. Bet juodviem su Inguna neteko dažnai kalbėtis. 

Tą dieną, kai turėjo išjoti, jinai paprašė jį užlipti į klėties aukš- 
tą, kur buvo Osos ir jos daiktai. Atidariusi savo skrynią, ištraukė 
sulankstytus drobinius marškinius ir padavė jam, nusukusi vei- 


dą į šoną. 

— Čia tavo vestuviniai marškiniai, Ulavai. Noriu atiduoti juos 
tau dabar. 

Kai Inguna galiausiai pažvelgė, jis stovėjo laikydamas marški- 
nius; buvo visas išraudęs, o jo veidas įstabiai sušvelnėjęs ir susi- 
jaudinęs. 

— Telaimina tave Jėzus, Inguna... telaimina Jėzus tavo rankas už 
kiekvieną šito siuvinio dygsnį... 

— Ulavai, nejok! 

— Juk žinai, aš privalau joti, — sukuždėjo jis. 

— Oi ne, Ulavai! Kai tu galų gale parsiradai, aš nemaniau, kad 
taip greitai nuo manęs vėl pasitrauksi. Pasilik, Ulavai... dar bent 
tris dienas... dar bent dieną! 

— Ne, — atsiduso Ulavas. — Argi nesupranti, Inguna, aš juk dar 
esu beteisis: buvo beprotiškai įžūlu atkeliauti čia, bet aš galvojau: 
man reikia pamatyti tave ir pašnekėti su tavo giminėm. Šiandien 
Norvegijoj aš neturiu nieko, ką galėčiau teisėtai laikyti savo nuo- 
savybe. Jarlas, mano ponas, pažadėjo... Kad ir ne dėl to - jeigu jis 
mane kvietė sutartu laiku, negaliu nepasirodyti. Reikia skubėti, 
kad spėčiau pas jį laiku... 

— Gal galėtum pasiimti ir mane? — sušnibždėjo ji vos girdimai. 

— Suprask, negaliu to padaryti. Kurgi aš tave nusivešiu? Į Val- 
dinsholmą pas jarlo karius?.. — Jis nusijuokė. 

— Man taip sunku gyventi čia, Berge, — vėl sušnibždėjo ji. 

— Niekaip negaliu suprasti. Jos tokios geros — ponia Magnhilda 
ir ponia Osa.. Kol buvau pietuose, ne sykį vis baiminausi, kad 
Kolbeinas tavęs neverstų gyventi pas jį. Bijojau dėl tavęs, mano 
brangioji... O čia tu taip gyveni, kad geriau nė nereikia. 

— Aš čia ilgiau neištversiu... Jei negali manęs pasiimti, bent su- 
rask man kitą vietą. 

— Aš negaliu tau nieko surasti lig tol, kol neatgausiu teisių į 
savo turtą, — nekantraudamas kalbėjo Ulavas. — Kodėl tu manai, 
jog Ivaras ir Magnhilda nori, kad aš tave išsivežčiau? Juk Ivaras — 
mano reikalų gynėjas prieš Kolbeiną. Nebūk tokia neprotinga, 
Inguna. Ir Osa, šeimininkė, negalės išsiversti be tavęs... 


Abu ilgokai patylėjo. Inguna priėjo prie langelio. 

— Kas kartą stovėdama čia ir žiūrėdama į lauką, vaizdavausi, 
kad šios vietos, ko gero, panašios į Hestvikeną. 

Ulavas prisiartino ir švelniai uždėjo ranką jai ant sprando. 

— Na ne, — tarė jis išsiblaškęs, — Hestvikene fiordas daug pla- 
tesnis. Tenai jau tikra jūra. Ir trobesiai, kiek prisimenu, išstatyti 
kur kas aukščiau. 

Jis pasitraukė, paėmė marškinius ir juos vėl sulankstė. 

— Tau turbūt teko nemažai paplušėti, Inguna, — šitiek dygsnių 
reikėjo pridygsniuoti. 

— O, aš gi turėjau ištisus ketverius metus, — niūriai atsiliepė ji. 

— Eime iš čia! — pasakė Ulavas pyktelėjęs. — Eime ir pašnekė- 
sim! 

Juodu nusileido žemyn per laukus ir pasiekė pievelę prie pat 
vandens. Sausoje akmeningoje žemėje augo erškėtrožės ir kažko- 
kie žemi krūmokšniai, o tarp jų kur ne kur rudavo skurdžios, 
saulės išdegintos žolės sklypeliai. 

— Eik šen, sėskis! — Jis pats atsigulė kniūpsčias greta jos. Gulėjo 
ir žvelgė į tolį, lyg mintimis būtų kažkur nuklydęs. 

Jai staiga pasirodė, kad likę vieni, kai jis nugrimzdo į savo min- 
tis ir nutilo, juodu pasidarė artimesni; ji prie to buvo įpratusi dar 
vaikystėje. Sėdėjo ir meiliai žvelgė į smulkias strazdanėles jo vir- 
šunosėje, — šios jai rodėsi tokios pažįstamos. 

Dangumi plaukė didžiuliai debesys, klodami ant žemės šešė- 
lius, ir miškai atrodė tamsiai mėlyni, o žaliuojančių pievų ir bo- 
luojančių laukų lopiniai tarp jų švieste švietė. Fiordas buvo pilkas, 
išvagotas žvilgančių tamsių srovių ruoželiais, o kur ne kur atsi- 
spindėjo rudenėjantis krantas. Kartkartėm sušvisdavo saulė ir ryški 
auksinė šviesa apžilpindavo jiems akis, bet vos tik saulę uždeng- 
davo debesis, darydavosi vėsu, iš žemės padvelkdavo drėgmė... 

Galų gale mergaitė paklausė: 

— Apie ką galvoji, Ulavai? 

Jis atsiduso lyg nubudęs, paėmė jos ranką ir priglaudė veidą 
prie delno. 

— Jeigu būtum protingesnė, — prabilo jis, lyg tęsdamas klėtyje 
pradėtą pokalbį. Dar kiek luktelėjo. — Hiovdinggordą aš palikau 
net nepadėkojęs... 

Inguna išsigandusi šūktelėjo. 

— Taip, — sakė Ulavas. — Negražiai ir nepadoriai pasielgiau, nes 
dėdė buvo man toks geras... 

— Ar judu susipykot? 

— Visai ne. Taip susiklostė dėl vieno jo poelgio, kuris man ne- 
patiko. Jis liepė nubausti vieną iš savo tarnų — nepasakysi, jog 
bausmė būtų buvusi didesnė, nei tas žmogus nusipelnė. Bet dėdė 
dažnai būdavo žiaurus, kai įsiusdavo, o tu žinai, kad aš niekuomet 
nepakenčiu, kai be reikalo kankinami žmonės ar gyvuliai... 

— Ir dėl to judu susipykot? 

— Ne visai. Tas vaikinas pasirodė esąs išdavikas... Jie sėdėjo ir 
gėrė menėje — dėdė su keletu giminių ir draugų — tarp jų buvo ir 
mano giminių, atvažiavusių pas mus švęsti Velykų, — kaip tik buvo 
Velykų vakaras. Jie kalbėjo apie karalių jį koneveikdami, paskui 
garsiai sušneko, kas rengiama prieš karalių Eriką" Žinai, jie ten 
rezgė visokias pinkles, o visi buvom girti ir paleidę liežuvius. Tasai 
Okė svečiams patarnavo prie stalo, paskui nulėkė pas karaliaus 
karvedį į Holbekgordą ir perdavė jam tas paslaptis, kurias buvo 
nugirdęs, o dėdė ėmė ir sužinojo. Tada dėdė įsakė atvesti Okę į 
giraitę greta moterų menės ir pririšti prie didžiausio ąžuolo, pas- 
kui paėmė išdaviko dešinę ranką, kuria šis prisiekė ištikimybę Bar- 
nimui, ir prismeigė ją prie kamieno peiliu... 

Nepasakysiu, kad Okė viso to nenusipelnė. Bet atėjus nakčiai 
aš pagalvojau, jog jis jau ganėtinai ten išstovėjo. Tada nuėjau girai- 
tėn, išvadavau jį ir paskolinau jam arklį, pasakiau, jog kai pasitai- 
kys proga pasprukti iš Zelandijos, tegu palieka arklį vienam name 
Kalundborge, kur gyvena mano pažįstami. Aš pagalvojau: dėdė 
labai supyks už tą šunybę, o mėginti šnekėtis su juo neverta. Bu- 
vau girdėjęs, kad jarlo laivai stovi šiaurėje prie iškyšulio; susirin- 
kau visa, ką galėjau pasiimti iš savo mantos, ir tą pat naktį išjojau 
šiaurėn. Ir taip šiemet drauge su jarlu atkeliavau į Angliją... 

Na, ne per daug gražiai atsidėkojau dėdei, todėl kasdien mel- 
džiu Dievą, kad Barnimas neturėtų dar didesnių rūpesčių dėl to, 
kad paleidau Okę. Žinai, liepiau jam prisiekti, bet tokiam vaiki- 
nui vis tiek pat, ar prisiekti, ar nusispjauti... Jeigu dėdė būtų lie- 
pęs jį pakarti, būčiau pasakęs, kad gerai padarė. Bet kai Okė stovėjo 

prie ąžuolo su prismeigta ranka... Buvo ką tik po Velykų; kasdien 
ėjom bažnyčion, o Didįjį penktadienį keliaklupsčias prišliaužiau 
prie kryžiaus ir jį pabučiavau... Ir man pasirodė, kad vaikinas gi- 
raitėje panašus į Nukryžiuotąjį... 

Inguna patylom linktelėjo. 

— Padarei gerą darbą. 

— Galas žino. Duok Dieve, kad aš pats tuo tikėčiau. O jei grįŽ- 
čiau drauge su jarlo kariauna į Daniją, galėčiau duoti žinią dė- 
dei... gal pasitaikytų proga jį aplankyti ir paprašyti atleidimo. Juk 
aš jam parodžiau baisų nedėkingumą... 

Jis gulėjo ir liūdnai žvelgė į taumsmėlynius miškus. 

— Sakai, kad čia tau negera, Inguna. Man irgi ne kasdien būda- 
vo šventė. Aš nesiskundžiu turtuoliais savo giminaičiais, bet jie 
turtingi ir išdidūs žmonės, o aš atkeliavau pas juos, vargšas sve- 
timšalis, netekęs teisių; jie mane laikė vaikėzu, nesantuokiniu vai- 
ku jų giminėje, nes ne jie išleido mano motiną už vyro. Aš nesa- 
kau, kad jie galėjo būti man geresni, nei buvo, — nieko nepadary- 
si, jeigu reikalai taip susiklostė. 

— Taigi būk protinga, — vėl prašė jis. Pasislinkęs arčiau bumbte- 
lėjo galvą ant jos kelių. — Šį pat akimirksnį pasilikčiau čionai ar 
pasiimčiau tave kartu, jeigu tik būtų įmanoma... Gal norėtum, 
kad išvis nebūčiau čionai pasirodęs, jei jau negaliu likti?.. 

Inguna papurtė galvą, ėmė glostyti jo plaukus ir švelniai juos 
kedenti. 

— Vis dėlto keista, — tyliai tarė ji, — kad dėdė nepanoro dar 
daugiau tau pagelbėti, jeigu jo paties vaikai, be tos vienuolės, jau 
yra mirę. 

— Būtų pagelbėjęs, jeigu būčiau norėjęs likti Danijoj. Bet aš 
visą laiką sakiau: likti nenoriu. Ir jis tikriausiai pastebėjo, kad aš 
visą laiką veržiuos namo. 

Po valandžiukės Inguna paklausė: 

— Tie tavo bičiuliai... nagi tam mieste, kurį minėjai... kas jie 
per Žmonės? 

— Et, niekai, — atsakė Ulavas nenorom. — Iš užeigos. Aš dažnai 
lankydavaus tam mieste dėdės reikalais — parduoti jaučių ir pana- 


šiom dingstim... 

Inguna vis glostė ir glostė jam plaukus. 

— O gal galėčiau tave pabučiuoti bent sykį? — Jis atsiklaupė, 
tvirtai apglėbė ją ir pabučiavo į lūpas. 

— Gali mane bučiuoti kiek tinkamas, — sušnibždėjo ji prisiglau- 
dusi prie Ulavo. Kai jis apibėrė veidą ir kaklą stipriais, karštais 
bučiniais, jai iš akių ištryško ašaros. — Kiek panorėsi... Kasdien 
galėtum bučiuoti! 

— Bijau, kad tada pasidaryčiau nepasotinamas... — Ulavas nusi- 
kvatojo garsiu gerkliniu juoku. — Inguna, brangioji! — jisai ją taip 
atlošė, kad pakaušis kone siekė žemę. — Bet dabar neilgai reikės 
laukti... -sumurmėjo. — Tikriausiai mums metas grįžti sodybon, — 
tarė ir ją paleido. — Seniai laukia pietūs. Nežinia, ką dar pasakys 
ponia Magnhilda, kad taip ėmėm ir išėjom iš namų! 

— Man vis tiek! — aikštingai sumurmėjo Inguna. 

— Na taip, ir man! — nusijuokė Ulavas ir, paėmęs už rankos, 
pagelbėjo jai atsistoti. Kepure jis nuvalė jos ir savo drabužius. — 
Vis dėlto mums reikia eiti. 

Jis nepaleido jos rankos, kol neišėjo į takelį, gerai matomą iš 


sodybos. 

III 


Uliani iškeliavus Inguna vaikščiojo nepajėgdama įveikti nedi- 
delio skaudaus nusivylimo. Rodėsi, tartum Ulavo viešnagė ma- 
žiausiai būtų susijusi su ja. 

Inguna pati žinojo negerai galvojanti. Ulavas elgėsi protingai, 
lyg atsisakęs ankstesnio savo reikalavimo, kad ji turinti priklausyti 
jam. Čia, sodyboje, juodu ir taip niekada nebūtų galėję to daryti! 
Tačiau Ulavas pasiekė, kad Ivaras ir Magnhilda pripažino ją kaip 
teisėtą Ulavo sužadėtinę. 

Ponia Magnhilda papildė dovanomis Ingunos kraičio skrynią, 
lig tolei buvusią bemaž apytuštę. Jau per pirmus du mėnesius ji 
gavo beveik naują žalio aksomo apsiaustą, pamuštą bebrenom, 
staltiesę ir mėlynai raštuotą rankšluostį, dvejus drobės ir viene- 
rius šilko marškinius, visa, kas reikalinga lopšiui, tris raštuotas 
pagalves suolui, ketaus katilą, sidabru apsodintą ragą vynui ir di- 
delį sidabro ąsotį. Magnhilda įkalbėjo ir Osą, Magnuso dukterį, 
padovanoti anūkei gražiuosius lovos skalbinius, laikomus klėtyje, 
taipgi lovatiesių, pagalvių, paklodžių ir odų. 

— Ar Inguna išteka? — kas kartą klausė nustebusi senelė, kai 
duktė imdavo kaulyti ką nors iš jos gero. Ir bemat vėl pamiršdavo. 

Ivaras žadėjo padovanoti balną, žirgą ir pinigų šešioms geroms 
karvėms — varyti gyvulius iš Oplando į Vikeną būtų buvę per sun- 
ku. Jis prašė ją atvažiuoti į pietus, į Galtestadą, išsirinkti ką nors iš 
mirusios žmonos apdarų. 

— Aš labiau linkęs atiduoti juos tau negu Turai — ji dabar labai 
pučiasi, kai gavo į vyrus tą Hokoną Pirdulninką ir pasidarė jo 
sūnų karališkoji motina. 

Ivaras taip įsivarė, jog net ėmė klausinėti, kur dingo Ulavo skry- 
nia su drabužiais, o ji buvo parduota Hamare paskelbus vaikiną 
už įstatymo ribų. Skrynia buvo šviesi, liepinė, be galo dailaus dar- 
bo, labai gražiai išdrožinėtu priekiu. Ivaras ją atpirko ir pasiuntė 
Ingunai į Bergą. 

Kirvis Etarfylgja visą laiką buvo pas dominikonus Hamare. Kai 
apygardos valdytojas ėmė Ulavo mantą, brolis Vegardas tą kirvį 
paslėpė. Vienuolis pasakė, kad čia nedidelė nuodėmė, nes tasai 
kirvis, daugiau nei šimtą metų Ulavo giminėje ėjęs iš rankų į ran- 
kas, neturi atitekti svetimiesiems, kol jis gyvas. Kai vėliau Ulavas 
grįžo į Hamarą, brolis Vegardas lankėsi Rondalyje, aiškindamas 
tenykščiams ūkininkams Pater noster ir „Angelo pasveikinimą“ — 
apie tas maldas jis buvo parengęs keturis gerus pamokslus ir vasa- 
rą važinėjo su jais po visą vyskupiją. Bet Ulavas susirado priorą ir 
viešai atgailavo dėl nužudymo vienuolyno bažnyčioje. Tada pri- 
oras grąžino jam kirvį. Tačiau kai vėl patraukė į pietus, Ulavas 
kirvį paliko saugoti vienuoliams. 

Kolbeinas baisiai įtūžo, kai Ivaras kreipėsi į jį Ulavo vardu, no- 
rėdamas derėtis dėl susitaikinimo. Jis niekada nepriimsiąs pinigi- 
nės baudos už Einaro nužudymą — Ulavas, Auduno sūnus, telie- 
kąs už įstatymo ribų, o Inguna tesėdinti kaip sėdėjusi be palikimo 
ir be šlovės, jeigu nenori tekėti už dvariškio ar smulkaus ūkinin- 
ko, kurį puolusiai moteriai galėtų rasti jos giminės. 

Ivaras tik juokėsi klausydamas įbrolio. Kolbeinas turbūt pa- 
kvaišo, jeigu nesupranta, kokiais laikais gyvena: jei karalius pano- 
rės duoti Ulavui apsauginį raštą, tai Kolbeinas tegu sau atsisako 
siūlomos išpirkos — tegu palieka sidabrą ant bažnyčios kalvos, pra- 
džiugindamas šarkas ir valkatas; Ulavas tuo tarpu ramiai sau sėdės 
Hestvikene. O kalbant apie jo ir Ingunos susižadėjimą, kvaila neigti, 
kad toks susitarimas tikrai buvo. Na, o jeigu Ulavas pralenkė juos 
tada sukliudydamas išleisti savo sužadėtinę už Hokono, Gauto 
sūnaus, Ivaras gali tik pritarti; jam labai patinka, kad Ulavas jau 
ankstyvoje jaunystėje įrodė esąs vyras, nesileidžiantis mulkinamas 
ir mokantis apginti savo teisę. 

Hokonas, Gauto sūnus, dabar bylinėjosi su žmonos giminėmis 


208 SIGRID UNDSET 


dėl palikimo, kurio reikalavo Turos vardu, bet Ivaras nė nemanė 
už tai liaupsinti šito giminaičio; ta dingstimi jis ir davė Hokonui 
puikią pravardę. Todėl šį rudenį Hokonas ir Tura laikėsi nuo gi- 
minių atokiau, o Ivaras ir Magnhilda kaip įmanydami stengėsi 
tvarkyti Ingunos santuokos reikalus. 

Hafturas, Kolbeino sūnus, susitiko su Ivaru Berge, norėdamas 
aptarti susitaikinimo sąlygas. Hafturas buvo nenuolaidus ir šaltas 
žmogus, bet savaip teisingas ir daug galvotesnis už tėvą. Jis puikiai 
suprato, kad jei Ulavas, Auduno sūnus, įgijo galingų draugų, no- 
rinčių pagelbėti, tėvas nelabai galės jam sukliudyti. Viena, ko jie 
gali tikėtis, — tai reikalauti kuo didesnės išpirkos. 


Visa tai džiugino Inguną. Ji priėmė kiekvieną dovaną kaip lai- 
dą, kad netrukus Ulavas jai bus grąžintas, ir tada jis išsiveš ją na- 
mo. Jinai jo taip ilgėjosi... ir vis dėlto, kai buvo paskutinį kartą, jis 
labai mažai ją šnekino. Inguna suprato: Ulavas elgėsi protingai, 
kad dabar sumanė visų pirma mėginti laimėt jos giminių palan- 
kumą ir išsaugot abiejų turtą. Vylėsi, jog pagaliau vedęs jisai ją 
mylės kaip seniau, nors jau nebebuvo taip apakęs iš meilės ir toks 
karštas kaip anuomet. Užaugęs ir subrendęs jis, matyt, pasikeitė; 
tik žiūrėdama į jį jinai suprato, kiek daug metų praėjo nuo to 


laiko, kai juodu dar vaikai gyveno Fretasteine. 


Kai kitą pavasarį po Sekminių atkeliavo pasiimt antros baudos 
dalies už Einaro nužudymą, Hafturas, Kolbeino sūnus, į Bergą 
atvežė ir naujienų. 

Pusę baudos Ulavas liepė sumokėti Hamare gavėniai įpusė- 
jus — vokiečių pirklys iš Oslo atvežė sidabro, ir Ivaras su juo susi- 
tiko; Hafturas paėmė baudą tėvo vardu. Kita dalis turėjo būti su- 
mokėta dabar, po Sekminių, o paskutinę pats Ulavas ketino ati- 
duoti Kolbeino įgaliotiniams per vasaros tingą, kuris kasmet 
rinkdavosi Hamare nuo to laiko, kai baigėsi tingai Eidsivoje. Tada 
jis jau turėjo gauti Inguną iš jos giminių rankų. 

Bet šį sykį nebuvo jokio Ulavo žmogaus; užtat Hafturas pa- 


pasakojo įstabių naujienų apie jarlą, Ulavo poną. Karalienė In- 

gebjorga, Eriko duktė, mirusi Bjorgvine anksti pavasarį“, ir po- 
nas Alfas tikriausiai išsigandęs, kad prieis galas jo valdžiai Nor- 
vegijoje. Jaunasis hercogas Hokonas"? nuo pat vaikystės iš visos 
širdies neapkentęs motinos patarėjų. Dabar jis įsakęs jarlui, kad 
šis pasiųstų į Oslą kareivius, nusamdytus Anglijoje pernai vasa- 
rą; nors samdė Norvegijos karaliaus vardu, ponas Alfas juos lai- 
kė savo tvirtovėje Borge, pridarydamas daug žalos aplinkinių 
kaimų gyventojams ir sukeldamas vaidus. Ponas Alfas paklusęs 
saviškai: atplaukęs į Oslą su visu laivynu ir išsilaipinęs mieste su 
savo žmonėmis, kurių buvę per du šimtus, o pats su palyda ap- 
sigyvenęs karaliaus dvare pas poną Halkelį Krekedansą, herco- 
go karvedį. Vieną vakarą būrelis tų fiportungų““, kaip buvo pra- 
vardžiuojami anglai samdiniai, įsiveržę, apiplėšę sodybą netoli 
miesto ir kone mirtinai sumušę šeimininką. Ponas Halkelis pa- 
reikalavęs, kad jam išduotų piktadarius; o kai anglai atsisakę nu- 
rodyti kaltininkus, jis paliepęs sugauti jų tuntą, paimti penkis 
pirmus pasitaikiusius ir juos pakarti. Tada anglai puolę kara- 
liaus dvarą ir prasidėjusios ginkluotos grumtynės tarp jarlo vyrų 
ir miestiečių; miestas buvęs apiplėštas, o jo dalis įkalnėje netoli 
karaliaus dvaro ir prieplaukų, tarp Šv. Klemenso bažnyčios ir 
upės, sudegusi. Galiausiai jarlas išplaukęs iš Foldeno“' su savo 
visa kariauna ir išsivežęs paimtą į nelaisvę riterį Halkelį — jarlas 
norėjęs suversti visą kaltę jam. Žinią apie tai, kas nutiko, herco- 
gas gavęs būdamas pietų pakrantėje, grįždamas iš motinos lai- 
dotuvių; tada bemat surinkęs kariuomenės būrį ir pasikvietęs 
savo brolį, karalių. Jie išsilaipinę Borgės apygardoje, paėmę 
Sarpsborgą ir Isegraną, o apie tris šimtus jarlo vyrų nukovę ar 
nužudę aplinkiniai ūkininkai; Alfo tvirtovės viršininką Isegrane 
ir daug jo kariaunos vyrų hercogas paliepęs nubausti mirtimi, 
pasak žmonių, keršydamas už Halkelį Krekedansą, kuriam jarlo 
įsakymu buvusi atimta gyvybė šioje pilyje. Pats jarlas Alfas su 
kariaunos likučiais išsigelbėjęs pabėgdamas Švedijon, o karalius 
Eirikas jį patį ir jo palydos žmones paskelbęs už įstatymo ribų. 

Hafturui ramiai ir šaltai pasakojant tas naujienas, Bergo gy- 
ventojai klausė nuščiuvę. Ulavo vardo jis visai neminėjo, bet pa- 

galiau Ivaras nedrąsiai paklausė Hafturą, gal ką girdėjęs apie jį, — 
ar jo nebuvę tarp kritusių jarlo vyrų? 

Hafturas kiek padvejojęs atsakė: ne, nebuvę. Taip susiklostę, 
kad žmonės, iš kurių Hafturas visa tai išgirdo — du vienuoliai au- 
gustinai iš Tunsbergo, — kaip tik gerai žinoję apie Ulavą, Auduno 
sūnų, nes tuo laiku, kai Osle prasidėjo gaisras, jis buvęs moterų 
vienuolyne Mariaskuge, mat prieš šį žygį į Oslą jarlas paleidęs 
Ulavą kuriam laikui, ir šis patraukęs į pietus, į Elvės apygardą, 
norėdamas parduoti Dragsmarko vienuoliams tenykštes savo že- 
mes. Tenai išgirdęs apie jarlo galybės žlugimą, Ulavas atsakęs: už 
viską, kas dabar jam priklauso ir ką vėl atgavo, esąs dėkingas po- 
nui Alfui ir dėl to nenorįs skirtis su pirmu savo ponu, kuriam 
prisiekė ištikimybę, šio neatleistas. Paskiau jis iškeliavęs į Švediją 
norėdamas susirasti jarlą. 

— Na, ir nesiseka su globėjais, kuriuos pats pasirenka ieškoda- 
mas paramos, — šaltai pasakė Hafturas. — Visi jie galiausiai baigia 
tremtimi: pirma vyskupas, o dabar — jarlas... Tai giminei taip jau 
lemta: girdėjau šnekant, kad Hestvikene prosenelių laikais buvęs 
baglerių““ lizdas. 

— Juk balgerių urvu ir ribungų“* lizdu žmonės senovėje vadino 
ir Huvą, ir Galtestadą, ir kitas mūsų tėvonijas, Hafturai, — mėgi- 
no viską nuleisti juokais Ivaras, bet jo žodžiai nebuvo tvirti. 

Hafturas gūžtelėjo pečiais. 

— Taip... Ulavas gal ir neblogas vaikinas, bet jam, matyt, lemta 
visados būti tų pusėje, kas pralaimi. Jis niekuomet nebus mano 
draugas, bet aš visiškai suprantu jo draugus, kuriems jis patinka. 
Jeigu jau panorės laukti Ulavo, Inguna turės išmokti kantrybės. 

Ivaras pastebėjo, kad šį sykį Ulavo reikalai gal imsią ir susitvar- 
kysią vienu gaistu. Tačiau Hafturas vėl tik gūžtelėjo pečiais. 

Ivaras taipgi pasakė Ingunai, jog mažai tikėtina, kad Ulavas ją 
parsivežtų namo šią vasarą. Jam net nešovė į galvą su jauna mote- 
rim, jo laikoma ne per daug protinga ir vėjavaike, plačiau kalbėtis 
apie jarlo Alfo maištą, todėl Inguna iš pradžių ir nesuprato, kad 
Ulavo reikalai tokie pat prasti kaip ir prieš susirandant užtarėją 


Alfą, Erlingo sūnų. 

Dabar visos kalbos apie jos tekybą iškart nutilo. 

Ivaras ir ponia Magnhilda buvo bent kiek apvilti. Juodu karštai 
griebėsi vestuvinių reikalų ir priėmė Ulavą taip meiliai, jog dabar, 
kai jį nelauktai ištiko nauja bėda, sunku buvo jo atsižadėti. Tad 
nutarė verčiau išvis neminėti tų vedybų. 

Kolbeinas, Turės sūnus, nekėlė kojos iš savo sodybos ir dau- 
giausia gulėjo lovoje — jį buvo ištikęs smūgis. Todėl Inguna taip ir 
nesužinojo, ką jis mano apie tą visą reikalą. Tylėjo ir Hafturas. Jis 
gavo pusę baudos tikrais anglų pinigais, ir dabar jam atrodė nuos- 
tolinga nepaisyti susitarimo. Be to, buvo truputį gaila Ingunos, ir 
jis galvojo, kad vis dėlto gerai būtų, jei Ulavas pagaliau ją vestų ir 
išsivežtų į kitą šalies kraštą: giminėms iš jos nei naudos, nei gar- 
bės. Kai senoji Osa pasimirs, Inguna bus tik našta broliui ir sese- 
riai. O jis buvo Halvardo ir Jono, Steinfino sūnų, įtėvis ir su ber- 
niukais gražiai sugyveno. Hokonas, Gauto sūnus, ėmė kivirčytis ir 
su jaunaisiais savo svainiais. 


Ir štai Inguna, vėl palikta vienų viena, turėjo tūnoti senelės tro- 
bos kampe. 

Pirmą rudenį ji dar šį tą veikė: verpė, audė ir siuvo sau kraitį. 
Tačiau palengva tas darbas jai ėmė kristi iš rankų. Niekas niekada 
jau nebeužsiminė apie jos ateitį. Ji liovėsi tikėjusi, kad Ulavas ne- 
trukus grįš, o paskui net ėmė rodytis, lyg niekuomet tuo per daug 
netikėjo. Jųdviejų susitikimas tom dienom, kai jis čia buvo pas- 
kutinį kartą, paliko širdyje kažkokį neaiškų nusivylimą — Ulavas 
jai pasidarė lyg ir pussvetimis. 

Ji nebejstengė susieti jo atvaizdo su ankstesnėm svajonėmis apie 
bendrą gyvenimą jo sodyboje, kur juodu šeimininkavo apsupti 
būrio vaikučių, ir, šiaip ar taip, tebebuvo tokie patys kaip anuo- 
met, kai mylėjo kits kitą Fretasteine... 

Paskui ji stengėsi nusitverti tos vienintelės valandos, kai juodu 
liko vieni, veidas prie veido, lūpos prie lūpų, — aną paskutinę die- 
ną, kai sėdėjo pievoje. Mintyse tęsė aną pašneką, prisiminė vie- 
nintelę karštą glamonę, kai jis, apiberdamas ugniniais bučiniais, 
prispaudė jos pakaušį prie žemės. Vaizdavosi, tarsi jis, paklusda- 

mas savo geismui ir jos maldavimams, pasiėmė ją drauge. Čia 
atmintyje iškilo tai, ką pasakojo motina naktį prieš mirtį — apie 
savo vestuvinę kelionę per visus kalnus; duktė tą istoriją dabar 
perdirbo. 

Kitą vasarą, jau antrą Ulavui apsilankius, ji lydėjo Magnhildą į 
kalnus, į vestuves Ringabu, Gudbrandsdalene. Jos praleido keletą 
savaičių pas gimines Eldridstade, o šie nuvežė jas į kalnų ganyklas 
parodyti poniai Magnhildai gausių savo bandų. Pirmą kartą gyve- 
nime Inguna pateko į tokius aukštus kalnus, jog atsidūrė net vir- 
šum miškų; ji žvelgė priešais į nykias dykvietes, kur daiktais augo 
tik karklai, žemi berželiai, žėlė pilkšvai geltonos samanos, o už 
nugaros riogsojo uolos, bangavo viena už kitos ligi pat akiračio 
šiaurėje, kur buvo iškilę snieguoti kalnai, į kurių tarpeklius grimzdo 
debesys. 

Tose šauniose vestuvėse ji turėjo vilkėti šviesiu spalvotu apda- 
ru, juosėti sidabriniu diržu, vaikščioti palaidais plaukais. Bet daž- 
niausiai buvo drovi ir suglumusi. Tačiau tas vestuves ji įsidėmėjo. 
Kai vėl sėdėjo senelės troboje Berge, jos vaizduotėje plaukė nauji 
paveikslai: matė save greta Ulavo pasipuošusią ir spindinčią gro- 
žiu lyg kažkokiam svečios šalies karaliaus dvare, ir tai buvo tarsi 
atpildas už visus tuos metus, pratūnotus savam kampe. Svajonėse 
ji keliavo per kalnus su žmogumi, paskelbtu už įstatymo ribų, rai- 
ti jie brido per kalnų upes, šniokščiančias įnirtingiau ir džiugiau 
nei tekančios slėniuose, — jų šniokštimas labiau priminė siautu- 
lingą dainą nei dundesį, o upių dugnas švytėjo nuklotas baltais 
akmenimis. Visi garsai po dangaus skliautu, ir šviesa, ir oras kal- 
nuose buvo kitokie negu slėniuose. Juodu su Ulavu keliavo per 
gilius slėnius ir nepažįstamas dykvietes link tolimų melsvų kalnų, 
ilsėjosi akmenų trobelėse, tokiose kaip Eldridstado kalnų ganyk- 
loje... Ir drauge su mintimis apie tuos kalnus sielą užplūdo kaž- 
koks laukinis šėlas. Ji, troškusi nuolankiai paklusti likimui, tyliai 
verkusi po kailiniu apklotu ne vieną naktį, kai, rodėsi, buvo per- 
nelyg prispausta, staiga pajuto nubudus nesutramdomą veržlu- 
mą... Ir svajonės darėsi vis margesnės, įdomesnės, — ji tarpstė į jas 


įvykius, minimus dainose ir padavimuose, prigalvojo ir tai, ko nie- 

kada nebuvo mačiusi: akmeninių pilių su švino stogais, karių plieno 
šarvais ir laivų šilko burėmis, paauksuotais vėjarodžiais. Tos sva- 
jonės buvo prašmatnesnės ir spalvingesnės nei senieji gyvenimo 
ūkininko sodyboje su Ulavu ir vaikais vaizdai, dar miglotesnės ir 


padrikesnės negu tikrų sapnų reginiai. 


Arnvidas, Fino sūnus, pastaraisiais metais lankėsi Berge keletą 
sykių, ir Inguna kalbėjosi su juo apie Ulavą, tačiau jis apie bičiulį 
tiek težinojo, kad šis turbūt esąs gyvas ir prisilaikąs Švedijoje. Ta- 
čiau žiemą, po tos vasaros, kai Inguna buvo kalnuose, — per Nau- 
juosius metus, tada rašė 1289-uosius po Kristaus gimimo, — Arn- 
vidas atkeliavo į Bergą labai smagus. Jis bemaž kasmet važinėjo į 
prekymetį Sernoje ir tą rudenį ten sutiko Ulavą; juodu drauge 
išbuvo keturias dienas. Ulavas pasakojo, kad jarlas pats atleidęs jį 
nuo priesaikos, liepęs Ulavui pagalvoti apie savo gerovę ir davęs 
jam atpažįstamąjį ženklą ponui Tunsbergo Turei, Hokono sūnui, 
kuris buvo vedęs jarlo Alfo seserį. O dabar Ulavas tarnaująs Šve- 
dijos didikui, norėdamas šiek tiek užsidirbti, iki grįš namo, o va- 
žiuoti į Norvegiją ketinąs po Naujųjų metų — galbūt dabar jis jau 
esąs Hestvikene. 

Inguna pralinksmėjo, ir kol Arnvidas viešėjo Berge, pasijuto 
vėl sustiprėjusi dvasia. Bet vėliau jos viltys, rodės, vėl išblėso ir 
dingo; ji nedrįso visa širdimi tikėtis, kad iš tikro kažkas ims ir 
atsitiks. Vis dėlto jos mintys ir svajonės šią žiemą buvo kur kas 
šviesesnės, ir ji matė artėjant pavasarį, — o gal, kaip sakė Arnvidas, 


grįš ir Ulavas. 


Vasarą Bergo moterys paprastai išeidavo iš sodybos, kai pri- 
reikdavo išsirūkyti mėsos ar žuvų. Beržynėlyje į šiaurę nuo sody- 
bos riogsojo keletas didelių uolos nuolaužų; moterys įkurdavo 
ugnį plyšyje, iš viršaus užvoždavo dėžę be dugno, sukabindavo vi- 
sa, ką reikėjo rūkyti, pridengdavo dangčiu, o viena turėdavo sėdė- 
ti visą dieną ir kurstyti rūkyklą. 

Vieną dieną prieš Šventajį Halvardą“* Osai, Magnuso dukte- 
riai, prireikė išrūkyti keletą žuvų, ir Dala su Inguna užlipo į kalną 

prie rūkyklos. Senoji prikrovė malkų ir jas įdegė, ėmė rūkti dū- 
mai, tačiau Dala turėjo eiti namo ganyti karvės, ir Inguna liko 
viena. 

Čia jau nebeliko sniego, žemė buvo balkšvai ruda, bet šilta sau- 
lė kaitino akmenis, giedros debesys aukštai plaukė spindinčia it 
šilkas dangaus mėlyne. Tačiau užutėkis, kurį ji matė žvilgant apa- 
čioje pro nuogus baltus beržų kamienus, dar tebebuvo aptrauktas 
lūžiu iškorijusiu ledu, o kitoje pusėje, miške, iki pat kranto akina- 
mai tebebaltavo sniegas. Čia, saulės pusėje, visur čiurleno ir gur- 
gėjo vanduo, bet pavasaris dar nebuvo prabilęs visu gaudžiančiu 
tirpstančio sniego balsu. 

Inguna su malonumu sėdėjo saulėkaitoje ir kurstė ugnį. Ji čio- 
nai išbuvo keletą valandų ir kaip tik svarstė, ar neužkopus aukštyn 
ir neprilaužius daugiau kadagių, tik štai staiga išgirdo kažką atjo- 
jant kylančiu į kalną raitųjų taku viršum uolų, kur ji sėdėjo. Pa- 
žvelgė aukštyn — tai buvo žmogus ant gauruoto bėro kuino. Tą 
pat mirksnį ji iš netyčių stumtelėjo kibirą su vandeniu, ir šis, ne- 
tvirtai stovėdamas tarp akmenų, parvirto. 

Inguna pyktelėjo, kad dabar turės eiti parsinešt vandens, o Da- 
la pasiėmė medinę rėčkelę; kibiras buvo iš skalūno, sunkus, su 
medine lazdele, perverta per ąsas šonuose, kad būtų galima nešti. 
Ji paėmė kibirą; tada išgirdo šaukiant žmogų viršuje — nusėdęs 
nuo arklio, jis bėgo žemyn trypdamas sudžiūvusius viržius. 

— Ne, ne, brangioji... aš tau atnešiu vandens! 

Čiupęs Inguną abiem rankom per liemenį norėdamas sustoti, 
paskubom prispaudė prie savęs, paėmė iš jos kibirą ir leidosi nuo- 
kalne prie upokšnio. Inguna, žvelgdama jam įkandin, nejučiom 
pradėjo juoktis — kai jis juokėsi, spindėjo balti dantys. 

Jis buvo tamsaus gymio, garbanotas, vienplaukis — apsiausto 
gobtuvą atmetė atgal. Buvo aukštas, lieknas ir vikrus, tačiau per- 
nelyg laisvai elgėsi, o jo balsas skambėjo be galo linksmai. 

Vaikinas grįžo su vandeniu, ir ji pamatė, kad jis labai jaunas. 
Tamsus jo veidas buvo siauras ir liesas, tačiau nebjaurus, akys di- 
delės, auksaspalvės ar rusvos, linksmos ir giedros. Tarp storų lūpų 
baltavo gražiai išlenktų dantų eilė, nosis buvo daili, truputį pa- 

kumpusi. Drabužiai atrodė tvarkingi: vilkėjo žaliu samanų spalvos 
durtiniu, siekiančiu kelius, ir duksliu rudu apsiaustu; prie diržo 
turėjo trumpą kardelį. 

— Nava, — tarė juokdamasis. — Jeigu tau dar prireiks pagalbos, 
tik paprašyk manęs! 

Inguna taip pat nusijuokė ir atsakė, jog jai daugiau nieko nerei- 
kia, per akis ir to, ką jis padarė — kibiras ganėtinai sunkus. 

— Ganėtinai sunkus tokiai jaunai ir dailiai mergaitei. Ar tu iš 
Bergo? 

Inguna patvirtino. 

— Aš kaip tik joju tenai savo pono siųstas su reikalu ir laišku 
tavo poniai. Bet dabar liksiu čia tau pagelbėti — tada nujosiu so- 
dybon taip vėlai, jog ponia Magnhilda turės palikti mane nakvot. 
Gal man bus leista gulėti šalia tavęs? 

— Žinoma, bus. — Inguna manė vaikinuką juokaujant — matė, 
kad jis dar tebėra vaikėzas, ir juokėsi drauge su juo. 

— O dabar liksiu čia ir su tavim pašnekučiuosiu, — kalbėjo jis. — 
Nuobodus tavo darbas, ir tokiai jaunai ir dailiai kaip tu tikriausiai 
nyku sėdėti vienai miške. 

— Būtų kur kas blogiau sėdėti čia, jei būčiau sena ir bjauri. Ir 
šitam miške visai ne nyku. Išsėdėjau čia ne ilgiau kaip keturias 
valandas, kai tu ėmei ir atjojai šituo keliu. 

— Taip, aš esu lyg siųstas padėti tau praleist laiko... palauk, aš tau 
pagelbėsiu: tokiam darbui esu tinkamesnis nei tu!.. — Inguna judėjo 
ne per daug vikriai, nes dūmai graužė akis ir gerklę. Vaikinukas pa- 
mirkė į vandenį kadagių ir padėjo juos ant žarijų; kai dūmai ėmė 
virsti jo pusėn, atšoko į šalį. — Kuo tu vardu, gražuole? 

— Kodėl tu nori žinoti? 

— Nagi tuomet aš pasakysiu savo vardą. Tau jis pravers — juk 
šiąnakt su tavim miegosiu, ar ne? 

Inguna tiktai papurtė galvą ir nusijuokė. 

— Bet tu ne čionykštis? — paklausė; ji girdėjo, kaip keistai jis 
taria žodžius. 

— Ne, aš esu islandas. Mano vardas Teitas. Tai ar pasakysi savo 


vardą? 


216 SIGRID UNDSET 


— O, mano vardas ne toks retas kaip tavasis. Aš esu tiktai Inguna. 

— Bet jis tau tinka; tai vienas gražiausių vardų, kokius žinau. Jei 
rasiu gražesnį, išrašysiu jį paauksuotom raidėm ir padovanosiu 
tau, Inguna, gėlele. 

Jis pagelbėjo jai nuimti išrūkytas žuvis ir pakabinti kitas. Paskui 
išsitiesė ant žemės, susirado upėtakį, nuvalė jį ir ėmė valgyti. 

— Pasiėmei riebiausią ir geriausią, — juokdamasi pasakė Inguna. 

— Nejau ponia Magnhilda, tavo šeimininkė, tokia šykšti, kad 
pagailėtų mums, vargšams, kąsnelio žuvies? — juokdamasis atver- 
tė Teitas. 

Inguna suprato esanti laikoma tarnaite. Ji vilkėjo rudo milo 
suknele, sujuosta paprastu odos diržu per liemenį, o plaukai kaip 
visada buvo supinti į dvi kasas be jokių papuošalų, tik su mėlynu 
vilnoniu raišteliu. 

Teitas, matyt, ilgam ketino įsitaisyti greta jos. Jis prižiūrėjo dū- 
mus, mirkė vandeny ir dėjo ant žarijų kadagius, o kai nieko ne- 
veikdavo, išsitiesdavo prie jos šono ir plepėdavo. Inguna sužino- 
jo, kad jis esąs apygardos valdytojo lensmano'* šiame krašte rašti- 
ninkas. Jo tėvas — kunigas Halis, Sigurdo sūnus, o Teitas mokęsis 
Holario bažnytinėje mokykloje, bet nenorėjęs tapti kunigu, buvo 
labiau linkęs keliauti į platųjį pasaulį laimės ieškoti. 

— O ar radai? — paklausė Inguna. 

— Atsakysiu rytoj rytą, — klastingai nusišypsojo jis. 

Jai patiko tas linksmas vaikis. Vėliau jis paprašė pabučiuoja- 
mas. Ji pagalvojo: „tikriausiai nieko blogo“. Neatsakiusi nei „taip“, 
nei „ne“, tylėjo ir šypsojosi. Teitas apkabino ją ir pabučiavo tiesiai 
į lūpas. Bet paskui nenorėjo paleisti, ėmė begėdiškai kibti, kaišio- 
ti rankas po drabužiais. Inguna mėgino gintis, jinai persigando ir 
prašė liautis. 

— Tu nepadoriai elgies, Teitai, — prašė ji, — aš sėdžiu ir darau 
savo darbą... juk negaliu bėgti iš čia, tą tu supranti! 

— Apie tai net nepagalvojau! — Susigėdęs jis tučtuojau ją palei- 
do. — Eisiu pažiūrėti, kur nuėjo mano kuinas, — pridūrė netru- 


kus. — Susitiksim Berge? — sušuko jai nuo raitųjų tako. 

Kai vakare Inguna su Dala nusileido atšlaite žemyn į sodybą, 
kieme nebuvo nė gyvos dvasios, bet prie ponios Magnhildos sve- 
čių menės durų išgirdo juoką ir garsiai kalbant. Ponia Magnhilda 
turėjo viešnių — ją aplankė dvi jaunos mergaitės, Dagni ir Margre- 
tė, šeimininkės vienos įdukterės dvynukės, o tą vakarą Berge vie- 
šėjo nemažai vaikinų ir merginų, viešnių giminaičių ir giminaičių 
draugų. 

Inguna nuėjo į senelės trobą. Ji atsisėdo prie lovos ir, laikyda- 
ma dubenėlį ant kelių, ėmė penėti senutę koše ir girdyti pienu, 
kartkartėm ir pati suvalgydama kokį šaukštą. Paskui ji susirado 
pintinėlę, peilį ir išėjo. Vakarai jau buvo giedri ir šviesūs, o at- 
kreiptoje į saulę atšlaitėje, nusileidžiančioje užutėkin, kiek žemiau 
nei Jaunosios laukas, — taip buvo vadinamas didžiausias ir geriau- 
sias sodybos laukas, — jau kalėsi kmynų ir kitų lauko žolių daigai. 
Ji norėjo prikasti pilną krepšelį šaknų, prisirinkti žolelių ir išvirti 
močiutei gydomojo nuoviro — senikei po žiemos ne pro šalį apva- 
lyti kūną nuo skreplių ir pavojingų pūlių. 

Augalėliai buvo mažyčiai ir gležni; dar nepririnkus pilnos pinti- 
nėlės, žemę apgaubė pilkšvai mėlyna pavasario vakaro prieblan- 
da. Kai kopė atšlaite į sodybą, Inguna pamatė prieblandoje aukš- 
tą, liekną vyrą, einantį jai priešpriešiais žemyn; tai buvo Teitas, 
islandas. 

— Brangioji, nejau tau reikia plušėti ligi pat vėlaus vakaro? — 
švelniai paklausė jis. Pasirausęs pintinėlėje, pasėmė saują žolynų 
ir juos pauostė. Paskui, suėmęs už riešo, pradėjo atsargiai glosty- 
ti. — Tie troboje linksminasi. Ar tu neateisi, Inguna? Eime, aš 
padainuosiu gražiausią dainą, kokią moku. 

Inguna papurtė galvą. 

— Nejaugi tau ji tokia griežta — tavo šeimininkė? Dabar ten visi 
šeimynykščiai... 

— Visi nustebs, jeigu aš ateisiu, — patylom tarė Inguna. — Seniai 
bebuvau ten, kur linksminasi jaunimas. Dagni ir Margretė stebė- 
sis, jeigu aš nueisiu pas jas ir jų draugus. 

— Mat joms nepatinka, jog esi gražesnė. Tikriausiai jos nepa- 
tenkintos, kad tarnaitė gražesnė negu... — Apkabinęs jis ją taip 

suspaudė, jog pintinėlė, kurią laikė prieš save, sutraškėjo. — Aš 


ateisiu pas tave vėliau, — šnipštelėjo. 


Inguna stabtelėjo ant priedurio akmens žvelgdama į pilkšvai 
mėlyną pavasario naktį, klausydamasi dainų ir smuikų muzikos 
garsų, neaiškiai sklindančių iš Magnhildos svečių menės. Ji neno- 
rėjo ten eiti — svečiai buvo jauni ir smagūs. O gal nieko blogo, 
jeigu šiąnakt įsileis Teitą? Juk jinai irgi nori bent sykį pašneku- 
čiuoti su nečionykščiu žmogum. Palikusi praviras duris, įėjo ir 
atsigulė nenusirengusi. 

Laikas slinko pamažu, ir ji mėgino išsiginti esanti kiek nusivy- 
lusi, kad jis vis dėlto neatėjo. Galiausiai jinai turbūt užmigo — ir 
staiga buvo pažadinta ne per daug mandagiai ant jos užvirtusio 
vyro. Bet nublokštas į šalį jis bemat aprimo. 

Jisai atsiprašė, kad taip vėlai atėjo, — mat šeimininkės troboj 
buvę labai smagu. Bet kadangi Inguna gulėjo tyli ir šaltai atsakinė- 
jo į visus jo pasakojimus, kaip jie linksminosi, Teitas vis labiau 
rimo. Pagaliau jis maldaudamas tarė: 

— Žinok, tenai aš labiausiai džiaugiaus tuo, kad galėsiu pašne- 
kėti su tavim... O dabar tu tikriausiai pyksti? Mano brangioji, ką 
turėčiau tau pasakyti, kad pralinksmėtum? 

— Nagi pats sugalvok, — atsakė Inguna ir ėmė juoktis. — Jeigu 
nori pirštis, neklausinėk, kaip pradėti! 

— Tai kaipgi? Jei laimėčiau tavo palankumą... ar nenorėtum iš- 
važiuoti iš Bergo, Inguna? 

— Oo... Visaip gali būti... 

— Gal norėtum persikelti Islandijon ir ten gyventi? 

— Ar Islandija labai toli? — paklausė Inguna. 

Teitas atsakė, kad toli. Bet toje šalyje esą gera gyventi, geriau 
nei Norvegijoje, bent jau geriau negu Oplande, nes čia žiemos 
baisiai speiguotos. Pas juos sniegas dažniausiai net neišbūnąs visą 
žiemą — kiaurus metus galinčios ganytis avys, taipgi ir arkliai... 
Inguna susidomėjo, nes jai irgi pasidarė grasi žiema, ypač kai gy- 


vuliai žvarbsta tvartuose, o kailinis apklotas rytais tiesiog prišąla 

prie sienojų, amžinai šalta kojoms, dėl kiekvieno vandens lašo, 
kurio prireikia namuose, tenka kirsti eketes. 

Pasakodamas apie tėvynę Teitas tiesiog virto gražbyliu. Inguna 
galvojo, kad ten turi būti gražu: tenykštės kalnų dykvietės, kur 
rudenį jie atgena avis, tikriausiai panašios į tuos kalnus, per ku- 
riuos ji kopė, kai keliavo šiaurėn į slėnį. Pasaulis didelis ir platus — 
vyrams, kurie gali visur keliauti. Ji pagalvojo apie Ulavą — jis daug 
kur lankėsi: ir Anglijoj, ir Danijoj, ir Švedijoj, o Teitas nebuvo 
matęs kitų šalių, tik Islandiją ir Norvegiją. Gerai būtų, kad ir Ula- 
vas jai papasakotų ką matęs, tačiau Ulavas visada mažai tepasako- 
davo, kas jam buvo nutikę. Teitas tikriausiai dėl savo mokslingu- 
mo taip gražiai šneka, ir Inguna stebėjosi, kad šitoks jaunas ir 
vėjavaikis jaunikaitis yra toks mokytas. Taip, ji niekada nebuvo 
sutikusi pasauliečio raštininko, be Arnvido, tačiau tas buvo daug 
vyresnis ir išmintingesnis. 

Pagaliau juodu ėmė marinti miegas, ne sykį šneka nutrūko. Pas- 
kui vaikinas pasislinko prie jos norėdamas pasigrabinėti ir ją pa- 
glostyti. Inguna gynėsi, iš pradžių mieguistai ir abejingai, bet pas- 
kui išsigando — Teitas darėsi vis įžūlesnis. Tada jinai jam pasakė, 
kad kitoje lovoje mieganti ponia Osa, — jeigu ši nubus ir pastebės, 
kad įsileistas naktinis svečias, jai būsią riesta... 

Teitas juokais ėmė dejuoti ir verkšlenti, bet paskui apsigalvojo, 
palinkėjo labos nakties ir padėkojo. Inguna palydėjo jį iki durų, kad 


jas užšautų, ir tada pamatė — jau buvo gerokai po vidurnakčio. 


Kitą rytą ji nubudo vėlai, ir kai kažkokia dingstim išėjo į kiemą, 
buvo jau vidurdienis. Staiga pamatė islandą: jis stovėjo nieko ne- 
veikdamas arklidės tarpduryje ir atrodė lyg žemes pardavęs. In- 
guna priėjo prie jo, pasilabino ir padėkojo už vakarykštį vakarą. 

Teitas dėjosi nematąs atkištos jos rankos ir niūriai žvelgė priešais. 

— Tu, matyt, pasidarei neblogą pramogą, o aš, pasak tavęs, esu 
kvailys, kurį galima vedžioti už nosies kiek tinkamai? 

— Nesuprantu, apie ką tu šneki! 

— Gerą pokštą iškrėtei — sugundei vargšą vaikiną pasipiršti tau, 


Bergo šeimininkės dukteriai. 

— Aš nesu šeimininkės duktė, Teitai, o dukterėčia. Čia visai kas 
kita. 

Teitas nepatikliai pažvelgė į ją. 

— Aš maniau, tu juokauji: kalbėjai apie piršlybas, o ėmei grabi- 
nėtis — aš ir nepatikėjau, kad rimtai peršiesi. Nepagalvojau, kad 
nori mane apjuokti... dėl mano patiklumo. Žinok, aš niekuomet 
nesu kojos iškėlusi iš tų apylinkių, kur gimiau, mažai ką moku ir 
išmanau, ir man buvo smagu pašnekučiuoti su tavim, tokiu pro- 
tingu, išsimokslinusiu ir mačiusiu pasaulio. 

Jinai nusišypsojo jam švelniai, prašomai. Teitas nudūrė akis į 
žemę. 

— Tu taip negalvoji. 

— Ne, aš taip galvoju. Tikėjaus, gal tu liksi čia keletą dienų... ir 
aš turėsiu malonumą tavęs paklausyti ir šio to iš tavęs pasimokyti. 

— Ne, man reikia grįžti namo. Bet aš lauksiu, kad Gunaras, 
Bergo sūnus, mane vėl pasiųstų čionai po šventės, — tarė jis tru- 
putį sumišęs. 

— Tai būsi laukiamas svečias! — Inguna atsisveikindama padavė 
jam ranką ir grįžo trobon. 

IV 


Pries Jonines Arnvidas, Fino sūnus, atkeliavo į slėnį aplankyti 
tetos; senajai Osai, šeimininkei, buvo čia geriau, čia blogiau; ji 
galėjo bet kada užgesti, tačiau galėjo dar ilgai pagyventi, jei tokia 
būtų Viešpaties valia. Arnvidas apie Ulavą jau seniai nebuvo nie- 
ko girdėjęs. 

Kitą dieną jam pasirodžius, juodu su Inguna vaikščiojo po kie- 
mą. Tuo metu atėjo Teitas, Halio sūnus; jis prasmuko pro juos ir 
nužingsniavo į Magnhildos trobą. Arnvidas sustojo ir pažvelgė jam 
įkandin. 

— Ar dažnai jis čia lankosi su reikalais, tas raštininkas? 

Inguna atsakė, kad dažnai. 

— Nežinau, ar tau dera tiek daug šnekėti su juo, Inguna... 

— O kas? Ar žinai ką nors apie jį? — paklausė ji luktelėjusi. 

— Šį tą esu girdėjęs apie jį Hamare, — trumpai atsakė Arnvidas. 

— O ką? - paklausė Inguna suglumusi. — Gal turi kokių nuodė- 
mių ant sąžinės? 

— Jis lošėjas, — tyliai, tarsi nenorom ėmė pasakoti Arnvidas. — 
Pirmas tą šelmį pasiėmė tarnybon meisteris““ Turgardas, kanto- 
rius“', ir jį net gyrė. Islando esanti labai graži rašysena, jis rašąs 
greitai ir gerai, be to, esąs geras iliuminatorius““, tad meisteris 
Turgardas jam patikėjęs išrašyti ir papuošti „Antifonos““ ir Šalies 
įstatymų nuorašo skyrių pirmąsias raides, ir tai buvęs gražus dar- 
bas. O kai susirgo knygrišio žmona, paprastai padėdavusi vyrui, 
Teitas pasisiūlęs pagelbėti, ir pasirodę, jog jis esąs toks pat nagin- 
gas kaip ir paties vyskupo knygrišys. Todėl meisteris Turgardas 

nenoriai atsisakęs vaikino. Bet Teitas turįs silpnybę: jis pametąs 
protą, kai į jo rankas patenka kauliukai ar šachmatų lenta. O to- 
kių žaidimų prekybos mieste dažnai pasitaiko. Teitas galįs pralošti 
kelnes ir batus, ir jis ne sykį grįžęs pas šeimininką vilkėdamas 
skolintais drabužiais. Teisybę pasakius, jam neužtenka proto rū- 
pintis savo gerove — skolinąsis iš smuklininkų ir iš prekeivių. Nors 
ir kaip buvę gaila skirtis su įgudusiu raštininku, vis dėlto meisteris 
Turgardas nutaręs, kad vaikiną jo paties labui reikią įkurdinti te- 
nai, kur nebus kiekvienam žingsny tokių pagundų. Šiaip jis esąs 
gana paslaugus, taip ir kantorius sakęs. O kadangi Reinės lensma- 
nui reikėjo raštininko, mokančio skaityti ir rašyti, meisteris Tur- 
gardas ir nuvežė jį tenai. 

Apie tai, kad Teitas turėjo šiokių tokių nesusipratimų su moteri- 
mis, Ingunai, kaip manė Arnvidas, pasakoti nebūtina; be to, jis ir 
nenorėjo skleisti paskalų apie vaikiną, kad ir koks jis būtų. Visai kas 
kita, kaip jam rodėsi, pasakyti Ingunai, jog islandas pasiskolino pi- 


nigų iš meisterio Turgardo senučių seserų, ir panašius dalykus... 


Joninių išvakarėse visi Bergo šeimynykščiai nuėjo į rytmetines 
pamaldas — kaip tik buvo ir pono Vikingo mirties metinės; o jiems 
grįžtant iš bažnyčios, prasidėjo baisi audra. Pylė toks smarkus lie- 
tus, jog rodėsi — tokio tvano nėra buvę nuo Nojaus laikų. Einan- 
tieji iš bažnyčios pasislėpė po didelėm išsikišusiom viršum tako 
uolomis ir vis tiek peršlapo nelyginant varnai, kai dienai baigian- 
tis galiausiai pasiekė namus. 

Tura, Steinfino duktė, per šventę svečiavosi pas tetą, atsivežusi 
drauge ir du vyresnius vaikus. Šį kartą ji buvo labai draugiška se- 
seriai ir pavakare atėjo į Osos trobą, norėdama išsivesti Inguną į 
vaišes, — šiandien sodyboje buvo daug svečių. 

Inguna, susirietusi, vienmarškinė, sėdėjo prie ugniakuro pa- 
laidais plaukais, kad greičiau išdžiūtų. Iš pradžių atsikalbinėjo 
negalinti palikti senelės. Tura atsakė, kad su šia pasėdės Dala. 
Tada Inguna pasiskundė neturinti tinkamos suknios — vieninte- 
lė šventadienė jos suknelė kiaurai permirkusi šiandien einant iš 


bažnyčios. 

Tura vaikščiojo po trobą ir niūniavo. Ji vis dar tebebuvo graži ir 
jauna, nors metams bėgant jau apsunkusi. Tačiau vilkėjo praš- 
matnia mėlyno aksomo suknele ir ryšėjo šilkiniu nuometu, o se- 
gės ir paauksuotas diržas puikavosi iš priekio ant jos putlaus kū- 
no. Ji atvėrė Ingunos skrynią. 

— Gal galėtum užsivilkti šitą?.. — Tura prie jos priėjo apšviesta 
ugniakuro liepsnos, nešina geltonai žalių lapų spalvos šilkine suk- 
nele, kurią Ingunai buvo dovanojusi motina po Matijo, Haraldo 
sūnaus, nužudymo. Ingunos veidas apniuko, ir ji dar žemiau pa- 
lenkė galvą, o Tura varė toliau: 

— Tu ja mažai tevilkėjai, sesute. Prisimenu, buvau nepatenkin- 
ta, kad mama dovanojo tą suknelę tau. Ar nuo to vakaro apsivilkai 
ją bent sykį? 

— Buvau apsirengusi per vestuves Eldridstade. 

— Taip, esu girdėjusi, jog buvai graži per tas vestuves, — atsi- 
duso Tura. — Aš tuo metu gulėjau namie ir pykau, kad negaliu 
ten būti, tose didžiausiose vestuvėse, kokios buvo iškeltos slė- 
nyje per dvidešimt metų. Eime, sesute, — prašė ji. — Šįvakar taip 
noriu šokti ir linksmintis — juk nuo to laiko, kai esu ištekėjusi, 
pirmą vasarą galiu šokti. Eime, Inguna, mieloji, Arnvidas ves 
dainas, ir tas islandas, tavo draugas... net gerai nežinau, katro iš 
jų gražesnis balsas! 

Inguna neskubėdama pakilo. Juokdamasi Tura paėmė suknelę, 
įkišo į ją sesers galvą ir padėjo sutvarkyti klostes po sidabriniu 
diržu. 

— Mano plaukai dar apyšlapiai, — droviai sumurmėjo Inguna ir 
suėmė plaukus į kuokštą. 

— Verčiau palik juos palaidus, — juokėsi Tura. Ji paėmė seserį už 
rankos ir išsivedė. 

— Vagi teta Inguna, teta Inguna! — ėmė šaukti Turos dukrelė, 
kai Inguna įžengė į apšviestą trobą. Ji paėmė mergytę ant rankų. 
Mažoji apkabino jai kaklą, įsikniaubė į pusiau išdžiūvusius plau- 
kus, apgaubusius moterį nelyginant auksaspalvės tamsios vilnos 
apsiaustas ir siekiančius jai kelius. - Mama, — šaukė mergytė, — 
kai užaugsiu, noriu turėti tokius plaukus! 


224 SIGRID UNDSET 


— Kaip galima nenorėti tokių plaukų! 

Inguna pastatė mergytę asloje. Ji numanė šįvakar esanti graži ir 
pati buvo apakinta savo grožio. „Ulavas“, — pagalvojo, ir širdis 
keletą sykių dusliai dunkstelėjo — jai pasirodė, kad jis turėtų būti 
čia. Ji persibraukė ranka veidą ir, nužėrusi plaukus atgal, apsižval- 
gė: sutiko keistą, niūrų Arnvido žvilgsnį, o auksaspalvės Teito akys, 
žvelgiančios į ją, švietė nelyginant dvi žvakės. Bet to, kurio jinai 
ieškojo, čia nebuvo. Ji sukryžiavo rankas ant krūtinės — Čia nėra 
to, kuris šįvakar turėtų matyti, jog ji visų gražiausia. Akimirksnį 
išvis panoro bėgti pas senelę, nuplėšti nuo savęs puošnų apdarą ir 


pravirkti... 


Tą vakarą užėjo kalba ir apie šokius — apie „Kroka molą“, pui- 
kų senovinį šokį su kardais. Arnvidas prisipažino kažkada mokė- 
jęs tą šokį. Tura pasakė, kad juodvi su seseria išmokusios jo žings- 
nius. Tada įsiterpė Teitas: visas išraudęs jis karštai išdrožė mokąs 
visą to šokio dainą ir ją mielai vesiąs. Ponia Magnhilda šypsodama 
kalbėjo: girdi, jeigu jaunimas norįs pasilinksminti, pažiūrėti se- 
novinių žaidimų, tai ir ji galinti prisidėti. 

— O tu Bjarne? — kreipėsi į seną poną, savo jaunystės draugą. 

Keletas vyresnių šeimynykščių kiek susidrovėję irgi pasisiūlė 
sušokti. Matyt, norėjo prisiminti jaunystės pramogas. 

Arnvidas paliepė Teitui vesti šokį — jis, ko gero, tam tinka- 
miausias, o ponia Magnhilda ir riteris Bjarnė testoja už jo. Tačiau 
seniai šito nenorėjo. Tada Teitas stojo pirmas šokėjų grandinėje 
už jo — Inguna ir Arnvidas su Tura. Iš viso susidarė septynetas 
vyrų su apnuogintais kardais ir šešetas moterų. 

Šoko jie labai gražiai — Teitas vedė puikiai. Stiprus, skardus jo 
balsas kiek rėžė ausį, bet kiekvienas girdėjo, kad jis mokęsis dai- 
nuoti. Arnvidas maloniu skambiu balsu šauniai pritarė, o ponas 
Bjarnė ir du seni šeimynykščiai taipgi turėjo dar gana gerus bal- 
sus, ir visus juos uždegė Teitas, taip šauniai vedantis dainą ir šokį. 
Nė viena moteris nedainavo, tačiau tikriausiai dėl to senovinis 
šokis su kardais atrodė rimtas ir galingas: viešpatavo ginklai, rit- 
mingi vyrų žingsniai ir jų balsai, skambantys vis ugningiau; mote- 

rys tylėdamos nardė po kardais, kurie žvangėdami kryžiavosi vir- 
šum jų galvų. 

Inguna šoko lyg apdujusi, nematydama nieko aplink save — aukš- 
ta ir liauna, ji turėjo lenktis žemiau nei kitos moterys, jos akys 
buvo primerktos, pati nubalusi sunkiai alsavo. Kai bėgo į priekį 
po kardų ašmenimis, palaidi plaukai, gaubiantys ją lyg apsiaustas, 
plevėsavo, tartum būtų norėjusi pakilti aukštyn, suplakusi sun- 
kiais sparnais. Viena sruoga užkrito Teitui ant krūtinės ir užkliuvo 
už jo sąsagos; kai žengė į šoną ir atgal, ji juto, kad peša, tačiau 
neketino sustoti ir atnarplioti plaukų. 

Jie pašoko penkiolika ar šešiolika posmų, ir štai ponia Magn- 
hilda garsiai sušuko, ir visa grandinė sustojo. Išraudęs jos veidas 
buvo pasruvęs prakaitu, ji laikė rankomis susiėmusi krūtinę, — 
juokdamasi šaukė, kad daugiau nebevalioja. 

Arnvidas mostelėjo Teitui savo maža lyg suspausta galvute, jo 
akys maištingai žėrėjo, jis kažką riktelėjo ir vėl užtraukė dainą, o 
visi vyrai ėmė jam pritarti: 


Mes kardais kapojom — 
mes, Aslaugos““ sūnūs, 
ir norėjom ginklais 


net prižadint Hlildą, jei... 


Vyrai panoro būtinai sudainuoti pabaigos posmus, net jeigu 


dėl to reikėjo praleisti dešimt--dvylika eilučių. 


Mamą gavo sūnūs 


tokią, kaip norėjo!.. 


Vyrai šokdami įsismagino ir dainavo taip sutartinai ir balsiai, 


jog jiems atsiliepė aidas: 


Mes kardais kapojom 1. 
Galvą paguldysiu! 


Šaukia mane normnos“!, 

kur iš Herjos?“ menių 
Odiną man siuntė. 
Draug su asais“* gersiu 
alų aš garbingai. 
Trumpa žemės laimė, 


tad renkuosi mirtį! 


Tada šokėjų grandinė suiro, jie nusverdėjo atbuli ir sudribo ant 
suolų, vyrai padėjo į šalį kardus ir nusibraukė nuo veidų prakaitą, 
juokdamiesi iš džiaugsmo. O jaunesnieji, žiūrintys į šokėjus, ėmė 
šaukti, kad buvę labai gražu! Ponia Magnhilda susiėmė už šonų 
dusdama iš nuovargio: 

— Čia tai bent šokis, o ne dabartiniai jūsų šuoliai ir striksėji- 
mas... na, dabar tavo eilė, Margrete, padainuok kurią nors iš sal- 
džiųjų meilės dainų, kurias jūs taip mėgstat: 


Gyveno sau karalius Eirikas, 


jojo jis į kalnus šiaurės link... — 


mat šitos dainos malonios ir saldžios nelyginant medus, o anos 
senovės giesmės per daug šiurkščios tokioms šilkinėms lėlytėms 
kaip jūs! 

Jaunimas nesiprašydino — jų galva, seniai per daug jau įsišoko, 
nors buvo nuostabu bent kartą pamatyti, kaip šoka tą senovinį 
šokį su kardais ir... 

Teitas priėjo prie suolo, kur susmukusi pasienyje sėdėjo Ingu- 
na, apsiausta gražiųjų savo plaukų. Jos veidas nuo šokio nebuvo 
išraudęs, o nubertas prakaito lašeliais ir geltonas it vaškas. 

— Ne, aš nebevaliosiu daugiau šokti. Verčiau pasėdėsiu ir pa- 
žiūrėsiu į jus... 

Teitas grįžo prie kitų. Jis nebuvo nuvargęs ir, atrodė, mokėjo 
viską — ir daugybę senųjų giesmių, ir tų naujoviškų. 


Inguna stabtelėjo kieme — ji paliko trobą, kur visi linksminosi, 
norėdama eiti pas senelę ir atsigulti. 

Buvo jau bemaž vidurnaktis — dangus pagal visą akiratį plytėjo 
blyškus ir skaidrus, tik šiaurėje švitantis jo blyškumas virto sieros 
geltoniu. Bet viršum kalnagūbrio kitapus užutėkio driekėsi lyg ko- 
kia pilkšvai melsva skystų debesų skraistė, o už jos leidosi mėnuo, 
skleisdamas blausią drėgną šviesą. 

Nors naktis ir buvo giedra, žemė atrodė tamsesnė nei papras- 
tai šiuo metų laiku — laukai, pievos ir lapuočių miškeliai po šios 
dienos liūties buvo prisigėrę drėgmės; viršum žemės visur tvyrojo 
drėgmė ir vėsa. Virš vandens plaukė skystos rusvai melsvų dūmų 
skiautės, tačiau visi laužai buvo užgesę, tik vienas, didelis, raudo- 
nas, švietė toli toli iškyšulyje, o jo atspindys skendėjo melsvai plie- 
niniam vandeny tarsi siauras žėrintis durklas. 

Teitas išėjo iš trobos ir ėmė žvalgytis Ingunos — jinai žinojo, 
kad taip ir bus. Nesigręžiodama ji ėmė leistis žemyn, link lauko 
prie fiordo. Kai priėjo tvoros vartus ir sustojo norėdama nukelti 
kartį, jis ją pasivijo. 

Juodu nepasakė kits kitam nė žodžio ir tylėdami ėjo toliau — ji 
pirma, vaikinas iš paskos siauru takučiu per pakilusių javų lauką. 
Ten, kur laukas baigėsi, tekėjo upokšnis, ir toliau takutis ėjo pa- 
krante per tankų alksnių ir karklų atvašyną iki pat sodybos prie- 
plaukos. 

Vos tik priėjus medžių šešėlį, Inguna sustojo. Buvo tamsu — 
nors į akį durk; ji pabūgo eiti toliau. 

— Ak kokia šalta naktis, — vos girdimai sukuždėjo virpėdama iš 
šalčio. Sunkiai beįžiūrėjo vyrą, stovintį greta, pro šaltą kaip ledas 
ir aitrų šlapių lapų ir drėgnos žemės kvapą greičiau juto šiltą jo 
kūno alsavimą kaip kažką švelnaus ir malonaus. Jis visą laiką tylė- 
jo, ir tas tylėjimas jai staiga pasirodė toks baisus ir grėsmingas — ir 
ūmiai, pagauta nesutramdomo išgąsčio, pagalvojo: reikia žūtbūt jį 
prakalbinti, tada pavojus praeis. 

— Tą dainą, kur dainavai troboj, — sušnibždėjo, — apie blindę, 
pakartok dar sykį! 

Tyliu ir aiškiu balsu Teitas tamsoje pakartojo: 

Laiminga tu, blinde, 
prie ežero augi, 

lapais maloniai šlami. 
Fakirdę iš miego 
žmonės nukrečia rasą 
nuo tavo šakų. 

O aš Tegnės ilgiuosi 
ir naktį, ir dieną!* 

Inguna iškėlė rankas ir prisitraukė visą glėbį šakų su aitriai kve- 
piančiais lapais, — tamsoje ji apkrito lietaus lašais ir rasa. 

— Susitepsi savo gražiąją suknelę, — tarė Teitas. — Gal sušlapai... 
leisk, pažiūrėsiu!.. 

Bet kai tamsoj jo rankos palietė krūtinę, ji tūptelėjo ir išslydo 
it žaibas iš jo rankų; tyliai riktelėjusi iš baimės, leidosi takučiu 
aukštyn; abiem rankom prilaikydama suknelę, dūmė per lauką, 
kiek kojos neša. 

Teitas buvo tiek apstulbęs, kad viskas taip susiklostė, jog aki- 
mirksnį stovėjo suglumęs, paskui atsikvošėjo ir šoko jai įkandin. 
Bet Inguna jį buvo gerokai pralenkusi, ir jis ją pavijo tik prie tvo- 
ros vartų. O ten juos jau galėjo pamatyti ir išgirsti kas nors iš 
kiemo, kur dabar sukiojosi svečiai, einantys ilsėtis. Tada jis susto- 


jo ir leido jai pabėgti. 


Kai juodu susitiko rytojaus dieną, Teitas buvo paniuręs ir įsi- 
žeidęs. Inguna pasisveikino su juo kone nusižeminusi ir droviai 
sumurmėjo: 

— Mudu abu šiąnakt buvom pakvaišę — ir kaip mudviem galėjo 
šauti į galvą mintis vidurnaktį eit prie ežero. 

— O ar ne tau pirmai šovė? — paklausė islandas šaltai. 

— Regis, iš ten matyti ne daugiau laužų, negu matėm iš aukštai, 
iš sodybos. Tad nė nevertėjo eiti prieplaukon. 

— Tikriausiai mudviem būtų buvę smagiau, jei būtume likę tro- 


boje, — drėbė Teitas. Jis atsisveikino ir nuėjo. 


*Iš Bugsveigo sagos. 

Bio rudens popietė — praslinkus trims mėnesiams po anos 
Joninių nakties. Inguna nuėjo už kiemo tvoros; vartų kartys buvo 
nukeltos, nes buvo parvaryti gyvuliai iš pievų ganyklos netoliese 
ir palaidi ganėsi po visus laukus prie sodybos. 

Tą dieną jie vaikščiojo po pievą kiek žemiau, už nupjauto javų 
lauko, ir sunku buvo įsivaizduoti gražesnį reginį, kaip tie kalnų 
ganyklose įmitę gyvuliai — riebūs, žvilgantys saulėje, marguojantys 
visokiu plauku, kokio tik esti naminiai gyvuliai, o atolas žaliavo 
aukštas, gražiai suvešėjęs, nusėtas dideliais sidabru švitančiais ra- 
munių lopiniais. Dangus mėlynavo, maži švelnūs giedros debesė- 
liai plaukė aukštai viršum žemės, žydrame fiorde atsispindėjo ru- 
deniškai margi krantai ir lapuočių miškas, aprietęs laukus prie 
sodybų raudonu ir geltonu ratu. Už jų dunksojo tamsus, melsvai 
žalias eglynas, ir rodėsi, jog kiekviena medžio viršūnė traukia šviesą, 
pasklidusią aitriame, gaiviame ore. 

Tos dienos džiugus spindėjimas lenkė Inguną po bejėgės bai- 
mės ir nusiminimo našta. Kai Teitas paskyrė pasimatymą, ji ne- 
drįso neiti. Mirtinai bijojo likti su juo viena. Tačiau nedrįso elgtis 
kitaip. Juk jis gali apie tai prašnekti su ja sodyboje, o kas nors ims 
ir nugirs... 

Abipus tako nelyginant blyškus auksas švitėjo ražienos, toli ap- 
linkui atsivėrė rudeniškai tušti laukai. Mažas bėras apgailėtinas 
Teito kuinas ganėsi žemai miškelyje, prie upokšnio. 

Inguna širdyje meldėsi be žodžių, tik neištvėrusi retkarčiais su- 


dejuodavo. Taip jinai meldėsi tą naktį, kai jis stovėjo prie jos klė- 

ties durų, tyliai beldė ir šaukė ją vardu. Akloje tamsoje ji klūpojo 
apkabinusi galvūgalyje išskaptuotą arklio galvą ir šaukėsi pagal- 
bos — patylom, be garso, visa drebėdama iš siaubo. Nors jau iš- 
tikta nelaimės, nors jau buvo taip žemai puolusi, Inguna nieku 
gyvu nenorėjo pulti dar žemiau. Ir tada pagalvojo: jis gali paimti 
ją prievarta, todėl turi išlipti iš lovos ir jį įsileisti. 

Supratusi jį nuėjus nuo durų, kūkčiodama pro ašaras jam už tai 
dėkojo. Manė, kad sulaikė ne likęs jos pačios valios trupinėlis, o 
kažkokia nematoma jėga, galinga ir rūsti, tvyranti tamsoje tarp jos 
ir siaubo, tykančio už durų. Kai nuilsusi įsiropštė po kailiniu ap- 
klotu, nuolankiai dėkojo už išgelbėjimą — galvojo, jog už savo nuo- 
dėmę su dėkingumu priims bet kokią, net ir visų didžiausią baus- 
mę, tik kad daugiau niekuomet nepakliūtų Teito valdžion. 

Kai juodu susitiko rytojaus dieną, jis pajuokavo: ji taip kietai 
mieganti, jog nepaguostas turėjęs pasitraukti nuo jos durų. 

— Aš nemiegojau, aš viską girdėjau. — Ji buvo visai rami, nes 
aiškiai jautė: gerosios jėgos, sulaikiusios ją šiąnakt, nepakęs, kad 
dar sykį jinai jam paklustų. 

Kai jis pasiteiravo, kodėl neatidarė, gal pabūgusi ar kas nors 
viduje buvęs, ji išdrįso atsakyti: 

— Ne, pati nenorėjau. Ir tu čionai nebevaikščiok, Teitai. Būk 
malonus, nebesekiok man iš paskos! 

— Nesuprantu, ką čia šneki... būk malonus, sakai!... O praeitą 
naktį... 

— Taip, taip, — nutraukė jį, sudejavusi iš širdgėlos. — Juk tas 
bloga, juk nuodėmė... 

— Nuodėmė? — paklausė jis apstulbęs. — Štai apie ką tu galvoji! 

Šitai ji prisiminė tada, prisiminė ir dabar, eidama čia, ir jai tarsi 
pagailo vaikinuko. Iš kur jis gali žinoti, kokią didelę nuodėmę pa- 
darė atsiduodama jam: juk ji sulaužė priesaiką, apie kurią nedrįso 
net pagalvoti šičia, šitam pragaro prieangyje, kur dabar tikroji jos 
vieta. 

Šešios savaitės — ištisos šešios savaitės praslinko nuo tos dienos 
ir tos nakties, kai ji giliai širdyje nejučiom ėmė tikėtis, kad galės 
visa užmiršti; paskui prieis išpažinties, padarys atgailą ir stengsis 

neprisiminti, kas buvo su Teitu. Juo labiau kad nuo to laiko lig pat 
šios dienos jo nei regėjo, nei girdėjo. Dabar jis atkeliavo į Bergą 
kažkokiu reikalu pas ponią Magnhildą. Teitas paskyrė Ingunai šį 
pasimatymą, ir ji nedrįso neiti. 

Inguna pamatė vaikiną — jis sėdėjo ant akmenų krūmuose. Ir ji 
be garso savo viduje sušuko: „Padėk man, neleisk manęs išgąs- 
dinti, kad aš jam vėl nepasiduočiau!.. 

Jis sėdėjo bemaž toje pačioje vietoje, kur juodu stovėjo tamso- 
je Joninių naktį, kai jai dainavo dainą apie blindę. Tačiau ji apie 
tai negalvojo — dabar čia buvo šviesi, perregima priebėga po gels- 
tančiais medžiais. Saulė ir mėlynas dangus jiems švietė pro leng- 
vas, beveik nuogas šakas; upokšnyje už krūmų šoko saulės atšvais- 
tėliai; nugeltę sulūžę stiebeliai ir piktžolės, jau pakąstos šalnos, 
buvo apkibę rasos lašais. Ant tako greta šviesavo nukritę lapai. 

Net apsamanojęs akmuo, ant kurio sėdėjo Teitas, buvo toks 
gražus, visas apžėlęs nukarusiom žaliom samanom, ir Inguna nu- 
siminė: šitame gražiame, spindinčiame pasaulyje tik ji tokia vie- 
niša, apimta baimės ir nevilties. 

— Dėl Dievo meilės! Kas gi tau! — Teitas pašoko ir įsistebeilijo 
į ją. Paskui sujudėjo, lyg norėdamas ją prisitraukti; iškėlusi ran- 
kas, nedrąsiai ir negrabiai mėgino gintis, bet jai pakirto kojas. 
Beregint jis pasodino ją ant akmens, o pats liko stovėti žvelgda- 
mas į ją. — Matyt, ne per daug džiaugeisi per tas savaites, kai ma- 
nęs nebuvo!.. Gal žmonės ką nors suuodė? — skubriai paklausė. 

Inguna papurtė galvą. Sėdėdama ant akmens, visa drebėjo. 

— Verčiau išklosiu tau visas geras naujienas, kurias Čia atne- 
šiau, — tarė jis šypsodamas, kiek palinkęs prie jos. — Aš buvau 
Hamare, Inguna, ir šnekėjaus apie reikalą su meisteriu Turgardu. 
Jis prižadėjo pats kalbėti mano vardu su tavo giminėm, jis ir Guna- 
ras, Bergo sūnus. Ką gi, neprastus piršlius pasirinkau, kaip manai? 

Ji pasijuto lyg prislėgta akmenų griūties ir iš po jos išsiropštusi 
sumušta iki kraujo. O paskui nauja griūtis ją palaidojo. 

— Ką pasakysi? 

— Aš niekuomet negalvojau apie panašius dalykus, — sušnibž- 
dėjo laužydama rankas. — Kad tu gali... mane to paklausti... 

— Aš apie tai ne sykį galvojau dar anksčiau, vasarą. Pamilau tave 
iš pat karto, kai tik pamačiau, o kadangi nenuslėpei, jog ir tu ma- 
ne myli, ir tai buvo matyti... Tik aš dar nežinau... — pažvelgęs į ją 
iš viršaus, šelmiškai šyptelėjo, — ar taip greitai būčiau ryžęsis ši- 
tam žingsniui, jeigu nebūtum užsklendusi man durų antrą naktį. 
Taip, aš paskui supratau — iš tikro būtų buvę įžūlu toliau Žaisti tą 
žaidimą Berge. O prarasti tavęs nenoriu... Taigi netrukus tu liau- 
sies krimtusis dėl nuodėmės, jeigu tai tave slegia! - Nusišypsojęs jis 
paglostė jai žandą — Inguna susigūžė nelyginant šuo, laukiantis 
smūgio. — Niekados nemaniau, kad tu taip imsi į širdį... Na, da- 
bar tikriausiai paguodžiau tave, mano vargšele? 

— Teitai, mudu negalėsim gyventi drauge... 

— Nei Gunaras, nei meisteris Turgardas taip nemano. 

— Ką tu jiems pasakei? — sukuždėjo ji vos girdimai. 

— Aš pasakiau jiems apie viską, kas buvo tarp mūsų; aišku, be 
to, ką tu Žinai, — nusijuokė jis. — Bet aš jiems pasakiau: mudu iš 
visos širdies kits kitą pamilom. Juk tu galų gale leidai man supras- 
ti, kad norėtum už manęs ištekėti... Bet žinok, aš neprasitariau 
nieko, iš ko jie galėtų numanyti, kad man esi davusi kur kas dau- 
giau nei pažadą. — Jis įžūliai nusijuokė, kilstelėjo jai smakrą, kad 
jinai, pakėlusi galvą, pažvelgtų į jį. —- Ką gi pasakysi, mano Inguna? 

— Aš niekados apie tai negalvojau. 

— Kaipgi? — Teito veidas apsiblausė. — Gal manai, kad aš tau 
per prastas jaunikis? Gunaras ir meisteris Turgardas anaiptol taip 
nemano. Žinai, kai vesiu, aš neketinu ilgiau tarnauti pas Guna- 
rą — mudu sutarėm, kad išeisiu netrukus po Kalėdų. Visai neketi- 
nu likti šitam pasaulio krašte... nebent tu panorėtum ir tavo gimi- 
nės duotų mums žemės įsikurti, bet jie turbūt nepanorės. Ne, o 
meisteris Turgardas, Inguna, žada man duoti laišką pačiam arki- 
vyskupui ir kai kam iš savo draugų tenykštėje kapituloje ir parašy- 
ti, kad aš — puikiausias raštininkas ir piešėjas veršiuko odoje. At- 
keliavęs į tokį miestą kaip Nidarosas, aš iš savo verslo tave geriau 
pramaitinsiu, nei jūs, ūkininkai, manot. Tenai yra daug kelių pra- 
turtėti, Inguna, sakysim, prasigyvenęs galiu imtis prekybos. O vė- 
liau galėsim važiuoti namo, Islandijon... Tu vasarą ne sykį esi sa- 

kiusi, kad mielai važiuotum ton šalin. Manau, galiu pažadėti tave 
išvežti Islandijon, ir ten tu gerai gyvensi... 

Jis pažvelgė į jos blyškų, išsigandusį veidą ir supykęs pasakė: 

— Gerai pagalvok, Inguna, — esi ne jauniklė: tau jau per dvide- 
šimt metų. O piršliai, kaip girdėjau, neištrypė kiemo tavo globėjų 
sodyboje... — Jis žvelgė į šoną, truputį gėdydamasis savo paties 
žodžių. 

— Teitai, aš negaliu! — Ji sugniaužė ant kelių gulinčias rankas. — 
Aš turiu kitą... kitą, kuriam esu pasižadėjus... labai seniai... 

— Vargu ar jis pasakytų, kad tu tesi pažadą, jeigu viską žinotų, — 
atsakė Teitas šaltai. — Nebūčiau patenkintas tokia ištikimybe, jei 
mano sužadėtinė meilintųsi kitam ir taip laisvai juokautų su juo 
kaip tu, kai leidai man suprasti, kad tau patinka žaidimas, kurį 
mudu žaidėm šią vasarą. Velniai rautų, aš nebūčiau patenkintas 
net ir tada, jeigu būtum man pašykštėjusi to, ko nepašykštėjai 
patį pirmą sykį, kai mudu likom vieni sodyboj!.. 

Inguna užsidengė veidą tartum gavusi smūgį. 

— Teitai... aš nenorėjau!.. 

— Taip... aš jau Žinau! — Jis niekinamai nusišypsojo. 

— Aš netikėjau... aš net nepagalvojau, kad tu šito norėsi. 

— Taip, žinoma! 

— Tu toks jaunas... už mane jaunesnis, aš maniau, čia tik jauno 
vaikinuko pokštavimas... 

— Taigi taigi. 

— Aš gi priešinaus... mėginau apsiginti... 

Teitas nusijuokė. 

— Cha, jūs visos taip darot, bet aš ne toks jauniklis, kad nežino- 
čiau: už nieką taip nepykstat ir nieko taip nežeminat, kaip jauno, 
patiklaus vaikino, kuris pasitraukia... jums pasipriešinus! 

Inguna įsmeigė į jį akis stingdama iš baimės. 

— Jei būtum buvusi jaunutė ir nekalta, niekados nebūčiau tavęs 
nuskriaudęs, aš ne toks. Bet gal manai, patikėsiu, jog tu visai ne- 
žinojai, kuo baigsis tas šokis, kai mane šokdinai visą vasarą? 

Inguna tik žiūrėjo į jį - pilkšvai blyškų jos veidą pamažu užliejo 


raudonis. 

— Jei nori žinoti, — abejingai kalbėjo Teitas, —- nemažai apie tave 
esu girdėjęs, žinau ir apie vaikiną, tarnavusį tavo tėvo sodyboj... 
na tą, su kuriuo pasigavai vaiką, kai tau buvo keturiolika... 

— Jis visai nebuvo tarnas. O vaiko aš niekuomet neturėjau! — 
Inguna pasilenkė ir, susiėmusi rankomis veidą, tyliai pravirko. 

Teitas nepatikliai šyptelėjo, stovėdamas žiūrėjo į verkiančią mer- 
gaitę. 

— Nežinau, ar tu jo lauki, — kad jis grįžtų ir vestų tave. Nežinau, 
ar nuo tada esi turėjusi kitų... Šiaip ar taip, jis, kaip matyti, ne- 
skuba, tas tavo draugužis... aš bijau, Inguna, kad neką tepeši jo 
laukdama. Ko gero, gali pasitaikyti dar ne vienas. 

Ji tebesėdėjo tyliai ir graudžiai verkdama. Teitas kiek švelniau 
pasakė: 

— Verčiau tekėk už manęs, Inguna, juk aš tau po ranka. Aš bū- 
siu... aš būsiu geras vyras, tik tau reikia atsikratyti... na, to tavo 
lengvabūdiškumo... būti oriai ir išmintingai nuo pat šios dienos. 
Aš... aš myliu tave, — tarė jis sumišęs ir paglostė nulinkusią jos 
galvą. —- Nepaisydamas visko... 

Jinai nupurtė jo ranką. 

— Neverk taip, Inguna. Aš neketinau tavęs apgauti! 

Jinai atsitiesė ir sėdėdama žiūrėjo priešpriešiais. Suprato veltui 
mėginanti jam pasakyti teisybę apie tai, ką jis buvo girdėjęs. Vadi- 
nas, šitaip kalba aplinkiniai žmonės, nepažįstantys Ulavo, o dau- 
guma jų pažino ją tik kaip nuolatos kampe tūnančią moterį, už- 
traukusią nešlovę savo giminei, išsižadėtą gentainių ir netekusią 
jų malonės... 

Ji nevaliojo apie tą kalbėti. Bet tai, kas nutiko tarp Teito ir jos... 
jai rodėsi, jog reikia jam pasakyti, kaip viskas susiklostė. Ji vėl 
prabilo: 

— Aš žinau — čia bausmė už mano nuodėmę... supratau, kad 
sunkiai nusidedu nenorėdama atleisti Kolbeinui, savo dėdei: aš 
džiaugiaus, kai jis mirė, ir prisiminiau jį su neapykanta, trokšda- 
ma keršto; atsisakiau važiuoti į jo šermenis. Juk jis visų kalčiau- 
sias, kad buvau atplėšta nuo to, kuriam buvau skirta dar vaikystėje 
ir kurį norėjau turėti už vyrą. Nė sykio nepasimeldžiau už Kolbei- 

no vėlę, nors žinojau — jam būtinai reikia tų visų maldų... Kai jie 
vakare kalbėjo De profundis, aš išėjau iš trobos. Atsisakiau važiuoti 
drauge su kitais šiaurėn, į jo laidotuves... 

Tegu Viešpats manęs pasigaili. Aš žinojau, kad nuodėmė - ne- 
apkęsti priešo, jau pašaukto į Aukščiausiojo teismą. Ir va atsiradai 
tu... man smagu buvo galvoti apie ką nors kita... apsidžiaugiau, 
kai tu panorėjai užlipti su manim audyklon*“* maniau, kad tu 
berniukas... tuomet buvau linkusi su tavim dūkti ir šėlti, kad tik 
nereikėtų galvoti apie mirusįjį; o paskui pradėjom mėtytis vilno- 
mis iš maišų... Bet niekuomet nemaniau, ne, nemaniau net tada, 
kai tu ėmei begėdiškai elgtis ir kalbėjai nešvankius žodžius... ma- 
niau, taip darai, nes esi įžūlus ir jaunas. 

Teitas stovėjo žvelgdamas į ją su ta pačia nepatiklia šypsenėle. 

— Gerai. Tebūnie taip. Pirmą sykį aš tave paėmiau prieš tavo 
valią. Na, o vėliau, naktį? 

Inguna nusiminusi palenkė galvą. Apie tai ji negalėjo nieko pa- 
sakyti ir pati vargu ar įstengė sau pasiteisinti. 

Slinko valanda po valandos, o ji gulėjo nesumerkdama akių, 
prislėgta baimės ir gėdos. Ir vis dėlto net pati nepatikėjo, kad tai 
tiesa, — ji jau žuvusi, užsitraukusi nešlovę. Lyg kažkokio sapno ar 
svaigulio prisiminimas dabar jai atrodė anas laukinis nežabotas 
linksmumas tą popietę audykloje. Ir tai, kad Teitas ją paėmė... 
bet juk visą laiką jis tarsi stovėjo jai prieš akis toks, kokį jį matė 
tada, po anos Joninių nakties, kai rytojaus dieną pyko ant savęs už 
kvailą jo baimę: juk jis tik vaikėzas — patrauklus, protingas ir žva- 
lus vaikėzas, su kuriuo jai tiesiog smagu, truputį plepys, bet juk jis 
toks jaunas... Nors tą naktį ji suprato, kad dabar amžinai pražuvo 
ir virto paleistuve... 

Vėliau Inguna užmigo. Nubudo, kai Teitas ją apglėbė. Jai nė į 
galvą neatėjo, kad reikia užsklęsti duris, — to niekuomet nedarė, 
kai vasarą miegodavo ant aukšto. Dabar gerai neprisiminė, kodėl 
nemėgino išsprūsti iš jo glėbio. Tikriausiai manė, kad bus dar 
didesnė gėda, jeigu jam pasakys nenorinti jo pažinti, jo, kuriam 
jau priklausė, jeigu pasakys nenorinti jo matyti ir jo neapkenčian- 
ti. O kai jis buvo čia pat ir girdėjo jauną, skardų jo balsą, jai jau 

nebeatrodė, jog taip baisiai jo neapkenčia, — jis buvo toks patik- 
lus ir nė pats nenujautė, ką užtraukė ant jos galvos. Jis gi nežinojo, 
kad ji susirišusi su kitu, kad yra ano žmona Dievo akyse. 

Tik rytą, kai išvydo savo nelaimę dienos šviesoje, jai dingtelėjo 
mintis: tučtuojau reikia viską baigti, kad nepultų dar žemiau. Pati 
jautė nevaliosianti to padaryti — juk savo jėgom tų ryšių nesu- 
traukys... Kamuodamasi, kentėdama ji šaukėsi pagalbos... nors ir 
kas man būtų, nedejuosiu, kad tik nebrisčiau gilyn į nuodėmę... 

Teitas tebestovėjo žvelgdamas į ją. O kai ji nutilo, ištiesė jai 
ranką: 

— Geriau mums susitaikinti, Inguna, mėginti susitarti ir gyven- 
ti kaip geriems draugams. 

— Taip. Bet aš nenoriu už tavęs tekėti, Teitai... pasakyk tiems 
savo draugams, tegu nevažiuoja pas mane piršlėmis... 

— To aš nedarysiu. O jei tavo giminės ims ir sutiks? 

— Vis vien aš pasakysiu „ne“. 

Teitas truputį patylėjo. Ji matė, kaip jis nesitveria įniršiu. 

— O jeigu aš padarysiu, kaip tu nori? Nesipiršiu ir čionai nebe- 
sirodysiu? Bet tavo giminės po kiek laiko savo akim pamatys, kad 
vėl pasukai senuoju keliu? 

— Vis vien aš už tavęs netekėsiu. 

— Nebūk tokia tikra, kad mane galėsi surasti ir nutverti už skver- 
no, jeigu žiemą tau manęs prireiks. Aš ketinau šį sykį pasielgti 
garbingai, o tu mane paniekinai ir atstūmei. 

— Man tavęs neprireiks. 

— Tikrai Žinai? 

— Taip, verčiau šoksiu į fiordą, nei ką nors pas tave siųsiu. 

— Gerai, gerai. Čia tavo, o ne mano dalykas, ir nuodėmė bus 
tavo, ne mano. Tu tikriausiai manai, kad mudu jau viską apšnekė- 
jom? 

Inguna tylėdama linktelėjo. Teitas kiek pastovėjo, tada staigiai 
apsisuko ant kulnų, peršoko upelį ir nubėgo įkalne aukštyn prie 
savo kuino. 

Kai jis raitas atjojo taku, Inguna tebestovėjo kur stovėjusi. Pri- 


siartinęs prie jos sulaikė kuiną. 

— Inguna... — maldaujamai prabilo. 

Ji žvelgė jam tiesiai į akis; nesitverdamas įniršiu, baisiai susijau- 
dinęs jis pasilenkė ir iš visų jėgų smogė jai tokį antausį, jog ji 
susvyravo. 

— Kokia tu pikta ir pasileidus, prakeikta kale! — kone pravirko 
jis. — Tebus tau atlyginta, kaip esi nusipelniusi, už tą melagingą 
žaidimą, kurį žaidei su manim! 

Jis suragino kulnimis kuiną, ir šis kelio galą nubėgo risčia. Ta- 
čiau ant kalno ėmė bidzenti kaip paprastai. 

Inguna stovėjo žvelgdama raiteliui įkandin, susiėmusi ranka de- 
gantį žandą, tačiau už tai jau nebepyko ant Teito. Nuostabiai aiškiai 
ir skausmingai suprato — Teitas pasakė, ką apie ją mano, — ji ir yra 
tokia, kaip jis sakė. Ir nuo to jai buvo dar skaudžiau, bet dabar 
prisiminė, kad jis jai patiko. Ir buvo jo gaila, nes toks jaunas... 

Jinai pagalvojo, kad metas namo. Tačiau kai prisiminė sodybą 
ant kalno, pasijuto lyg krintanti, — kur tik eis, viskas primins tą 
berniuką... 

Ir vis dėlto tarp kitų nejučiom šmėstelėjo neaiški mintis — po 
kelių mėnesių jai palengvės. Kai jau nebereikės tik apie tai galvo- 
ti — ir staiga širdį lyg ugninis spindulys perskrodė baimė. Nors 
vargu ar tikėtina... Net jeigu Teitas ir nebūtų apie tai užsiminęs, 
pati jau seniai baiminosi. Nors sirgdama nuo širdgėlos ir nerimo, 
vis dėlto žinojo: kai praeis tiek laiko, kai galės būti tikra — nelai- 
mės vis dėlto išvengė, jai nebus taip sunku. Ir neatrodys kaip da- 


bar, kad visą jos gyvenimą užtemdė ši nelaimė ir ši nuodėmė... 


Senoji šeimininkė Osa nuo rudens labai paliego, ir Inguna su 
meile nenuilsdama ją prižiūrėjo. Ponia Magnhilda negalėjo atsi- 
stebėti, kas nutiko merginai: per visus tuos metus matė dukterė- 
čią slampinėjančią po sodybą, dažnai vaikščiojančią tarsi pro mie- 
gus, dirbančią labai mažai ir taip vangiai, kad tik kaip nors išsisuk- 
tų. Dabar Inguna tarsi nubudo, ir teta pamatė ją mokant dirbti, 
jeigu tik turi noro, ir esant ne tokią jau niekam tikusią, ypač kai 
susiima. Kartais ponią Magnhildą nusmelkdavo mintis: gal varg- 


šelė baiminasi, kas bus, kai senoji pasimirs; nematytas jos uolu- 

mas — tai maldavimas, kad į ją nebūtų žiūrima neprielankiai, kai 
nebereikės rūpintis senele. Galbūt giminės buvo ne per daug geri 
tam vargšui, bejėgiui vaikui. 

Inguna griebėsi visokių darbų, kokius tik galėjo dirbti. Nuo 
senos ligotos močiutės slaugymo atspėjamu laiku imdavosi kito 
darbo — bet kokio, padedančio nukreipti mintis nuo to vieninte- 
lio dalyko, prie kurio šios prieš jos valią be atvangos vis grįždavo: 
užgniaužusi kvapą, įtemptai laukė ženklo, rodančio, kad jos bai- 
mė neturi jokio pamato. 

Visos tos mintys, kuriomis metų metais buvo įpratusi žaisti, — 
apie gyvenimą su Ulavu Hestvikene, apie tai, kad Ulavas atkeliaus 
ir ją išsiveš, apie abiejų vaikus... vos tik prisimindavo tas svajones, 
sakytum paliesdavo ugninį angelo kalaviją. Vargiai susilaikydavo 
balsiai nesudejavusi... 

Inguna ėmėsi visų darbų, reikalaujančių atidumo ir varginan- 
čių kūną. Ji nenorėjo pasiduoti, net jeigu rudenį ir pasijustų ne- 
sveika, — nebus tokia apgailėtina kaip iš pradžių Miklebėje. 

Jai visada taip būdavo: vos tik ko nors smarkiai išsigąsta, tuč- 
tuojau pajunta baisų šleikštulį ir ima svaigti galva. Užteko prisi- 
minti kad ir tą nutikimą, kai juodu su Ulavu leidosi nuo stataus 
kalno rogėmis. Tai buvo per Kalėdas vienų iš paskutinių metų, 
praleistų Fretasteine; nei iš šio, nei iš to sumanė žūtbūt nukakti į 
pamaldas parapijos bažnyčion ir išvažiavo tamsų žiemos rytą, nors 
niekas iš sodybos tą dieną į bažnyčią nesirengė — pūtė smarkus 
pietų vėjas, atnešęs atodrėkį ir lietų. Ji taip aiškiai prisiminė tą 
siaubingą svaiginančią baimę, kuri, regis, persmelkė visą kūną ir 
kurioje ji tartum ištirpo, kai pajuto, kad rogės slysta atgal nuo 
apledėjusios lygios uolos ir jau pakimba viršum skardžio, pasisu- 
kusios šonu į arklį, o šis kanopomis ieško atramos, kapodamas 
ledą ir žerdamas kibirkštis, bet ir jis slysta žemyn; Ulavas nušokęs 
mėgina sulaikyti roges, tačiau paslydęs parpuola ant ledo, o dau- 
giau ji nieko nebeprisiminė. Kai atsitokėjo, pamatė, kad klūpo 
patižusiam sniege, pakibusi ant Ulavo rankos, ir taip vemia, jog, 
rodės, visus vidurius išvers, o Ulavas laisvąja ranka deda sniego ir 
ledo ant pakaušio, kuriuo ji trenkėsi į uolą... 

Dabar jai taip darosi, matyt, iš baimės... 

Aštuntą Kalėdų dieną ji sėdėjo namie viena su senele, visi kiti 
buvo svečiuose. Ji įmetė ugniakuran malkų — labai šalo kojos. 
Virpantys ugnies atšvaitai tarsi teikė gyvybės gelsvam, raukšlėtam 
miegančios lovoje senikės veidui. Blausioje žiemos dienos švieso- 
je Ingunai dažnai rodėsi, jog tas veidas ramus lyg mirusios. 

— Močiute, nemirk! — patylom aimanavo ji. 

Jiedvi su senele ilgai buvo drauge; abi atsidūrė šitoj ramioj įlan- 
koj, pro kurią plaukė kitų gyvenimas. Ir galiausiai Inguna pamilo 
senelę, kaip pačiai rodėsi, pamilo karštai — kai vedžiodavo klum- 
pančią, rengdavo ir penėdavo, regis, ir pati remdavosi į senikę, 
vienintelę savo atsparą. Dabar tikriausiai viskas greit baigsis — o, 
kad ji pati galėtų gulėti greta. Kartkartėm Inguna vylėsi, jog ir jos 
pabaiga netoli, — mirs čia, tamsiame užkampyje, senelės prieglobs- 
ty... ir niekas nieko nesupras. 

Bet dabar senelė turbūt jau greitai pasimirs. Ir tada, ko gero, ji 
turės iš Čia išeiti ir būti tarp kitų žmonių. Ir ją be atvangos persekios 
baimė, kad vieną gražią dieną kas nors ims ir pastebės, kokia ji... 

Tačiau dar nebuvo tikra, nebuvo tikra net dabar. Gal tiktai baimė 
smarkiai varinėjo kraują jos gyslom: juto tokius stiprius širdies 
tvinksnius, jog galėjo nualpti. Kartkartėm staiga imdavo dunksėti 
gyslelėse kaklo duobutėj ir jinai jusdavo pulso dūžius, aidinčius 
galvoje, už ausų. O tai, ką pajuto vakar vakare... ir naktį... ir šian- 
dien vėl, ne vieną kartą, kažkur giliai dešinėj pusėj... tarsi koks 
staigus smūgis ar stumtelėjimas... gal čia tiktai kraujas, smarkiai 
tvinksintis gysloje... 

Juk jeigu kas ir būtų, kur jau ten begalėtų turėti gyvastį: ji save 


taip iškankino kietai susiverždama... 


Slinko savaitės, ir ponia Magnhilda kelis kartus priminė Ingu- 
nai: girdi, reikėtų save patausoti — matyt, neįprastas darbas, ko 
gero, esąs jai per sunkus. Inguna atsakinėjo trumpai ir toliau slaugė 
senelę, bet tas uolumas, skatinęs ją bėgioti po trobas ir be atvan- 
gos triūsti, netrukus dingo. Ji tartum visa susitelkė į save. 

Juto, lyg jos siela būtų nusileidusi kažkur į patį dugną, į juodą 
tamsą, ir ten aklai kovoja su baisia svetima būtybe, glūdančia jos 


kūne. Dieną naktį lindėjo ji tenai, krutėjo norėdama užimti kuo 

daugiau vietos ir susprogdinti maudžiantį jos kūną. Kartais jai 
rodėsi — ilgiau nebeištvers, visą taip maudžia, vos gali iškęsti; 
net naktimis nedrįso atleisti aprišalų, keliančių tokias baisias 
kančias. Bet ji negali pasiduoti — turi sulaikyti tą būtybę, kad 
liautųsi krutėjus... 

Ingunai vis nedavė ramybės vienas prisiminimas: kartą, kai jiedvi 
su seseria buvo dar mažos, Turos katė nutvėrė paukštelį, kurį Ulavas 
buvo pagavęs jai, nes jie norėjo jį prisijaukinti. Katė buvo ką tik 
apsikačiavusi, ir ji, pastvėrusi du kačiukus, nubėgo prie kūdros ir 
panardino juos į vandenį. Laukė, kad jie, atsidūrę po vandeniu, 
bematant nugaiš. Tiesiog neįtikėtina, kaip ilgai tie maži padarėliai 
spurdėjo ir raitėsi jos rankose, kabindamiesi į gyvenimą, o iš van- 
dens kilo maži burbuliukai. Galų gale ji pamanė, kad kačiukai 
negyvi... bet kur tau: jie vėl ėmė tampytis... Tada jinai ištraukė 
juos iš vandens, parlėkė namo ir padėjo prie katės. Bet rada jie, 
aišku, jau buvo nebegyvi... 

Apie tą svetimą gyvybę, kurią juto augant ir vis smarkiai kru- 
tant, nors ir visaip stengėsi ją nutildyti, ji niekada negalvojo kaip 
apie savo kūdikį. Rodėsi, tartum kažkas, neturintis pavidalo, ar- 
šus ir keliantis skausmą, prasismelkė į ją, čiulpia kaulų smegenis 
ir kraują pats augdamas ir tukdamas, — siaubas, kurį ji turi slėpti. 
Į ką bus panaši toji būtybė, kai vieną dieną išvys pasaulį, ir kas bus 
jai pačiai, jeigu Žmonės sužinos, — šitą ji nešiojo po širdimi... apie 
tai nedrįso net pagalvoti. 

Praėjus šešioms savaitėms po Kalėdų, pagaliau pasimirė Osa, 
Magnuso duktė, ir jos vaikai, Ivaras ir Magnhilda, iškėlė jai pui- 
kias šermenis. 

Paskutines septynias dienas prieš senelės mirtį Inguna mažai 
temiegojo, nebent kartais trumpam priguldavo net nenusirengu- 
si. O kai velionės kūnas buvo išneštas, ji pasiprašė leidžiama pail- 
sėti. Kritusi į lovą, čia miegojo, čia gulėjo atsimerkusi, įsmeigusi 
akis priešpriešiais, neįstengdama galvoti apie tai, kas jos laukia. 

Tačiau per šermenų pietus reikėjo atsikelti ir eiti prie žmonių. 
Niekas nesistebėjo, kad ji, vilkinti tamsiai mėlyna gedulo suknia, 
apsigaubusi ilgu juodu šydu, panaši į šmėklą. Pilkai geltono veido 

kaulai buvo aptraukti žvilgančia oda, didelės tamsios akys — išvar- 
gusios; visi giminaičiai, vyrai ir moterys, ėjo prie jos ir gyrė ne- 
šykštėdami gerų žodžių. Ponia Magnhilda pasakojo, su kokiu pa- 
sišventimu ji prižiūrėjo velionę visus tuos metus. 

Tarp svečių buvo ir meisteris Turgardas, kantorius, ir Reinės 
lensmanas. Ir Inguna staiga prisiminė: „Teitas!“ Buvo jį kone už- 
miršusi. Jinai tarsi nesuprato ryšio tarp jo ir savo nelaimės, tačiau 
net ir dabar jis iškilo atmintyje tik kaip pažįstamas žmogus, kuris 
kažkada jai patiko, bet vėliau tarp jų buvo nesusipratimų ir jinai 
nebenorėjo ilgiau galvoti apie jį. 

Tačiau dabar jai šovė į galvą mintis: ką jis kalbėjo savo piršliams, 
kai jų atsisakė?.. O jeigu jis ją išdavė — tada ji žuvusi. Reikėjo 
išsiteirauti, ar jie ko nežino. Bet jai atrodė, lyg pati būtų vargšė 
nuvaryta skurdžiaus kumelšė, įkinkyta į pernelyg sunkų vežimą, 
kurį vargiai bepavelka, o jai dar daugiau krauna... 

— Gal atsivežei savo raštininką? — kuo abejingiau paklausė ji 
Reinės Gunarą. 

— Ar turi galvoj Teitą? Ne, jis iš manęs pabėgo. Taigi apie jį 
klausi? Jis visą laiką prašydavosi siunčiamas į Bergą — ar tiesa, kad 
paskui tave lakstė? 

Inguna mėgino nusijuokti. 

— Nežinau. Sakė ketinąs man pasipiršti, o į piršlius pakvietęs 
tave. Aš jį atkalbinėjau, bet... Ar teisybę jis sakė? 

Lensmanas jai mirktelėjo. 

— Taip, man, kaip ir tau, kažką panašaus minėjo. Ir aš jam taip 
pat patariau kaip ir tu! - Gunaras taip nusikvatojo, kad net pilvas 
sukretėjo. 

— O kurjis atsidūrė pabėgęs iš Reinės? — paklausė ji ir taip pat 
nusijuokė. — Gal žinai, Gunarai? 

— Mes paklausim kantorių — Teitas norėjo pas jį. Ei, meisteri 
Turgardai, gal malonėtumėt pažvelgti mūsų pusėn. Klausykit, 
mielas pone, gal žinot, kas nutiko tam islandui, mano raštinin- 
kui. Šita mergelė klausinėja apie jį... Ar žinot, kokią didelę gar- 
bę jis ketino jai padaryti — norėjo pasipiršti Ingunai, Steinfino 


dukteriai. 

— Iš tikro! — prabilo kantorius. — Taip, mano gerajam Teitui 
daug kas galėjo šauti į galvą. O tu, matyt, čia sėdi susikrimtusi ir 
jo ilgiesi, vaikeli? 

— K3 darysi. Juk jis, kaip esu girdėjusi, — toks nagingas meiste- 
ris, jog jūs, pone norėjot pasiųsti jį pas arkivyskupą, nes mūsų 
šalyje nesą tokio nagingo. Tikriausiai čia teisybė, nes jis pats apie 
tai pasakojo? 

— Che che, che che. Taip, jis mokėjo prasimanyti. Puskvailis 
buvo tasai Teitas, nors rašė kur kas gražiau už daugelį kitų... Ne, 
jis buvo užbėgęs ne per seniausiai, tik aš nieku gyvu nepanorėjau 
jo vėl priimti: kad ir geras raštininkas, bet pusprotis. Be reikalo 
dėl jo kremtiesi, Inguna vaikeli... Nejau tiesa, kad jis buvo toks 
įžūlus, jog drįso taukšti apie piršlybas Berge? Oi ne, ne, ne... — 
Senasis kantorius ėmė purtyti mažą, nelyginant paukščio galvą. 

Vadinas, ne viskas teisybė, ką pasakė jai Teitas tą dieną, kai juo- 
du kalbėjosi paskutinį kartą, — tai ji suprato. Tačiau dabar, be viso 
kito, ji turės baimintis ir to: nejau padarė kvailystę davusi tiems 
vyrams suprasti, kad tiek daug galvoja apie Teitą, jog net klausinė- 
ja apie jį... 


Kai po šermenų pietų svečiai išvažiavo namo, pasiliko Tura su 
dviem vyresniaisiais vaikais ir senasis Galtestado Ivaras, Turės sū- 
nus. Vieną vakarą sėdėjo visi drauge ir apžiūrinėjo brangenybes, 
paveldėtas mirus poniai Osai, o Tura vėl ėmė kalbėti, kad dabar 
sesuo turėtų kraustytis pas ją. 

Ponia Magnhilda atsakė, jog Inguna galinti daryti kaip tinkama. 

— Jei nori kraustytis į Fretasteiną, nei Ivaras, nei aš tau nekliu- 
dysim... 

— Verčiau liksiu Berge, — tyliai atsakė Inguna. — Jeigu jūs man 
leisit ir dabar, kai nebėra senelės. 

Tura vėl varė savo: girdi, jos pačios dabar penketas vaikų ir dar 
gavo globoti du dvynukus našlaičius, likusius mirus Hokono se- 
seriai, todėl Inguna jai praverstų... 

Ponia Magnhilda pamatė, kad sulysęs, išvargęs Ingunos veidas 

— Eikš pas mane, Inguna! Pastogę, maistą ir apdarą aš tau duo- 
siu, kol būsiu gyva arba kol grįš Ulavas ir išsiveš tave namo; aš 
viliuosi, kad vieną gražią dieną jis tikriausiai pasirodys, jei tokia 
bus Viešpaties valia ir jei Ulavas tebėra gyvas... Gal tu manai, — su 
panieka paklausė Turą, — kad Hokonas Fretasteine taip gerbs savo 
svainę, kaip yra verta Steinfino duktė? Savo tėvo sodyboje, ko 
gero, ji turės plušėti kaip jo ir Helgos, Gauto dukters, vaikų ne- 
šiotė!.. Mudu su Ivaru to neleisim... Aš ketinu tau dovanoti štai 
ką... — ji nusimovė didžiulį aukso žiedą, paveldėtą iš motinos, — 
kaip atminimą, kad visus tuos metus slaugei mūsų mamą ir taip 
ištikimai ja rūpinais. 

Ji paėmė Ingunos ranką, norėdama užmauti žiedą. 

— O kur dingo tavo sužadėtuvių žiedas — ar nusimovei? Vargše- 
lė, matyt, taip darbavais, jog net rankos ištino, — tarė. 

Inguna išgirdo, kaip Tura negarsiai numykė. Ji nedrįso pažiū- 
rėti į seserį, bet netrukus žvilgtelėjo. Turos veidas buvo neįžvel- 
giamas, tačiau akyse švietė nerimo kibirkštėlės. Inguna pajuto, 
kaip asla slysta iš po kojų; ji nusitvėrė vienos minties: „Jeigu nu- 
alpsiu, jie viską supras“ Kai dėkojo tetai už brangią dovaną, jai 
rodėsi, jog girdi kalbant kažką kitą, o paskui nė pati nežinojo, 


kaip nusigavo į vietą, kur visada sėdėjo. 


Vėlai vakare ji stovėjo ant kalvos prie kiemo vartų ir švilpdama 
šaukė vieną iš šunų. Prie jos priėjo Tura. 

Mėnuo nešvietė, tik juodas dangus buvo visas nusėtas žėrinčio- 
mis žvaigždėmis. Abi moterys stovėjo užsimaukšlinusios apsiaus- 
tų gobtuvus, trependamos purų, ką tik iškritusį sniegą, ir kalbėjo- 
si apie vilkus, kurie per pastarąsias savaites visai suįžūlėję, o Ingu- 
na kartkartėm švilpė sunerimusiu balsu: 

— Tuta... Tuta... Tuta, pas mane! 

Buvo taip tamsu, jog jiedvi nematė viena kitos veido, ir staiga 
Tura tyliai ir kažkaip keistai susidrovėjusiu balsu paklausė: 

— Inguna... gal tu sergi? 

— Bent kiek nesveikuoju, — atsakė Inguna tyliai ir ramiai. — 
Nors Osa prieš galą buvo visai sulysusi ir išsekusi, patikėk, jos 

kilnojimas ir priežiūra diena dienon mėnesių mėnesiais mane iš- 
vargino. Naktimis irgi neturėjau ramybės. Bet tikriausiai netru- 
kus pasijusiu geriau... 

— O gal tau visai kas kita, sesute? — tokiu pat balsu paklau- 
sė Tura. 

— Ne, nemanau. 

— Vasarą buvai balta raudona... laiba ir šanki kaip mūsų jaunys- 
tės metais, — sušnibždėjo Tura. 

Inguna susitvardė ir atsakė graudžiai nusijuokusi: 

— Kada nors bus aiškiai matyti, kad man jau trečia dešimtis. 
Žiūrėk, kokie dideli tavo vaikai, mieloji Tura... Atsimink, aš juk 
pusantrų metų už tave vyresnė! 

Tamsoje tarp tvorų galvotrūkčiais praskriejo kažkoks didelis juo- 
das kamuolys — šuo pašokęs vos neparvertė Ingunos į sniego pus- 
nį ir ėmė laižyti jai veidą. Ji, stverdama už snukio ir priekinių 
lopų, gynėsi ir juokdamasi meiliai kalbėjo: 

— Gerai, kad naktį tavęs nesudraskė vilkas, Tuta, mano Tuta! 

Seserys palinkėjo viena kitai labos nakties ir nuėjo katra sau. 

Tačiau Inguna gulėjo patamsyje negalėdama užmigti ir mėgino 
įveikti naują baimę — turbūt Tura kažką nujaučia. Ir ją ėmė ma- 
sinti pagunda: o jeigu pasipasakotų Turai savo bėdą, paprašytų 
pagelbėti. Arba tetai Magnhildai — prisiminė, kokia ši buvo įsta- 
biai gera vakare, ir ji panoro pasiduoti, atskleisti tetai savo paslap- 
tį... Dala... irgi šmėstelėjo Ingunos mintyse, kai pasijuto jau ne- 
bevaliojanti ilgiau vaikščioti viena su savo slapta kančia, — gal kreip- 
tis į Dalą... 

Užgniaužusi kvapą, ji nenuleido akių nuo sesers per visas tas 
dienas, kol Tura buvo Berge. Bet ničnieko nepastebėjo — nei žvilgs- 
niu, nei mina, nei žodžiu Tura neišsidavė nujaučianti, kas nutiko 
vyresnei seseriai. Ir ji iškeliavo, o Inguna liko viena su tetule ir 


persenusiais šeimynykščiais. 


Jinai skaičiavo savaites — praėjo jau trisdešimt, liko dar dešimt. 
Ji privalo ištverti tą laiką. Devynios savaitės.. Aštuonios... Bet koks 
gi tas tikslas, kurio laikosi įsitvėrusi, kentėdama ir kovodama, sle- 


DVIDEĖŠIMTO AMŽIAUS AUKSO FONDAS 245 


giama viso kalno bekūnių baisybių, apimta buko maudžiančio 
skausmo, kirbant galvoje vienintelei minčiai: kad tik niekas ne- 
įtartų, kokia nelaimė ją ištiko, net pati lig šiolei to kaip reikiant 
neperprato. 

Pabaiga, kurią įsivaizdavo, Ingunai kėlė baimę, panašią į mir- 
ties siaubą, manė, kad tai kelio pabaiga ir būtinai reikia ją pasiek- 
ti, ir jinai mėgino nueiti tą paskutinį tarpsnį užsimerkusi. Net ir 
tada, kai ieškodavo paguodos manydama, kad ims šauktis pagal- 
bos, kad išsipasakos kam nors, kol nevėlu, vis dėlto iš tikrųjų gal- 
vodavo, jog niekada to nepadarys. Ji turi viena nueiti tą kelio galą, 
kurį matė priešais. 

Vis labiau pavasarėjant sniegas slėnio šonuose čia visuomet nu- 
tirpsta. Niekas nė nepastebės jos pėdų... Didelis beržynas šiaurės 
pusėje traukėsi nuo kalno, kur buvo rūkykla, kone ligi pat van- 
dens. Žemai jis leidosi į siaurą daubą, abipus suspaustą viržiais 
apžėlusių kalvų, — čia jos iš sodybos niekas nei regės, nei girdės, ir 
žmogus šičia bemaž neužklysta. Užutėkis taip anksti dar tebėra 
padengtas ledu. Bet pietinėje atšlaitėje, kur akmenuotas žvyry- 
nas, riogsojo didžiausios sąvartos akmenų, surinktų senovėje lau- 
kuose; čia Bergo žmonės užkasdavo kritusius arklius ir kitus nu- 


gaišusius gyvulius... 

VI 


Visas priešpietį žiemos pabaigoje Inguna užlipo į klėties aukš- 
tą, kur laikė savo mantą dar nuo Osos laikų; buvo likusios kelios 
dienos iki Marijos apreiškimo šventės. Ji sėdėjo ir šalo su kaili- 
niais batais ir dukslia avikailiu pamušta liemene, apsivilkta ant 
kitų drabužių; trobesiuose buvo šalčiau nei lauke. Nuo stogo prieš 
atvirą langelį ilgais šviesiais ruožiukais krito ir krito lašai, viršum 
švytinčių baltų stogų virpėjo ir garavo oras, kildamas į mėlyną 
giedrą dangų, kurį matė. Inguna atidarė langinę, norėdama įsi- 
leisti daugiau oro, — jai sunku buvo alsuoti ir rodėsi, kad galvoje 
ant smegenų uždėtas sunkus švininis gobtuvas, taip veržiantis, jog 
kraujas tarsi plaktukais kala ir tvinksi kakle, už ausų, taip mygia 
akis, jog priešais šmėkščioja raudoni ir juodi taškeliai. Jinai šičia 
ieškojo prieglobsčio, nes bijojo, kad kas nors ją gali užkalbinti, o 
ji neturi jėgų kalbėti. Čia vis dėlto kiek lengviau — gali pasėdėti 
atsipalaidavusi. 

Vėliau jai visada rodėsi, kad žinojo, kas nutiks tą dieną, ir štai 
išgirdo į kiemą taku atjojant raitelius. Atsistojusi pažvelgė pro lan- 
gelį... Pirmas pro vartus įjojo Arnvidas; jis sėdėjo ant juodo žirgo, 
pakamanoto kamanomis su žvangučiais, kuriuos mėgo prikabin- 
ti, kai jodavo į žmones. Antras žirgas buvo irgi Arnvido — jį paži- 
no: prakaulus, širmo ir bėro plauko, paprastai juo jodinėdavo tar- 
nas. O trečias raitelis, jojantis ant ilgakojo obuolmušio žirgo su 
raudonos odos kamanomis, buvo Ulavas, Auduno sūnus, — ji tai 
pajuto anksčiau, nei šis prijojo taip arti, jog galėjo jį pažinti. 

Prilaikydamas žirgą, jis pažvelgė aukštyn ir, pamatęs ją prie lan- 

gelio, pasisveikino kilstelėdamas ranką. Vilkėjo duksliu juodu ke- 
lioniniu apsiaustu, kuris iš užpakalio plačiom klostėm krito ant 
žirgo strėnų, o iš priekio dengė raitelio kojas ligi pat pėdų, sukiš- 
tų į balno kilpas. Gobtuvas atmestas, ant galvos — aukšta juoda 
užsieninė skrybėlė siaurais kraštais, iš po kurių plaikstosi šviesūs 
plaukai, dengiantys visą kaktą iki pat antakių. Mojuodamas ranka, 
jis jai šypsojosi... 

Vėliau ji vis prisiminė, kad, vos tik jį išvydo, tą pat akimirksnį 
pasijuto tarsi nubudusi iš baisaus sapno — Ulavas grįžo. Aišku, 
nelaimei — dabar jis, šiaip ar taip, sumals ją į miltus, — tai tučtuo- 
jau pamatė. Ir jai pasirodė, tartum juodas ūkas plaukia iš jos į 
visas puses, o velniai, knibždėte knibždantys aplinkui ir krusčio- 
jantys tame ūke, taip gausiai susispietę, jog trinasi į kits kitą alkū- 
nėmis ir keliais, apsupę ją iš visų pusių ir aklai vilkdami drauge, 
irgi plaukia su ta srove. Paskui, lipdama žemyn iš klėtelės, ji jau 
suprato, kad dabar, Ulavui grįžus, nieko kito nebelieka, kaip tik 
viską papasakoti ir laukti, ką jis nuspręs. 

Ulavas stovėjo su šeimynykščiais, atėjusiais paimti svečių žirgų; 
jis pasisuko į ją. Skaudžiai didžiuodamasi ji pamatė, koks jis dailus, 
o jinai nusmuko ir jį prarado, — juodi drabužiai taip tiko lyg spindu- 
lius skleidžiančiam šviesaus gymio vaikinui. Jis padavė jai ranką. 

— Sveika gyva, Inguna... — Pamatė sunykusį jos veidą. Tada be 
atodairos, nepaisydamas išsiauklėjimo ir papročių, visų aplinkinių 
akivaizdoje apkabino ją, prisitraukė ir pabučiavo tiesiai į lūpas. 

— Ilgai turėjai manęs laukti, brangioji Inguna... Bet dabar jau 
viskas baigėsi, atkeliavau tavęs pasiimti į savo namus! 

Jis ją paleido, ji priėjo prie Arnvido, ir juodu pasisveikino gi- 
minišku bučiniu į žandą. 

Kol jauni vyrai sveikinosi su ponia Magnhilda, Inguna stovėjo. 
Jie juokdamiesi pasakojo apie Ivarą, jojusį drauge, tačiau jie nulė- 
kė risčia palikę jį prie bažnyčios — nei Galtestado bėris, nei Gal- 
testado ūkininkas nemėgsta skubėti. 

— Juk žinai, kaip jis ant tavęs pyko, kam jaunystėj taip paskubė- 
jai, - juokėsi ponia Magnhilda. — Bet nuo to laiko, kai tu, Ulavai, 


atsisakei šito įpročio, manau, brolis vis labiau tave pamilsta! 

„Retai pasitaiko tokia graži diena“, — galvojo Inguna. Laukuo- 
se ir ant užšalusio užutėkio pavasario saulėje žėrėjo apledėjęs snie- 
gas. Po atlydžio savaitės pradžioje sniegą nuo medžių lyg kas laižy- 
te nulaižė, ir spygliuočiai švietė pavasariška žaluma sakytum ką tik 
išvelėti. O laukuose melsvai rudame plikų lapuočių miškelyje ryš- 
kėjo grakštūs blyškiai žalsvi drebulių kamienai. 

Ir jinai pajuto širdyje kylant džiaugsmą vien dėl to, kad pasaulis 
pilnas saulės, grožio ir džiaugsmo. O ji save buvo nuo to pasaulio 
atskyrusi, pasmerkusi tūnoti kampe. Ir vis dėlto gerai, kad gyveni- 
mas toks gražus kitiems, — visiems, kas savęs nepražudė. O kai stai- 
ga pajuto smarkius kūdikio krūsčiojimus, rodėsi, lyg kažkas graba- 
liojasi jos širdyje ir sako: „Ne, ne, aš tau nebelinkiu nieko pikto... 

Jie sėdėjo prie stalo ir valgė, Inguna tylėdama klausėsi vyrų 
pašnekesio. Ji suprato Arnvidą ir Ivarą jau kitą rytą važiuosiant į 
šiaurę pas Hafturą, Kolbeino sūnų, atiduoti trečio ketvirtadalio 
baudos už Einarą. Ulavas nutarė, kad labiau derės pačiam nesusi- 
tikti su Hafturu, kol neatiduos paskutinių pinigų ir tuo pat metu 
negaus Ingunos su visu kraičiu iš jos giminių rankų. 

— Matau, tu jau nebenori toliau joti su mumis, — sukikeno Iva- 
ras, Turės sūnus. — Dabar, ko gero, niekur kojos iš Bergo nekelsi, 
kol tavęs iš Čia neišvys! 

— Taip, būsiu čia lig tolei, kol ponia Magnhilda duos man pa- 
stogę ir pašaro mano žirgui... — Jis ėmė juoktis drauge su kitais ir 
skubriai žvilgtelėjo į Inguną. — Tiesą pasakius, labiausiai norėčiau 
likti čionai, baigti reikalą su Hafturu ir iškart, kai tik važiuosiu 
pietų link į Hestvikeną, pasiimti Inguną. 

— Tikriausiai rasim kokią išeitį, — samprotavo Arnvidas. 

— Numanau, ką turi galvoj, ir dėkui tau, bet vis dėlto nebeno- 
riu prašyti tavęs pagalbos, Arnvidai, — mat dabar jau ir pats susi- 
tvarkysiu. Padarysiu, kaip sakiau jums Galtestade: pirma važiuo- 
siu į pietus pažiūrėti, kas dedasi Hestvikene dabar, prieš parve- 
žant žmoną, pasiimsiu ir pinigus, kuriuos turiu gauti Osle. Be to, 
bus daug lengviau surinkti žmonių, galinčių paliudyti susitaikini- 
mą, jeigu iškelsiu pokylį tom dienom, kai visi važiuos namo iš 


tingo, nesvarbu, ar jūs norit, kad aš pasiimčiau Inguną iš Čia, ar iš 

tavęs Galtestade. Ivaras turi tiesą, sakydamas, jog tas reikalas taip 
užsitęsė ir susipainiojo, kad dabar turim atvirai ir garbingai jį baigti. 

„Žmonės važiuos iš tingo — tai bus vidurvasaris“ Tokia mintis 
šmėstelėjo Ingunos galvoje, lyg šnipštelėta piktųjų dvasių, laikiu- 
sių ją savo valdžioje kiaurą žiemą. Bet dabar ji nesileis sugundo- 
ma. Dabar, kai vėl pamatė Ulavą, toliau nebeis tuo keliu. Prieš ją 
vėl iškilo visa, ką buvo prasimaniusi, kaip gyvens Hestvikene su 
Ulavu ir vaikais. Ten ji niekada nenuvažiuos, net jeigu panorėtų 
išsivaduoti iš savo paslapties tamsią naktį ir užrausti ją akmenų 
krūvoj, tas nieko negelbės. Ji niekada nenuvažiuos pas Ulavą. 

Ivaras pirma persižegnojo, o paskui juokdamasis papasakojo 
kitą dalyką: Ulavas lig pat šio laiko dar nebuvo įkėlęs kojos į Hest- 
vikeną. Ar kas girdėjo apie kitą tokį vyrą! 

Ulavas juokdamasis ėmė teisintis — jis išraudo paerzintas senio 
ir tą valandėlę atrodė labai jaunas. Jaunesnis ir panašesnis į anks- 
tesnį Ulavą negu per paskutinį lankymąsi, nors dabar tiesiame, 
apskritame jo kakle jau buvo įsirėžusios skersos raukšlės, o kai 
staiga pasisukdavo, prie marškinių iškirptės pasirodydavo rausvas 
randas. Veidas buvo sulysęs ir nugairintas. Ir vis dėlto Ulavas at- 
rodė visai jaunas; Inguna suprato, kad jį taip pajaunino džiaugs- 
mas. Sunkiai ir skaudžiai lyg koks akmuo užgulė jai širdį — žino- 
ma, jis sielosis sužinojęs, jog ji buvo jam neištikima... 

Bet dabar jis vėl įgijo teises, atgavo savo sodybą ir, kaip Inguna 
suprato, yra gana turtingas žmogus. Jis pardavė Koretorpą, sody- 
bą Elvės apygardoje, kur gyveno, kai pernai rudenį gavo apsauginį 
raštą. Ulavui nesunku būtų susirasti geresnę nuotaką negu ji — 
kaip žinojo, susitaikinus su jos giminėmis, jam teks ne per di- 
džiausias turtas... 

Kai buvo beišeinanti į klėtelę norėdama gultis, Ulavas ją paly- 
dėjo iki durų. 

— Ar viena miegi Osos troboj?.. Turbūt nelabai pritiks, jei aš 
pas tave ateisiu, kai atsigulsi, — atsiduso jis ir nusijuokė. 

— Ne, nereikia. 

— O rytoj naktį? Gal pasikviestum nakvoti ką nors iš tarnaičių, 
tada mudu galėtume vakarais pašnekučiuoti? 

Paskui jis prisitraukė ją paskubom suglumęs, bet taip stipriai, 
jog ji aiktelėjo, tada pabučiavęs paleido... 


Inguna negalėjo užmigti ir mėgino galvoti, kas jos laukia. Bet 
tas buvo taip sunku, kaip skintis sau kelią po griūties verčiant 
sunkius akmenis, kurių net nevalioji pajudinti. Negalėjo įsivaiz- 
duoti, kaip jai bus. Lig šiolei sekėsi brautis per aklą tamsą, gyvą, 
judančią, pilną nematomų baisybių, o dabar išvydo dieną, pilką, 
beviltišką, neišbrendamą kaip lietinga viduržiemio diena. Ir vis 
dėlto reikia eiti į priekį: nuo to, ką ant savęs užsitraukė, nepabėgs, 
nebent ieškotų prieglobsčio pragare. 

Ji žinojo esanti beteisė. Neteko visų teisių į kraitį dar tada, kai 
atsidavė Ulavui be teisėtų savo globėjų žinios ir pritarimo, — tą jie 
be paliovos kartojo. O kad giminės vėliau panorėjo duoti jai pali- 
kimą ir grąžinti teises, padarė tai dėl Ulavo — kai pakeitė savo 
nuomonę apie jį ir nutarė, jog geriau taikintis su juo ir leisti jam 
vest ją kaip teisėtą žmoną. Ką jie darys, kai sužinos ją taip pasiel- 
gus, jog Ulavas negalės jos vesti, — šito niekaip neįsivaizdavo. Kai 
paaiškės, kad ji pastojusi, o kūdikio tėvas — žmogus, su kuriuo 
neverta prasidėti... Teitui jie leis pasprukti: kokia iš jo nauda; jei- 
gu jo ir ieškotų norėdami pamokyti, tik užsitrauktų dar didesnę 
gėdą — žmonės imtų stebėtis, kaip ji leidosi šitokio suviliojama... 

Ne, ji negalėjo numanyti, ką jie darys jai ir tam, kuris ateis. Bet 
jau rytoj ar po dviejų trijų dienų tą patirs. Ir nors ir kaip sunku jai 
įsivaizduoti, vis dėlto viena buvo tikra kaip mirtis: kai sužaliuos 
beržai, ji sėdės su pavainikiu sterblėje ir nuolankiai priims bet 
kokią bausmę, kurią skirs giminės, įpykę už jiems užtrauktą gėdą 
ir už tai, kad turės maitinti ją su vaiku. 

Ji taip romiai pakluso likimui, jog pati jau vargiai besuprato, 
kaip dar vakar manė galinti atsikratyti savo naštos. Dabar suprato, 
kad nieko kito nebelieka, kaip tik kamuotis su tuo vaiku ligi pat 
amžiaus galo. Jinai ir dabar nejuto tai būtybei ko nors panašaus į 
meilumą ar gerumą, bet ji yra, ir reikės viską ištverti. 

Tik akimirksnį, pagalvojusi, jog Tura vėl pareikalaus, kad va- 


žiuotų į jos namus, įsivaizdavo, kaip ji su savo vaiku, du paže- 

mintieji, gyvens Hokono sodyboje, greta turtingų jo vaikų, ir 
jos širdyje radosi kažkas naujo — vos vos juntamas noras globoti 
savo kūdikį... 

Juk sesers ir brolių pirmoji pareiga juodu išlaikyti. To imsis 
Hokonas už Turą ir abu jaunesni jos broliai, kurių per pastaruo- 
sius kelerius metus, kai užaugo į vyrus, ji nė nematė. O gal dar 
galima tikėtis, kad ponia Magnhilda bus gailestinga ir leis jai likti 
Berge, kol gims vaikas. 

„Arnvidas“, — pagalvojo. Jeigu sutiktų juos priglausti, padary- 
tų abiem gera. Būdamas geriausias Ulavo draugas, jis taip pat bu- 
vo draugas visų, kam reikėjo pagelbėti. O jeigu imtų ir išsipasako- 
tų Arnvidui? Arnvidui, ne Ulavui... Jisai gal pašnekėtų su Ulavu ir 
Magnhilda, ir jai nereikėtų pačiai pulti tarsi į gyvą ugnį. 

Tačiau ji žinojo neišdrįsianti to padaryti. Kaip įgyti drąsos ir 
viską papasakoti Ulavui, nežinojo, bet dar labiau nedrįso nepasa- 
kyti Ulavui visos teisybės. Jai rodėsi, lyg jis būtų jos ponas, kurį 
apgavo; Inguna staiga pajuto, kad susitikus su Ulavu viskas taip 
susiklostys, jog ji puls ant kelių prieš Viešpatį, padarys atgailą už 
savo nuodėmę, už viso gyvenimo nuodėmes — guia peccavi nimis 
cogitatione, locutione, opere et omissione, mea culpa — šie žodžiai radosi 
savaime. Kiek sykių seniau juos yra ištarusi klūpodama prieš bro- 
lį Vegardą, tačiau dabar jie sušvito ir atgijo, kaip tamsus bažnyčios 
langų stiklas staiga sušvinta persmelktas saulės spindulių: „prisi- 
pažįstu, kad sunkiai nusidėjau mintimis, žodžiais, darbais ir apsi- 
leidimais, esu kalta... 

Ji atsiklaupė lovoje, sukalbėjo vakarines maldas — jau seniai 
nedrįso melstis. Mea culpa — pirma bijojo, kad Dievas ją išva- 
duos nuo prisipažinimo ir nuo to, ką pati užsitraukė. Dabar su- 
šmėžavo mintis, kad, Dievui atleidus blogį, padarytą sau ir Ula- 
vui, ji pati nenorės išvengti bausmės. Užteko vien pamatyti Ulavą, 
kad suprastų, kas yra Meilė. Jinai padarė jam visų didžiausią 
skriaudą. Ir kai jam bus skaudu, argi ji norės, jog jai pačiai būtų 
geriau? O po šios minties lyg kokiam paveiksle neaiškiai išvydo 
Meilės šaltinį. Taurėje, kurią turėjo išgerti aną vakarą Alyvų so- 
de, mūsų Išganytojas pamatė visas nuodėmes, padarytas žemėje 

nuo pat žmonių giminės sukūrimo, taip pat ir būsimas ligi pas- 
kutinio teismo, ir visas nelaimes ir kančias, padarytas sau ir vie- 
nų kitiems. O kadangi Viešpats kentėjo ir dėl jos kančios, dėl 
kurios pati buvo kalta, jinai norėjo būti nubausta ir kentėti kiek- 
vieną sykį, kai apie tai galvos. Ji suprato, jog tai visai kitokia 
kančia nei ta, kurią kentėjo lig šiolei; pirma jai rodėsi, kad lei- 
džiasi per akmenų nuobiryną nuo vienos griūties prie kitos į 
bedugnį liūną, o dabar — lyg ropštėsi aukštyn, laikydamasi už 
gelbstinčios rankos, sunkiai ir vargiai, bet šiame sunkume sly- 
pėjo laimė, vedanti į kažkokį tikslą. Ji suprato kunigų žodžius, 
kad atgaila esanti paguoda... 


Rytojaus dieną, pietų metu, kai Ivaras su Arnvidu ruošėsi išjo- 
ti, Ulavas ir Inguna stovėjo kieme. Buvo toks pat gražus oras kaip 
ir vakar, visur pažliugę, nuo visur lašėjo. Sniegas tirpo, saulės grau- 
žiamose pusnyse buvo girdėti tykus šiurenimas, o per kiemą te- 
kėjo siauručiai upeliukai, prasigraužę šviesias ledines vageles ar- 
kliamėšlių ir skiedrų žiemos apklote. Ivaras priešgyniavo Arnvi- 
dui, norinčiam joti per užutėkį, — esą šiuo laiku ledas ne visur 
tvirtas, ypač prajojus Ringsakerį; prieš keletą metų Ivaras buvo 
ijojęs į eketę ir nuo to laiko pasidarė didžiausias bailys. Tačiau 
Arnvidas jo žodžius nuleido juokais: kur tau pačioj dienos aky, na 
jau ne, giminieti! Jiems reikią pasiekti Hafturą ligi sutemstant. 
Keberiotis iš kalno į kalną, joti per sodžius tokiu prastu keliu — 
Arnvidas dievagojosi to nedarysiąs. 

— Jei prikalbėsi savo šeimynykščius, manęs dėlei jok kaip tin- 
kamas, o mudu su Eivinu josim savo keliu... 

Tačiau trejetas vyrų jau buvo toli nujoję per laukus. Iš daugelio 
kalnų sodybų žiemos kelias ėjo per Bergą užutėkio link, o iš ten 
žmonės keliavo toliau į pietus, į prekybos miestą, ar į šiaurę ir 
vakarus per kalnus, o paskui — Mjoseno ledu. 

Ulavas su Inguna palydėjo Arnvidą ir Ivarą, jojančius žingine. 
Čia, saulės apšviestoje kalvos pusėje, sniegas nuo tako buvo nutir- 
pęs ir atšlaite sruveno vanduo. Arnvidas pasakė, kad Ulavas visas 
peršlapsiąs: jis ėjo vienplaukis, be apsiausto, tik su žydru, siekian- 

čiu kelius durtiniu, avėjo šviesiomis odos kojinėmis ir trumpais 
smailianosiais batais. Dailus apavas permirko ir patamsėjo. 

— Inguna tinkamiau apsirengė eidama pasivaikščiot... — pridūrė. 

— Aš nesuprantu, kaip ji gali ištverti tokią šiltą dieną... 

Kaip ir vakar, ji vilkėjo ta pačia pusilge avikailiu pamušta lie- 
mene, šlepsėjo gauruotais batais ir net nepanoro nors truputį 
pasipuošti, tik įsipynė į kasas raudonus šilkinius kaspinus. 

Čia, ant kalvos, vėjo gūsiai priminė šiltą pavasario alsavimą, 
oras virpėjo ir žiburiavo. 

— Ar prisimeni, kaip mudu ten sėdėjom aną kartą? — sušnibž- 
dėjo Ulavas Ingunai. Šiandien ant kalvos jau juodavo dideli nuogi 
žolės lopiniai, nors vakar ji visa dar švitėjo sidabru, tik kur ne kur 
kyšojo akmuo ar kadagio krūmas. — Matyt, šiemet bus vėlyva sėja, 
jeigu jau prieš Marijos apreiškimo šventę toks atlydys... 

Jie pastovėjo įklonyje, žvelgdami į raitelius. Arnvidas apsigrę- 
žęs balne pamojavo, Ulavas atsakydamas irgi mostelėjo ranka. Jis 
nulaužė erškėtrožės šakelę ir atkišo Ingunai, bet ši papurtė galvą, 
tada pats nusiskabė keletą uogų, pačiulpė jas ir išspjovė į sniegą. 

— Ką gi, turbūt reikia grįžti... 

— Ne. Luktelėk. Noriu tau papasakot vieną dalyką. 

— Nagi? Tu kažkokia nelinksma, Inguna. 

— Neturiu dėl ko būti linksma, — pralemeno ji. 

Ulavas pažvelgė į ją. Iš pradžių nustebęs, paskui surimtėjo ir 
nukreipė akis į šalį. 

— Ar todėl, kad manęs ilgai nebuvo? — paklausė jis patylom. 

„Per ilgai“, — norėjo atsakyti, bet neįstengė. 

— Aš apie tai galvojau, — kalbėjo jis taip pat tyliai. — Galvojau apie 
tave, kai lydėjau jarlą; suprask, žinojau, ką reiškia išgyventi drauge 
su juo tremtį. Bet jis buvo mano ponas, Inguna, pirmasis ponas, 
kuriam prisiekiau ištikimybę. Nelengva buvo susigaudyti, ką priva- 
lau daryti. Man nelindo valgis, Inguna, kai galvojau, kad įsikursiu 
Hestvikene, valgysiu duoną ir gersiu alų, o jis, žmogus, man padėjęs 
atgauti visą turtą, turės bastytis svečioj šaly, praradęs viską savojoj.... 
Bet, patikėk, nemaniau, kad praeis šitiek metų... Gal, tavo nuomo- 
ne, iškeliaudamas su jarlu, aš sulaužiau ištikimybę tau? 

Inguna papurtė galvą. 

— Pats gerai žinai, kad apie tokius dalykus aš negaliu spręsti, 
Ulavai. 

— Aš manau... — Ulavas giliai atsiduso. — Jei mudu su Ivaru 
susibičiuliavom ir pusė baudos Kolbeinui sumokėta tikrais an- 
gliškais pinigais... jei tu su manim sužadėta laiduojant žiedu ir 
mano dovanomis... aš manau, dabar tau vertėtų likti čia. Argi blo- 
gai gyvenai pas gimines, Inguna? 

— Oi ne. Negaliu skųstis... 

— Skųstis.... 

Ji išgirdo pirmą baimingą virptelėjimą jo balse, sukaupė drąsą 
ir pažvelgė jam į akis. Jis stovėjo su erškėtrožių šakele rankoje, 
žiūrėjo į ją tartum nesuprasdamas, ką ji sako, ir bijodamas to, ką 
turi išgirsti. 

— Ar tu kuo nors skundies, Inguna? 

— Tikriausiai taip jau skirta... aš... aš neturėjau jėgų... Aš jau 
nebetinku tau, Ulavai. 

— Tu man... nebetinki?.. — Jo balsas buvo duslus. 

Jinai kaip įmanydama vėl turėjo tvardytis, kad išdrįstų pažvelg- 
ti į jį. Juodu stovėjo įsmeigę akis į kits kitą. Ji pamatė, kad šviesus 
Ulavo veidas tartum nublanko, sustingo ir papilkėjo, jis keletą 
kartų sukrutino lūpas ir tik tada teištarė: 

— K3 turi galvoj taip šnekėdama?.. 

Juodu tebestovėjo ir vis stebeilijo vienas kitam į akis. Pagaliau 
Inguna nebeištvėrė. Ji pakėlė ranką ir prisidengė ja veidą. 

— Taip nežiūrėk į mane, — prašė visa drebėdama. — Aš nešioju 
kūdikį. 

Laikas slinko baisiai iš lėto; pajutusi, kad ilgiau nebeišturės, 
Inguna nuleido ranką ir vėl pažvelgė į Ulavą. Ji, regis, nebepažino 
jo veido — apatinė žiauna atvipusi tarsi numirėlio, stovi sustingęs 
lyg akmuo, įsmeigęs akis priešpriešiais, ir tai truko be galo ilgai. 

— Ulavai! — galiausiai sušuko ji, tarsi tyliai sudejavo. — Pasakyk 
man ką nors! 

— Ką gi tau pasakyti? — ištarė jis dusliu balsu. — Jeigu kas nors 
kitas man būtų pasakęs, būčiau jį nudėjęs! 

Inguna suinkštė tykiai ir šaižiai, tartum paspirtas šuo. 

Ulavas pratrūko šaukti: 

— Užsičiaupk! Tu nesi verta nieko geresnio, nusususi kale, kaip 
tik nudėti! — Jis palinko į priekį, ir ji vėl suinkštė lyg mušamas 
šuo, o jam krustelėjus, žingsnį kitą pasitraukė ir atsišliejo į dre- 
bulės kamieną. Ją staiga apžilpino akinantis apledėjusio sniego 
švytėjimas, ir ji neištvėrusi užsimerkė, o tada pajuto, kad kūnas 
susitraukė iš skausmo kaip susitraukia mėsa, įmesta į ugnį. 

Jinai vėl atsimerkė ir pažvelgė Ulavo pusėn — nedrįso pažiūrėti 
į jį patį, nukreipė akis tik į erškėtrožės šakelę su raudonom uo- 
gom, numestą prieš jį ant sniego. Ir ji ėmė patylom rypuoti: 

— Būtų daug geriau... būtų daug geriau... jeigu mane nudė- 
tum... 

Ulavo veidas persikreipė, pasidarė nežmoniškas. Jis čiupo abiem 
rankom už durklo rankenos ir makšties ir, nuplėšęs viską drauge 
su diržu, nusviedė toli nuo savęs. Durklas giliai nugrimzdo į tirps- 
tantį sniegą. 

— Ak, geriau aš numirčiau, ak, geriau aš numirčiau, — nesiliovė 
rypavusi Inguna. 

Ji juto laukinį pakraujavusių jo akių žvilgsnį ir, nors buvo labai 
baisu, vis dėlto troško tą valandėlę, kad jis ją nužudytų. Susiėmusi 
rankom kaklą, tykiai aimanavo. 

Jis stovėjo ir nenuleido akių nuo jos — nuo balto, įsitempusio 
gerklės lanko; Inguna stovėjo atrėmusi galvą į medžio kamieną. 
Sykį jis jau buvo tą padaręs, kai kardas jam buvo išmuštas iš ran- 
kos; likęs be ginklo, nutvėrė žmogų už liemens ir už gerklės ir iš 
visos sveikatos užlaužė jam kaklą; pats pastebėjo, jog dar niekada 
nebuvo įtempęs jėgų iki paskutiniosios... Dabar, žvelgdamas į ją, 
taip stovinčią, ir pats pastebėjo gėdingą permainą jos veide, visa- 
me jos kūne, kur įžiūrėjo kito vyro žymes. 

Garsiai sudejavęs žvėries balsu, jis nusisuko ir leidosi bėgti ke- 
liu aukštyn. 

Jisai girdėjo ją šaukiant iš paskos, kartojant jo vardą. Pats neži- 
nojo, ar atsiliepia balsiai, ar tik savo viduje: 

— Ne, ne, nedrįstu likti šalia tavęs... 

Ji gulėjo susirietusi ant nedidelio žemės lopinėlio prie drebu- 
lės šaknų, suposi į šonus ir dejavo. Praėjo nemaža laiko. Priešais 
vėl stovėjo Ulavas. Jis pasilenkė alsuodamas jai tiesiog į veidą. 

— Kas tėvas... to, kur nešioji?.. 

Jinai pažvelgė į jį ir papurtė galvą., 

— Et, jis...niekas. Buvo Reinės lensmano raštininku... Vardu 
Teitas, islandas... 

— Nuodėmė būtų sakyti, kad esi išranki, — sušvokštė Ulavas 
tartum juokdamasis. Jis šiurkščiai nutvėrė Ingunos ranką ir taip 
suspaudė, jog ji balsiai sudejavo. — O Magnhilda, ką ji apie tai 
sako? Vakar vakare sėdėjo ir drauge su kitais juokėsi... — Jis su- 
griežė dantimis. — Tikriausiai iš manęs, nelaimingo kvailio, tokio 
geraširdžio ir smagaus, net nenujaučiančio, kaip padidėjo jo lai- 
mė. Ak, būkit visi prakeikti! 

— Magnhilda nieko nežino. Aš slėpiau nuo žmonių, dabar tik 
tau pasakiau. 

— Ką gi, gražiai elgiesi! Vadinasi, aš pirmas turėjau sužinoti!.. O 
juk maniau pats galįs pradėti savo vaikus, bet... 

— Ulavai! — gailiai sušuko ji. — Jei tu dabar nebūtum grįžęs... — 
Jos balsas nutrūko. — Niekas apie tai nebūtų sužinojęs... 

Juodu staigiai pažvelgė vienas kitam į akis. Ingunos galva nusvi- 
ro, lyg būtų lūžęs kaklas. 

— O Jėzau! Gal tu ne žmogus! — persigandęs sukuždėjo Ulavas. 
Jis atsitiesė, keletą sykių pasitempė, ir kas kartą ji matė rausvą 
randą krūtinėje prie pat kaklo. Lyg pats sau jis pasakė: — Jei bū- 
čiau gavęs žinią, kad sergi raupsais, tikriausiai ir tada būčiau lau- 
kęs dienos, kada galėsiu tave pasiimti... „Ar tu nori vesti šią mo- 
terį, ligotą ar sveiką?“ — klausia kunigas prie didžiųjų bažnyčios 
durų... Bet toks dalykas... ne, toks dalykas!.. Viešpatie gailestin- 
gas, aš neišturėsiu!.. 

Jis tvirtai sugriebė jai už peties. 

— Ar girdi, Inguna? Aš neišturėsiu! Magnhilda privalo... pati 
privalai pasakyti Magnhildai, aš negaliu. O jeigu jinai nemokėjo 
tavęs išsaugoti... jeigu tas atsitiko, kol buvai jos globojama, tegu ji 
pati... Aš negaliu tavęs matyti, kol nesi laisva nuo jo... Ar girdi? — 
jis vėl prabilo. — Pati viską pasakyk Magnhildai! 

Inguna linktelėjo. 

Ulavas ėmė kopti aukštyn. 

Žemė, kur sėdėjo, buvo prisigėrusi drėgmės, ir Inguna juto, 
kad sušalęs kūnas sustingo ir nutirpo; nuo to jai palengvėjo. Ji 
apkabino ranka drebulę ir priglaudė skruostą prie kamieno. Da- 
bar turėjo pajusti sieloje paguodą, kurios tikėjosi sulaukti išsipa- 
sakojusi. Tačiau paguodos taip ir nerado, ją apėmė tik neapsako- 
mas gailestis, bet ne tas gailestis, kuris neša atgailos džiaugsmą. Ji 
tenorėjo tučtuojau mirti; nevaliojo net pagalvoti, jog reikia kilti, 
eiti toliau ir pasitikti viską, kas jos laukia. 

Ji prisiminė visus žodžius, kuriuos norėjo pasakyti Ulavui guos- 
dama: kad jis apie ją daugiau nebegalvotų, kad iškeliautų, džiaug- 
tųsi savo laime, ją užmirštų, juk ji neverta prisiminti. Dabar su- 
prato, kad taip yra iš tikrųjų, ir tai jos neguodė; visų blogiausia, 
jog ji nėra verta, kad jis ją prisimintų. 

Jinai nenumanė, kiek laiko taip gulėjo, tik staiga išgirdo — kaž- 
kas važiuoja keliu. Vargais negalais atsistojo visa sustirusi nuo šal- 
čio, vos pajudėjus maudė visą kūną, kojos taip nutirpo, jog nega- 
lėjo nei stovėti, nei eiti. Ir vis dėlto vargais negalais įlindo į krū- 
mus ir dėjosi valganti erškėtuoges, kol dvejos rogės su kroviniais 
pravažiavo pro šalį. Darbininkai tyliai pasisveikino su ja, o ji atsa- 
kė. Tai buvo žmonės iš kalnų sodybų... 

Saulė smarkiai pakrypo į vakarus — ant sniego lopinių dabar 
krito geltonai raudona šviesa, žemės garai pavirto neaukštai nusi- 
driekusiu šviesiu rūku. Valandžiukę ji šlepsėjo keliu pirmyn ir at- 
gal, nežinodama, ką daryti. Paskui pamatė užutėkyje raitelius, — 
atrodo, joja čia, — ir išsigandusi patraukė aukštyn, sodybos link. 


Ji jau ketino šmurkštelėti savo klėtelėn, tik štai iš kitos tro- 
bos jai priešais išėjo ponia Magnhilda. Išsigandusiai Ingunai te- 
ta pilnu raudonu, nuometu aprištu veidu, atsikišusiu pilvu, su- 
juostu sidabriniu diržu, ant kurio žvangėjo raktai, durklas ir žir- 
klės, pasirodė baisi — tarytum tiesiai į ją būtų metęsis įniršęs 
jautis. Inguna sugrabaliojo rankom durų staktą, norėdama į ją 
atsiremti. Tačiau staiga jos gebėjimas persigąsti ištįso į plonu- 


čiuką siūlelį... 

— O Panele Švenčiausia, iš kur tu pareini... slampinėjai kiaurą 
dieną nežinia kur... gali pamanyti, jog ant kelio voliojais... saky- 
tum lig pažastų buvai pasinėrusi į vandenį ir arkliamėšlius! Kas 
tau daros... ir kas Ulavui galvon šovė?.. 

Inguna neatsakė. 

— Gal tu žinai, ko jam taip staiga prireikė į Hamarį?.. Atėjo, 
išsivedė žirgą, o Halbjornas negalėjo iš jo nieko išgauti — girdi, 
reikią į Hamarjį, ir tiek, bet išjojo nepasiėmęs kelionmaišio ir taip 
dūmė, lyg vienas kipšas būtų lėkęs iš priekio, o kitas vijęsis... Halb- 
jornas pasakojo, kad baisu buvę žiūrėti, kaip jis pentinais kone 
draskęs arkliui šonus... 

Inguna tylėjo. 

— Kas čia yra? — paklausė ponia Magnhilda, netverdama pyk- 
čiu. — Ar žinai, kas nutiko Ulavui? 

— Jisai... išjojo... — prabilo Inguna. — Nebenorėjo likti, kai su- 
žinojo... Kai aš jam papasakojau apie save... 

— Apie save? — Ponia Magnhilda įsistebeilijo į merginą: nešva- 
riais drabužiais, ištaršytom, be kaspinų kasom, pilnom žievelių ir 
visokių šapų nuo žemės, užverktu, murzinu, sulysusiu veidu — tik 
oda ir kaulai, ji buvo bjauri, o dar vilkėjo šlapia, visa išterliota 
avikailiu pamušta liemene... — Apie save! — sušuko ji, stvėrė Ingu- 
nai už rankos ir taip stūmė pro duris, jog ši vos neparpuolė už- 
kliuvusi už slenksčio. Tada bloškė Inguną į aslą, ir toji liko gulėti 
tarsi koks ryšulys prie plokščiojo ugniakuro akmens. Teta uždarė 
duris. — Ne!.. Ne!.. Ne!.. Jei gerai suprantu, ką tu padarei! — Čiu- 
pusi už kitos rankos, dukterėčią pakėlė. — Nusirenk — juk tu visa 
šlapia nelyginant skenduolė! Aš visuomet maniau, kad esi prie- 


kvailė; aišku, tau ne visi namie! 


Inguna gulėjo lovoje pusiausnūda ir girdėjo, kaip bamba teta, 
džiaustydama šlapius drabužius ant karties viršum ugniakuro. Pir- 
mą sykį per visus tuos mėnesius ji gulėjo kaip reikiant nusirengusi 
ir patyrė didelį palengvėjimą, nusimetusi visus tuos raiščius, kuriais 


save vargino, galėjo ilsėtis. Ji neaiškiai nujautė, kad ponia Magnhil- 

da su ja visai teisėtai galėjo elgtis kur kas griežčiau — jos nei keikė, 
nei mušė, nei pešė už plaukų, per daug nekalbėjo, ką mananti... 

Ponia Magnhilda visų pirma norėjo aiškiai sužinoti, kaip tat 
atsitiko, o paskui bus matyti, ar galima rasti kokią išeitį, kaip viską 
paslėpti... 

Ji paklausė, kas kūdikio tėvas, o kai Inguna atsakė, ponia Magn- 
hilda ilgai sėdėjo netekusi žado. Tai tiesiog pranoko visa, ką ji 
galėjo įsivaizduoti, todėl ir nutarė, kad vargšė tikriausiai kuokte- 
lėjusi, ne kitaip. Inguna turėjo papasakoti apie viską, kas buvo 
tarp jos ir Teito, — iš palengvo, su pertrūkiais ji atsakinėjo į griež- 
tus Magnhildos klausimus. Jau praėję šeši mėnesiai, kai paskutinį 
sykį jį matė... ne, jis nieko nežinąs apie jos būklę... ji laukiasi po 
šešių savaičių... 

„Išmintingiau bus tam paukšteliui leisti nuskrist, — pagalvojo 
ponia Magnhilda. — Gal pavyks paslėpti Inguną per tą trumpą 
laiką Osos troboj, pasakius, jog ji susirgo; apie ją nedaug kas tei- 
raujasi; dar visa laimė, kad pastaruosius kelerius metus ji gyveno 
kaip atsiskyrėlė“. Teta griežtai uždraudė Ingunai išeiti iš trobos 
tuo metu, kai žmonės nemiega. Kol kas su ja bus Dala, o kai ateis 
laikas, pasiųs ką nors pakviesti Turos. 

Inguna gulėjo marinama nuovargio. Gyventi buvo bemaž ge- 
ra — kojos sušilo po kailiais, ji nugrimzdo į miegą tartum į šiltą, 
malonų vandenį. Lyg pusiau kliedėdama girdėjo Magnhildą bal- 
siai svarstant, kur geriau įtaisyti vaiką, kai tik šis gims... 

Nubudusi jinai suprato, kad jau vakaras; ugniakuras bemaž iš- 
blėso, tačiau pelenai dar nebuvo sužerti. Dala sėdėjo ant suoliuko 
prieš ugniakurą ir verpė kinkuodama galvą. Lauke pūtė vėjas — 
Inguna girdėjo jį švilpaujant apie trobos kampus, ir kažkoks me- 
dinis daiktas tolydžio daužėsi į sieną. Ji tebebuvo panirusi į malo- 
nų snaudulį. 

— Dala, - prabilo kiek patylėjusi. 

Senikė neatsiliepė. 

— Dala, — pakartojo luktelėjusi. — Gal išeitum ir pažiūrėtum, 
kas per daiktas taip daužosi į sieną; pažiūrėk, gal galima jį paimti. 

Dala pakilusi priėjo prie lovos. 

— Mat kokia esi įžūli begėdė, kad varinėji žmones pirmyn atgal, 
tu kiauliasnuke tingine! Man liepta čia tave prižiūrėti, o ne bėgio- 


ti ir šokinėti tau įsakius... tegu tave galas, nususus kumelše.... 


Ponia Magnhilda kasdien užsukdavo pas dukterėčią vieną ar du 
kartus; jinai jos daugiau nebeplūdo ir apskritai nedaug tekalbėda- 
vo su ja. Bet kartą papasakojo radusi jos kūdikiui globėją — žmoną 
naujasėdžio, įsikūrusio miške toli į šiaurę. Buvo sutarta, kad po- 
nia Magnhilda pasiųsianti ką nors jos pakviesti, kai Ingunai prasi- 
dės sąrėmiai, ir taip būsią galima atsikratyti vos gimusio kūdikio. 
Inguna nieko neatsakė, net nepaklausė, kuo vardu toji moteris ar 
kaip vadinasi ta vieta, ir ponia Magnhilda vėl pagalvojo, kad mer- 
gina iš tiesų esanti pusprotė. 

Taigi dieną naktį ji buvo palikta tik su Dala. Tūnojo susigūžusi 
tyliai nelyginant pelė; vos sukrutėjusi ar sunkiai atsidususi, imda- 
vo bijoti, kad Dala ją užsipuls, ims tyčiotis ir plūstis bjauriausiais 
ir pikčiausiais žodžiais, kokie tik ateis į galvą. 

Dala su Grimu niekada nebuvo vergai, tokie, kurie senaisiais 
laikais daug kur pasaulyje buvo laikomi ponų nuosavybe. Tačiau 
daugelyje vietų tarp laisvųjų tėvų ir vergų vaikų tebūta nedidelio 
skirtumo, nes šie pagal įstatymą irgi turėjo savo teises. O mažiau- 
siai tai lietė senų kilmingų giminių palikuonis ir jų šeimynykščius, 
šitų šeimų senųjų vergų palikuonis. Toks šeimininkas ar šeimi- 
ninkė net nepagalvodavo, kad skiriasi nuo savo tarno, jeigu šis 
nebuvo per daug įkyrus, netikęs, ligotas ar paliegęs; tokiose šei- 
mose nebuvo įprasta vergų pardavinėti; pasitaikydavo, kad labai 
gražų ar gerai išauklėtą vergės vaiką dovanodavo jaunesniam gi- 
minaičiui ar krikštasūniui, o toks vergas, kuris teikdavo daugiau 
rūpesčių negu naudos arba nusikalsdavo, vieną gražią dieną ding- 
davo... Iš vergų kilę tarnai dažnai patys norėdavo likti ir pelnyti 
sau duoną ten, kur gimė, ypač gyvenantieji toli nuo jūros. Ponų 
giminės garbė buvo jų garbė, ponų laimė ir gerovė — jų laimė ir 
gerovė; jų likimas glaudžiai siejosi su ponų likimu, o kalbėdamie- 
si jie apmesdavo ir atausdavo viską, kas dėdavosi šeimininkų tro- 
boje, kamaroje ar klėtyje, aptardavo net menkiausią nutikimą. 

Osai, Magnuso dukteriai, Grimas ir Dala atiteko, kai visi trys 
dar tebebuvo vaikai, o jų pasiuntimas tarnauti Steintinui buvo 
kaip ir motinos dovana sūnui. Steinfino džiaugsmas ir skausmas 
buvo jų džiaugsmas ir skausmas, o kadangi Osa manė, jog vedy- 
bos atnešusios sūnui nelaimę, juodu neapkentė jo žmonos, tik 
nedrįso to rodyti. Nors ir nebuvo panaši į motiną, Inguna be jo- 
kių svarbių priežasčių patyrė dalį jų neprielankumo. Mat iš visų 
vaikų jie labiausiai mylėjo Ulavą ir Turą: šie buvo ramūs ir santū- 
riai elgėsi net su senaisiais tarnais, o Inguna — vėjavaikė ir nutrūk- 
tgalvė, ir abu ją peikė labiau, nei reikėjo, kad anuodu išaukštintų. 
Dala per tuos metus tiesiog nesitvėrė pavydu, kad Inguna, o ne ji 
pasidarė artimesnė Osai, kai patyrė, jog senelė taip pamilo anū- 
kę. Ir dabar, kada Inguna, sulaužiusi ištikimybę Ulavui, užtraukė 
Steinfino giminei negirdėtą neregėtą gėdą ir kai ji, visai bejėgė, 
neįstengianti gintis, pakliuvo Dalos globon, tarnaitė ėmė jai ker- 
šyti, kaip tik išmanė. 

Šiurkščiausiais ir bjauriausiais žodžiais nesivaržydama šnekė- 
davo jai apie daug ką, ko Inguna net gerai nesuprato, primindavo 
Teitą ir Ulavą, o jaunoji moteris kaito iš gėdos ir norėjo, kad asla 
prasiskirtų ir ji prasmegtų skradžiai žemę. Ar Inguna sėdėdavo, ar 
stovėdavo, ar kur eidavo, Dala vis šaipydavosi, kokia ji esanti bjauri. 
Senoji nėrėsi iš kailio mėgindama prigąsdinti ją kalbomis apie 
būsimą gimdymą; pranašavo, kad jis būsiąs baisiai sunkus, o gim- 
dyvė, sprendžiant iš visko, greitai mirsianti. 

Inguna visada žinojo, kad Dala jos nemėgsta ir laiko kvaile, bet 
jinai to visai nepaisė. O dabar užgriuvo nenumatyta bėda — tar- 
naitė ėmė ją be paliovos kankinti, degdama tulžinga neapykanta. 
Inguna nematė kitos priežasties, kaip tik tą, kad ji susitepė, save 
pažemino, ir užsitraukė nešlovę, tad visi, kuriems reikia būti gre- 
ta jos, nori ją sutrypti kaip šlykštų šliužą. 

Taip ji prarado bet kokią viltį turėti ramybę ar būti apsaugotai. 
Mirtis — tai geriausia, ko ji drįso tikėtis. Kad tik atsikratytų tos 
svetimos būtybės — ir dabar jai tejuto neapykantą, jos bijojo ir 
nieko kito labiau netroško, kaip tik mirti. 

Taip praėjo dešimt dienų. Kartą vakare, kai Inguna ir Dala tū- 
nojo katra savo kampe, kažkas pasibeldė į trobos duris. Dala pa- 
šoko: 

— Čia niekam nevalia užeiti!.. 

— O aš užeisiu! — pasakė žmogus, sulinkęs tarpduryje, — tai 
buvo Arnvidas. 

Inguna atsistojusi nuėjo pasitikti jo; ji apkabino jam kaklą ir 
prigludo prie krūtinės — kaip žinia, tai buvo vienintelis žmogus 
žemėje, kuris galėjo būti jai geras net dabar. Tačiau pastebėjo, kad 
jis kiek atsitraukė, paskui nuėmė jos ranką nuo savo kaklo, ir tai 
ją kur kas labiau žeidė negu Dalos patyčios. Net Arnvidas ja bjau- 
risi — taip susitepusi!.. Bet tą akimirksnį Arnvidas paglostė jai žan- 
dą, paėmė už rankos, nusivedė prie žemo suolelio, stovinčio ne- 
toli ugniakuro, ir abu susėdo. 

— O tu, Dala, išeik, — paliepė jis senei. — Turbūt pats šėtonas 
sukurstė Magnhildą pristatyti tą pusprotę raganą tau pagelbėti. 
Ar gal pati panorėjai, kad jinai būtų su tavim? 

— Oi ne, — atsakė ji vos girdimai. Ir pamažėle Arnvidas šį tą 
sužinojo apie Dalos elgesį per tas dienas, nors Inguna nedaug te- 
pasakojo. Jis uždėjo Ingunos ranką sau ant kelių: 

— Nebijok, man regis, ji tavęs ilgiau nebekankins! 

Tačiau jis jai nedaug ką tegalėjo pasakyti. Norėjo, kad pati imtų 
pasakoti, kaip Ulavas pažiūrėjo į visa tai, gal žinanti, ką jis ketina 
daryti, kur jis dabar ir ką mananti ji pati, bet neįstengė apie tai 
prašnekti. 

Nors Arnvidas ilgai sėdėjo, Ulavo vardo nepaminėjo nei vie- 
nas, nei kitas. Prieš išeidamas jis pasakė: 

— Gaila, kad negaliu tau pagelbėti, Inguna. Bet kai išties būsi 
reikalinga vyro pagalbos, tučtuojau duok man žinią. Aš su mielu 
noru tarsiu savo žodį, kai jie spręs, kaip pasirūpinti tavim ir tavo 
kūdikiu. 

— Man jau niekas nebegali pagelbėti. 

— Tikra teisybė. Ir vis dėlto tau reikia pasikliauti Dievo valia, 
Inguna, ir žinok, galiausiai viskas baigsis gerai. 

— Taip, žinau. Bepiga taip šnekėti. Bet tau juk nėra taip kaip 

man. — Iš baimės ji smarkiai suspaudė jam ranką. — Naktimis aš 
neužmiegu... Ir kenčiu baisų troškulį... Bet nedrįstu atsikelti ir 
pagerti — bijau Dalos... 

— Na ką gi, — tyliai pasakė Arnvidas. — Nė vienas iš mūsų neži- 
no, ką reiškia kaboti ant kryžiaus. Bet anas žmogžudys žinojo — jis 
kabo už savo kaltę. Ir tu pati žinai, ką jis tada pasakė... 

Arnvidui išėjus po valandžiukės atėjo ponia Magnhilda ir išba- 
rė Dalą. Ji paliepė neužmiršti, kad Inguna — Steinfino duktė, ne- 
svarbu, ar ši būtų blogai pasielgusi, ar ne, tarnaitei nedera jos 
kankinti ir plūsti. Kai Inguna atsigulė, atėjo Dala su dideliu dube- 
niu atmieštų išrūgų ir taip staigiai pastatė jį ant žemo suolelio 
prie lovos, jog skystis pasiliejo į aslą. O naktį, kai užsinorėjo gerti, 
Inguna pajuto burnoje šiukšles, tarsi į išrūgas būtų priberta šiau- 
dų ir sąšlavų. 

Kitą dieną prieš išvažiuodamas Arnvidas užsuko pas ją, bet juodu 
nedaug tesikalbėjo. 

Drauge su Arnvidu į Bergą buvo atjojęs ir Ivaras, tačiau dukte- 
rėčios jis neaplankė. Inguna nežinojo, ar jis ant jos taip supykęs, 
jog nenori akyse matyti, ar kas paprašė jos pagailėti. 


Arnvidas nukako į dominikonų vienuolyną vidurdienį ir tuč- 
tuojau iš vartininko sužinojo, kad Ulavas, Auduno sūnus, čia at- 
keliavęs prieš savaitę. Apsistojęs ne nakvynės namuose, o name, 
kurį naujasis prioras pastatydino buvusiame darže: prioro galva, 
vyrams ir moterims esą nedera miegoti po vienu stogu, tegu jos 
gyvenančios už vienuolyno sienų. Bet moterys nenorėjo miegoti 
atskirtos nuo savo kelionės bendrų, ir dar prie pat kapinių. Be to, 
namas buvo suręstas paskubom, žiemą perpučiamas skersvėjų, 
vietoj ugniakuro kampe prie durų ponas Bjarnė įsakė sumūryti 
krosnį, tačiau ji nešildė, o dūmų pro aukštinį netraukė. 

Pavėsingame tarpe už bažnyčios ir kapitulos buvo šalta, o kai 
Arnvidas ėjo per daržą, sniegplutė gurgždėjo skambiai smingant 
į ją pentinams. Čia sniegas buvo taip smarkiai nutirpęs, jog jau 
juodavo žirnių ir pupų lysvių kauburiai, iškėlę pūvančius nu- 
blankusius stiebus. Moterų namas stovėjo prie pat kapinių tvo- 

ros; greta augantys aukšti seni medžiai metė ant jo šešėlį net 
dabar, būdami nuogi. 

Namas buvo be priemenės, Arnvidas įėjo tiesiai kambarin. 
Ulavas sėdėjo ant lovos nuleidęs kojas, įrėmęs pakaušį į sieną. 
Arnvidas išsigandęs pastebėjo, kaip draugas pasikeitė. Šviesūs, 
pelenų atspalvio plaukai tarsi išbluko, oda kaip numirėlio, pilkš- 
vai gelsva, veidas toks apžėlęs, jog apatinę jo dalį tartum dengė 
šešėlis. Ulavas atrodė nusivaręs ir visai susmukęs. Naujos rąstų 
sienos dar tebebuvo geltonos, plaikstėsi dūmai, nors krosnyje 
baigė degti tik keli nuodėguliai, ir Arnvidas pasijuto atsidūręs 
nykioj ir šaltoj vietoje. 

Nė vienas nepastebėjo, kad užmiršo pasisveikinti. 

— Tai atkeliavai? — paklausė Ulavas. 

— Taip... —- sumurmėjo Arnvidas. Tada prisiminė, jog reikia pa- 
sakyti, girdi, jis atkeliavęs aplankyti Fino, savo sūnaus, kuris Čia 
mokėsi; Ulavas žinojo jį seniai ketinant tą padaryti... Paskui atėjo 
į galvą mintis papasakoti Ulavui, kaip jiems sekėsi pas Hafturą, 
Kolbeino sūnų. 

— Na, tai kaip ten skėsi? — paklausė Ulavas. 

— O, Hafturas labai patenkintas pinigais... 

— Ar ilgai užtrukai Berge? — Ulavas abejingai nusijuokė. — Ma- 
tau, jog ten jau lankeisi. 

— Šiąnakt pernakvojau. 

— Kokie ten reikalai? 

— Ir pats gali įsivaizduoti, — atrėžė Arnvidas. 

Ulavas nieko neatsakė. Arnvidas atsisėdo, ir abu tylėjo. Neilgai 
trukus atėjo patarnaujantis vienuolis, nešinas alumi ir duona sve- 
čiui. Arnvidas alų išgėrė, o valgyti nevalgė. Vienuolis kiek pasto- 
vėjo, šnektelėjo su Arnvidu, tuo tarpu Ulavas stebeilijo į juodu. 
Vienuoliui išėjus vėl stojo tyla. 

Pagaliau Arnvidas atitoko. 

— Kaip dabar esi nutaręs baigti susitaikinimo reikalą, Ulavai? 
Ar įgaliosi mudu su Ivaru veikti tavo vardu, kai viskas eis į pabai- 
gą? Tikriausiai neturėsi noro vasarą pats keliauti šiaurėn ir susi- 
tikti su Hafturu? 

— Tiesiog neišmanau, kaip galėčiau to išvengti, — atsakė Ula- 
vas. — Ji viena neįstengs važiuoti pas mane tokį tolimą kelią — per 
pusę Norvegijos. Gali kilti pavojus, kad, leidusis į kelionę, jinai 
vėl ims ir pastos, — piktai šyptelėjo Ulavas. — Ne, verčiau aš pats 
ja pasirūpinsiu, kai ateis laikas. 

Po valandžiukės Arnvidas sukrėstas tykiai paklausė: 

— Apie ką čia šneki? 

Ulavas nusijuokė. 

— Ar ketini ją imti po to, kas nutiko? — vėl patylom paklausė 
Arnvidas. 

— Pats turėtum žinoti — esi pusė kunigo, — pašaipiai atsakė Ula- 
vas. — Aš negaliu su ja skirtis. 

— Negali, — tyliai pritarė Arnvidas. — Tik aš nebuvau tikras, ar 
tu tą supranti. Bet žinai — dalykams taip susiklosčius, niekas ne- 
gali tavęs varu varyti, kad parsivestum ją į savo namus ir su ja 
gyventum. 

— Aš gi turiu su kuo nors gyventi, — vėl šaipėsi Ulavas. —- Nuo 
septynerių metų trinuosi tarp svetimų žmonių. Turbūt jau pats 
laikas sėsliai apsigyventi. Bet, supranti, nieku gyvu nesitikėjau, kad 
ji atsibogins į lizdą gatavą jauniklį... 

— Magnhilda jau pasirūpino vaiko globėja, — patylom ištarė Arn- 
vidas. — Vos tik išvydęs šviesą, jis bus atiduotas. 

— Ne. Aš nenoriu turėti nieko, kas mane saistytų su šiuo kraš- 
tu, nenoriu turėti jokių reikalų su kuo nors iš čionykščių. Nei 
jinai, nei aš nekelsim kojos šičia šiaurėn, kai tik išvažiuosim. Vel- 
niai rautų, jeigu mano žmona pasidarė kekšė, aš valiosiu paimti ir 
jos benkartą... — sugriežė dantimis Ulavas. 

— Ji dabar nežino kur akių dėti iš sielvarto ir gėdos, Ulavai, — 
guodė Arnvidas. 

— "Taip... mudu abu, be abejo, turėsim atkentėti už mylėjimąsi 
su tuo islandu, jau pasipusčiusiu padus... 

— Niekuomet nesu regėjęs tokio prislėgto, tokio susigraužusio 
vaiko. Prisimink, Ulavai, kaip sunku jai buvo tada, kai turėjai pa- 
likti šalį. Ji buvo silpna visą gyvenimą, mažai teturėjo jėgų, o gal ir 


proto išmintingai pasirūpinti savim... 

— Pats žinau. Niekuomet jos nelaikiau nei protinga, nei labai 
tvirta. Bet vis dėlto tokį dalyką vyrui sunku pakęsti... O jie... — 
balsas staiga sušvelnėjo jį išduodamas. — O jie jai gal labai griežti. 
Ar žinai? 

— Ne, nelabai. Bet daug nereikia, kad ją palaužtum. Pats tik- 
riausiai supranti. 

Ulavas nutylėjo. Jis palinko į priekį, nusvarino rankas nuo ke- 
lių ir įsmeigė akis į aslą. Luktelėjęs Arnvidas tarė: 

— Berge visi mano, kad tu jos atsisakysi. 

Ulavas sėdėjo kaip sėdėjęs. Arnvidas nedrįso išpasakoti to, kas 
gulėjo jam ant širdies. Ir staiga Ulavas prabilo: 

— Aš pažadėjau jai... Ingunai, kad grįšiu. Visą gyvenimą ji buvo 
pusiau pagonė, bet, man regis, dar tiek supranta, jog mudu esam 
susieti iki grabo lentos... 

Arnvidas pasakė: 

— Kai jie piršo Gudmundą, Jono sūnų, — žinai, tai būtų buvu- 
sios jai labai palankios vedybos, — tada ji kalbėjo tarsi gerai tat 
suprasdama. 

— Et. Bet dabar, kai pati sulaužė ištikimybę, ji tikriausiai laukia, 
kad ir aš atsisakysiu visko, ką esu pasižadėjęs Dievui ir žmonėms... 

— Aš manau, ji telaukia mirties. 

— Taip būtų tikriausiai geriau ir jai, ir man. 

Arnvidas neatsakė. Tada Ulavas tarė: 

— Kažkada esu tau pažadėjęs, kad niekada neapgausiu tavo gi- 
minietės. Prisimeni? 

— Taip. 

Pagaliau Arnvidas nutraukė tylą: 

— Gal reikėtų pasakyti Ivarui ir Magnhildai, kad tu ją vis dėlto 
paimsi? 

Nesulaukęs atsako, klausė toliau: 

— Ar sutinki, kad aš jiems pasakyčiau, ką tu ketini daryti? 

— Aš ir pats galiu jiems pasakyti, ką ketinu daryti, — atšovė 
Ulavas. — Be to, ten esu palikęs kai kuriuos savo daiktus, — pridū- 
rė kur kas švelniau. 


Arnvidas tylėjo. Jis galvojo, kad jeigu taip nusiteikęs pasirodys 

Berge, Ulavas vargu ar juos paguos. Bet, jo galva, toliau jis neturįs 
teisės kištis į šį reikalą... 

Po pietų, kai jau susiruošė keliauti, Ulavas Arnvidą paklausė: 

— O tu kada ruošiesi namo? 

Arnvidas atsakė kol kas apie tai dar negalvojęs... 

Tada Ulavas, nežiūrėdamas Arnvidui į akis, lyg gėdydamasis ir 
kentėdamas dėl savo žodžių, tarė: 

— Būtų gerai, kad mudu nesimatytume... ligi vestuvių. Kai grį- 
šiu iš Bergo, nenorėčiau... — Jis sugniaužė kumščius ir sugriežė 
dantimis. — Aš negaliu matyti tų, kas tą žino! 

Arnvidas tamsiai išraudo, bet, neparodęs nuoskaudos, ramiai 
atsakė: 

— Tebūnie, kaip tu nori. O jeigu apsigalvotum, juk žinai kelią į 
Miklebę. 

Ulavas padavė Arnvidui ranką, tačiau vengė draugo žvilgsnio. 

— Ir dar... noriu tau padėkoti... taip yra ne dėl to, kad aš esu 
nedėkingas... 

— Ne, ne... Dabar turbūt keliauji į pietus, į Hestvikeną? — vis 
dėlto paklausė Arnvidas. 

— Ne, ketinu likti čia... kiek laiko. Juk turiu iš anksto sužinoti, 
ar reikės kelti grįžtuvių vaišes, ar ne... — jis mėgino nusijuokti. — 
O jeigu ji mirs, tada nereikės... 


Inguna sėdėjo susigūžusi kampe prie lovos; lauke ir viduj buvo 
taip tamsu, jog jinai negalėjo įžiūrėti, kas įėjo, bet pamanė įėjus 
Dalą, jau apsiruošusią tvarte. Tačiau, durims užsivėrus, niekas ne- 
sujudėjo, ir staiga ji pajuto neapsakomą baimę, nors ir nežinojo, 
kas atėjo: širdis šokinėdavo ir tuksendavo nelyginant plaktukas 
kiekvieną sykį, kai kas nors ją užkalbindavo. Ji stengėsi garsiai ne- 
alsuoti ir tyliai it pelė gūžėsi savo kampe. 

— Ar tu čia, Inguna? — paklausė kažkoks balsas. 

Ji pažino Ulavą, ir pasirodė, kad širdis staiga tarsi plyšo per- 
pus — dunkstelėjo ir sustojo, o visu kūnu pajuto, jog pati bema- 
tant uždus, subyrės ir mirs... 


— Inguna, ar tu čia? — vėl paklausė Ulavas. Jis žengė į priekį, ir 

dabar jinai galėjo vos ne vos įžiūrėti jį blausioje ugniakuro švieso- 
je — su duksliu apsiaustu atrodė platus, keturkampiais pečiais. 
Išgirdęs švokščiantį alsavimą, žengė toliau, ieškodamas jos tam- 
soje. Iš baimės ji vėl atgavo žadą: 

— Nesiartink prie manęs! Ulavai, neik prie manęs! 

— Aš tavęs neliesiu. Nebijok, nieko pikta tau nepadarysiu. 

Ji susirietė ir nutilo, stengdamasi iš paskutiniųjų įveikti baisų 
dusulį, sukeltą išgąsčio. Ulavo balsas skambėjo ramiai ir lygiai. 

— Aš pamaniau, kad bus geriausia, jeigu pats pašnekėsiu su Iva- 
ru ir Magnhilda. Ar jiems pasakei, kas kūdikio tėvas? 

— Taip, — suvaitojo jinai pakuždom. 

Ulavas kiek dvejodamas pasakė: 

— Negerai. Man reikėjo iš karto apie tai pagalvoti, bet aš bu- 
vau toks suglumęs, jog nesižinojau ką darąs. O dabar nutariau, 
kad bus geriausia, jeigu aš prisipažinsiu esąs tėvas. Iš pirmo žvilgs- 
nio turbūt visai įmanoma — tokius dalykus žmonės visuomet 
suuodžia, tai ir reikia pasakyti, kad kūdikis mano. Paleisim pa- 
skalas, jog pernai buvau slapčia atjojęs į Bergą kaip tik apie tą 
laiką... 

— Betgi tas neteisybė, — vos girdimai sušnibždėjo ji. 

— Aišku, pats žinau, — tarė jis, lyg botagu sukirto. — Ir žmonės, 
ko gero, ims abejoti, ir tegu sau smerkia, svarbu, kad suprastų, 
jog nedera tų abejonių per daug garsinti. Jūs visi taip sakykit, kaip 
aš dabar pasakiau. Man nepatinka, kad tavo vaikas liks čia, Oplan- 
de; mes niekuomet nebūsim tikri, ar kas nors ims ir neprisimins 
to dalyko. Tu jį vešies drauge važiuodama į pietus. 

— Ar supratai, ką aš pasakiau? — šiurkščiai paklausė, kai ji neat- 
siliepė, tik tamsoje sunkiai alsavo. 

— Ne, — ūmiai atsakė ji aiškiai ir tvirtai. Kartkartėm jai taip 
atsitikdavo ir seniau, kai nusikamuodavo ir mirtinai persigąsdavo, 
viduje tarsi kažkas lūždavo, ir tada ji galėdavo į bet ką žiūrėti ra- 
miai, susitvardžiusi. — Išmesk tą iš galvos, Ulavai. Nėra ko nė gal- 
voti manęs vest po to, kas atsitiko. 

— Nekalbėk kvailysčių, — nekantriai atsakė Ulavas. — "Tu, kaip ir 


aš, turi žinoti, kad mudu esam surišti už rankų ir kojų. 

— Jie man yra sakę — Kolbeinas ir kiti, kad daugelis garbingų 
ir mokytų kunigų žiūri į tavo reikalą kitaip negu jo šventenybė 
Turtfinas... 

— Taip, nėra dalyko, į kurį visi žmonės vienodai žiūrėtų. Bet aš 
pritariu vyskupo Turfino nuomonei. Aš ne per daug gražiai atsi- 
mokėjau jam už tėvišką meilę aną sykį, bet atidaviau tą reikalą į jo 
rankas ir paklusau jo sprendimui, atitinkančiam mano norus. Jam 
turiu paklusti ir dabar. 

— Ulavai! Ar prisimeni aną paskutinę naktį, kai aplankei ma- 
ne Otastade? — Ji kalbėjo su liūdesiu, bet ramiai ir protingai. — 
Prisimeni, tu tuomet pasakei, kad nori mane užmušti... pasa- 
kei, jog tas iš mudviejų, kurs sulaužys ištikimybę, nusipelno mir- 
ties. Tu išsitraukei peilį ir pridėjai man prie krūtinės... Aš tebe- 
turiu tą peilį... 

— Turėk sau į sveikatą. Toji naktis... ak, verčiau jos neminėk... 
Tada šnekėjom ir prisiekėm.... Vėliau supratau, kad tada mudviejų 
pasakyti žodžiai — kur kas didesnė nuodėmė nei Einaro nužudy- 
mas. Bet aš niekuomet netikėjau, kad tu... 

— Ulavai! — kalbėjo ji kaip ir pirma. — Tas neįmanoma. Tu nie- 
kuomet nepatirsi su manim džiaugsmo, jeigu ir nuvažiuosiu į Hest- 
vikeną. Tą supratau iš karto, vos tave pamačiusi. Kai pasakei atva- 
žiuosiąs manęs pasiimti vasarą, atrodė, jog spėsiu viską nuo tavęs 
nuslėpti... 

— Taigi. Mat kaip tu galvojai! — Jo žodžiai taip skaudžiai rėžė, 
jog ji krito kniūpsčia į lovą, prispaudė rankas ir kaktą prie išskap- 
tuotos arklio galvos galvūgalyje ir garsiai kūkčiodama aimanavo 
gėdos ir pažeminimo bedugnėje. 

— Palik mane, palik mane, — dejavo. Ji prisiminė, jog kas aki- 
mirksnis gali grįžti Dala su žiburiu. Pagalvojusi, kad Ulavas pama- 
tys ją, nežinojo, kur dėtis iš nevilties ir gėdos! — Išeik, — malda- 
vo. — Ulavai, pasigailėk manęs, palik mane! 

— Aš tuoj išeisiu. Bet tu turi suprasti: bus, kaip aš pasakiau. 
Neverk taip, Inguna... — prašė jis. — Aš nedarysiu tau nieko pik- 


to... Didelio džiaugsmo kits kitam galbūt nesuteiksim, — su kar- 

tėliu jam išsprūdo, bet tų žodžių neiškentė nepasakęs. — Dievaži, 
per visus tuos metus dažnai galvojau būsiąs tau geras vyras, pada- 
rysiąs tau visa, ką galiu... Dabar nedrįstu to žadėti, — gal kartais 
man bus ir sunku nebūti tau griežtam. Bet, dievaži, manau, mud- 
viem drauge nebus taip blogai, kad negalėtume ištverti. 

— Kad tu būtum mane užmušęs tą dieną! — aimanavo ji, lyg 
praleidusi pro ausis jo žodžius. 

— Nutilk, — sušnibždėjo jis susijaudinęs. — Užmušti, sakai... tu 
laukiesi kūdikio... ir aš turiu tave užmušti... gal esi žvėris, o ne 
žmogus, visai netenki proto, kai negali rasti išeities. Žmonės priva- 
lo iškęsti visa, ką patys užsitraukia... 

— Išeik! — vis prašė ji. — Išeik, išeik... 

— Gerai, jau einu. Bet aš grįšiu... Grįšiu, kai tu pagimdysi, In- 
guna... galbūt tada būsi tiek atgavusi protą, kad su tavim bus gali- 
ma šnekėti. 

Jinai pajuto jį prisiartinus per kelis žingsnius ir susigūžė lyg 
laukdama smūgio. Ulavo ranka tamsoje sugrabaliojo jos petį; jis 
pasilenkė prie jos ir pabučiavo į viršugalvį taip prisispausdamas, 
jog ji pajuto jo dantis... 

— Tvardykis, — sušnibždėjo palinkęs visai arti. — Aš tavęs nenu- 
skriausiu... Patikėk, aš noriu rasti išeitį. 


Jis atitraukė ranką ir išėjo. 


Kitą rytą atėjo ponia Magnhilda. Inguna gulėjo lovoje įsmeigu- 
si akis priešpriešiais. Pamačiusi, kad mergina ir šiandien nusimi- 
nusi kaip paprastai, ponia Magnhilda supyko. 

— Pati užsitraukei šitą nelaimę, o dabar jos atsikratysi daug leng- 
viau, nei esi verta. Mes visi suklaupę turim dėkoti Viešpačiui Die- 
vui ir Panelei Švenčiausiai, kad Ulavas yra vyras, vertas Vyro var- 
do. Bet aš sakau: Viešpatie, nubausk Kolbeiną už tai, kad jis nelei- 
do Ulavui vesti tavęs aną kartą ir dar apmulkino tą kvailą jautį 
Ivarą! O, jeigu jie būtų leidę Ulavui vesti tave prieš devynerius 
metus! 

Inguna gulėjo tylėdama ir nė nekrustelėjo. Ponia Magnhilda 


varė toliau: 

— Tada aš neskubėsiu siųsti žmogaus pas Halveigą. Tu tokia 
sunykus, jog dar nežinia, ar vaikas gyvens, — pasakė guosdama. — 
O jei gyvens, mes vėliau pašnekėsim, kokia išeitis būtų geriausia. 


Ketvirtą Velykų dieną atvažiavo Tura, Steinfino duktė. Inguna 
atsikėlė norėdama pasisveikinti su seserim, bet turėjo įsitverti lo- 
vos krašto, kad neparpultų, — ji taip bijojo, ką pasakys sesuo. 

Tačiau Tura ją apkabino ir paglostė: 

— Vargšė mano Inguna! 

Ji tučtuojau ėmė kalbėti, koks kilnus esąs Ulavas, ir apie tai, 
kaip sunku būtų buvę, jeigu jis būtų pasielgęs kaip dauguma vyrų 
juo dėti — būtų mėginęs atsikratyti moters, kurios niekada teisė- 
tai nebuvo vedęs. 

— Teisybę pasakius, aš niekuomet nemaniau, jog Ulavas toks 
doras. Jis vis laikosi prie kunigų ir bažnyčios, bet man rodėsi la- 
biausiai todėl, kad iš to nori turėti naudos. Aš nemaniau, jog jis 
toks dievobaimingas ir toks tvirtas jo tikėjimas... Ir jis nereikalau- 
ja, kad tu išsiskirtum su kūdikiu, — pasakė Tura švytėdama. — Tau 
tai turėtų būti didelė paguoda — pati tikriausiai negali atsidžiaug- 
ti, kad niekam nereikia atiduoti kūdikio. 

— Aišku. Bet apie tai nebešnekėk, — galiausiai ėmė prašyti In- 
guna, nes Tura niekada nebūtų baigusi postringauti apie laimę 
nelaimėje. 

Tura net neužsiminė, girdi, jinai šį tą supratusi ar dėl šio to 
nerimavusi aną sykį, žiemą, nesmerkė sesers piktais žodžiais, o 
priešingai, stengėsi ją padrąsinti: kai ji atsikratysianti naštos, vis- 
kas atrodysią kur kas šviesiau, paskui sulauksianti giedrų dienų, 
bet nereikią taip pasiduoti — tūnoti kampe kiaurą dieną, nejudėti, 
netarti nė žodžio, kai niekas nekalbina, ir stebeilyti priešpriešiais 
baisiausiai nusiminus. 

Dala įsidėjo į galvą ponios Magnhildos pamokymus ir nuo to 
laiko prieš Inguną neprasižiojo. Vis dėlto ji rado kitokių būdų 
ligonei kankinti. Vakare Inguna nedrįsdavo gulti į lovą pirma ne- 
pažiūrėjusi, ar po kailių apklotu nėra padėta kokio aštraus ar kie- 


to daikto. Jos patale ir drabužiuose staiga ėmė rastis aibė visokių 

gyvių, nors anksčiau jų visai nebuvo. Valgiuose ir gėrimuose, ku- 
riuos jai atnešdavo Dala, tolydžio būdavo priberta pelenų, drožlių 
ir pelių spirų. Kas rytas jinai taip suverždavo Ingunai batų dirže- 
lius, jog skaudėdavo kojas, o kai ji negrabiai mėgindavo juos at- 
leisti, senoji sukiodavosi aplinkui piktai šaipydamasi. Apie tai In- 
guna niekam nesakė nė žodžio. 

Tačiau Tura bemat suuodė viską, kas čia dedasi, ir kaip reikiant 
davė garo Dalai, tada senoji tarnaitė ėmė meilintis jaunajai savo 
poniai nelyginant priluptas šuo. O kai pamatė, jog Inguna išsigąs- 
ta Dalai vos prisiartinus, Tura visai išgarbino ją iš Osos trobos. Ji 
padėjo seseriai išnaikinti gyvius, atnešė jai švarius drabužius, ska- 
niai pavalgydino ir nuramino ponią Magnhildą, kai ši pradėjo mur- 
mėti, kokia nedėkinga esanti Inguna, — girdi, ši pati užsitraukusi 
bėdą ir jie esą jai kur kas geresni, nei ji nusipelnė; jinai negalinti 
ilgiau pakęsti Ingunos užsispyrimo ir niūrumo. Tačiau Tura rami- 
no tetą: girdi, būkim geri Ingunai tas paskutines savaites. Kai ji 
atsistos ant kojų po gimdymo, tada atsiimsianti savo — turėsianti 


išklausyti vieną kitą kartų Žodį. 

VII 


Kai padarė atgailą už žmogžudystę dominikonų vienuolyno nak- 
vynės namuose, Ulavas, Auduno sūnus, suartėjo su to vienuolyno 
broliais; brolis Vegardas buvo jo nuodėmklausys nuo pat vaikystės 
ir bičiulis Arnvido, Fino sūnaus, vieno iš to vienuolyno geradarių. 
Dar prieš Ingunos nelaimę jis ketino prisidėti prie dominikonų 
kaip brolis ab extra*? Dabar, pastebėję, kad jo sielą kažkas slegia, 
vienuoliai davė jam ramybę ir nekurdino, kiek buvo įmanoma, 
kitų svečių moterų troboje. Paprastai per gavėnią vienuolyne bū- 
davo sujudimas — daugybė žmonių iš aplinkinių kaimų buvo pratę 
atlikti velykinę išpažintį ir švęsti Velykas vienuolyno bažnyčioje. 

Ulavas vis atidėliojo ir atidėliojo išpažintį. Jis nesumanė, kaip 
iš tikrųjų turėtų pasielgti, — juk Inguna išpažinties dar nebuvo: 
Ulavas žinojo, kad brolis Vegardas — ir jos nuodėmklausys, o 
vienuolis nebuvo palikęs vienuolyno jau šešios savaitės. Tad Ula- 
vas lindėjo moterų troboje ir niekur kitur nevaikščiojo, tik baž- 
nyčion. 

Tačiau Didžiosios savaitės trečiadienį jis sumetė, kad ilgiau ne- 
begalima atidėlioti, ir brolis Vegardas jam pažadėjo ateiti į bažny- 
čią sutartu laiku. 

Kai pro nedideles šonines duris iš kiemo pusės įžengė vidun, 
Ulavą apsupo šaltis ir tamsa: lauke viešpatavo pavasario pradžios 
oras. Brolis Vegardas jau sėdėjo savo vietoje presbiterijoje ir skai- 
tė knygą laikydamas ant kelių; ant balto abito turėjo užsidėjęs 
violetinę stulą. Pro vieną viršutinį langelį užklydęs saulės spindu- 
lys siekė paveikslus viršum vienuolių klauptų, gerai apšvietė pagal 

prilyginimą vaizduojantį Išganytoją, dvylikametį berniuką tarp žydų 
Rašto aiškintojų. „Viešpatie Dieve, — meldėsi širdyje Ulavas, — 
suteik man išminties išpažinti, ką reikia išpažinti, nei daugiau, nei 
mažiau“ Atsiklaupęs prieš kunigą, sukalbėjo Confiteor+... 

Aiškiai ir nuodugniai jis ėmė vardinti savo nusižengimus de- 
šimčiai Dievo įsakymų, išskaičiuodamas tuos, kuriems, savo su- 
pratimu, nusidėjo, ir tuos, kurių laikėsi, — jis turėjo kada viską 
apgalvoti. Galiausiai reikėjo pasakyti visų sunkiausia: 

— Ir dar prisipažįstu, kad yra žmogus, kuriam jaučiu tokią bai- 
sią neapykantą, jog atleisti jam neapsakomai sunku. Tai žmogus, 
kurį aš karštai mylėjau, o kai sužinojau, kaip jis sa manim pasiel- 
gė, taip nusivyliau, jog pasijutau trokštąs jį nužudyti, ir mane ap- 
sėdo visokie bjaurūs norai ir piktos mintys. Bet Viešpats mane 
saugojo tą sykį, aš susivaldžiau. Ir vis dėlto taip sunku būti pakan- 
čiam tam žmogui, jog baiminuosi niekada negalėsiąs jam nuošir- 
džiai atleisti, nebent Viešpats apdovanotų mane nepaprasta ma- 
lone. Bet bijau, dvasiškasis tėve, kad apie tą dalyką negaliu nieko 
daugiau pasakyti, nei pasakiau. 

— Ar dėl to, kad bijai išduoti kito žmogaus nuodėmę? — pa- 
klausė brolis Vegardas. 

— Taip, tėve, — Ulavas giliai įkvėpė. — Todėl taip sunku jam 
atleisti. Jei galėčiau viską išsakyti šičia, man tikriausiai labai pa- 
lengvėtų. 

— Pagalvok, Ulavai, ar tau neatrodo, kad jei galėtum nesivaržy- 
damas papasakoti, kaip tavo artimas tau nusidėjo, tavo piktos min- 
tys, noras žudyti ir neapykanta būtų pateisinti remiantis tuo, ką 
mes, nuodėmingi žmonės, vadinam tiesa? 

— Taip, tėve. 

Vienuolis klausė toliau: 

— Ar tu to savo priešo taip neapkenti, kad galėtum jam palin- 
kėti kasdien po nelaimę šiam gyvenime ir amžinos pražūties ki- 
tame? 

— Ne. 


*Prisipažįstu (lot. ) 


DVIDEŠIMTO AMŽIAUS AUKSO FONDAS 275 


— Ar tu linki, kad ir jis tolydžio sunkiai kentėtų dėl to, ką tau 
padarė? 

— Taip. Juk, kaip suprantu, ir aš pats dėl to kentėsiu iki grabo 
lentos. Tik bijau, kad jeigu Viešpats nepasiųs ženklo, mano širdis 
niekada nebus rami, joje vis kils įtūžis ir pikta valia, ir šitai temdys 
visą mano gyvenimą, mano gerovę ir garbę, kol būsiu gyvas. 

— Mano sūnau, tu žinai, jeigu nuoširdžiai melsies, Viešpats 
suteiks tau jėgų atleisti nusikaltusiajam, nes dar negirdėta, kad 
Viešpats neišklausytų tokios maldos. Bet reikia melstis atsidė- 
jus, be jokių slaptų minčių, taip kaip tas žmogus, apie kurį pa- 
sakoja šventasis Augustinas: jis prašė, kad Viešpats pasiųstų jam 
tyro gyvenimo malonę, tik ne iš karto; žmonės dažnai prašo ma- 
lonės atleisti savo priešams. Nenusimink, jei Dievas panorės, 
kad tu melstumeis ilgai ir iš visos širdies, kol pasiųs tau šią savo 
dovaną. 

— Taip, tėve. Tik aš bijau, kad nevaliosiu susivaldyti kiekvieną 
kartą vis laukdamas, kol būsiu išklausytas. 

Kadangi vienuolis greitai neatsakė, Ulavas susijaudinęs pridūrė: 

— Matai, dvasiškasis tėve, ką padarė... man draugas... sugadino 
visą gyvenimą. Nedrįstu daugiau pasakoti, bet atsirado nemaža 
keblumų... Jei galėčiau daugiau kalbėti, suprastum, kad tas žmo- 
gus... užkrovė man ant sprando sunkią naštą... 

— Suprantu, kad tau sunku, sūnau. Bet ištverk ir melskis. O kai 
Didįjį penktadienį eisi keliais bučiuoti kryžiaus, žiūrėk įdėmiai į 
jį ir pagalvok širdyje, ar tavo nuodėmės irgi neapsunkino naštos, 
kurią nešė mūsų Išganytojas, užsivertęs ant pečių visas mūsų nuo- 
dėmes; argi tau, krikščioniui ir Jo tarnui, atrodo, kad nepakelsi 
tos naštos, kurią tau uždėjo draugas? 

Ulavas pasilenkė taip žemai, jog kakta prisilietė vienuolio kelių. 


— Ne. Ne, neatrodo, — sušnibždėjo dvejodamas. 


Naktį iš Didžiojo penktadienio į Didįjį šeštadienį Ulavas nu- 
budo visas suprakaitavęs — jis sapnavo sapną. Gulėjo akloje tam- 
soje, stengdamasis atsikratyti siaubo, kurį sukėlė šis sapnas jo sie- 
loje, ir prieš akis tarsi gyva iškilo jų vaikystė: sapne juodu buvo 

maži — berniukas ir mergytė. Tačiau kai pagalvojo apie tai, kaip 
viskas buvo seniau ir koks jų kelias dabar, jam pasirodė: viskas, ko 
buvo pasiekęs per pastarąsias dienas nuoširdžiai melsdamasis, iš- 
skydo tarp pirštų nelyginant rūkas. Patraukęs kailinius, užsidengė 
galvą ir gulėjo stengdamasis nepravirkti tartum žmogus, gulintis 
ant kankinimų suolo, sukaupęs visą valią į viena, — budeliai neturi 
išgirsti jo nė cyptelint. 

Ana vasara, ana vasara ir anas ruduo, kai jinai kasnakt laukė jo 
savo klėtelėje... Kaip jis tada jaudinosi; jauna širdis krūtinėje vir- 
pėjo iš įtampos ir nerimo nuo pat tos akimirkos, kai nubudęs 
išvydo save nuogą. Tada ja pasitikėjo. Tačiau kad ji pati išsprūstų 
jam iš rankų ir atitektų kitam... ne, to niekada nepagalvojo. Aną 
paskutinę naktį, kai jis, jau žmogžudys ir beteisis žmogus, atėjo 
pas ją, kai priglaudė šaltus peilio ašmenis prie karštos jos krūti- 
nės, o paskui paprašė ją paslėpti tą peilį kaip įžado ženklą — taip 
darė ne dėl to, kad būtų manęs, jog ji bus neištikima. Jis galvojo ir 
apie save: juk jo, jauno, nepatyrusio ir nedrąsaus, laukė nežinoma 
ateitis... 

Kai gulėjo greta jos ir slėpė veidą pribrendusių kviečių spalvos 
plaukuose, tie kvepėjo šienu... Ji buvo tokia švelni ir bejėgė, jog 
jis visada nejučiom lygindavo ją su dar nepribrendusia varpa, te- 
turinčia pieningą minkštimą. Niekada jos neapkabino nepagalvo- 
jęs: negalima būti šiurkščiam — ji tokia liesa ir silpna; ją reikia 
globoti ir ginti nuo smūgių ir žaizdų, nes ji tokia neatspari. Jis 
vengė kalbėti su ja apie tai, kas jį slegia, nes manė, kad būtų nuo- 
dėmė perkelti nors dalį savo naštos ant gležnų jos pečių. Sąžinės 
graužimas, nerimas dėl ateities — ar gali ji tą suprasti būdama 
tokia vaikiška. Net ir tai, kad ji taip nepasotinamai troško jo mei- 
lės ir glamonių, kad žaisdama jį tam skatindavo, jeigu tik jis aki- 
mirksnį ko nors susimąstydavo ar imdavo kalbėti apie ką kita, — 
net ir šitai jis laikė vaikiškumu. Ji, vargšė, suprato neką daugiau 
nei vaikas ar gyvūnėlis, ir jam dažnai rodėsi, kad ji panaši į švelnų, 
baikštų gyvūnėlį — prijaukintą elnę ar jauną glaudžią karvytę, to- 
kią meilią ir bugščią. 

Dabar jis prisiminė, jog tą pat valandėlę, kai suprato, kad ji- 

nai — jo žmona, priklausanti tik jam, aiškiai pamatė, jog ji — sil- 
pna ir švelni būtybė ir jis privalo ją globoti ir ginti. 

Pamažu ėmė vaizduotis tą sapną esant kaip Apvaizdos jam 
dovanotą ženklą, nors iš pradžių keliantį siaubą ir kamuojantį. 
Anksčiau jis manė linkįs jai kentėti iki paskutiniųjų dėl savo sil- 
pnumo. Anaiptol... Jis turi padaryti visa, ką gali, kad jai padėtų 
išsigelbėti. 

„Mano elnyte, tu leidaisi įvejama duobėn ir dabar guli čia suža- 
lota, pažeminta ir suvargusi. Bet aš ateinu, tave pasiimsiu ir išsi- 
vešiu tokion vieton, kur tavęs niekas netremps ir neniekins“ Tik 
dabar jis ėmė suprasti, kad tai, kas jam nutiko tada, kai ją apglėbė 
pirmą kartą — nuskynė gėlę, mėgavosi jos kvapu ir saldybe, — te- 
buvo antraeilis dalykas. Tačiau galų gale svarbiausia pasirodė tai, 
jog jis apglėbė ją, kad neštų per visas negandas, pasiimtų jos naštą 
ir gintų ją pačią. Čia ir yra laimė, o visa kita — tik džiugūs aki- 
mirksniai. 


Per visas Velykas buvo tokia nuotaika, tartum ką tik būtų paki- 
lęs iš sunkios ligos patalo, — visą gyvenimą jis nė karto nesirgo, 
tačiau manė, jog taip turi jaustis sveikstantis ligonis. „Mano siela 
pasveiko... Inguna, žinok, kad aš tau linkiu tiktai gero“ 

Ulavui atrodė, kad reikėtų papasakoti savo sapną broliui Vegar- 
dui. Tačiau per tuos bemaž dvidešimt metų, kai pas vienuolį ėjo 
išpažinties, jisai nė karto su nuodėmklausiu atvirai nesikalbėjo. Brolis 
Vegardas, Ragnvaldo sūnus, buvo geras ir išmintingas žmogus, tik 
šaltas ir sausas, be to, jis gebėjo šnekėti apie žmones šmaikščiai 
juokaudamas, ir Ulavui tas patiko, jei nebūdavo kalbama apie jį 
patį. Anksčiau jis niekada nenorėjo įveikti sienos, skiriančios jį nuo 
nuodėmklausio; greičiau jam patiko, kad brolis Vegardas, išėjęs iš 
bažnyčios, būdavo toks kaip ir visi žmonės, nepanašus į kunigą, iš- 
klausantį jo saviplaką ir mokantį dvasinių dalykų... 

Jis ir anksčiau ketino papasakoti vienuoliui apie Inguną ne per 
išpažintį. Bet tai būtų atrodę lyg mėginimas pateisinti save, o ją 
apkaltinti. Jis nenorėjo to daryti. Greitai brolis Vegardas bus pa- 
kviestas į Bergą: juk vargšės netrukus laukė mirtinas pavojus. 

Buvo trečiadienis po dominica in albis*. Kai po pamaldų buvo 
bežengiąs pro bažnyčios duris, kažkas iš užpakalio nutvėrė Ulavui 
už rankos. 

— Sveikas, šeimininke. Ar būsi Ulavas, Auduno sūnus? 

Ulavas atsigręžė ir pamatė už nugaros aukštą, liekną tamsaus 
gymio vaikiną. 

— Taip, mano toks vardas, o ko tau iš manęs reikia? 

— Norėčiau su tavim pakalbėti, persimesti vienu kitu žodžiu. — 
Vaikinas buvo ne čionykštis — Ulavas suprato iš kalbos. 

Ulavas pasitraukė į šoną, praleisdamas žmonių srautą, plūstan- 
tį iš bažnyčios, — ir įėjo į galeriją. Pro skliautus remiančias kolo- 
nas matė tekančią saulę — jos šviesa krito ant melsvai juodo kalny- 
no pietvakariuose, šviesus ruožas nusidriekė per atvirą tamsų van- 
denį tarp salos ir Stangės pakrantės ir suraibuliavo viršum 
nuvariusių sniegą rusvų laukų. 

— Ko gi tau iš manęs reikia... neprisimenu, kad būčiau tave 
kada matęs. 

— Ne, mes nebuvom susitikę. Bet tu tikriausiai žinai mano 
vardą — esu Teitas, Halio sūnus, kilęs iš Sidos Varmodalio Islan- 
dijoje. 

Ulavas žado neteko. Teitas... Vaikinas vilkėjo prastu apdaru, 
bet jo veidas po palaike kailine kepure buvo gražus, pailgas, tam- 
saus gymio, ryškios rusvos akys, švitėjo balti kiek išsišovę į priekį 
dantys. 

— Dabar gal jau žinai, kodėl susiradau tave? 

— Ne, nepasakyčiau, kad žinau. 

— Gal suieškotum kokią vietą, kur galėtume pasikalbėti vienu 
du? — tarė Teitas. — Taip bus turbūt geriau. 

Ulavas neatsiliepė, jis pasisuko ir nuėjo galerija, supančia šiau- 
rinę bažnyčios pusę. Teitas sekė iš paskos. Ulavas saugojosi, kad 
niekas jų nepamatytų. Galerijos stogo kraštas buvo žemai nuleis- 
tas, nuo jo krito šešėlis, tad žmonės iš lauko negalėjo įžiūrėti, kas 


dedasi po skliautais. 


*Pirmasis sekmadienis po Velykų (lo. ) — Aut. 

Ten, kur kolonos baigėsi atsiremdamos į apsidę, galima buvo 
nusileisti žemyn į kapinių kampą. Ulavas, žengiantis priekyje, per- 
ėjo kapines ir peršoko per tvorą į daržą. Tuo keliu jis paprastai 
eidavo bažnyčion ir grįždavo iš jos. Taip būdavo greičiau. 

Kai juodu įėjo moterų trobon, Ulavas užšovė duris. Teitas ne- 
prašomas atsisėdo ant suolo, o Ulavas stovėjo ir laukė. 

— Tu tikriausiai numanai, kad aš noriu pakalbėti su tavim apie 
ją, Inguną, Steinfino dukterį, — prabilo Teitas ir droviai nusišyp- 
sojo. — Aš su ja susidraugavau pernai vasarą, bet apie ją nieko 
nesu girdėjęs nei jos matęs nuo pat rudens pradžios. Dabar sklin- 
da kalbos, kad ji laukiasi, ir jau netrukus, o vaikas iš tikrųjų ma- 
no... Aš žinau, kad ji buvo tavo prieš tapdama mano, todėl ma- 
nau — reikia pasikalbėti, ką mums daryti... 

— Bet tu ne bailys, — tarė Ulavas. 

— Na, joks žmogus negali turėti visų ydų, šitos aš neturiu, — 
šyptelėjo vaikinas. 

Ulavas tylėjo laukdamas. Nejučiom žvilgtelėjo lovos pusėn — 
čia gulėjo ir viršuje ant sienos kabojo jo ginklai. 

— Dar tada rudenį, — vėl prabilo Teitas, — aš jai pasakiau, kad 
jeigu pavyktų, ją mielai vesčiau... 

— "Tu vestum! — trumpai nusijuokė Ulavas, lyg numykė pro nosį, 
kietai sučiaupęs lūpas. 

— Taip, taip, — ramiai atsakė Teitas. — Man atrodo, tos vedybos 
ne tokios jau nelygios — Inguna nebe pirmos jaunystės, ir jau se- 
niau žmonės apie ją kalbėjo. Iš tavęs nebuvo jokios žinios ištisus 
dešimt metų, niekas tikriausiai nemanė, jog kada nors grįši. Jinai 
šnekėjo tikinti, kad tu grįši, todėl man trumpai drūtai atsakė, o 
aš, aišku, ant jos supykau už tokį užsispyrimą ir pasakiau, jog pa- 
sitrauksiu, jeigu jinai to nori, bet tada niekas negelbės, nors vė- 
liau ir siųstų pas mane kokį žmogų. Ji to nepadarė — nepranešė nė 
žodelio, kad ją ištiko bėda... aš ir pats nežinau, ar būčiau grįžęs 
pas ją, ar ne, — juk išsiskyrėm ne per daug draugiškai. 

Bet kai sužinojau, kad tu grįžai ir apsilankei Berge, o apie viską 
patyręs, padėkojai ir patraukei savo keliu, tada man jos pagailo. 


Girdėjau, kad ji gulinti uždaryta kažkokiam kiemo trobesy, mai- 

tinama tik paplavom ir koše su pelenais, kad mušama, spardoma 
ir tampoma už plaukų, tiesiog nuostabu, kad tebėra gyva... 

Ulavas jo klausėsi suraukęs antakius. Jis norėjo atšauti, kad tai 
melas. Bet susiturėjo. To betrūko, jog imtųsi svarstyti šį reikalą su 
Teitu. Ir tada jam atėjo į galvą mintis, kaip neapsakomai viskas 
pasunkės, kai tos paskalos plačiai pasklis... Kas žino, ar daugeliui 
žmonių tas mulkis gyrėsi savo tėvyste... 

Teitas paklausė: 

— Ar tiesa, kad Elfardalio Miklebės turtuolis Arnvidas, jos gi- 
minaitis, yra tavo bičiulis? 

— Na, ir kas? — atrėžė Ulavas. 

— Visi sako, jog jis esąs geras ir paslaugus, draugas kiekvienam, 
kam reikia pagalbos. Todėl aš ir pagalvojau, kad gal geriau būtų 
pirma kreiptis į jį, o ne į Steinfino sūnus ar į Galtestado senį. 
Kaip manai? Ir jeigu tu už mane laiduotum savo bičiuliui ar pa- 
vestum parašyti jam laišką ir užantspauduotum savo antspaudu... 

Ulavas klestelėjo ant suolo. 

— Na, žinai!.. Gal išties nori, kad aš tau būčiau piršlys? 

— Taip, — atsakė Teitas visai ramiai. — O tave tas stebina? 

— Mane stebina, — trumpai ir šiurkščiai nusikvatojo Ulavas. — 
Tokių dalykų kaip gyvas nesu girdėjęs... 

— Taip nutinka kasdien, — samprotavo Teitas, — toks turtuolis 
kaip tu išleidžia meilužę už vyro, kai ji jam nusibosta. 

— Užsičiaupk, Teitai, — pagrasino Ulavas. — Gerai apgalvok sa- 
vo žodžius, kalbėdamas apie ją! 

Teitas lyg nejučiom nusikabino nuo diržo trumpą kardą ir pa- 
sidėjo ant kelių, prilaikydamas viena ranka makštį, o kita — ran- 
keną. Jis pašaipiai pažvelgė į Ulavą. 

— Ar tiesa, kad šitoj troboj koveisi su savo priešais? 

— Visai ne, tas buvo nakvynės namuose, ir ne aš puoliau, mes 
susikivirčijom.... — Jis staiga nutilo pykdamas ant savęs, kam pra- 
sideda su tuo žmogumi. 

— Tai va, dabar tokie reikalai, — tarė Teitas vis dar kiek pašai- 
piai, — kad Inguna man labiau priklauso negu tau... 

— Klysti, Teitai. Inguna niekuomet negali tau priklausyti: Ingu- 
na priklauso mums, kad ir ką jinai padarytų, jos niekur neatiduo- 
sim iš savo tarpo. 

— Vis dėlto kūdikis, kurį ji nešioja, yra mano... 

— Klausyk, islande, nejau tu, būdamas mokytas žmogus, neži- 
nai, kad neištekėjusios moters vaikas lieka su motina ir gauna 
visas jos teises net tada, jeigu ji yra laisva moteris, suviliota vergo. 

— Aš ne vergas, — atšovė islandas. — Ir mano tėvas, ir motina yra 
kilę iš garbingiausių islandų giminių, nors jie — neturtingi žmo- 
nės. Jūs nesibaiminkit, kad aš jos neišmaitinsiu, tik duokit tinka- 
mą kraitį... — Ir jis ėmė samprotauti apie savo ateities sumany- 
mus — gyvensiąs pasiturimai, tik reikią rasti tokią vietą, kur galėtų 
parodyti, ką mokąs ir gebąs; galėsiąs pamokyti ir Inguną, kad jam 
padėtų... 

Ulavas sėdėdamas prisiminė knygrišį, gyvenusį čia jo jaunys- 
tės metais, — meisterį, kurį Oslo vyskupas buvo atsiuntęs jo šven- 
tenybei Turfinui, kai šis norėjo įrišti knygas, parašytas per me- 
tus. Ulavas drauge su Asbjornu Lašininiu lankėsi troboje, kur 
jie dirbo, - žmona buvo drauge ir jam padėjo: ji gręžė skylutes 
pergamente, iškart nemažoje pergamento krūvoje, tolydžio at- 
sitrenkdama alkūne į didelę geldą, pakabintą ant virvės šalimais, 
joje gulintis vaikas visą laiką rėkė, knirkė, o iš burnos jam vis 
krito kramtinys, įkištas žįsti. Galiausiai Asbjornas neištvėręs pa- 
prašė ją valandžiukę atsipūsti ir numaldyti vaiką. Paskui pasakė, 
kad jam jos labai gaila. Kai jie baigė darbą, vyskupas pasiuntė jai 
šiltą suknelę ir žieminį apsiaustą ir pavadino ją naginga moteri- 
mi. Ulavas matė juos ir tą dieną, kai jie iškeliavo: meisteris jojo 
geru arkliu, o žmona su žindomu kūdikiu glėbyje, su visa man- 
ta, pritvirtinta prie balno, sėdėjo ant trumpakojės pilvotos ku- 
melšės... 

Įstumti Inguną į tokį gyvenimą... Šventoji Dievo gimdytoja, baisu 
net pagalvoti. Inguna be visos tos aplinkos, kurioje gimė ir buvo 
išauklėta! Mintis apie tai atrodė kvaila, tiesiog beprotiška, tik Ulavas 
negalėjo suprasti, kaip šis visai svetimo pasaulio žmogus galėjo 


prisigerinti prie jos... 

Jis sėdėjo šaltai ir įdėmiai žvelgdamas į Teitą, kol šis kalbėjo. 
Matė, kad, nepaisant visko, vaikinas savaip pakenčiamas. Nepa- 
Žįstąs baimės, gebąs pats prasiskinti kelią, ir Ulavas suprato, kad 
nebus lengva susidoroti su jo linksmumu, jį užgniaužti, — Teitas 
pratęs šypsotis, ir tas jam tiko. Aišku, jį užgrūdino bastūno gyve- 
nimas tarp svetimų Žmonių, valkatų ir ištvirkusių moterų... Ta- 
čiau... Ir jis pats devynerius metus bastėsi po pasaulį, ir jis pats 
patyrė šio to, ko nenorėjo prisiminti dabar, kai grįš namo ir ten 
įsikurs visam laikui. Bet kad kas nors iš svetimo pasaulio įsibrautų 
tarp jo ir Ingunos, ją paliestų... 

Ją taip paliestų, kad dabar ji tūno Berge ir laukia, kada ateis 
laikas pulti ant kelių ir asloje pažemintai ir kenčiančiai gimdyti 
Niekieno kūdikį. „Niekas“, — sakė ji, kai jis paklausė, kas kūdikio 
tėvas. Jis prisiminė pats pasakęs „niekas“, kai ji norėjo sužinoti, 
kas jam padėjo nusigauti pas jarlą pabėgus iš Hiovdinggordo. Ir 
per tuos metus, praleistus jarlo kariaunoje, jis sutiko daugybę vy- 
rų ir moterų — žmonių, kurie, kaip žinojo, jam bus Niekas, kai 
gyvens kada nors Hestvikene; jis pažinojo daugybę vaikinų, pana- 
šių į šį Teitą, gyveno drauge su jais bendrą gyvenimą ir gerai suta- 
rė. Tačiau jis buvo vyras, tik vyras. Jeigu kas pašalinis iš to pasaulio 
atsistos jo kelyje — palies jo žmoną, abiejų gyvenimas bus suteptas 
amžiams. Moters garbė — tai garbė visų vyrų, kurių pareiga ir teisė 
ją saugoti... 

— Na, tai ką pasakysi? — klausė Teitas truputį nekantraudamas. 

Ulavas atitoko — jis visai negirdėjo pastarųjų Teito žodžių. 

— Pasakysiu, kad tau reikia išmesti iš galvos tą kvailystę. Ir žiū- 
rėk — nešdinkis kuo greičiau iš Oplando, verčiau keliauk į Nidarosą 
jau šiandien, o ne rytoj. Argi nežinai, kad Inguna turi suaugusius 
brolius — tą dieną, kai jie sužinos apie sesers bėdą, tau — galas. 

— Na, dar neaišku. Jei nori žinot, aš ir pats moku neblogai 
vartoti ginklą. Mano nuomone, Ulavai, ji kažkada buvo tavo, todėl 
tu ir privalėtum jai pagelbėti susigrąžint garbę ir ištekėt. 

— Nejau manai, kad, ištekėjus už tavęs, jos gyvenimas pagerės? — 
piktinosi Ulavas. — Užsičiaupk, sakau tau — aš neturiu noro ilgiau 


klausyti tavo paistalų. 

Teitas atsiliepė: 

— Tada aš vienas keliausiu į Miklebę. Išmėginsiu laimę — pasi- 
kalbėsiu su Arnvidu. Man rodos, jai pravarčiau už manęs ištekėti, 
negu gyventi pas turtingus savo gimines, kol šie užkankins ją ir 
mūsų kūdikį. 

„Apie tai ir aš pats kažkada esu pagalvojęs, — šmėstelėjo mintis 
nuilsusio Ulavo galvoje, — užkankins ją ir kūdikį... Tada nereikėtų 
laukti jokio kūdikio...“ 

— Savom akim esu matęs, kaip ji gyvena tenai pas juos Berge 
dar prieš visam tam nutinkant. Esu tikras, ji jaustųsi laimėjusi, jei 
gautų vyrą, kuris ją išvežtų iš šio krašto, kuo toliau nuo jūsų visų. 
Teisybę pasakius, kai pirmą sykį gavau, ko norėjau, jinai iškart 
nuo manęs nusisuko — pasidarė man kaip kokia ragana. Bet gal iš 
baimės — tas nėra taip nesuprantama, kaip iš pradžių man atrodė. 
O iki tos dienos mes buvom draugai ir gerai sutarėm, ji nė neslė- 
pė, kad aš jai taip pat patinku, kaip ir ji man... 

Ji myli, — taip, vadinas, ji mylėjo. Lig to akimirksnio Ulavas 
nejuto pavydulio, kurį galėtų sieti su Teitu, — buvo sukrėstas ligi 
pat širdies gilumos vien dėl Ingunos, dėl jos nelaimės. Dėl tos 
priežasties ir Teitas jam taip pat buvo Niekas. Bet ji vis dėlto my- 
lėjo tą kipšą ir juodu draugavo visą vasarą. Nagi vaikinas, velniai 
rautų, gražus, mitrus ir sveikas. Jinai jį taip pamilo, jog leido jam 
daryti, ką norėjo, o paskui pati persigando... Tačiau tam juodgar- 
baniui islandui pasidavė gera valia... 

— Vadinas, tu nenori įduoti Miklebėn kokio ženklo ar laiško, 
kas man labai praverstų? — paklausė Teitas. 

— Nuostabu, kaip tu manęs dar neprašai keliauti drauge ir tave 
užtarti, — pasišaipė Ulavas. 

— Na jau ne, to prašyti būtų per daug, — patikliai atsakė Tei- 
tas. — Bet aš pagalvojau: jeigu ir tu ketintum ten nukakti, galėtu- 
me keliauti drauge. 

Ulavas ėmė kvatoti su pertrūkiais, kiauksėdamas. Teitas paki- 
lo, atsisveikino ir išėjo. 

Bemat ir Ulavas tarsi nubudo iš miego. Jis nužingsniavo prie 


durų ir nė pats nepastebėjo, kaip paėmė savo kirvuką — skliutą, 

kuris gulėjo ant suolo jam po ranka drauge su peiliais, kaltais ir 
kitais įrankiais. Ulavas dirbo bažnyčiai keletą žemų apskritų suo- 
lelių kojoms atremti — prioras užsiminė, kad reikia kelių, ir Ula- 
vas pasisiūlė padaryti. 

Jis išėjo į vienuolyno kiemą ir patraukė vartelių link. Ten stovė- 
jo vartininkas, vienuolis pasaulietis. Ulavas stabtelėjo. 

— Ar ką nors žinai apie tą vaikiną, kuris ten skuodžia? — paklau- 
sė. Teitas skubėjo į kalvą katedros link; be jo, kelyje daugiau nieko 
nebuvo. 

— Ar ten tik nebus islandas, kurs pernai buvo kantoriaus Tur- 
gardo raštininku, — atsakė vartininkas. — Tikrai čia jis. 

— Ar ką nors žinai apie tą vaikiną? — vėl paklausė Ulavas. 

Brolis Andrejas buvo žinomas savo griežtu gyvenimu, tačiau jo 
dorą galėjai palyginti su lempele be aliejaus: nebuvo atlaidus ki- 
tiems vargšams nusidėjėliams. Bemat jis išklojo Ulavui visas pa- 
skalas, nešiojamas apie Teitą, Halio sūnų, Hamaro vyskupo na- 
muose. 

Ulavas žiūrėjo į kalną, kur vaikinas pranyko kapinių tvoros še- 
šėlyje. 

Turbūt nebus didelės žalos, jeigu tas žmogus ims ir dings amžinai. 


Rytojaus dieną dangus vėl buvo žydras, oras viršum nuogų ru- 
dų medžių vainikų virpėjo nuo šilumos ir garuojančios drėgmės. 
Kai priešpiečiais išėjo į vienuolyno kiemą, Ulavas pamatė virėją — 
dručkį brolį Helgę, stovintį ir žiūrintį, kaip kiaulės riejasi dėl jo 
išmestų žuvų vidurių. 

— Kas tau nutiko, Ulavai? — paklausė jis. — Šiandien nebuvai 
pamaldose? 

Ulavas atsakė užmigęs tik paryčiais ir pamigęs. 

— Noriu paklausti: gal galėtum gauti man slides dienai kitai, 
broli Helge? — Girdi, Arnvidas jį kvietęs po Velykų apsilankyti 
šiaurėje, Miklebėj, jis ir sumanęs iškeliauti šiandien. 

— Ar ne geriau būtų joti raitam? — samprotavo vienuolis. Ula- 
vas atsakė, kad per tokį polaidį būsią lengviau nusigauti slidžių 


vėžėmis per mišką. 

Jis stovėjo ir skutosi, kai brolis Helgė atėjo prie moterų trobos 
durų su visu glėbiu vienuolyno slidžių ir pilnu paviržio kelionmai- 
šiu ant peties. Skusdamasis Ulavas įsipjovė žandą ir žaizdelė taip 
kraujavo, jog kraujas sruvo kaklu ir gėrėsi į marškinių apykaklę, 
ranka taip pat buvo kruvina. Net brolis Helgė negalėjo suturėti 
kraujo ir stebėjosi, kaip mažas įdrėskimas gali taip kraujuoti. Ga- 
liausiai vienuolis išlėkė lauk, paskui grįžo nešinas puodeliu aviži- 
nių miltų ir prispaudė jų saują prie tos vietos. 

Salsvas miltų kvapas ir jų vėsa prie veido staiga pažadino Ulavui 
karštą ilgesį moters glamonių, švelnių ir malonių, be nuodėmės ir 
piktybės. Dabar tai iš jo buvo atimta. 

Vienuolis pastebėjo, kad Ulavo akis aptraukė migla, ir jis bai- 
mingai tarė: 

— Man regis, Ulavai, šiandien atsisakyk tos kelionės, bent jau 
pirma pasiteirauk mieste, ar dar kas nesiruošia ton pusėn. Kur 
matyta, kad tokia menka žaizdelė taip kraujuotų — pažiūrėk į savo 
rankas, jos visos kruvinos. 

Ulavas tik nusijuokė. Išėjęs į kiemą, nusiprausė palaše ir išsi- 
rinko porą slidžių. 

Jis jau stovėjo viduje apsirengęs ir kalbėjo su vienuoliu apie 
savo arklį ir paliekamus daiktus, tik štai garsiai sužvangėjo plie- 
nas. Abu vyrai atsigręžė ir nejučiom pažvelgė lovos pusėn. Prie jos 
ant sienos kabojo Etarfylgja, ir abiem pasirodė, kad kovos kirvis 
vos vos siūbuoja ant vinies. 

— Tai tavo kirvis pragydo, — tyliai tarė vienuolis. — Ulavai, ne- 
keliauk! 

Ulavas vėl nusijuokė. 

— Tu manai, kad čia antras perspėjimas? Galbūt trečio aš ir 
paklausysiu, Helge. 

Vos spėjo tuos žodžius ištarti, pro atvirs duris įlėkė paukštelis 
ir ėmė blaškytis po trobą atsimušdamas į sienas, — tiesiog neįtikė- 
tina, kokį triukšmą jis sukėlė savo mažais sparniukais. 

Blykšdamas apskritu raudonu veidu, virėjas žiūrėjo į Ulavą, o šio 
net lūpos melsvai nubalo... Bet paskui krestelėjo galvą ir ėmė juok- 
tis. Jis pagavo paukštelį kepure ir, nunešęs prie durų, paleido. 

— Tos zylės šiuo metų laiku šokinėja po sienojus, kapsto ir ka- 
poja snapais, ieškodamos musių; kas rytą jos tik čerkši... Nedaug 
teišmanai apie perspėjimus, mielas broli, jei manai, kad blogas 
ženklas, kai zylė įlekia trobon. 

Jis paėmė kirvuką ir užsikišo už diržo. 

— O Etarfylgjos neimsi? — paklausė brolis Helgė. 

— Ne, jis nepatogus tampyti šitoj kelionėj. — Ulavas paprašė 
vienuolį paslėpti kur nors kovos kirvį ir kardą, paėmė slidžių laz- 
dą, ant kurios galo buvo užmautas nedidukas ieties antgalis, atsi- 


sveikino su broliu Helge ir iškeliavo. 


Buvo jau vidurdienis, kai Ulavas pakilo į aukštumėlę pušų kal- 
no papėdėje. Saulės šviesa nublanko, oras staiga apsiblausė ir at- 
vėso — šiaurėje jis buvo pilkas ir tirštas. Atrodė, ims snigti. Ulavas 
sustojo su slidėmis ant peties ir atsigręžė atgal. 

Gęstančioje saulės šviesoje driekėsi laukai, juodi ir pilkai rusvi, 
tik kur ne kur baltavo sniego lopiniai. Nurudę velėnų ir juodi 
malksnų stogai, nuogi medžių vainikai, regis, buvo apgulę kated- 
ros šviesius mūrus ir švinu dengtą bokštą, iškilusį viršum švino 
spalvos nerimstančių vandenų. Ulavas širdyje burnojo sunkulį, 
užgulusį krūtinę, — išties būtų geriau, jei dabar, kai reikia prasi- 
gauti per nežinomus miškus, neimtų snigti. Anksčiau šitomis vie- 
tomis buvo šliuožęs vienintelį kartą, bet drauge su Arnvidu; jie 
tada, regis, šliuožė greitai, varydamiesi trumpiausiu keliu per tan- 
kynes, — Arnvidas su slidėmis buvo greitesnis už visus, kuriuos 
Ulavas pažinojo. 

Ulavas atsitiktinai patyrė, kad islandas įsikūręs vienoj iš lūšne- 
lių pamiškėje; tuo metu, kai jis gyveno pas vyskupą Turfiną, Čia 
įvyko baisi žmogžudystė: tėvas su dviem nepilnamečiais vaikais, 
sūnum ir dukteria, nužudė ir apiplėšė seną pasiturintį elgetą. Po 
šio atsitikimo žmonės nebenorėjo ten gyventi. Bet Teitas buvo 
visiškas skurdžius. 

Ulavas save įtikinėjo, kad nieko nėra numatęs, — tebūnie, kaip 
bus lemta. Teitas vakar gal jau iškeliavo šiaurės link, o gal apsigal- 


vojo ir atsisakė savo užmačios. Bet staiga Ulavas suprato žūtbūt 

privaląs taip padaryti, kad jis liautųsi slampinėjęs po apylinkę. Jį 
reikia pasiųsti į Nidarosą ar į Islandiją, — Teitas turi dingti... 

Jis stumtelėjo duris — jos pasirodė neužsklęstos. Aukštinis bu- 
vo užstumtas ir viduje tvyrojo tamsa — mažoje trobelėje buvo ny- 
ku, niūru ir šalta, į nosį mušė žemės, pelėsių ir išmatų kvapas. 
Teitas pašoko nuo lovos apsirengęs; atrodė toks pat žvalus, o kai 
pažino ateivį, veide šmėstelėjo šypsena. 

— Sėskis ant suolo — negaliu tau pasiūlyti ko nors geresnio, nes, 
kaip matai, čia nėra net suolelio kojoms. 

Ulavas atsisėdo ant suolo. Kiek galėjo įžiūrėti, troboje nebuvo 
jokio baldo, tik malkos, išmėtytos asloje. Teitas įdėjo keletą paga- 
lių į ugniakurą, įpūtė ugnį ir atstūmė aukštinio dangtį. 

— Negaliu tavęs pasitikti su gėrimu — dėl suprantamų priežas- 
čių. Bet vakar tu manęs irgi nepavaišinai, todėl... 

— Nejau tu laukei vašių? — Ulavas šiurkščiai nusikvatojo. 

Teitas irgi ėmė juoktis. Ulavas ir vėl pastebėjo, kad vaikinas 
turi kažkokio kerinčio žavesio; galbūt jis įžūlus, bet nuoširdus, 
nepalaužtas skurdo ir vienatvės... 

— Aš apsigalvojau, Teitai, — tarė Ulavas. — Keliauju į Miklebę 
dabar. Ir jeigu dar manai, kad tau pagelbėtų Arnvidas, Fino sū- 
nus, gali keliauti drauge. 

— Gerai... bet, teisybę pasakius, aš neturiu čia arklio. Gal tu 
man gautum paskolinti arklį? — Jis nusijuokė, lyg būtų vykusiai 
pajuokavęs. 

— Aš šliuošiu per mišką slidėmis, — trumpai atsakė Ulavas. 

— Mat kaip. Tikriausiai aš irgi ką nors susirasiu. Mačiau slides 
stoginėje prie tvarto... — Jis išbėgo ir grįžo nešinas slidėm. Ilges- 
niosios užpakalinis galas buvo smarkiai suskilęs, trumpesniosios 
kailis apačioje bemaž nusišėręs“ Teitas apsijuosė diržu su kardu 
ir užsimetė ant pečių apsiaustą. 

— Aš jau susiruošęs, jeigu tu nori keliauti! 

— Reikia pasiimti ir paviržio. 

— Ne, tokios naštos nutariau su savim netampyti — dėl supran- 
tamos priežasties. 

Ulavas keistai suglumo. Nejau jis turės dalytis maistu su žmo- 

gumi, su kuriuo vėliau galbūt... neišsiskirs taikiai. Ir kartu kažkas 
jį lyg skatino pavaišinti vaikiną jau dabar — juk pastaruoju laiku 
Teitas tikriausiai nedažnai valgė... Na, bet reikia palaukti, kol pa- 
sieks kalnagūbrį... 

— Gerai pagalvok, islande, — tarė jis kone grasinamai. — Ar ma- 
nai, kad protinga šliuožti su manim per mišką? — Jam rodėsi, šitaip 
kalbėdamas tarsi palengvino sau sąžinę — juk tai buvo savotiškas 
grasinimas. Nežinia, kas jiems gali nutikti, bet dėl viso pikto... 

Tačiau Teitas tik abejingai nusijuokė ir pliaukštelėjo ranka per 
kardą. 

— Man regis, aš geriau ginkluotas nei tu, todėl, manau, galiu 
drąsiai keliaut, Ulavai. Na, ir toks garbingas ponas kaip tu gal 
neleis savo sakalo ant kiekvienos muselės... 

Kai jie jau ėjo pro duris, Ulavas atsigręžęs pažiūrėjo į ugniaku- 
rą — ugnis liepsnote liepsnojo. 

— Ar neužgesinsi ugnies? 

— Ne, tegu dega. Nebus didelio nuostolio, jeigu net lūšna su- 
pleškės... 

Kai juodu išėjo laukan, Ulavas pastebėjo rūką taip sutankėjus, 
jog jis galėjo neprisimerkęs žiūrėti į saulę — ją dengė pilka marška. 


Pakilus į kalnus, prasidėjo geras kelias. Ulavas laikėsi šiaurinės 
atšlaitės kalnyno, nusitęsusio tarp Ridabu ir Fauskaro. Kaip prisi- 
minė, reikia šliuožti tiesiai į šiaurę, o vėliau kiek pasukti į šiaurės 
rytus, ir tada popiet pasiektų vietas, kur yra nedidelės kalnų ga- 
nyklos, priklausančios Glomadaleno ūkininkams, o ten galės per- 
nakvoti. Dienos dabar jau ilgos... 

Sniegas čia buvo gilesnis trim keturiom uolektimis. Per kelias 
atšilimo savaites jis kiek aptirpo, o paskui staiga atšalo ir slidės 
lėkė švilpdamos. Tačiau tolydžio Ulavas turėjo stoviniuoti ir lauk- 
ti Teito, nes tas vis griuvo ir vargais negalais kapanojosi iš gilaus 
sniego. Jis taip pat sėkmingai griuvinėjo ir įkalnėje, ir leisdamasis 
žemyn. 

— Manau, mums reikia pasikeisti slidėm, — pagaliau prabilo 


Ulavas. 


DVIDEŠIMTO AMŽIAUS AUKSO FONDAS 289 


Teito slidės kailis buvo toks sudriskęs, jog Ulavas paėmęs jį 
nuplėšė. Bet ir tada Teitui geriau nesisekė; jis tolydžio vis griuvi- 
nėjo, ir varytis su juo buvo sunku. Jis net pamesdavo slides ir, 
pralaužęs ledo plutą, ligi juosmens nugrimzdavo į sniegą, o paskui 
kapanodavosi jame juokdamasis iš savo nerangumo. 

— Tu, Teitai, turbūt nepratęs slidinėti? — paklausė Ulavas; ke- 
lionės bendro vėžėmis jis nusileido žemyn akmenuota atšlaite, 
apaugusia krūmais. 

— Nepratęs. — Teitas galavosi visas išraudęs; puldamas jis nusi- 
bruožė į apledėjusį sniegą veidą ir rankas, bet vis taip pat smagiai 
juokėsi. — Namie, Islandijoj, aš niekad nesu stovėjęs ant slidžių. 
O šitoj šaly iki šiol mėginau tik porą trejetą kartų. 

— Tai tau bus sunku nušliuožti tolimą kelią į Miklebę. 

— Kaip nors nusikasiu, dėl manęs nebijok. 

„Dievaži, jis net nesupranta, kad man tikra bausmė lakstyti pir- 
myn ir atgal savo pėdom kaip šuneliui, vis kilnoti jį patį ir rankioti 
jo slides?“ — pagalvojo Ulavas. Bet balsiai pasakė, jog turbūt jau 
metas atsipūsti ir pasistiprinti. Teitas mielai sutiko, o Ulavas pri- 
laužė eglišakių ir padėjo ant sniego. 

Jis sėdėjo ir žiūrėjo akimis ieškodamas kito kelio, tuo tarpu 
vaikinas šveitė valgį. 

— Taigi ką aprūpina vienuolyno virtuvė, tas nebadauja! 

Viską aplinkui uždengė pilkas rūkas. Iš ten, kur juodu sėdėjo, 
iš šiaurinės atšlaitės, buvo matyti vien miškai, kylantys nuo vieno 
kalnagūbrio ant kito, atrodantys tamsiai mėlyni po sunkiu dan- 
gum; slėnyje, tiesiai po jais, miškas, supantis nedidelę baltą dė- 
mę — ežerėlį ar pelkę, buvo juodas it anglis. 

Tačiau aplink juos paukščiai ėmė čiulbėti ir švilpauti pavasari- 
nes savo giesmeles, tiesa, kol kas dar nedrąsiai. Kartkartėm per 
mišką pereidavo kažkoks šnaresys ar atodūsis, nuplaukdavo nuo 
kalnagūbrio ant kalnagūbrio. Šiaurėje jau siautė pūga, ji uždengė 
melsvai pilką viršūnę, miškingus kalnus žemiau ir artėjo prie jų. 

— Na, Teitai, laikas keliauti... 

Ulavas padėjo islandui prisitvirtinti slides. O šio kardas vis kri- 
to ir krito. Ulavas neiškentė nepasakęs, kad kardas prie slidžių 
netinka. 

— Čia vienintelis mano ginklas. — Teitas ištraukė jį iš makštų ir 
kiek didžiuodamasis padavė Ulavui. Tai buvo geras ginklas — pa- 
prasta rankena ir aštri geležtė. — Tėvo palikimas — viskas, ką esu 
paveldėjęs iš tėvo. Aš su juo niekada nesiskiriu! 

— Ar tavo tėvas miręs? 

— Taip, prieš trejus metus. Tada man ir šovė į galvą mintis iš- 
mėginti laimę Norvegijoj. Iš pradžių iškeliavau į Fljutsvervą, pas 
motiną. Ji paliko tėvą ir mane, kai turėjau septynerius metus, ir aš 
nebuvau jos matęs dešimt metų — ji sutiko žmogų, už kurio norė- 
jo ištekėti, bet ją pradėjo kamuoti sąžinės priekaištai, jog taip il- 
gai buvo kunigo sugyventinė. Tik ji labiau norėjo, kad aš išsineš- 
dinčiau, o ne likčiau, — mūsų krašte tais metais buvo nederlius, o 
vaikų jų namuose knibždėte knibždėjo; aš taip ir nesusigaudžiau, 
kurie buvo mano motinos, o kurie — kitų moterų... 

— Na, Teitai, leidžiamės... — Ulavas palinko į priekį ir pradėjo 
šliuožti. 

Vingis po vingio jis nusileido žemyn; čia miškas buvo sunkiai 
praeinamas, todėl turėjo susilenkti, kad prašliuožtų po medžiais. 
Saulė suminkštino sniegą, todėl slidės paliko gilią vagą. Tegu čia 
Teitas tvarkosi, kaip išmano... 

Žemai ant ežero Ulavas sustojo ir laukdamas įsiklausė. Vėjo 
gūsis pralėkė viršum kalvos, nuskriejo per mišką traškėdamas, 
švilpdamas, švokšdamas. Galiausiai ant kalno po slidėmis sugirgž- 
dėjo apledėjęs sniegas. 

Teitas kuo puikiausiai nusileido nuo paskutinio kalnelio ir už- 
lėkė ant ledo. Nuo griuvinėjimo jis buvo visas snieguotas, bet šyp- 
sojosi rodydamas akinamai baltus dantis įraudusiame nubruožta- 
me veide. 

— Greitai aš slidinėsiu kaip tikras norvegas! — Teitas parodė, ką 
padarė su jam kliudančiu ilgu apsiaustu, — šis visas buvo jau toks 
sudriskęs, jog iškišo rankas pro dvi skyles, o iš viršaus susijuosė 
diržu. Dabar apsiaustas nebekliudė. 

— Ar labai pavargai? — paklausė Ulavas. 

— Visai ne. — Jis pasičiupinėjo kaklą, pasukiojo galvą: tik spran- 
das buvo nelankstus ir skaudėjo, lyg pats velnias jį būtų už tos 


vietos laikęs... 

Ulavui irgi bent kiek maudė sprandą — šiemet jis slidinėjo pir- 
mą kartą. Todėl įsivaizdavo, kaip skauda Teitui. Ir staiga jis prisi- 
minė, kaip juodu su Inguna plaukė valtimi į Hamarą; anuomet jis 
tebuvo dar vaikas ir nėrėsi iš kailio irkluodamas, o jam vis labiau 
skaudėjo sprandą, bet jisai, sukandęs dantis, įnirtingai darbavosi 
irklais, nieku gyvu nenorėjo pasiduoti, prisipažinti, kaip baisiai 
yra pailsęs ir nusiminęs. Argi jie niekada nenuplauks... 

Ulavas pažvelgė į Teitą ir sukando dantis. Reikia nuslopinti jaus- 
mą, kuris dabar radosi jo širdyje. Norėjo galvoti apie ją, — kaip 
dabar ji laikosi, — apie neapykantą ir pasibjaurėjimą, užplūdusius 
jį, kai sužinojo, kokia bėda ją ištiko, apie sužlugusias viltis. Ir da- 
bar jie turės gyventi šios graužaties, šios gėdos šešėlyje amžinai, 
amžinai. O čia šliuožia paikas vaikėzas, užtraukęs jiems tą nelai- 
mę, ir ničnieko nesupranta. Lyguma jie šliuožė greta, ir Teitas be 
paliovos plepėjo, sunkiai alsavo, švokštė, aikčiojo, vis klausinėjo 
Ulavą apie pamatytas žvėrių pėdas — ir apie senas, žvilgančias ap- 
ledėjusiam sniege, ir apie šviežias, ką tik įmintas briedžio, ir gyrė- 
si nauju savo laimėjimu: kaip gerai išmokęs slidinėti. Jis veikiau 
šliejosi prie Ulavo, kaip berniukas šliejasi prie tėvo... Ir pats Ula- 
vas, nepaisydamas viso kito, jam labiausiai juto gailestį dėl to kvailo 
patiklumo. Bet nel!.. Juk naktį viskas buvo taip aišku... 

Kai juodu įšliuožė į mišką kitapus ežero, ėmė kristi pirmos 
smulkios kietos sniego kruopelės. Dienos šviesa jau visai geso... 
Nespėjus pakilti įkalne aukštyn, prasidėjo pūga. Ulavas šliuožė 
pirmas, vis stoviniavo laukdamas kelionės bendro, kuris vilkosi iš 
paskos, ir vėl varėsi į priekį. Jis ne tik be paliovos nekantravo kuo 
greičiau baigti šitą žygį, pasiekti kokią pastogę, bet ir baiminosi 
pagalvojęs: o kas tada?.. Nuo to kalno, kur juodu ilsėjosi, jis pa- 
matė, kad už šito kalno, kuriuo dabar šliuožė, iškilęs dar aukštes- 
nis, o jo viršuje — keletas baltų properšų miške, lyg ir trobesių. 
Gal tai naujasėdijos, gal dar šiąnakt jie užeitų pas žmones... Bet 
čia galėjo būti ir kalnų ganyklų trobelės — tas labiausiai tikėtina... 
Tebūnie, kaip skirta... 

Pakopus aukščiau pūtė smarkus vėjas. Sniegas lig tolei krito 
dideliais šlapiais dribsniais, o dabar vėjas čaižė jų veidus kietom 

sausom kruopelėm; švilpiantis sniegas, regis, pripildė mišką šai- 
žaus žemo gausmo, užgožiančio vėjo šniokštesį ir ūkimą eglių vir- 
šūnėse. Dargana rodėsi dar baisesnė, nes greitai tirštėjo sutemos. 

Slidžių vėžės seniai dingo, o sniego tiek privertė, jog tose vieto- 
se, kur buvo pusnys, slidės giliai grimzdo. 

Jis vėl turėjo sustoti ir laukti Teito. Islandas pagaliau prišliuožė 
taip švokšdamas, jog, rodos, galėjo plyšti krūtinė, tačiau ir dusda- 
mas linksmai ir nerūpestingai pasakė: 

— Palauk, drauguži, leisk man dabar šliuožti pirmam ir mušti 
vėžes... 

Ulavas pajuto, kaip silpnėja, kaip nyksta jo valia, neatsispirdama 
tam, kas randasi jo viduje, tam, ką reikia slopinti ir smaugti, kad 
nepadarytų ko nors blogo šitam vaikėzui. Jis šoko pirmyn ir nulėkė 
kiek įkabindamas. Kartkartėm stabtelėdavo pasiklausyti, ar šliuožia 


islandas iš paskos, bet nė sykio nesileido Teito pavejamas... 


Kai juodu pasiekė proskyną, buvo jau visai tamsu. Atrodė, kad 
jie atsidūrė nedideliame kalnų ganyklų kaimelyje. Pro pūgą ir tamsą 
Ulavas įžiūrėjo juoduojant keletą nedidelių dėmių — kai kurios 
tikriausiai buvo didžiuliai žemėn įaugę akmenys, o kitos — ganyk- 
lų trobelės. 

Vos įėjus pro tamsią durų angą, Ulavas metė ant aslos kelion- 
maišį, išsitraukė skiltuvą ir pamėgino įskelti ugnį. Klūpodamas 
prieš ugniakurą ir pūsdamas liepsnos liežuvėlius, kertančius drėg- 
nus žagarus, jis išgirdo patenkinto Teito šūkčiojimus, kai šis su- 
kiojosi po trobelę ir žvalgėsi. Ant gulto buvo šieno, kailinis apklo- 
tas ir keletas maišų pasidėti po galva; vaikinas šmurkštelėjo į juo- 
dą olą galinėje sienoje, savotišką podėlį iš akmenų ir velėnų. Čia 
buvo, kaip pranešė Teitas, papločių ir rėčkelė su atmieštom išrū- 
gom; jis pasirodė angoje nešinas kaušu, norėdamas pasiūlyti Ula- 
vui to pusiau užšalusio gėralo... 

— Matai, Teitai, mes gyvenam krikščioniškoj šaly: išsikrausty- 
dami iš ganyklų, žmonės palieka maisto, jeigu kam nors keliau- 
jančiam per mišką jo prireiktų... 

Valgant Teitas išsitiesė ant gulto, paskui kelius surietė, o galvą 

žemai nuleido, kad dūmai negraužtų akių; jie negalėjo atidaryti 
durų ir sukelti skersvėjo, nes čia buvo taip ankšta, jog ugnis galėjo 
persimesti į guolį arba į žagarus, sukrautus asloje. Ulavas sėdėjo 
ant kito suolo, nors dūmai troškino ir graužė akis. Jis sėdėjo susi- 
nėręs rankas ant krūtinės, iš po nuleistų vokų žiūrėdamas į ugnį; 
tylus it akmuo klausėsi vaikino plepėjimo. Ir kokius niekus jis 
kalba; nei oro, nei kelionės visai nevertėjo prisiminti... jeigu ne- 
būtų reikėję tempti drauge to bendrakeleivio, šliuožiančio slidėm 
tarsi ką tik pasaulin atėjęs veršelis, jis būtų čionai atkeliavęs maž- 
ne per dukart trumpesnį laiką. O tas pusgalvis taip tauškia, lyg jie 
būtų susibičiuliavę bendrų pavojų ir nuotykių dėka. 

— Gal pavargai? — paklausė Teitas, staiga pastebėjęs, kad Ulavas 
neatsako nė žodžio į jo plepalų srautą. Jis pasislinko ant gulto. — 
Gal nori gulti prie sienos? 

„Niekada“, — pagalvojo Ulavas. — Ne, jis nemiegos su tuo sve- 
čiu vienam guoly, ne, ne. Viskam turi būti ribos. 

— Ne, nepavargau. 

Jis mėgino susitelkti. Juk visą laiką tartum pasprūsdavo mintis, 
kad juodu su Inguna yra vedę; tą jis privalo aiškiai turėti prieš akis, 
o Teitui reikia pasitraukti iš kelio; jisai ją sužlugdė tik iš kvailumo, 
ir to, ką dabar gulėdamas pliauškia apie atpildą jai už nelaimę, juk 
to šitas ožys niekuomet nepadarys; tą privalo padaryti jis, Ula- 
vas, — kas dar įmanoma. Paslėpti gėdą. Tegu žmonės galvoja, ką 
nori, kad tik suprastų, kaip jis į tai žiūri ir kaip jį remia jos gimi- 
nės, — jis laiko kūdikį savu ir atsikirs kiekvienam, kas drįs balsiai 
suabejoti jo tvirtinimu... 

— O kada tu išgirdai tas paskalas? — staiga paklausė. — Kad ją... 
ištiko bėda? Jos turbūt pasklido visai neseniai? 

Teitas pasisakė išgirdęs ne per seniausiai. Jo miesto pažįstami 
turį dukterį, nutekėjusią į vieną ūkelį netoli Bergo. Tie pažįstami 
ir jų duktė matę Inguną vakarais vis vaikštinėjant prie sodybos, o 
dabar naktys šviesios... Teitas ėmė smulkiai pasakoti, ką apie ją tie 
žmonės kalbėję... 

Ulavas sėdėjo ir klausėsi suraukęs antakius. Kraujas mušė jam 


į galvą, ausyse ėmė ūžti. Bet taip geriau. Tegu vaikinas plepa sau; 

netrukus jis nusikratys to nevyriško geraširdiškumo, kuris jį taip 
suminkštino.... 

— Na, o ką tu? - paklausė Ulavas, mėgindamas kreivai nusišyp- 
soti. — Ar galėjai ištverti nepasakęs, kad čia tavo kaltė? 

— Kažką panašaus ir pasakiau. 

— Ir su kitais apie tai kalbėjai? 

„Jei būtų galima apsimesti, kad paskalas paleido trobelninkai 
ir jų moterys, dar būtų pakenčiama. Tada būtų galima vaikščioti 
tarp sau lygių aukštai iškėlus galvą, rūsčiai spitrinti jiems į akis ir 
dėtis, jog nė žinot nežinai, kas paistoma tau už nugaros, — atseit 
niekų kalbos, tarnaičių atneštos kaimo moterims...“ 

Truputį suglumęs Teitas kalbėjo: 

— Iškart, kai tik sužinojau, kad ji vaikščioja apsunkusi, buvau 
taip supykęs, jog jai to ir palinkėjau. Velniai žino, pernai vasarą ji 
tokia greita ir šanki buvo, tarytum katė, kuri glaustos prie žmo- 
gaus meilindamasi, o vos tik mėgini paimti ją ant kelių, bemat 
pasprunka. Bet galų gale suleidau į ją nagus... 

Ulavas gerai negirdėjo, ką sakė Teitas, — galvoje dunksėjo ir 
ūžė kraujas... Bet to užteko, ir jam vėl grįžo noras atkeršyti, ir 
tai bus brangus kerštas, nes žodžių, kur dabar išgirdo, taip leng- 
vai neužmirė. 

— Bet kitą naktį ji vėl persigalvojo: užsklendė duris ir manęs 
neįsileido. O kai nuėjęs ėmiau kalbėti apie vedybas, nuvijo mane 
lyg šunį... 

— Man regis, tu verčiau liaukis galvojęs apie tas vedybas, Teitai. 

Išgirdęs grasinimą Ulavo balse, Teitas pažvelgė į bendrą — Ula- 
vas stovėjo su kirvuku rankoje. Vaikinas žaibiškai pašoko, čiupo 
už kardo ir išsitraukė jį iš makštų. Ulavas pajuto žvėrišką laimę 
pamatęs, kad Teitas pagaliau viską suprato, — šio vaikiškas veidas 
iš įniršio net pajuodo; jis pamatė esąs apmulkintas ir nebylų prie- 
šininko iššūkį priėmė piktu jauno kariauninko riktelėjimu. 

Nelaukdamas, ką darys Ulavas, Teitas iškart puolė jį. Ulavas 
ramiai stovėjo — tris sykius atmušė kardo smūgius kirvuko penti- 
mi. Ulavas matė: vaikinas mitrus ir lankstus, bet rankoms stinga 


jėgos. Kai Teitas užsimojo ketvirtą kartą, Ulavas staiga šastelėjo 

dešinėn, ir kardas jam kiek įbrėžė kairę ranką, o vaikinas aki- 
mirksnį suglumo. Tada Ulavo kirvis smogė jam į petį ir kardas 
iškrito iš rankos. Kai pasilenkė jo pakelti kaire ranka, Ulavas su- 
varė kirvį kaukolėn ir vaikinas susmuko. 

Ulavas palaukė, kol baigėsi traukuliai ir kūnas nurimo, tada 
luktelėjo dar valandžiukę. Paskui atvertė Teitą ant nugaros. Į plau- 
kus buvo pritekėję kraujo, jo srovelė driekėsi per kaktą. Ulavas 
paėmė negyvą kūną už pažastų ir nutempė jį podėlin. 

Jis išėjo pro trobelės duris į kiemą. Naktis ir pustomas sniegas, 
vėjo šniokštimas ir švilpesys miške. Reikės čia laukti ligi prašvin- 
tant... Ulavas grįžęs vidun išsitiesė ant gulto. 

Daugybė garbingesnių vyrų už šį yra kritę nuo jo rankos. 

Ulavas pakurstė ugnį. Reikia nusikratyti to liguisto... gailesčio 
ar dar ko. Teitas pats užsitraukė nelaimę. Net vyskupas Turfinas 
yra sakęs: moters prievartautoją, nužudytą šios giminių, reikią lai- 
kyti bemaž savižudžiu, nes jis pats prisišaukęs mirtį. Teitas... pats 
prisišaukė mirtį. Visiška nesąmonė, kad jis, Ulavas, laikytų tą nu- 
žudymą blogesniu dalyku, negu nukauti vyrą grumtynėse... Teitas 
krito su ginklu rankoje — jo kardas guli asloje tarp suolo ir gulto... 

Niekada jis negalėtų ramiai ir saugiai pasodinti Ingunos šeimi- 
ninkės vieton savo namuose, kol tas vargšas kvailys bastytųsi po 
pasaulį ir skalambytų apie savo niekšybę, pats nesuprasdamas, ką 
padarė... 

Nors ir gerai šildomas ugnies iš priekio, Ulavas taip šalo, jog 
net kaleno dantimis. Jo briedenos pusšvarkis, permirkęs, sukie- 
tėjęs ir šaltas kaip ledas, prilipo prie nugaros, apavas — kiaurai 
šlapias. Jis pasijuto turįs kairėj rankoj žaizdą; iš pradžių ją buvo 
užmiršęs, o dabar ėmė gerokai mausti... 

Jis kaip reikiant pakūrė ugniakurą. Jeigu sudegs trobelė, su- 
degs ir pats... 

Ne, jisai privalo saugoti savo gyvybę Ingunos dėlei. Ilgai ji 
laukė savo vyro, nedera jam pražūti dabar, kai jai jo labiausiai 
reikia... 

— Ne, Teitai, tu privalai nusileisti, nes aš nenusileisiu... — Jis vos 


ne vos išgargaliavo tuos žodžius, nes Teitas griūte užgriuvo ant 

krūtinės, o Ulavas nevaliojo jo nusimesti, visai neturėjo jėgų. Tei- 
tas vis taip pat patikliai šypsojosi, šiepė baltus dantis, nors pakau- 
šis ir buvo perskeltas. — Nejau tu nesupranti, vargšas kvaileli... 
toji moteris yra mano, tu privalai pasitraukti... eik šalin... 

Jis nubudo nuo savo gargiančio riksmo, ir slogutis bemat din- 
go. Trobelėje buvo bemaž tamsu, tik ugniakure vos ruseno žari- 
jos. Pro sieną smelkėsi vėjas ir sniegas, ir briedenos pusšvarkis 
dabar buvo nelyginant ledinis šarvas... 

Ulavas pakilo ir nuėjo į podėlį, apsigraibydamas kelią tamsoje. 
Negyvėlis gulėjo sustingęs ir tylus, šaltas kaip ledas. Ulavui tik 
prisisapnavo — matyt, miegojo kelias valandas. Jis vėl įkūrė ugnį ir 
norėjo taip atsisėsti, kad sušiltų nugarą. Bet nedrįso sėdėti nusi- 
gręžęs nuo juodos durų angos, nors taip pat nedrįso ir žiūrėti į ją, 
todėl neliko nieko kito, kaip tik vėl atsigulti. Jis pasidėjo maišus 
su šienu po nugara ir susisupo į kailinį apklotą. 

Protarpiais mieguistumas tvyrodavo viršum jo nelyginant mig- 
los skraistė, ir kas kartą, kai mintis uždengdavo toji migla, jį žadi- 
no bukas, nepakenčiamas skausmas viduj — žaizdos tvinksėjimas 
buvo tarsi aidas kažko negero, slypinčio giliai širdyje... Nubudęs 
gulėjo nemiegodamas, o mintys vis sukosi tuo pačiu ratu... 

Vaikinas gavo, ką nusipelnė už savo darbus. Mūšiuose jis nuko- 
vė daugybę geresnių vyrų ir niekuomet dėl to nesikrimto. Ingu- 
nos galima gailėti, bet šito — niekada. Jeigu jo nėra kam gailėti nei 
čia, nei gimtinėj, vadinas, nėra ir nekaltojo, kuris gailėtųsi dėl to, 
kad kaltasis nubaustas. 

Metai, nugyventi pirma pas dėdę, vėliau jarlo kariaunoje, tur- 
būt jį kaip reikiant užgrūdino. Dabar ne laikas gailėti — Teitas 
gavo, ką nusipelnė. Ir vėl ratas po rato... 

Jis pašoko — ne, tik susapnavo, kad Teitas stovi podėlio tarp- 
angyje ir siūlo jam kaušą. Jis guli, kur turi gulėti. „Ne, Teitai, aš 
tavęs nebijau. O jeigu man ir baisu, tai tu niekaip nesusiprotė- 
jai, ko aš bijau. Vargšele mano Inguna, tu manęs nebijok...“ Jis 
vėl nubudo. 

Dabar jau suprato turįs naują naštą, ir reikėjo galvoti, ką dary- 


ti. Pasiskelbti nužudžius pirmuose namuose, kai pasieks kaimą? 

Ir vėl nauja nužudymo byla, kai jis dar neatsiteisė už senąją, nesu- 
mokėjo baudos karaliui ir visko giminėms... Ir žinojimas, kad žmo- 
nių liežuviai jį vis persekios: dėl ko toks vyras kaip jis galėjo nesu- 
tarti su valkata islandu... Aha, ko gero, bus įsipainiojusi Inguna, 
Steinfino duktė... Vis dėlto ne. 

Reikėjo pagalvoti, kaip atsikratyti negyvėlio. 

Jis buvo matęs daugybę rimtų vyrų krintant už borto ir grimz- 
tant į jūrą. Kiek daug dorų danų ūkininkų sūnų po jarlo antpuolių 
liko gulėti kaip vilkų ir vanagų grobis. Bet tai buvo jarlo, o ne jo 
reikalas; dar nė sykio negyvėlis neliko krikščioniškai nepalaidotas 
dėl jo kaltės. O jeigu jis toks silpnas, kad nužudymas tokio žmo- 
gėno kaip Teitas, žmonos suvedžiotojo, jį slegia, tai ar jisai valios 
pakelti šią naują naštą, kuri iš tikrųjų yra nuodėmė. Tos nuodėmės 
jis niekada negalės nusikratyti... 

Bet jeigu atvirai prisipažins, jog Teitas krito nuo jo rankos, jie 
nebegalės net apsimesti, kad Ingunos garbė išgelbėta. 

Pagaliau jis turbūt užmigo ir miegojo ilgai, nieko nesapnuoda- 
mas. Kai atsimerkė, pro plyšius tarp lentų švietė saulė. Juodavo 
užgesęs ugniakuras. Vėjas nurimo — lauke nebuvo girdėti nė gar- 
so, tik kažkur burbuliavo tetervinai ir vienur kitur ulbėjo vėlyvi 
rytmečio paukščiai. 

Jis atsikėlė, pasirąžė ir pasitrynė rankas. Ranka buvo sustingusi 
ir ją truputį maudė, bet ne per labiausiai. Priėjęs pažvelgė pro 
duris. Visas pasaulis baltas baltutėlis, saulė aukštai pakilusi į žyd- 
rą, be jokio debesėlio dangų. Rūkas driekėsi pažemiu nelyginant 
nuauksinta saulės balta jūra su iškilusiais miškingų kalnų ir aukš- 
tesnių kalvų kraštais, apklotais šviežiu, švytinčiu saulėje sniegu. 
Pievos baltas kilimas raudonai ir mėlynai kibirkščiavo; kiškis ir 
paukštis jau spėjo palikti sniege savo pėdas, o iš miško sklido te- 
tervinų burbuliavimas. 

Jis stovėjo šiame baltame begaliniame nykių apsnigtų miškų 
pasaulyje, vienišas žmogus šitame užkampyje, ir nežinojo, kur pa- 
slėpti apgailėtinus nužudytojo palaikus. Išrausti sniegą, jį užkas- 
ti — ne! Reikia ką nors sumanyti, kad jo nepasiektų žvėrys, — to 
jisai nenori. Palikti lavoną čia gulėti, kol jį atras atvažiavę kalnų 

ganyklon žmonės, irgi negalima — dar ims ir paaiškės, kas buvo 
nužudytasis, o drauge ir visas reikalas. 

Pusnyje prie sienos stovėjo dvi slidžių poros, visos apneštos 
sniegu. Ulavas išsitraukė gerąją porą, pasiskolintą vienuolyne, nu- 
valė ir padėjo ant sniego. Jis kietai sukando dantis, o veidas tar- 
tum suakmenėjo. 

Ulavas įėjo vidun ir išlygino patalą. Tada atsinešė negyvėlį, jį 
paguldė ir mėgino ištiesinti. Plaukai sulipę nuo sukrešėjusio kraujo 
ir smegenų gumulėlių, bet sustingęs pilkas veidas buvo švarus. 
Teitas plačiai išžiota burna atrodė baisiai. Ulavas niekaip neįsten- 
gė sučiaupti jam burnos nei užmerkti akių. Tada uždengė numi- 
rėlio veidą sena, nunešiota kruvina kailine kepure. 

Ugniakure po pelenais Ulavas dar rado žiežirbų. Jis padėjo tošių, 
žagarų, prikrovė malkų, ir ugnis bemat įsidegė. Podėlyje gulėjo glė- 
bys šieno; atnešęs numetė jį ant aslos tarp ugniakuro ir guolio. Jis 
užmynė Teito kardą ir pakėlęs padėjo jį vaikinui ant krūtinės. Tada 
paėmė kelias tošis, glėbį žagarų ir užmetė ant šieno. 

Ugniakuras jau liepsnojo. Ulavas ištraukė degantį nuodėgulį ir 
metė jį ant šieno — tošys susirietė, ėmė traškėti, ir liepsna pliūp- 
telėjo aukštyn. Ulavas išlėkė laukan, pasikišo slides po pažastimi 
ir nuklampojo aukštyn šviežiai apsnigta atšlaite. 

Ant kalvos, kur senas apledėjęs sniegas buvo lyg nušluotas vėjo, 
jis sustojo, priklaupė ir gerai prisitvirtino slides. Tada pasiėmė 
lazdą. Tačiau dar kiek pastovėjo, kol išvydo pilkus dūmų tumulus, 
virstančius pro visus trobelės sienų plyšius. Jis ėmė patylom mels- 
tis — ir staiga pajuto baimę: o jeigu tai šventvagystė... Bet kažkas jį 
vertė melstis — juk ten guli miręs žmogus ir jisai privalo pasimelsti. 

Tik dabar prisiminė trobelėje palikęs savo kirvį, taipgi kelion- 
maišį, tiesa, jau tuščią. Dabar ten degė ir rėčkutė su išrūgom, ir 
papločių krūvelė. Nors tai menkniekis lyginant su kitkuo, bet... 
Jis niekada neniekino Dievo dovanų: pakeldavo nuo aslos ma- 
žiausią nukritusį duonos kąsnelį ir pabučiuodavo prieš suvalgyda- 
mas... Tai buvo bene vienintelis dalykas, kurį prisiminė iš prose- 
nelio pamokymų. 

Po velniais! Per karą jis matė, kaip liepsnos rijo pilnus ūkinin- 
kų svirnus ir jų namus. O geresni už tą islandą žmonės liko ugny- 

je, ir gyvi, ir mirę. Tai kodėl dabar jam turi rodytis, kad jis elgiasi 
kur kas blogiau?.. 

Senovėje žmonės šitaip degino kritusius mūšyje didikus. „Aš už- 
kūriau tau laužą kaip kokiam nedidelės karalystės karaliui, mano 
Teitai, ir kardas guli tau ant krūtinės, o valgis ir gėrimas greta... 

Dūmai virto ir virto, netrukus jie uždengė visą trobelę. Viduje 
siautėjo liepsnos, pirmi jų liežuviai jau veržėsi iš pastogės. Ulavas 
nusileido nuo kalvos ir nušliuožė per sniego plotus... 

„Kai ateis vasara, žmonės čia tikriausiai ras apdegusius kau- 
lus, — mėgino guosti save Ulavas. — Ir jisai pagaliau atguls šven- 
ton žemėn... 

Jis leidosi upelio vaga taip veržliai, jog sniegas žiro į šonus ir 
švilpė ausyse, skriete perskriejo lomą, stabtelėjo kiek aukštėliau 
kitoje pusėje ir atsigręžė. Kaip gražiai banguoja ketera miškingo 
kalnyno, nuo kurio jis nusileido, skaisčiai baltuojanti saulės spin- 
duliuose priešais žydrą dangų. Tik vienoje vietoje kyla tamsus dū- 
mų debesėlis... 

„Atkeršijau už savo vedybinio guolio išniekinimą. Juk gali drįs- 
ti žmogus atsakyt už tokį darbą prieš Dievą... Kaip matei, Viešpa- 
tie, jis krito su kardu rankoje...“ 

Po kokios valandos, pralėkęs tarp užpustytos tvoros mietų, at- 
sidūrė baltuose aptvertuose plotuose. Čia stovėjo pora trobesių, 
bemaž ligi pat stogų užneštų sniegu, bet pro vieno stogo aukštinį 
rūko dūmai. Iš trobos kūtėn vedė pramintas takas, o ant atmatų 
krūvos buvo kažkas neseniai išmesta... 

Šliuoždamas kiek lėčiau Ulavas sustojo ir apsižvalgė. Pasaulis 
buvo auksingai baltas, tik šešėliai turėjo melsvą atspalvį. Toli šiau- 
rėje, žemai, buvo matyti platus slėnis, kur gunksojo sodybos. 

Pasisakyti, jog jis iš vakaro susikivirčijo su kelionės bendru ir 
kivirčas baigėsi tuo, kad juodu griebėsi ginklų. O štai ugniakuro 
nuodėgulis nukrito ant šiaudų... 

Jis trūktelėjo į priekį ir nudūmė per aptvarą. 


Pavakare Ulavas pasiekė Miklebę. Arnvido namie nerado — dar 


užvakar jis drauge su dviem sūnumis iškeliavo į mišką pažiūrėti 

kurtinių tuoktuvių. Tačiau šeimynykščiai gražiai priėmė geriausią 
turtingo ūkininko draugą. 

Rytojaus dieną, saulei leidžiantis, Ulavas stovėjo kieme, ir tada 
kaip tik grįžo Arnvidas su sūnumis. Magnusas vedė arklį — ir šis, ir 
žmonės buvo su snieglentėmis?' ant kojų, o arklys dar apkrautas 
maišais ir kitokiais nešuliais, taipgi surištais po kelis gražiais paukš- 
čiais. Arnvidas su Steinaru irgi buvo apsikrovę slidėm, lankais ir 
didelėm tuščiom strėlinėm. 

Arnvidas pasisveikino su svečiu ramiai ir nuoširdžiai, sūnūs — 
laisvai ir maloniai. Jie buvo pusaugiai — gražūs šviesiaplaukiai, už- 
augsiantys šauniais vyrais. 

— Kaip matai, aš apsigalvojau... 

— Na, ir gerai, — nusišypsojo Arnvidas. 

— Nejau tu šliuožei per mišką be jokio ginklo, tik su maža iete- 
le? — paklausė Arnvidas, kai jie sėdėdami šnekučiavosi, kol šei- 
mynykščiai atnešė valgį. 

Ulavas atsakė dar turėjęs ir kirvį, bet jį pametęs vakar vakare, 
kirsdamas eglišakius guoliui; jis radęs ganyklų trobelę ir pernak- 
vojęs... tik nežinąs, kokia ten vieta. Lyg Grodalsbodenas — gal ir 
tikrai. Ne, patamsy puriame sniege negalėjęs rasti kirvio. Ir dar — 
kirvis išsprūdęs ir sužeidęs jam ranką. 

Prieš guldamas Arnvidas norėjo pamatyti jo žaizdą. Įbrėžimas 
buvo švarus, lygus — atrodė, greitai užgis. Tačiau Arnvidas nieku 
gyvu negalėjo suprasti, kaip Ulavas gebėjo susižeisti tokioj vie- 
toj — taip, tie seni kirviai su ilga aštria barzdele viršuj ir apačioj 
gana aikštingi ir eglišakiams kirsti išties netinka... 

VIII 


Išauis pagimdė trečią dieną po Šventojo Halvardo. Kai Tura 
pakėlė naujagimį nuo aslos, motina susiėmė rankomis galvą ir 
ėmė rėkti, lyg bijodama jį pamatyti ir išgirsti. 

Inguną paguldžius lovon, Tura atnešė suvystytą kūdikį. 

— Fažiūrėk, sesute, į savo sūnų. Jis toks gražutis, — įkalbinėjo 
Tura, — plaukai juodi, ilgi... 


Tačiau Inguna sušukusi užsitraukė ant veido apklotą. 


Gimdymo išvakarėse, kai Ingunai buvo bloga, Tura nusiuntė 
žmogų pakviesti kunigo, o dabar, matydama, kad ir kūdikis leis- 
gyvis, paprašė jį pakrikštyti, kol dar gyvas. Jie paklausė motiną, 
kokį vardą jam duoti, bet ji gulėjo visa užsiklojusi ir dejavo. Nei 
Magnhilda, nei Tura nenorėjo krikštyti šito kūdikio kurio nors 
savo giminės vyro vardu, todėl paprašė, kad pats kunigas duotų 
jam vardą. Kunigas atsakė, jog šiandien Bažnyčia mininti šventojo 
Eiriko, karaliaus ir kankinio, dieną, todėl jis norįs Ingunos kūdi- 
kiui suteikti šį vardą. 

Pikta ir nusiminusi sėdėjo Tura, Steinfino duktė, su tuo nelai- 
mės paukšteliu, tikros sesers sūnum, ant kelių, o motina apie jį 
nenorėjo nė žinoti. 

Trečią dieną po gimdymo Inguna smarkiai susirgo. Tura su- 
prato, kad sesuo kenčia nuo pieno pritvinkusių krūtų. Ji neva- 
liojo nė pajudėti, neleido niekam prie jos prisiliesti, negalėjo 
nuryti nė kąsnelio valgio, bet skundėsi nepakenčiamu trošku- 
liu. Tura pasakė, kad jeigu ji ko nors išgers, būsią dar blogiau — 


pienas mušiąs galvon. 

— Aš nedrįstu tau duoti nė lašo vandens, kol neleisi paguldyti 
prie savęs Eiriko... - Bet Inguna nieku gyvu nenorėjo imti vaiko. 

Vakare, kai ketino kūdikį išmaudyti prieš naktį, Tura netyčia 
apvertė rėčkelę, ir nebeliko šilto vandens. Akimirksnį stovėjo su- 
glumusi. Paskui užmetė vystyklą ant nuogo vaikelio ir prinešė jį 
prie lovos. Inguna gulėjo pusiausnūda nuo karščio, ir pirma negu 
ji spėjo apsižiūrėti, Tura padėjo Eiriką ant motinos rankų, o pati 
išėjo. 

Ji ilgokai išbuvo viralinėje, bet staiga mirtinai persigandusi puolė 
atgal trobon. Dar tarpduryje išgirdo Inguną gailiai raudant. Tura 
šoko prie lovos ir nutraukė apklotą. 

— Viešpatie susimilk, ar tu jam ko nepadarei!.. 

Inguna neatsiliepė. Eirikas gulėjo surietęs keliukus, rankutes 
prisispaudęs prie nosytės; jam, mažam, liesam, rudaakiui, matyt, 
patiko motinos kūno šiluma. Plačiai atmerktos tamsios jo akelės 
žvelgė taip, lyg jis viską suprastų. 

Tura lengviau atsiduso. Ji paėmė iš Dalos atneštą kibirą su van- 
deniu ir kūdikį išmaudė. Tada jau suvystytą vėl nunešė prie lovos. 

— Ar paguldyti jį šalia tavęs? — paklausė dėdamasi kuo abejin- 
gesnė. 

Tęsiamai sudejavusi Inguna pakėlė rankas, ir Tura padavė jai 
kūdikį. Turos rankos truputį drebėjo, bet ji stengėsi kalbėti lėtai 
ir ramiai, kol taisė sesers guolį, tada paguldė Eiriką jai prie krūti- 


nės ir mėgino įduoti motinos krūtį. 


Vėliau Inguna klusniai imdavo kūdikį, kai Tura atėjusi padėda- 
vo jį prie krūtinės. Tačau tebebuvo tokia pat susikrimtusi ir be 
galo nusiminusi. 

Ji dar tebegulėjo lovoje, kai vieną vakarą į Bergą atjojo Arnvi- 
das. Ponia Magnhilda pasiuntė žmogų į Miklebę vos tik Ingunai 
pagimdžius. 

Arnvidas įžengė vidun, ramiai ir pagarbiai pasisveikino su Magn- 
hilda ir Tura, tartum nieko svarbaus nebūtų nutikę. Kai priėjo 
prie lovos ir susidūrė su mirtinai persigandusios Ingunos akimis, 


jo veidas staiga keistai sustingo. Jaunos moters veidą ir kaklą už- 

liejo kaitrus raudonis, laibais pirštais ji apčiuopom drovėdamasi 
susisiautė marškinius ant krūtinės, atėmusi žinduklį nuo krūties, 
ir atsuko svečiui jo veidelį, jau perkreiptą verksmo. 

— Taip, jis išties yra toks, kokį moterys vadina dailiu! — prabilo 
Arnvidas šypsodamas ir pirštu palietė kūdikiui skruostuką. — Ap- 
maudu, kad taip pasiskubinot jį pakrikštyti. Aš būčiau buvęs tavo 
krikštatėvis, giminieti. 

Jis atsisėdo ant pakopos prie jos lovos, ištiesė ranką per apklo- 
to kraštą ir palietė vaiko viršugalvį ir motinos ranką. Net baisu, 
kaip ji drebėjo, — ir šit nutiko tai, ko ji laukė: ponia Magnhilda 
paklausė apie Ulavą. 

— Jis liepė visus jus pasveikinti. Mudu išsiskyrėm Hamare, jis 
skubėjo namo, savo sodybon, ketino grįžti maždaug apie Seljos kan- 
kinių šventę“; lig to laiko Inguna taip sustiprės, jog galės keliauti su 
juo į pietus. — Jis suspaudė jai ranką, norėdamas nuraminti. 

Arnvidas atsakinėjo į Magnhildos ir Turos klausimus, pasako- 
jo, ką žino apie tai, kaip Ulavas ketina susitvarkyti reikalus. Visi 
trys apsimetė, jog viskas einasi puikiai, nors kiekvienas suprato, 
kad visi galvoja tą patį: kaipgi susiklostys tų dviejų žmonių gyveni- 
mas? Čia guli nuotaka, glaudžia prie krūtinės kito vyro vaiką, o 
jaunikis žino ir vis dėlto išjojo į pietus tvarkyti savo namų prieš 
atkeliaujant šeimininkei. 

Pagaliau Arnvidas pasakė norįs persimesti vienu kitu žodžiu 
tiktai su Inguna. Abi moterys pakilo; Tura paėmė iš motinos kū- 
dikį, ketindama paguldyti į lopšį. 

— O kaip bus su juo? — paklausė. — Ar Ulavas išties nori, kad ir 
jis keliautų į pietus drauge su motina? 

— Tikrai, kaip aš supratau, jis taip mano. 

Arnvidas liko vienas su Inguna. Ji gulėjo užsimerkusi. Arnvidas 
paglostė jai kaktą, nušluostė prakaitą. 

— Ulavas prašė mane čia pabūti, kol atkeliaus tavęs pasiimti. 

— O kam gi? — baimingai sušnibždėjo ji. 

— Juk ir pati žinai... — Jis padelsė atsakyti. — Žmonės labiau 
prikanda liežuvius, kai jaučia pavojų, kad jų šnekos gali pasiekti 


vyro ausis... 

Ingunos veidą išmušė prakaitas. Vos girdimai ji sušnibždėjo: 

— Arnvidai... ar nėra kokios kitos išeities... Ulavui, kad jis 
liktų laisvas?.. 

— Ne. Jis nė nešnekėjo, — tarė Arnvidas luktelėjęs, — kad to 
nori. 

— Net jeigu prašytume arkivyskupo — parpuolę ant kelių — pa- 
žadėtume gailėtis?.. 

— Ulavo vyskupijos vyskupas galėtų jam leisti gyventi išsiskyrus 
su tavim, jeigu jis pats to prašytų. O jeigu ketina tave parsivežti į 
savo namus ir su tavim gyventi, vadinasi, Ulavas tą daro savo valia. 
O nutraukti judu siejančius ryšius, kad Ulavas liktų laisvas ir galėtų 
vesti kitą žmoną, mano galva, neįstengtų nė pats Rymo popiežius. 

— Net jeigu aš išeičiau į vienuolyną? — visa virpėdama paklausė. 

— Kiek žinau, tam reikėtų Ulavo sutikimo... Bet jis vis tiek ne- 
būtų laisvas ir negalėtų antrąkart vesti. Tu per daug įklimpai į 
nuodėmę, kad būtum dievobaiminga vienuolė, vargše mano In- 
guna... Be to, turi prisiminti, ką man yra sakęs Ulavas. Juk jis 
anuomet padarė, ką galėjo, kad šventoji Bažnyčia nuspręstų, ar 
laikyti judu už vyrą ir žmoną, ar ne. Jis pats prašė vyskupą Turfiną 
tarti galutinį žodį, kad judviejų bendras gyvenimas yra teisėta san- 
tuoka pagal Dievo įstatymą, o ne lengvabūdiškumas, ir jo švente- 
nybė Turfinas tam pritarė. Nors ir kaip griežtai smerkdamas prie- 
vartautojus ir visus, kas drįsta nuplėšti moteriai garbę, vyskupas 
Ulavo vardu pareikalavo, kad jam būtų leista sumokėti baudą ir 
susitaikinti su Einaro giminaičiais... Ar tu nesupranti — Ulavas 
negali išsižadėti savo žodžių, ir jis, kaip pats sakė, to visai nenori... 

Na, ko gi aš čia sėdžiu visai užmiršęs, kad esi dar silpna... Būk 
rami, Inguna, atsimink, koks žmogus yra Ulavas. Atkaklus ir ne- 
palenkiamas, ko nori, tą ir pasiekia. Tu tikriausiai esi girdėjusi 


žmones sakant — ištikimas kaip trolis... 


Tačiau neatrodė, jog Inguna būtų įgijusi drąsos. Abi kitos mo- 
terys buvo labai paguostos, kai įsitikino, kad Ulavas, Auduno sū- 
nus, nekels triukšmo, o ves tą, kurią kažkada savavališkai paėmė, 


ir nepaisys, ką jinai vėliau iškrėtė. Ingunos giminės — Ivaras, bro- 

liai, taip pat Hokonas, — patyrę apie tai pareiškė, jog Ulavas juos 
smarkiai įžeidęs pats pasiimdamas nuotaką, o jos globėjus pri- 
versdamas stoti prieš vyskupo teismą, paskui nužudydamas Eina- 
rą, kai šis jį tramdė, užtat teisinga ir derama, kad dabar jis tylėjo, 
užtrynė Ingunos gėdą ir padarė, ką galėjo, kad šį bjaurų reikalą 
gerai baigtų. O Hestvikenas juk toli nuo čia. Nors žmonės tenai, 
pietuose, ir sužinos, kad Ulavo, Auduno sūnaus, žmona pagimdė 
kūdikį nuo kito vyro anksčiau, nei Ulavas ją vedė, nieko baisaus: 
taip yra buvę ne vienam geram ir garbingam žmogui. Niekas jo 
gimtinėje nesistengs sužinoti ko nors daugiau, nebent jie abu bus 
tokie kvaili ir paleis kalbas, kad ji turėjo ryšių su Ulavu daug anks- 
čiau, nei pagimdė kūdikį, tokių ryšių, apie kuriuos kiti kunigai 
galėtų pasakyti, jog kūdikis pradėtas paleistuvaujant. 

Visa tai Ivaras ir Magnhilda papasakojo Ingunai. Ji klausėsi visa 
nubalus, aptemusiomis akimis; Arnvidas pastebėjo, kad jų šneka 
ją smarkiai sujaudino. 

— Ką apie tai pasakysi, Arnvidai? — paklausė ji vieną dieną, kai 
Ivaras su Hokonu sėdėjo pas ją ir klojo savo nuomonę. Dabar 
dieną ji jau pakildavo iš lovos. 

— Aš pasakysiu, — tyliai atsiliepė Arnvidas, — dievaži, negražūs 
dalykai, bet pati turi suprasti, jog jų žodžiuose yra tiesos. 

— Ir tą sakai tu — laikantis save Ulavo draugu! — atrėžė ji piktai. 

— Aš ir esu jo draugas — man regis, ne sykį esu įrodęs, — atsakė 
Arnvidas. — Nesiginčiju, aš ir pats kaltas, kad viskas taip nevyku- 
siai susiklostė. Galbūt neprotingai patariau Ulavui — buvau tada 
jaunas ir nepatyręs; be to, man nereikėjo palikti nakvynės namų 
tą vakarą, kai Einaras ieškojo dingsties susikivirčyti su mumis. Bet 
aš nė kiek nepagelbėsiu savo draugui, taipgi ir tau, jei mudu slėp- 
sim galvą po sparnu ir nepripažinsim, kad Steinfino sūnų kalbose 
esama šiokios tokios tiesos! 

Bet Inguna puolė į ašaras. 

— Nejau tu nelinki Ulavui šio to geresnio?! Niekas iš jūsų ne- 
mano, kad jo garbė yra ko nors verta, tik aš viena... 

— Ne, — atsakė Arnvidas, — kaip tu jam paklojai, taip jis ir 


miegos. 

Inguna staiga liovėsi verkusi, pakėlė galvą ir pažvelgė į jį. 

— Taip, taip, Inguna, nereikėjo tau to sakyti. Bet ir aš nusika- 
mavau su tais nesibaigiančiais jūsų reikalais, — pridūrė jis pailsu- 
siu balsu. 

— Ką gi, pasakei tikrą tiesą. 

Kūdikis gulėjo lovoje ir rėkė visa gerkle. Inguna priėjusi paėmė 
jį. Arnvidas dabar, kaip ir pirma, vėl pastebėjo, kad nors atsargiai 
ėmė mažylį ir, rodėsi, jį mylėjo, Inguna lietė savo vaikelį tarsi ne- 
noromis; o kai pati turėjo jį vystyti, tai darė labai nerangiai. Eiri- 
kas buvo didelis rėksnys ir neramus vaikas, amžinai knirkė ant 
motinos rankų ir nurimdavo tik prie jos krūtinės, bet trumpam. 
Tura sakė taip esant dėl to, kad Inguna vis nusiminusi ir nerami, 
be to, pieno nedaug teturinti ir Eirikas esąs amžinai alkanas. 

Štai ir dabar jis greit baigė Žįsti, paskui tampė tuščią krūtį. 
Inguna atsiduso, susitvarkė drabužį, atsistojo ir ėmė vaikščioti 
pirmyn ir atgal su kūdikiu ant rankų. Arnvidas sėdėjo ir vis žiū- 
rėjo į juos. 

— Ką tu pasakytum, Inguna, jeigu aš pasižadėčiau auklėti tavo 
vaiką? Paimsiu tavo sūnelį į savo namus ir būsiu jam toks pat tėvas 
kaip ir savo sūnums. 

Inguna atsakė ne tuojau; palūkėjusi tarė: 

— Žinau, kad būtum vaikui geras giminaitis. Ir dar — už drau- 
gystę per visus tuos metus galėtum laukti iš manęs kitokio dėkin- 
gumo nei dabar. Bet jeigu aš mirčiau, tada... ištiesk pagalbos ran- 
ką Eirikui... man bus lengviau paskutinę valandą. 

— Dabar nedera šnekėti tokių dalykų, — sudraudė Arnvidas ir 
mėgino nusišypsoti. — Dabar, kai jau atsistojai ant kojų ir išvengei 


pavojaus gyvybei. 


Kai Eirikui buvo šešios savaitės, į Bergą atėjo moteris, su kuria 
ponia Magnhilda dar anksti pavasarį susitarė, kad ji paims ir au- 
gins kūdikį, slapta gimsiantį jų sodyboje. Vis dėlto kalbos apie 
Inguną pasklido gana plačiai. Buvo spėliojama, kas yra kūdikio 
tėvas, bet daugelis manė, kad tikriausiai islandas, kuris pernai va- 


sarą taip dažnai lankėsi Berge, o dabar ėmė ir dingo, ko gero, 

pasipustė padus bijodamas turtingų merginos giminaičių. Užtat 
vieną vakarą į Bergą atėjo globėja, vardu Halveiga, pasiteirauti 
apie tą kūdikį — mat apie šį dalyką nieko nebuvo girdėjusi. 

Kol ponia Magnhilda spėjo susigaudyti, ką atsakyti, prie jų pri- 
ėjo Inguna, pasisakė esanti kūdikio motina ir paliepė Halveigai, 
kai rytoj keliaus namo, pasiimti kūdikį. Halveiga pažvelgė į Eiriką 
ir pagyrė, jog vaikas gražus; laukdama vaišių paėmė jį ir pasiguldė 
prie krūtinės. 

Motina stovėjo greta ir žiūrėjo, kaip Eirikas godžiai traukia pie- 
ną, — pirmą kartą per neilgą savo gyvenimą jis galėjo prisigerti iki 
soties. Tada Inguna paėmė kūdikį ir paguldė į savo lovą, o moteris 
buvo nuvesta kiton trobon, kur turėjo pernakvoti. Buvo nutarta, 
kad ji iškeliaus rytojaus dieną švintant, kol aplinkinių sodybų gy- 
ventojai dar nesukilę. 

Seserys liko vienos Osos troboje, Tura uždegė švęstą žvakę, da- 
bar čia žibinamą kasnakt. Inguna atsisėdo ant lovos krašto, atsu- 
kusi nugarą į kūdikį; Eirikas gulėjo prie sienos ir patenkintas 
šnarpštė. 

— Inguna, nedaryk to, — prabilo Tura rimtu balsu. — Neatsikratyk 
šitaip vaiko. Juk nuodėmė jį atiduoti, kai tavęs niekas neverčia. 

Inguna tylėjo. 

— Jis šypsosi, — tarė Tura susijaudinusi ir palinko su žvake prie 
kūdikio. — Pažvelk į savo sūnelį, Inguna, — jis jau moka šypsotis, o 
koks mielas, koks mielas... 

— Aš jau esu mačiusi, — atsakė Inguna. — Pastarosiom dienom 
jis ne sykį šypsojosi. 

— Man galvoj netelpa, kad tu šito nori, kad pajėgi. 

— Argi nesupranti, jog aš nenoriu imti to kūdikio Ulavo pasto- 
gėn, nenoriu prašyti, kad jis augintų vaiką, kurį paliko bėglys raš- 
tininkėlis... 

— Kaip tau negėda šitaip šnekėti apie savo vaiką! — piktino- 
si Tura. 

— Gėda. 

— Būk tikra, Inguna, gailėsies, kol būsi gyva, jeigu tą padarysi ir 


taip parduosi savo vaiką... 

— Aš tiek visko prikrėčiau, jog man reikės amžinai atgailauti. 

— Teisybė, — atšovė Tura, — joks žmogus žemėj negali tau pagel- 
bėti. Tu nedovanotinai išdavei Ulavą, kiekvienas iš mūsų taip ma- 
no, ir tavo gėda daug skaudžiau krinta ant jo galvos negu ant mū- 
sų. O dabar tu nori išduoti ir savo kūdikį, mažą nekaltą būtybę, 
kurią keturiasdešimt ilgų savaičių nešiojai po širdim... aš tau, se- 
sute, štai ką pasakysiu: netikiu, kad Dievo Motina prašytų Viešpa- 
ties malonės motinai, išdavusiai tikrą savo sūnų... 

— Saugokis, sesute, — pasakė Tura po valandėlės. — Tu mus vi- 
sus užgavai, o labiausiai — Ulavą. Tik savo vaikelio dar nespėjai 
išduoti! 

Ilgiau seserys nebesikalbėjo. Jos atsigulė. Inguna pasiėmė kū- 
dikį. Prispaudusi lūpas prie švelnios it šilkas prakaituotos jo kak- 
tytės, gulėjo nemiegodama, o pastarieji sesers žodžiai be atvangos 
skambėjo ausyse. Kaip dabar Eiriko galvelė guli prie jos kaklo, 
taip Jėzus Kristus buvo priglaudęs veidą prie Motinos kaklo — 
tokia statula yra jų bažnyčioje. Kaip Jis pasmerks tas motinas, 
kurios pameta savo vaikus? „Jėzus pasišaukė vaiką, pasistatė šalia 
savęs...“ Ant Hamaro bažnyčios sienos yra nupieštas Kristus, nu- 
kryžiuotas tarp dviejų žmogžudžių, o prie Jo stovi Motina; alpė- 
dama iš sielvarto ir nuovargio, Ji budi prie sūnaus paskutinėje Jo 
kovoje, kaip budėjo sergėdama pirmą jo miegą šiame žmonių pa- 
saulyje. Ne, jinai ir pati suprato nedrįsianti prašyti Marijos Sūnų, 
kad atleistų nuodėmes, jeigu nesusilaikys šiame kelyje. Ji nedrįs 
prašyti Kristaus Motinos, kad melstų jai Sūnaus malonės, jeigu 
neatsisakys savo ketinimo ir išduos sūnų. 

— Inguna, — sušnibždėjo Tura pro ašaras, — aš taip griežtai šne- 
kėjau su tavim ne dėl to, kad linkėčiau tau blogo. Bet būtų visų 
blogiausia, jeigu išduotum savo vaiką. 

Inguna gergždžiančiu balsu atsakė: 

— Pati žinau. Matau, tu myli Eiriką. Pasistenk, kai manęs čia 
nebus, pasistenk kaip įmanydama juo pasirūpinti. 

— Pasistengsiu, kiek galėsiu būdama priklausoma nuo Hoko- 


no, — atsakė Tura. 

Nė viena iš jų trijų tą naktį kaip reikiant nemiegojo, o kai jau 
švintant seserys galiausiai užsnūdo, atėjo ponia Magnhilda jų ža- 
dinti. Halveiga buvo susiruošusi kelionėn. 

Tura, vystydama kūdikį, žvilgčiojo į seserį: netikiu, kad ji drįs tą 
padaryti, — vylėsi širdyje. Tuo tarpu Magnhilda vėl ėmė kalbėti, 
jog, girdi, Ulavas esąs jiems visiems skolingas, todėl būtų visai ne 
pro šalį, jeigu jis neprieštarautų, kad Inguna pasiimtų vaikelį drau- 
ge. Jie neprivalą jo laikyti Hestvikene; Ulavas tikriausiai galėtų 
atiduoti jį augint kam nors kitam... 

Kai išnešė Eiriką ir padavė Halveigai, Inguna atrodė stipri ir 
susitvardžiusi, paskui žiūrėjo, kaip ši moteris su vaikeliu nujoja 


tolyn. 


Per priešpiečius visi susigriebė, kad nėra Ingunos. Arnvidas ir 
Tura išlėkė jos ieškoti — ji vaikščiojo už daržinės pirmyn ir atgal, ir 
nors kaip prašė, nors kaip meldė, jiems nepasisekė jos parsivesti 
namo. Tura su Magnhilda tiesiog nežinojo, ką daryti, — net ište- 
kėjusiai moteriai pavojinga išeiti iš namų po gimdymo, kol ji dar 
neįvesdinta, o ką jau kalbėti apie tokią motiną kaip Inguna. Arn- 
vidas manė, jog reikia pasiųsti žmogų pas brolį Vegardą. Be to, 
Ingunai reikia gauti nuodėmių atleidimą ir susitaikinti su Dievu ir 
Bažnyčia ligi Ulavui sugrįžtant, kad abu drauge galėtų eiti į pa- 
maldas, vos tiktai jis gaus ją iš giminių rankų. Arnvidas pažadėjo 
likti prie Ingunos ir ją saugoti, kol Ulavas parsiveš namo. 

Juodu priėjo beržyną aukštai ant kalno, į šiaurę nuo sodybos. 
Arnvidas lipo Ingunai ant kulnų, tačiau nerado jokio žodžio jai 
paguosti. Buvo nuilsęs nelyginant bernas ir išalkęs; pietūs jau se- 
niai buvo praėję, bet kai jis paprašė ją būti protinga ir drauge 
grįžti namo, atsakymo nesulaukė, lyg būtų kalbėjęs akmeniui. 

Šit ji atsistojo prie beržo, apkabino kamieną, ėmė trinti kaktą į 
tošį, dejuodama nelyginant žvėris. Arnvidas balsiai pradėjo melsti 
Dievo pagalbos. Jis suprato, kad jinai pusiau pamišo. 

Pagaliau juodu įkopė į nedidelę kalvelę, susėdo greta nušviesti 
pavakarės saulės ir tylėjo. Inguna staiga atsilapojo suknelės antį ir 
taip suspaudė krūtį, jog iš jos trykštelėjusi plonytė pieno čiurkš- 

lelė apšlakstė saulės įšildytą akmenį, ir ant jo nuo bemat išdžiūvu- 
sio pieno liko tik balsvos dėmelės. 

Arnvidas pašokęs nutvėrė ją, pastatė ant kojų ir kelis sykius 
supurtė. 

— Inguna, elkis kaip visi žmonės... 

Kai paleido, Inguna išsitiesė ant žemės, ir jis ją vėl pakėlė. 

— Arba eime su manim, arba aš tave apkulsiu! 

Ir tada ji paplūdo ašaromis, pakibusi jam ant rankų, gailiai 
raudojo. Arnvidas priglaudė jos galvą prie savo peties ir paleng- 
va ją sūpavo. Ji kūkčiojo, kol visai neteko jėgų. Paskui verkė 
tyliai, gausiai liedama ašaras; Arnvidas susegė jai antį; tada pu- 
siau vesdamas, pusiau vilkdamas partempė ją namo ir atidavė į 


moterų rankas. 


Vėlų vakarą Arnvidas sėdėjo kieme ir šnekučiavo su Grimu ir 
Dala, tik štai pro duris išėjo Inguna. Pamačiusi senius, ji persi- 
gandusi sustojo. Arnvidas atsistojo ir priėjo prie jos. Dala pasi- 
traukė, o Grimas liko, ir kai Inguna su Arnvidu ėjo pro šalį, jis 
pakėlė seną gaurais apžėlusį veidą ir spjovė jai įkandin, bet spjau- 
dalas pakibo susivėlusioje jo barzdoje. Arnvido nutvertas ir stum- 
telėtas į šoną senis, padaręs kelis nešvankius judesius, sumurmė- 
jo nepadorius žodžius, kuriais vergai plūsdavo ištvirkusias mote- 
ris, paskui nusisukęs ėmė vytis seserį. 

Arnvidas paėmė Ingunai už rankos ir nuvedė prie trobos. 

— Tu negali tikėtis nieko kito, — prabilo jis pyktelėjęs ir mėgin- 
damas paguosti, — turėsi kęsti, kol būsi čia. Tau palengvės, kai 
išvažiuosi, ten Žmonės tavęs taip gerai nepažįsta. Bet dabar eik 
vidun — šiandien ganėtinai bandei likimą anksti išbėgusi iš namų, 
o dabar jau leidžiasi saulė. 

— Palūkėk mažumėlę, — prašė Inguna. — Man plyšta galva, o čia 
taip vėsu ir gera. 

Pagal metų laiką sutemo gana anksti, debesys užgulė visą dan- 
gų, šiaurėje jį nuauksino saulėlydis. Visa jo paskliautė raudonavo, 
o užutėkyje atsispindėjo debesų atšvaitai. 

Inguna sukuždėjo: 

— Pašnekėk su manim, Arnvidai... Gal pasakytum K4 nors apie 
Ulavą? 

Arnvidas nekantriai gūžtelėjo pečiais. 

— Tenoriu, kad ištartum jo vardą, — tyliai aimanavo ji. 

— Man regis, tu gana dažnai girdėjai jį minint per visas šias 
savaites, — nepatenkintas atsakė Arnvidas. — Jau seniai esu nuo 
viso to pavargęs... 

— Aš ne apie tai galvojau, — prašė ji tyliai. — Nekalbėk, kad 
dabar Ulavas mums naudingas žmogus, ir panašių dalykų. Arnvi- 
dai, ar tu išvis nenori su manim pašnekėti apie Ulavą, tu, kurs jį 
myli?.. Juk esi jo bičiulis?.. 

Bet Arnvidas atkakliai tylėjo. Tai jį užgriuvo staiga — metai iš 
metų leidosi juodviejų kamuojamas ir tiek daug jiems padarė, o 
visa, ką darė, tebuvo peilio pjūvis savo kūne ir jo sukiojimas žaiz- 
doje. Dabar to visko buvo per akis. 

— Eime namo... 

Tura pasitiko juos ir pasakė, kad jiedvi su seserim šiąnakt mie- 
gosiančios Magnhildos troboje. Ingunai būsią nesmagu anoj tro- 
boj, kai nebėra kūdikio. 

Prieš gulant Inguna paprašė sesers atsigulti kamaroje drauge su 
Magnhilda. 

— Bijau, kad šiąnakt nesumerksiu akių, o nemiga, kaip pati Ži- 
nai, užkrečiama. 

Troboje buvo du guoliai. Viename turėjo miegoti Arnvidas, o 
kitame — Inguna. 

Ji ilgai gulėjo ir laukė, kol užmigs Arnvidas. Laikas slinko; jinai 
girdėjo jį nemiegant, bet juodu nesišnekėjo. 

Karktartėm ji mėgino kalbėti Pater noster ir Ave, bet mintys pai- 
niojosi ir jai sunkiai sekėsi baigti maldą. Meldėsi už Ulavą ir už 
Eiriką; už save ji nedrįso melstis dabar, kai savo valia, gerai su- 
prasdama ką daranti, pasiryžo pulti į žūties prarają. O kadangi 
privalo tą padaryti, gal pragare nebus nubausta visų sunkiausia baus- 
me — jai rodėsi, gal ten bus lengviau pagalvojus, kad, pati nu- 
traukdama juodu jungiančius saitus ir puldama į bedugnę, paliko 
Ulavą laisvą ir išgelbėtą... 

Jinai nebejautė baimės. Pirma visiškai nusikamavusi, dabar už- 
sigrūdino. Ji nebenorėjo dar kartą pamatyti Ulavo ar kūdikio. Kaip 
buvo girdėjusi, rytą turėjo atvažiuoti brolis Vegardas, bet ir jo ne- 
benorėjo matyti. Nebenorėjo žiūrėti nei aukštyn, nei priešais, su- 
prato, jog nusipelnė amžinos pražūties, ir pati nenorėjo priimti nie- 
ko, kas būtina sielai išgelbėti. Atgaila, malda, darbas, gebėjimas 
toliau gyventi, susitikti ir kalbėti su žmonėmis, su kuriais turėtų 
būti drauge, jei mėgintų toliau gyventi pasaulyje, — jau vien min- 
tis apie tai buvo kokti. Net mintis apie Dievą rodėsi atgrasi. Teno- 
rėjo žiūrėti žemyn ir būti viena juodoje tamsoje. Ir ji matė savo 
sielą, nuogą ir niūrią kaip ugnies nusiaubtas kalnas, o juk pati 
padegė ir leido sudegti viskam, kas jos buvo gyva ir galėjo degti. 
Jai atėjo galas... 

Vis dėlto ji sukalbėjo Parer noster už Ulavą: „Padaryk, kad jis 
mane užmirštų“ Ir Ave Maria — už Eiriką: „Aš jam daugiau nebe 
motina... 

Pagaliau Arnvidas užknarkė. Inguna dar palūkėjo, kol įsitikino 
jį kietai miegant. Tada apsirengė ir išslinko laukan. 

Buvo pati tamsiausia nakties valanda. Už sodybos į kalnyną rė- 
mėsi debesies sparnas ir, regis, metė šešėlį ant visos apylinkės. 
Miškas, aprietęs laukus, buvo prisigėręs naktinės tamsos, kuri tar- 
tum minkšti, pilki garai plaukė viršum laukų, tirštėjo aplink me- 
džių lajas palaukėse, ir jie atrodė lyg apaugę tamsos gaurais. Bet 
gerokai aukščiau dangus buvo giedras ir balsvas ir blankiai atsi- 
švietė vandenyje; viršum mišku apaugusio kalno kitapus užutėkio 
jau galėjai įžiūrėti priešaušrio švitesį. 

Prie ganyklos tvoros Inguna sustojo ir nuleido vartų kartis. Va- 
saros naktį nebuvo girdėti nė garso, tik javų lauke griežė griežlė. 
Nuo alksnių krūmų prie paupio takelio krito rasa, tamsiame miš- 
kelyje tvyrojo aitrus lapų ir žolių kvapas. 

Krūmai augo ligi pat sodybos prieplaukos. Inguna pamatė, jog 
kol ji gulėjo namuose, vanduo smarkiai pakilo. Jis buvo užliejęs 
pievą ir liepto galą prie kranto. 

Ji sustojo nesiryždama: staiga apėmė baimė — ir anos ramios 


tvirtybės kaip nebūta. Bristi vandeniu prie liepto — ne, neturėjo 

drąsos. Iš baims ji beviltiškai sudejavo. Pasikėlusi drabužio kraštą, 
įkišo vieną koją į vandenį. 

Pajutus, kaip ledinis vanduo prasismelkė į batą, jai suspaudė 
širdį ir užgniaužė gerklę; ji dusdama gaudė orą. Bet vis tiek ėjo 
toliau pamindama savo baimę, slydinėjo užlipusi ant aštrių akme- 
nų po vandeniu. Ji brido, ją kurtino aplinkui pliuškenantis, gur- 
giantis vanduo. Pagaliau užlipo ant liepto. 

Didžioji jo dalis buvo apsemta. Lentos tarp polių linko, suposi 
po jos kojomis, ir vanduo kone siekė kelius. Toliau liepto lentos 
buvo lygios su vandeniu, bet, vos žingsnį žengus, linko žemyn. 
Sulig kiekvienu žingsniu jai gniaužė kvapą baimė, kad štai įžengs į 
tuštumą ir įpuls jūron. Galiausiai išbrido į patį liepto galą, iškilusį 
iš vandens gelmės. 

Jos tvirtybės nebuvo likę nė lašo — iš baimės temo protas. Dre- 
bančiom rankom, lyg aklomis, darė tai, ką iš anksto buvo sugalvo- 
jusi. Nusirišo ilgą austinę juostą, tris kartus apjuosusią liemenį, 
išsitraukė peilį ir perpjovė ją pusiau. Viena puse pasirišo apdarą 
žemiau kelių — norėjo deramai atrodyti, jei būtų išmesta į krantą 
ir žmonės ją rastų. Kita juostos puse kryžmai apsirišo krūtinę ir 
užkišo rankas — manė, kad viskas gal baigsis greičiau, jeigu nesika- 
panos vandenyje, kai grims į dugną. Tada ji paskutinį kartą giliai 
įkvėpė ir šoko į vandenį. 


Arnvidas bemaž nubudo, gulėjo pusmigis ir buvo vėl beužmie- 
gąs. Bet, dusliai sudunksėjus širdžiai, visai pakirdo — suprato, kad 
tai, kas jį prižadino, nutiko prieš valandėlę: girdėjo, kaip kažkas 
išėjo pro duris oran. 

Jis šoko į aslą ir, vienu gaistu atsidūręs prie Ingunos guolio, 
ėmė grabalioti tamsoje. Patalas dar tebebuvo šiltas, bet tuščias. 
Lyg netikėdamas savimi, apčiuopom apieškojo visą guolį — prie 
rąstų sienos, galvūgalyje, kojūgalyje... 

Nieko nelaukdamas įsispyrė basom kojom į batus, apsivilko 
per galvą durtinį ir vis aimanavo — nežinojo, kaip toli ji spėjo 
nueiti. Arnvidas šuoliais nubėgo per javų lauką, paskui — pieva 
žemyn prie jūros; pamatė kažką stovint ant liepto. Tada nuskubė- 

jo žemyn, perkirto pievą, girdėdamas, kaip dunksi jo paties pėdos 
į sausą žemę. Pasiekęs vandenį, nulėkė bradine ligi tos vietos, kur 


galėjo plaukti. 


Inguna nubudo senojoj savo lovoj Osos troboje. Iš pradžių nieko 
nejuto, tik galva kone plyšo iš skausmo ir perštėjo visą kūną tar- 
tum nuplikytą. 

Saulės šviesa sruveno vidun — pro atvirą aukštinį buvo matyti 
giedro dangaus sklypelis. Dūmai, kylantys melsvais ruožais pasto- 
gėn, išėję į skaidrų orą, darėsi rudi ir blaškomi vėjo plaikstėsi tarp 
stogo žolių... 

Staiga ji viską prisiminė ir visa suglebo, kone apalpo. Palengvė- 
jimas supratus, kad yra išgelbėta, ją sugniuždė... 

Iš kažkur ūmiai atsirado Arnvidas. Prilaikydamas jai nugarą, 
pakėlė prie burnos medinį puodelį. Jame buvo kažkoks šiltas gė- 
rimas, tirštas, stiprinantis, kvepiantis prieskoniais ir medum. 

Inguna išgėrė viską lig paskutinio lašo ir per puodelio kraštą 
pažvelgė į Arnvidą. Jis paėmė iš jos tuščią indą, pastatė asloje, o 
pats atsisėdo ant lovos pakopos ir sėdėjo nuleidęs rankas tarp 
kelių, panarinęs galvą. Regis, abu juto graužiančią gėdą. 

Galų gale Inguna tyliai paklausė: 

— Niekaip nesuprantu... niekaip neprisimenu... kaip aš buvau 
išgelbėta. 

— Spėjau paskutinį akimirksnį, — trumpai atsakė Arnvidas. 

— Niekaip nesuprantu... — vėl pradėjo jinai. — Man taip gelia 
rankas ir kojas. 

— Šiandien jau trečia diena. Tu gulėjai kliedėdama — tikriausiai 
pienas galvon mušė, o dar ir peršalai vandeny, turėjom pilti tau į 
burną stiprų alų ir vyną... Tu jau anksčiau kelis sykius buvai atsi- 
tokėjusi, bet tikriausiai neprisimeni... 

Ji dar labiau pajuto burnoje bjaurų skonį ir paprašė vandens. 
Arnvidas išėjo atnešti. 

Jai geriant jis stovėjo ir žiūrėjo. Tiek daug gulėjo ant širdies 
nepasakyta, jog nežinojo, nuo ko pradėti. Ir nelauktai tiesmukai 


išpoškino: 

— Čia yra Ulavas — atkeliavo vakar popiete. 

Inguna vėl suglebo, pasijuto nusilpusi, svaigo galva. Ji tarsi ėmė 
kažkur grimzti ir grimzdo vis giliau, bet širdyje įsižiebė maža ki- 
birkštėlė, kuri ruseno, norėjo įsidegti ir suliepsnoti, — džiaugs- 
mo, vilties, troškimo gyventi kibirkštėlė, nors visa tai ir nieko ne- 
reiškė. 

— Šiąnakt jis buvo čia trumpam užėjęs. Prašė pasakyti, kai tik 
tu atsitokėsi. Gal pašaukt jį? Visi dabar sėdi Magnhildos troboje — 
kaip tik priešpiečių metas. 

Luktelėjusi Inguna visa drebėdama paklausė: 

— Ką sakė Ulavas... jūs jam pasakėt, kas nutiko? 

Arnvido veidas staiga persikreipė, jis prikando apatinę lūpą ir 
berte išbėrė: 

— Ar pagalvojai... ar pagalvojai, Inguna, kur dabar būtum atsi- 
dūrus, jeigu būtum spėjus padaryti, ką ketinai? 

— Pagalvojau, — sukuždėjo Inguna. Tada nusuko veidą į sieną 
ir tykiai paklausė: — Ar Ulavas ką sakė apie tai? Ką jis sakė, 
Arnvidai? 

— Jis nieko apie tai nesakė. 

Netrukus Arnvidas paklausė: 

— Ar pašaukti Ulavą? 

— Oi ne, palūkėk. Aš nenoriu gulėti... noriu atsisėsti... 

— Tada atsiųsiu kokią moterį — tikriausiai nevaliosi pati apsi- 
rengti? — paklausė Arnvidas suglumęs. 

— Tik ne Turą ar Magnhildą, — paprašė Inguna. 


Ji sėdėjo ant suolo prie galinės sienos ir laukė. Apsigaubė juo- 
du savo apsiaustu, pati nežinodama kam tai daro, juo gerai susi- 
supo ir užsimaukšlino ant galvos gobtuvą. Iš baimės jos veidas 
nubalo ir sustingo. Kai barkštelėjo durys ir išvydo kažkokį žmo- 
gų, kuris kiek susilenkęs įžengė vidun, jinai užsimerkė, o galva 
nusviro ant krūtinės. Iš visų jėgų įsispyrė kojom į aslą ir abiem 
rankom įsitvėrė suolo krašto, kad įveiktų drebulį. 

Priėjęs prie ugniakuro, Ulavas sustojo. Inguna nedrįso pakelti 


akių ir tematė jo kojas. Jis neavėjo batais, o buvo apsimovęs ap- 

temptom odinėm kojinėm, pilkšvai geltonom, su prarėžais ties 
keltimis, suvarstomais raišteliais; ji stebeilijo į tuos raištelius, lyg 
tai būtų padėję nuvyti plūstančias mintis. Tokio kirpimo vyriškų 
kojinių ji dar nebuvo mačiusi, sumanus kirpimas — aptempia blauz- 
das, jos kaip nulietos. 

— Laba diena, Inguna. 

Jo balsas ją kiaurai pervėrė, ir ji dar labiau nusvarino galvą. 
Ulavas priėjo artyn, dabar stovėjo priešais. Ji matė jo durtinio 
skvernus — buvo šviesiai mėlynas, iki kelių, klostytas smulkiom 
klostelėm; jos žvilgsnis slinko aukštyn ir nuslydo iki diržo. Šis bu- 
vo nusagstytas tom pačiom senom sidabrinėm roželėm ir suseg- 
tas sagtim su šventojo Ulavo atvaizdu, prie diržo kabojo durklas, 
jo rankena — iš briedžio rago, makštys — sidabrinės... 

Staiga jinai pamatė, kad jis stovi ištiesęs ranką. Ji padavė savą- 
ją — laibą, šaltą ir drėgną, ir jis ją suspaudė — delnas buvo šiurkš- 
tus, sausas ir šiltas. Ji tučtuojau ištraukė ranką. 

— Gal pažvelgtum į mane, Inguna? 

Jai pasirodė, kad reikia atsistoti. 

— Ne, sėdėk, — paskubom tarė jis. 

Tada jinai pakėlė akis. Jų žvilgsniai susitiko, ir juodu ilgai žiūrė- 
jo kits kitam į akis... 

Ulavas pajuto, kaip kraujas suplūdo širdin, o veidas atšalo ir 
sustingo. Jis kietai sučiaupė lūpas, prisimerkė ir niekaip nebe- 
įstengė pakelti vokų. Lig tolei niekada nebuvo patyręs, kad vyras 
gali pasijusti toks bejėgis. 

Kokia beribė gėla ir kančia nelaimingose jos akyse — rodėsi, jos 
ištraukė apnuogintą Ingunos sielą dienos švieson. Viskas, apie ką 
jis galvojo, ką ketino pasakyti ir ką buvo nutaręs, akies mirksniu 
dingo; jis juto pamiršęs kažką reikalingo ir svarbaus, tačiau to iš- 
laikyti atmintyje negebėjo. Liko tik paskutinis slaptingiausias ir 
rūsčiausias įsitikinimas: jinai — jo kūno kūnas, jo gyvenimo gyve- 
nimas, ir nors kaip būtų žalojama, niekinama ir laužoma, viskas 
tarp jų turi likti kaip buvę. Kiek jis gali prisiminti, jųdviejų gyve- 
nimo šaknys susipynė nuo pat mažens, o dabar, kai pamatė mirtį 


įsikibus į ją abiem rankomis, jam pasirodė, kad ir pats tik per 

plauką išvengė pražūties. Ir jį pagavo neįveikiamas, visą esybę su- 
krėtęs troškimas ją apkabinti stipriai stipriai, priglausti prie savęs 
ir abiem kur nors pasislėpti... 

— Ar aš galiu atsisėsti? — Jam pakirto kojas kažkoks keistas sil- 
pnumas. Jis atsisėdo ant suolo, tik truputį atokiau. 

Inguna dar labiau drebėjo. Jo veidas buvo sustingęs nelyginant 
akmuo, papilkėjęs aplink bekraujį burnos brūkšnį, o spindulin- 
gos žalios akys mirkčiodamos žiūrėjo nieko nematančiu žvilgsniu. 
„O Viešpatie, o Viešpatie, pasigailėk manęs...“ Jai atrodė, kad lig 
šiolei ji tik perpus suprato, kokią nelaimę jam užtraukė, bet da- 
bar neilgai trukus supras viską — tai perskaitė suakmenėjusiame 
Ulavo veide. Kai ji, regis, nebejstengė ilgiau ištverti, ir prasidėjo 
visų blogiausia... 

Ulavas metė į ją skubrų žvilgsnį iš po primerktų vokų. 

— Nebijok manęs, Inguna. — Jis kalbėjo nuoširdžiai ir ramiai, 
bet balsas truputį gergždė, lyg gerklė būtų užkimusi. — Negal- 
vok daugiau apie tai, ką esu tau pasakęs, kai buvau čia paskutinį 
sykį, — girdi, galį taip išeiti, kad aš tau būsiu griežtas vyras. Tuo- 
met buvau labai įtūžęs... dėl to. Bet dabar aš apsigalvojau, ir tu 
manęs nebijok. Tau bus gerai Hestvikene, aš stengsiuos kaip įma- 
nydamas. 

Inguna atsakė tyliai ir nusiminusi: 

— Ulavai, tu negalėsi... Po visko, kas buvo, ar mudu galėsim 
drauge gyventi Hestvikene? Tu nepajėgsi būti greta manęs ir kas- 
dien prisiminti... 

— Jei privalau, tai ir galiu, — trumpai atsakė Ulavas. — Nieko 
nepadarysi, Inguna. Niekuomet apie tai iš manęs neišgirsi nė žo- 
delio. Pasikliauk manim — taip ir bus. 

Inguna atsiliepė: 

— Bet tu, Ulavai, ne toks, kurs greit užmiršta. O! Kas vakaras, 
kai gulsi šalimais, argi neprisiminsi, kad kitas... 

— Taip... — nutraukė ją Ulavas. — Bet nepamiršk, — jau ramiai 
kaip anksčiau kalbėjo. — Hestvikenas yra kur kas toliau, nei tu gali 
įsivaizduoti. Galimas daiktas, Inguna, tenai mudviem bus daug 


lengviau, negu tikimės: juk gyvensim toli nuo šių vietų, kur viskas 

dėjosi. O aš tau niekuomet neparodysiu, jog prisimenu, — tarė jis 
karštai. 

— Ulavai, aš esu palaužta ir sugniuždyta... — atsakė Inguna. — Ir 
ar teisinga, kad tau neįmanoma nuo manęs išsivaduoti, net kai 
esu užtraukusi tokią gėdą?.. Bet aš nesuprantu, ar gali būti teisin- 
ga, kai anuomet jie kalbėjo galį mudu išskirti, nors buvom suža- 
dėti nuo pat vaikystės ir miegojom vienas kito glėby... 

— Aš niekuomet neklausiau, ar galiu sutraukyti mudu siejan- 
čius ryšius. Per visus tuos metus laikiau save sujungtu su tavim ir 
tuo buvau patenkintas, patenkintas esu ir dabar. Tokia buvo mano 
tėvo valia... Tu sakai, jog aš ne toks, kurs greit užmiršta, tas tiesa, 
bet aš negaliu užmiršti ir to dalyko, kad mus sujungė mudviejų 
tėvai, kai buvom dar maži, ir negaliu užmiršti anų metų, kai mu- 
du drauge augom, miegojom vienoj lovoj, valgėm iš vieno du- 
bens, nei pagaliau to, kad visa, ką turėjom, buvo mūsų abiejų. O 
kai mudu užaugom, viskas susiklostė taip, kaip tu sakei... Tikriau- 
siai dar už daug ką aš pats turėsiu atsakyti Dievo teisme, — labai 
tyliai kalbėjo jis, — todėl galiu tau atleisti! 

— Koks tu kilnus, Ulavai, ir man smagu tą žinoti. Bet noriu tave 
prašyti palaukt metus ir varu manęs neskubint. Aš esu nusikama- 
vus ir ligota, galbūt to laiko ir nesulauksiu. Vėliau tu džiaugsies 
galėdamas vesti žmoną be jokios dėmės, džiaugsies, kad nepadori 
moteris niekuomet nešeimininkaus tavo sodyboje, nesuterš tavo 
stalo nei lovos. 

— Nutilk, — sušnibždėjo Ulavas kimiu balsu. — Nekalbėk apie 
tai. Kai sužinojau, ką ketinai daryti... — Jis nutilo paniuręs. 

— Kitą kartą gal nebevaliočiau to padaryti, — atsakė Inguna, ir 
jos veidą iškreipė trūkčiojanti šypsena. — Dabar būsiu dievobai- 
minga moteris, Ulavai, atgailausiu už savo nuodėmes visą tą laiką, 
kol Viešpats leis man gyventi. Bet tikiuosi, mano amžius bus neil- 
gas, — man regis, jau dabar nešiojuos mirtį. 

— Tau todėl taip atrodo, kad dar neįveikei savo negalios, — prieš- 
taravo Ulavas. 

— Aš esu susiteršus, — aimanavo jinai, — nublankus. Netekau 


grožio — visi taip sako. Per visą gyvenimą buvau nelabai kam tiku- 

si, o dabar praradau viltį ir tvirtybę; kokia tau nauda ar džiaugs- 
mas iš tokios žmonos kaip aš. Štai dabar čia sėdėdamas tu nė 
sykio nepažvelgei į mane, — droviai sušnibždėjo. — Į mane nėra ko 
per daug žiūrėti, pati žinau. Aišku, tau bjauru prie manęs prisiar- 
tinti. Pagalvok pats, Ulavai, neilgai trukus nebegalėsi pakęsti visą 
laiką, dieną ir naktį, šalimais tokios liguistos žmonos. 

Ulavo veidas dar labiau suakmenėjo; jis tik papurtė galvą. 

— Aš viską pastebėjau vos tik tu įėjai, — sušnibždėjo ji vos girdi- 
mai, — sveikindamasis tu manęs net nepabučiavai... 

Ulavas kiek pasuko galvą, pažvelgė į ją ir skausmingai šyptelėjo: 

— Aš bučiavau tave šiąnakt... ne vieną sykį... bet tu nejutai. 

Jis persibraukė rankomis veidą, palinko į priekį, alkūnes įbedė 
į kelius, smakrą parėmė rankom. 

— Pavasarį sapnavau tokį sapną, — buvo naktis iš Didžiojo ket- 
virtadienio į Didįjį penktadienį, — vėliau ne sykį apie jį galvojau... 
Nubudęs labai aiškiai jį prisiminiau ir vis negalėjau jo užmiršti. 
Dabar jį ir tau papasakosiu. 

Sapnavau, tartum esu ant kalvos miške, tik medžiai iškirsti ir 
nėra jokio šešėlio, saulė kepina kalnelį, o tu guli tarp viržių saulė- 
kaitoj, — aplink kelmus vešėjo viržiai ir bruknių kerai. Tu tykiai 
guli, tik nežinau, ar laikiau tave miegančia... 

Ir kaip keista — per visus tuos metus, kai klajojau po pasaulį, 
dažnai norėjau išvysti tave sapne. Juk žinai, kad yra būdų tam, kad 
susapnuotum mylimą žmogų, ne sykį aš jų griebiausi, nors ir ne- 
labai tikiu tom gudrybėm. Išmėginau juos daug kartų ir būdamas 
Danijoj, ir vėliau. Bet tada nė sykio tavęs nesapnavau... 

O tą sapną susapnavau naktį į Didįjį penktadienį, ir tada regė- 
jau tave taip aiškiai, kaip dabar čia sėdi. Rodos, buvai dar vaikas, 
mudu buvom vaikai, kaip tada, kai abu augom Fretasteine. Kasos 
išdrikusios, vilkėjai palaike raudona milo suknele, kurios kraštas 
buvo užsilenkęs, ir aš mačiau nuogas tavo kojas iki kelių — tu bu- 
vai basa... 

Ir staiga iš viržių iššliaužė angis... 


Ulavas keliskart giliai atsiduso. Tada varė toliau: 

— Aš taip persigandau, jog nevaliojau net krustelėti. Ir tas man 
pačiam atrodė keista: drįstu sakyti, kad pavojaus akivaizdoj aš nė 
kiek neišsigąstu, o šitam sapne patyriau tokią baimę, jog negalė- 
jau ištverti... kai jį prisimenu, man atrodo, kad niekada nei pir- 
ma, nei vėliau nežinojau, kas yra baimė. Angis šliaužė per viržius, 
ir aš supratau: ji nori tau įkirsti. 

Bet ji ne visą laiką stūmėsi į priekį kaip tikra angis, kartais 
judėjo lyg koks vikšras, paskui buvo jau nebe gyvatė, o milžiniš- 
kas šliužas, kuris vėl virto angim ir raitėsi žolėje. Pamačiau, kad 
turiu rankoj peilį, pagalvojau, jog privalau smogti angiai lazda į 
sprandą ir ją nudobti — ji taip šliaužė, kad galėjau tą padaryti. 
Bet neišdrįsau, nes ji vėl virto šliužu... Prisimeni, vaikystėj aš be 
galo šlykštėjaus gyvatėm, šliužais ir visokiais kirminais, jie man 
kėlė neapsakomą pasibjaurėjimą. Aš stengiaus tą nuslėpti, bet 
žinau, tu numanei. 

Jis vėl persibraukė rankom veidą ir atsiduso. 

— Aš stovėjau lyg apžavėtas. Ir šit tasai kirminas prišliaužė prie 
tavo pėdos, vėl pavirto angim ir apsivijo apie tavo koją, o tu gulė- 
jai ir taip pat ramiai miegojai. Paskui angis pakilo, atkišo galvą ir 
ėmė ja mosikuoti į šonus kaišiodama geluonį. Nežinau, kaip tau 
ir pasakyti, — nors ir jutau savotišką baimę, bet man buvo smagu 
žiūrėti, lyg su džiaugsmu būčiau laukęs, kad ji tau įgeltų... Aš ma- 
čiau, kaip lengva ją nutverti už sprando, bet nedrįsau. Ir... ir... 
išvydau, kaip angis aukščiau tavo kulkšnies ieško vietos, kur galė- 
tų giliai suvaryti dantis... Aš žiūrėjau patenkintas. Ir ji tau įgėlė... 

Jis staiga nutilo, sėdėjo užsimerkęs, kramtydamas lūpas. 

— Paskui nubudau. — Ulavas stengėsi kalbėti ramiai, bet pynėsi 
liežuvis. — Gulėjau ir pykau, kaip, žinok, žmogus neretai daro, nes 
sapne jis taip elgėsi, kaip niekuomet nesielgtų gyvenime. "Tu gi 
žinai, ne sapne aš tikrai būčiau nudobęs tą gyvatę. Ir jau niekuo- 
met nebūčiau stovėjęs lyg įbestas ir žiūrėjęs, kaip mano pikčiau- 
sias priešas gulėdamas miega, o gyvatė šliaužioja po jį, ir nieku 
gyvu nebūčiau džiaugęsis matydamas, kaip jinai jį gelia... O anuo- 
met, vaikystės metais, išties nebuvo beveik nieko, ko nebūčiau 


dėl tavęs padaręs. 

Aš vis galvojau ir galvojau apie tą sapną... 

Jis staiga liovėsi pasakojęs, pašoko ir nusvirduliavo keletą žings- 
nių. Paskui pasisuko į sieną, puolė prie jos, atsiremdamas sukry- 
žiuotom rankom, ir tarp jų įkniaubė galvą... 

Inguna pakilo ir stovėjo lyg griausmo pritrenkta. Atsitiko tai, 
ko ji nė sapnuot nesapnavo. Ulavas verkė — ji niekada net nepa- 
galvojo, kad jis moka verkti... 

Vyras balsiai kūkčiojo, keisti kimūs laukiniai garsai veržėsi iš 
krūtinės. Jis kaip įmanydamas tvardėsi ir nutilo, bet nugara krūp- 
čiojo, visas kūnas trūkčiojo nuo begarsio verksmo. Paskui jis vėl 
pratrūko raudoti, iš pradžių vos girdimi gaiktelėjimai virto širdį 
veriančių kūkčiojimų audra. Jis stovėjo įrėmęs kelį į suolą, o kak- 
tą — į sieną ir taip raudojo, lyg niekada nebūtų galėjęs nustoti. 

Nežinodama ką daryti iš siaubo, Inguna prislinko artyn ir atsi- 
stojo jam už nugaros. Paskui palietė petį. Tada jis atsisuko, apka- 
bino ją ir priglaudė prie savęs. Juodu prigludo prie kits kito lyg 
ieškodami atramos, ir jų lūpos, prasižiojusios, perkreiptos verks- 
mo, susiliejo į bučinį... 

ULAVO, AUDUNO SUNAUS, 
LAIMĖ 

S enovėje Hestvikene būta galingų didikų buveinės. Dar ir dabar 
ant pakrantės kalvos matyti daugybės laivų pašiūrių likučiai, o ten, 
kur Hestvikeno gyventojai pavasarį ir rudenį sausuma užtraukda- 
vo ilguosius savo laivus, po atoslūgio tebeguli apipuvę rąstai. Tai 
senas aplūžęs rąstų klojinys nuo pat vandens iki nedidelės lygu- 
mos tarp dviejų uolėtų kalnų. 

Priėmus krikščionių tikėjimą? ir papročius, šventasis Ulavas 
uždraudė Norvegijos gyventojams vikingų žygius. Noram neno- 
rom jie privalėjo patikėti, jog Dievas nepakenčia, kai jie apiplėšia 
savo artimą, nors šis ir kitatautis. Dabar Hestvikeno žmonės plau- 
kioja tik kaip pirkliai. Be to, nuo senų senovės jie mokėjo statyti 
laivus. Dar Ulavas Ribungas!““, būdamas pačiame jėgų žydėjime, 
laikė savo sodyboje laivų meisterį, o birkebeineriams sudeginus 
namus, turėjo atstatydinti viską iš naujo — ir sodybą ant kalvos, ir 
trobesius pakrantėje; be to, jis liepė pastatyti pašiūres laivams, 
dvejetą prekių sandėlių ir patalpą dailidėms, lig pat šių dienų te- 


bestovinčius netoli prieplaukos. 


Paplaukęs valtimi porą valandų nuo Haugsviko, kur rinkdavosi 
tingas, pietų link, priplauksi aukštą iškyšulį; ši didžiulė rausvai 
pilka nuoga uola, stačia siena nusileidžianti į fiordą, ligi pat vir- 
šaus be jokio medelio, vadinama Jaučio kalnu. Už to iškyšulio 
įsirėžęs į krantą Hestvikeno užutėkis, mažas, siauras ir ankštas. 
Šiauriniame jo šone stačiai į vandenį krinta Jaučio kalno uola, 
vanduo ten gilus ir tamsus. Ant pačios to kalno keteros auga retas 


vėjų nugairintas pušynėlis, toliau nuo kranto kiek tankesnis, o 

prieškalnė mirksta jūroje nelyginant koja žemesnių kalnų, kurių 
virtinė traukiasi visu šiauriniu užutėkio pakraščiu ir palei Hestvi- 
keno, arba, kaip žmonės vadina, Malūno, slėnį, paskui suka į ry- 
tus ir nusitęsia ligi pat gyvenvietės. Slėnyje ji nusileidžia į vagą 
čionai tekančio upokšnio, nešančio savo vandenis jūron per patį 
užutėkio vidurį. Čia tarp kalnų ir akmenų nuolaužų auga lapuo- 
čiai medžiai ir žolė, žydi gėlės; tų kalnų viršuje iškilęs tankus egly- 
nas, aukštai plokštikalnėje pereinantis į lapuočių mišką; tenai daug 
ąžuolynų, priklausančių Hestvikenui. 

Užutėkio pietiniame šone dunkso daug žemesni uolynai ir ne 
per stačiausiai leidžiasi į fiordą; uolų plyšiuose — vėjų šukuote nu- 
šukuoti kadagiai ir erškėtrožių krūmynai, tarp kurių įsiterpę sausos 
žolės sklypeliai. Ir ten statmenai kyla kalnas smailia beveik nuoga 
pilkai juoda siena, atgręžta šiaurėn, o po šia siena, vadinama Arklio 
kalnu"“', gana aukštai, kiek šiauriau, įsikūrusi sodyba. Per nutįsu- 
sius palei fiordą arimus nuo prieplaukos trobesių link veda gana 
status takas. Toliau nuo užutėkio ant kalvų slūgso nemenkas gero 
dirvožemio klodas; pievas ir arimus sausra čia ne taip išdžiovina 
kaip daugelyje kitų vietų aplink Oslo fiordą, nes nuo Arklio kalno 
sienos daug kur srūva maži upeliukai ir Malūno slėnyje žemė ganė- 
tinai drėgna. Tačiau beveik visa Hestvikeno dirbama žemė yra užu- 
tėkio ir slėnio pietinėje pusėje ir traukiasi šiaurėn. 

Hestvikeno sodybos trobesiai sustatyti dviem eilėmis abipus pailgo 
siauro kiemo, kurio viduryje nelyginant kalnynas stūkso plyna uola. 
Tarp tos uolos ir Arklio kalno — nedidelė loma, visa pažliugusi nuo 
kalno sienos vandens, ir trobesiai šitoje kiemo pusėje susmegę že- 
mėn ir nutriušę, apatiniai sienojai nuo kalno pusės sutrūniję; drėg- 
mė smelkiasi vidun ir sienos šlapios nuo apačios iki viršaus, o vasarą 
dilgės ir kitokios piktžolės užauga kone sulig velėnų stogais. Čionai 
stovi arklidės, tvartai ir keletas daržinių. 

Arčiau vandens šiauriniame kiemo šone — gyvenamieji na- 
mai, viralinė ir klėtys. Vaizdą į fiordą užstoja Jaučio kalnas, bet, 
paėjėjus kiemo vakarinėn pusėn, atsiveria užutėkis ir Hudrhei- 
mo kraštas, net Foldenas toli pietuose. Senovėje, neramiais lai- 


kais, Hestvikeno didikai aukštumoje viršum Jaučio kalno staty- 

davo sargybą; dar ir dabar tebėra žeminė, kur rasdavo prieglobstį 
pakeisti sargybiniai. 

Aukštesnėje kiemo pusėje priešais pievas ir Malūno slėnį, ge- 
rokai atokiau nuo kitų trobesių, stovi daržinė, vienintelis statinys, 
likęs iš senosios sodybos. Ji be galo erdvi ir tvirtai suręsta iš di- 
džiulių sienojų. Kiti trobesiai maži, netvarūs, suremti iš palaikių 
rąstų. Ulavui Ribungui gana sunku buvo atstatydinti savo sodybą 
po gaisro — jis patyrė didelę žalą sudegus sandėliams, pilnutė- 
liams prekių, o anais laikais žemės šeimininkas sunkiai gaudavo iš 
nuomininkų, kas jam priklauso. Apylinkės žmonės pasakojo, kad 
senieji Hestvikeno trobesiai buvę dideli ir prašmatnūs. Tenai sto- 
vėjęs rūmas malksnų stogu, pastatytas nelyginant bažnyčia: iš vi- 
daus stogą rėmusios dvi eilės drožiniais išgražintų stulpų, o lubos 
buvusios gausiai išraižytos ir išdabintos piešiniais. Jie turėję puoš- 
nius sienų uždangalus, vartotus per šventes: kilimus su mėlynais 
dryžiais ir austą neplatų užlaidą, ištempiamą pasieniais pačioje 
pastogėje; jis buvo raudonų vilnų, išsiuvinėtas dailiais raštais. To 
užlaido belikę dvejetas atraižų — viena buvusi padovanota bažny- 
čiai, kita likusi sodyboje; pastaroji esanti tokia ilga, jog apjuosian- 
ti dvi ilgąsias ir skersinę sieną naujuosiuose ponų namuose, nors 
dalis ir buvusi nurėžta, tad nesunku numanyti, kad ir senasis rū- 
mas buvęs kur kas didesnis nei Ulavo Ribungo pastatydintas. Iš 
senovinio puošnumo bebuvo likusi viena drožinėta lenta, kurią, 
pasak žmonių, vienas Ulavo šeimynykštis nuplėšęs bėgdamas iš 
degančio rūmo, kad galėtų apsiginti. Naujuosiuose namuose toji 
lenta buvo pritaikyta prie kamaros durų. 


Ulavas, Auduno sūnus, tą lentą bemat pažino vos įžengęs į savo 
namus, kurių nebuvo regėjęs nuo septynerių metų. Jis niekada 
negalvojo apie tai, kas joje išraižyta, ar gal net visai užmiršo, bet tą 
pat akimirksnį, kai akys ją vėl išvydo, nelyginant vėjo pūstelėji- 
mas, sudrumsčiantis vandenį, radosi mintis: toji lenta iš jo vai- 
kystės. Lentoje buvo išdrožtas žmogus tarp gyvačių — jos buvo 
išsiraizgiusios po visą lentą, apsivijusios žmogui apie liemenį, ap- 


raizgiusios rankas ir kojas, o viena kirto jam į pačią širdį. Tas žmo- 

gus buvo pamynęs po kojom arfą — tai Gunaras, Jukės sūnus, at- 
sidūręs gyvačių oloje!“ 

Ši lenta buvo vienintelė puošmena troboje, kuri šiaip niekuo 
nesiskyrė nuo paprastų ūkininkų dūminių pirkių — pailgas namas, 
atskirtas lentine pertvara no rytinio frontono, norint turėti, be 
didžiojo kambario, dar dvi patalpėles — kamarą viduje ir prieme- 
nę su durimis į kiemą; saugumo sumetimais durys buvo iškerta- 
mos sienoje, esančioje kuo toliau nuo jūros. Prie kitos frontono 
sienos, atokiau nuo durų, buvo dvi lovos su suolu tarpe, o palei 
abi išilgines sienas — žemių suolai. Iš kitų rakandų testovėjo kele- 
tas trikojų kėdučių: nebuvo nei ilgo stalo prie durų į priemenę, 
nei kėdės aukšta atkalte, nei suolo su atrama. Sustumiamo stalo 
lenta kabojo prie šiaurinės ilgosios sienos, bet, Ulavui Ribungui 
mirus, ji tikriausiai retai tebuvo nukabinama. 

Lova kamaroje priklausė šeimininkams. Tačiau Ulavas, Audu- 
no sūnus, prašė seną savo giminaitį Ulavą, Ingolfo sūnų, ir toliau 
čia miegoti, kaip miegojo lig šiolei, o pats miegosiąs lovoje prie 
pietinės sienos, kur miegojęs vaikystėje. 

Jis visai neturėjo noro įsikurti kamaroje. Pažvelgęs pro durų 
angą į tamsią kaip naktis ertmę, jis pajuto nubundant seną, dar 
vaikystėje patirtą pasidygėjimą tais juodais nasrais. Ten miegoda- 
vo jo prosenelis su savo išprotėjusiu sūnum, ir kai ištikdavo prie- 
puoliai, Mėšlabarzdį jie surišdavo, o jis staugdavo, raičiodavosi 
po aslą tamsoje, mėgindamas sutraukyti raiščius. Berniukas per 
daug jo nebijojo; kiekvieną sykį tai buvo tramdoma ir rami bai- 
mė, nes Mėšlabarzdžio priepuolių buvo prisižiūrėjęs, kiek siekė 
jo atmintis; ir beprotis niekada nedarė niekam pikto, nebent ga- 
lėjo pakenkti pats sau. Tačiau savo noru berniukas niekuomet 
nesiartindavo prie kamaros; be to, iš ten bjauriai dvokė: vos pri- 
ėjus arčiau pro durų angą į nosį trenkdavo baisi smarvė. Tėvas ir 
Osa, sena tarnaitė, stengėsi apkuopti beprotį, bet tokioje tamsoje 
tas vargiai buvo įmanoma. Jie tolydžio vis keisdavo šiaudus lovoje, 
barstydavo aslą šviežiu smėliu, o Ulavas Senasis dažnai nukasdavo 
nešvarią žemę ir išnešdavo, nes asloje iškildavo ištisi kalneliai ir 


kalvelės. Tačiau tas nedaug tegelbėjo. 

O dabar Ulavas, Auduno sūnus, kaip gyvus prisiminė abu se- 
nius išeinant pro kamaros duris. Kai ištikdavo priepuolis ir be- 
protis, ilgai kamavęsis, nurimdavo pailsęs, tėvas jį išvesdavo sau- 
lėkaiton, jei tik būdavo gražus oras. 

Pirmas eidavo prosenelis — tikras galiūnas, tankiais ilgais plau- 
kais ir vešlia barzda ant krūtinės; joje buvo tiek pat juodų plaukų, 
kiek ir žilų. Norėdamas pagelbėti jis suimdavo sekančiam iš pas- 
kos sūnui už sprando ir palenkdavo jam galvą, kad neužgautų į 
viršutinę staktą. Beprotis pats nesusiprasdavo pasilenkti ir drož- 
davo nosies tiesumu. 

Turgilsas Mėšlabarzdis atrodė žemas, nes visada gūžėsi ir kūp- 
rinosi. Visa jo galva buvo apžėlusi plaukais, barzda bemaž siekė 
akis. Visi tie jo gaurai buvo pilni sulipusių nešvarumų, turėjo pil- 
kai geltoną spalvą su visais murzinais jos atspalviais; iš jų žibėjo 
didžiulės, ryškios, pilkai žalios nelyginant jūros vanduo akys pa- 
kraujavusiais baltymais, stebeilijančios klastingu žvilgsniu, kyšojo 
nosis — nedidelė, tiesi ir daili, bet visada raudona, nes ją buvo 
nušalęs, kai sykį paspruko nuo tėvo ir kiaurą žiemos naktį prasi- 
bastė lauke. Bet kai senis Ulavas nusivesdavo sūnų pirtin, nu- 
šveisdavo jį šarmu ir smėliu, sušukuodavo, gauruota Turgilso gal- 
va švytėdavo sidabru kaip didelis švylių kamuolys. Turgilsas atro- 
dė daug vyresnis už savo tėvą. 

Senasis Ulavas jį penėdavo tartum mažą vaiką. Kartais jis Tur- 
gilsą turėdavo purtyti ir apkulti, kad išsižiotų, o kartais negalėda- 
vo priversti jo susičiaupti ir valgis krisdavo jam ant barzdos. Mėsą 
ir kitokį kramtomą maistą tėvas kai kada kišdavo Turgilsui bur- 
non kąsniais, tada pasilenkdavo jam prie pat veido ir dėdavosi 
kaip įmanydamas smarkiai kramtąs, ir atsitikdavo, kad pamišėlis 
mėgdžiodamas jį irgi pradėdavo kramtyti. 

Osa tai regėdama dūsaudavo. Ji buvo tarsi Ulavo jaunesniojo 
įmotė, ir jis miegodavo jos lovoj. Tačiau ji, kaip ir prosenelis, la- 
biau prižiūrėjo Mėšlabarzdį ir aplink jį tupinėjo. Tik Kolis, senas 
šeimynykštis, vienintelis rūpinosi Ulavu. 

Kiek Ulavas prisimena, be šio ketverto, čionai daugiau niekas 


negyveno. Dar ateidavo keletas žmonių padirbėti sodyboje ir prie- 

plaukoje... Matyt, jau tais laikais Hestvikenas pradėjo smukti. O 
kai sodyba pateko į Ulavo, Ingoflo sūnaus, rankas, viskas nesulai- 
komai ėmė ristis žemyn. 

Žemdirbystė Hestvikene niekada nebuvo svarbiausias verslas. 
Tačiau nei Ulavas Ribungas savo amžiaus pabaigoje, nei Ulavas, 
Ingolfo sūnus, jau taip nebevarė jūros verslų, kaip šičia jie buvo 
varomi senovėje. Kai tikrasis sodybos šeimininkas pateko nema- 
lonėn, karaliaus patikėtiniai atėmė didžiuosius laivus, kur dar bu- 
vo likę. Ulavas, Ingoflo sūnus, niekada negebėjo pastatydinti naujų 
nei pagausinti galvijų bandos ir arklių kaimenės. 

Ulavas suprato, kad jo tėvas Audunas, Ingolfo sūnus, mirda- 
mas jam paliko didelį turtą, ir tada jis buvo labai turtingas žmo- 
gus, nors pats to nežinojo, o Steinfinas niekada nesirūpino jo rei- 
kalais. Turtai gerokai sumažėjo dar prieš jam patenkant nemalo- 
nėn. Dabar Ulavas tepaveldėjo tik giminės sodybą ir keletą kiemų 
aplinkiniuose kaimuose, taip pat Hudrheime, kitapus fiordo. El- 
vės apygardoje paveldėtą ūkį, paliktą senelės iš tėvo pusės, jis par- 
davė, o pinigus suvartojo baudai už Einaro, Kolbeino sūnaus, nu- 
žudymą ir susitaikinimui su jo giminėm; tačiau tų pinigų, kurie 
buvo atiduoti saugot Dragsmarko vienuoliams, pirkusiems iš jo 
kone visą ūkį, dar pakaks įsigyti laivams ir žvejybos įnagiams, kad 
galėtų toliau užsiimti jūros verslais. 

Tais laikais aplink Oslo fiordą nedaug teliko ūkininkų, valdan- 
čių paveldėtą žemę su niekuo nesidalijant. Didžiuma jų valdų at- 
sidūrė didesnių žemvaldžių, karaliaus ar bažnyčios rankose. Todėl 
Ulavas, Auduno sūnus, nepaisant visko, Hestvikene buvo laiko- 
mas turtingu ir įžymiu savo apylinkės žmogumi ir buvo deramai 
sutiktas, kai pagaliau grįžo giminės sodybon. 

Pasak žmonių, jis buvęs kilniaširdis perimdamas savo turtą iš 
senio, kuris buvo jo globėjas ir taip prastai tvarkė globojamą tur- 
tą. Tačiau niekas negirdėjo Ulavo dėl to skundžiantis, savo ben- 
dravardį jis gerbė nelyginant sūnus. O kai vienas kitas mėgino 
sužinoti, ką apie tai mano pats Ulavas, ir tiesiai jo paklausė, kokie 
ūkio reikalai, Ulavas ramiai atsakė: „Prasti“ Ir dar pridūrė, kad, 


girdi, kitaip ir negalėję būti po jį patį ištikusios nelaimės; juk ir 

anksčiau čionai buvę kur kas daugiau darbo, nei Ulavas, Ingolfo 
sūnus, būdamas luošas, valiojo padaryti. Viena Ulavo Puskunigio 
koja buvo lūžusi ir kone visai sustingusi, o pėda iškreipta į šoną; 
jis smarkiai raišavo ir negalėjo vaikščioti be lazdos; su apmirusia, 
išklypusia koja jam buvo sunku ir raitam joti, ir laivu plaukti. 

Ulavas, Ingolfo sūnus, buvo jau gerokai perkopęs šešias dešim- 
tis, o atrodė kur kas vyresnis — visai nukaršęs senis. Jis buvo aukš- 
tas ir liesas, gunktelėjęs; veidas siauras, dailus, nosis gražiai pa- 
kumpusi; Ulavui jaunesniajam rodėsi, kad bendravardis panašus į 
jo tėvą, koks šis išliko atmintyje. Tik Ulavas, Ingolfo sūnus, buvo 
plikagalvis, akys raudonos, žvilgsnis niūrus, o paakiuose, ant įdu- 
busių skruostų ir pasmakrėje suglebusiais maišeliais karojo oda. 
Nesveikosios kojos reumatą jis gydė visokiais tepalais, tą koją vy- 
niojo šunų ir kačių kailiais. Dėl to ar dėl kitų priežasčių nuo senio 
sklido saviškas kvapas, panašus į pelių dvoką, pelėmis dvokė ir jo 
kamaroje. 

Jis buvo sūnus Ulavo Ribungo dvynio brolio, kunigo Ingolfo, 
Ulavo sūnaus, kunigavusio Halvardo bažnyčioje Osle. Kai buvo 
išleistas įsakymas, draudžiantis norvegų kunigams vesti, tėvas 
Ingolfas išsiuntė žmoną į Sulejardą, Tveito sodybon, kurią buvo 
gavęs kraičio, o visi vaikai, net jauniausias sūnus Ulavas, iškelia- 
vo drauge su motina; šis rengėsi tapti kunigu ir neseniai buvo 
gavęs diakono šventimus, bet ištikusi nelaimė padarė jį luošiu. 
Visą laiką jis gyveno dorai ir daug kas jį laikė išmintingų žmo- 
gum, o kai kurie — net mokytesniu ir dievobaimingesniu už jų 
parapijos kunigą. Ypač tada, kai žmones žemėje ir jūroje kama- 
vo pareinantys numirėliai ir vaiduokliai arba ligos, atsirandan- 
čios, kaip jiems atrodė, nuo burtų ar užleistos blogųjų dvasių; 
jie eidavo pas Ulavą Puskunigį patarimo, nes jis tokius daiktus 
išmanė geriau nei visi kiti. 

Ulavas, Auduno sūnus, bemat suartėjo su savo bendravardžiu — 
juk šis buvo artimiausias jo giminaitis, pirmas sutiktas žmogus iš 
tėvo giminės. Keista atrodė čionai vaikščioti ir galvoti, jog tai tavo 
giminės sodyba, o tos apylinkės — tavo gimtinė; čionai jis nugy- 


vens visą likusį gyvenimą; čionai būtų ir užaugęs, jeigu jo likimas 

būtų buvęs toks pat kaip kitų jaunų žmonių. Tačiau dar vaikystėje 
lemtis nubloškė jį toli nuo namų, ir nuo tada jis liko benamis ir 
bešaknis nelyginant medis, plaukiantis jūra... 

Dabar jis grįžo čia, iš kur buvo kilęs. Jam daug kas lyg ir buvo 
pažįstama ir troboje, ir kieme. Bet kai ką lig šiol prisiminė ir įsi- 
vaizdavo kitaip. Malūną Hestvikeno slėnyje jis iškart atpažino, ta- 
čiau vietos kitapus užutėkio — Jaučio kalnas ir miškais apaugusi 
kalnų ketera — jam pasirodė niekada nematytos, kaip ir drėgna 
paupio žemuma — nyki, priaugusi lapuočių medžių. Jis niekuo- 
met nežinojo, kaip atrodo užutėkio šiaurinė pusė, manė, kad ten 
gyvena žmonės ir stovi sodybos, kaip ir aplink Mjoseną. Tačiau iš 
Hestvikeno nebuvo matyti jokio žmogaus būsto. 

Sodybos trobesius jis prisiminė daug didesnius. O kriauklelėm 
nusėtas nedidelis ruožas įlinkyje tarp nuogų uolų seniau atrodė 
kaip ilga pakrantė su pasienio ženklais — dideliu melsvu akmeniu, 
ant kurio jis mėgdavo gulėti, su keletu krūmų, kuriuose buvo ga- 
lima pasislėpti, o dabar išvydo, kad tas siauras smėlio ruoželis ne 
ilgesnis kaip pusšimtis suaugusio žmogaus žingsnių. Lomelės pie- 
voje prieš sodybą, kur sėdėdavo ir šildydavosi saulėje, jis iš viso 
nerado — galbūt tai toji loma į rytus nuo daržinės, dabar užaugusi 
karklais ir alksniais. Didžiosios kiemo uolos plyšyje kartą jis rado 
nuostabų baltutėlį žiedą — matyt, tai būta paukščio ar žuvies stu- 
buro slankstelio su nulūžusiom ataugom, kaip dabar pagalvojo. 
Tačiau anuomet tas žiedas jam pasirodė nuostabi brangenybė, rū- 
pestingai ją paslėpė, o paskui, gulėdamas ant pilvo, rausėsi uolos 
plyšyje ieškodamas daugiau tokių daiktelių. Tai daugiausia senų 
sapnų prisiminimai — jie padrikai ir neaiškiai plaukė pro jį, o kar- 
tais šmėstelėdavo pamirštas baimės jausmas, apimantis žmogų po 
negerų sapnų, iš kurių teprisiminė vien siaubą. 

Bet iš palengvo jis susiėmęs įveikė netikrumo jausmą, sapnus 
ir šešėlius ir pagaliau pajuto — Hestvikenas jo sodyba, o eidamas 
per laukus, juto po kojomis savo paveldėtą žemę: Jaučio kalnas, 
miškas abipus kalnyno — viskas yra jo žemė. Ir jam smagu buvo 
galvoti, jog gyvena po vienu stogu su giminaičiu, savo senelio arti- 


mu gentainių, daug žinančiu apie visus giminės vyrus ir moteris 

nuo pat jos pradininko, prosenelio Ulavo Ribungo laikų. Kai va- 
karais sėdėjo ir gėrė alų drauge su savo bendravardžiu ir senis 
pasakojo apie mirusius gentainius, Ulavas juto su tėvo gimine kaž- 
kokį labai artimą ryšį, kokio negalėjo pajusti būdamas Danijoje 
pas motinos giminaičius. 

Ulavą, kaip pats manė, traukė prie senio ir dėl to, kad Ulavas 
Puskunigis buvo dievobaimingas ir mokytas. Per tas savaites, kai 
laukė, kada galės keliauti šiaurėn parsivežti Ingunos, jis juto pri- 
valąs vienaip ar kitaip duoti ataskaitą Dievui. 

Ulavas puikiai suprato, kad, nukeliavus į Bergą susitaikinti su 
Hafturu ir pasiimti už žmoną vienos iš Steinfino sūnų giminės duk- 
terų, jam pačiam nebus lengva dėtis ramiam ir linksmam. Tačiau 
kitaip negalėjo būti — jis norėjo, neatsižvelgdamas į nieką, gauti In- 
guną, todėl turėjo laikytis vyriškai, lyg ničnieko nebūtų atsitikę. Bet 
tolydžio vis nedavė ramybės vaikystės prisiminimai — tvirtas tikėji- 
mas, kad juodu priklauso kits kitam ir jų niekas negali išskirti. Juo- 
du net nepagalvojo, kad tarp jų gali rastis kokia nors kliūtis, tai jų 
nejaudino, nekėlė nei džiaugsmo, nei nuostabos, jiems ir taip buvo 
aišku — atseit bus taip, kaip už juos nuspręsta. Ligi tos vasaros, kai 
juodu, prigludę prie kits kito, atsisveikino su vaikyste ir nekaltybe, 
išsigandę, bet apkvaitę nuo naujos laimės, rastos vienas kitame, ir 
pasidavė jai negalvodami, ar tas gera, ar bloga. Net kai atitoko pa- 
gautas baimės, jis vis tiek tvirtai tikėjo, kad, nepaisant tų, kurie rez- 
ga pinkles, juodu galiausiai pasieks savo. Šie prisiminimai dažnai 
užgriūdavo Ulavą netikėtai, ir tada jį nudiegdavo skausmas nelygi- 
nant peilio dūris. Dabar ši jo svajonė įsikūnijo, bet kitaip, negu 
tikėjosi. Jis prisiminė anuometinį save tartum kokį visai svetimą 
žmogų, kurį kažkada pažinojo, tokį baisiai patiklų berniuką, jog ji- 
sai to kito gailėjo, jį niekino ir jam iki skausmo pavydėjo, — anuo- 
met jis buvo vaikas, nežinojęs, kas yra apgaulė, negalėjęs pats ap- 
gauti ir nenumanęs, kad kiti galėtų apgaudinėti. Bet tam deginan- 
čiam skausmui tebuvo vienintelė išeitis — slėpti savo žaizdą, kad 
niekas, o visų pirma Inguna, nesužinotų apie ją. 

Tokios mintys dažniausiai užplūsdavo, kai sėdėdavo šnekučiuo- 


damas su kitu Ulavu, ir tada jis nutildavo vidury žodžio. Senis to 

nepajusdavo ir kalbėdavo nenustodamas, o vaikinas sėdėdavo 
įsmeigęs akis priešais niūriu ir rūsčiu veidu, kol senasis Ulavas ko 
nors paklausdavo, ir tada jaunasis Ulavas susizgribdavo negirdėjęs 
nė vieno senio pasakyto žodžio... 

Tačiau jis buvo pasirengęs nešti sau skirtą naštą ir nesiskųsti, 
jeigu Dievas ateityje jį skaudžiai nubaustų. Juk jis visada vienaip 
ar kitaip prisiminė tą slidžių žygį ir naktį, praleistą ganyklų trobe- 
lėje, tik dabar niekaip negalėjo suprasti, kad jis pats —- žmogžudys. 
Labiau rodėsi, tartum buvo tik dviejų pašalinių žmonių atsiteisi- 
mo liudytojas. Bet keista, nešališka nuojauta sakyte sakė, jog tai — 
jis ir toji nuodėmė — jo nuodėmė. Pats nužudymas ne tokia jau 
sunki nuodėmė: jis neviliojo ano klasta, vaikinas ir pats ketino ten 
keliauti ir krito su ginklu rankoje; kažkur buvo girdėjęs, jog seno- 
vėje net vergai turėjo teisę keršyti už savo žmonos garbę, — tai 
žmogaus teisė ir pareiga pagal Dievo ir žmonių įstatymus. 

O kas dar buvo vėliau... 

Jis juto nesmagumą, tarsi būtų siūlęs Dievui mainus už savo 
nuodėmę, kai dabar ėmė atitiesti nugarą ir buvo pasirengęs užsi- 
versti ant pečių Ingunos nelaimės naštą. Jeigu jam bus sunku, 
niekas to nesužinos. O nuo dabar jis troško gyventi dorai ir die- 
vobaimingai, jeigu tas įmanoma žmogui, turinčiam neišpažintą 
nuodėmę: jis norėjo būti teisingas savo artimui, gailestingas varg- 
šams, ginti silpnuosius ir apleistuosius, gerbti Dievo namus ir pa- 
rapijos kunigą, daryti visa, kas priklauso pagal pareigą, kasdien 
melstis pagarbiai ir įsijausdamas, dažnai kalbėti Miserere* įsigilin- 
damas į žodžius. Jis pats žinojo, kad vaikystėje mažai tebuvo mo- 
komas tikėjimo dalykų, — brolis Vegardas darė, ką galėjo, bet jis 
pasirodydavo Fretasteine vieną ar du sykius per metus ir tebūda- 
vo sodyboje savaitę, o šiaip daugiau niekas nesidomėjo, ar vaikai 
kasdien meldžiasi ar ne. O su tuo geru moks!u, kurį gavo būda- 
mas pas vyskupą Turfiną, išėjo kaip aname prilyginime — per tuos 
metus, kai bastėsi po platųjį pasaulį, jo sieloje drauge su kviečiais 


buvo pasėta daugybė svidrių ir varpučių, ir vos spėjusius sudygti 


*Pasigailėk (lot. ). 

kviečius užgožė piktžolės. Tik dabar Ulavui, Auduno sūnui, rado- 
si kažkas panašaus į atgailą dėl to, kad nužudė Einarą, Kolbeino 
sūnų: jis gailėjosi, nes nužudęs atsimokėjo blogiu vyskupui Turfi- 
nui užjo gerumą, nes tai buvo didžiausia jį ištikusi nesėkmė, atsi- 
žvelgiant į tuometinius reikalus; taip, ir tada jis žinojo, kad privalės 
daryti atgailą, nes tai buvo nuodėmė, nors ir negalėjo suprasti, kas 
gi čia nuodėmingo. Bet dabar pajuto Viešpaties įsakymo „nežu- 
dyk“ gilesnę prasmę ir išmintį negu ta, apie kurią buvo girdėjęs: 
Dievas nenorįs nusidėjėlio mirties. Šiame įsakyme — ir rūpinima- 
sis tuo, kurs žudo: juk žudikas atveria savo sielą visokioms pikto- 
sioms jėgoms, gaunančioms progą netikėtai pulti... 

Ir dabar jam labai pravertė gyventi po vienu stogu su tokiu 
doru senuku kaip Ulavas Puskunigis; giminaitis jam daug kur ga- 
lėjo būti geras vedlys. Nemaža atgailos psalmių, beje, išmoko anuo- 
met Hamare iš Asbjorno Lašininio ir Arnvido, tik dabar daugelį 
jau buvo užmiršęs... 


Ulavas sukvietė apylinkės žmones į savo grįžtuvių vaišes ir jiems 
papasakojo, kad žmona, kurią parsiveš į namus, yra Steinfino, Tu- 
rės sūnaus, duktė, jo įseserė, su kuria buvo sužadėtas dar vaiko 
amžiuje. Kai tik čia viską apgalvos ir apsižiūrės, kokie yra ūkio 
reikalai, keliaus į Oplandą pasiimti žmonos. Bet nepasakė, ar ves- 
tuvės jau buvo, ar jas kels tik dabar, ir nepaprašė nieko į palydo- 
vus, nors giminaitis nevaliojo drauge su juo joti. Žmonės greit 
pastebėjo, kad jaunasis Hestvikeno šeimininkas truputį užsidaręs 
ir nelinkęs pasakotis apie savo reikalus — klausinėjamas nedaug 
tepasakė... 

Ulavas nemažai svarstė, ar jam užsiminti, kad yra vaikas... Gal ir 
lengviau būtų, jeigu iš anksto pasakytų. Tačiau niekaip neprisivertė. 
Dabar pagalvojo, kad vaikas galėjo ir mirti. Gimė gyvas, bet buvo 
girdėjęs, kad žindomi kūdikiai dažnai mirštą. O gal juodu ras kito- 
kią išeitį — grįždami paliks jį auginti kokiems nors žmonėms. Tai, ką 
kalbėjo suglumęs ir nusiminęs, kad Inguna sakytų jį esant vaiko 
tėvu, jam dabar atrodė kvailio šneka. Jis nė pats nesuprato, kaip 


galėjo šauti galvon mintis priimti į savo giminę pavainikį... Gimusią 

tokią dukterį būtų galima atiduoti į vienuolyną, ir joks žmogus ne- 
įžiūrėtų kokio nors neteisėtumo dėl to, kad Ulavas ją laiko savo 
vaiku, bet ji pagimdė berniuką... Matyt, tada jis buvo proto netekęs 
iš sielvarto ir pykčio. Bet vis dėlto jautė privaląs paimti vaiką, jeigu 
motina nori, kad jis būtų šalia jos. Todėl dabar tebūnie, kas skirta. 
Neverta galvoti apie skausmą, kol jo dar nėra... 

Vis dėlto vieną dieną jis užlipo į kambarėlį viršum kamaros ir 
priemenės. Sumetė, kad vaikas su žindyve galėtų ten gyventi, jei 
Inguna panorėtų laikyti sūnų namuose. Čia miegojo Ulavo Ri- 
bungo dukterys su savo tarnaitėm. Tačiau jaunos moterys tame 
kambarėlyje gyveno be galo seniai. Čia susirinkę mažiausiai dvi- 
dešimties metų voratinkliai ir dulkės, o kai jis norėjo pažiūrėti, 
kas yra lovoje, iš ten šmūkštelėjo pelės. Tenai stovėjo keletas senų 
audimo staklių, siekiančių stogą, ir ožiai stalo viršui, dar skrynia, 
papuošta drožtiniais skydais, kaip suprato, priklausiusi jo moti- 
nai. Jis atvožė dangtį: viduje gulėjo keletas verpimo ratelio ričių, 
verpstė, karštuvai ir nedidelė dėžutė. Joje buvo knyga ir baltas 
drobinis vaiko uždangalas, kaip Ulavas suprato, krikšto drabužė- 
lis; tikriausiai tas pats, kuriuo jis buvo apsiaustas iškėlus iš krikš- 
tyklos. Tupėdamas prie skrynios, apsivyniojo siuvinėto uždangalo 
kraštu du pirštus. 

Knygą Ulavas pasiėmė ir parodė Ulavui Puskunigiui. Nors vi- 
sada dėjosi mokąs skaityti ir rašyti ne prasčiau už kiekvieną kuni- 
gą, ir jau kur kas geriau už tėvą Benediktą, jų parapijos kunigą, vis 
dėlto jis nelabai įkirto skaityti Sesilijos, Bjorno dukters, psalmy- 
ną. Vakare Ulavas sėdėjo ir sklaidė knygą: prie didžiųjų raidžių 
buvo nupiešti maži paveikslėliai, o puslapių paraštėse vingiavo že- 
myn dailios raudonos ir žalios šakutės. Eidamas gulti padėjo kny- 
gą galvūgalyje, ir ji ten liko gulėti. 

Kelios dienos prieš Ulavui iškeliaujant šiaurėn, į Hestvikeną 
užėjo neturtinga moteris ir norėjo pakalbėti su šeimininku. Jis 
išėjo pas ją. Ant pečių ji turėjo tuščią maišą, ir Ulavas suprato, ko 
jai reikia. Iš pradžių moteris pasisveikino su Ulavu verksmingu 
balsu, bet, kaip pati sakė, iš džiaugsmo: jai esą smagu matyti tarp- 
duryje tikrąjį šeimininką. 

— O koks tu dailus, koks panašus į didiką, Ulavai, Auduno sū- 
nau, — jeigu dabar Sesilija matytų savo sūnų, — ir geras kalbas apie 
tave girdėjau, Ulavai. Tad ir sumaniau čia užsukti ir į tave pažiūrė- 
ti — aš gi viena iš pirmųjų, kas matė tave atėjusį pasaulin: anuo- 
met tarnavau Šildbreide ir lydėjau Margretę, savo šeimininkę, kai 
ji keliavo pagelbėti tavo motinai, — aš jai padėjau tave vystyti... 

— Tai tu pažinojai mano motiną? — paklausė Ulavas, kai mote- 
ris nutilo norėdama atsikvėpti. 

— Žinai, keletą sykių esam ją matę prie bažnyčios, kai Audunas 
ją parsivežė. O žiemą ji ėmė nesveikuoti ir nebeišėjo iš namų — 
kaip sakė tarnaitė, troboje, kur ji gyveno, buvę baisiai šalta, ir 
galiausiai, kad būtų šilčiau, ji turėjusi persikelti senių trobon. Tą 
žiemą ir pavasarį Turgilsui buvo labai prastai. Prisimenu, naktį, 
kai tu gimei, jam pasidarė bloga, ir priepuolis truko savaitę; Sesi- 
lija jo taip bijojo, gulėjo lovoj ir drebėjo, pats Audunas jos negalė- 
jo nuraminti. Tas ją ir pakirto, taipgi ir tas, kad ji per daug šalo. 
Orams atšilus Audunas ją pernešė į klėties aukštą, suprato, kad 
jinai negali gyventi su pamišėliu, bet ji netrukus pasimirė. Tau 
tada buvo tik mėnuo... 

Moteris, vardu Gudrida, pasakojo gyvenanti lūšnelėje, kurią 
Ulavas galbūt matęs jodamas rytų link bažnytkaimin, o toji. lūšne- 
lė esanti į šiaurę nuo didelės pelkės netoli tos vietos, kur kelias 
daro posūkį kildamas į Rynjulę. Iš pradžių ji ištekėjusi už gero, 
visų gerbiamo ūkininko, juodu turėję nedidelį ūkį Sonoje, bet 
nesusilaukę vaikų. O vyrui mirus namuose apsigyvenęs jo brolis 
su žmona, ji su jais negalėjusi sutarti ir ištekėjusi už Bjorno, da- 
bartinio savo vyro. Tai buvę visų blogiausia, ką ji galėjo padaryti. 
Tiesą pasakius, tada jis nebuvęs paskutinis skurdžius; kai juodu 
sudėjo krūvon visą gerą, galėję visai pasiturimai gyventi. Jis — naš- 
lys, turįs tik vieną dukterį, ir abu nutarę, jog kits kitam tinka: ji 
norėjusi antrąkart ištekėti ir turėti vaikų. Tasai vienas jos noras ir 
teišsipildęs — pagimdžiusi aštuonetą vaikų, iš jų penki gyvena. Bet 
štai jau pirmą žiemą, kai juodu susituokė, Bjorną ištikusi nelai- 
mė — jis nužudęs žmogų, reikėję mokėti baudą, ir netrukus geras 
jų gyvenimas baigęsis. Dabar Bjornas vis dažniau plaukiąs fiordan 

— gaudąs banginius, ruonius, medžiojąs jūros paukščius arba žve- 
jojąs Vitasteino Turei, o ji tūnanti toje lūšnoje su mažais vaikais ir 
podukra, priešgina ir paniurėle. 

Ulavas kantriai klausėsi moters žodžių srauto ir galiausiai nusi- 
vedė ją podėlin. Čia buvo pritiekta visokių valgių grįžtuvių vai- 
šėms, ir jis gausiai prikrovė visko Gudridai į maišą. 

— Jeigu jums bus striuka žiemos metu, ateik mūsų sodybon ir 
pasakyk, įmote! 

— Telaimina tave Dievas, Ulavai, Auduno sūnau, o koks tu pa- 
našus į savo motiną, kai šypsaisi! Tokia maloni buvo Sesilijos šyp- 
sena, ji visuomet sušelpdavo vargšus! 


Galiausiai moteris išėjo. 


Kai Ulavas įėjo, troboje nieko nebuvo. Jis stovėjo paskendęs 
mintyse. Užkėlęs vieną koją ant ugniakuro akmens ir apkabinęs 
kelį rankomis, įsistebeilijo į krūvelę žarijų, kurios dar tebesmilko; 
tykiai traškėdamos ir spragčiodamos jos vos ne vos alsavo mirš- 
tančiu karščiu. 

„Mama“, — galvojo jis ir prisiminė šykščias kalbas, girdėtas apie 
ją. Pasak žmonių, motina buvusi jauna ir graži, auklėta didelių 
ponų įpročiu turtingame vienuolyne, buvusi ir karaliaus dukters 
žaidimų draugė. O iš karalienės moterų menės ji atsidūrė šioj 
atkampioj sodyboje, toli nuo visų pažįstamų. Šituose nutriušu- 
siuose kaimiškuose trobesiuose nešiojo jį po širdim šaldama ir 
gyvendama viena tarp dviejų nukaršusių senių — pamišėlio, kurio 
bijojo, ir paties sodybos šeimininko, nepatenkinto anūko vedy- 
bomis. Tai buvo baisu. 

Jis pliaukštelėjo delnu per šlaunį. Kaip sunku turėjo būti mo- 
teriai, negalinčiai tvarkytis gyvenimo kaip tinkamai. Jam buvo gaila 
visų moterų: ir motinos, vilkėjusios šilkiniais ir drobiniais drabu- 
žiais, ir tos elgetaujančios Gudridos, ir Ingunos, neįstengusių pa- 
sipriešinti prievartai. Inguna... jis pajuto kylant geismo ir ilgesio 
bangą, prisiminė baltą gležną jos kaklą: vargšelė, turėjo išmokti 
nulenkti tą išdidų mergišką kaklą. Pirmiausia dėl jo kaltės. O da- 
bar ji tikriausiai visai sugniuždyta. Bet jis nori priglausti tą galvą 

prie savo krūtinės švelniai ir rūpestingai, nori meiliai glostyti tą 
vargšą laibą kakliuką. Niekada jinai neišgirs iš jo lūpų nė žodžio 
apie savo nelaimę, niekada nei žodžiais, nei elgesiu jis neparodys 
slepiąs nuoskaudą. Šiuo metu jis išties nejuto širdyje pykčio tai 
bejėgei būtybei, greit atsidursiančiai jo rankose, ir nieko daugiau 


nenorėjo, kaip tik ją ginti ir daryti jai gera. 


Dieną Ulavas pasibalnojo arklį ir nujojo pietų link, į bažnytkai- 
mį. Nė pats nežinojo, ko jam ten reikia, bet viduje tą dieną viskas 
buvo tartum susijaukę. Nujojęs pririšo arklį prie stulpo, o pats 
per kapines nuėjo bažnyčion. 

Pasidėjo kardą ir skrybėlę ant žemių suolo, nusitraukusio visu 
pasieniu, bet paskui iš netyčių apsiausto skvernu nubraukė kardą 
aslon. Į akmenines sienas atsimušė aidas, ir jis krūptelėjo. Bažny- 
čios viduje tvyrojo kažkokia keista nykiai blausi šviesa — sienų mūrai 
buvo neseniai išbaltinti, o tik vasarą ant jų bus nupiešti paveikslai. 

Audunas ir Sesilija atgulė amžinojo poilsio priekyje, kairėje 
navos pusėje, tarp Švenčiausiosios Mergelės Marijos altoriaus ir 
presbiterijos arkos. Kai, atsiklaupęs prie kapo plokštės, kaip įma- 
nvdamas tyliau meldėsi, Ulavo žvilgsnis užkliuvo už paveikslo, 
kurį meisteris buvo nutapęs ant sienos greta arkos. Tai buvo 
aukšta, liekna ir daili moteris užrištom akimis, turinti rankoje 
sulaužytą nendrę; visa jos laikysena ir veidas, tamsaus apdaro 
spalva — viskas dvelkė neapsakomu liūdesiu. Ulavas ne kartą buvo 
matęs bažnyčiose tokį atvaizdą, bet vis nesusiprotėdavo paklausti, 
kieno jis. Tačiau niekur ši moteris nebuvo tokia nuliūdusi ir 
tokia graži kaip čionai. 

Staiga jis prisiminė vyskupo Turfino žodžius apie neturinčius 
giminių našlaičius. Pirmą sykį bemaž apsidžiaugė, kad nereikala- 
vo Ingunos skirtis su vaiku. Tą akimirksnį pajuto galvojąs apie 
kūdikį lyg ir su kokiu gailesčiu. Jeigu Inguna pagimdė, galimas 
daiktas, jam reikės jį užauginti. 

Išėjęs iš bažnyčios, Ulavas išvydo kunigą, tėvą Benediktą, Besės 
sūnų, stovint prie jo arklio. Ulavas mandagiai pasisveikino, o ku- 


nigas atsakė į jo sveikinimą draugiškai ir linksmai. Kad ir retai 

tesutikdamas, Ulavas labai mėgo savo parapijos kunigą. Šis buvo 
stotingas ir orus — nors ir neaukštas, bet kresnas ir plačiapetis. 
Veidą juosė rausvai rudi plaukai ir tokia pat barzda; jis buvo pla- 
tus, bet dailus, taurių bruožų, visas nusėtas strazdanomis; didžiu- 
lės ir tyros žydros akys spinduliavo gyvenimo džiaugsmą. Ulavui 
jis pasirodė doras, išmintingas ir linksmas žmogus, be to, kunigas 
jam patiko ir dėl savo gražaus, stipraus ir švelnaus balso — malonu 
buvo klausytis jo ir kalbančio, ir giedančio. 

Iš pradžių jie pasišnekėjo apie arklį. Ulavas įsigijo jį Skonėje!“*; 
arklys buvo septynerių metų, didelis, stambių kaulų, gražus, bal- 
tas, tik per kryžių melsvai obuoliuotas. Jis pats arklį prižiūrėjo — 
valydavo ir šukuodavo, net visas žvilgėjo; Ulavas jį labai mylėjo, 
todėl jam malonu buvo patirti, kad kunigas supranta, ko vertas 
arklys. Paskui tėvas Benediktas apžiūrėjo raudonai dažytos odos 
kamanas. Ulavas vos susitvardė nenusišypsojęs — kunigas pats rau- 
gino ir dažė odas, ir šitas darbas jam teikė džiaugsmo ir malonu- 
mo. Šis pomėgis buvo vienas tų dalykų, už kuriuos Ulavas Pusku- 
nigis peikė tėvą Benediktą — girdi, toks darbas visai netinkąs ku- 
nigui, nes jis turįs teptis šventas savo rankas didžiausiais 
nešvarumais ir bjaurastim. Į tai tėvas Benediktas atsakė, kad Die- 
vo akyse jis nuo tokių nešvarumų netapsiąs blogesnis, o kunigo 
rankos vėl būsiančios švarios jas nusiplovus. Mūsų Viešpats pats 
nusižeminęs ir išaukštinęs darbą paimdamas dailidės kirvį ir ob- 
lių į palaimingas savo rankas, kurios sukūrė ir išganė žmones, ir 
tašęs rąstus šventojo savo įtėvio kieme. Jam visai neatrodę, kad 
nuolankus Jo tarnas save pažeminąs imdamasis tokio tauraus ir 
išmanumo reikalaujančio darbo. 

Kunigas pakvietė Ulavą į namus, ir šis dėkodamas sutiko užei- 
ti. Ulavas, Ingolfo sūnus, raukstė nosį sakydamas, kad kunigo kie- 
me dvokią kaip kurpių krautuvėlėse mieste. Tačiau viduje buvo 
švaru ir gražu, troba kur kas erdvesnė nei Hestvikene. Trys pa- 
trauklios jaunos mergaitės atnešė sviesto, baltos duonos ir alaus, 
mandagiai ir meiliai pasisveikino su svečiu ir išėjo. Tai buvo kuni- 
go sesers anūkės; vyresnioji šeimininkavo sodyboje, o šiom die- 


nom čia viešėjo ir jos seserys. 

Alus buvo labai nusisekęs, ir vyrai susėdę gerą valandą apie šį bei 
tą šnekučiavo. Tėvas Benediktas Ulavui vis labiau ir labiau patiko. 
Kai kalba užėjo apie Ulavą, Ingolfo sūnų, kunigas ėmė girti jaunąjį 
šeimininką už tai, kad šis parodė tiek giminiško pakantumo žmo- 
gui, taip nevykusiai tvarkiusiam jo gerą. Ulavas atsakė, jog Hestvi- 
kenas nusmukęs labiausiai dėl to, kad jis pats patekęs į nemalonę, 
žinoma, senis daręs visa, ką gali bejėgis luošys. Jis pastebėjęs, jog 
senis Ulavas — labai išmintingas ir šventas žmogus. 

— Ar tasai kvaiša? — paklausė kunigas. 

Ulavas nutylėjo. Kunigas varė toliau: 

— Sprendžiant iš draugų, su kuriais bičiuliavosi jaunystėj, apie 
jo šventumą nėra ko kalbėti. Jei būtų išmintingas, labiau galvotų 
ir šnekėtų apie Kristų ir Švenčiausiąją Mergelę Mariją, o ne apie 
burtus ir mirusių kūdikių šmėklas, apie vandenius ir jūrų vai- 
duoklius, verčiau melstųsi, užuot užkeikinėjęs dvasias ar griebęsis 
užkalbėjimų; džiaugčiaus žinodamas, kad didžiuma to, ką jis da- 
ro, nėra klaidatikystė. Jis paliko mokyklą kaip pušmokslis klieri- 
kas ir pusę to, ko ten išmoko, išmoko ne taip kaip reikia. Kartais 
malonu paklausyti jo pasakojimo, bet tu, Ulavai, Auduno sūnau, 
man regis, esi protingas vyras ir netiki visu tuo, ką jis šneka... 

„Aha, — pagalvojo Ulavas, dabar aš šį tą sužinosiu“ Iš tikrųjų 
jis jau seniau įtarė, kad yra taip, kaip pasakojo kunigas. Balsiai 
pasakė šyptelėdamas: 

— Matau, tu ir mano giminietis ne per geriausi draugai. 

Kunigas atsakė: 

— Aš visada jo nemėgau, bet ne vien dėl to, kad jis buvo įbrolis 
žmogaus, kuris su manim ir su mano giminėmis šlykščiai pasiel- 
gė. Nė vienas iš mūsų nejautė neapykantos kitiems Hestvikeno 
žmonėms — šie buvo drąsūs ir patikimi, visi iki vieno, išskyrus jį. 
Pats matai, Ulavai, tave pamilau iš pirmo žvilgsnio ir noriu, kad 
tu suprastum, jog aš tau linkiu tik gero, o seną nesantaiką tarp 
mūsų iš Eikeno ir jūsų iš Hestvikeno, mano galva, reikia sausai 
užmiršti. Nepasakysiu, jog kada nors laikėm Ulavą Ribungą ir ki- 
tus jo sūnus savo priešais, o tiktai lenkėmės vieni kitų kaip įmany- 


dami, ir nėra ko stebėtis... 

Ulavas ėmė šluostytis alum aplaistytą durtinį ir nepakeldamas 
akių atsakė: 

— Man galva neišneša, apie ką tu šneki, tėve Benediktai. Aš gi 
ką tik pargrįžęs namo, neturiu pažįstamų kaime ir nė girdėt ne- 
girdėjau apie mūsų giminių nesantaiką. 

Tėvas Benediktas labai nustebo ir truputį suglumo. 

— O aš maniau, kad Ulavas Puskunigis tau viską papasakojo... 

Ulavas papurtė galvą. 

— Tada verčiau pats tau papasakosiu. — Kunigas kiek susimąstė 
ir sėdėjo stumčiodamas kaušą antelę, plaukiančią dubenyje. 

— Ar matei, Ulavai, tuos dailius mano vaikus, tas mergytes, kur 
buvo čia įėjusios? 

— Iš tikro dailios. Ir jei neturėčiau jaunos nuotakos, laukian- 
čios manęs Oplande, aš mielai būčiau paganęs akis į tavo giminie- 
tes, tėve! — atsakė Ulavas šyptelėjęs. 

— Jeigu teisingai tave suprantu, — tarė kunigas taip pat šypsoda- 
mas, tik kažkaip susidrovėjęs, — pats tikriausiai nežinai, kad jos ir 
tavo giminietės, net gana artimos. 

Ulavas žiūrėjo į kunigą ir laukė. 

— Jos — tavo antros eilės pusseserės. Turgilsas Mėšlabarzdis bu- 
vo jų senelis, jų tėvo tėvas. Jis sugriovė mano seseriai gyvenimą... 

Nejučiom Ulavo veidas persikreipė iš siaubo. Tėvas Benedik- 
tas tai matė, suprato, ką pamanė vaikinas, ir tarė: 

— Ne, tas atsitiko anksčiau, nei Dievas atėmė Turgilsui protą, — 
o gal ir nelabasis, kuriam taip ištikimai tarnavo, kai jį viliojo nuo- 
dėmės ir geiduliai... Taip, Viešpats žino, kad aš ne be reikalo taip 
šneku apie Ulavą Puskunigį: juk jis — Turgilso įbrolis, o Ulavas už 
jį galvą guldė. Ulavas Ribungas norėjo priversti Turgilsą vest Ast- 
ridą, jis buvo doras, drąsus ir teisingas žmogus, ir kai Turgilsas, 
nuplėšęs garbę, paliko merginą su benkartu, o pats apsigyveno 
Osle pas ištvirkėlę, ketindamas ją vesti, Ulavas Ribungas uždrau- 
dė sūnui grįžti namo. Ingolfas, tavo senelis, Ivaro dukterys ir Iva- 
ras Stolis, žentas, — visi sakė nenorį sėdėti prie vieno stalo su 
Turgilsu nei kalbėti su juo, jeigu jis neatsisakysiąs savo sumany- 


mo. O Turgilsas nuėjo pas kunigą, Ulavo, Ingolfo sūnaus, tėvą, ir 

tai, kad šis jį priėmė, buvo dar didesnė gėda — vienas jau buvo 
kunigas, kitas ketino juo būti. 

Viskas baigėsi tuo, jog mano tėvas ir broliai paėmė baudą ir 
susitaikino su Hestvikeno žmonėmis — mes supratom, jog nei 
Ulavas Ribungas, nei Ingolfas gali įtikinti Turgilso, nei jo palenkti, 
kad atitaisytų Astridai padarytą skriaudą. Taip buvo geriau visiems 
ir pagaliau krikščioniška — tas teisvbė. Jeigu anuomet būčiau bu- 
vęs suaugęs vyras, mokantis vartoti ginklą, būčiau tol nenurimęs, 
kol nepatiesęs Turgilso ant žemės, net jei būčiau buvęs kunigas, 
pasišventęs tarnauti Dievui. Aš baisiai neapkenčiau to žmogaus... 
Dievas pažįsta mano širdį ir tą žino. Bet Jis taipgi žino, jog visų 
sunkiausia, ko Jis gali pareikalauti iš vyro, — tai nekeršyti kardu už 
savo giminietės nuplėštą šlovę... Kai tas nutiko, aš turėjau dešimt 
metų. Astrida man atstojo motiną — ji buvo iš mūsų vaikų vyriau- 
sia, o aš — jauniausias. Tą vasarą mudu miegojom vienoj lovoj — ji 
visą laiką verkdavo ir verkdavo; nesuprantu, kaip ji tada galo ne- 
gavo beverkdama... Ir pasakysiu tau, Ulavai, kad žmogų, galintį iš 
širdies atleisti šitokią skriaudą, aš pavadinčiau šventuoju... 

Kunigas nutilo. Ulavas, sustingęs it akmuo, lūkuriavo. Galiau- 
siai nutarė, jog reikia kažką pasakyti. 

— Kas nutiko tavo seseriai? — tyliai paklausė. — Ar ji mirė? 

— Mirė prieš aštuonetą žiemų, — atsakė kunigas. — Ji sulaukė 
žilos senatvės. Po kelerių metų nutekėjo į Rualstadą, šiaurėn, Šei- 
dis parapijon, už Korės, Juno sūnaus, ir su juo gražiai gyveno. 
Tėvas jai buvo pernelyg griežtas ir vaiko nė matyt nenorėjo; jeigu 
dar būtų buvęs kieno kito, bet kad jo duktė padidintų Turgilso 
meilužių būrį... O Korė buvo geras jiems abiem — tai jis vėliau 
iškėlė posūniui šaunias vestuves, kai vedė Hestbeko paveldėtoją. 
Kada ištiko nelaimė ir giminė ėmė retėti, Hestvikeno Ulavas pa- 
siuntė žmogų pas Astridą — jeigu ji atiduosianti jam vaiką, Arnę, 
tai šis, tėvui mirus, paveldėsiąs jo turtą ir būsiąs teisėtas šeimos 
narys. Korė atsakė, kad vaikas jau esąs nebereikalingas tėvo gimi- 
nių paramos, o juodu su Astrida taip mylį Arnę, Turgilso sūnų, 
jog nenorį siųsti jo į Hestvikeną, kad paveldėtų Hestvikeno žmo- 
nių laimę. Tada Ulavas pasiėmė Osą, kažkada ten tarnavusią, ir su 


Turgilsu pasigautą jos vaiką, tik šis neilgai gyveno... 

Bet visa šita — jau seni laikai, ir aną nesantaiką, mano galva, 
turime pamiršti, o jums, jauniems, reikia atgaivinti giminystės pa- 
pročius ir vieniems su kitais gražiai sugyventi. Manau, kad judu su 
Hestbeko Arne kits kitam patiksit. Tau, Ulavai, reikia kada nors 
tenai su manim nukeliauti aplankyt giminių tam pasviety. 

Ulavas atsakė labai mielai aplankysiąs. Paskui paklausė: 

— Apie kokią Hestvikeno žmonių laimę tu šnekėjai? 

Kunigas lyg ir suglumo. 

— Tu žinai, kad tavo prosenelis neturėjo džiaugsmo iš savo pa- 
likuonių. Tuo laiku jis gyveno prie užutėkio su pamišėliu, netekęs 
visų kitų vaikų, be Borgnės, išėjusios vienuolynan, ir nebuvo likę 
tiesioginio paveldėtojo, tik mažasis Audunas, tavo tėvas, o jį pasi- 
ėmė Ingolfo našlė, išvažiuodama savo gimtinėn, į pietus, Elvės 
apygardą, iš kur buvo atkeliavusi. Todėl Korė su Astrida ir nutarė, 
kad jam mirus jūsų giminė galinti išnykti... 

Ulavas susimąstęs patvirtino: 

— Teisybė, tėve Benediktai, jie nebuvo laimingi žmonės, spren- 
džiant iš to, ką papasakojo mano giminietis. 

— Jie buvo drąsūs ir patikimi žmonės, Ulavai, o tai didesnė 
vertybė negu laimė. 

— Visi, be Turgilso, — tarė Ulavas. — Apie jį nieko panašaus 
nesu girdėjęs. Težinojau, kad jis visą laiką buvo beprotis, — senis 
Ulavas niekuomet apie jį nepasakojo... 

— Nors ir kaip baisiai aš neapkenčiau, — kalbėjo toliau tėvas 
Benediktas, — noriu pasakyti tau teisybę, jog jis buvo drąsus vy- 
ras — ir ištikimas draugams. Ir visi pasakys, kad, kiek siekia žmo- 
nių atmintis, gražesnio vaikino aplink Foldeną nėra buvę. Net keis- 
ta, tu iš pat karto man patikai, nors esi toks panašus į Turgilsą. Juk 
Arnė irgi panašus į tėvą, jo dukterys — taipgi, ir aš maniau, jog, 
vos išvydęs visas tris, tu pastebėsi, kad jos panašios į tave tartum 
tikros seserys. Visų jūsų mažos tiesios nosys, balta oda ir gražūs 
šviesiai geltoni plaukai, bet jūs nesat tokie gražūs kaip jis; ir vis 
dėlto, nors ir neapkenčiu jo, turiu pripažinti, kad dailesnio vaiki- 
no kaip gyvas nesu matęs. Ir turbūt teisybė, ką žmonės pasakoja: 


jam nereikėję bėgioti paskui moteris ar jų vilioti burtais ir mela- 

gingais žodžiais. Jos pačios prie jo kibusios: vos tik jis pažvelgda- 
vęs įstabiom mėlynai žaliom akim — ir moterys lyg pakerėtos. Ir 
tavo tokios pat spindinčios akys, Ulavai... 

Ulavas prisivertė juoktis ir vis labiau įsikvatojo, lyg mėginda- 
mas juoku išsklaidyti visą tą širdį spaudžiantį slogulį. 

— Ne, tėve Benediktai, aš negaliu labai panėšėti į savo giminietį 
Turgilsą, bent jau iš akių. Mat nesu pastebėjęs, kad moterys ma- 
nim žavėtųs... 

— Tu į jį panašus, Ulavai, tik ne toks gražus, o spindinčios ir 
tavo, ir mano mergaičių akys. Tik, ačiū Dievui, jūsų akys neturi 
piktų kerų galios... 

O šnekos apie nelaimes, persekiojančias kai kurias sodybas 
ar gimines... manau, gal taip ir buvo pagonybės laikais. Tik tu, 
be abejo, esi išmintingas žmogus ir atiduodi savo gyvenimą ir 
likimą į visagalio Viešpaties rankas ir tokiom šnekom netiki. 
Tebūnie Viešpats tau maloningas, Ulavai, teatneša tau vedybos 
laimę ir gerą klotį, ir nuo šiol jūsų giminė tebūna laimingų žmo- 
nių giminė! 

Kunigas išgėrė į Ulavo sveikatą. Ulavas taip pat gėrė, bet nepri- 
sivertė ko nors pasakyti. Tuo tarpu tėvas Benediktas atsivedė tris 
Arnės dukteris — Signę, Uną ir Turuną, ir Ulavas savo giminaites 
pasveikino bučiniu. Jos buvo tokios dailios ir malonios, jog Ula- 
vas pamažėliais atsileido ir geroką valandą su jom smagiai šneku- 
čiavo. Jos negalėsiančios atvažiuoti į grįžtuvių vaišes Hestvikene, 
nes kaip tik tuo metu turėsiančios būti didelėse vestuvėse kaimy- 
nystėj. Bet rudenį vėl viešėsiančios pas kunigą ir tada pažadėjo jį 


aplankyti ir pasveikinti jo žmoną. 


Jojant namo Ulavo siela buvo labai nerami. Tai, kad šiandien jis 
panoro aplankyti bažnyčią, kad sutiko tėvą Benediktą, o šis papasa- 
kojo apie senelio brolį ir savo seserį, Ulavui pasirodė taip įstabu, 
jog sunku buvo patikėti viską taip susiklosčius atsitiktinai... 

Deja, tik vyskupas galėjo jam atleisti Teito nužudymą. Tačiau 
pirma jis galėjo išpažinti savo nuodėmę tėvui Benediktui. Ir bai- 
sėdamasis Ulavas pajuto, kaip neapsakomai trokšta tai padaryti. 

Jis žinojo, kad, parpuolęs ant kelių prieš tėvą Benediktą ir pri- 
sipažinęs, kad nužudė iš pasalų, nupasakojęs, kaip tai atsitiko, rastų 
Dievo tarną, galintį būti ne tiktai dvasios tėvu. Tėvas Benediktas 
jį suprastų, kaip tėvas supranta tikrą savo sūnų. 

Vyskupą Turfiną jis pamilo, nes tasai vienuolis iš Tautros atvėrė 
jam pasaulio turtingumą, grožį ir išmintį, anksčiau buvusius to- 
kius tolimus ir svetimus. Krikščioniškąjį tikėjimą jis įsivaizdavo 
tarsi kažkokią jėgą, nelyginant įstatymą ar karalių; žinojo, kad tas 
tikėjimas jam turi rodyti gyvenimo kelią, ir nesipriešindamas, pa- 
garbiai jam lenkėsi, jausdamas, jog žmogus privalo būti ištikimas 
tam mokslui, jei nori gyventi sutardamas su sau lygiais ir žiūrėti 
nesigėdydamas jiems į akis. Vyskupą Turfiną laikė žmogumi, ga- 
linčiu nuvesti jį už rankos prie viso to, kam tarnaudamas ir ką 
mylėdamas įgysi laimę ir pažinsi pats save. Koks pats būtų buvęs, 
jei ilgesnį laiką būtų ėjęs tuo keliu, kuriuo vedė "Turfinas, jisai 
nežinojo. Dabar vyskupas Ulavui buvo ir liko kaip užtarėjas, at- 
ėjęs iš amžinųjų aukštybių, o jisai — tik vaikas, mažai tesuprantan- 
tis, kad kiti jam nori atverti akis, kol pasielgė taip, kad turi bėgti iš 
gerojo mokytojo parodyto kelio... 

Arnvidą jis mėgo, tačiau jų sielos buvo tokios nepanašios, jog 
Arnvido dievobaimingumas jam atrodė lyg kažkas nesuprantamo. 
Arnvidas buvo užsidaręs — Ulavas tai juto, — nors toli gražu ne 
tylenis, o jo šnekumas buvo lyg noro pagelbėti dalis. Kartkartėm 
Ulavas pats pastebėdavo, jog jis visada būdavo imantysis, o Arnvi- 
das — duodantysis, tačiau Arnvidas, Fino sūnus, buvo toks, kad 
Ulavas imdamas nesijautė esąs pažemintas; jis galėjo ir daugiau 
imti iš bičiulio, ir juodu vis tiek būtų likę draugai. Ulavas neabe- 
jojo, kad Arnvidas pažįsta jį iki panagių ir vis dėlto jį mėgsta, o 
pats Arnvido nesuprato, bet vis tiek jį mėgo. 

Ulavo Puskunigio šnekų apie visokias nepaprastybes jis klausy- 
davosi su malonumu. Tačiau visa, ką senis pasakojo: apie angelus 
ir velnius, apie vandenius, apie požemių būtybes!“* ir kalno raga- 
nas!“*, apie šventuosius vyrus ir moteris, apie vaiduoklius ir viso- 
kius stebuklus — buvo lyg iš kito gyvenimo, o ne iš to, kur jis 
gyveno slegiamas savų rūpesčių. Švenčiausioji Mergelė Marija daž- 

niausiai iškildavo lyg savotiška pasakų karalaitė, lyg gražiausioji 
dausų rožė, bet dausos, kai apie jas pasakojo senasis Ulavas, buvo 
be galo toli nuo jo žemės kampelio... 

Tėvas Benediktas — pirmas jo sutiktas žmogus, kuriame atpa- 
žino patį save, - žmogus, atlaikęs tokią kovą, kokią kovojo jis pats. 
Tėvas Benediktas nugalėjo, pasidarė dievobaimingas, atsparus ir 
tvirtas savo tikėjimu. Ir Ulavo gyslose ėmė tvinkčioti ilgesys ir 
viltis. Jam tereikėjo sukaupti drąsą... Prašyti Dievą dvasios tvirty- 
bės, kaip brolis Vegardas be jokių užuolankų yra sakęs: „Viešpatie, 
išklausyk mano maldą, nors ir ne tuojau“ 


Jis nesudėjo akių kone kiaurą naktį. Rodėsi, kad dabar suprato 
vieną dalyką: nuo seniausių laikų Visatoje nesiliauja kova tarp Dievo 
ir Jo priešo, ir visa, kas gyva, kas turi sielą ar protą, kovoja vienoje 
ar kitoje kariaunoje tai suprasdami ar nesuprasdami — angelai ir 
požemių būtybės, žmonės čia žemėje ir mirusieji kitame pasauly- 
je. Ir dažniausiai velniui pasiseka įvilioti žmogų dėl jo bailumo 
savo būrin, nes žmogus bijo, kad Dievas iš jo nepareikalautų per 
daug — prisipažinti tiesą, kurią lūpoms nelengva ištarti, arba atsi- 
sakyti pamėgto malonumo, be kurio, pasak jo, neįstengiąs gyven- 
ti: be naudos ir gerovės, pramogų ar pagarbos kitiems žmonėms. 
Ir tada pasirodo melo protėvis ir pagauna žmogaus sielą amži- 
rnuoju savo melu: girdi, jis mažiau reikalaująs iš savo tarnų, o atly- 
ginąs su kaupu, kol šie jam tarnauja. Dabar Ulavas turėjo pasi- 


rinkti, ar jis nori tarnauti viename būryje ar kitame. 


Kai rytojaus rytą jis išėjo iš namų, buvo švelnus ūkanotas oras. 
Migla apšlakstė jį smulkučiais vandens lašeliais, gaiviai šaldančiais 
veidą, drėkino lūpas po bemiegės nakties. 

Jis užlipo į kalvą vakarų šone nuo sodybos, kur nuogos apvalai- 
nos kalno uolos, plyšiuose priaugusios gėlių, staigiai leidosi į atvi- 
rą fiordą. Jisai jau įprato užsukti čia kas rytas ir stovėdamas mėgi- 
no nuspėti orą. Iš palengvo ėmė truputį perprasti fiordo kalbą. 
Šiandien jis atrodė ramus. Tik prie Jaučio kalno lygiojo šono pla- 
kėsi silpna bangų mūša ir raibuliavo pro rūką balti blyksniai — 

ten, papūtus menkiausiam vėjeliui iš jūros, tiško aukštyn putotos 
keteros. Žemai, po kojom, kur plika uola slydo vandenin, ant 
kiaukutais nusėto kranto tarp akmenų čiurleno mažos srovelės, 
laižydamos žolių vainiką; jis juto malonų jūros vandens kvapą. 

Ulavas stovėio nekrutėdamas ir žvelgė į tolį, klausydamas vos 
girdimų fiordo garsų, o rūkas tuo tarpu taip sutirštėjo, kad pro jį 
bemaž nieko nebejžvelgė apačioje... 

Jis jau seniai suprato padaręs baisią kvailystę, kad iškart neprisi- 
pažino nužudęs žmogų pirmoj savo kelyje pasitaikiusioj kaimo tro- 
boj, to kaimo, pro kurį šliuožė. Jei būtų rai padaręs, gal nė baudos 
nebūtų reikėję mokėti už nužudymą, gal dar būtų apkaltintas pats 
Teitas, jeigu Ingunos giminės būtų paliudiję, kad jis, Ulavas, nuo 
seno turi teisę į tą moterį. O dabar, ilgai ir šiaip, ir taip svarstęs, jis 
net neprisiminė, ką anuomet galvojo, kai nutarė tylėti ir užtrinti 
visus nusikaltimo pėdsakus, tačiau tik save apgavo patikėdamas, jog 
šitaip galima būsią paslėpti nešlovę. Niekas neturėjo sužinoti, kad 
jis nušlavė nuo kelio Teitą, Halio sūnų, tada, jo galva, niekas nesuži- 
nos, kad Teitas nuplėšė šlovę Ingunai. Dabar atrodė nesuprantama, 
kaip jis galėjo susigalvoti tokią kvailystę. 

Jis įkliuvo į savo paties paspęstas kilpas. Vyskupas jam niekada 
neduos išrišimo už nužudymą, jeigu jis viešai neprisipažins savo 
kaltės, kad būtų galima teisti pagal įstatymą. Tik dabar tai bus 
laikoma nužudymu iš pasalų, paslėptu nusikaltimu, ir niekada jau 
nebus žiūrima kitaip. 

Už jo buvo sava sodyba, dirbama žemė Malūno slėnyje, kalnų 
miškas abipus Hestvikeno — jo valdos nusitęsė į rūke paskendu- 
sius tolius. Žemai prie vandens jis matė valčių pašiūres, prieplau- 
ką, laivus — užuodė tinklų, deguto, žuvų atliekų, sūraus vandens ir 
jame išmirkusio medžio kvapus. O toli šiaurėje, Oplande, buvo 
Inguna; Dievas težino, kaip jai ten einasi. Ištraukti ją iš bėdos, 
atsigabenti čionai ir duoti jai prieglobstį — tai padaryti jis privalo 
visų pirmiausia. 

Ne. O tą naštą, kurią per kvailumą pats sau užsikrovė, turės 
nešti. Dabar jau negalės nusimest. Galimas daiktas, reikės ją tempti 


lig tolei, kol išvys priešais atsiveriant mirties vartus... Juk jis gali ir 

pasimirti... staigia mirtimi... Bet ir tam turi ryžtis. Jam nelemta 
apsisukus grįžti tuo pačiu keliu ton vieton, kur suklydo. Privalo 
eiti tik į priekį. 


Tokių minčių apsėstas Ulavas iškeliavo į šiaurę. Pasiekęs Bergą, 
iš Arnvido lūpų išgirdo, kad Inguna pakėlusi prieš save ranką. Po 
šešių savaičių jis antrąkart grįžo į Hestvikeną ir parsivežė žmoną. 


Tą vidurdienį, kai Ulavas išlaipino Inguną į krantą Hestvikeno 
prieplaukoje, akinamai baltavo saulės nutvieksta jūra įkaitusio Jau- 
čio kalno papėdėje. Tai buvo kitą dieną po Šventojo Lauryno!“ 

Vanduo pliuškeno į valties kraštą, pliūpčiojo aplink prieplau- 
kos šulus; ore tvyrojo sumišę sūraus vandens, deguto, supuvusio 
jauko ir žuvų vidurių kvapai, tačiau kartkartėm vėjo gūsis atneš- 
davo gėlių kvapsnį, švelnų, šiltą ir malonų, — Ulavas užuodėęs ste- 
bėjosi, kad jis toks pažįstamas. Vėl kilo atsiminimai, bet jisai ne- 
žinojo, kas čia taip kvepia. Prieš akis staiga iškilo Vikingevogas ir 
Hiovdinggordas — vietos, kurias buvo užmiršęs nuo tų laikų, kai 
bėgo pas jarlą... Ir ūmiai jis suprato, kas čia per kvapas: kvepėjo 
liepa. Drėgnas, malonus lyg medaus, gėlių sėklų ir midaus kvapų 
tolimas dvelksmas... Matyt, kažkur ne per toliausia žydėjo liepos. 

Jiems kopiant į kalvą, kvapas vis stiprėjo, Ulavas niekaip nesu- 
prato, iš kur jis, — Hestvikene nebuvo matęs nė vienos liepos. 
Bet, atėjęs į kiemą, išvydo stačiame skardyje už tvartų augant lie- 
pą. Ji buvo suleidusi šaknis į uolos plyšį, prigludusi prie pat ak- 
meninės sienos ir nusvarinusi šakas žemyn. Širdelės pavidalo tams- 
žaliai lapai gulė ant kits kito tarsi bažnyčios stogo malksnos, už- 
klodami geltonas it vaškas žiedų šluoteles, — Ulavas įžiūrėjo juos 
po lapais. Jie, jau ėmę ruduoti, kiek apvytę, skleidė aitrų ir slogų 
kvapą, bet aplinkui be atvangos zujo daugybė bičių, širšių, spiečiai 
mašalų ir laibai zvimbė. 

— Oi Ulavai, kas čia taip maloniai kvepia? — stebėdamasi klausė 
Inguna. 

— Liepa. Tu tikriausiai nesi mačiusi liepos — Oplande jos ne- 


auga. 

— Kaipgi, prisimenu, viena liepa auga dominikonų sode Ha- 
mare. Bet aš niekur nematau medžio. 

Ulavas parodė kalno pusėn. 

— Bet šita liepa ne tokia kaip tos, kuz auga laukuose. 

Jis prisiminė storą didžiulę liepą, augančią Hiovdinggordo pi- 
lies kieme — gelsvos lyg vaškas medingos žiedų šluotelės kadaravo 
visoj lajoj po lapijos kupeta. Hiovdinggorde žydint liepai, jį visuo- 
met apnikdavo ilgesys — tik ne Fretasteino ar Heidmarko, ar ku- 
rios kitos vietos, kur nublokšdavo likimas, o gerokai primirštų 
vaikystės namų. Turbūt vėl atpažindavo liepos žiedų kvapą, nors, 
kiek siekė atmintis, anuomet tikriausiai nežinojo Hestvikene au- 
gant liepą... 

Saulei sėdant jis išėjo Malūno slėnin pažiūrėti laukų. Liepa kve- 
pėjo alsiai ir aštriai... Ulavas vos bepavilko kojas: rodės, jį slegia 
tas saldus tvaikas... Jis pasijuto bejėgis iš laimės. Ir dabar išvydo, 
kad šiaurinis kalno šlaitas pilnas priaugęs liepų... 

Kai pasuko namų link, slėnyje saulės jau nebebuvo, ant žolių 
sužvilgo rasa. Jis ėjo per aptvertą alksnyną ir tikėjosi prisiminti, 
jog seniau čia buvo jų šienaujamos pievos, bet dabar jos apaugu- 
sios alksniais. Šlamėjo lapai, traškėjo krūmai, kai per juos brovėsi 
karvės. Keisti buvo Hestvikeno bandos galvijai — gauruoti, išsipū- 
tusiais pilvais, kreivom kojom ir neįprastai riestais ragais, dide- 
lėm galvom ir liūdnom akim. Dauguma karvių turėjo tik tris spe- 
nius ar tešmenį su kokia kita kliauda. Praeidamas pro varganą 
savo bandą, Ulavas paplekšnojo gyvuliams sprandus, meiliai pa- 
šnekino. 

Iš anapus daržinės takelyje pasirodė Inguna. Aukšta ir liekna 
kaip nendrė, mėlyna suknele, apsiausta banguojančio drobinio 
nuometo. Palengva, tartum dvejodama, žingsniavo ji lauko pa- 
kraščiu. Baigiančios žydėti vingiorykštės ir valerijonai siekė be- 
maž iki juostos, supo ją iš visų pusių. Jinai išėjo pasitikti Ulavo. 

-Llžkopęs aukštyn jis paėmė jai už rankos ir nusivedė; taip abu 
ėjo iki namų. Svečiai turėjo susirinkti rytojaus dieną, o tą vakarą 
juodu buvo troboje vieni ir dar senis kamaroje. 

S iki orai laikėsi iki vasaros pabaigos. Vidurdienį uolos įkaisda- 
vo, ir nuo jų sklido šiluma, jūra žvilgėjo, o žemai prie uolų, tose 
vietose, kur dužo bangos, kunkuliavo baltos putos. 

Ulavas rytais kėlėsi anksti, tik dabar nėjo ant kalvos. Jis stovė- 
davo atsirėmęs alkūnėmis į labiausiai šiaurėn nutįsusio lauko tvo- 
rą, kur kildamas aukštyn ėjo takelis iš prieplaukos. Iš čia matė 
užutėkį ir slėnį, bemaž visus ūkio laukus ir pievas. Tačiau vaizdą į 
Foldeną ir į pietus užstojo išsikišusi stati uola, sauganti nuo vėjų 
tolimiausią Hestvikeno dirbamos žemės rėžį, o fiordo blizgavo tik 
siaurutis sklypelis šiaurėje, prie nuogos žvilgančios Jaučio kauko- 
lės ir gauruoto miškingo kaklo. Kitoje pusėje buvo Hudrheimo 
krantas, nušviestas rytmečio saulės, — žemas tuščias kalnynas, ap- 
augęs retu pušynu; jo viršuje dunksojo kaimai ir didelės sodybos— 
Ulavas kažkada ten lankėsi, bet iš čia kaimo negalėjo įžiūrėti. 

Lauke daug kur prasimušė uoliena, ir blankus sudygusių javų 
kilimas rodėsi lyg skylėtas — tik kur ne kur tarp dviejų rausvai 
pilkų uolų plytėjo dirvos ruoželis. Bet javai čia užaugdavo gana 
geri ir anksti subręsdavo. Uolų plyšiuose augo kažkokios gėlės, 
kurių Ulavas anksčiau nebuvo regėjęs; kai čia užsuko pavasariui 
baigiantis, matė skaisčiai raudonas jų žiedų žvaigždeles, o dabar 
stiebai buvo paraudę it kraujas, gražiai karpyti lapai — rusvai rau- 
doni, ant stiebų styrojo daugybė ankščių su sėklomis, panašių į 
ilgasnapių gervių galvas. 


Ūkininkavimas buvo darbas, kurį Ulavas geriausiai išmanė. Iš- 

kart pamatė, jog daug turės nuveikti: reikės išrauti krūmus seno- 
se ganyklose, atnaujinti bandą, sutvarkyti trobesius. Jis pusmečiui 
nusamdė Bjorną, Gudridos vyrą, rūpintis žvejyba ir medžiokle 
fiorde. Čia Ulavas neturėjo jokios patirties ir ketino žiemą plauk- 
ti drauge su Bjornu, norėdamas perprasti šiuos verslus, kurie ki- 
tados ir atnešė Hestvikenui gerovę. Bjornas jam dar patarė kitą 
vasarą garinti druską užutėkyje į pietus nuo Arklio kalno. 

Bet už visų tų minčių apie šiandienos ir rytdienos darbus sie- 
loje glūdojo gili, palaiminga ramybė. Diena dabar jam prabėgda- 
vo kaip gerų valandų srautas. Ir nors numanė to srauto dugne 
esant pavojingų atsiminimų, kuriems tik dvasios tvirtybė neleido 
iškilti ir apie kuriuos stengėsi negalvoti, jis didžiavosi tuo, kad yra 
linksmas ir ramus. 

Negailestingai aiškiai jis suprato, kad senos nelaimės gali grįžti 
ir juos vėl užgriūti. Bet džiaugėsi laimingom dienom, kol jos te- 
besitęsė. 

Taip jisai stovėjo kas rytas, žiūrėdamas į tolius, apie šį bei tą 
galvojo, o viduje bangavo nuostabus laimės pajautimas. Šviesus jo 
veidas tuo metu atrodydavo piktas ir paniuręs, o juodi akių vyz- 
džiai susitraukdavo nelyginant smeigtukų galvutės. Kai nujausda- 
vo Inguną atsikėlus, grįždavo sodybon. Jis pasveikindavo žmoną 
galvos linktelėjimu, vos vos šyptelėdamas ir matydavo, kaip skais- 
tus jos veidas švelniai nurausdavo iš džiaugsmo, o akys ir ji visa 
nušvisdavo tykia ir drovia laime. 

Inguna dabar buvo graži kaip niekada. Ji pasidarė truputį apva- 
lainesnė, veido oda sušvelnėjo ir paskaistėjo; akys po baltu nuo- 
metu atrodė didesnės ir mėlynesnės. 

Ji buvo meili ir nuolaidi, pasidarė tyli, santūri, stengėsi būti 
visiems gera, ypač vyrui. Visi pastebėjo, kad ji patenkinta, ir ją 
gyrė kiekvienas, kas tik su ja turėjo reikalų. 

Ulavą, kaip ir seniau, naktimis kankino nemiga. Jis gulėjo va- 
landų valandas nesudėdamas akių ir nekrustelėdamas, nebent tru- 
putį pajudindavo nutirpusią ranką, ant kurios Inguna buvo padė- 
jusi galvą. Miegodama ji glaudėsi prie jo, ir jis alsavo maloniu 


šieno kvapu, sklindančiu iš jos plaukų. Ji visa tryško šiluma, jau- 

nyste ir sveikata; juodoje tamsoj Ulavui rodėsi, kad čia anksčiau 
gyvenusių senių dvokas nuslinko į kampus įveiktas ir išvytas. Taip 
jis gulėjo jusdamas, kaip teka laikas, ir visai nenorėjo užmigti — 
gera gulėti ir jausti tiktai ją šalimais; pagaliau juodu išsigelbėjo. Jis 
atsargiai braukė ranka jai per pečius ir rankas; šilkinė jų oda buvo 
vėsi — apklotas nuslydo žemėn. Vyras patraukė apklotą, su meile 
palinko prie jos, o ji pro miegus ištarė jam meilų žodelį, sučiulbo 
nelyginant paukštė, mieganti ant šakutės. 


Bet jo širdis buvo budri ir kiek sunerimusi nei iš šio, nei iš to 
krūptelėdavo lyg išgąsdintas paukštis. Jis pats tą pastebėjo ir sten- 
gėsi, kad kiti nepastebėtų. 

Vieną rytą jis stovėjo prie tvoros ir žiūrėjo į karves, genamas į 
ražienas; tarp jų žingsniavo ir didelis bulius. Tai buvo vienintelis 
gražus galvijas visoj bandoj, tvirtas ir kresnas, juodas it anglys su 
palvu ruožu per nugarą. Žiūrėdamas, kaip sunkiai ir palengva jis 
leidžiasi nuo kalvos, Ulavui staiga šmėstelėjo mintis, kad vingiuo- 
tas šviesus ruožas juodoje nugaroje panašus į besirangančią gyva- 
tę, ir jis staiga persigando. Tik po akimirksnio atitoko. Bet nuo 
tada ėmė nemėgti šio jaučio, ir tas priešiškumas gyvuliui liko vi- 
sam laikui. 


Kol buvo šilti vasariški orai, Ulavas labai mielai eidavo per po- 
kaitį pajūrin. Jis nuplaukdavo labai toli, kol matydavo trobesius 
tarp uolų, apsiversdavo ant nugaros, leisdavosi bangų nešamas ir 
vėl plaukdavo. Dažniausiai su juo maudytis ateidavo ir Bjornas. 

Kartą, kai jie išlipo iš vandens ir atsisėdo, kad vėjas apdžiovin- 
tų, Ulavas staiga pažvelgė į Bjorno kojas. Jos buvo didelės, aukš- 
tomis keltimis, bet smarkiai išlenktais padais — patikimas žen- 
klas, kad žmogus kilęs iš laisvųjų. Ulavas buvo girdėjęs, jog iš kojų 
bemat galima pažinti, ar žmogus turi bent lašą senųjų vergų gimi- 
nių kraujo. Bjorno veidas, rankos ir kojos buvo nudegę ir šiurkš- 
tūs, o kūnas — baltas it pienas, plaukai — šviesūs, gerokai pražilę. 
Ulavui nei iš šio, nei iš to išsprūdo klausimas: 

— Ar tu, Bjornai, kartais nesi mūsų, hestvikeniškių, giminė? 

— Ne, — atkirto Bjornas. — Po velnių! Ar pats nežinai, kas tavo 
giminės, žmogau? 

Ulavas kiek suglumęs atsakė: 

— Aš esu užaugęs toli nuo saviškių. Juk gali būti kokių nors 
giminės šakų, kurių aš nė Žinot nežinau. 

— Gal manai, kad aš iš tų išperų, kur priveisė Mėšlabarzdis? — 
šiurkščiai kalbėjo Bjornas. — Ne, aš gimęs iš teisėtos santuokos ir 
žinau savo protėvius ligi septintos kartos. Niekuomet nesu girdė- 
jęs, kad mūsų genty būt buvę benkartų! 

Ulavas prikando lūpą. Jam pašoko apmaudas, bet juk pats su- 
kurstė Bjorną. Todėl nieko ir neatsakė. 

— Užtat mes visi turim vieną kliaudą, — varė toliau Bjornas, — 
jeigu tą galima pavadinti kliauda: kai kas iš mūsiškių įsikarščiuoja, 
tada kirvis pats lekia į rankas. Bet neilgai smaginasi kertanti ran- 
ka, nebent žino, kad paskui pasiglemš aukso. 

Ulavas tylėjo. Bjornas nusijuokęs tarė: 

— Aš nudėjau savo kaimyną, kai susivaidijom dėl poros šikšni- 
nių diržų. Ką apie tą manai, šeimininke? 

— Matyt, brangūs buvo diržai. Gal kokie nepaprasti ? 

— Buvau juos pasiskolinęs iš Gunaro šienui nešioti. Ką dabar 
pasakysi? 

— Nemanau, kad tu įpratęs taip atsilyginti žmonėms už paslau- 
gą, — atsakė Ulavas, — ko gero, jie vis dėlto turėjo būti kokie ne- 
paprasti. 

— Gunarui irgi atrodė, kad aš taip manau, — kalbėjo Bjornas, — 
jis ėmė mane kaltinti juos sutrumpinus. 

Ulavas linktelėjo. Bjornas pasilenkė užsirišti bato ir tarė: 

— O ką manim dėtas būtum daręs tu, Ulavai, Auduno sūnau? 

— Ką aš galiu žinoti... — atsakė Ulavas. Jis stovėjo mėgindamas 
įsmeigti segės liežuvėlį marškinių apykaklėn. 

— Na, žinoma, kas norės apkaltinti tokį paukštį kaip tu pavogus 
šikšninį diržagalį, — kalbėjo Bjornas. — Bet tu irgi nebūtum sulai- 
kęs rankos, jei būtų paliesta tavo garbė. 

Ulavas stovėjo laikydamas durtinį ir ketindamas jį apsivilkti, 


bet jo ranka nusviro. 

— Apie ką tu šneki?.. 

— Nagi apie tai... pas mus kaime žmonės šnekėjo, jog tu pamo- 
kei savo giminietį, kai šis draudė tau vesti dar vaikystėj žadėtą 
mergaitę ir tave dar išplūdo, todėl pagalvojau: imsiu aš jam ir 
draugiškai pagelbėsiu, kai kada nors grįš. Antraip nieku gyvu ne- 
būčiau tau parsisamdęs, juoba kad netoliese aš pats turėjau sody- 
bą, nors ir nedidelę... 

Ulavas juosėsi diržu. Tada ėmė ir nukabino nuo jo durklą, gerą 
ginklą svečios šalies plieno geležte, sidabrine rankena su kabliu 
pasikabinti prie diržo. Jis atkišo tą durklą Bjornui: 

— Gal paimtum jį kaip bičiulystės ženklą, Bjornai? 

— Ne. Nejau nežinai, Ulavai, kad peilio draugui niekas nedova- 
noja — jis perpjaus draugystę. Bet tu gali man padaryti draugišką 
paslaugą — nieko daugiau nebeduok tai moteriai, vis bėgiojančiai 
šičia. 

Ulavas išraudo ir staiga pasidarė panašus į vaikėzą. Norėdamas 
paslėpti savo suglumimą, jis užšoko ant akmenų ir kopdamas aukš- 
tvn atsainiai tarė: 

— Aš visai nenumaniau, kad aplinkiniai žmonės tiek daug žino 
apie mano kivirčą su Kolbeino sūnumis... 


Bjornas įvarė dyglį Ulavo širdin, pasisakydamas, jog turi mitrią 
ranką, kai paliečiama jo garbė... Einaro, Kolbeino sūnaus, nužu- 
dymą jis buvo visai pamiršęs; tas jam beveik nieko nereiškė, ne- 
bent tai, jog buvo priežastis visų nelaimių, kurių dabar atsikratė. 
Jis nepagalvojo, kad Bjornas turi galvoje kaip tik šitai. 


Kai atėjo į Hestvikeną norėdamas parsisamdyti, Bjornas Ula- 
vui iškart krito į akį ir jam patiko lig šiolei. Tačiau pastebėjo, kad 
aplinkiniai žmonės Bjorno nemėgsta. Gudrida, jo žmona, toly- 
džio vis užsukdavo į Hestvikeną, tik jis nelabai apsidžiaugdavo ją 
sutikęs ir namo pareidavo retai. Netrukus Ulavas sužinojo, kad 
ji — didžiausia liežuvininkė; užuot šeimininkavusi namie, mieliau 
slampinėja iš kiemo į kiemą ir elgetauja su savo maišu. Gyvenda- 
mi Rundmyre, jie nebuvo jau tokie vargšai, kaip ji apsakė, ir Bjor- 

nas labiau rūpinosi saviškiais, nei Gudrida pasakojo, siuntė į na- 
mus ir mėsos, ir žuvų, šiek tiek miltų, be to, jie turėjo karvę ir 
ožką. Tačiau Ulavas ją buvo pavadinęs įmote, todėl ji niekad neiš- 
eidavo iš jo namų neapdovanota. Dabar jis pyko, kad pakliuvo į 
tokią keblastį, ir suprato, kaip nepakenčiama Bjornui, čia tarnau- 
jančiam vyriausiuoju bernu, kai žmona ateina prašyti išmaldos. 

Ulavą šiuo metu ėmė labiau traukti prie vyresnių žmonių. Bū- 
damas paaugliu nė pats nenumanydamas kamavosi dėl to, kad 
nėra kam jo mokyti ir nurodyti tikrąjį kelią. Dabar jis mandagiai 
ir pagarbiai elgėsi su visais sau lygiais senais žmonėmis, buvo nuo- 
širdus ir paslaugus senukams iš vargetų, kantriai išklausydavo jų 
patarimus ir jais remdavosi, jeigu būdavo naudingi. Paprastai Ula- 
vas daug nekalbėdavo tarp svetimų žmonių, bet senukai patys mie- 
lai palaikydavo šneką ir jam nereikėdavo daugiažodžiauti ar visą 
laiką klausytis. Ir seniai jautė palankumą jaunajam Hestvikeno 
šeimininkui. 

Bendraamžių jis irgi buvo mėgstamas, bet jie negalėjo pasaky- 
ti, kad Ulavas, Auduno sūnus, būtų skleidęs linksmumą ir džiaugs- 
mą, o kurie ne kurie tylų ir ramų jo būdą laikė didyste. Tačiau kiti 
manė, jog tas vaikinas esąs lėtas ir ne per daug išmintingas. Bet 
visi sutarė dėl to, kad Ulavas ir jo žmona neapsakomai dailūs ir 


moka gražiai elgtis su ŽMonėmis. 


Vieną šeštadienį, šventės išvakarėse, Ulavas su Bjornu ir dviem 
šeimynykščiais grįžo iš prieplaukos. Jie išvydo būrelį raitelių, ku- 
rie, išjoję iš miškelio Malūno slėnyje, ėmė kilti įkalne sodybon. 
Tai buvo du vyrai ir trys mergaitės palaidais lininiais plaukais, ple- 
vėsuojančiais ligi pat balnų; jos vilkėjo raudonomis ir mėlynomis 
suknelėmis. Raiteliai taip gražiai atrodė pievoje, sodrioje atolo 
žalumoje, ir Ulavas apsidžiaugė pažinęs Arnės dukteris. 

Jis padėjo nusėsti joms nuo arklių, apkabinęs pabučiavo žvaliai 
jas sveikindamas, tada nuvedė prie žmonos, stovinčios tarpduryje 
ir pasitinkančios svečius tykiai ir santūriai. 

Jos nesilankė grįžtuvių vaišėse, o po sekmadienio abi jaunesnės 


seserys ruošėsi keliauti namo pas tėvą, todėl kunigas pasiuntė jas 

čionai pasveikinti giminaičio žmonos ir nunešti jai dovanų. Mer- 
gaites lydėjo kunigo šeimynykštis, o kai jojo pro Skikjustadą, pa- 
sirodė šeimininko sūnus ir panoro joti drauge; prieš savaitę jis 
trumpai tarėsi su Ulavu dėl vieno prekybos sandorio... 

Ulavas užkopė į klėties aukštą, nusimetė darbo drabužius, nu- 
siprausė ir apsitaisė šventadieniais. Jis džiaugėsi turėdamas para- 
pijoje šias jaunas giminaites, dabar ir Inguna nebus tokia vieniša. 
Jo ausis pasiekė girdas, kad tėvas Benediktas ir Skikjustado Polas 
ketina apvesdinti Bordą, Polo sūnų, su Signe, ir iš visko matyti, 
jog jaunieji neketina priešintis tėvo valiai, o jie čia, Hestvikene, 
tik džiaugsis, jeigu šitaip būtų sutarta. 

Lauke oras buvo tykus ir šaltas; giedras balkšvas dangus žadėjo 
naktį šalnas. Trobose taipgi buvo šalta, jie gerai pakūrė ugniakurą, 
o kai visi pavalgė, jaunimas, norėdamas apšilti, sumanė pažaisti 
kieme iki sutemstant. Tačiau Inguna nepanorėjo žaisti drauge su 
visais. Ji sėdėjo susisupusi apsiaustu ir, regis, gerokai sušalo; buvo 
labai tyli, tartum kažko prislėgta. Ulavas paliko šokį ir atsisėdo 
greta žmonos, bet netrukus visai sutemo ir visi suėjo trobon. Pa- 
sirodė, kad trys seserys moka galybę visokiausių pokštų, mįslių ir 
žaidimų, kuriuos galima žaisti viduje, turi gražius balsus ir moka 
dainuoti ir apskritai yra gerai išauklėtos, mandagios merginos. 
Tačiau Inguna sėdėjo be nuotaikos, ir Ulavas negalėjo iš visos šir- 
dies linksmintis, nes nesuprato, ko trūksta žmonai. 

Apkabinęs jis privedė Turuną prie Ingunos. Turuna neturėjo 
nė trylikos — dailus ir guvus vaikas. Bet ir ji negalėjo pralinksmin- 
ti šeimininkės. 

Vakare Ulavas kelio galą palydėjo svečius. Buvo gražus oras, 
aukštai padangėje švietė pilnatis, tačiau viršum fiordo jau kilo šal- 
tas rūkas ir tirpdė šešėlius pievose. Ulavas vedė Turunos arklį. 

— Mes nepatinkam tavo žmonai, Ulavai, — tarė mergaitė. 

— Kaip gali šitaip manyti? — atsiliepė Ulavas juokdamasis. — Jūs 
jai nepatinkat! Aš nežinau, kas šįvakar Ingunai užėjo... 

Kai Ulavas grįžo, Inguna jau gulėjo, o kai atsigulė greta, paste- 
bėjo, kad ji verkia. Jis paglostė ją ir paklausė, ko ji susikrimtusi. 


Pagaliau ilgai kamantinėjęs išpešė — jai esą labai negera: tikriau- 

siai dėl to, kad rytą, būdama prieplaukoje, suvalgiusi keletą mo- 
liuskų. Ulavas prašė pačiai jų nevalgyti — jei panorėtų tokio ska- 
nėsto, tegu pasako jam ar Bjornui, ir jie atnešią valgyti tinkamų. 
Paskui paklausė, kaip jai patiko jo giminaitės — ar neatrodo, kad 
jos patrauklios ir malonios merginos. 

— Be abejo, — atsakė Inguna. — Ir labai linksmos buvo tos Ar- 
nės dukterys, — pasakė Inguna tokiu tonu, lyg jai tat nebūtų pati- 
kę. — Ir tu įsišėlai, Ulavai, buvai nepanašus į save. Aš suprantu, 
kad jos tau patinka. 

— Taip, — patvirtino Ulavas, ir jo balsas suskambo džiaugsmin- 
gai, prisiminus tą smagų vakarą. Juk jiems abiem labai pravartu, 
kad jis čia turi tokias malonias ir išauklėtas giminaites. 

Ulavas išgirdo ją sunkiai alsuojant. Netrukus ji sukuždėjo: 

— Paūgėjusios mudvi, Tura ir aš, buvom tau kaip seserys, bet 
neprisimenu, kad tu su mumis kada nors būtum taip pašėlusiai 
linksminęsis ir pokštavęs. 

— Aha, ir taip buvo, — kalbėjo Ulavas. — Bet juk aš gyvenau 
svetimuose namuose, — patylom pridūrė. — Jei būčiau augęs tarp 
savo giminių, tada, manau, tikriausiai nebūčiau buvęs toks tylus ir 
ramus vaikas... 

Neilgai trukus jis pastebėjo, kad ji vėl verkia. Ji taip įsikūkčio- 
jo, kad jis turėjo keltis ir atnešti vandens. Kai uždegė balaną, pa- 
matė, jog Ingunos veidas raudonas ir pabrinkęs, ir persigando — o 
jeigu ji suvalgė ką nors nuodingo. Užsimetęs vieną kitą drabužį, 
išėjo ir atnešė saldaus pieno, privertė ją išgerti, ir tik tada ji ga- 


liausiai pasijuto geriau ir užmigo. 


Vieną dieną prieš pat Visus Šventuosius Ulavas drauge su kitais 
ūkininkais buvo kunigo sodyboje, kur turėjo būti jiems parašyta 
pora laiškų. Tada Ulavas, nepasakysi kad susipyko, o vis dėlto ap- 
sižodžiavo su vienu žmogum, vardu Steinas. 

Prieš jodami namo, dauguma vyrų sustoję apžiūrinėjo Ulavo, 
Auduno sūnaus, jojamą arklį, balta Obuolmušį. Jie jį labai gyrė, 
pripažino, kad gerai prižiūrimas. Paskui ėmė erzinti Steiną: jis 


irgi turįs baltą arklį, bet šis esąs nevalomas ir atrodąs murzinai 

geltonas — iškart esą galima pastebėti, kad šeimininkas jo nepri- 
žiūri. 

Steinas atkirto: 
arklius — aiškus daiktas, riterio tarno jojamas arklys turi būti gerai 
prižiūrėtas. Bet palūkėk, kai paūkininkausi keletą metų, ko gero, 
užmirši savo poniškus įpročius. Patirsi, ką reiškia sena patarlė, 
kad baltas arklys ir gražuolė pati — ne ūkininkui: jam nėr kada jų 
tausoti. 

— Aš tikriausiai taip nenusigyvensiu, kad negalėčiau laikyti dviejų 
baltų arklių, — išdidžiai atsakė Ulavas. — Gal parduotum man savo 
arklį, Steinai? 

Steinas pasakė kainą; Ulavas bemat ištiesė ranką ir paprašė kitus 
patvirtinti sandorį — perkirsti rankas. Tučtuojau buvo sukalbėta, kur 
ir kada Ulavas turi atiduoti sutartus pinigus. Steinas nuėmė nuo 
arklio balną ir nuėjo pas tėvą Benedikt4 pasiskolinti apynasrio. Kiti 
vyrai lingavo galvas ir kalbėjo, kad Ulavas permokėjo. 

— Ką gi... —- Ulavas patraukė pečiais ir nusijuokė. — Nenoriu 
visada būti toks apdairus, kad plėšyčiau utėlę į keturias dalis. 

Jis pasibalnojo naujai pirktą arklį savo balnu ir nujojo, ojo Obuol- 
mušis nurisnojo iš paskos. Kiti vyrai stovėjo ir žiūrėjo jiems įkan- 
din; vienas kitas piktdžiugiškai kikeno. Pajojus žemiau pirmame 
kelio posūkyje raiteliui jau teksią pasigalynėti su arkliu. Ulavas, ma- 
tyt, turėsiąs gerai paprakaituoti, kol pasieks Hestvikeną. 


Inguna sėdėjo viena troboje ir siuvo, tik štai išgirdo kaukšint 
kanopas į kiemo akmenis. Išėjusi prie laukujų durų, nustebusi 
žiūrėjo į savo vyrą: nušviestas blausių rudens saulės spindulių, šis 
sėdėjo ant svetimo nirtaus arklio; jo veidas degė raudoniu, ir jis, 
ir arklys nuo galvos iki kojų buvo apkritę putom, drimbančiom 
nuo apynasrio: arklys kramtė žąslus, stojo piestu, trypė, net aidas 
atsimušė į uolas, ir niekaip nenustovėjo. Ulavas nusijuokė pama- 
tęs žmoną ir ateinantį pasitikti šeimynykštį. 

— Aš tau viską papasakosiu troboje, — prabilo Ulavas; jis nušo- 
ko nuo arklio ir ėjo greta šeimynykščio, vedančio arklį tvartan. 

— Ką tat reiškia? — paklausė ji stebėdamasi, kai Ulavas įėjo. Jis 
sustojo tarpduryje — atrodė lyg įkaušęs. 

— Ar senis namie? — paklausė Ulavas. 

— Ne, nuėjo pajūrin; gal pasiųsti Turę jo pašaukti? 

Ulavas nusijuokė ir uždarė duris. Paskui prisiartino prie žmo- 
nos, pakėlė ją ant rankų nelyginant vaiką ir taip prispaudė prie 
savęs, jog jai net užgniaužė kvapą... 

— Ulavai... — prašė ji persigandusi, — kas gi tau?.. 

— Et, nieko, tik tu esi tokia gražuolė, - sumurmėjo jis vėl kva- 
todamas lyg įkaušęs ir taip smarkiai prispaudė įkaitusį veidą prie 
jos veido, jog ji pamanė, kad nusuks jai sprandą. 


Gerokai po pietų Ulavas patraukė į malūną, o Inguna nuėjo 
viralinėn, kur prie ugniakuro stovėjo rėčka su sūriu, uždengta ke- 
pamąja skarda. 

Dangtis nesandariai dengė rėčką ir vidun pribyrėjo pelenų. Iš 
jos sklido bjaurus kvapas — matyt, perrūgo, nors iš pradžių nie- 
kaip nenorėjo rūgti. Ingunai niekada nesisekė įrauginti sūrių; tie, 
kuriuos sutaisė aną savaitę, vėl ėmė rūgti ir nuslydo nuo lentynos, 
kur buvo padėti džiovinti. 

Jai virpėjo lūpos, kol stovėjo ir iš palengvo negrabiai maišė rėč- 
koje lipnų dvokiantį sūrį. Ji nebuvo gera šeimininkė — visi darbai 
ėjosi sunkiai, nespėriai ir vis nesisekė. Kas kartą, kai kas nors ne- 
nusisekdavo, ji krimtosi — ar nepagalvos Ulavas, kad jo žmona 
niekam tikusi?.. Baigiantis tokiai dienai, kai nesisekė viskas, ko 
tiktai ėmėsi, ją visą skaudėjo lyg keletą kartų kritus ir susimušus... 

Vis dėlto Ulavas neįkaušęs. Iš pradžių ji stengėsi paguosti save 
galvodama, kad jis padaugino to kunigo alaus, kurį taip gyrė. Bet 
Ulavas buvo visiškai blaivus... Širdis jai ėmė daužytis, kai stovėda- 
ma suko galvą: kas apsėdo Ulavą, kad jis kaip nesavam kailyje?.. 
Juk visada buvo meilus, geras ir švelnus ją myluodamas. Ji dažnai 
net norėdavo, kad jis būtų ne toks santūrus... 

Ją prislėgė kažkoks sunkulys — juk jis visuomet būdavo ramus ir, 
nors ir kas nutikdavo, valdydavo savo jausmus. Bet pasitaikydavo 
matyti, kaip jis kartais netekdavo savitvardos. Tačiau net ir aną nak- 

tį, kai atėjo vaikėziškai įniršęs ir pasisakė nužudęs Einarą, jinai juto 
jo meilę, kuri ją tartum saugojo. Jo įsiūtį ji buvo mačiusi vieną sykį, 
ir siuto jis ant jos tik tą vieną sykį; ji tada gulėjo susirietusi, apimta 
mirtinos baimės dėl savo gyvasties, akis į akį su jo iki baltumo įkai- 
tusiu įsiūčiu... Ji neturėjo jėgų to prisiminti ir neprisiminė lig pat 
šios dienos. O šiandien visa iškilo pritrenkiamai aiškiai. Bet šiandien 
juk ji nepadarė nieko, kas galėtų sukelti jam pyktį?.. 

Jai buvo taip gera tuos keturis mėnesius po vestuvių. Ji neju- 
čiom skaičiavo laiką nuo to akimirksnio, kai giminės liudytojų 
akivaizdoje atidavė ją Ulavui, Auduno sūnui. Jis buvo jai toks ge- 
ras, jog prisiminimas baisumų, ištikusių ne per seniausiai, atrodė, 
tik kaip siaubingas sapnas... Ir ji įsitikino, kokie teisingi buvo jo 
žodžiai, kad Hestvikenas — atkampi vieta; čia ji galėjo lengviau, 
nei tikėjosi, pamiršti visa, kas nutiko tenai, šiaurėje. Bet juk jinai 
kaip įmanydama stengėsi parodyti esanti jam dėkinga ir jį neap- 
sakomai mylinti. Jinai lyg ir nepadarė nieko, kas galėjo būti tokio 
keisto jo elgesio dingstis, kai grįžo namo. Ji net bijojo pagalvoti, 
kokia gi iš tikro galėjo būti priežastis... 

O gal šitaip manyti — tikra kvailystė: juk jis taip pasielgė ne iš 
pykčio, gal išvis tiktai savotiškai parodė savo meilę jai — viskas 
kartu. Tiesiog užėjo noras pasiausti ir ėmė su ja žaisti šiurkščiai, 
apdujęs nuo nesutramdomos linksmybės, kurios ji išsigando, 
nes nebuvo pratusi matyti Ulavo tokio. Juk negalėjo jam ko nors 
nutikti — gal kiekvienam vyrui kartais šitaip būna? Teitas irgi 
buvo toks... 

Teitas — ją staiga nukrėtė lyg koks drebulys — Teitas galėjo būti 
toks... Jo atminimas buvo tolimas ir miglotas, kaip ir visa kita, kas 
dingo už akiračio, kai ji, iškeliavusi su Ulavu, vis labiau ir labiau 
tolo nuo to, kas buvo. Bet dabar vėl radosi ir pasibaisėtinai gyvai 
iškilo prisiminimas, kad Teitas kažkada ją turėjo... 

Inguna šūktelėjo, susigūžė visa drebėdama, kai Ulavas staiga 
atsistojo jai už nugaros, — ji negirdėjo, kaip jis įėjo vidun. 

Ulavas stabtelėjo tarpduryje valandžiukę ir žiūrėjo į ją, aukštą, 
liekną, siaurais pečiais, gležną jauną moterį, palinkusią viršum len- 
tos, laibom ilgais pirštais rankom iš palengvo ir negrabiai min- 

kančią sūrius. Po nuometu nematė jos veido, bet nujautė, jog ji 
nepatenkinta. 

Jis susigėdo, kad grįžęs namo su ja taip elgėsi. Vyrui su žmona 
nedera būti tokiam. Baiminosi, kad ji gali pasijusti pažeminta. 

— Gal aš tave išgąsdinau?.. — Ulavas paklausė kaip pratęs ra- 
miai, su švelnaus susirūpinimo atšvaitu. Jis atsistojo šalimais kiek 
suglumęs, paskui atsignybo kąsnelį varškės, kurią ji spaudė į gniu- 
žulus, ir ėmė valgyti. 

— Aš niekuomet nesu dirbusi tokio darbo prieš persikeldama 
čionai, — teisinosi ji. — Dala man niekuomet neleido pamėginti... 
Turbūt gerai neišvarvinau išrūgų... 

— Dar išmoksi, — paguodė vyras. — Mudu turim laiko, Inguna... 
Buvau susierzinęs dėl to arklio pirkimo, tasai Steinas mane bai- 
siai įpykdė, — kalbėjo jis sumišęs, paskui nuleido akis, išraudo ir 
nesmagiai nusijuokė. — Tu Žinai, aš nepratęs elgtis kaip koks kvai- 
lys. Taip apsidžiaugiau, kai tu išėjai pasitikti... — Jis pažvelgė į ją 
lyg prašydamas atleidimo. 

Jis dar žemiau pasilenkė, o skruostai tamsiai išraudo. 

„Matyt, ji dar nelabai moka šeimininkauti, — pagalvojo vyras. — 
Tas neįprastas triūsas ją vargina. Kad tik senis kamaroj šiąnakt 
būtų ramus“ Podagra kamavo ir alino sunykusį jo kūną; dažnai 
naktimis jis ilgas valandas gulėdavo balsiai dejuodamas, ir jauna- 


vedžiai troboje nedaug turėdavo ramybės. 


Ulavas, Ingolfo sūnus, visai sukriošo, vos tiktai jaunasis jo gi- 
minaitis perėmė šeimininko pareigas. Jis daug darbavosi Hestvi- 
kene, bet naudos iš to mažai tebuvo. O dabar senatvės bėdos jį 
visai prispaudė. Jaunieji šeimininkai jam buvo malonūs. Jis buvo 
atrama Ulavui, nors ir pats gerai nežinojo, kodėl yra reikalingas 
tos atramos, — pagaliau gyvena po vienu stogu su žmogumi iš tėvo 
giminės. Jis džiaugėsi, jog Inguna meili ir rūpestinga nukaršusiam 
senoliui. Tiktai truputį sielojosi dėl to, kad jai ne prie širdies nei 
Arnės dukterys, nei jų tėvas, su kuriuo buvo susitikę. Ulavui iš- 
kart patiko tėvo ziminaitis. Hestbeko Arnė turėjo pusšimtį metų, 
buvo jau žilas, bet gražus, stuomeningas; į akis krito jo ir Ulavo, 

Auduno sūnaus, panašūs giminės bruožai. Arnė, Turgilso sūnus, 
labai gražiai pasisveikino su Ulavu ir pakvietė paviešėti per Kalė- 
das. Ulavas tuo labai apsidžiaugė. Bet Inguna neparodė didelio 
noro tenai važiuoti. 

jis džiaugėsi, kad ji bent mėgsta Ulavą, Ingolfo sūnų, nors su 
seniu buvo daug rūpesčių. Dažnai jis nerimdavo naktimis, be to, 
priteršdavo virdamas sau žoleles ir taisydamas tepalus, o senas 
šuo, naktį miegantis drauge su juo, kad ištrauktų podagrą iš šei- 
mininko skaudančios kojos, buvo nešvarus, kandžiojosi ir vagilia- 
vo. Bet Inguna kantriai pagelbėjo seniui, šnekučiavo su juo kaip 
tikra duktė ir neskriaudė šuns. 

Jauniesiems būdavo smagu vakarais klausytis senojo Ulavo 
pasakojimų. Jis pasakodavo be galo be krašto, ką žinojo apie 
žmones ir gimines, apie jų sodybas kaimuose aplink Foldeną. 
Galėjo papasakoti ir apie didelius neramumus, prasidėjusius Sve- 
rei Kunigui atėjus Norvegijon, kaip buvo girdėjęs pasakojant 
tėvą. O už karalių Skulę Ulavas Puskunigis pats kovojęs. Hestvi- 
keno Ulavas, Ulavo sūnus, Ulavo, Auduno sūnaus, prosenelis, 
gynė Sigurdą Ribungą lig paskutiniosios ir kovojo su karalium 
Skule. Bet kai Erės tinge karalium buvo išrinktas hercogas, Ula- 
vas Ribungas surinko vyrus ir su savo trim sūnumis nužygiavo 
šiaurėn jo paremti, o brolis, kunigas Ingolfas, leido sūnui žy- 
giuoti drauge su pusbroliais. 

— Mes anuomet turėjom po penkiolika metų, Turgilsas ir aš, 
bet buvom gana pravartūs. Tą randą pasturgalyje gavau prie Lo- 
kos. Vorbelgenai'“' šaipėsi, kad buvau sužeistas į tokią vietą, bet 
mes atsidūrėm siaurame slėnyje, kur tarp molingų šlaitų tekėjo 
upokšnis, o birkebeineriai įsitvirtino viršum mūsų iš priekio ir iš 
užpakalio; tenai buvom mudu su Turgilsu ir dar trys vaikinukai, 
tarp mūsų, vorbelgenų, buvo nemaža jauniklių. Vieną jų prami- 
nėm Surtu"“, nes jis turėjo raudonus, ugninius plaukus, — nesu 
regėjęs vyro su tokiais plaukais. Kartą, kai su Gudine Geigu bu- 
vom Esterdalene'“", nakvojom nedidelėj sodyboj, mus staiga pa- 
žadino gaisras troboje. „Iu, kipše, miegojai, priglaudęs savo kuo- 
dą prie rąstų sienos“, — tarė Gudinė. „Aha, o tu įpūtei ugnį“, — 

atrėžė Surtas; chi chi chi, jis pasakė ne taip mandagiai, kad galė- 
čiau pakartoti Ingunai girdint, — mes miegojom asloje, Surtas — 
už Gudinės. Galerija jau liepsnojo, bet mes vis dėlto išsigavom 
prasiveržę per ugnį. Birkebeineriai įžūliai padeginėjo sodybas, — 
mes juokavom, kad didžiuma jų, ko gero, pirtininkų ir pirtinin- 
kių vaikai. O dabar paklausykit, kaip mudviem sekėsi, Turgilsui ir 
man, prie Lokos... ne, gal pirma vis dėlto papasakosiu istoriją 


apie tą Gudinę Geigą... 


Ulavas pastebėjo, kad Inguna susijaudino, kai senis nekantrau- 
damas pasiteiravo, ar greit ji pranešianti naujieną. Juodu su Ula- 
vu buvo vedę penkis mėnesius... 

— Darom, ką galim, giminieti, — nusijuokė Ulavas. 

Tačiau senis supyko ir liepė taip lengvabūdiškai nejuokauti, o 
verčiau padaryti įžadus, kad Dievas jiems greitai atsiųstų įpėdinį. 
Ulavas juokdamasis atsakė, kad nėra ko skubėti. O pats pagalvo- 
jo, kad, atrodo, net dabar, kai yra sveikų sveikiausia, Ingunai sun- 
ku šeimininkauti ir duoti darbo trims tarnaitėms. 

Bet Ulavas, Ingolfo sūnus, aimanavo: jis nemanąs, kad ilgai gy- 
vensiąs. Jisai pažino tos giminės keturias kartas: prosenelę, senelį, 
tėvą ir sūnų. 

— Mielai pasveikinčiau ir tavo sūnų, Ulavai, prieš palikdamas 
šiuos namus. 

— Tu dar pagyvensi ir pasveikinsi ne tik mano sūnų, bet ir anū- 
ką, — guodė Ulavas. Tačiau senis nesidžiaugė. 

— Ulavas, Turgilso sūnus, pirmas mūsų giminės vyras čia Hest- 
vikene, dešimt metų buvo vedęs Turą, Ingolfo dukterį, kol juodu 
susilaukė vaikų, o jis krito mūšyje dar prieš sūnums išvystant die- 
nos šviesą. Mano galva, čia buvo Dievo bausmė už tai, kad jis ją 
vedė prieš tėvo valią. Hestvikeno Ingolfas ir Dytrino Turgilsas gy- 
veno nesantaikoje, bet Ulavas, Turgilso sūnus, pasisakė nenorįs 
atsisakyti gerų vedybų tik dėl to, kad kitados per išgertuves du 
seniai susipešė. Tura čia liko paveldėtoja, nes Ingolfas buvo pas- 
kutinis vyras senos Hestvikeno giminės, gyvenančios šitoj sody- 
boj nuo pat Norvegijos pradžios. O Turgilsas Pūkas buvo paskuti- 

nis iš Dyfrino leno dvaro valdytojų giminės. Sverė atidavė sodybą 
ir jauną Turgilso našlę vienam iš savo Žmonių, o pats Turgilsas 
Pūkas buvo vedęs tris sykius. Pravardę jis gavo dar jaunystėj dėl 
šviesių kaip linai plaukų ir švelnaus balto veido odos, ir tą pavel- 
dėjo mūsų laikų giminės žmonės. 

Taigi tu supranti, kad mūsų protėvis turėjo už ką keršyti Sve- 
rei — už paveldimą dvarą, už tėvą ir už tris brolius. O tą žiemą, kai 
jo žmona suprato, kad jų giminė gali turėti viltį išlaikyt sodybą, 
Foldeno apylinkių žmonės sukilo norėdami atkeršyti už karalių 
Magnusą, karūnuotą monarchą, ir nuversti Sverę, neturintį jo- 
kios teisės į karalystę ir norintį pakeisti visus senuosius įstatymus 
ir įvesti naujus papročius. Užutėkių pakraščių ir Oplando, Ranri- 
kės krašto'!* ir nuo Giotos upės!!!, kone visi Norvegijos žmonės 
juos rėmė. Ulavas, Turgilso sūnus, buvo vienas vadų, kurie iš pat 
pradžių stovėjo priekyje ir narsiai kovojo. 

Tu žinai, kas jiems tąsyk nutiko prie Oslo. Velnias padeda saviš- 
kiams, o Sverę Kunigą jis tiesiog ant rankų nešiojo, kol įkurdino 
savo namuose pragare, bent aš taip manau. Ulavas, Turgilso sūnus, 
krito mūšyje ant ledo, bet keletas jo apylinkės vyrų paslėpė kūną ir 
parvežė namo. Tiek daug vyrų krito aplink Ulavo vėliavą, jog birke- 
beineriai neįstengė jo apiplėšti ir namo jis grįžo su kovos kirviu 
rankoje — niekas nevaliojo atgniaužti žuvusiojo kumščio ir ištraukti 
kirvakočio. Bet kai priėjo našlė ir prisilietė prie kirvio, kumštis at- 
sileido, ranka nusviro, o Tura liko stovėti su kirviu, ir tą pat mirksnį 
jos įsčiose sukrutėjo kūdikis, kaip ji vėliau pasakojo pavasarį gimu- 
siems sūnums, tarsi kumšteliu kirto. Kai šie tiek ūgtelėjo, jog galėjo 
suprasti, ji jiems apie tai rytas vakaras vis pasakodavo, ir jie kone 
motinos įsčiose pasižadėjo atkeršyti už tėvą. Tai buvo tas pats kirvis, 
kurį tų dabar turi, - Etarfylgja. Tą vardą jam davė Tura, o anksčiau 
jis vadinosi Jarnglumra. Būdamas vyresnis iš dvynių, Ulavas gavo tą 
ginklą, kai ji pasiuntė vaikus pas žmogų, vardu Benediktas!““, lyg ir 
sūnų karaliaus Magnuso, Erlingo sūnaus. Tai buvo pirma kariauna, 
kurioj šitie broliai tarnavo. 

Savo senelę Turą, Ingolfo dukterį, gerai prisimenu. Ji buvo kil- 


niaširdė, labai išmintinga moteris, dievobaiminga ir gailestinga 

vargšams. Anuomet, kai jinai čia šeimininkavo, o šeimininkavo 
per savo visą amžių, ir tavo senelis, ir mano tėvas jos klausė lig pat 
paskutinės dienos; Hestvikene tada klestėjo žvejyba. Senelės lai- 
vai plaukiojo visu pajūriu, lig pat sienos, prie Giotos upės, pasiek- 
davo net Daniją — supranti, ji stengėsi iššniukštinėti, ar kas ko 
nerezga prieš Sverės giminę. Tura visuomet gaudavo žinių apie 
tokius sumanymus ir ketinimus, ir visi, kas kilo prieš birkebeine- 
rius, sulaukdavo nemenkos Ulavo, Turgilso sūnaus, našlės para- 
mos. Tura neapsakomai mylėjo savo vyrą. Ulavas, Turgilso sūnus, 
buvo žemaūgis, šviesaus gymio, bet kupinas jėgų dailus vyras, mėgs- 
tąs kiek laisviau pagyventi, bet tokie buvo karaliaus Magnuso lai- 
kų vyrai. 

Senelė niekuomet neturėjo gražaus veido. Tuo metu, kiek pri- 
simenu, ji buvo aukšta ir tokia stora, jog čia pro naujos trobos 
duris eidavo šonu ir dvilinka susilenkusi. Ji puse galvos viršijo sū- 
nus, gana aukštus vyrus. Bet gražumo nebuvo graži: didžiulė kumpa 
nosis, net nežinia į ką panaši, akys — nelyginant žuvėdrų kiauši- 
niai, nukaręs pagurklis siekė krūtinę, o krūtys gulėjo ant pilvo... 

Iš pradžių ji pasiuntė sūnus pas Filipą''?, baglerių karalių, bet 
netrukus liko juo labai nepatenkinta, nes manė jį esant suglebusį, 
tingų ir nemėgstantį kariauti. Vos tik minėtasis Benediktas pagar- 
sėjo mūšių laukuose, ji liepė vaikams traukti pas jį. Jo kariauną 
sudarė daugiausia iš visur surinkti bernai ir visokie valkatos, — 
mano tėvas visuomet sakė, kad tasai Benediktas ne per daug tinka 
į karvedžius. Jis buvo neapdairus, nutrūktgalvis ir nelabai protin- 
gas, ojo drąsa mažai galėjai pasikliauti — kartais jis būdavo bailys, 
o kartais — be atodairos drąsus. Bet Uiavas niekuomet nuo jo 
nesitraukė, nes tvirtai tikėjo, kad Benediktas — karaliaus Magnu- 
so sūnus, nors ir nelabai vykęs. Tam Benei taip ėjosi, kad iš pra- 
džių jis surinko tik būrį valkatų, pramintų driskiais, bet paskui 
prie jo prisidėjo vis daugiau ir daugiau dorų ūkininkų, nes neatsi- 
rado kito vyro, galinčio būti vadu. Tik jie norėjo patys vadovauti 
Benei, o ne būti vadovaujami šito būsimojo karaliaus. Po kiek 
laiko, kai sukilo Sigurdas Ribungas, gavęs didikų, senųjų baglerių 
karvedžių paramą, driskių vadai, pačiupę Benę, perbėgo pas Si- 

gurdą, ir Benediktas turėjo tenkintis viena iš Sigurdo Ribungo 
žemesnių karvedžių vietų. Bet Ulavas, Ulavo sūnus, niekada ne- 
pamiršo, kad Benediktas buvo tas ponas, kuriam pirmą kartą pri- 
siekė ištikimybę, todėl ir vėliau jam tarnavo ir jį gerbė. Ulavas 
buvo ištikimas... 

Tura gerai apvesdino sūnus — Ulavas paėmė Morko Astridą, 
Helgės dukterį; juodu tuomet buvo labai jauni, teturėjo po šešio- 
lika metų ir gyveno laimingai, mylėjo kits kitą. Juodu susilaukė 
sūnų: Ingolfo, tavo senelio, jis buvo vyresnis, ir Helgės, kurs žuvo 
prie Nidaroso kovodamas už karalių Skulę, ir Turgilso, visų jau- 
niausio; mudu su juo buvom vienmečiai. Ulavas ir Astrida turėjo 
dvi dukteris: Haldis, ištekėjusią už Oso Ivaro Stolo Hudrheime ir 
Borgnę, vienuolę, malonią, šventą moterį. Ji mirė po metų tau 
gimus... 

Mano tėvas vedė būdamas jau vyresnis, nes norėjo išsimokyti 
kunigu. Pats vyskupas Nikulas, Arnės sūnus, suteikęs kunigo šven- 
timus, mano tėvą labai mylėjo, nes jis buvo be galo dievobaimin- 
gas ir mokslingas žmogus; o knygas perrašinėjo gražiau nei kuris 
kitas vyskupystės kunigas. Mano motina, Bergljota iš Tveito, bu- 
vo guvi moteris, mėgo puoštis ir pokyliauti; juodu su tėvu buvo 
nepanašaus būdo ir nesutarė, nors vaikų turėjo nemaža — penke- 
tas iš mūsų sulaukė brandaus amžiaus. Motina buvo godoka pini- 
gų, o tėvas — dosnus ir turėdavo vogti iš savo klėties jai nežinant, 
norėdamas duoti išmaldą. Nelaimė, apie tai sužinojo miestelėnai 
ir ėmė iš jo juoktis — supranti, kaip nesijuoks: nors kunigas, o 
savo namuose ne šeimininkas. Prisimenu, sykį motina, dėl kažko 
supykusi, paėmė du lapus iš knygos, kurią tėvas ką tik buvo baigęs 
perrašyti, ir sviedė ugniakuran, bet tada jis ją apkūlė. Tėvas buvo 
aukštas ir tvirtas vyras, mokėjęs vartoti ginklą, jis narsiai kovėsi su 
birkebeineriais, bet savo tikėjimo broliams dažniausiai buvo švel- 
nus ir draugiškas, o motina į namus atnešė nesantaiką. Tarp mūsų 
namų Osle ir pajūrio buvo žemės ruožas — nepasakysi, kad geras 
dirvožemis, tik jūros potvynio užliejama žemė, kur augo belapės 
jūržolės ir riogsojo nuogi akmenys. Miestelėnai buvo pratę susi- 
trumpinti kelią į pajūrį čia pramintu taku. Motina norėjo užtverti 


368 SIGRID UNDSET 


šį taką, o tėvui atrodė, kad nedera kunigui vaidytis su kaimynais 
dėl tokio niekniekio. Ir tada dėl šio tako prasidėjo nesibaigiantis 
kivirčas tarp tėvo ir motinos, tarp mūsų ir kaimynų. 

O kai atėjo žinia, kad mūsų šalies kunigai turi gyventi nevedę 
kaip ir kituose krikščioniškuose kraštuose, tėvas liepė motinai va- 
žiuoti į Tveitą ir gyventi iš ūkio pajamų, be to, atidavė jai didelę 
savo turto dalį. Bet jinai, jos giminės, mano broliai ir seserys bai- 
siai supyko, nes giliai širdyje manė, kad tėvas greičiau džiaugiasi, 
nei sielojasi nutraukęs vedybinį gyvenimą. Aš žinau — mano tėvas 
kunigų vedybas visada laikė blogu dalyku, tokios pat nuomonės 
laikėsi ir vyskupas Nikulausas, bet taip buvo įprasta jo jaunystės 
metais, ir jis turėjo paklusti savo motinos valiai. Mano broliai ir 
seserys iškeliavo su motina į kalnus, ir nuo to laiko mes nedažnai 
susitikdavom; Korė, mano brolis, paveldėjo Tveitą, Erlendas gavo 
Osheimą; dabar abu ūkiai padalyti tarp daugybės jų vaikų. Aš li- 
kau pas tėvą — buvau skirtas kunigystei; abu su tėvu gyvenom lai- 
mingai ir Halvardo bažnyčią laikėm tikrais savo namais... Praėjus 


*, aš gavau sub- 


trejiems metams nuo karaliaus Skulės žlugimo 
diakono šventimus. Netrukus mirė senelė Tura... 

Bet norėčiau dar papasakoti apie tavo prosenelį Ulavą Ribungą 
ir jo giminę. Kaip žinai, Ingolfas buvo vedęs Ragną, Halkelio dukte- 
rį, iš Koretorpo, — mat Tura pasirūpino gerai apvesdinti anūką šiam 
vos užaugus; Audunas, tavo tėvas, teturėjo vos kelerius metus, kai 
mes, giminės, iškeliavom prisidėti prie vorbelgenų ir karaliaus Sku- 
lės. Kai Turgilsas išprotėjo, Ingolfas su Ragna nebegalėjo gyventi 
Hestvikene ir vėliau juodu gyveno daugiausia Koretorpe. Bet kartą 
per Kalėdas, kai buvo čia, Ingolfas panoro plaukti drauge su seseria 
Haldis ir jos vyru per fiordą į Osą pas juos paviešėti. Bet plaukiant 
valtis pakliuvo sūkurin ir visi keleiviai prigėrė. 

Ulavas Ribungas pakėlė šitą nelaimę taip ištvermingai, jog ma- 
no tėvas dažnai sakydavo niekuomet nematęs žmogaus, kantriau 
pakeliančio nelaimę; tėvas savo brolio tvirtybę ir jėgą visuomet 
laikė pavyzdžiu, — tuodu dvyniai kits kitą labai mylėjo. Taigi tada 
jis neteko sūnaus, dukters ir žento; Ulavas tepasakė dėkojąs Die- 


vui, kad jo motina ir žmona Astrida mirusios anksčiau, iki negan- 

dai ėmus šluoti jo vaikus. Ir gyveno jis su pamišėliu, iš jo palikuo- 
nių bebuvo tiktai Borgnė, vienuolė, ir Audunas, dar vaikas. Ingol- 
fo našlė vėl ištekėjo ir iškeliavo pietuosna, Elvės apygardon, ir 
Ulavas sutiko, kad Audunas augtų globojamas motinos ir patėvio. 
Tada Ulavas Ribungas priėmė į savo giminę sūnų, sugyventą Tur- 
gilso su tarnaite čia, Hestvikene, bet vaikelis neilgai tegyveno... 

Aš gulėjau patale trečius metus lūžus kojai, kai Ingolfas ir kiti 
paskendo. Savo naštos nenešiau ištvermingai — man buvo be galo 
sunku, kad likau luošas pačioj jaunystėj ir niekuomet negalėsiu 
būti kunigu. Tėvas visuomet man pavyzdžiu rodė Ulavą Ribungą. 
Bet, kaip žinojau, Ulavas labai sielojosi, kai Audunas nepanoro 
antrąkart vesti mirus tavo motinai ir nesutiko likti namie, Hestvi- 
kene, ir kai atrodė, kad jo giminė gali išnykti. 

Bet dabar turim viltį, kad tavo giminė vėl suklestės — judu, tu ir 
tavo žmona, esat jauni, sveiki ir gražūs. Pats gi supranti, kaip aš 
trokštu apglėbti tavo sūnų. Aš pažinau keturias mūsų giminės kar- 
tas, net penkias, jeigu skaičiuosim prosenelę, ir baisiai noriu prieš 
mirdamas išvysti šeštos kartos pirmą žmogų. Nedaug kam teko 
matyti šešias savo giminės kartas. Ir man atrodo suprantama, bran- 
gioji Inguna, kad ir tavo vyras to labai nori, — juk Hestvikene 
gyveno tolimiausi jo protėviai nuo tų laikų, kai atsirado Norvegi- 
ja. Ar girdi, ką sakau, jaunamarte? — tarė jis ir gudriai nusijuokė. 

Ulavas pamatė, kaip ji išraudo. Bet tai buvo ne drovus troški- 
mo ir laimės raudonis — jos veidas užsiplieskė iš gėdos. Patamsė- 


jusiose akyse buvo justi kančia. Iš gailesčio jis nusuko akis į šoną. 

III 


lis išėjo į klėties galeriją ir stovėjo įsmeigusi akis į gausiai 
drimbantį sniegą. Iš apniukusio dangaus aukštybių krintančios di- 
džiulės drėgnos snaigės, sūkuriuodamos ore, atrodė pilkos, bet 
nukritusios darėsi baltutėlės ir gulėjo kaip kibirkščiuojanti balta 
banga, o toliau neaiškiai dunksojo baltos kalnų viršūnės priešais 
Malūno slėnį. 

Žvelgdama ilgiau į tą siaučiančią pūgą, ji pasijuto, lyg pati būtų 
pakelta į orą ir ėmusi pleventi drauge su snaigėmis — tik trumpą 
akimirksnį, o paskui taip smarkiai krito žemėn, jog akyse pasida- 
rė tamsu. Tas kartojosi ir kartojosi. Kamuojantis galvos svaigimas, 
dabar dažnai ją ištinkantis, virsdavo švelniu malonumu, kai ji kil- 
davo aukštyn, o paskui pagaudavo kritimo išgąstis ir ji nieko ne- 
matydavo, visas pasaulis virsdavo pilkais ir juodais ruožais, šmėkš- 
čiojančiais ratu. 

Nuščiuvus žuvėdroms, aplinkui tvyrojo įstabi tyla; ji matė, kaip 
tokiu oru jos tūno uolų plyšiuose ir esti aptūpusios didelius pa- 
krantės akmenis. Kartais jos trumpam šauna aukštyn — patylom, 
be jokio garso. Kai čia atkeliavo, iš pradžių Ingunai atrodė, jog tie 
didžiuliai balti paukščiai, gebantys taip plačiai išskleisti sparnus, 
yra gražesni už visa kita, ką ji kada nors buvo regėjusi, net keistas 
jų krykštavimas ją nuostabiai džiugino. Jinai buvo atvežta į sveti- 
mą kraštą, toli nuo tų vietų, kur nepakenčiamai kamavosi. Kai 
vasaros rytais išeidavo ir girdėdavo jūrą vis pliuškenant ir pliuške- 
nant į papėdę uolos, ant kurios stovėjo, matydavo švytintį, plačiai 


atsiveriantį fiordą, tolimą tuščią krantą anapus jo ir baltas žuvėd- 

ras, skraidančias ir krykščiančias kimiais, nenusakomais balsais, 
tartum dvasias globėjas, ir jai taip paiengvėdavo širdis: pasaulis 
rodėsi toks didelis ir platus, o visa, kas nutiko taip toli toli maža- 
me žemės lopinėlyje, negalėjo prilygti visam pasauliui... Visa, kas 
buvo, reikėjo užmiršti... 

Bet paskui, kai prie fiordo atėjo ruduo, ji ėmė nerimauti dėl 
to, kad čia dingo tyla. Amžinas bangų šniokštimas ir dundesys, 
jūros paukščių rykavimai, audros šėlsmas viršum kalnyno miš- 
kų — nuo viso to jai sukosi galva. Vos tik išėjus kokia nors dings- 
tim į kiemą, vėjas švilpdamas įsisukdavo į ausis ir galvą pripildy- 
davo triukšmo. O lietus ir rūkas, atslenkantys iš jūros, visai pri- 
slėgdavo. Ji prisimindavo rudenį namie — šalnų sukaustytą žemę, 
skaidrų ir skardų orą, kai kirvio kaukšėjimas ar šuns lojimas sklinda 
per visus kiemus; ten dieną saulė prasismelkia pro rytmečio rūką 
ir paverčia šalnos šarmą rasa. Ir jinai ilgėjosi tylos aplink save ir 
jos norėjo klausytis... 

Rodėsi, tartum ji slysta žemyn, dienoms ir metams vis trum- 
pėjant ir tamsėjant. Štai jinai jau pačiam dugne — jau praėjo vi- 
duržiemis, o dabar vėl ėmė kilti aukštyn. Jautėsi visiškai bejėgė 
galvodama, kad reikės kopti ligi pat viršaus. Netrukus saulė ims 
kilti vis aukščiau ir aukščiau, ir greitai kasdien bus vis labiau ma- 
tyt, kad artėja šviesesnės ir ilgesnės dienos, artėja pavasaris. Tik 
jai rodėsi, tarsi žiūrėtų į aukštą kalną, į kurį reikia įsiropšti su visa 
ta našta, — ją dabar tikrai žinojo nešanti; apie tai galvodama juto 
silpnumą, ir jai svaigo galva... 

Oras buvo tykus tykus, nors kartais ir imdavo pustyti, sūku- 
riuodavo snaigės ir galiausiai krisdavo į žemę. Jūra juodavo nely- 
ginant ketus, kai matydavo jos sklypelį, o švelniame snieguotame 
ore dusliai ir vienodai gaudė bangų mūša. 

Viską aplinkui buvo apklojęs sniegas, net ir takas prieplaukon 
užpustytas. Mergų pėdas į tvartą ir jos pačios pėdas irgi užnešė 
sniegas. O kai imdavo tvenktis pirmi sutemų šešėliai, visas tas 
baltumas pilkėdavo ir blukdavo. 

Staiga atsivėrė stovinčios žemai laukuose pirties durys ir išvir- 


tusiame baltų garų debesyje ji pamatė nuogų vyrų kūnus, tam- 

suojančius sniego baltybėje. Jie bėgo aukštyn daržinėn, kur buvo 
palikę drabužius, o lėkdami su šūksmais ir juoku voliojosi po pus- 
nis. Ji pažino Ulavą ir Bjorną, išėjusius pirma; juodu galynėjosi ir 
svaidėsi sniegu. 

Inguna pakėlė geldą su raugintom žuvim ir užmetė savo ap- 
siaustą ant jos. Gelda buvo tokia sunki, jog turėjo nešti ją abiem 
rankom; jinai negalėjo žiūrėti sau po kojų nei turėjo į ką atsispirti 
ir bijojo, kad nepaslystų ant apsnigtų akmenų. Tirštėjo prieblan- 


da, o nuo raibuliavimo prieš akis jai dar labiau ėmė kvaisti galva. 


Ulavas įėjo vidun, nužingsniavo per trobą ir atsisėdo garbės 
vieton prie galinės sienos. Jis, išalkęs ir nuilsęs, juto malonų su- 
glebimą, žinodamas, jog sulaukė šeštadienio ir jog trys moterys 
tūpčioja aplinkui nešdamos į stalą valgius. 

Raudonai tvieskė ugniakuro liepsnos ir lyžčiojo mažais plokš- 
čiais liežuvėliais baigiančius degti rąstagalius, tačiau ir trobos prie- 
blandoje šeimininko vietoje sėdintis vyras įžiūrėjo, kad viduje ne 
per seniausiai pasidarė jauku. Stalas dabar stovėjo prie galinės 
sienos žemių suolo, garbės vietoje padėtos pagalvės, o jam už nu- 
garos rąstų sieną dengė kilimas. Greta, senojoje vietoje, kabojo 
Etarfylgja kartu su Ulavo didžiuoju dviejų rankenų dvipusiu kala- 
viju ir skydas su vilko galva ir trim mėlynom lelijom. Aplink lovą 
prie pietinės sienos, kur miegojo šeimininkai, kabojo mėlynai raš- 
tuota užuolaida. 

Iš kamaros smelkėsi silpna šviesa — senis gulėdamas prodainiu 
kalbėjo vakarines maldas. Tėvas Benediktas tegu sau šneka, ką 
nori, pagalvojo Ulavas, jo giminaitis — ganėtinai mokytas žmogus, 
jis meldžiasi ne prasčiau už bet kurį kunigą. Kai senis baigė mels- 
tis, Ulavas, Auduno sūnus, jį pašaukė ir paklausė, gal norėtų ateiti 
su jais pasistiprint. 

Senis atsakė verčiau norįs, kad jam atneštų į lovą truputį alaus ir 
košės. Inguna negaišuodama prikrovė dubenėlį ir nunešė jam valgį. 
Tuo tarpu pro duris įžengė šeimynykščiai ir Bjornas, nešinas glėbiu 
malkų, kurias numetė aslon. Jis pakurstė ugnį, plačiai atvėrė lauku- 


jes duris ir atidarė aukštinį — ant šnypščiančių žarijų ėmė virsti snie- 

gas. Inguna liko pas senį, kol įsidegė malkos ir iš trobos išrūko gai- 
lūs dūmai. Tada Bjornas užvėrė duris ir uždarė aukštinį. 

Inguna įėjusi atsistojo prie savo stalo. Ji peiliu padarė kryžių 
ant duonos kepalo prieš pradėdama jį raikyti. Penki vyrai, sėdin- 
tys ant suolo, valgė tylėdami, ilgai ir daug. Inguna, sėdėdama ant 
lovos krašto, užvalgė truputį žuvies su duona; ji džiaugėsi, kad 
lašišos gardžios, nė kiek neperraugintos... Alus, dar kalėdinis, ga- 
lėjo būti geresnis, bet miežiai salyklui buvo negryni, perpus su- 
mišę su piktžolių sėklom... 

Jinai žvilgtelėjo į savo vyrą. Drėgni jo plaukai buvo patamsėję, 
antakiai ir trumpa barzda gelsvavo it auksas šįvakar išraudusiame 
ir vėjo nupūstame veide. Atrodė, kad valgis jam patinka... 

Visos trys tarnaitės sėdėjo ant suolo prie lovos, prieš ugniaku- 
rą, ir valgė. Herdis, jauniausia, tolydžio kažką vis šnibždėjo ki- 
toms ir kikeno, — tai buvo jukus ir smagus vaikas. Ji rodė kitoms 
merginoms raginį šaukštą, kažkieno padovanotą, ir nesusilaikiusi 
prunkštelėjo, paskui persigandusi pažvelgė į šeimininkę, mėgino 
susiturėti, bet vis tiek nesitvėrė juoku... 

Vos tik pavalgę šeimynykščiai išėjo. Vyrai nuo pat ankstaus ryto 
žvejojo fiorde, o rytoj jie irgi negalės ilgai gulėti, nes iš Hestvike- 
no bažnyčion gana toli, ypač dabar, kai tokie sunkiai pravažiuoja- 
mi keliai. 

Ulavas užėjo pas giminaitį — prieš gulant poilsio jam visada 
reikėdavo ką nors pagelbėti. Ulavas, Ingolfo sūnus, eidamas gulti 
buvo šnekus ir norėjo sužinoti, kaip sekėsi žvejyba, kas nuveikta 
per dieną. Ir po kiekvieno jaunojo Ulavo atsakymo jis prisimin- 
davo vieną ar kitą dalyką, kurį būtinai norėjo papasakoti. 

Kai Ulavas grįžo trobon, Inguna sėdėjo ant žemo suoliuko prie 
ugniakuro ir šukavosi plaukus. Ji buvo pusiau nusirengusi, tik su 
trumparankoviais drobiniais marškiniais ir berankove raudonai 
rudo milo apatine palaidine. Vešlūs tamsgeltoniai plaukai lyg ap- 
siaustas gaubė grakštų, vos vos gunktelėjusį jos liemenį; pro juos 
švietė laibos, baltos rankos. 

Ulavas priėjo iš užnugario, suėmė palaidus žmonos plaukus ir 


įkniaubė į juos veidą — kaip maloniai jie kvepėjo. 

— Jokia moteris neturi tokių gražių plaukų kaip tu, Inguna! — 
Jis prisitraukė jos galvą ir žiūrėjo į atverstą veidą. — Bet nuo Kalė- 
dų kažko sumenkai, mano mieloji! Nesiplėšyk per daug su dar- 
bais, jei nevalioji, aš to nenoriu! Ir privalai daugiau valgyti, ant- 
raip imsi ir taip susibaigsi, jog iš tavęs nieko nebeliks, o jau pas- 
ninkas visai Čia pat. 

Jis nusivilko striukę ir marškinius, atsisėdo prie ugniakuro at- 
sukęs nugarą į ugnį. Matant nuogą vyro liemenį — raumenų žais- 
mą po balta it pienas oda, kai jis pasilenkęs traukėsi nuo kojų 
batus, jaunai moteriai skaudžiai sugėlė širdį. Regėdama jį esant 
tokį sveiką, jinai dar labiau pajuto savo bejėgiškumą. 

Ulavas pasikasė mentes, ir ant šviesios odos ištryško keletas 
raudonų it vynas kraujo lašelių. 

— Šaunus pirtininkas tasai Bjornas, — juokėsi Ulavas. Paskui 
pasilenkė prie kalės, gulinčios su šunyčiais ant maišo prie ugnia- 
kuro, paėmė vieną iš jų. Pakeltas prieš šviesą šuniukas suunkštė — 
jis jau buvo bepradedąs regėti. Kalė dusliai suurzgė. Ulavas nese- 
niai nusipirko šuningą kalę ir taip brangiai sumokėjo, jog žmonės 
kraipė galvas neatsistebėdami jo poniškumu. Tačiau šuo buvo ypač 
geros veislės: švelnios it šilkas nukarusios ausys, trumpas plau- 
kas — puikus pėdsekys. Ulavas patenkintas paglostė šuniukus: at- 
rodo, visi penki tokios pat veislės kaip motina. Juokdamasis pa- 
dėjo vieną žmonai į skreitą, o pats stovėjo šalimais, pralinksmin- 
tas vis pikčiau urzgiančios, bet nedrįstančios pulti kalės... 

Mažas pilvotas padarėlis, dar sunkiai bepastovintis ant kojyčių, 
nenustygdamas vietoje šliaužiojo, baksnojo snukučiu Ingunai į ran- 
kas ir jas laižė. Jis buvo toks minkštas, lyg be kaulų, ir staiga Ingu- 
nai pasidarė bloga, gerklėje tarsi įstrigo kamuolys. 

— Atiduok jį motinai, — ištarė silpnu balsu. 

Ulavas pažvelgė į ją ir liovęsis juoktis padėjo šuniuką prie kalės. 


Torės mėnuo praėjo, atėjo Gjo mėnuo!“ ir uždengė fiordą le- 
du net toli į pietus nuo Jelundo. Dienos darėsi ilgos ir šviesios. 
Atokiau nuo kranto, kur fiordas buvo neužšalęs, viršum vandens 


kilo speiguotas ūkas, ir giedrom dienom, kai dangus būdavo aukš- 

tas, žydras ir šviesdavo saulė, visas pasaulis kibirkščiuodavo apkri- 
tęs baltu šerkšnu. Ulavas ir Bjornas drauge eidavo medžioti. 

Inguna vaikščiodama galvojo: kaip ilgai ji galės tatai slėpti? Ją 
smaugė ašaros; sugniužusi ir nusiminusi, ji žinojo, kad dabar nerei- 
kia nieko slėpti: juk ji Hestvikeno Ulavo žmona ir pagimdys kūdikį 
senojoj sodyboj, kur ta pati giminė gyveno nuo seniausių laikų. Bet 
jai buvo taip negera, jog norėjo lįsti po žemėm ir ten tūnoti... 

Ji suprato, kad Ulavas numano, kas jai per liga. Bet pati apie tai 
nevaliojo jam žodžio ištarti. Pasninkavo drauge su kitais, nors al- 
kis čiulpė krūtinę iki skausmo. ji pastebėjo, kad Ulavas vis daž- 
niau ir dažniau žiūri į ją paslapčiom lyg stebėdamasis, su akyse 
slypinčiu nuogąsčiu. Paskui ilgai vaikščiodavo tylus. Jos širdį už- 
guldavo baimė matant jį šitokį, susirūpinusį ir besistebintį ja. Ta- 
čiau niekaip neprisivertė nors ką jam pasakyti. 

Atėjo sekmadienis; juodu grįžo iš bažnyčios ir valandėlę trobo- 
je buvo vieni. Ulavas sėdėjo ant suolo; kai Inguna ėjo pro šalį, jis 
nutvėrė jai už riešo ir nepaleido. 

— Mano Inguna, padaryk paslaugą Ulavui, Ingolfo sūnui, ir pa- 
sakyk jam apie tai. Man regis, jis vargu ar pratrauks pavasarį. Pati 
žinai, kaip jis to laukia! 

Inguna palenkė galvą, visa išraudusi kaip ugnis. 

— Gerai, — klusniai sušnibždėjo. 

Vyras prisitraukė ją artyn ir pasisodino ant kelių. 

— Kas tau yra? — tyliai paklausė. — Ko tu tokia nelinksma, Ingu- 
na? Gal labai vargina tave tasai svečias? O gal tu ko bijai? 

— Bijau! — Akimirksniu jaunoji moteris užsiplieskė, tarsi pabu- 
do jos senasis ūmus „aš“ — Pats žinai, kas man yra... Tu man esi 
buvęs tiktai geras, o dabar aš kasdien vis galvoju, kad nesu to verta! 

— Nutilk! — Ulavas smarkiai suspaudė jai ranką. Inguna pama- 
tė, kad Ulavo veidas tarsi užsisklendžia. Kai prašneko, balsas buvo 
prislėgtas, nors stengėsi kalbėti ramiai ir maloniai. 

— Negalvok apie tai, Inguna, ką verčiau mums pamiršti. Nėra 
reikalo mudviem žadinti senų prisiminimų, kurie... kurie... Juk 
pati žinai, kad karštai tave myliu, todėl niekuomet tau nebūsiu 


kitoks, o tik geras. 

— Oi, aš būčiau dar blogesnė, jei galėčiau viską užmiršti! 

Jinai atsiklaupė prieš jį, įkniaubė galvą jam į kelius ir pabučiavo 
ranką. Ulavas staigiu judesiu atitraukė ranką, pašoko ir norėjo 
pakelti žmoną. Inguna atsilošė jo rankose ir, žvelgdama vyrui tie- 
siai į akis, lyg ožiuodamasi pasakė: 

— Dievaži, aš žinau, jog tu mane myli, bet abejoju, Ulavai, kad 
jeigu mėginčiau būti tokia kaip seniau — įnoringa ir išdidi — ir 
nuolatos reikalaučiau leisti man spręsti už mudu, manau, vargu ar 
tu tą pakęstum po visko, ką aš tau esu padariusi, ir ar mane labai 
mylėtum... 

— Nutilk gi!.. — Ulavas ją paleido. 

— Aš dažnai beveik noriu, kad būtum man rūstus kaip aną kar- 
tą, kai grasinai... 

— Verčiau nenorėk, — tarė jis su šaltu šypsniu, taip gerai pažįs- 
tamu iš seniau. 

Tačiau bemat stipriai apkabino ją ir prispaudė jos galvą sau prie 
krūtinės. 

— Neverk, — paprašė. 

— Aš neverkiu. — Ulavas pakėlė jos galvą ir pažiūrėjo į akis, ir 
jam pasidarė kažkaip keistai negera. Jau geriau ji būtų verkusi. 


Laikui bėgant Ulavas kartkartėm pajusdavo kažkokią kaustan- 
čią baimę. Jam rodėsi, tartum viskas veltui. Veltui tai, ką sumokė- 
jo, kad išsipirktų sau ir jai ramų gyvenimą, veltui paskandino savo 
nuoskaudą giliausiose sielos gelmėse, viską užliejęs ankstesnės mei- 
lės srautu: gyventi su Inguna jam buvo taip smagu ir įprasta nuo 
vaikystės; ją apkabindamas jis prisimindavo pirmą savo gyvenime 
svaigulį... Niekada neleido jai pastebėti, jog prisimena jos... sil- 
pnybę, kaip dabar pats vadino. O dabar jisai jautėsi bejėgis ir ma- 
tė, kad negali įveikti gėdos, graužiančios jai širdį. 

Dabar, matydamas ją apsunkusią, ir pats niekaip neįstengė at- 
sikratyti minties, kad tas kūdikis nebus jo pirmagimis. 

Iš pradžių, kai juodu čia apsigyveno, jam labai patiko tylus jos 
būdas, nes suprato, kad džiaugsmas padarė ją švelnia ir klusnia 
žmona. Bet dabar jam buvo skaudu. Juk jinai sakė teisybę — jeigu 

ji būtų tokia kaip seniau, kai norėjo viršauti ir visada laukė iš jo 
paklusnumo, dabar jis to nebūtų pakentęs... 

Jis atsitiesė, lyg būtų iš naujo užsimetęs ant pečių savo naštą. 
Namie visada buvo ramaus būdo ir patenkintas; žmonių kalbina- 
mas atsakinėdavo žvaliai ir, rodos, džiaugėsi, kad sena šaknis išleis 
naują atžalą. Buvo meilus žmonai ir mėgino pats save paguosti: 
Inguna niekada nebuvo stipri, o ši negalia gerokai pakirto menkas 


jos jėgas. Tada ir praeis niūri nuotaika, kai ji vėl bus sveika. 


Senasis Ulavas, Ingolfo sūnus, pavasariop visai pasiligojo, ir Ula- 
vas, Auduno sūnus, slaugė jį kaip įmanydamas. Dažnai jis miego- 
davo kamaroje drauge su giminaičiu: seniui staiga imdavo ir pri- 
reikdavo vienokios ar kitokios pagalbos. Kiaurą naktį čia degdavo 
varvelio spingsulė, o Ulavas gulėdavo kailiniame maiše asloje. Kai 
negalėdavo užmigti, Ulavas vyresnysis valandų valandas pasako- 
davo, ir dabar jis kalbėdavo tik apie giminaičius — kaip Hestvike- 
no vyrai įsigijo turtus ir ėmė pasiturimai gyventi ir kaip tie turtai 
išslydo jiems iš rankų. 

Kartą naktį, kai juodu gulėdami šnekučiavo, Ulavas jaunesny- 
sis paklausė savo bendravardį apie Mėšlabarzdį. Visa, ką sužinojo 
apie jį, tebuvo nuotrupos, o ir jos buvo neką malonesnės kaip ir 
tai, ką pats prisiminė apie pamišėlį. 

Senis Ulavas tarė: 

— Aš lig šiolei nedaug tepasakojau tau apie jį, bet dabar, kai 
tapsi mūsų giminės galva, tu privalai žinoti. Ar tavo pati miega? — 
paklausė. — Bus geriau, jeigu ji negirdės... 

Teisybė, ką apie jį pasakoja žmonės, kad buvęs žiaurus mote- 
rims ir daug jų apvylęs. Ir ne vienas piktai kalbėjo apie mane, nes 
aš, būsimas kunigas, bičiuliavaus su juo. Bet Turgilsas man buvo 
mylimiausias iš visų žmonių pasaulyje; nieku gyvu nesuprantu kalbų 
apie nedorą jo gyvenimą, nes nė sykio nesu regėjęs, kad jis būtų 
ieškojęs moters draugijos ar kibęs prie jaunų merginų, kai būda- 
vom vaišėse ar pasilinksminimuose. O kai šeimyninėj kartais jau- 
ni bernai sušnekdavo apie moteris ir palaidą gyvenimą, Turgilsas 


tylėdavo ir pašaipiai šypsodavos, ir niekuomet nesu girdėjęs jo 

begėdiškai ar šiurkštokai šnekant. Teisybę pasakius, jis buvo ty- 
laus ir ramaus būdo, drąsus, mokąs vartoti ginklą vaikinas. Ar tu- 
rėjo kitų draugų, be manęs, nežinau, o mudu su juo nuo mažens 
buvom tarsi įbroliai. Aš sielojaus dėl netikusio jo gyvenimo, bet 
niekuomet nedrįsau pusbroliui prieštarauti. Tėvas irgi labai my- 
lėjo Turgilsą, bet nešykštėdavo jam rūsčių žodžių: primindavo, 
kad ateis visų mūsų laukianti diena, kai reikės stoti Viešpaties 
akivaizdon ir atsakyti už savo darbus. „Būtų buvę geriau, Turgil- 
sai, — neretai sakydavo mano tėvas, — jei būtum paskandintas fiorde 
su girnapuse ant kaklo, kaip anie nevidonai paskandino Dievo 
numylėtinį šventąjį Halvardą, kai šis norėjo apginti vargšę paprastą 
moterį, o tu šitiek tų paprastų vargšių išniekini...“ Turgilsas nie- 
kada neatsikalbinėdavo. Gal Iurgilsas turėjo kokią slaptą galią: 
niekuomet nesu regėjęs, kad jis būtų priėjęs prie moters, prisė- 
dęs greta ir ją šnekinęs, bet esu pastebėjęs, jog tereikėjo jam tik 
pažvelgti, ir jos subruzdavo — turbūt jis gebėjo nužiūrėti. Turėjo 
jis savotišką galią ir vyrams. Kai vorbelgenų dainelė buvo sudai- 
nuota, Turgilsas ėmėsi padėti vyskupui, o vėliau tapo jo raitelių 
vadu. Vyskupas, girdėdamas negeras paskalas, ne kartą norėjo jį 
išvyti. O kai privylė Astridą, Besės dukterį, ir susimylėjo su Steino 
Herdis, vyskupas grasino jį atskirti nuo bažnyčios, paskelbti už 
įstatymo ribų ir ištremti iš miesto, bet niekaip prie to nepriėjo... 

Tai buvo apie Kalėdas, praėjus septyneriems metams nuo kara- 
liaus Skulės žlugimo; tada Turgilsas laikėsi namie, Hestvikene, o 
per gavėnią Besė drauge su sūnumis ir Ulavas, mano dėdė, nujojo į 
Oslą ir sutarė, kad Turgilsas tučtuojau po gavėnios ves Astridą. Va 
tada vienintelį sykį Turgilsas prašneko su manim apie tuos reikalus: 
girdi, jis labiau norėtų likti čionai, o ne važiuoti pas žmoną, tačiau 
Besė ir jo sūnūs esą tokie lemti žmonės, jog dabar nebeišsisuksiąs, 
turėsiąs imti Astridą. Bet aš supratau, kad jinai jam atgrasi. Man 
galva tiesiog neišnešė, kad vyras gali įstumti bėdon tokią jauną mer- 
gaitę jos per daug nemylėdamas. Bet Turgilsas atsakė nieko negalįs 
padaryti — paskui jos visos jam pasidarančios atgrasios... 

Viešpats tepasigaili jos sielos... Neilgai trukus jis sutiko Her- 


dis, Karlo dukterį, ir neparvažiavo namo sutartuvėms su Astrida. 

Ulavas buvo visas kaip nesavas iš gėdos ir įtūžio dėl sūnaus poel- 
gio, bet Turgilsas pasakė verčiau pabėgsiąs iš šalies, nei per prie- 
vartą vesiąs moterį, kurios akyse negalįs matyti. O kai paplito pa- 
skalos apie Turgilsą ir Herdis, pasidarė dar blogiau; ir mano dėdė 
Ulavas, ir tėvas, ir vyskupas jam grasino ir įkalbinėjo jį, bet Turgil- 
sas nieko nepaisė. Astrida, Besės duktė, nors ir ne per daug iš- 
vaizdi, bet buvo jauna ir skaistveidė, o Herdis, Karlo duktė, turė- 
jo geltoną riebią odą, buvo trylika metų vyresnė už Turgilsą, augi- 
no aštuonetą vaikų, tad niekas negalėjo perprasti, kaip čia yra, ir 
žmonės manė, kad "Turgilsas buvęs užburtas. Aš ir pats maniau, 
kad čia gal bus įsimaišęs nelabasis: ėmęs ir užvaldęs Turgilsą, kai 
šis taip negailestingai pasielgė su jaunute Astrida. Aš ėmiau ir pa- 
sakiau jam, jis tik išblyško, veidas persimainė, aš tiesiog išsigan- 
dau, o jis atsakė: „Manau, tu turi tiesą, giminieti. Bet dabar jau 
po laiko“ Kad ir kaip jį prašiau, kad ir kaip įkalbinėjau, bet buvo 
tas pat, lyg būčiau šnekinęs kalno uolą. Po kelių dienų pasklido 
žinia, kad mirė Steino Jonas, Herdis vyras. 

Ulavas, Auduno sūnus, kilstelėjo kailiniame maiše ir pasibaisė- 
jęs įsmeigė akis į senį, bet Ulavas, Ingolfo sūnus, nieko nepasakė, 
kiek pagulėjo žodžio netardamas, paskui tyliai, vargais negalais 
prabilo: 

— Jisai grįžęs namo iš subuvimo, apsinakvojęs kelyje, jį lydė- 
jęs dvejetas ištikimų vyrų — staiga kritęs pakelėje ir bemat pasi- 
miręs. Jonas buvo senas ir sukriošęs, dievaži, aš tikiu, nei Her- 
dis, nei Turgilsas čia niekuo dėti. Bet gali įsivaizduoti, kiek žmo- 
nės visko prišnekėjo, kai išgirdo, jog Turgilsas ketinąs vesti našlę. 
Ulavas Ribungas pasakė norįs, kad prieš tam nutinkant Besės 
sūnūs nudėtų Turgilsą, ir pridūrė, jog kol Astrida gyvens kaime 
netekėjusi drauge su Turgilso sūnum, jis nepakęsiąs, kad jo sū- 
nus darytų dar didesnę gėdą jos giminėms ir vestų kitą. Bet 
jeigu teisybė, kad jo sūnus tiek puolė, jog pamilo ištekėjusią 
moterį, jis pats prašysiąs Viešpatį pasiųsti Turgilsui kuo sun- 
kiausią bausmę, jei šis neatsisakys nuodėmingo gyvenimo, ne- 
padarys atgailos ir nemes paleistuvės. O jeigu Turgilsas suma- 


nytų ją vesti, tėvas jį surišiąs kaip beprotį... 

Netrukus staiga pasimirė ir Herdis. Aš buvau pas Iurgilsą tuo 
laiku, kai atėjo toji žinia... Negaliu tau net apsakyti, kas darėsi Tur- 
gilsui, — iš pradžių jo akys baisiai išsiplėtė — niekuomet tokių nebu- 
vau regėjęs, paskui labai susiaurėjo, ir jis pats sukrito, susmuko. Bet 
neištarė nė žodžio, per kitas dienas darė, ką privalėjo daryti, tarsi 
nieko nebūtų nutikę, o aš nujaučiau, kad jo viduje kažkas bręsta, ir 
parėjęs iš bažnyčios nesitraukiau nuo jo nei dieną, nei naktį. Aš 
pastebėjau, jog jis nori mane matyti šalimais; tiesiog nežinau, kada 
jis miegodavo; guldavo nenusirengęs, nei prausdavosi, nei skusda- 
vosi, pasidarė kažin koks keistas, pats į save nebepanašus. 

Herdis palaidojo prie Akerio bažnyčios. Po savaitės vyskupas pa- 
siuntė Turgilsą į Akerį, aš jį lydėjau. Buvo šventės išvakarės, ir vie- 
nuolyno sodybos nuomininkas pasiūlė mums išsimaudyti pirtyje; 
aš įkalbėjau Turgislą nusiskusti bjaurius rudus barzdos gaurus, nu- 
kirpau jam plaukus. „Na, dabar esu pasiruošęs“, — tarė Turgilsas ir 
taip keistai nusišypsojo, jog man negera ant širdies pasidarė, ir pa- 
mačiau, kad jo veidas sulysęs, suvargęs, oda ir plaukai dar labiau 
nubalę, o akys didžiulės, išblukusios, atmiešto pieno spalvos. Vis 
dėlto jis tebebuvo gražus, bet kai sėdėjo ant suolo nekrutėdamas, 
įsistebeilijęs prieš save, mažai panėšėjo į gyvą Žmogų. 

Galiausiai aš priguliau ant lovos ir užmigau. Mane prižadino 
beldimas į duris, tris kartus, ir aš pašokau. 

Turgilsas pakilo ir žengė tartum miegodamas. „Čia atėjo ma- 
nęs paimti...“ 

Aš prišokau ir jį nutvėriau; vienas Dievas težino, kaip man tą 
valandą atrodė, bet jis mane atstūmė, o į duris kažkas vėl pasibeldė. 

„Paleisk, — tarė Turgilsas. — Aš turiu eiti...“ 

Jaunystėj buvau aukštas vyras, kur kas aukštesnis už Turgilsą, ir 
labai stiprus, bet ne toks stiprus kaip Turgilsas — šis buvo kresnas, 
neaukštas kaip tu ir baisiai jėgingas. Apkabinau jį norėdamas su- 
laikyti, o jis pažvelgė į mane, ir aš supratau, kad žmonės negalės 
jam pagelbėti... 

„Čia Herdis, — tarė jis, o į duris kažkas triskart vėl pabeldė. — 
Paleisk mane, Ulavai. Kitiems aš niekuomet nieko nesu žadėjęs, 


o jai pažadėjau sekti iš paskos gyvas ar miręs... 

Jis taip sviedė mane šalin, jog aš išsitiesiau asloje, o jisai išėjo, 
bet aš pašokau, čiupau kirvį ir nulėkiau jam įkandin. Teatleidžia 
man Viešpats, jeigu būčiau paėmęs brevijorių ar kryžių, būtų bu- 
vę geriau, bet nesižinojau ką darąs. Tada buvau jaunas ir širdyje 
jaučiausi esąs labiau kareivis nei kunigas ir labiau pasiklioviau plienu 
ir kardo ašmenimis. 

Kai išpuoliau kierman, išvydau juos prie tvirtovės tvoros. Švietė 
mėnuo, pro jį plaukė debesys, buvo atlydys, juodavo žemė, nes 
tais metais pas mus sniego nebuvo. Nepaisant to, buvo taip švie- 
su, jog kai išbėgau pro vartus, išvydau juodu traukiant priešais per 
lauką: numirėlė ėjo pirma, panaši į rūko tumulą ir vos lietė kojo- 
mis žemę, jai iš paskos skuodė Turgilsas, o aš nusekiau paskui 
juos. Tuo metu pasirodė mėnuo, ir aš pamačiau, kad Herdis su- 
stojo; supratau, ko ji nori, tada sušukau: „Jis pažadėjo eiti tau iš 
paskos, tą ir turi daryti, bet nepažadėjo eiti pirma tavęs... 

Man neatėjo galvon mintis Viešpaties vardu liepti jai paleist 
savo auką. Jau buvom netoli bažnyčios, mėnuo truputį apšvietė 
jos mūro sieną. Numirėlė įsmuko pro kapinių vartus, Turgilsas 
nulėkė iš paskos, o aš šokau paskui juos ir suskubau pro vartus 
pačiu laiku — pamačiau, kaip Herdis, stovėdama prie bažnyčios 
sienos, tiesia ranką Turgilsui. Atsivėdėjęs sviedžiau kirvį, šis pra- 
lėkė Turgilsui viršum galvos ir atsimušė į akmeninę sieną. Turgil- 
sas parpuolė, bet tučtuojau juodu užgriuvo mane iš užpakalio ir 
taip trenkė į žemę, jog dešinė mano koja lūžo trijose vietose — per 
klubą, kelį ir pėdą... 

Nežinau, kas buvo paskui, tik žmonės, atėję į rytmetines pa- 
maldas, mus rado. Nuo tada Turgilsas pasidarė toks, kokį jį prisi- 
meni, — jis neteko proto ir buvo silpnesnis už žindomą kūdikį, tik 
kad galėjo vaikščioti. Kai prisiartindavo prie kokios aštrios gele- 
žies, imdavo kaukti lyg žvėris ir puldavo ant žemės, iš burnos jam 
virsdavo putos, o juk kažkada vartojo ginklą mikliausiai iš visų tų 
vaikinų, kuriuos buvau sutikęs. Girdėjau, kad jo plaukai visai nu- 
balo jau pirmą žiemą. 

Metai iš metų aš gulėjau lovoj su lūžusia koja; per pirmus me- 


tus iš žaizdų ėjo kaulų skeveldros, tekėjo pūliai ir taip dvokė, jog 

aš nepakenčiau pats savęs; ir daugybę sykių meldžiau Dievą rau- 
dodamas, kad leistų numirti, nes, kaip man rodėsi, taip baisiai 
kentėjau. Bet greta buvo tėvas ir man pagelbėjo ir prašė mane 
nešti savo naštą, kaip vyrui ir krikščioniui dera. Galiausiai koja 
sugijo, bet kai, penkioms žiemoms praėjus, atvažiavau čionai, Tur- 
gilsas manęs nebepažino. Ulavas Ribungas prašė manęs čia nesi- 
rodyti, nes jam esą sunku žiūrėti į sūnėną, klibikščiuojantį kaip 
kokį sukriošėlį, — anuomet vaikščiojau su ramentais — ir matyti, 


ką padarė jo sūnus. 


Seniui užmigus Ulavas dar ilgai nesumerkė akių. Jo giminės 
žmonės nebuvo laimingi. Bet jie daug ką ištvėrė... 

Štai kad ir tas luošys, miegantis lovoje. Arba ir kitas jo bendra- 
vardis, prosenelis, kurį prisimena besiplūkiantį su savo bjauriu 
pamišėliu sūnum... Ulavas pajuto, kaip nuo minties apie vienovę 
su jais jį visą išpila karštis. Senoji Tura, kunigas Ingolfas — jie liko 
ištikimi reikalui, kurį pralaimėjo, ištikimi mirusiems ir paklydė- 
liams, kurie jiems buvo savi. 

Jis pagalvojo apie Steinfino sūnus — jie tikriausiai buvo laimės 
kūdikiai. Nerūpestingi ir nutrūktgalviai žmonės — jiems kiekviena 
neganda buvo nelyginant praryti nuodai. Laikydavo juos savyje, 
kol išvemdavo, o paskui mirdavo. Šiąnakt jis aiškiai ir galutinai 
suprato, kad ir Inguna tokia pat, nelaimė ją taipgi palaužė lyg mir- 
tina liga, ir ji niekada neatsities. O jo laimė, kad jis jau taip sukur- 
tas, jog gali išbūti be laimės. Jo protėviai atsilaikė gindami net tai, 
kas pralaimėta, jie tol nešė senąją vėliavą, kol jos buvo likęs bent 
skutelis, bent vienas siūlelis. Giliai širdyje jis taip ir nesusigaudė, 
ar jam gailėtis, ar ne dėl to, kad priėmė jarlo Alfo pasiūlymą ir 
išvengė tarnavimo savo ponui, bet jis tą darė dėl moters, atiduo- 
tos jam į rankas dar tuomet, kai juodu buvo maži vaikai. Ir jis ją 
gins, kaip gynė būdamas paaugliu, ir mylės, kaip mylėjo nuo to 
akimirksnio, kai suprato, jog tapo vyru, ir jeigu su ja nepatirs 
jokios laimės, jeigu ji bus tiktai ligota, niekam tikusi žmona, vis 
tiek jam nebus jokio skirtumo, kaip suprato šiąnakt, vis tiek ją 
mylės ir gins lig paskutinės jos valandos. 

Tačiau, dienos šviesoje prisiminęs naktines mintis, jis suraukė 
kaktą. Keisti dalykai šauna į galvą, kai naktį negali užmigti. Vasarą 
Inguna buvo sveika, linksma ir graži kaip niekada seniau. Dabar ji 
nusiminusi, bet juk, vargšelė, niekuomet negalėjo pakęsti jokio 
skausmo. Kai pagimdys kūdikį, vėl bus sveika ir linksma. 

Akimirksnį jo galvoje šmėstelėjo: turbūt ji galvoja apie kūdikį, 
pagimdytą pernai. Jinai niekada apie tai neužsiminė, bet ir jis ne- 
norėjo nieko sakyti... Kai juodu iškeliavo iš Oplando pernai vasa- 


rą, jis tiek težinojo, kad vaikas gyvas. 

IV 


Lingis dabar galvojo apie Eiriką dieną ir naktį. 

Pirmom laimės dienomis ji neaiškiai, lyg per sapną prisiminė 
turėjusi sūnelį, kurs miegojo ant jos rankų, čiulpė jos krūtį ir gu- 
lėjo prie šono mažas, šiltas ir minkštas, o ji alsavo nuo jo sklin- 
dančiu rūgštoku pieno kvapu ir tamsiom, gūdžiom naktimis ant 
jo sruvo jos ašaros. Išsiskyrusi su juo, ji tartum skilo pusiau prieš 
nugrimzdama į paskutinį siaubą ir juodžiausią tamsą. 

Bet visi tie siaubai rodėsi kaip naktinio kliedesio jūros, tamsios 
ir šėlstančios, žemas krantas, kai ji, svaigdama iš silpnumo, kilo 
aukštyn ant bangos keteros ir leidosi žemyn ligi pat dugno. Atsi- 
godus dieną, Ulavas būdavo greta ir glausdavo ją prie savęs. Kai 
jausdavosi laiminga, rodydavosi, kad toji nelaiminga moteris, ku- 
rią prisimindavo, yra ne ji pati. Būdavo, ištisas savaites nė sykio 
neprisimindavo savo vaikelio. Tada neaiškiai ir bemaž abejingai 
save klausdavo: ar jis tebėra gyvas? Ir manė labai nesusijaudin- 
sianti, jeigu išgirs, kad jis mirė. Bet kartais kildavo nerami mintis: 
kaip laikosi Eirikas... ar jam gera, o gal kenčia tarp svetimų žmo- 
nių? Ir tolimi, jau spėję išblukti pernykščių negandų prisimini- 
mai staiga sukyla ir atgyja — silpnas atkaklus kūdikio verksmas, 
kurį tik jos krūtis gali valandžiukę nutildyti. Tada tiesa jai tarsi 
smogia piktą ir skaudų smūgį: juk ji — motina verkiančio kūdikio, 
išmesto iš namų ir atsidūrusio tarp svetimų žmonių kažkur labai 
toli, ir galbūt šį akimirksnį jis rėkia ir rėkia lig užkimdamas ir 
nuilsdamas, šaukiasi motinos... Bet ji kaip įmanydama vijo šalin 


šitas mintis. Įmotė atrodė tokia gera... Galbūt ji gailestingesnė už 

tikrąją motiną, paleidusią kūdikį į pasaulį. Ne... Ji vijo ir vijo šalin 
tas mintis. Ir prisiminimai apie Eiriką vėl blanko. Ji gyveno čia 
Hestvikene, buvo Ulavo žmona ir jautėsi be galo laiminga, žinojo, 
kad jos grožis, jos jaunystė vėl tarpsta. Vos tik vyrui pažvelgus, ji 
nuleisdavo galvą švytėdama iš drovaus džiaugsmo... 

Bet augant naujam kūdikiui jos viduje... Iš paslaptingo alinan- 
čio maudimo paširdžiuose, nuo kurio pykino, svaigo galva ir ra- 
dosi baimė šešėlių, galinčių atgyti ir įsiterpti tarp jos ir Ulavo, tai 
virto našta, slegiančia ir kliudančia visam kam, ką tik ji sumany- 
davo. Tačiau žmonių akyse ir buvo svarbiausia, kad ji turi atnešti 
senai giminei naują gyvybę. Ulavas, Ingolfo sūnus, apie tai ir te- 
kalbėjo. Tai, kas laukė netrukus, seniui nebūtų buvę svarbiau, net 
jeigu ji būtų buvusi Norvegijos karalienė ir nuo jos kūdikio gimi- 
mo būtų priklausiusi taika ir daugelio kartų žmonių gerovė šalyje. 
Tačiau ir apylinkės žmonės jaunajai dalia 0 as 
ti, jog jiems tai gera naujiena. Ulavas, Auduno sūnus, buvęs vie- 
nintelis, į kurį jie dėję viltis, kad jis pratęsiąs Hestvikeno giminę, 
dar tada, kai teturėjo vos septynerius metus, o nuo to laiko jisai 
klajojęs toli nuo gimtinės. Tik po dvidešimties klajonių metų grį- 
Žęs į savo giminės sodybą. Jeigu jį ir jo žmoną supsiąs būrys vaikų, 
vėl pasitaisysią visa, kas taip ilgai nesisekė. 

Ir jos pačios šeimynykščiai domėjosi tuo, kas laukia šeiminin- 
kės. Jie iškart pamilo Inguną, nes esanti miela pažiūrėti, gera ir 
draugiška, tik truputį esą gaila, kad taip nemoka šeimininkauti. 
Dabar, matydami, kokia ji liguista, jie jos gailėjo. Vos įėjusi virali- 
nėn, kur verda ruoniena ar jūrų paukštis, ji išblykšdavo it numi- 
rėlė ir imdavo murmėti, girdi, savo krašte nepratusi, kad valgis 
dvoktų varveliu. Tarnaitės juokdamosi išprašydavo ją į kiemą: „Iš- 
siversim ir be tavęs, šeimininke!“ Kai stovėdama dalydavo valgį, 
veidu srūdavo prakaitas, ir sena šėrikė ją atsargiai pasodindavo 
ant suolo, užkišdavo jai už nugaros pagalvę. „Leisk šiandieną man 
išdalyti valgį, Inguna, — tu šįvakar vos bepastovi ant kojų, vaike- 
li“, — juokdavosi matydama, kaip šeimininkė sėdi ir virpa iš nuo- 
vargio. Jie baiminosi, kaip jai bus. Neatrodė, kad galėtų daug iš- 
tverti. O pasak jos, dar likę per tris mėnesius... 

Ulavas buvo vienintelis žmogus, kuris niekada nesidžiaugė lau- 
kiamu kūdikiu, nė sykio apie tai neužsiminė, ir šeimynykščiai tą 
pastebėjo. Bet Inguna giliai širdyje tikėjosi, kad vos tik ateis į pa- 
saulį, vaikutis susilauks tokio pat tėvo dėmesio kaip ir visų kitų. Ir 
nuoskauda, gąsdinanti ją pačią, vėl imdavo kauptis. 

Ji nejautė nė kibirkštėlės meilės kūdikiui, kurį nešiojo, o tik 
ilgėjosi Eiriko ir pyko ant šio naujojo, kurio laukė visos pasaulio 
gėrybės ir pasiruošusios pasitikti jį ateinantį visų rankos. Ji prisi- 
minė, jog šis kūdikis kaltas dėl to, kad Eirikas buvo atstumtas ir 
išmestas į tamsą. Matant, jog žmonės tokie geri ir meilūs, jog 
visomis jėgomis stengiasi išvaduoti ją nuo visokių darbų, jos gal- 
voje kirbėjo: „Vaikščiodama su Eiriku, turėjau tūnoti kampe, visų 
akys mane varstė su pašaipa, pykčiu, liūdesiu ir gėda; Eiriko visi 
nekentė dar prieš jam gimstant, jo nekenčiau ir aš pati“ Jinai 
sėdėjo siūdama ir prisiminė, kaip raičiojosi tarp sienų, kai su- 
spaudė pirmi sąrėmiai, o Tura išskleidė vaikiškų drabužėlių ryšu- 
lį, seniausių ir prasčiausių, likusių nuo jos vaikų. O ji, motina, 
pagalvojo, kad jie gana geri, dar per geri tokiam... Šalimais sėdinti 
tarnaitė pažvelgė nustebusi į ponią, kai ši nekantriai perplėšė gra- 
žų atsiūlėtą vilnonį vystyklą ir nusviedė šalin... 

„Dabar jam jau metai, gal kiek daugiau“. Pirmais vasaros vaka- 
rais Inguna sėdėdavo prie trobos ir žiūrėdavo į Bjorno ir Gudri- 
dos jauniausią vaikelį, netvirtai pėdinantį, griūvantį, atsikeliantį ir 
pėdinantį toliau, paskui vėl griūvantį į švelnią žalią kiemo žolę. Ji 
negirdėjo nė žodelio iš Gudridos žodžių srauto. „Mano Eirikas, 
basas, menkais drabužėliais kaip šis vaikelis, gyvena pas vargšus 


įtėvius“ 


Senasis Ulavas pasimirė savaitė prieš Seljos kankinių šventę, ir 
Ulavas, Auduno sūnus, iškėlė puikius šermenų pietus. Tarp mo- 
terų, atkeliavusių padėti Ingunai šeimininkaut, buvo ir Signė, Ar- 
nės duktė, ką tik nutekėjusi į Skikjustadą. Su ja atvažiavo ir jau- 
nesnė sesuo Una, ir kai svečiai turėjo grįžti namo, Ulavas įkalbėjo 
Arnę ir kunigą palikti Uną Hestvikene, kad Inguna pabūtų laisva 


nuo visų darbų ir rūpesčių. 

Ulavas truputį pyko, nes negalėjo nepastebėti, kad toji mer- 
gaitė Ingunai nepatina. Nors Una buvo darbšti ir paslaugi, links- 
ma ir graži — nedidukė, smulkutė, lengva ir greita it kielė, švie- 
siaplaukė ir šviesiaakė. Pats Ulavas pamilo papusseseres. Jam, san- 
tūriam ir nešnekiam, sunku būdavo suartėti su žmonėmis, tačiau 
maža buvo tokių, kurių jis nemėgtų. Jam buvo geri žmonės tokie, 
kokius juos matė, su visais trūkumais ir dorybėmis, mėgo susieiti 
su pažįstamais ir buvo linkęs susidraugauti su tais, kurie jam pati- 
ko, tik reikėjo laiko apsiprasti. 


Ulavas, Ingolfo sūnus, kažkada priveždino sodybon daugybę 
gerų rąstų, ir Ulavas, Auduno sūnus, dar pernai rudenį pradėjo 
taisyti labiausiai sukrypusius trobesius. Tvartą jis nugriovė šią va- 
sarą ir statydinosi naują, nes senajame rudenį karvės stovėjo ne- 
lyginant pelkėje, o žiemą į jį pripustė tiek sniego, jog galvijai neką 
labiau būtų šalę stovėdami lauke. 

Vieną šeštadienio vakarą šeimynykščiai susirinko kieme. Buvo 
šiltas ir gražus vasariškas oras, maloniai kvepėjo šviežio šieno ku- 
petos. Nuo stačios uolos už ūkinių trobesių sklido liepos žiedų 
kvapas. Tvartas jau buvo iškilęs iki stogo, suremtos pirmos geg- 
nės, o didžiulė kraigo sija stovėjo vienu galu atremta į žemę, ki- 
tu — į galinę sieną; vyrai ją taip paliko baigę darbą prieš šventę. 

Du jauni šeimynykščiai įsibėgėję užlėkė ant pražulnaus rąsto — 
norėjo pažiūrėti, kaip toli užkops. Netrukus jais pasekė ir kiti 
vyrai, taipgi pats šeimininkas; visi žaidė juokdamiesi ir šūkčioda- 
mi, kai tik kuris nors turėjo šokti žemyn. Inguna su Una sėdėjo 
prie trobos, ir štai Ulavas pašaukė mergaitę: 

— Eik šen, Una, pažiūrėsim, ar tvirtos tavo kojos! 

Mergaitė juokdamasi gynėsi, bet visi vaikinai ėmė ją spirti — 
esą ji juokusis iš tų, kurie, pasiekę rąsto vidurį, šoko žemyn, o ji 
tikriausiai pasieksianti patį viršų... Galiausiai pribėgę traukte nu- 
traukė ją nuo suolo. 

Juokdamasi išstumdė ji vaikinus, įsibėgėjo ir, užlėkusi visai ne- 
aukštai, tučtuojau nušoko žemėn. Tada vėl įsibėgėjo ir užlėkė kur 
kas aukščiau, stabtelėjo, pasvyravo liauna ir grakšti, pamojavo iš- 

tiestom rankom; mažos kojytės su lengvu vasariniu apavu be kie- 
tų padų ir kulniukų laikėsi įsitvėrusios į siją kaip paukštelis nagu- 
čiais. Bet šit neišsilaikiusi turėjo nušokti nelyginant zylė, negebė- 
jusi įsikibti į sienojus. Ulavas stovėdamas apačioj ją nutvėrė. Da- 
bar mergaitė įsismagino ir vis lėkė ir lėkė aukštyn, o Ulavas žemai 
bėgo iš paskos ir juokdamasis gaudė, kai ji šoko žemėn. Nė vienas 
iš jųdviejų nieko nepastebėjo, kol Inguna neatsistojo šalia; ji sun- 
kiai alsavo, rusvai dėmėtas veidas buvo nubalęs kaip drobė. 

— Na, liaukitės! — sušvokštė gaudydama orą. 

— Nebijok, čia nepavojinga, — guodė Ulavas juokdamasis, — juk 
matai, aš ją gaudau... 

— Matau. 

Ulavas nustebęs pažvelgė į žmoną; jos balsas buvo verksmin- 
gas. Ir staiga ji, čia niekinamai kvatodama, čia kūkčiodama, mos- 
telėjusi galva mergaitės pusėn, pratrūko: 

— Tik pažiūrėkit į ją — jinai ne tokia jau kvaila, kad neturėtų 
proto ir nesigėdytų... 

Ulavas atsigręžė į Uną — ši išraudo ir suglumo. Raudonis pa- 
lengva užliejo vyro veidą. 

— Man regis, tu netekai proto, Inguna! 

— O man regis, — purkštelėjusi rėkė žmona, — kad ji ne veltui 
Mėšlabarzdžio giminė, ir judu su juo esat labiau panašūs negu... 

— Nutilk! — pasipiktino Ulavas. — Tai tau reikėtų turėti tiek 
proto, kad gėdytumeis, — tu drįsti šitaip šnekėti su manim!.. 

Jis nutilo pamatęs, kad ji užsimerkė, lyg gavusi smūgį į veidą. Iš 
sielvarto visa tartum susigūžė; vyras paėmė jai už žasto. 

— Eime vidun, — tarė gana maloniai ir nusivedė ją per kiemą. 
Neatsimerkdama jinai rėmėsi į jį visa apsunkusi, vos pavilkdama 
kojas; ją reikėjo bemaž nešte nešti. O širdyje jis buvo įtūžęs — mat 
kokia, dedasi esanti kur kas didesnė vargšė, nei yra iš tikro... 

Bet kai pasodino ant suolo ir pamatė, kokia ji pasigailėtina ir 
nelaiminga, jis prisiartino ir paglostė jai žandą. 

— Inguna, gal tu išties netekai proto, jeigu tau nepatinka, kad 
aš juokauju su savo giminaite?.. 


Ji nutylėjo, o jis varė toliau: 

— Negerai išėjo, blogiau ir būti negali, pati turėtum suprasti. Una 
pas mus jau keturios savaitės ir kuo galėdama stengiasi tau padėti, o 
tu jai taip atsimoki! Kaip tau atrodo, ką ji dabar pagalvos? 

— Man vis tiek, — atsakė žmona. 

— O man ne vis tiek, — atšovė Ulavas. — Argi mums apsimoka 
taip elgtis, —- kalbėjo jau švelniau, - kad skatintume žmones liežu- 
vauti? Pati turėtum suprasti. 

Ulavas išėjo laukan ir rado Uną viralinėje; ji stovėdama valė žuvis 
vakarienei. Jis priėjo arčiau ir atsistojo šalimais — buvo toks susi- 
krimtęs, jog nežinojo, ką sakyti. Tada jinai nusišypsojo ir prabilo: 

— Negalvok daugiau apie tai, giminaiti: ji, vargšelė, visai nekal- 
ta, kad dabar yra pikta ir nesukalbama. Visų blogiausia, — tarė ir 
numetė žuvelę katei, ta bemat pašoko ir ją nustvėrė, — kad iš ma- 
nęs čia vargu ar bus daug naudos, Ulavai, nes jau senokai supra- 
tau: jai nepatinka, jog aš čia. Mano galva, geriau bus, jeigu rytoj 
iškeliausiu pas Signę. 

Ulavas susijaudino: 

— Kokia bus mums gėda, jeigu ji... jeigu tu imsi ir iškeliausi. O 
ką pasakysi Signei ir tėvui Benediktui, kodėl pas mus nelikai?.. 

— Tu pats Žinai, jie gana išmintingi ir to nepaisys. 

— Kai atsitokės, — nutraukė ją Ulavas susikrimtęs, — Inguna 
baisiausiai sielosis, kad taip nuskaudė viešnią ir giminaitę. 

— Oi ne, ji net neprisimins. Nesigraužk, Ulavai... — Ji nusi- 
šluostė rankas, paėmė jam už pečių ir pažvelgė į veidą skaisčiom 
šviesiai pilkom akimis, tokiom panašiom į jo akis. 

— "Tu esi gera, — tarė dvejodamas, pasilenkė ir pabučiavo ją į 
lūpas. 

Jis visada bučiuodavo seseris pasisveikindamas ir atsisveikinda- 
mas. Bet dabar, pajutęs silpną, malonų išgąstį, suprato, kad šitas 
bučinys — visai kas kita nei mandagus elgesys artimų giminių, lai- 
kančių save vertesniais už trobelninkus. Jis neatitraukė savo lūpų 
nuo vėsių ir gaivių merginos, nenorėjo paleisti jos, laikė apglėbęs 
grakštų jos kūną ir akimirksnį pajuto malonų jaudulį. 

— Tu esi gera, — sušnibždėjo ir pabučiavo ją dar sykį, paskui 


nenorom paleido ir išėjo. 

„Tikriausiai čia ne nuodėmė“, — pagalvojo Ulavas ir kreivai šyp- 
telėjo. Jis negalėjo užmiršti gaivaus Unos bučinio... Žinoma, vis- 
kas susiklostė ne taip, kaip reikėjo. Bet tai — mažmožis, dėl kurio 
neverta krimstis. Jis pyko ant Ingunos — niekada nemanė, kad ji 
gali taip neprotingai ir bjauriai elgtis. Matyt, taip ir yra, kaip sako 
Una: nereikia jaudintis dėl to, ką ji, vargšė, dabar kalba ar daro. 

Tačiau kai kitą dieną po mišių — buvo skaitytinės mišios į šven- 
tąjį Ulavą — palydėjo ją į Skikjustadą ir vienas grįžo namo, jam vėl 
pašoko pyktis. Matyt, jinai įtarė jį bjauriausiom nuodėmėm, nes 
pati nuodėminga... Jis prisiminė, kad ji ir anksčiau buvo nepalan- 
ki jo seserims, dar pernai rudenį, kai niekuo nesiskundė. Jinai 
pavyduliavo dar Fretasteine: iškart pastebėdavo kitų moterų ydas ir 
trūkumus — tų nedaugelio, su kuriom tenai susidurdavo. O tai 
nebuvo per daug gražu... 

Ulavas pyko ant žmonos. Ir kam ji paminėjo Turgilsą Mėšla- 
barzdį? Kai sužinojo viską apie Turgilsą, Ulavo sūnų, priešišku- 
mas, kurį neaiškiai juto bepročiui vaikystėje, virto atviru, kupinu 
neapykantos siaubu. Jis buvo moterų suvedžiotojas, galiausiai nu- 
baustas Dievo, — visos giminės gėda. Bet žmonės jį prisiminė, o 
kitų Ulavo sūnų, gyvenusių ir mirusių garbingai, niekas nebepri- 
siminė. Gal jis pats į juos ir yra panašus — Ulavui visuomet būda- 
vo nesmagu, kai girdėdavo sakant, jog jis kaip iš akies trauktas 
Mėšlabarzdis. Ir jis pyko ant savęs, kad tai girdint per sprandą 
nueidavo mirtino siaubo šiurpas... 

Tačiau net pikčiausias priešas jo nelaikė pamišusiu dėl moterų. 
Per visus tuos metus, kai gyveno tremtyje, vargiai galėjo prisimin- 
ti pažvelgęs į kokią moterį. Kai Barnimas, dėdė iš motinos pusės, 
siūlė už sugulovę dailią malūnininko dukterį, kol gyvena Hiov- 
dinggorde, jis griežtai atsisakė. Ji buvo gražuolė, ir jis, kaip paste- 
bėjo, jai patiko, bet, šiaip ar taip, save laikė vedusiu vyru ir norėjo 
likti ištikimas, nors ir kaip dėdė erzino ir juokėsi vis primindamas 
Ketilegą... Pas tą vargšę puolusią merginą vieną vakarą buvo už- 
ėjęs, kai su kitais vaikinais lankėsi mieste ir visi negyvai nusigėrė. 
Rytą, apsvaigimui išgaravus, įsišneko su mergina ir nuo to laiko jai 


jautė savotišką palankumą — ji nebuvo panaši į savo drauges, pro- 

tinga ir tylaus būdo, jai labiausiai patiko vyrai, nemėgstantys ple- 
pėti, triukšmauti ir siausti nakvynės namuose. Vėliau įprato už- 
sukti pas ją, kai atvažiuodavo į miestą dėdės reikalais. Kartais už- 
eidavo šiaip sau, pasėdėdavo, suvalgydavo, ką buvo įsidėjęs kelio- 
nėn, liepdavo jai atnešti alaus; jam patikdavo, kai ji tyliai įpildavo 
alaus ir padėdavo ant stalo. Bet jo draugystė su ja nebuvo didelė 
nuodėmė, joks protingas žmogus nepasakytų, kad, būdamas su 
ja, jis sulaužė ištikimybę Ingunai. Beje, tolesnius kelerius metus 
jis dažnai prisiminė ją, vylėsi, jog ji nepatyrė nemalonumų dėl to, 
kad pagelbėjo jam pabėgti ir patekti pas jarlą. Jis norėjo sužinoti, 
ar pavyko jai paslėpti nuo kitų nakvynės namuose pinigus, jo duo- 
tus atsisveikinant, ir ar išsipildė jos noras, apie kurį dažnai kalbėda- 
vo, — palikti tuos nakvynės namus ir stoti tarnaut šventosios Klaros 
vienuolyno seserims... Apskritai ji buvo verta šio to geresnio... 

Tas slaptas nužudymas atėmė jam pasitikėjimą savim, jis jautė- 
si esąs beginklis prieš blogį kaip žmogus, kuriam reikia stoti į 
kovą nepaisant kamuojančio slapto negalavimo. Nesibaigianti žmo- 
nos negalia, jos neprotingumas ir tai, kad ji pati kliudė jam už- 
miršti visa, ką reikėjo užmiršti, — viskas neramino ir jaudino jo 
sielą. O prisiminus, kaip gera buvo laikyti apglėbus Uną, jį suvir- 
pindavo malonumo drebuliukas... 

Apie Inguną galvodavo su apmaudu — to dingstis buvo kvailas 
jos elgesys su mielu, gražiu vaiku... 

Tačiau jis privalo būti kantrus — juk Ingunai dabar taip ne- 


lengva. = 


Tą patį vakarą Inguna pasiligojo; skausmai prasidėjo taip neti- 
kėtai, jog kol atskubėjo turinčios jai pagelbėti moterys, viskas bu- 
vo baigta. Kai gimė kūdikis, prie Ingunos tebuvo jos tarnaitės; 
šios, kaip vėliau pačios verkdamos Ulavui pasakojo, persigando ir 
suglumo. Jų nuomone, berniukas buvęs gyvas, kai pakėlusios nuo 


aslos, bet tučtuojau pasimiręs. 


Dar niekada, kaip atrodė, Ulavas nebuvo matęs, kad žmogus 


būtų toks panašus į nuolaužas, sudužusias į šipulius ir išmestas į 

krantą, kaip dabar Inguna, susirietusi pasienyje. Jos vešlūs tamsiai 
geltoni plaukai susitaršiusiom sruogom plaikstėsi lovoje, išpurtu- 
siame, užverktame veide žioravo tamsiai mėlynos akys, kupinos 
neišmatuojamo sielvarto. Ulavas atsisėdo ant lovos krašto, paėmė 
drėgną jos ranką, pasidėjo sau ant kelių ir pridengė savąja. 

Viena iš verkiančių tarnaičių įėjo su ryšulėliu rankose, pasi- 
traukė į šoną ir parodė Ulavui negyvą sūnų. Ulavas pažvelgė į ma- 
žytį pamėlusį kūnelį, o motina vėl pratrūko nauja, širdį veriančia 
rauda. Tučtuojau vyras pasilenkė prie jos: 

— Inguna, Inguna, neliūdėk taip!.. 


Jis pats neįstengė per daug liūdėti dėl sūnaus mirties. Viena 
vertus, gerai suprato, kiek daug yra netekęs, ir jam spaudė širdį 
pagalvojus, kad kūdikis mirė nekrikštytas. Tačiau, antra vertus, 
pastaruoju laiku jis visai neturėjo ramios džiaugsmo valandėlės, 
o jautė tik sėlinantį neaiškų pavydą tam, kas jau buvo, baimę dėl 
Ingunos ir norą, kad šis kraupus metas kuo greičiau baigtųsi. Ir 
jis niekada negalėjo įsivaizduoti, jog šis metas baigsis tada, kai 
savo sodyboje sulauks sūnaus — mažo berniuko, iš kurio turės 
išauginti vyrą. 

Gimdyvę slaugančios kaimynės sakė, kad jos liga ne per daug 
sunki. Bet, atėjus laikui atsisėsti lovoje, ji visai neturėjo jėgų. Kai 
mėgino susipinti kasas ir užsirišti nuometą, visa supluko. Ėjo vie- 
nas sekmadienis po kito, o ji vis dar deramai nesustiprėjo, kad 
būtų galėjusi bent pagalvoti apie įvesdinimą. 

Kiauras dienas Inguna apsirengusi gulėjo lovoje nusigręžusi į 
sieną. Ji galvojo, kad pati yra kalta dėl kūdikio mirties. Be meilės 
galvojo apie jo atėjimą, kai jis gulėjo jos įsčiose ir apgraibomis 
ieškojo motinos širdies šaknų. O dabar jo nebėra. Moterys sakė, 
kad jeigu tą valandą, kai atėjo pasaulin, čia būtų buvusios išma- 
nančios pribuvėjos, kūdikis tikriausiai būtų likęs gyvas. Bet kai 
vasarą šios buvo atėjusios aplankyti, pati joms tvirtino negimdy- 
sianti prieš Šventąjį Baltramiejų!!* Mat ji bijojo tų nusimanančių 
kaimynių — jos galinčios suprasti ir paskleisti po visą apylinkę, esą 


Ulavo, Auduno sūnaus, žmona jau turėjusi vaiką. O tą rytą, kai 

nubudusi pajuto, kad jau atėjo laikas, atsikėlė ir vaikščiojo, kol 


įstengė... Bet Ulavas to niekada neturi žinoti. 


Tačiau galiausiai nebebuvo galima ilgiau vilkinti, ir sekmadie- 
nį po šventojo Mykolo!!! Inguna, Steinfino duktė, turėjo būti 
nuvežta bažnyčion. Ulavas sužinojo, kad būsiančios įvesdintos 
dar keturios gimdyvės; viena iš jų, didžiausios sodybos į šiaurę 
nuo jų parapijos marti, ką tik pagimdė įpėdinį; pusę bažnyčios 
užėmė vien jos giminės ir draugai, norintys drauge su ja aukoti. 
Ulavas negalėjo įsivaizduoti Ingunos, suvargusios, atėjusios tuš- 
čiom rankom ir atsiklaupusios prie bažnyčios durų, kai kitos 
klūpos laikydamos degančias žvakes, o viršum moterų galvų 
plauks Dovydo psalmė: „Viešpatie, kas pakils į Tavo kalną ar kas 
išdrįs stovėti Tavo šventoje vietoje? Tas, kieno rankos nesutep- 
tos ir širdis tyra... Tasai gaus Dievo palaiminimą ir Viešpaties, 
savo Išganytojo, malonę...“ Ingunai ir Ulavui ši psalmė skam- 
bės kaip nuosprendis... 

Nuo tos dienos, kai Inguna taip begėdiškai išvijo iš sodybos 
Uną, Arnės dukterį, Ulavas vengė susitikti su tėvu Benediktu. Bet 
dabar vieną dieną jis nujojo pas kunigą ir prašė jį malonėti juos 
aplankyti ir paguosti Inguną. 

Tėvas Benediktas visus nekrikštytus kūdikius įsakė laidoti prie 
kapinių tvoros, uždraudė išmesti juos kaip nugaišusius gyvulius ar 
pakasti dykvietėse kaip nusikaltėlius. Jis griežtai baudė žmones, 
tikinčius vaiduokliais: mirę kūdikiai, pasak jo, negalį grįžti žemėn — 
jie būną vietoje, vadinamoje Limbus Puerorum*, ir iš ten jie niekada 
negalį išeiti, bet jiems tenai esą gera; šventasis Augustinas, di- 
džiausias iš visų krikščionių išminčių, rašąs, kad jis verčiau norįs 
būti tokiu kūdikiu, negu visai negimti. O jei koks žmogus, persi- 
gandęs toje vietoje, kur slapčiom palaidotas šitoks kūdikis, ne- 
teks sveikatos ir proto, šitai nutiks vien dėl to, kad jo sąžinę sle- 
giančios tokios sunkios nuodėmės, jog jį apsėdęs velnias ir vis 


klaidinąs. Aiškus daiktas, toji vieta, kur pati motina atėmė gyvastį 


* Kūdikių buveinė (Jot. ). 

savo kūdikiui, velniui ir visiems jo valdiniams esanti nelyginant 
altorius ar bažnyčia, kur nuo to laiko jie mielai įsikurią. 

Kunigas iškart sutiko keliauti su Ulavu. Ulavas, Ingolfo sūnus, 
nedvejodamas tikėjo, kad esama vaiduoklių, ir buvo tikras, jog 
vieną tokį svečią amžinai nuraminęs. Jau vien dėl to tėvas Bene- 
diktas pasišovė atkalbėti Inguną nuo tokios klaidatikybės ir ją pa- 
guosti. 

Moteris sėdėjo išblyškusi, sumenkusi, laikydama rankas ster- 
blėje, ir klausėsi parapijos kunigo, pasakojančio apie Limbus Pu- 
erorum. Vienoje knygoje esą parašyta apie Airijos vienuolį, išbu- 
vusį ekstazėje septynias dienas, jis regėjęs pragarą, skaistyklą ir 
dangaus karalystę, buvęs ir vietoje, skirtoje nekrikštytiems kū- 
dikiams. Tai — nelyginant žalias slėnis, dangus viršum jo esąs 
visada užklotas debesimis, o tai reiškią, kad jiems nesuteikta 
palaima kada nors išvysti Dievo veidą, bet pro debesis sruve- 
nanti šviesa, bylojanti apie Dievo malonę šiems vaikams. Jiems 
čia esą gera ir visi linksmi. Jie nesiilgį dangaus karalystės, nes 
nežiną, kad ji išvis yra, bet ir nežiną, jog Viešpats juos išgelbėjo 
nuo pragaro kančių, ir negalį tuo džiaugtis, nes apie tai negirdė- 
ję. Jie žaidžią tame slėnyje, laistąsi vandeniu, nes ten esą labai 
šlapia, pilna ežeriukų ir upelių... 

Ulavas jį nutraukė: 

— Man regis, tėve Benediktai, jog ne vieną vyrą, apie tai sužino- 
jusį, sugundytų troškimas mirti nekrikštytu kūdikiu. 

Kunigas atsakė: 

— Mat toks dalykas, Ulavai, jog su krikšto vandeniu mes gauna- 
me didelį palikimą. Ir reikia mokėti už tai, kad esi žmogus. 

— Ar gali tėvai ten nors sykį nukakti, — tykiai paklausė Inguna,— 
norėdami pamatyti savo vaikus ir pasižiūrėti, kaip jie žaidžia? 

Kunigas papurtė galvą: 

— Jie privalo traukti savo keliu, aukštyn ar žemyn, o per tą slėnį 
jis neina. 

— Man regis, Dievas yra žiaurus! — tarė moteris jaudindamasi. 

— Mes, žmonės, greiti taip sakyti, — atsiliepė kunigas, — kai Jis 
mums nejtinka. O tau ir tavo šeimininkui buvo labai svarbu, kad 

kūdikis liktų gyvas: jis turėjo paveldėti didelį turtą ir toliau tęsti 
giminę. Bet jeigu moteris nešioja po širdimi kūdikį, kuris nepra- 
tęs jokios giminės, o tik liudys apie jos gėdą, jeigu jis negali tikėtis 
jokio palikimo, o tik motinos pieno, tada nieku gyvu negalima 
pasikliauti motinos širdimi. Pasitaiko, jog motina slepiasi ir gim- 
do nuošaliai nuo žmonių, o paskui pražudo kūdikio kūną ir sielą 
ar atiduoda jį svetimiems žmonėms neatsidžiaugdama, kad jo nei 
regės, nei girdės... 

Ulavas pašoko ir nutvėrė žmoną, kai ši apalpusi krito kniūps- 
čia. Klūpodamas ant vieno kelio, laikė ją glėbyje; kunigas pasilen- 
kė ir greit atrišo nuometą, apsivijusį aplink kaklą ir jį veržiantį. 
Nublyškusiu veidu, atmesta ant vyro rankos galva ir išlenktu nuo- 
gu kaklu, ji atrodė mirusi. 

— Paguldyk ją, — paliepė kunigas, — ne, ne, ne į lovą, o ant 
suolo, tegu guli išsitiesusi. — Jis ėmėsi ją gaivinti. 

— Ar ji nelabai stipri, tavo žmona? — susirūpinęs paklausė kuni- 
gas prieš iškeliaudamas. Ulavas stovėjo ir laikė jo arklį. 

— Ne, — atsakė jis. — Ji visuomet buvo netvirta ir švelni — juk 
žinai, kad esu jos įbrolis; pažįstu ją nuo pat vaikystės. 

V 


Ki metų ankstyvą pavasarį hercogas Hokonas!“ susiruošė į 
žygį prieš Daniją, norėdamas priversti šios karalių"? susitaikinti 
su ištremtais didikais tokiomis sąlygomis, kurias jie ir norvegai 
jam pasiūlys. 

Ulavas, Auduno sūnus, patraukė į Tunsbergą, jis buvo vienas iš 
žemesniųjų vadų, esančių barono Turės, Hokono sūnaus, valdžioje. 
Jis ne per daug džiaugėsi, kad šią vasarą bus toli nuo namų. Mat 
jau ėmė leisti šaknis Hestvikene. Tai — protėvių sodyba, jo gimti- 
nė, o šitiek metų išbuvo benamis klajūnas. Juo labiau sekėsi at- 
griebti ūkį, juo labiau jis matė, jog seniai išdžiūvęs šaltinis vėl 
plūsta pelnu; juo labiau pats pradėjo išmanyti ūkio ir žvejybos 
reikalus ir juo noriau jų ėmėsi, juo labiau jam patiko darbas ir 
rūpesčiai savo paties labui. Jis ketino palikti Bjorną šeimininkauti 
ūkyje, tačiau Bjornas neturėjo noro. Galiausiai baigėsi tuo, kad 
Bjornas iškeliavo su Ulavu kaip ginkluotas jo palydovas, o kitas 
vyresnio amžiaus žmogus, vardu Leifas, drauge su šeimininke tu- 
rėjo tvarkyti ūkį Hestvikene. 

Jis truputį baiminosi dėl Ingunos — apie vidurvasarį ji vėl lau- 
kėsi kūdikio. Teisybę pasakius, dabar jinai kur kas sveikesnė nei 
aną kartą; susidoroja su namų ruoša ir nudirba visus šeimininkės 
darbus kieme — viso to jau išmoko ir anaiptol nebėra tokia nevy- 
kėlė kaip jų vedybinio gyvenimo pradžioje. Tačiau Ulavas neturė- 
jo ramybės žinodamas, kaip nekantraudama ji laukia šio kūdikio. 
Jeigu vėl ištiks nelaimė, sielvartas ją visai palauš. Jis tartum kažką 
nujautė. Negalėjo įsivaizduoti, jog grįžęs rudenį ras namie kūdikį. 

Jau Tunsberge, kur nukeliavo, Ulavas, Auduno sūnus, sutiko 
pažįstamų iš savo klajonių metų. Būriai ištikimų jarlo Alfo vyrų 
susirado nužudytojo savo karvedžio žentą ir reikalavo, kad ponas 
Turė juos priimtų tarnauti. Taipgi tarp nemalonėn patekusių da- 
nų ir jų palydovų, kurių knibždėte knibždėjo mieste, jis sutiko 
daugybę, kuriuos pažinojo tarnaudamas jarlui. O vieną dieną uos- 
tan atplaukė nedidelis burlaivis ir atvežė Konungahelos““? danų 
didikų laišką; laivo vadas Asgeris, Magnuso sūnus, buvo kilimo iš 
Vikingavogo, ir jis su Ulavu susibičiuliavo, kai šis gyveno Hiov- 
dinggorde; juodu buvo dar ir giminės, tik labai tolimi. Vakare jis 
su giminaičiu danu nuėjo į miestą, kur abu gerokai išgėrė, o pas- 
kui viskas gana gerai susiklostė. 

Ponas Turė paskyrė Ulavą nedidelio šešiolikos irklininkų lai- 
vo vadu, ir žygio metu jo laivas drauge su trimis mažais karo 
laivais iš pietrytinių fiordo apygardų "“! turėjo plaukti vadovau- 
jami Asgerio, Magnuso sūnaus, laivo „Drakonas“, norvegų va- 
dinamo „Gyvačiuku“ Tarp danų ir jų sąjungininkų nebuvo di- 
delės draugystės, nes šį kartą didesnė pusė kariauninkų buvo 
norvegai. Dabar norvegai garsiai kalbėjo apie šio žygio tikslą: 
esą karalius Eirikas ir hercogas Hokonas nori visos Danijos ka- 
ralystės, kaip savo senelio, šventojo karaliaus Eriko, Valdemaro 
sūnaus!““, palikimo, taipgi reikalauja, kad danai mokėtų duoklę 
Norvegijos karūnai. Danams tas nepatiko; jie niekinamai atsa- 
kė, girdi, jų ponai, maršalas Stigas, Anderso sūnus!“?, ir grafas 
Jakobas, niekada nesusisaistysią jokiais pažadais kažkokiam ka- 
raliui, o norvegams už pagalbą ir taip būsią atsilyginta, jeigu jie 
Danijos karaliaus pilyse ir miestuose prisigrobs turtų. Norvegai 
atsakė, jog, kalbant apie karo grobio dalybas, danai esą dideli 
gudragalviai, visuomet pasiglemžią visa, kas geriausia. Norvegai 
skaičiumi pranoko danus, bet jie buvo daugiausia ūkininkai ir 
žvejai, mažiau įgudę kariauti. Jie bemaž visi metų metais tarna- 
vo nemalonėn patekusiems karvedžiams, buvo žiaurūs, užsigrū- 
dinę ir siuntė velniop visus kitus įstatymus, pripažindami vien 
savuosius — kariuomenės. Tiktai senoji jarlo Alto kariauna ge- 


bėjo pasigalynėti su danais ir šį tą daugiau. Todėl Ulavas ir As- 

geris turėjo į valias rūpesčių, kaip išlaikyti santarvę tarp savo 
žmonių. 

Karo laivynas stovėjo prie Hunehalso, ir ta jo dalis, kuriai pri- 
klausė Asgerio ir Ulavo nedideli laivai, siaubė Danijos salų šiauri- 
nes pakrantes. Iš Asgerio Ulavas sužinojo, kad danų karaliaus vy- 
rai puolę Hiovdinggordą, sudeginę sodybą ir sugriovę mūrinį na- 
mą, o pats Barnimas, Eriko sūnus, kritęs su kardu rankoje. Taigi 
dabar nevertėjo apie jį galvoti, o juk Ulavas taip norėjo pasimatyti 
su dėde. Dabar tegalėjo tiktai užpirkti mišias už jo vėlę ir tuo 
pasitenkinti. Apskritai motinos giminei ir jos tėvynei jis jautė dar 
mažesnį prieraišumą nei seniau. 

Kažką drąsaus ir lengvabūdiško turėjo šitie žemi, nesaugūs kran- 
tai, nusitęsiantys lig pat žvilgančio jūros veidrodžio. Viršum pla- 
čios baltos pakrantės iškilusios gelsvos smėlio kopos, o miškas 
siekė patį kranto pakraštį: augalotų bukų ir gumbuotų ąžuolų ka- 
mienai kilo prie pat šėlstančios jūros, velėnos ir medžių šaknys 
kyšojo iš smėlėtų skardžių nelyginant seno audeklo plaušai. Ro- 
dėsi, tartum jūra būtų atplėšusi ir prarijusi didelį apnuogintos 
žemės krūtinės gabalą. Ulavas baisėjosi tuo vaizdu. Bet toliau nuo 
kranto buvo ir gražių vietų — didelių poniškų sodybų, derlingų 
žemių, šernų miškuose, įmitusių bulių lankose, gražių arklių ap- 
tvertose ganyklose, ir vis dėlto jam čia nepatiko. Tėvynė, Norve- 
gijos pajūris, apjuostas akmeninių pylimų vainikais — povandeni- 
nių uolų, šcherų, akmens salelių, pratakų tarp jų ir pagaliau švie- 
sių sausumos uolų, o už jų, lyg ko žvalgydamiesi, nedrąsiai šliaužia 
užutėkio pakraštin, pirmi žalių kalnelių ruožai. Didelės sodybos 
ten, toli nuo kranto, dažniausiai įsikūrusios ant kalvų, iš kur žvilgs- 
nis plačiai aprėpia ir matyti, kas ateina... 

Jis pagalvojo apie savo namus — apie užutėkį tarp nuogų uolų, 
apie sodybą ant pat kalvos viršaus su Arklio kalno siena užpakaly. 
Inguna, ko gero, jau pakirdusi — galbūt išėjusi lauk stovi kieme, 
vėl jauna, daili ir grakšti ir laiko kūdikį prieš saulę. Pirmąkart jis 
pajuto karštą norą namie, sodyboje, turėti kūdikį. Bet tas šviesus 
vaizdas toks tolimas ir neįtikėtinas... 

Jis vėl gyveno tą patį gyvenimą kaip anuomet, kai buvo ištrem- 

tas iš Norvegijos. Jau vien pojūtis, kad nešioji šarvus, buvo nuo- 
stabiai malonus — atrodo, tartum po jų sunkybe būtų susitelku- 
sios visos kūno pajėgos; kaip malonu justi jų vėsą, kai tu nejudi, 
justi, kaip jie tave saugo ir palaiko kūno šilumą mūšyje; jie lyg 
raginimas tausoti jėgas, nešvaistyti jų tuščiai, be jokio reikalo. Jė- 
gų išmėginimas — laive siaučiant audrai, puolant išsilaipinus į kran- 
tą — karys privalėjo būti ne tik be galo budrus, bet ir savo siela — 
narsuolis, nepaisantis, kad gali žūti įveiktas pavojaus, kuriam nu- 
galėti sukaupė visas dvasios jėgas. Kažką panašaus nuvokė Ulavas 
ne tiek protu, kiek pajautom, o kartkartėm jį apimdavo savotiš- 
kas pasibjaurėjimas, prisiminus tuos dvejus ūkininkavimo ir ve- 
dybų metus. Širdyje juto kažkokį maudulį tartum silpną tvinksė- 
jimą po užsitraukusios žaizdos kraštais — o gal veltui eikvojo vyriš- 
ką jėgą, kai, vilkėdamas duksliais šiurkščiais drabužiais, sunkiai 
dirbo per daug negalvodamas, kokį gaus atpildą už triūsą. Ir dar 
juto nepasitenkinimą prisiminęs savo gyvenimą su ligota mote- 
rim, — ją glamonėdamas jis lyg aukojo savo jėgingą jaunystę ir 
stiprią sveikatą, kad ji galėtų pasisemti jo sveikatos, nors giliai 
širdyje netikėjo, kad tai padėtų. Jis tartum plaukė su skęstančiu 
draugu, įsitvėrusiu jam už kaklo, ir tegalėjo arba jį tempti, arba 
drauge grimzti į dugną, — kitos išeities nebuvo norint būti vertam 
vyro vardo. Bet širdį suspaudė pagalvojus, jog pabaiga bus neiš- 
vengiama — nugrimsi į dugną, nors grūmeis lig paskutiniosios, 
nes kitaip negalima. 

Jeigu ji būtų sveika ir jam būtų gerai žinoma ir savaime aišku, 
kad juodu susilauks vaikų, surinksiančių, ką jie pasėjo, paveldė- 
siančių visa, ką jis gali užpelnyti, tada kitaip žiūrėtų į savo, kaip 
vedusio vyro, gyvenimą. O kartais, kai mėgindavo save įtikinti, 
kad Inguna nesunkiai gali pasveikti ir galbūt jau dabar namie lop- 
šyje guli sveikas visa gerkle bliaunantis sūnelis ar dukrytė, tada 
imdavo ilgėtis savo sodybos. Bet dažniausiai nesiilgėdavo — buvo 
gera jaustis pačiu savim, neturėti kitų rūpesčių, tiktai savo, kaip 
vieno iš daugelio žemesniųjų vadų, pareigas. 

Jam patiko gyventi tarp vienų vyrų. Sausumoje sutiktos mote- 


rys — jaunos ir pagyvenusios, besirūpinančios duonos kąsniu, pa- 

leistuvės, prisilaikančios ten, kur buvo vyrų, jam nieko nereiškė. 
Slinko viena po kitos drėgnos dienos ir naktys laive, o kautis išli- 
pus į krantą Ulavui ne taip dažnai pasitaikė, ir jis tuo negalėjo 
nesidžiaugti: ne sykį anuomet, kai tarnavo jarlui Alfui, neįstengė 
įveikti pasišlykštėjimo per dideliu žiaurumu, o danai būdavo žiau- 
rūs niokodami net savo žemę. Tik vargu ar jie būdavo kitokie, 
siautėdami kurioje kitoje šalyje. Bet šičia jie buvo pratę taip sma- 
gintis — šiose pakrantėse plėšė, siautėjo ir degino nuo tų laikų, kai 
radosi Danija. Ulavui jo motinos tauta buvo svetima. Dar jaunys- 
tėje jis turėjo savo nuomonę apie karus ir kovas, — pasak jo, grum- 
tynės privalo turėti pabaigą — pralaimėjimą arba pergalę. Kartais 
įsivaizduodavo, jog priešai užpuolė Hestvikeną, o jis ginasi anoje 
sodyboje ant kalvos, atgręžęs nugarą į stačią uolą, veja priešus nuo 
skardžio, meta juos tiesiai jūron, pats žūsta savo žemėje... 

Danai buvo kitokie — minkštesnio būdo, bet atkaklesni. Jie lei- 
dosi persekiojami — ūkininkai bėgo į tankius miškus, karvedžiai 
plaukė į jūrą, bet jie grįždavo nelyginant jūros bangos, nuplau- 
kiančios ir vėl atplaukiančios. Jie pralaimėdavo ir nugalėdavo, bet 
nei viena, nei kita nesumažino jų alkio ir gyvenimo džiaugsmo. 
Įstabiai kantriai jie laikėsi įsitvėrę minties, jog niekas niekada ne- 
pasikeis, — vis laukė, kad per amžius turės kovoti, pralaimėti ir 
nugalėti šiose žemose drėgnose pakrantėse, kad niekad nesibaigs 
tie mūšiai visiems laikams galutine pergale ar pralaimėjimu. 

Kartą jie ilgai stovėjo prie kranto. Vyrai išsiskirstė mieste ant 
kalno po prisikimšusius namus ir sodybas; oras buvo įkaitęs ir 
troškus nuo žmonių kvapo, šiurkščių kalbų, nuo alaus, vyno ir 
raugėjimo, nuo kivirčų ir barnių. Kasnakt gatvėse ir kiemuose 
neapsieita be muštynių — būrių vadai nėrėsi iš kailio, norėdami 
išlaikyti ką nors panašaus į tvarką ir ramybę tarp savo vyrų. 

Plito ir šurmuliavo paskalos — apie vieno laivo žmones, kovoju- 
sius krante ir paėmusius gerą grobį. Prie Mostrando būrelis jarlo 
Alfo senosios kariaunos vyrų susirėmė su vokiečių pirkliais ir visus 
paimtuosius nelaisvėn išžudė, — taip jie atlygino seną skolą, likusią 
po savo pono mirties. Žmonės pasakojo, esą Danijos karaliaus lai- 


vynas užgrobęs maršalo tvirtovę Samsės saloje ir pats ponas Stigas, 

Anderso sūnus, kritęs mūšyje. Norvegai buvo įsitikinę, kad herco- 
gas Hokonas ketina užkariauti Daniją sau ir kaip tik dėl to nesutaria 
su savo broliu, karalium; todėl vasaros pradžioje karalius Eirikas ir 
išplaukęs namo į Bjorgviną, todėl ir karališkojo laivyno karvedžiai, 
didikai iš Vestlando ir keletas iš Islandijos, taip negailestingai elgia- 
si. O hercogas palaikė griežtą drausmę savo kariuomenėje: kraštą, 
kurį rengėsi valdyti, jis norėjo matyti ne visai sunaikintą. 

Ulavas samprotavo, kad nors didieji karvedžiai žino, kiek yra 
tiesos ar netiesos tose paskalose, šiaip ar taip, daugelis paprastų 
karo laivyno vyrų apie tai nieko nepatirs. Žemesnieji vadai, tokie 
kaip jis, buvo laikomi prastuoliais, o ne ponais, ne tais, kuriuos 
žmonės žino tik iš vardų ir retkarčiais mato, o kuo mažiau pažįsta, 
tuo daugiau apie juos kalba. Jį patį su daugeliu nemalonėn pa- 
kliuvusių Danijos didikų siejo giminystė, bet jis buvo per daug 
išdidus, kad apie tai prasitartų, kai patys nesiteikia to prisiminti. 
Jo paties vyresnysis vadas baronas Turė jį telaikė būrio vadu, te- 
prilygstančiu kaimiečių karo laivų vadams; jo nuomone, Hestvi- 
keno Ulavas — narsus vyras ir tinkamas vadas, bet jis niekuo neiš- 
siskiria iš kitų, jam nepasitaikė progos atlikti kokio nors žygdar- 
bio, verto žmonių dėmesio. 

Tik vieną dalyką gavo iš šio gyvenimo: kai prisimindavo slaptą 
savo baimę, kad gali būti ryšys tarp naštos, slegiančios jo sąžinę, 
su neatnešusiomis džiaugsmo vedybomis, tokios mintys jam da- 
bar atrodė neprotingos. Šitoks supratimas“ išaugo nejučiom per 
pastaruosius dvejus metus. Tačiau tie žmonės, su kuriais jis Čia 
drauge gyveno, grobė ūkininkų galvijus, degino namus ir tvirto- 
ves, šlakstė savo kardus krauju ne tiktai mūšiuose, bet daugelis 
nei iš šio, nei iš to nužudė ir suluošino daugybę nekaltų žmonių. 
O vienas kitas turėjo brangenybių, kurias net bijojo parodyti, — 
tikriausiai tie daiktai buvo iš apiplėštų bažnyčių. Ir nors hercogas 
Hokonas už moterų prievartavimą paliepė bausti mirtimi, turbūt 
ne vien gera valia pasirinko tokį gyvenimą visos tos moterys ir 
mergaitės, kurios sukiodavosi apie karius, kai šie būdavo krante. 

Jo paties sąskaitų suvedimas su islandu dabar rodėsi be galo 


menkas daiktas. Niekas nebūtų patikėjęs, kad visi šie žmonės 

būtų išpažinę savo nuodėmes nuodėmėles pirmam pasitaikiu- 
siam kunigui, — vyrai tiesiog neįstengė prisiminti visų nuodė- 
mių, nei kunigai — įdėmiai išklausyti visų išpažinčių. Ne vieno 
žmogaus, ramiai priėmusio Corpus Domini prieš paliekant šį pa- 
saulį, sąžinę slėgė tikrai sunkios nuodėmės, kurias jis pamiršo 
išpažinti. Tasai menkysta Teitas gavo, ką nusipelnė, o dabar Ulavas 
laikė didele kvailyste, kad jam visa kas reiškė pranašingus žen- 
klus — ir svetimų žmonių atsitiktinai pasakyti žodžiai, ir sapnai, 
kuriuos sapnavo, ir gyvulių spalva, jų margumas. Galiausiai pa- 
tikėjo jaučiąs viršum savęs Dievo ranką, norinčią pasukti jį iš 
kelio, kuriuo eina. Čionai, tarp visų tų vyrų, kur pats buvo toks 
pat menkas, savi reikalai ėmė rodytis irgi ne tokie svarbūs: jis 
regėjo mirštant tiek narsių vyrų ar apie tai girdėjo iš kitų, ir 
buvo neprotinga tikėti, jog Viešpats Dievas lig šiolei teberūs- 
tauja už Teito nužudymą, arba tuo, jog Jam labai rūpi nubausti 
Ulavą, Auduno sūnų, kad šis atgailautų ir būtų išganytas, kai 
aplinkui pilna didelių ponų, kuriems to daug labiau reikia, — 
tarkim, kad ir Danijos ponai, aršiai stojantys prieš savo krašto 
žmones. Ir Ingunos nuopuolis rodėsi lyg mažesnis — šičia Ula- 


vas tiek daug visko prisižiūrėjo ir prisiklausė... 


Vieną vėlyvo rudens dieną Ulavo laivas įplaukė į fiordą. Vir- 
šum jūros čia spigino saulė, čia pylė lietus. Pūtė gaivus vėjas; jį jau 
iš tolo sveikino aukštų bangų, besidaužančių į Jaučio kalną, baltos 
putos. Sodybos žmonės pamatė pažįstamą nedidelį burlaivį — jam 
prisiartinus prieplaukoje jau stovėjo Inguna, nuometas ir apsiaustas 
plaikstėsi aplink jos laibą, kiek palinkusį liemenį. Vos ją išvydęs jis 
suprato, kad viskas buvo kaip ir aną sykį. 

Kūdikis gimė negyvas, irgi berniukas. 


Praėjus dviem mėnesiams po Naujųjų metų, Inguna vėl atgu- 
lė — ji persileido ir šį sykį grėsė pavojus gyvybei. Ulavas turėjo 
pakviesti jai kunigą. 

Tėvas Benediktas patarė sutuoktiniams metus gyventi skyrium, 
per tą laiką atgailauti ir daryti gerus darbus; pasak kunigo, būda- 

ma tokia nusilpusi kaip dabar, Inguna, Steinfino duktė, nieku gv- 
vu nevaliosianti pagimdyti gyvo kūdikio. 

Ulavas buvo linkęs išmėginti šį būdą. Tačiau Inguna, kai jis jai 
tą pasakė, labai nusiminė. 

— Kai aš pasimirsiu, — tarė ji, — tu vesi įauną ir sveiką moterį ir 
susilauksi su ja sūnų. Juk sakiau tau, kad aš palūžusi, bet tada 
nenorėjai manęs paleisti. Aš ilgai netversiu, Ulavai, leisk man pa- 
būti šalia tavęs tą trumpą laiką, kurs man dar likęs! 

Ulavas paglostė jai veidą ir nusišypsojo blankiu šypsniu. Ji daug 
kalbėjo, kad jis vėl vesiąs, tačiau nepakentė, kai jis pažvelgdavo į 
kitą moterį ar šnektelėdavo su kaimynėmis, sutiktomis prie baž- 
nyčios. 

Šį pavasarį jį labiau kamavo nemiga nei ankstesniais metais. 
Nuo gailesčio apsunkusia širdimi jis gulėjo apkabinęs vargšę ligo- 
tą moterį, bet jį slėgė prieraiši jos meilė. Jinai net miegodavo 


laibom rankom apkabinusi jo kaklą, atrėmusi galvą į jo petį. 


Kai pavasarį keliavo į Tunsbergą, jis džiaugėsi galįs palikti namus. 
Ši vasara praėjo kaip ir ankstesnė. Bet kiekvieną sykį, kai pagalvoda- 
vo apie namus, Ulavui apsunkdavo širdis. Nors lyg ir nejautė dide- 
lio skirtumo, kad nedaug džiaugsmo patyrė gyvendamas drauge, 
netekti Ingunos jam reiškė tą pat, kaip netekti pusės gyvenimo. 

O kai vėlai rudenį grįžo namo, rado ją smagią ir sveiką. Šį kartą 
ji buvo tikra, jog viskas bus gerai. Tačiau, likus šešioms savaitėms 
ligi Kalėdų, ji pagimdė berniuką daugiau nei dviem mėnesiais prieš 
laiką. 

Kiek anksčiau jų apylinkę pasiekė žinia, kad Tunsberge barono 
Turės, Hokono sūnaus, įsakymu Bjornui, Egilio sūnui, nukirs- 
dinta galva. Po pirmojo žygio į Daniją jis nusisamdė tarnauti ba- 
ronui — nenorėjo grįžti į Hestvikeną. Kai rudenį norvegų karo 
laivai plaukė namo Norvegijon, Bjornas buvo tam pačiam laive, 
kuriuo namo grįžo ir ponas Turė; plaukdamas Bjornas susiginčijo 
su vienu kariu ir jį nukovė. Baronui įsakius vyrams jį suimti ir 
surišti, Bjornas ėmė gintis — dvejetą mirtinai sužalojo, o daugybę 


kitų mažiau sužeidė. 

Vasarą pasimirė Gudrida, Bjorno žmona, ir Ulavas, Auduno sū- 
nus, nutarė, kad jis turėtų pagelbėti vaikams žmogaus, kurį taip 
mylėjo. Turhilda, Bjorno duktė, šalinosi žmonių, buvo uždara ir 
mažakalbė; Ulavas ją retai matydavo ir vargu ar buvo pasakęs jai 
bent dešimt žodžių, todėl gerai nežinojo, kaip tą pagalbą pasiūlyti. 

Bet kai Inguna prieš pat Kalėdas susirgo ir Hestvikene nebeli- 
ko šeimininkės tvarkyti visiems darbams, kurie laukė, be to, pra- 
sidėjus ruonių ir alkų medžioklei, sodyboje radosi daugiau žmo- 
nių, Ulavui šovė į galvą mintis pakalbėti su Turhilda, Bjorno duk- 
terim, gal ji norėtų persikelti į Hestvikeną ir imtųsi šeimininkauti. 
Buvo girdėjęs, kad ji esanti sumani ir darbšti moteris, o jų sodyba 
buvo tokia apleista, jog bet kuri ūkvaizdė būtų geriau tvarkiusis 
nei pati šeimininkė; Inguna ir sveika būdama nelabai kam tiko, o 
dabar jau treji metai sirgo bemaž diena dienon. Valgis namuose 
buvo toks prastas, jog šią žiemą Ulavas vos ne vos nusamdė šei- 
myną, o kai būdavo svečių, jis su baime ir gėda galvodavo, kas bus 
paduota į stalą. Juk daugiau nieko nebuvo, tiktai šviežios žuvys, o 
žiemos metu — sušalusi mėsa, dvokianti ir labai neskani. Atsargos 
podėlyje tirpte tirpo, kol Ulavas pastebėjo, kad dauguma šeimy- 
nykščių viską vagia nelyginant varnai. Namuose tebuvo mieste pirk- 
to alaus, nes Ingunos darytasis liūdnai pagarsėjo aplink visą fior- 
dą. O mieštos išrūgos rėčkutėje, kurias gerdavo, būdavo ne rūgš- 
čios, bet turėdavo puvėsių skonį. Nuo to laiko, kai vedė, namuose 
niekas jam nepasiuvo naujo drabužio, o senieji kasdieniai taip su- 
sidėvėjo, jog buvo panašūs į elgetos skarmalus, — jų nei kas skal- 
bė, nei lopė. 

Jis keletą sykių sakė Ingunai, jog reikia nusamdyti ūkvaizdę, 
bet kiekvienąkart ji nusimindavo, puldavo į ašaras ir jį maldau- 
davo neužtraukti jai gėdos. Veltui jis tikino, jog liga ateina ne- 
prašoma ir tas jokia gėda. Jis suprato dabar turįs pakalbėti su 
Turhilda, ir pakalbėti nesitaręs su žmona. Tik blogiausia — jos 
vaikai: mažesnius turės pasiimti, ir jie triukšmaus, o triukšmo 
Inguna nepakenčia... 

„Turhildos vaikai“, — taip vadino žmonės šešis mažylius, liku- 


sius mirus Bjornui ir Gudridai. Jų motina buvo nelyginant kiš- 

kė — gimdė vieną vaiką po kito; podukra paėmusi guldydavo kiek- 
vieną sau į sterblę ir girdydavo iš karvės rago. O Gudrida nieko 
daugiau neveikė, tik slampinėjo po apylinkę. Turhilda ankstyvoje 
jaunystėje buvo sužadėta su pasiturinčiu ir doru vaikinu, bet šis 
buvo artimas giminaitis to Gunaro, kurį Bjornas, savo nelaimei, 
nužudė, ir vedybos iširo. Tada ji gyveno skurdžiuose namuose, 
dirbo ir vyriškus, ir moteriškus darbus. Žmonės nedaug apie ją 
težinojo, bet nešykštėjo jai gerų žodžių. Ji buvo nebjauri, tačiau 
niekas nemanė, kad Turhilda, Bjorno duktė, turės kitokią dalią. 
Dabar jau buvo nebejauna — dvidešimt aštuonių ar dvidešimt de- 
vynių žiemų; du vyresni paaugę jos įbroliai iš tikro jau galėjo eiti 
tarnaut, bet kai žmonės apie tai užsimindavo, Turhilda sakydavo, 
kad jų reikia namie. 


Vieną sekmadienį, neilgai trukus po to, kai Inguna atgulė, Ula- 
vas pamatė Turhildą, Bjorno dukterį, bažnyčioje. Ji stovėjo iš krašto 
moterų pusėje, susisupusi ilgu, duksliu juodu apsiaustu, kurį lai- 
kė suėmusi rankomis. Ant galvos buvo užsimaukšlinusi gobtuvą, 
ir tik kartkartėm Ulavas matė jos veidą iš šono, tokį baltą šalia 
juodo milo. Ji buvo panaši į tėvą: aukšta tiesi kakta, ilga, gražiai 
išlenkta nosis, didelė bespalvė burna, o lūpos kietai sučiauptos, 
tarsi paženklintos nebylia kantrybe; smakras tvirtas ir dailus. Švie- 
sūs plaukai buvo išblukę ir sruogomis krito ant kaktos; pilkšvas 
veidas rodės apneštas dūmais ir suodžiais, įsiėdusiais į odą. Di- 
džiulių pilkų akių pakraštėliai buvo paraudę, o baltymai išraizgyti 
raudonom gyslelėm, lyg ji per ilgai būtų stovėjusi prie ugniakuro 
ankštoje prirūkusioje trobelėje. Maldai sudėtos rankos, prilaikan- 
čios apsiaustą, nedidelės, ilgais pirštais, bet jos buvo rausvai mels- 
vos, suskeldėjusios nuo šalčio, kiekvienoje raukšlelėje ir įdiržu- 
siose panagėse pilna įsigėrusių nešvarumų. Nors ir įsisupusi į ap- 
siaustą, mergina stovėjo be galo tiesiai. 

Po mišių Ulavas liko prie bažnyčios ir šnekučiavo su kitais ūki- 
ninkais. Tad namo jojo vienas — jo šeimynykščiai iškeliavo anksčiau. 

Jis prijojo tą vietą, kur atsivėrė miško proguma; čia plytėjo ke- 


letas nemažų liūnų, o didžiausiojo pakraštyje stovėjo trobelė. Tuo- 

jau už ūkinių trobesių raitųjų kelias šakojosi — viena atšaka ėjo į 
Rynjulį ir pietų link, kitas, mažesnis, takas vedė žemyn į Hestvi- 
keną. Sukdamas keliu į namus, Ulavas pamatė Turhildą, Bjorno 
dukterį, stovint prie trobelės; ji buvo nusivilkusi apsiaustą ir ati- 
davusi moteriai, iš kurios skolinosi. Išvydusi raitelį, ji staiga apsi- 
gręžė ir greitai nuėjo per užšalusį liūną, lyg bėgdama nuo jo. Ula- 
vas suprato, ko ji taip supasi į apsiaustą, — juk tevilkėjo vien šiurkš- 
čiais nedažyto milo marškiniais. Jie turėjo iškirptę, rankovės siekė 
alkūnes, jos rankos buvo pamėlynijusios nuo šalčio, mėlynos bu- 
vo ir nuogos blauzdos, švysčiojančios tarp marškinių krašto ir di- 
džiulių nunešiotų vyriškų batų. Vietoj diržo buvo susijuosusi milo 
atraižėle, ir Ulavas neatsistebėjo jos lieknumu. 

Taip kaip ji dabar, vilkėdavo pjovėjos vasarą pjaudamos javus. 
Ulavui kilo prisiminimas: giedras dangus, šviečia saulė, tvyro šilu- 
ma viršum lauko, kur moterys palinkusios nešioja pribrendusių, 
maloniai kvepiančių javų pėdus. Jis žiūrėjo į vasariškai vilkinčią 
merginą, bėgančią per užšalusį liūną link miško kitoje pusėje, kur 
stovėjo nuo šerkšno pražilusios eglės. Kaip jinai turėjo šalti... Tur- 
hilda buvo vienplaukė, per tiesią ir tvirtą nugarą driekėsi stora, 
ilga kasa. Ulavui staiga baisiai pagailo merginos. Jis valandėlę sto- 
vėjo ant tako žiūrėdamas į ją. Paskui kiek pajojęs apgręžė arklį — ir 
pasuko į liūną. 

Bjorno, Egilio sūnaus, paveldėtas ūkelis buvo kitoje kalvos pu- 
sėje, tankus alksnynas jį bemaž visai paslėpė nuo žmonių, važiuo- 
jančių tuo keliu. Ulavas pastebėjo, kad nuo to laiko, kai paskuti- 
nįkart prieš dvejus metus čia buvo su reikalu, miškas gerokai iš- 
kirstas. Keletas nedidelių sklypelių turbūt suarta rudenį; juose 
dar kyšojo neišrinktų akmenų ir šaknų. Kiek aukščiau buvo maty- 
ti ražienų laukai, daug šviesesni nei visa šerkšnu aptraukta sama- 
nota atšlaitė. Nedidelis tvartelis, Bjorno pastatytas prieš kelerius 
metus, geltonavo naujų rąstų sienomis, bet trobos pastatyti ne- 
spėjo: jie taip ir gyveno senoje apskritoje žeminėje. 

Išgirdusi kaukšint kanopas, Turhilda, Bjorno duktė, pasirodė 
tarpduryje. Iš už jos nugaros žvilgčiojo vaikai. Ji išėjo laukan ir 


stovėjo tiesi, truputį nuraudusi žvelgė į vyrą, kai šis nusėdo nuo 

arklio, nes suprato jį turint kokį reikalą. Ulavas pririšo Obuol- 
mušį prie medžio ir vietoj gūnios užmetė jam ant nugaros savo 
voverių kailiukų kailinius. 

— Leisk man užeiti, Turhilda; noriu pašnekėti su tavim apie 
vieną reikalą. 

Ji stovėjo basa, ir jis nenorėjo, kad šaltų jos kojos. 

Turhilda apsisukusi įėjo vidun. Ji patiesė ant žemių suolo išsi- 
trynusį avikailį, paprašė svečią atsisėsti ir pasėmė kaušą ožkos pieno 
iš rėčkutės, stovinčios ant suolo jam už nugaros. Pienas dvokė ir 
atsidavė dūmais, bet pasninkaujančiam Ulavui jis patiko. Trobelė 
buvo panaši į olą, ją visą užėmė du žemių suolai su siauru tarpu 
tarp jų. Turhilda atsisėdo prieš svečią; ji laikė ant kelių dvejų me- 
tų vaiką, vyrėlesnė mergytė stovėjo greta apkabinusi jai kaklą. Du 
vyresni berniukai gulėjo prie ugniakuro netoli durų ir klausėsi 
sesers ir svečio pašnekesio. 

Iš pradžių valandėlę apie šį bei tą pakalbėjus, Ulavas pasakė 
savo reikalą. Ji tikriausiai girdėjusi apie pašlijusią jo namų tvarką, 
ir nesą jokios vilties, kad žmona šią žiemą galėtų imtis bent men- 
kiausio darbelio. Jei Turhilda padarytų paslaugą ir pagelbėtų juod- 
viem su Inguna bėdoje, juodu jai būtų be galo dėkingi. Ulavas 
kalbėjo kaip žmogus, prašantis malonės — ji jam buvo labai prie 
širdies. Atrodė tokia stipri — galingi tiesūs pečiai, aukšta stangri 
krūtinė, platūs klubai. Ji nesulinko į kuprą plūkdamasi čia trobe- 
lėje ir varganame tvartelyje. 

Turhilda bent kiek spyriojosi, bet Ulavas pažadėjo, kad, aiš- 
ku, ji galėsianti pasiimti į Hestvikeną visus šešis vaikus. Teisybę 
pasakius, jis ketino priglausti tik du vyresnius — iš jų jau turėtų 
šiokios tokios naudos — ir abu jauniausius, kurių negalima at- 
skirti nuo įmotės. O dviem viduriniams gal rastų vietą pas apy- 
linkės žmones. Jos gyvulius — karvę, keturias ožkas ir tris avis — 
jis taipgi priimsiąs; kai tik susitaisys rogių kelias, parvešiąs ir jos 
priruoštą pašarą. Jis pasirūpinsiąs patręšti ir apsėti pavasarį lau- 
kus čia, Rundmyre... 

Galiausiai buvo sutarta, kad Turhilda eis tarnauti pas Ulavą ir 
persikraustys į Hestvikeną, kai tik truputį sutvarkys savo ir vaikų 

drabužius. Ulavas žadėjo parūpinti reikalingų audinių. Jis juos at- 
bogino jau kitą dieną; šeimynykščiams nėra reikalo žinoti apie jos 
neturtą. 

Ulavas ketino tą patį vakarą papasakoti Ingunai apie savo susi- 
tarimą. Bet kai įėjo vidun, ligonė gulėjo tokia išblyškusi ir nusil- 
pusi, jog, rodėsi, nenorėjo nei klausyti, nei atsakyti. Jis tik atsisė- 
do ant lovos krašto. Ingunos veidas buvo baisiai sunykęs; vokai 
dengė įdubusias akis nelyginant plonytės rudos plėvelės, oda pilkš- 
va, ties skruostikauliais — rusvos dėmės, atsiradusios laukiantis 
antro kūdikio ir dar neišnykusios. Balti drobiniai marškiniai su- 
segti gražia sege, jos kaklas gyslotas kaip nupešto paukščio. Jis 
prisiminė, kad Turhildos pilki vilnoniai marškiniai susegti nusmai- 
linto kaulo segtuku, bet jos kaklas apskritas kaip medžio kamie- 
nas, o krūtinė stangri ir aukšta. Ji sveika ir stipri, nors jai skirta 
sunki ir varginga dalia. O vargšė jo žmona gyvena pertekusi visko, 
ko reikia, kad jaunos moters gyvenimas būtų malonus, ir šit ji guli 
jau ketvirtą sykį per trejus metus be vaikų ir be sveikatos. Ulavas 
paglostė jai skruostą. 

— O, kad aš žinočiau, kaip tau pagelbėti, mano Inguna! 

Jis taip ir neišdrįso pasakyti žmonai nusamdęs ūkvaizdę, kol 
neatsikraustė Turhilda su visa vaikų ir gyvulių palyda. Buvo maty- 
ti, jog Ingunai tas nepatinka, bet ji tepasakė: 

— Taip, aiškus daiktas, tau reikia žmogaus, kuris rūpintųsi na- 
mų ūkiu. Aš visą laiką buvau netikus, o dabar, regis, negaliu nei 


gyventi, nei mirti... 


Kone visą žiemą išgulėjo Inguna, ir, regis, kaip pati sakė, ne- 
galėjo nei gyventi, nei mirti. Bet vis dėlto atkuto ir gavėnios 
pradžioje jau galėjo atsikelti. Pavasaris tais metais anksti atėjo į 
fiordą. 

Žmonės laukė, kad vasarą vėl bus šaukiami į karo žygį. Ūkinin- 
kams pagaliau iki gyvo kaulo įgriso kariauti su Danija. Niekas ne- 
tikėjo, kad karalius ar hercogas galų gale turėtų iš to karo kokią 
naudą, o tik prarado motinos palikimą, kurį pasisekė atimti iš sū- 


nėno, ankstesnio Danijos karaliaus, prieš šį nužudant. 

Tą pavasarį tėvas Benediktas paskelbė per Šventąjį Ulavą ke- 
tinąs keliauti į Nidarosą. Daugybė aplinkinių žmonių prisidėjo 
prie jo, nes žinojo turėsią gerą vadovą šioje kelionėje, į kurią 
bent kartą gyvenime trokšta leistis kiekvienas Norvegijos vyras 
ir moteris... Ulavas nusitvėrė šios minties kaip vienintelės išei- 
ties — Inguna turi keliauti drauge. Buvo lyg koks stebuklas, kad 
pastaruoju laiku ji atkuto, niekuo nebesiskundė, ir reikėjo ne- 
praleisti tokios retos progos... 

Inguna iš pradžių visai nenorėjo keliauti, jeigu nekeliaus Ula- 
vas. Bet paskui jai dingtelėjo į galvą mintis, kad nori aplankyti 
namus ir susitikti su seserim ir broliais, jei drauge su maldinin- 
kais pasiektų Hamarą. Ulavui tas nepatiko: norėjo, kad ji keliautų 
kaip maldininkė ir prie šventojo Ulavo palaikų gal atgautų sveika- 
tą. Jeigu valios pasiekti Heidemarką, tikrai įveiks visą kelią: jie 
keliausią neskubėdami, nes tarp maldininkų būsią nemaža ligo- 
nių. Bet kai suprato, kad ji labai nori pasimatyti su seserim ir 
broliais, Ulavas sutiko. 


Jis palydėjo ją į Oslą, pabuvo mieste keletą dienų, šį tą parda- 
vė, šio to nusipirko. Vieną rytą Inguna sėdėjo nakvynės namuose, 
ir staiga vidun įskubėjo Ulavas. Jis ėmė kažko raustis odiniuose 
maišuose, viename neradęs ko ieškojo, atrišo kitą. Ir štai ištraukė 
keletą mažų draubžėlių, galinčių tikti ketverių metų vaikui. Ula- 
vas nejučiom pažvelgė į žmoną — Inguna sėdėjo nuleidusi galvą, 
išraudusi kaip ugnis. Žodžio netaręs Ulavas viską vėl sukišo mai- 


šan ir išėjo. 

VI 


Elias Gauto sūnus, mirus Magnhildai, Turės dukteriai, įsi- 
gijo Bergą. Dabar Tura, Steinfino duktė, tenai antrus metus naš- 
lavo. Iš jos kalbos Inguna suprato, kad juodu su Hokonu gerai 
gyveno, tačiau taip pat gerai ji gyveno ir be jo. Jinai buvo gana 
sumani moteris. Inguna negalėjo atsistebėti seserim, taip greitai, 
įgudusiai ir ryžtingai gebančia šeimininkauti kieme ir namuose, 
nors jos apkūnumas ir atkreipdavo žmonių dėmesį. Ji tebeturėjo 
skaisčiai rausvą ir baltą odą, aiškius, taisyklingus veido bruožus, 
bet skruostai ir riebus pagurklis pastambėjo, o kūnas taip sudri- 
bo, jog ji vargiai bepasėdėjo ant arklio; net jos rankos taip nutu- 
ko, jog sąnarių vietose įsispaudė gilios duobutės, tačiau Tura tom 
rankom mikliai darbavosi. Visuose namuose klestėjo gerovė ir sėk- 
mė, jos vaikai buvo dailūs ir daug žadantys. Jų turėjo šešis, ir visi 
augo sveiki ir tarpūs. 

Trečią vakarą prieš guldamos seserys ilgai vakarojo ant klėties 
aukšto. Inguna, sėdėdama ant slenksčio, klausėsi tylos — toli miš- 
ke kartkartėm sukukuodavo gegutė, o javuose užgrieždavo griež- 
lė. Inguna taip ilgai gyveno tenai, kur pats oras, regis, visą laiką 
kalbėjo: švilpdavo ir ūždavo vėjas, šniokšdavo jūros bangos, dūž- 
tančios žemai į uolas, o paukščių kliaugėjimas po šiuo tyliu ir 
vaiskiu skliautu, regis, dar labiau stiprino tylą, ir Ingunai rodėsi, 
kad ji geria neatsigerdama kokį gaivų gėrimą. Užutėkis čia buvo 
toks mažutis ir mielas, jis tviskėjo ir tamsiai raibuliavo viršum 
dumblių miško. Paskutinės debesų skiautės supuolusios sustingo 
viršum kalnagūbrių — dieną tai švietė saulė, tai lijo lietus, ir taip 


maloniai kvepėjo džiūstantis šienas... 

Pagaliau prasiveržė ilgesys — Inguna nejučiom staiga ėmė ir pa- 
sisakė, ko atvažiavusi. Dvi dienas ji kovojo pati su savim, dvejoda- 
ma, ar galima tą pasakyti, ar knietintį klausimą išvis nutylėti. 

— Tu kada nors matai mano Eiriką? 

— Jis gerai gyvuoja, — atsakė Tura kiek padelsusi. — Halveiga sakė, 
kad jis tarpte tarpsta ir gražiai auga. Mat ji kas rudenį čionai ateina. 

— Ar seniai jį esi mačiusi? — paklausė sesuo. 

— Juk Hokonui taip nepatiko, kad aš tenai lankausi, — ne iškart 
atsakė Tura. — O vėliau, kai taip sustorėjau, man buvo nelengva 
nujoti tokį tolimą kelią. Pati žinai, jis būna pas padorius žmones, 
na, ir Halveiga pasakoja apie jį geras naujienas. Namuose aš turiu 
begales rūpesčių, nėr kada jodinėti tokią tolybę, — baigė ji truputį 
susierzinusi. 

— Kada tu jį matei paskutinį sykį? — vėl paklausė Inguna. 

— Aš buvau tenai tą pavasarį, kai tu palikai namus, o paskui 
Hokonas nenorėjo manęs ten leisti — girdi, tas tik duos peno ap- 
kalboms, — nekantriai kalbėjo Tura. — Jis buvo gražus vaikas, — 
pridūrė truputį švelniau. 

— Nuo to laiko jau praėjo treji metai?.. 

— Taip, taip. 

Seserys valandžiukę patylėjo. Tada Tura pasakė: 

— Arnvidas taipgi jį lankė — daug sykių — pirmaisiais metais. 

— Tai ir Arnvidas jo nebelanko? Argi ir jis pamiršo Eiriką? 

Tura nenorom atsakė: 

— Žinai... Juk žmonės niekuomet nenumanė, kas tavo kūdikio 
tėvas. 

Inguna tylėjo priblokšta. Pagaliau sušnibždėjo: 

— Nejau žmonės patikėjo, kad Arnvidas?.. 

— Kvaila buvo slėpti vaiko tėvą, jeigu neįmanoma nuslėpti vai- 
ko... — atšovė Tura. — Taigi prispėliojo pikčiausių dalykų — įtarė 
artimą giminietį ar vienuolį. 

Seserys vėl patylėjo. Tada Inguna susijaudinusi pasakė: 

— Aš ketinu rytoj tenai joti, jei tik bus gražus oras. 

— Man regis, nebus protinga, — skubiai atsakė Tura. — Prisi- 
mink, Inguna, kiek mes visi dėl tavo paklydimo prisikentėjom... 

— Tu jų turi net šešis! O kaip reikia jaustis tam, kas teturi vieną 
vienintelį ir nuo to paties yra atskirtas... Per visus tuos metus aš 
baisiai ilgėjaus Eiriko. 

— Dabar jau per vėlu, sesute, — pasakė Tura. — Dabar reikia 
pagalvoti apie Ulavą... 

— Galvoju ir apie Ulavą. Jis su manim susilaukė keturių negyvų 
sūnų. Tasai mano apgautas ir išduotas vaikas reikalauja savo — rei- 
kalauja motinos; be atvangos jis čiulpė mane, bemaž iščiulpė sielą 
iš kūno, tai jis iščiulpė kūdikių gyvastį, kai juos nešiojau po širdi- 
mi, — tasai išgintas jų brolis. Pirmas mudviejų su Ulavu sūnelis, 
pasak moterų, buvęs dar gyvas, kai jį pagimdžiau, jisai mirė pir- 
ma, nei spėjau jį išvysti, mirė nekrikštytas, be vardo. Tu matei 
visus savo vaikus į pasaulį ateinant gyvus, jie auga ir tarpsta. O aš 
tris sykius jutau, kaip kūdikis mano įsčiose krutėjo, o paskui nuš- 
čiuvo ir mirė. Nešiodama juos žinojau, kad nieko kito negaliu 
laukti prasidėjus sąrėmiams: iš manęs vėl išims negyvą kūnelį, 
kurį nešiojau... 

Galų gale Tura pasakė: 

— Daryk, kaip išmanai. Jeigu viliesi, kad aplankius Eiriką tau 
palengvės, tada... 

Ji paplekšnojo seseriai žandą, kai abi skyrėsi eidamos gulti. 


Jau bemaž vidurdienį Inguna suturėjo arklį prie karčių tvoros 
miške. Neklausydama sesers atkalbinėjimų, išjojo iš namų viena. 
Ir nieko blogo nenutiko, tik buvo išklydusi iš kelio — pirma nujo- 
jo prie nedidelės sodybos aukštai ant kalno anapus upokšnio. Jos 
šeimininkai buvo artimiausi Siljuoseno kaimynai, ir du tų namų 
vaikai ją palydėjo atšlaite žemyn lig tos vietos, kur buvo galima 
persigauti per upokšnį. 

Ji stabtelėjo ir sėdėdama balne apsižvalgė aplinkui. Bekraštis 
miškas, banguodamas nuo kalno ant kalno, nusitęsė ligi mėly- 
nuojančių tolių, šiaurės vakaruose po plaukiančiais giedros debe- 
simis blizgėjo sniegas. Toli toli žemai, miškais apaugusio kalnyno 
papėdėje, ji matė žvilgant Mjoseno vandens ruožą, o žemė kitoje 


pusėje, kepinama kaitrios vidurdienio saulės, melsva ir paūkavu- 


DVIDEŠIMTO AMŽIAUS AUKSO FONDAS 413 


si, kur ne kur buvo išmarginta žaliom dvarų ir sodybų dėmėm. Iš 
Hestvikeno negalėjai matyti jokio apylinkės trobesio, tik savo so- 
dybos laukus. 

Namų ilgesys ir noras išvysti vaiką susiliejo į nepakenčiamo 
alkio jausmą. Ji žinojo, kad galės jį numalšinti šią trumputę valan- 
dėlę, vieną vienintelį kartą... O paskui beliks apsigręžti ir nuolan- 
kiai nulenkti galvą prieš savo nelaimę... 

Jai rodėsi, pietuose prie fiordo niekad nebūna tokios skaisčios 
saulės, iškilusios taip aukštai dangaus mėlynėje. Kokia palaima 
vėl atsidurti ant aukšto kalnagūbrio. Apačioje ir dešinėje buvo 
stati, tamsi miškinga atšlaitė, kuria vargais negalais užkopė pėsčia, 
vesdamasi arklį už pavadžio. Iš tarpeklio dugno čia garsiau, čia 
tyliau sklido upės šniokštesys. Priešpriešiais, kitapus nedidelio ny- 
kaus šlėniuko, aukštai kalnyno atšlaitėje, netoli plačios jo viršū- 
nės, glaudėsi nedidelė sodyba, kurioje ji pirma lankėsi, o tarp jos 
ir anos atšlaitės virpėjo vaiskus melsvas ūkas. 

Prieš save ji išvydo naujai išskintą plotą. Trobesiai stovėjo ant 
nedidelės kalvos, vidury akmenuotos nelygios aikštelės, — pilki, 
žemučiai, vos kelių rąstų vainikų. Dirvų lopinėliai buvo pakalnė- 
je, arčiau tvoros. 

Inguna nusėdo nuo arklio ir nukėlė vartų kartis; ant kalvos pa- 
sirodė keletas pilkai vilkinčių vaikų. Inguna turėjo sustoti — visas 
jos kūnas virpėjo. Vaikų pulkelis stovėjo nuščiuvęs ir spoksojo, 
paskui jie pabiro į šalis ir dingo nė necyptelėję. 

Jai kopiant aukštyn, pro vienos trobelės duris išniro moteris. 
Pamačiusi ateinant viešnią, ji, ko gero, persigando — galbūt palai- 
kė nežemiška būtybe tą aukštą moterį su baltutėliu nuometu, gau- 
biančiu įkaitusį veidą, vilkinčią žydru apsiaustu su sidabrine sag- 
tim ir gobtuvu, vedančią už apynasrio gražų bėrą arklį šviesiais 
karčiais. Inguna skubiai riktelėjo, pasisveikino su moterim ir pa- 
šaukė ją vardu... 

Valandėlę juodvi sėdėjo troboje ir kalbėjosi, tada Halveiga iš- 
ėjo parsivesti Eiriko. Ji sakė, kad vaikai turį būt netoliese, — juos 
šįryt išgąsdinusi lūšis, tupėjusi ant tvoros. Esą jie drovisi vieš- 


nios — čia dažniau pamatysi lūšį nei prašalaitį. 

Inguna sėdėjo žvalgyydamasi po mažutę trobelę. Ji buvo žema, 
visa aprūkusi, pilna pristatyta puodų ir visokių rykų — tiesiog ne- 
buvo kur apsisukti. Lopšyje, lygiai ir ramiai alsuodamas, miegojo 
žindomas kūdikis. Ji girdėjo kažkur zyziant musę — be perstojo, 
laibai ir šaižiai, tartum būtų įkliuvusi į voratinklį. 

Halveiga grįžo vedina mažyčiu berniuku, vilkinčiu tik pilkais 
vilnoniais marškinėliais. Juodviem iš paskos prie durų atgužėjo 
visas pulkas moters vaikų ir žvilgčiojo vidun. 

Eirikas spyriojosi, bet Halveiga stumtelėjo jį priekin ir pastatė 
priešais viešnią. Jis akimirksnį pakėlė galvytę, nustebęs skubriai 
pažvelgė į puošniai apsirengusią moterį ir bemat šmurkštelėjo už 
įmotės, norėdamas pasislėpti. 

Jo akys gelsvai rudos, nelyginant peršviestas saulės spindulio 
pelkės vanduo, ilgų juodų blakstienų galiukai užsirietę. Bet plau- 
kai šviesūs, aplink veidą ir pakaušį susiraitę didelėm žvilgančiom 
garbanom. 

Motina ištiesė rankas ir prisitraukusi jį apglėbė. Pagauta džiu- 
gaus virpulio, juto rankoje mažą tvirtą galvelę, lietė pirštais šilkinius 
plaukučius. Inguna priglaudė jo veiduką prie savo veido — vaiko 
skruostelis buvo apskritas, minkštas ir vėsus, mažos pražiotos lūpy- 
tės palietė jos odą. Eirikas iš visų jėgų priešinosi, spardėsi norėda- 
mas ištrūkti iš tvirto motinos glėbio, tačiau net neaiktelėjo. 

— Aš, aš esu tavo mama, Eirikai... girdi, Eirikai, aš tavo tikroji 
mama... — juokėsi ir verkė ji. 

Eirikas sprogino akis tarsi ničnieko nesuprasdamas. Įmotė jį 
griežtai protino, prašė pas mamą gražiai sėdėti. Pagaliau jis atsisė- 
do ant motinos kelių, bet nė viena moteris neištraukė iš jo nė 
žodžio. 

Ji laikė apkabinusi vaiką, priglaudusi jo galvelę prie savo pe- 
ties, juto jo kūnelio kiekvieną sąnarį. Kitą ranką uždėjo ant ap- 
skritų tamsių jo keliukų, glostė stiprias blauzdukes, mažutes pur- 
vinas kojeles. Murzinu pirštuku jis bakstelėjo motinai ranką, 
palytėjo žiedus. 

Inguna atrišo maišą ir išėmė dovanas. Drabužėliai Eirikui buvo 


per dideli — pasak įmotės, pagal metus jis esąs pernelyg mažas. 

Atrodė, Eirikas niekaip neįstengia suprasti, kad tie dailūs marški- 
nėliai ir odinės kojinytės skirta jam. Jis, regis, nė kiek neapsi- 
džiaugė, kai motina jam matavo raudoną kepurę su sidabrine sag- 
tele, o tik patylom stebėjosi. Paskui Inguna ištraukė kepinius ir 
vieną padavė Eirikui — didžiulį apskritą kvietinį pyragą, skirtą tik- 
tai jam. Vaikas godžiai jį nutvėrė, abiem rankutėm prispaudė prie 
krūtinės ir išdūmė laukan, o jam įkandin — ir visi vaikai. 

Inguna priėjusi pažvelgė pro duris — berniukas stovėjo lauke 
tvirtai apglėbęs pyragą, įrėmęs į išpampusį pilvuką, išžergęs basas 
rusvas kojeles. Kiti vaikai spoksojo apstoję jį ratu. 

Halveiga atnešė viešniai vaišių — raugintų upėtakių, avižinių pa- 
pločių ir puodelį grietinėlės. Vaikai gavo puodynę nugriebto pie- 
no ir nuėjo su ja pievon. Kai Inguna netrukus vėl pažvelgė pro 
duris, jie buvo apsėdę puodynę, o Eirikas klūpodamas laužė pyra- 
gą dideliais gabalais ir juos dalijo vaikams. 

— Jis dosnus, — pasakė įmotė. — Tura kasmet įduoda jam po 
tokį pyragą, kai nukanku Bergan, ir visada Eirikas jį išdalija, kar- 
tais net pats pamiršdamas valgyti. Iš to ir iš kitko matyti, kad čia 
kilmingų žmonių vaikas... 

Inguna vėl pažvelgė: dabar vaikai sėdėjo ratu saulėkaitoje; Eiri- 
ko šviesi galvelė labai skyrėsi nuo kitų vaikų šiurkščių baltai gelsvų 
gaurų; jo nešukuoti plaukai buvo garbanoti ir žvilgantys, ir ne gel- 
toni, o šviesiai rusvi, kaip ką tik nunokęs riešutas. 


Inguna turėjo iškeliauti atgal popiečiu, kad ligi vakaro spėtų 
grįžti į kaimą. Eirikas vis tiek bijojo svetimos moters, ir ji tos 
baimės niekaip neįveikė, o jo balso bemaž negirdėjo, nebent ta- 
da, kai berniukas kalbėjo su vaikais pievoje. Jis buvo toks mielas, 
toks mielas. 

Dabar Eirikas, sėdėdamas ant jos arklio, turėjo nujoti iki miš- 
ko. Inguna vedė arklį už pavadžio ir viena ranka prilaikė vaiką; ji 
visą laiką šypsojosi norėdama, kad apskritas, nudegęs ir dailus jo 
veidelis taip pat nusišypsotų. 

Jie jau buvo už tvoros. Šičia jų niekas negalėjo matyti. Ji nukėlė 


berniuką nuo arklio, tvirtai laikydama jį rankose, bučiavo veidelį, 

kakliuką, petukus, nepastebėdama, kad jis jos glėbyje ištįso ir ap- 
sunko. Kai įspyrė iš visos sveikatos, motina nutvėrė už lygių plikų 
blauzdų — pajuto skausmingą džiaugsmą, kad toks tvirtas ir stang- 
rus mažas jo kūnelis. Pagaliau ji atsitūpė ir verkdama murmėjo 
meilius žodžius, stengdamasi prašymais ir gąsdinimais jį išlaikyti 
savo glėbyje. 

Kai akimirksnį jai prireikė atleisti rankas, vaikui pavyko išsprūsti. 
Jis dūmė siaura proskyna nelyginant kiškis ir dingo krūmuose, 
paskui sugirgždėjo tvora. 

Inguna pakilo balsiai raudodama iš skausmo. Ji ėjo svirduliuo- 
dama, sulinkusi nuo kūkčiojimo, nuleidusi rankas. Priėjusi prie 
šakų tvoros, pamatė Eiriką taip skuodžiant per pievą, jog tik kul- 
nai švytravo. 

Motina stovėjo palinkusi viršum tvoros ir verkė verkė. Nedi- 
delės nurudusios, išdžiūvusios eglaitės buvo susmaigstytos į že- 
mę aplink dirvos sklypelį, kur javai dar tik pradėjo plaukėti, 
akuotai dar buvo minkšti, susisukę nelyginant nauja, ką tik atsi- 
radusi gyvastis — galvodama apie savo rūpestį, vėliau ne kartą 
šitai regėjo vidiniu žvilgsniu, nors dabar pro ašarų užtemdytas 
akis nieko nematė. 

Bet galiausiai ji turėjo grįžti prie arklio. 

VII 


Rudenį tėvas Benediktas, Besės sūnus, pasiligojo. Ir vieną dieną 
pas Hestvikeno Ulavą atjojo pasiuntinys — kunigas norįs su juo 
atsisveikinti. 

Apramstytas pagalvėm, tėvas Benediktas neatrodė kaip mer- 
dintis žmogus. Tik raukšlių, kurios raumeningame, vėjų nugai- 
rintame jo veide pirma atrodė negausios ir negilios, dabar pagau- 
sėjo, ir jos pagilėjo. Vis dėlto pats nedvejodamas nuspėjo netoli- 
mą savo mirtį. Kai Ulavas paprašytas atsisėdo ant lovos krašto, 
kunigas, lyg nugrimzdęs į apmąstymus, paėmė iš jo rankos raite- 
lio pirštines, pačiupinėjo jų odą ir ėmė jas apžiūrinėti — pakėlė 
prie nosies ir akių, Ulavas net šyptelėjo. 

Valandžiukę juodu apie šį bei tą šnekučiavo — apie Arnę, Turgilso 
sūnų, ir jo dukteris. Dvi iš jų buvo atitekėjusios į šią apylinkę, bet 
pastaruoju metu Ulavas su jom ar su jų vyrais retai susieidavo. 

— Kažko vis rečiau ir rečiau rodaisi žmonėse, Ulavai, — tarė 
kunigas, — ir daugelis stebisi, kad tu gyveni taip atsiskyręs nuo 
visų. 

Ulavas priminė, kad paskutines dvi vasaras buvo iškeliavęs, o 
kiekvieną žiemą serga jo žmona. 

Kunigas vėl prakalbo apie būsimą savo gyvenimo pabaigą ir prašė 
Ulavą jį uoliai minėti maldose. Ulavas pažadėjo. 

— Bet tu tikriausiai nebijai to, kas tavęs laukia, tėve Benedik- 
tai, — tarė jis. 

— Manau, mes visi bijom, — atsakė kunigas. — Juk aš visą laiką 
gyvenau nerūpestingai, bent jau ne per daug saugojaus smulkių 

kasdienių nuodėmių — kalbėjau ir dariau, kas man šovė į galvą, ir 
guodžiau save, kad čia, girdi, ne didelė, ne mirtina nuodėmė, — 
maniau, negali daug nusverti tas, ką aš darau iš silpnumo ir įgim- 
to netobulumo. Nors ir gerai žinojau, kad Dievo akyse bet kokia 
nuodėmė bjauresnė už žaizdą. Ir nei tau, nei man nepatiktų gy- 
venti su žmogum, aptekusiu žaizdom ir šašais, negalėtum jo apka- 
binti. Dabar aš kasdien gaunu vaistų, gerai gydančių nuodėmės 
raupsus. Bet pats Žinai, nei geriausi vaistai, nei brangiausi tepalai 
negalės iš palengvo užgydyti žaizdų, jei žmogus kasdien jas prasi- 
dreskia ir vėl įsibrėžia odą. Taip yra ir mums: Viešpats nuplovė 
mūsų nuodėmes savo krauju ir patepė mus savo gailestingumu, 
bet mes esam abejingi ir nedarome tų darbų, kuriems esam pa- 
tepti, ir iš naujo prasidreskiam žaizdas, vos tik Viešpats mus išgy- 
do, ir turim laukti skaistykloje surištom rankom ir kojom, kol 
apsivalysim nuo šašų ir užkrato... 

Ulavas sėdėjo tylėdamas ir žaidė savo pirštinėm. 

— Bijau, kad savo giminaičiams parodžiau per didelę meilę. 
Ačiū Dievui, man niekuomet neteko atleisti jiems nuodėmės ir aš 
neteisinau jų nedorų darbų — šito daryti nereikėjo, nes jie buvo 
padorūs žmonės. Tik keletą sykių per daug uoliai rūpinaus jų ge- 
rove ir turtais — tai parašyta mano testamente, visa turi būt ati- 
duota su kaupu. Ir aš buvau griežtas savo priešams ir savo giminių 
priešams — karštakošis ir ūmus, linkęs blogai galvoti apie kiekvie- 
ną žmogų, kurio nemėgau... 

— Tada mums, kitiems, kur kas sunkiau išsigelbėti, — tarė Ula- 
vas, mėgindamas nusišypsoti, — jeigu manai, kad tavo reikalai ši- 
tokie. 

Kunigas, pakreipęs galvą ant pagalvės, pažiūrėjo jaunam žmo- 
gui į akis. Ulavas juto, kad blykšta nuo to žvilgsnio, juto, kad jį 
apima keistas silpnumas. Jis norėjo kažką sakyti, bet negalėjo žo- 
džio ištarti... 

— Tu taip žiūri į mane... — pagaliau sušnibždėjo. — Taip žiūri į 
mane, — pakartojo lyg prašydamas pasigailėti. 

Kunigas nugręžė galvą ir gulėjo žvelgdamas priešpriešiais. 


— Prisimeni, kaip aš visada šaipiaus iš Ulavo Puskunigio, nes jis 


DVIDEŠIMTO AMŽIAUS AUKSO FONDAS 419 


buvo regėjęs daug ką, apie ką aš mažai nutuokiu. O dabar manau: 
Viešpats nusprendžia vienam žmogui atverti akis tokiems daly- 
kams, kuriuos nuo kito laiko paslėpęs. Jis man niekuomet nelei- 
do išvysti nieko, ko, be mūsų, šiam pasauly dar esama. Bet vieną 
kitą blyksnį ir aš esu pastebėjęs... 

Ulavas žiūrėjo į kunigą suklusęs. 

— Vieną dalyką visuomet nujausdavau, — kalbėjo tėvas Benedik- 
tas. — Visuomet žinodavau, — galima sakyti, bernaž visuomet, — 
jog kas nors atvažiuoja manęs kviesti prie mirštančiojo. Ypač to- 
kio, kuriam būtiniausiai reikia mano pagalbos, kurį slegia neat- 
leista nuodėmė... 

Ulavo, Auduno sūnaus, viduje kažkas suvirpėjo. Nejučiom jis 
kilstelėjo ranką. 

— Kažkas paženklina žmogų. Tik kurie ne kurie esti tokie už- 
kietėję, kad neturi žymės, kurios nepastebėtų senas kunigas... 

Vieną vakarą buvau čia kambary ir nusirenginėjau. Jau buvau 
beguląs lovon, tik štai pajutau, jog kažkas keliauja pas mane susi- 
durdamas su didelėmis kliūtimis ir yra būtinai reikalingas mal- 
dos. Aš atsiklaupiau ir meldžiausi, kad tas, kurs keliauja, mane 
laimingai pasiektų; paskui norėjau prigulti ir prieš išeidamas kiek 
pasilsėti. Bet kai atsiguliau, ėmiau vis aiškiau ir aiškiau suprasti, 
jog kažkam gresia didelis pavojus. Galiausiai pajutau, jog kamba- 
ry su manim yra kažkas, kas žadina man širdy baimę, bet žinojau 
tai esant šventą baimę. „Kalbėk, Viešpatie, Tavo tarnas klauso“, — 
balsiai meldžiau. Ir netrukus išgirdau savyje lyg kokį įsakantį bal- 
są; aš atsikėliau, apsirengiau ir pažadinau vieną iš tarnų, seną ir 
ištikimą žmogų. Paliepiau jam eiti su manim prie bažnyčios, įlipti 
į varpinę ir skambinti viduriniuoju varpu. O pats įėjau bažnyčion, 
atsiklaupiau ant altoriaus pakopos, bet pirma paėmiau žvakę nuo 
Marijos altoriaus ir uždegęs ją nunešiau prie durų, o jas plačiai 
atvėriau. Žvakė degė aiškiai ir ramiai, nors naktis buvo drėgna, 
lietinga ir ūkanota, nuo fiordo pūtė vėjas. 

Neilgai trukus atėjo žmogus ir paprašė mane suteikti ligoniui 
paskutinį patepimą ir Komuniją. Pasiuntinys labai ilgai užtru- 
kęs kelionėje ir jau nebesitikėjęs spėti laiku — jis paklydęs, ilgai 

klaidžiojęs ratu savo paties pėdom ir galiausiai nuklydęs pelkėn, 
neišbrendamon vieton. Bet mes nukakom kaip tik laiku ir galė- 
jom padėti žmogui, kuriam daug labiau reikėjo pagalbos nei kam 
kitam. 

Tą aš išsiaiškinau šitaip: anas pas mane siųstas Žmogus pats 
buvo kaltas, kad jo žingsnius labiau kreipė blogosios dvasios, o ne 
angelas sargas, kurio nebuvo pratęs klausyti. Galimas daiktas, šis 
ar mirštančiojo angelas sargas kreipėsi į mane, pastūmėjo mane 
eiti bažnyčion ir paliepė skambinti... 

Kai paryčiais grįžau namo ir ėjau pro bažnyčią, pamačiau pa- 
miršęs uždaryti duris, o žvakė tebestovėjo žvakidėje ir tebedegė, 
pro atviras duris pučiantis vėjas ir lyjantis lietus jos neužgesino. 
Tokį ženklą išvydęs persigandau, bet sukaupęs drąsą įėjau vidun, 
norėdamas Švenčiausiajai Mergelei Marijai grąžinti žvakę ir užda- 
ryti duris. Aš įsitikinau, jog kažkas palinkęs viršum žvakės saugojo 
liepsną, nes aplink ją išvydau kažkokį atspindį, lyg šviesa būtų kri- 
tusi ant ko balto — ar ant rankos, ar ant apdaro, ar ant sparno, — 
tiesiog nežinau. Keliaklupsčias užkopiau laiptais aukštyn, ir kai 
ištiesiau ranką norėdamas paimti žvakidę, žvakė bemat užgeso, o 
aš griuvau kniūpsčias, nes pajutau, kad kažkas pro mane šmėste- 
lėjo, — gal angelas, gal išgelbėta vėlė, bet aš žinojau: tasai, kas 
regėjo akis į akį savo ir mano Viešpatį. 

Ulavas sėdėjo nekrutėdamas, nuleidęs akis. Galiausiai jis neiš- 
turėjo ir jas pakėlė. Ir vėl susitiko su tėvo Benedikto akimis. 

Jis nežinojo, kaip ilgai juodu žvelgė kits kitam į akis. Bet juto 
laiką, kuris ritose viršum jų nelyginant šniokščiantis, gaudžian- 
tis srautas, O jisai ir šis žmogus stovėjo pačiam to srauto dugne, 
kur buvo amžinybė, nejudanti ir nekintanti. Jis žinojo: tasai ki- 
tas žmogus mato slaptą žaizdą, graužiančią jo sielą ir vis labiau 
plintančią, tačiau pabūgo leisti gydančiai rankai prisiliest prie 
to pūliuojančio skaudulio. Apimtas siaubo, kad prie nesveikos 
vietos bus prisilytėta, jis sutelkė visą valią ir visas pajėgas — ir 
užsimerkė. Tada nugrimzdo į tylą ir tamsą, — laikas liovėsi šniokš- 
tęs ir giedojęs, — bet juto, kaip kambarys sukasi drauge su juo. 


Kai vėl atsimerkė, kambarys buvo kaip įprasta, o tėvas Bene- 

diktas gulėjo nusisukęs, padėjęs galvą ant ryškiai žalios pagal- 
vės. Jis atrodė pavargęs, liūdnas ir senas. 

Ulavas atsistojo ir atsisveikino — priklaupęs pabučiavo tėvui Be- 
nediktui ranką. Senukas paėmęs suspaudė jo ranką pusbalsiu tar- 
damas keletą lotyniškų žodžių, kurių Ulavas nesuprato. 

Tada Ulavas išėjo, o kunigas nemėgino jo sulaikyti. 


Po savaitės pasklido žinia apie tėvo Benedikto mirtį. Apylinkės 
žmonės tai laikė netektimi, nes jį gerbė kaip uolų kunigą ir teisingą, 
drąsų vyrą. Tačiau ūkininkai nemanė jį esant apdovanotą nepapras- 
tomis dvasinėmis dovanomis — jis, kaip ir kiekvienas jų, gyveno 
kaimiškai, o jo mokytumas neprašoko to, kas buvo būtina. 

Tik Ulavo, Auduno sūnaus, siela kažkaip keistai sugniužo, kai jį 
pasiekė toji žinia. Tartum būtų atvertos durys — ir jis neaiškiai 
vylęsis sukaupti drąsą ir vieną gražią dieną įžengti pro jas. Bet lig 
tolei vis neturėjo drąsos. O dabar tos durys amžinai užsitrenkė... 

Jis daug neklausinėjo Ingunos apie kelionę namo į Oplandą, ir 
vaiko juodu neminėjo. 

Tačiau prieš Kalėdas Ulavas išsigando, kad vėl nutiko visų blo- 
giausia, — pagalvojo pats vienas: Inguna vėl pastojusi... 

Nuo to laiko, kai Turhilda, Bjorno duktė, apsigyveno pas juos, 
Inguna ėmė daug uoliau šeimininkauti nei per visus savo tekybos 
metus. Dabar šeimininkei nebereikėjo pačiai nieko daryti, nes 
Turhilda buvo tokia uoli, jog su visais namų ūkio darbais susido- 
rodavo viena ir gebėjo Hestvikene apeiti visą ruošą. Bet atsikraus- 
čiusi jinai sužadino savotišką Ingunos garbėtrošką — Ulavas su- 
prato, jog žmona įsižeidė dėl to, kad nusamdyta ūkvaizdė net jos 
pačios neatsiklausus. Ir nors Turhilda buvo klusni šeimininkei ir 
kaip įmanydama stengėsi jai padėti, visur kur pildė jos norus ir 
valią, buvo be galo kukli ir su vaikais įsikūrė rytiniame kiemo 
šone, senoje trobelėje, kurioj kažkada gyveno Ulavo motina, vy- 
ras pastebėjo, kad Inguna nemėgsta Turhildos. 

Dailūs rankdarbiai buvo vienintelis dalykas, kurio Inguna kaip 
reikiant išmoko jaunystėje, ir dabar vėl ėmėsi jų. Pasiuvo Ulavui 


ilgą iki žemės durtinį — iš užsieninės vilnos su įaustomis juodom 

ir žaliom gėlėmis — ir papuošė jį plačiais apvadais. Vyras dabar 
retai vilkėjo tokiu apdaru, bet rūpintis jo darbo drabužiais jinai 
paliepė Turhildai. Namų ruošos darbuose, kaip ir seniau, Inguna 
neką gebėjo nuveikti, bet ji visur kur kišosi ir Kalėdoms ėmėsi 
tiekti valgius iš skerdienos, darė alų, valė namus ir drabužius, bė- 
giojo po klėtis, podėlius ir prieplauką per sniego pūgą, atslinkusią 
iš fiordo, o visas kiemas ir takas prie jūros buvo vien slidi, žalsva it 
jūros vanduo tyrė. 

Vakare prieš Kūčias Ulavas įėjęs vidun pamatė ją stovint ant 
suolo ir galuojantis su senoviniu sienos užlaidu, kurį norėjo paka- 
binti ant medinių kablių prie viršutinio sienojų vainiko. Jis buvo 
ištisinis ir labai sunkus; Ulavas priėjęs jai pagelbėjo — kėlė užlaidą 
nuo kablio prie kablio. 

— Turbūt tau negalima sunkiai kilnoti, — tarė jis. — Jeigu manai, 
kad šį sykį viskas gerai einasi. Tada juo labiau reikia pasisaugot, 
kad viskas taip baigtųsi, kaip mudu norim. 

Inguna atsakė: 

— Taip bus, kaip yra skirta, ir jeigu man lemta kentėti, verčiau 
dabar atkentėsiu, negu ištisus mėnesius kamuosiuos ir lauksiu kan- 
čių. Ar manai, aš nežinau, jog nesulauksiu tokios dienos, kai kas 
nors pavadins mane motina? 

Ulavas pažvelgė į ją — juodu stovėjo greta kits kito ant suolo. 
Jis nušoko, nukėlė ją žemėn, pastovėjo valandėlę apglėbęs per 
klubus. 

— "Tau nedera taip šnekėti, — tarė jis dvejodamas. — Juk negali 
tikrai žinoti, mano Inguna! 

Jis nusisuko nuo jos ir ėmėsi rinkti vinis ir medinius kablius, 
išmėtytus ant suolo. 

— Aš maniau, — kalbėjo tyliai, — kad tu norėjau pasimatyti su 
berniuku, kai vasarą buvai Berge. 

Inguna neatsiliepė. 

— Ne kartą galvojau — tu galbūt jo ilgiesi, — vos vos girdimai 
tarė jis. — Ar kada nors jo pasiilgsti? 

Inguna stovėjo tebetylėdama. 

— Gal tas vaikas pasimirė? — paklausė jis švelniai. 


DVIDEŠIMTO AMŽIAUS AUKSO FONDAS 423 


— Ne. Aš jį mačiau vieną sykį. Jis manęs taip bijojo, kad draskė- 


si ir spardėsi, — vos tik norėjau paliesti, neprisileido kaip lūšiukas. 


Ulavas jautėsi esąs kur kas vyresnis, nei buvo pagal amžių, nu- 
vargęs ir dvasiškai išsisėmęs. Jau penktą žiemą juodu su Inguna 
gyveno drauge, o jam rodėsi — ištisą šimtmetį. Jai, vargšelei, laikas 
tikriausiai slenka dar lėčiau, galvojo jis. 

Kartkartėm jisai mėgino susiimti — neprarasti vilties. Jeigu šį 
svkį viskas būtų gerai, tai būtų vienintelis dalykas, galintis vėl pra- 
džiuginti. Dabar ji ilgiau buvo sveika negu anais kartais — galbūt šį 
sykį išnešios kūdikį... 

Jam pačiam bet koks noras turėti kūdikį buvo jau seniai at- 
skaudėjęs. Kartais pagalvodavo apie sodvbą ir apie giminę, bet 
abejingai. Prisidėjo dar ir tai, kad neaiškiai ėmė vaizduotis kažką 
migloto, be galo tolimo, šmėkščiojančio ateityje, kai bus senas ir 
nebeliks tos kančios, tos įtampos nei tos keistai liguistos, nera- 
mios meilės... Juk Inguna senatvės tikriausiai nesulauks. Ir tada jo 
gyvenimas bus kaip ir visų kitų žmonių. Tada jis galės ieškoti at- 
pildo ir ramybės savo iškamuotai sąžinei. Ir tada jis dar turės lai- 
ko pagalvoti apie sodybą ir giminę... 

Bet kai taip neaiškiai mėgindamas nuspėti ateitį prieidavo šią 
vietą, deginantis dieglys persmelkdavo jam širdį, lyg atsiverdavo 
gyva žaizda. Jis miglotai juto, kad nors ir neranda ramybės, ne- 
randa džiaugsmo, nors sieloje — mirtinos žaizdos, vis dėlto turi 
laimę, savo laimę, tegu ir nepanašią į kitų žmonių laimę. Leisgyvė 
ir kone visai nukraujavusi, jo laimė tebėra gyva, ir visa, ko dabar 
reikia — tai turėti drąsos ir rasti būdą jai išgelbėti, kol dar nevėlu. 

Inguna atrodė gana sveika ligi pat Naujųjų metų. Ir vis dėlto 
Ulavui kiekvieną kartą nesmagu buvo matyti ją, visai nepanašią į 
save, — amžinai dirbančią kokį mažai reikalingą darbą. Jo galva 
neišnešė, kaip Turhilda gali pakęsti tokią šeimininkę, bet mergina 
ramiai ir kantriai vaikščiodavo paskui savo ponią ir perdirbdavo, 
ką ši nenuilstamai plušėdama būdavo padariusi. 

Tokie buvo reikalai, kai gavėnios pradžioje Hestvikeną pasiekė 


žinia, kad Jonas, Steinfino sūnus, jaunesnis Ingunos brolis, pasi- 

mirė nevedęs pernai apie Kalėdas. Ulavas neprivalėjo žiemą va- 
žiuoti šiaurėn žmonos palikimo dalies. Tačiau Ulavui, Auduno sū- 
nui, toji žinia buvo nelyginant koks ženklas. 

Keturias naktis jis žibino žvakę ir gal tik kartą tesumerkė akis. 
Jis gulėjo ir tarėsi su savo Viešpačiu ir Teisėju. Reikia rasti kokią 
išeitį, kad išgelbėtų pats save ir tą nelaimingą nukeipėlę, kurią 
taip myli, jog nenumano, kuo toji meilė prasidėjo ir kuo baigsis. 
Visas Hestvikenas kaip palikimas ir pripažinimas sūnumi — ganė- 


tinas atpildas vaikui už tėvo, Islandijos bastūno, mirtį. 


Ulavas išbuvo Berge dvylika dienų, ir štai vieną vakarą, kai su 
Halvardu, Steinfino sūnum, sėdėjo menėje ir gėrė, — tenai buvo 
ir Tura, — jis pasakė, girdi, dabar likęs svarbiausias reikalas — pasi- 
imti savo sūnų. 

Halvardas, Steinfino sūnus, net išsižiojo netekęs žado. Paskui 
užsiplieskė: 

— Savo!.. Tai, sakai, tu esi tėvas to vaikelio, kurį Inguna turėjo 
gimdyti šliaužiodama kampe nelyginant kalė... — Jis smogė kumš- 
čiu į stalą, paraudęs iš įniršio. 

— Juk tu žinai, Halvardai, kaip aš tada gyvenau, — ramiai atsakė 
Ulavas. — Jeigu mano nedraugai būtų sužinoję, kad aš čia slepiuo- 
si be apsauginio rašto, vargu ar būčiau su jais susišnekėjęs. Bran- 
giai būtų atsiėję ir jūsų senelei, ir poniai Magnhildai, jei būtų 
iškilę aikštėn, kad mane, tremtinį, priėmė į savo namus. 

Bet Halvardas taip burnojo, jog net lubos kilojosi. 

— Gal tu, Ulavai, Auduno sūnau, manai, jog senelė ir Magnhil- 
da nebūtų mieliau sutikusios atiduoti kaip baudą savo visą turtą 
dėl to, kad tu pas jas įsibrovei būdamas už įstatymo ribų, negu 
klausytis kalbų apie vieną mūsų giminės moterį: ji užsitraukusi 
tokią gėdą, jog nedrįstanti pasakyti, kas vaiko tėvas? — Jis ėmė 
smulkiai apsakinėti, ką spėliojo žmonės, ir tie spėliojimai buvo 
vienas už kitą bjauresni. 

Ulavas gūžtelėjo pečiais. 

— Nesuprantu, kam gi tu dabar panorai prisiminti tas apkalbas. 
Juk dabar ir paaiškėjo teisybė, o jeigu apie jas anksčiau būtum 

pasakęs, nebūčiau taip ilgai laukęs. Mudu sutarėm kurį laiką tylė- 
ti dėl Magnhildos, bet tu žinok, kad aš niekuomet neturėjau kito- 
kio ketinimo, kaip tik pripažinti savo sūnų. 

— Neturėjai... Vienas Dievas težino, ką tu turėjai... — šaipėsi 
Halvardas. Staiga jis atsitiesė ir įsmeigė akis prieš save. — Turėjai! 
Norėčiau žinoti, ar Inguna buvo tuo tikra, — gal pasakysi, kad 
teisėtai miegojai su ja dar tada, kai tau barzda nežėlė. Tai ko gi 
jinai fiorde skandinosi? 

— Paklausk Turą, — atšovė Ulavas. — Sakė, kad pienas mušė 
Ingunai galvon. 

— Aš visai netikiu, — kalbėjo Halvardas klastūniškai, — kad Haf- 
turas dėl to būtų ėmęs bylinėtis su Magnhilda, — juk tu su juo 
susitaikei. 

— Galvok, kaip nori, — atsakė Ulavas. — Žinoma, mudu su Haf- 
turu susitaikėm — aš tada buvau už įstatymo ribų dėl jarlo kaltės. 
Kvailas tu buvai visą amžių, Halvardai, bet tikriausiai nesi toks 
kvailas, kad nesuprastum, jog jums, giminėms, geriausia būtų pa- 
tikėti tuo, ką dabar pasakiau. Net jeigu prarastumėt palikimą, ku- 
rį galėtumėt gauti, jei jūsų sesuo mirtų bevaikė. 

Halvardas pašoko ir išbėgo pro duris. 

Likęs su Tura Ulavas staiga pajuto, kad tai, ką jis sau užsikrovė, 
yra nepakeliamai sunku. Kadangi ji vis tylėjo, šūktelėjo šaltai ir 
pašaipiai: 

— O tu, Tura, ar tiki manim? 

Ji pažiūrėjo jam tiesiai į akis nieko nesakančiu žvilgsniu. 

— Turiu tikėti, jeigu pats prisipažįsti. 

Ulavas pajuto, tarsi kažkas būtų suspaudęs jam sprandą. Jau ir 
taip nuvargęs, užsivertė naują naštą greta senosios. Jis jau nieko 
negalės nusimesti ir niekur negalės kreiptis pagalbos. Privalo iš- 


tverti pats vienas. 


Kitos dienos vakarą Ulavas grįžo į Bergą su berniuku. Tura nė- 
rėsi iš kailio norėdama gražiai pasitikti sūnėną. Tačiau vaikas tar- 
tum nujautė, kad čia nėra laukiamas, todėl ničniekur nesitraukė 


nuo naujai įgytojo tėvo, visur sekiojo įpėdžiui, o vos Ulavas atsi- 

sėsdavo, verždavosi jam ant kelių. Jei pasitaikydavo nutverti tėvo 
ranką ar jei Ulavas pasisodindavo ant kelių, dailus Eiriko veidelis 
nušvisdavo iš džiaugsmo, jis tolydžio gręžiodavosi ir žiūrėdavo į 
tėvą džiugiai stebėdamasis. 

Ulavas Berge neužtruko ilgiau, nei reikėjo. Trečios dienos rytą 
susiruošė kelionėn. 

Eirikas sėdėjo aptūlotas rogėse, sukiojosi į visas puses, žvalgėsi 
ir juokėsi iš džiaugsmo. Dabar jis vėl važiuos rogėmis — kai tėvas 
pasiėmė iš Siljuoseno, irgi važiavo; rogės jų laukė prie pirmos 
kaimo sodybos. Ankis, rišdamas mantą, juokėsi ir plepėjo — drau- 
giškas vaikinas, nunešė jį ant nugaros žemyn, tėvui atvažiavus pa- 
siimti. Kailiniuotas tėvas atrodė didelis ir nevikrus, o vilnos ap- 
link vyrų gobtuvus buvo apšerkšnijusios, kaip ir jo kepurės kaili- 
nis kraštas. 

Tura stovėdama žiūrėjo į rausvą, linksmą vaiko veiduką, rusvos 
jo akelės spindėjo ir buvo žvitrios nelyginant mažo paukštuko. 
Moters širdyje pabudo lyg ir koks švelnumas, kurį juto anuomet, 
kai jis buvo žindomas kūdikis. Atsisveikindama ji pabučiavo jam 
abu skruostelius ir paprašė pasveikinti mamą. 


Ulavas grįžo į Hestvikeną ankstų rytą, šviečiant blyškiai rausvai 
saulei, skendinčiai speiguotame ūke; iš Oslo jis išvažiavo tamsiau- 
sią naktį. Pasiekus užutėkį, Ulavas įdavė vadžias Ankiui, iškėlė mie- 
gantį vaiką iš rogių ir nunešė įkalne sodybon. 

Kai Ulavas įėjo, Inguna sėdėjo prie ugnies ir šukavosi plaukus. 
Jis pastatė vaiką asloje ir stumtelėjo į priekį. 

— Eik, Eirikai, ir duok savo mamai labus rytus. — Jis pats apsi- 
sukęs išėjo priemenėn. Tarpduryje žvilgtelėjęs akies kampeliu, pa- 
matė Inguną šliaužiančią ant kelių prie vaiko, ištiesusią laibas ran- 
kas; jos plaukai šlavė aslą. 

Jis stovėjo kieme prie rogių, tik štai Inguna pašaukė jį iš tarp- 
durio. Tamsioje priemenėje ji apkabino jam kaklą ir prisiglaudė 
krūpčiodama nuo verksmo. Jis uždėjo ranką jai ant nugaros — po 
plaukais ir marškiniais užčiuopė išsišovusias mentes nelyginant 


kokias lentas. Toji palaidų plaukų banga, krintanti ant silpnų, nuo- 

laidžių pečių, kažkaip keistai priminė jam, kokia ji buvo jaunystė- 
je. Dabar jinai nerangi ir sunkiai juda, ir nelengva įžiūrėti anks- 
tesnio sveiko jos grožio žymes nuo ašarų paburkusiame iškamuo- 
tame veide. Ne tiek daug metų praėjo nuo to laiko, kai ji buvo 
gražiausia iš visų moterų. Pirmą sykį jis taip giliai pajuto pasidy- 
gėjimą bevaisiu jos nėštumu. Ir vėl apkabino ją. 

— Aš maniau, tu džiaugsies, — tarė Ulavas, nes ji verkė ir verkė. 

— Džiaugsiuos... — Ji visa drebėjo, ir dabar jis pamatė kad kūk- 
čiodama juokiasi. — Taip, aš labiau džiaugiuos nei angelai, nors, 
kaip gerai žinai, Ulavai, aš tave myliu labiau negu dešimtį vaikų... 

— Eik vidun ir apsitaisyk, — prašė jis, — juk sušalai čia stovė- 
dama. 

Kai jis grįžo į vidų, Inguna jau buvo apsirengusi, užsirišusi nuo- 
metą ir kažką nešė iš kamaros, kur jie žiemą laikė maistą. Eirikas 
tebestovėjo toj pačioj vietoj, kur Ulavas jį pastatė, tik motina bu- 
vo nuvilkusi jam kailinukus. Pamatęs įeinant vaikas puolė prie 
tėvo, čiupo jam už rankos baimingai šypsodamas. 

— Ne, Eirikai, eik pas mamą, — tarė Ulavas. — Kas tau sakyta? — 
pridūrė kone griežtai, kai vaikas nedrąsiai prigludo prie jo. 

VIII 


E irikui buvo bemaž penkeri metai, kada ėmė suprasti esąs labai 
nuskriaustas dėl to, kad neturi tėvo. Prieš metus, kai pavasarį per 
Marijos Apreiškimo šventę buvo parapijos bažnyčioje, nugirdo, 
kaip keletas žmonių kalbėdamiesi sakė, jog jis mergvaikis; tą patį 
žodį girdėjo tariant vyrus, atvažiavusius į Siljuoseną medžioti kur- 
tinių, ir jie, matyt, kalbėjo apie jį. Bet kai paklausė įmotę, ką tas 
žodis reiškia, gavo antausį. Paskui ji vaikščiojo pikta ir murmėjo 
panosėje, jog reikią iškaršti kailį tiems, kurie vargšui nelaimėliui 
sako tokius žodžius, taipgi ir jo motinai, — vaikelis nekaltas, kad 
gimė kaip krūminaitis, pavainikis. Bet Eirikas suprato būsiant ge- 
riau, jeigu jis neklausinės apie tuos keistus žodžius. Matyt, jie reiškia 
ką nors bloga, todėl ir Turgalas jo nemyli; jis ir pats nesuprato, iš 
kur tą žino, bet buvo aišku, jog Turgalas, šiaip namuose tėvas, jam 
ne tėvas. 

Turgalas, Siljuoseno ūkininkas, buvo geras žmogus, mylintis 
savo namus. Jis mokė sūnus: vyresnieji eidavo su juo į mišką 
medžioti, jaunesnieji pagelbėdavo namie kirtavietėse, ir tėvas 
rodydavo jiems viską, o prireikus ir pabausdavo. Bet į Eiriką jis 
nekreipė jokio dėmesio, nei girdavo, nei peikdavo. Žmonai jis 
suteikė tą garbę, kad į jos reikalus nesikišo, — jeigu ji priėmė į 
namus tą pono dukters pavainikį, čia ne jo reikalas, tegu pati 
juo ir rūpinasi, leido jai daryti ką tinkamai ir su vaiku, ir su 
užmokesčiu už jo priežiūrą. 

Eirikas, aišku, žinojo, kad Halveiga ne jo motina, bet nesuko 
sau dėl to galvos — ji niekad nedarė jokio skirtumo tarp jo ir tikrų 

savo vaikų. Vienodai apkuldavo ir apibardavo kiekvieną, kuris dir- 
bant painiodavosi po kojomis. Prieš šventę maudydavo juos iš 
eilės pagal amžių didelėje rėčkoje; dieną prieš pirmą žiemos nak- 
tį“ jį apvilkdavo kailinukais, o kai užkukuodavo gegutė, jis, kaip 
ir kiti vaikai, turėdavo pasitenkinti milo marškinėliais, nesvarbu, 
ar giedra, ar dargana. Tomis metų dienomis, kai Siljuoseno gy- 
ventojai keliaudavo į slėnį bažnyčion ir Halveiga vadeliodavo ar- 
klį, Eirikas sėdėdavo už jos nugaros kaip ir kiti vaikai, o priėmusi 
Komuniją, ji bučiuodavo visus vienodai meiliai. 

Valgio jiems niekada netrūko — sūdytų žuvų ar laukinienos su 
rieke duonos arba samčiu košės, kartais gaudavo silpno alaus, o 
žiemą, kai sumažėdavo pieno, — tik vandens. Eiriko niekas nevar- 
žė, ir jis buvo patenkintas gyvenimu viensėdyje miško skynime. 

Toje sodybėlėje, kur gyveno tiek daug žmonių ir gyvulių, kiek- 
vieną dienos valandą kas nors nutikdavo. O sodybos tvoras iš visų 
šonų glaudžiai supo tankus miškas; už šnarančių eglių ir žvilgan- 
čiais lapais krūmų sienos virte virė slaptas ir mįslingas gyvenimas. 
Tenai kažkas vis judėjo krutėjo, iš pamiškės kažkokie padarėliai 
spoksojo į vaikus, viliojo ir traukė juos artyn prie tvoros; bet vos 
kam sušlamėjus ar subraškėjus miške, visas vaikų pulkelis apsi- 
gręžęs dumdavo įkalne atgal pasislėpti namų prieglobstyje. Retas 
vaikas teišvysdavo miško gyventojus, tačiau jie girdėjo suaugusius 
pasakojant apie visokius stebuklingus nutikimus, jie žinojo apie 
Uvo kalno trolį, apie raganą, dažniausiai sutinkamą samanotuose 
kalnuose prie Vagesteineno, ir apie lokį, kuris pernai vieną spei- 
guotą žiemos naktį buvo atėjęs prie tvarto ir mėginęs įsilaužti pro 
stogą, bet Eirikas to dar negalėjo prisiminti. Aukštai pievoje po 
žemėn susmegusiu akmeniu gyveno žmogeliukai, vilkintys mėly- 
nais apdarais, bet su tais jie buvo draugai; motina kartais jiems 
nunešdavo valgio, ir jie atsidėkodami jai dažnai pagelbėdavo. Ei- 
rikas ne kartą vyra matęs jų pėdas sniege. O tie, kur gyveno už 
tvoros, buvo kur kas piktesni. Berniukas per daug neskyrė miško 
žvėrelių nuo kitų ten besišlaistančių būtybių. 

Vasaros dienomis kažkokių miško tankmėje krutančių padarė- 
lių traškesiai, naktį žvėrelių balsai ir kitokie miško garsai, pėdos 

sniege žiemos rytmečiais, šuns Beisko įtūžis ir įnirtingas lojimas 
tamsiais vakarais Eirikui taip ir nenutuokiant, ant ko jis niršta, — 
visa tai buvo stebuklingas pasaulis už sodybos, siunčiantis jam sa- 
vo sveikinimus. Tas pasaulis skendėjo rūke ir atrodė lyg sapne 
sapnuojamas, o jis buvo tikras, bet vaikas, būdamas per mažas, 
dar nevaliojo išeiti už tvoros. Tačiau šeimininkas Turgalas ir di- 
desni berniukai tenai eidavo ir pasakodavo apie įstabius tenykš- 
čius nutikimus... 

Eirikas niekada neidavo į mišką, nebent tom dienom, kai su 
Halveiga keliaudavo bažnyčion. Tada jie ilgų ilgiausiai važiuodavo 
per jį žemyn. Paskui atsidurdavo naujame pasaulyje, dar tolimes- 
niame ir panašesniame į sapną. Varpų skambesys aidėdamas plauk- 
davo viršum plačių laukų, kur stovėjo dideli namai, viršum bažny- 
čios kalvos, užtvindytos galybės arklių — daugiausia vis nedidelių, 
gauruotų kaip jų arklys kiek žemiau, o aukščiau visu kapinių pa- 
tvoriu žvingaudavo didžiuliai žvilgantys žirgai pakirptais karčiais 
su raudonom, žaliom ir violetinėm kamanom, išdabintom auksu 
ir sidabru. Bažnyčioje tarp degančių žvakių stovėdavo kunigai su 
auksu siuvinėtais apsiaustais ant pečių ir giedodavo, o keletas vai- 
kinukų baltais duksliais marškiniais siūbuodavo auksinius smilky- 
tuvus, ir bažnyčia prisipildydavo palaimingo kvapo. Įmotė klup- 
dydavo savo pulką ant kelių ir liepdavo vėl stotis pareinamai nuo 
to, ką darydavo anie presbiterijos žvakių šviesoje. Galiausiai pasi- 
rodydavo Dievas, — tą Eirikas tikrai žinojo, — kai kunigas iškelda- 
vo aukštyn mažytę baltą duonelę ir varpinėje aiškiai ir skardžiai 
suskambėdavo varpas, nesitverdamas džiaugsmu. 

Pačiame priekyje stovėdavo visas būrys vyrų ir moterų, vilkin- 
čių spalvotais drabužiais, susijuosusių žibančiais diržais, prisise- 
gusių dideles seges, ir Eirikas žinojo, kad jie visų tų žirgų su gra- 
žiais balnais ir žėrinčių ginklų, laikomų podėlyje po varpine, šei- 
mininkai. Eirikas tikėjo juos esant ir savotiškais raganiais, tik 
gyvenančiais daug toliau ir jam svetimesniais nei tie, kur gyvena 
miške prie jo namų. Kartą Hailveiga parodė visų drūčiausią mote- 
rį, vilkinčią raudonais kaip ugnis drabužiais, susijuosusią storą pilvą 
trigubu sidabriniu diržu, su dideliausia it alaus kaušas sege ant 

galingos krūtinės, ir pasakė, kad čia esanti jo teta. Eirikas nepasi- 
darė išmintingesnis, nes nežinojo, kas yra teta. Apie dvasias glo- 
bėjas ir apie angelus buvo girdėjęs, o vasarą į Siljuoseną atkeliau- 
davo moteris, kurią vaikai irgi vadino teta; ji buvo vardu Ingrida ir 
turėjo didelę kuprą, bet taip neatrodė... 


Jis be galo persigando, kai pas juos atėjo ta moteris mėlynais 
drabužiais. Ir atėjo kaip tik pas jį — jam sakė, kad čia esanti jo 
mama. Jis be galo susisielojo, nes pajuto lyg kažkokį didelį pa- 
vojų ir gėdą. Žinoma, ji buvo viena tų moterų, stovinčių bažny- 
čioje pačiame priekyje, — viena raganų, gyvenančių be galo toli. 
Dabar iš vyresnės sesutės jis sužinojo, kas per daiktas yra krū- 
minaitis: kai moterys guli su vyrais miške, tada ir atsiranda krū- 
minaitis. Mėlyndrabužė jį taip pasigavo, kaip pavasarį mama pa- 
sigavo Ingutę; visus kitus irgi pasigavo šitoj troboj, tiktai jo ne. 
Šiurpas nukrėtė vaiką pagalvojus, jog jisai atsirado lauke ir buvo 
parneštas iš miško. Dabar jis mirtinai bijojo, kad bus išneštas 
atgal; ne, šito visai nenorėjo. Ilgai juto siaubingą baimę dėl to, 
jog toji mėlyndrabužė vėl ateis ir pasiims jį ton vieton, kur buvo 
gulėjusi su vyru, kurį berniukas įsivaizdavo kaip audros išrautą 
medį, riogsantį šaknimis aukštyn. Važiuodami bažnyčion jie pra- 
važiuodavo pro tokį medį, gulintį sausoje aikštelėje prie uolos; 
Eirikui visada baugu būdavo žiūrėti į tą negyvą parvirtusią eglę 
ir tarp susiraizgiusių šaknų kuokštų lyg matydavo baisų vyro veidą. 
Vaikas manė, kad toji mėlyndrabužė gyvena tokioje pat miško 
aikštelėje ir ten jis turės būti su ja ir su giaumedžiu jos vyru, 
taipgi su dideliu bėru arkliu, pamautu blizgančiom kamanom, 
ir niekas kitas niekuomet tenai neateis — nei žmogus, nei žvėris. 
Bet to jis nenori — verčiau liks namie savo plačioje pievoje, kur 
netyko joks pavojus, o miegos troboje; jis nenori skirtis nei su 
mama, nei su sesyte Guda, nei su Kore, nei su kitais vaikais, nei 
su Beisku, arkliu, karvėmis ir ožkomis, nei su Turgalu — nenori 
būti bučiuojamas ir glamžuojamas, kaip darė toji prašalaitė. Jis 
ilgai nedrįso žengti poros žingsnių nuo trobos durų, vis bijojo, 


kad vėl neateitų anoji mama. Jeigu turėtų tėvą, ji jam nieko ne- 

galėtų padaryti, nes sesutė sakė, kad tik tie vaikai, kur neturi 


tėvo, esti krūminaičiai. 


Tačiau ilgainiui Eirikas vis mažiau beprisiminė tą viešnią. Bet 
šit kartą Žiemą pas juos užsuko keli vyrai, traukiantys slidžiu 
miško keliu per Siljuoseną į Esterdaleną. Ir jis vėl išgirdo kal- 
bant apie save, tik dabar jie davė vardą jo motinai: pasakė, kad ji 
Kekšė. Eirikas anksčiau tokio žodžio niekuomet nebuvo girdė- 
jęs, bet jis pasirodė keistas ir neįtikimas, lyg motina būtų buvusi 
ne žmogus, o kažkoks didžiulis paukštis. Jis neaiškiai vaizdavosi, 
kad Kekšė gali pasirodyti plazdendama duksliu mėlynu apsiaus- 
tu tarsi dviem dideliais sparnais ir jį užpulti. Dabar vis labiau ir 
labiau aiškėjo, kokie prasti jo reikalai, nes jis neturi tėvo ir bet 


kas gali jį pasiimti. 


Bet štai vieną dieną atvažiavo jo tėvas. Eirikas tuo ne per daug 
stebėjosi. Privestas artyn ėmė akylai apžiūrinėti tą žmogų. Tikriau- 
siai tai, kad Ulavas buvo toks šviesus, išsyk palenkė vaiką jo pusėn. 
Tas tėvas, plačių, tiesių pečių ir nesulinkęs, taipgi buvo iš stovinčių- 
jų bažnyčios priekyje, tačiau vaikas jo nė kiek nebijojo. Jis vilkėjo 
spalvotais drabužiais: žalias it lapai durtinis, sidabrinė segė ant krū- 
tinės, žvilgantis diržas ir ilga durklo makštis. Eirikui dar patiko di- 
džiulis keistas kirvis, kurį tėvas sėdėdamas turėjo tarp kelių; ranka, 
laikanti kirvapentę, buvo apmauta žiedais. Juo ilgiau žiūrėjo, juo 
labiau tėvas jam patiko. Jis stovėjo ramus ir atlaikė šio įdėmų žvilgs- 
nį, ir vos tik silpna šypsenėlė šmėstelėjo vyro veide, Eirikas visas 
nušvito, paskui prisiartino prie tėvo kelio. 

— Mažas tas mano sūnelis? — tarė tėvas Halveigai ir paėmė vaikui 
už smakro. Kol buvo Siljuosene, jis nepasakė Eirikui daugiau nė 
žodžio, bet vaikui ir to buvo gana. Halveiga pravirko, Turgalas atsi- 
sveikindamas pakėlė jį aukštyn, seserys ir broliai tylėdami stebeilijo 
į jį, turintį išvažiuoti su dviem prašalaičiais. Išvydus verkiančią ma- 
mą, Eirikui sunkumas užgulė širdį; jis apkabino ją už kaklo, ir jam 
ėmė timpsėti lūpos, bet pašauktas tėvo bemat apsigręžė ir nutipeno 


prie durų vos paeidamas su žemę siekiančiais kailinukais. 

Kelionėje Eirikas ir Ulavas susidraugavo. Tėvas su juo kalbėjo 
nedaug, bet liepė Arnketiliui, tarnui, juo pasirūpinti. Visą tą nau- 
ja ir nepaprasta, ką patyrė: tos rogės ir arkliai, vis kiti namai, kur 
kasnakt nakvojo, gardus valgis, visur kur daugybė žmonių, kalbi- 
nančių jį, — daug ką iš to Eirikas suprato gavęs tėvo dėka. O pats 
tėvas nešiojo ant pliko kūno drobinius marškinius ir kelnes ir net 


naktį nenusirengdavo... 


Naujoji mama, rasta pasibaigus kelionei, darė Eirikui kur kas 
mažesnį įspūdį. Jis nepažino jos; kai ji paklausė, ar jis prisimena, 
kaip jinai buvo atkeliavusi į Siljuoseną, vaikas atsakė prisimenąs, 
nes suprato turįs taip atsakyti. Bet iš tikrųjų jis nejuto, kad ji yra 
anoji. Šita mama vilkėjo rudais drabužiais, buvo stora per lieme- 
nį, judėjo pamažu ir sunkiai, vis ką nors veikdama be paliovos 
sukinėjosi tarp trobesių. Aną aukštą, mėlynai vilkinčią mamą — 
Kekšę — staigių ir greitų nelyginant paukščio judesių jis įsivaizda- 
vo stovint miško aikštelėje, kur ji gyveno drauge su griaumedžiu 
vyru ir dideliu bėru arkliu. Bet kai naujoji, rudai vilkinti mama 
prispaudė jį prie savęs ir ėmė bučiuoti kuždėdama kaip pašėlusi 
meiliausius žodžius, jam pasivaideno, jog ji ir Kekšė — ta pati mo- 
teris, nors jos vardas Inguna. Eirikas nemėgo būti taip bučiuoja- 
mas ir myluojamas, per visą gyvenimą nežinojo kitokių bučinių, 
kaip tik tuos retus šventinius, susijusius su sekmadienio pamal- 
domis ir gausiomis vaišėmis, kai, grįžę iš bažnyčios, valgydavo švie- 
žią mėsą ir gurkšnodavo iš kaušo alų. 

Čia jis ir alaus gaudavo kasdien, ir tie žmonės valgydavo virtą 
šviežią maistą — žuvis ir mėsą — diena dienon, o gal ir moterys čia 


pratusios kasdien bučiuotis... 


Priėjęs prie Ulavo, Eirikas dėdavo rankas jam ant kelių ir im- 
davo klausinėti apie viską: ar gyvena ruonis miške, kur matyti ana- 
pus fiordo, kodėl abu jo arkliai balti, kodėl ne jis Turhildos vaikų 
tėvas, ką jie veikia su lydytu lajum, kur taip greitai rieda padange 
mėnuo; Inguna žiūrėdavo į juos abu kažkaip keistai sunerimusi. Ji 


taip bijojo, kad Ulavui vaikas gali įgristi. Ji buvo neapsakomai nuo- 

lanki ir dėkinga vyrui už paslaugą, jai padarytą parvežant namo 
sūnų, kurio mirtinai ilgėjosi. Tik dabar baiminosi, kad vaikas gali 
varginti Ulavą ar šis gali supykti, jeigu dažnai lįs jam į akis. Ji 
nepastebėjo, kad Ulavas Eiriko.nemėgtų. Jis nekliudydavo vaiko, 
kol šis pats jo neieškodavo, bet visada būdavo geras ir kaip išma- 
nydamas atsakinėdavo į nesibaigiančius jo klausimus. Tačiau ne- 
lengva būdavo Eirikui išaiškinti ryšius tarp įvairių dalykų. Vaikas 
buvo baisiai nenuovokus — jis net neskyrė gyvų daiktų nuo negy- 
vų, sakysim, klausė, ar didelis akmuo pakrantėje labiausiai myli 
žuvėdras ir kodėl sniegas guli atšlaitėje. Jis nieku gyvu nesuprato, 
jog pro miglas spingsinti saulė yra toji pati, kuri šviečia giedrom 
dienom, o kartą išvydo mėnesį, visai nepanašų į visus kitus mėne- 
sius. Kai vieną dieną pas juos užsuko kunigas, Eirikas niekaip ne- 
suprato, kad čia tas pats žmogus, kurį buvo matęs bažnyčioje, kad 
jis gali nusivilkti bažnytinius drabužius ir jodinėti kaip visi kiti 
žmonės. Kartais pats Eirikas imdavo ką nors pasakoti, bet tie pa- 
sakojimai atrodė tokie keisti ir neprotingi, jog sunku buvo ką nors 
suprasti. Inguna nerimavo dėl to, kad jos sūnus toks nenuovokus, 
pagal amžių atsilikusio proto, ir baiminosi, kad Ulavas ims jo ne- 
mėgti už tą neišmaningumą. Jis buvo toks gražus, toks meilus, jog 
negalėjo nuo jo akių atplėšti, bet protingas nebuvo. 

Slapti nusivylimo ir skausmo diegliai, varstantys matant, jog 
vaikas atvirai rodo tėvą mylįs labiau nei ją, buvo ir dingstis, kad ji 
stengėsi vyrą ir sūnų laikyti kuo toliau nuo vienas kito. 


Iš pradžių Ulavas nejautė jokio nepakantumo Eirikui. Baisus 
susijaudinimas, sukrėtęs jį, kai sužinojo apie Ingunos neištikimy- 
bę, ir vėlesnė graužatis kartkartėm vis prisimenant, kad jinai buvo 
kito, — visa tai nutolo ir praėjo per tuos bedžiaugsinius bendro 
gyvenimo metus. Jo meilė jai virto kažkuo žinomu ir įprastu; ji 
išsiraizgė visoje jo esybėje, kaip smulkiausios šaknys išsiraizgo pie- 
vos žemėje. Tiktai dabar toji meilė buvo bekraštis gailestis vargšei 
ligotai žmogystai, kurios gyvenimas buvo jo paties gyvenimas. Švel- 
numas Ingunai, baimė dėl jos dabar buvo tie gyvi karšti jausmai 


jai, kurie tvinksėjo gyslose, kilo, plieskėsi ir geso; aistra vos vos 

beruseno drungna, suglebusi, Lyg apsnūdusi. Užtat ir pavydulia- 
vimas nuslopo ir sunyko, ir kai retkarčiais prisimindavo, kas jai 
nutiko praeityje, rodėsi, jog tai buvo senų seniausiai. Ulavas ne- 
juto jokio rvšio tarp anų laikų gėdos, tarp dvasios kančios ir šio 
mažo berniuko, atsiradusio jų sodyboje. Eirikas gyvena čia — va- 
dinas, taip ir turi būti, Dievas davė jam suprasti, jog reikia pasi- 
imti Eiriką, todėl neverta daugiau sukti dėl to galvos nei ką nors 
daryti. Ulavas, ko gero, buvo linkęs pamilti Eiriką — vaikas dailus 
ir taip nuoširdžiai trokšta tėvo meilės. Pats Ulavas, sunkiai suar- 
tėjantis su kitais žmonėmis, visada džiaugdavosi ir stebėdavosi, 
kai kas nors ieškodavo jo draugystės. 

Ulavas dažnai geriau nei motina perprasdavo vaiko minčių tėk- 
mę šiam keistai ir padrikai kalbant. Ir kai ji staiga nutraukdavo 
Eiriko nesklandžius aiškinimus nesupratingu žodžiu, o paskui ne- 
galėdavo nurimti, kad jis ir tėvas vienas kitą supranta, vyras ne 
kartą pajusdavo savotišką erzinančią nekantrvbę. Jis prisiminda- 
vo, tiesą pasakius, ne taip, kad mintys aiškiai iškiltų galvoje ir jas 
būtų galima išsakyti žodžiais, bet padrikais pralekiančiais vaizdais 
prisimindavo daug ką iš to, kaip jam pačiam atrodė pasaulis, kai 


dar buvo vaikas. 

IX 


E iorde ištirpo ledas, atėjo pavasaris. Rausvai pilkas uolas prie 
vandens kaitino saulė, o bangų mūša Jaučio kalno papėdėje, jos 
nušviesta, baltavo lyg vėl atgimusi. Atšlaitė sužaliavo ir skleidė ma- 
lonų žolės ir žemės kvapsnį; paskui ėmė sprogti medžiai, ir vaka- 
rais iš Malūno slėnio dvelkė aitrus, gaivus jaunų lapų kvapas. 

Vieną gegužės rytą ant kalvos Ulavas rado angių lizdą, tris iš jų 
pasisekė nudobti. jis sudėjo angis į medinį dubenį su dangčiu ir 
per pokaitį nuslinko su juo viralinėn. Gyvačių taukai ir jų pelenai 
padedą nuo daug ko, bet dar didesnę galią jie turį sutaisyti pa- 
slapčiom. 

Jis jau buvo besmunkąs viralinėn, tik staiga išgirdo balsus. Ten 
buvo Inguna su berniuku. Vaikiškas balsas kalbėjo: 

— ...dėl to, kad tėtis davė man krūtinėlę, supranti? 

— Davė tau krūtinėlę? — stebėjosi motina. — Ką čia paistai? 

— Visai ne. Paskiau jis man pasakė, kad valgyčiau ir sparnelius, 
jei dar neprisivalgiau, bet iš gaiduko nieko daugiau nebuvo likę, 
kaip tiktai sparneliai... 

Ulavas tik šyptelėjo. Dabar jis prisiminė: nakvynės namuose 
Osle tarnaitė jam atnešė keptą gaidį, o vištieną vaikas baisiai mėgs- 
ta. Čia jis išgirdo Inguną sakant: 

— Aš tau iškepsiu visą gaidį, Eirikai, — ar tau tuomet atrodys, 
kad aš esu tokia pat gera kaip ir tavo tėtis? Kai tik jis išjos iš namų, 
tu gausi gaidį... 

Ulavas išslinko atgal per kiemą ir pasuko rytų pusėn kalvės 
link. Jis juto keistą gėdą dėl jos. Kuriam galui jai to reikia... Juk ji 
gali iškepti vaikui vieną iš savo gaidžių ir tada, kai jis namie... 


DVIDEŠIMTO AMŽIAUS AUKSO FONDAS 437 


Pavasarį Eirikas vos ne kasnakt įprato nubusti rėkdamas — gal 
nuo neįprasto maisto pajutęs sunkumą skrandyje ar dėl kitko. 
Ulavas išgirdo, kaip Eirikas sušuko ir pakilęs šliaužioja grabinė- 
damas rankomis po didžiulę lovą šiauriniame pasienyje; čia jis 
miegojo vienas, paskui sušuko dar garsiau, lyg ko mirtinai per- 
sigandęs. 

Inguna išvirto iš lovos ir nulėkė prie jo. 

— Eirikai, Eirikai, mano Eirikai, cit, cit, cit, prižadinsi tėtį; na, 
nusiramink — čia juk nėra nieko, ko tau reikėtų bijoti, sūneli! 

— Verčiau paimk jį ir atsinešk prie mūsų, — tamsoje suskambė- 
jo žvalus Ulavo balsas. 

— Oi, jis tave vėl prižadino! — aimanavo Inguna; ji grįžo vaiku 
nešina ir atsigulė; juodu turėjo susispausti ir stumtelėti kits kitą, 
kol įsitaisė patogiai. 

— Aš dar nebuvau užmigęs. Kas gi tau vėl prisisapnavo, Eirikai? 

Tačiau naktį Eirikui įtikdavo tik motina. Jis dar labiau prigludo 
prie jos ir neatsakė tėvui. Kas jam prisisapnavo, jie taip ir nesuži- 
nojo. Jis keletą sykių kažką lyg nusibraukė nuo rankų ir numetė. 
Tada lengviau atsiduso ir ramiai atsigulė. Netrukus juodu su mo- 
tina užmigo. 

Pavasarį Ulavą vis labiau kamavo nemiga — ligi vidurnakčio re- 
tai teužmigdavo, o nubusdavo auštant. Tais ankstyvais vasaros ry- 
tais fiordas dažnai būdavo lygus it veidrodis, šviesiai melsvas su 
sidabriniu atspalviu; tuščias krantas anapus atrodydavo šviesus ir 
gražus kaip koks regėjimas. Tokį rytą išėjus iš namų, Ulavui buvo 
be galo smagu ir lengva. Turhilda, Bjorno duktė, dainavo viename 
iš trobesių; ji jau seniai plušėjo. Susitikę kieme, Ulavas ir mergina 
šnekučiavo šildydamiesi rytmečio saulėje. 

Kai po keleto valandų vėl grįždavo trobon, kartais jis stovėdavo 
ir žiūrėdavo į miegančiuosius — motiną su vaiku. Eirikas gulėdavo 
priglaudęs veidelį prie motinos kaklo, alsuodamas pražiota bur- 
nyte. Inguna laikydavo uždėjusi laibą, nuo žiedų apsunkusią ranką 
jam ant peties. 

Likus dviem savaitėm iki Joninių, Inguna pagimdė berniuką. 
Ulavas skubėjo jį pakrikštyti ir davė Auduno vardą. 

Kūdikis buvo mažuliukas, melsvai rausvas ir liesutis. Kartą, kai 
ant Signės, Arnės dukters, kelių buvo pervystomas, Ulavas dviem 
pirštais paėmė sūnelio rankytę; ši buvo tokia laibutė ir mažutėlė, 
jog panėšėjo į viščiuko kojelę, ir tokia pat šalta. 

Kokios nors didelės meilės sūnui ar džiaugsmo, kad pagaliau jo 
sulaukė, Ulavas nejuto. Pernelyg ilgai jie jo laukė, ir jau vien įtari- 
mas, kad Inguna vėl gali pastoti, stūmė jį į baisų nusiminimą. Jis 
jau seniai nebesivylė, kad toji bėda gali baigtis džiaugsmu, ir da- 
bar reikėjo laiko, kad jis su tuo apsiprastų. 

Tačiau jisai matė, jog motinai viskas atrodė kitaip. Nors kiek- 
vieną kartą laukė sunkios kančios, jos širdis nenorom virpėdavo 
beviltiška ir sielvartinga meile toms negimusioms mažoms būty- 
bėlėms. Ir štai dabar Audunas paveldės viską, kas turėjo atitekti 
visiems mirusiems broliukams, nepalikusiems nei vardų, nei jo- 
kio atminimo. 

Gavęs broliuką, Eirikas nesitvėrė džiaugsmu. Dar Siljuosene jis 
suprato, kad vaiko gimimas — labai svarbus įvykis. Troboje sėdė- 
davo dvi ar net trys svetimos moterys, jos atsinešdavo gardžių 
valgių, ir kiaurą naktį žibėdavo žvakė. Vaikutis lopšyje buvo sau- 
gomas kaip didžiausias turtas — juk visi tie anapus tvoros taip ir 
tykojo jį nutverti, todėl žmonės nuolat klausinėjo, kaip auga, ar 
sveikas naujagimis. O paskui, kai ateidavo naujas kūdikis ir užim- 
davo lopši, pernykščiam mažyliui namuose būdavo visų blogiau- 
sia — jį atiduodavo jaunesnių seserų globai, jis amžinai painioda- 
vosi visiems po kojomis, visur jo tykodavo pavojai, bet tą Eirikas 
mažai teprisiminė. Čia, šioje sodyboje, viskas buvo baisiai jau šven- 
tiška — suvažiavo aibė moterų, kiekviena su savo tarnaite, privežė 
galybę valgių, o dėl žvakės naktį troboje juodu su tėvu buvo nuvil- 
ti: mama ir naujasis broliukas gulėjo kitoj troboj. 

— Čia mano šilkinis broliukas, o jūsų tiktai vilnonis, — kalbėjo 
jis dviem Turhildos jaunesniems vaikams, — jie stovėjo drauge ir 
žiūrėjo, kaip pervystomas Audunas. 

Ulavas kaip tik sėdėjo pas žmoną ir tuos žodžius išgirdo. Jis 
pažvelgė į Inguną. Ji gulėjo ir žiūrėjo į abu sūnelius, spindėdama 


iš džiaugsmo. 

Ta menka būtybėlė, pervystoma tarnaitės, — jo sūnus. O kitas 
sveiku, spinduliuojančiu veideliu palinkęs meiliai kalbino mažąjį bro- 


liuką, iš kurio, pats nesižinodamas, paveržė pirmgimystės teisę. 


Hestvikeno šeimininkams taip netikėtai parsivežus į namus pen- 
kerių metų sūnų, kurį lig tolei slėpė, apylinkėje kilo tylus sąmyšis. 

Ulavas nebuvo aplinkinių žmonių per daug mėgstamas. Kai 
grįžo namo gimtojon sodybon, jie jį sutiko išskėstom rankom, 
bet ilgainiui vis labiau ir labiau ėmė justi, kad jis neatsiliepia į jų 
norą bičiuliautis ir kaimyniškai bendrauti, Ulavas buvo nuo jų 
labiau atsiskyręs, negu jiems patiko, o su žmonėmis per daug 
nesileisdavo į šnekas; nemandagiu jo niekas nelaikė, bet nuo to 
kaimynai neėmė jo labiau mėgti; jų galva, jis norįs laikyti save 
geresniu už kitus ūkininkus, todėl esąs nešnekus, tylus ir nepri- 
einamas. Kartais vyrai su šaltoka pašaipėle pasišnibždėdavo, kad 
Ulavas tikriausiai laikąs save kilmingu, nes kažkada tarnavęs jar- 
lo Alfo kariaunoje, o iš motinos pusės esąs giminietis tų įžymių 
danų didikų, kurie po pusmetį tupėjo Norvegijoje ir valgė her- 
cogo duoną. Kaipgi... Jisai paveldėjęs giminės ūkį, kol kas neda- 
lytą, tik, girdi, tegu palaukiąs ir pažiūrįs, ar ilgam šiais permai- 
ningais laikais. Nors jis niekada neatsisakė daryti to, ką privalė- 
jo, ir neprieštaraudavo, kai reikėdavo kam nors pagelbėti, tačiau 
neatsirado nė vieno, norinčio prašyti Ulavo, Auduno sūnaus, ko- 
kios nors paslaugos. Mat prispausti bėdos žmonės iš pradžių 
mėgino ieškoti pagalbos pas turtingą Hestvikeno ūkininką. Bet 
atrodydavo, kad jis vargu ar nori juos išklausyti. Kai jie viską 
kuo nuodugniausiai išklodavo apie savo būklę, jis, tartum nu- 
grimzdėęs į kitokias mintis, galiausiai paklausdavo: „Tai ko gi jums 
iš manęs reikia?“ Kiekvienas patvirtins, kad Ulavas prašomas 
neatsisako nei duoti, nei paskolinti, bet jeigu reikia išlieti širdį 
ar aptarti su juo kokius nors reikalus, negali tikėtis nieko doro 
toje sodyboje — Ulavas stovi ir taip atsakinėja, kad nežinai, ar jis 
kvailas, ar tau abejingas. Todėl žmonės, jeigu neturėdavo de- 
gančio reikalo, verčiau kreipdavosi į kitą ūkininką, kuris gal ir 
nepagelbėdavo, bet tave nors įdėmiai išklausydavo, pašnekėda- 

vo su tavim, patardavo ir paguosdavo, pats paaimanuodavo — 
girdi, ir jo nelengvas gyvenimas, bet viskas Dievo valioj... 

Kitas dalykas, į kurį apylinkės žmonės atkreipė dėmesį, buvo 
tai, kad niekas nebuvo matęs Ulavo girto ar paleidusio liežuvį įkau- 
šus. Vaišėse jis gerdavo ne mažiau už kitus šaunius vyrus. Bet tos 
Dievo dovanos tartum jo neveikė. 

Ir iš palengvo apylinkės žmonės ėmė šį tą nujausti — miglotai ir 
neaiškiai, nes niekas tikrai nežinojo, iš kur paėjo tas gandas, ta- 
čiau, nepaisant neaiškumo, jie buvo visai tikri — tas žmogus turi 
širdyje slaptą graužatį ar nuodėmę. Tiesiai nuaugęs ir dailus jau- 
nasis šeimininkas plačiu, šviesiu veidu ir linų spalvos garbanotais 
plaukais yra paženklintas žmogus. 

Ir jo žmonai dėjosi keisti dalykai — ji niekaip negalėjo pagim- 
dyti gyvo kūdikio. Žmonės retai tematė Inguną, Steinfino dukte- 
rį, o ir žiūrėti net nebuvo į ką — sunykusi, vargšelė. Bet jie dar 
prisiminė, kokia graži ji buvo, ir ne per seniausiai... 

Tada paaiškėjo, kad jie turi vaiką. Visus tuos metus turėjo nu- 
slėptą sūnų. Kažin kur toli šiaurėje, jos gimtinėje. 

Ji pastojusi, kai Ulavas buvo nemalonėje, žinoma. Jis pats apie 
tai papasakojo trumpai ir aiškiai. Žmonės žinojo jį nesutarus su 
žmonos giminėm dėl to, kad Steinfinas mirdamas patikėjęs Ula- 
vui savo dukterį, su kuria buvo sužadėtas vaikystėje. Ulavas pač- 
męs ją už žmoną, nes niekaip kitaip nebuvę galima paaiškinti Stein- 
fino žodžių, kaip tik tuo, kad tokia buvusi jo valia. Bet vyrai, turė- 
ję po Steinfino mirties Inguną ištekinti, sumanę kitaip susitvarkyti 
su gražia ir turtinga mergina. Ulavas prasitarė, kad kartą vasarą, 
dar prieš galutinai susitaikindamas su žmonos giminėmis, kurį 
laiką slapčiom gyvenęs sodyboje, kur buvusi ir ji. Bet tą ilgai rei- 
kėję slėpti. 

Taip pasakojo Ulavas, Auduno sūnus. Tačiau žmonės pradėjo 
stebėtis. O gal netiesa, kad Ulavas savo noru vedęs žmoną, bet ją 
paėmęs Steinfino palieptas — juk jis tada buvęs labai jaunas ir 
priklausomas nuo Steinfino, Turės sūnaus. Gal jis mėginęs išsi- 
sukti nuo vedybų, primestų jam dar vaikystėje. Žmonės, matę, 


kaip juodu gyvena, — jų pačių šeimynykščiai, moterys, lankiusios 

Inguną, kai ši sirgo, — vėliau pasakojo, ką žinojo. Ulavas esąs sa- 
votiškai geras žmonai, bet namie jis paniuręs ir nekalbus, kartais 
per ištisas dienas nepasakąs žmonai nė žodžio. O Inguna niekuo- 
met neatrodanti smagi, ir tai esą nieko nuostabaus — juk turinti 
gyvent su tokiu priešgina vyru, amžinai sirgti ir vieną po kito gim- 


dyti negyvus kūdikius. 


Vieną dieną į Hestvikeną užsuko naujas kunigas — tėvas Halb- 
jornas. 

Jis buvo dar gana jaunas žmogus, aukštas ir lieknas, labai gra- 
žaus veido, tik turėjo raudonus ugninius plaukus, o žmonėms at- 
rodė, kad jis esąs gana išdidus. Per trumpą laiką jie ėmė jo ne- 
mėgti. Vos tik atsikraustęs pradėjo bylinėtis rytuose ir vakaruose 
dėl bažnyčios valdų ir kunigų pajamų, dėl ankstesnių tėvo Bene- 
dikto sutarčių su ūkininkais, kurias naujasis kunigas paskelbė ne- 
galiojančias. Ir vyrų vienuolynas Huvedėje, ir moterų vienuolynas 
Noneseteryje šioj parapijoj turėjo sodybas ir sodybų dalis, kaip 
dauguma bažnyčių ir šventųjų bendrijų Osle. Jų įgaliotiniai, dau- 
giausia protingi ir geranoriai žmonės, gražiai sugyveno su vietos 
ūkininkais; daugelis iš pastarųjų buvo nusipirkę amžinojo poilsio 
vietas viename iš vienuolynų, ir kai kartais Huvedės vienuoliai 
atvažiuodavo į savo sodybas, susirinkdavo ūkininkai iš tolimiausių 
vietų išklausyti koplyčioje jų laikomų mišių. Tėvas Halbjornas grei- 
tai susikivirčijo ir su vienuoliais. Užtat kunigas visą meilę atidavė 
keliems vienuoliams naujo ordino, visai neseniai atsikėlusio į šalį; 
šie vaikščiojo basi, vilkėjo pelenų spalvos abitais, panašiais į mai- 
šus, iš visų dorybių jie labiausiai vertino nuolankumą, kantrybę ir 
saikingumą; pasak žmonių, šie vienuoliai turį pelnyti kasdienės 
duonos kąsnį keliaudami po kraštą ir mokydami turtingus ir varg- 
šus tikrojo dievobaimingumo, o kai po mišparų maiše šio to dar 
likdavo, išdalydavo vargšams ir patys kas rytą traukdavo kelionėn 
tokie pat basi ir nuogi. Visi žinojo, kad pats tėvas Halbjornas ne- 
buvo nei nuolankus, nei kantrus, jis didžiavosi savo kilme — buvo 
kilęs iš tolimojo Valdreso didikų giminės — ir mokyti ūkininkus 
dievobaimingumo ne per daug tiko: buvo toks mokytas ir kalbėjo 

taip nesuprantamai, jog ūkininkai nedaug teturėjo naudos jo klau- 
sydamiesi. Bet jis vis gyrė tuos elgetaujančius vienuolius, pasiva- 
dinusius minoritais'“?, ir buvo savotiškas jų globėjas, daug aukojo 
jų namams, statydinamiems mieste, ir norėjo įkalbėti parapijie- 
čius daryti tą pat. Bet žmonės suprato, jog nors hercogas ir labai 
palankus tiems naujiesiems vienuoliams, vyskupas, dauguma ku- 
nigų ir mokslingų miesto vyrų jų nemėgsta ir laiko to ordino re- 
gulą pavojinga ir neprotinga. Žmonės sužinojo — tėvas Halbjor- 
nas čia buvo atsiųstas dėl to, kad nors pagal kilnų ir retą mokslin- 
gumą jam derėjo eiti vienas aukščiausių bažnytinių pareigų, jis 
nesutarė su Oslo vyskupu ir visa katedros kapitula, nes, būdamas 
gana išdidus ir vaidingas, laikė save išmaningesniu ir mokslinges- 
niu už visus kitus. Bet blogiau jie negalėjo su juo pasielgti, kaip tik 
pasiųsti į šią turtingą parapiją: mat visur kitur jo gyvenimo būdas 
buvo be priekaištų — daugelį metų jis mokėsi svečiose šalyse, taip 
pat gerai išmanė savo krašto įstatymus ir teisę nuo seniausių laikų 
ligi pat šių dienų. 

Štai ir šiandien jis aplankė Ulavą norėdamas išgirsti, ką šis Ži- 
nąs apie teisę žvejoti lašišas mažoje upelėje Hudrheimo pusėje. 
Ulavas jam negalėjo daug pasakyti — tą teisę turinčią sodybą jo 
senelis pardavęs žentui, vėliau ji buvusi išdalyta ir atitekusi ke- 
liems šeimininkams. Ulavas pastebėjo tėvą Halbjorną pykstant 
ant jo už tai, kad tiek mažai težino apie šį dalyką. Kol kunigas 
vaišinosi, Ulavas vis dėlto paklausė, gal jis galėtų išaiškinti vieną 
klausimą, slegiantį jam širdį. 

— Turiu galvoj savo sūnus, — tarė jis. 

Jisai girdėjęs, esą vaikas, tėvo pradėtas tuo metu, kai jis buvo 
patekęs nemalonėn, esąs už įstatymo ribų ir neturįs jokių teisių, 
jeigu motina net teisėta šio žmogaus žmona. 

— Oi ne, — atsakė tėvas Halbjornas ir mostelėjo ranka. — Tu esi 
girdėjęs apie vilkiukus — senovėje taip buvo vadinami beteisio žmo- 
gaus vaikai. O patekęs nemalonėn buvo laikomas mirusiu, jo tur- 
tas išdalijamas, į jo žmoną žiūrima kaip į našlę; jeigu bausmė bū- 
davo dovanojama, jam reikėdavo iš naujo prašyti jos giminę leisti 
ją vest ir kelt vestuves. Bet tu tikriausiai žinai, kad toks įstatymas 

netinka krikščionims — nei jokia nuodėmė, nei joks nuosprendis 
negali sutraukyti vyro ir žmonos santuokos saitų. 

— Jos giminės nenorėjo pripažinti teisėtomis vedybomis to, kas 
nutiko tarp mūsų, kai buvom jauni, — pasakė Ulavas. — Aš nebu- 
vau gavęs jos iš giminių rankų prieš gimstant Eirikui. 

— Dabar dėl to nesibaimink. Ar gimė teisėtoje moterystėje, ar 
ne, vaikas turi tokias pat teises, jeigu judu susituokėte gavę jos gimi- 
nių sutikimą, ir niekas negali užginčyti tos santuokos teisėtumo. 

— Vadinas, yra tikra, — paklausė Ulavas, —- kad Audunas niekuo- 
met negalės būti viršesnis ir iš Eiriko atimti vyresniojo sūnaus 
teisės? 

— Žinoma, ne, — ryžtingai atsakė kunigas. 

— Ne tai ne. Aš tik norėjau paklausti ir apie tai sužinoti. 

— K3 gi, suprantamas dalykas, — kalbėjo tėvas Halbjornas. 


Ulavas padėkojo už gerą patarimą. 


Kai motina tebegulėjo troboje, Eirikas ėmė kalbėti apie kažko- 
kią Ietrabasą. Suaugusieji iš pradžių manė, kad tai kokia elgeta, — 
dabar, kai namuose buvo pilna valgių ir gėrimų, jų ateidavo dau- 
giau nei kada nors. 

Taip, pasak Eiriko, Tetrabasa esanti senutė su maišu. Bet kitą 
dieną jis pasakė, kad Tetrabasa buvo atėjusi ir žaidusi su juo 
lauke už daržinės. Tenai pievoje buvo lomelė, kur jis mėgo būti 
su savo žaislais. Tada Tetrabasa buvusi maža mergytė. Niekas į 
tai nekreipė didesnio dėmesio — visi jau buvo įpratę prie keistų 
Eiriko plepalų. 

Bet neilgai trukus Eirikas ėmė pasakoti apie kitus žaidimų drau- 
gus, ir visi jie turėjo tokius keistus vardus: Tauragaura, Silvarpas, 
Skulurmas, Delvandogas ir Mėlynoji Kolmurna, ir sunku buvo 
suprasti, ar jie vyrai ar moterys, suaugusieji ar vaikai. 

Šeimynykščiai ėmė baimintis. Pasitaikydavo, kad žmonės pa- 
likdavo namus ir ūkį, dideli ir maži, ir apsigyvendavo miške — ar 
bėgdami nuo teismo, ar taip nuskurdę, jog verčiau gyventi miške, 
ypač vasarą, negu būti išlaikomiems kitų. Tomis dienomis kaip 


tik dingo riebi avis, ganiusis prie sodybos, ir šeimynykščiai manė, 

kad tikriausiai tie Eiriko bičiuliai esą tokie miško valkatos, gyve- 
nantys daugiausia iš vagiliavimo. Kai žaisdavo lomelėje, žmonės 
nenuleisdavo nuo Eiriko akių, žiūrėdami, ar neateis pas jį koks 
nepažįstamas vaikas ar suaugęs žmogus. Bet niekas nieko nepa- 
matė. O negyva avis vieną dieną iškilo užutėkyje — ji buvo nukri- 
tusi nuo uolos. 

Dabar Hestvikeno žmonės ne juokais persigando. Juk čia galį 
būti ir požemių žmogeliai. Jie klausė Eiriką, ar jis Žino, iš kur jie 
ateina. Nagi jie ateiną iš po uolų. O pamačius, kaip kiti persigan- 
do, ir patį apėmė baimė. Ne, jie atsirandą iš miesto, sakė jis, atva- 
žiuoją rogėm. O gal ir atplaukią valtimi, pasitaisė, kai Ulavas pa- 
sakė, kad dabar, vasarą, iš Oslo niekas negalįs atvažiuoti rogėmis, 
tegu liaujasi šnekėjęs tokius niekus. Apskritai jie ateiną iš miško — 
Tauragaura sakiusi, kad jie gyveną miške. Dabar jis daugiausia kal- 
bėdavo apie Tauragaurą. 

Inguna tiesiog puolė į neviltį. Tikriausiai blogosios dvasios, va- 
giančios laimę iš šios sodybos karta po kartos, dabar turbūt nusi- 
žiūrėjusios jos vaikus. Eirikas buvo uždarytas moterų troboje ir 
tenai saugomas; jis vis kalbėjo ir kalbėjo apie tuos savo bičiulius, 
ir motina iš nevilties vos neišprotėjo. Ji norėjo, kad Ulavas pa- 
kviestų kunigą. 

— Bet ar tu nemeluoji, Eirikai? — griežtai paklausė Ulavas, vie- 
ną dieną pasėdėjęs ir pasiklausęs, kaip Eirikas atsakinėja į išgąs- 
tingus motinos klausimus. 

Eirikas pažvelgė į tėvą išplėstom, išsigandusiom rusvom akimis 
ir įnirtingai papurtė galvą. 

— Jeigu kada pastebėsiu, kad tu, vaike, sakai netiesą, bus riesta. 

Eirikas žiūrėjo į tėvą nustebęs, regis, nesuprasdamas. 

Bet Ulavas ėmė įtarti, jog berniukas viską pats prasimano, ir 
tokia neįtikima jam pasirodė ta mintis, — niekaip negalėjo su- 
prasti, kokia dingstimi prireikė vaikui paskleisti tokį tuščią ir ne- 
reikalingą melą. O kitą dieną, kai drauge su bernu išėjo šienauti 
pievos prie lomelės, Ulavas pasiėmė ir Eiriką; jis pažadėjo Ingu- 
nai nė akimirksnio neišleisti vaiko iš akių. 


Ulavas taip ir padarė — tolydžio vis žvalgėsi į berniūkštį. Eirikas 

tykiai ir klusniai triūsė savo lomelėje, žaidė kriauklėmis ir akme- 
nėliais, padovanotais žvejų. Visą laiką jis buvo vienas. 

Kai bernas su merginomis nuėjo priešpiečių, Ulavas prisiarti- 
no prie Eiriko. 

— Ar jie šiandien pas tave buvo atėję — Tetrabasa, Skulurmas 
ir kiti? 

— Buvo, — atsakė Eirikas švytėdamas ir ėmė pasakoti apie visus 
žaidimus, kokius šiandien su jais žaidęs. 

— Na, ir meluoji, vaike, — tarė Ulavas griežtai. — Aš visą laiką 
žiūrėjau į tave — čia nieko nebuvo. 

— Jie pabėgo, kai tu priėjai, persigando tavo dalgio. 

— Kur jie pasidėjo — kur nubėgo? 

— Namo, aš gerai žinau. 

— Namo? O kur tie jų namai? 

Eirikas susimąstęs pažvelgė į tėvą lyg baimindamasis. Bemat jo 
veidelis nušvito iš įkarščio. — Eime tenai, tėti. — Jis ištiesė ranką. 

Ulavas pakabino dalgį ant medžio. 

— Ką gi, einam. 

Eirikas nusivedė jį aukštyn iki sodybos, paskui perėjo kiemą ir 
pasuko link uolų į vakarus nuo trobesių, iš kur atsivėrė fiordas. 

— Ana jie ten, žemai, — tarė jis, rodydamas siaurą lėkšto kranto 
ruoželį, nusidriekusį toli apačioje po jais. 

— Aš nieko nematau, — atrėžė Ulavas. 

— Ne, tenai jų nėra; dabar aš žinau, kur jie... — Eirikas iš pra- 
džių pasuko atgal, kiemo link, bet paskui nuvedė taku prieplau- 
kon. — Dabar aš Žinau, dabar aš žinau, — džiugiai sušuko jis šo- 
kinėdamas ir trepsėdamas, kol laukė tėvo; paskui vėl nulėkė pir- 
mas, vėl sustojo ir laukė, tada paėmė tėvui už rankos ir nusitempė 
žemyn. 

Jis nuvedė tėvą prie paskutinio sandėlio, kurio Ulavui beveik 
niekada neprireikė, — dabar prekių apyvarta Hestvikene buvo ne- 
didelė. Nebent pavasarį, prieš iškeliaudamas į Švento Kryžiaus 
Išaukštinimo dienos'““ prekymetį Osle jis čia laikydavo šį tą iš 
žiemos atsargų. Dabar sandėlis buvo tuščias ir neužrakintas. Eiri- 


kas įsitempė tėvą vidun. 

Po sandėlio grindimis į polius pliuškenosi ir dužo bangos. Grin- 
dys buvo tarpuotos, o sienose žiojėjo plyšiai ir saulės atšvaitai siū- 
bavo vandenyje, virpėjo blėsčiojančiais ruožais ant sienų ir lubų. 
Eirikas alsavo sandėlio kvapais, jo akys žibėjo iš susijaudinimo. 
Lūkestingai šypsodamas jis pažvelgė tėvui į akis ir, tipendamas ant 
galų pirštų, nusitempė jį prie apverstos senos statinės, į kurią Ula- 
vas sukraudavo kailius. 

= Cia5, 2 sukuždėjo ir atsitūpė. — Čia viduje jie gyvena. Juos 
galima pamatyti — dabar plyšeliai išsiplėtę ir juos galėtume geriau 
matyti, bet dabar jie sėdi ir valgo. Ar tu juos matai? 

Ulavas atvertė statinę ir taip paspvrė, jog ji nuriedėjo. Joje nie- 
ko nebuvo, tiktai šiukšlės. 

Eirikas pažvelgė į jį šypsodamas ir jau ketino kažką sakyti, bet, 
priblokštas tėvo minos, baimingai sustojo išsižiojęs. Šaižiai suri- 
kęs pakėlė aukštyn abi rankas, gindamasis nuo smūgio, ir gailiai 
pravirko. 

Pajutęs, kad nepajėgs smogti vaikui, Ulavas nuleido ranką. Toks 
mažytis ir pasigailėtinas atrodė stovintis ir verkiantis Eirikas, jog 
tėvas bemaž susigėdo. Jis nuleido vaiko rankas, ištempė jį iš san- 
dėlio ir atsisėdo ant išplautų medžių krūvos, laikydamas berniuką 
priešais. 

— Aš matau, tu melavai — juk kiekvienas tavo žodis apie tuos 
tavo svečius — grynas melas, atsakyk man. 

Bet Eirikas neatsakė, tik stovėjo sprogindamas akis į tėvą, visai 
suglumęs, lyg nesuprasdamas nė žodelio. 

Galiausiai Ulavas turėjo pasisodinti Eiriką ant kelių, kad nu- 
malšintų gailią jo raudą. Tėvas jam kalė į galvą, jog niekada nesa- 
kytų netiesos, antraip turėsiąs jį nubausti, bet dabar jis kalbėjo 
kur kas švelniau, kartkartėm paglostydamas vaikui galvą. Eirikas 
prigludo prie tėvo krūtinės ir apkabino jam kaklą. 

Tačiau jis nieko nesuprato — Ulavas taip aiškiai pastebėjo, jog 
bemaž nuliūdo. Vaikas, kurį laikė ant kelių, atrodė toks svetimas 
ir keistas — kas, dėl Dievo meilės, glūdi jo viduje, kad jis gali pra- 
simanyti tokius melus; Ulavui tai pasirodė taip nevykę, jog jis ėmė 


abejoti, ar Eirikui neaptemo protas. 

Inguna po gimdymo nekėlė kojos iš namų bemaž devynias sa- 
vaites. Nepasakysi, kad labai sirgo ar juto didelį silpnumą, jai grei- 
čiau patiko tūnoti ankštoje troboje, kur viskas sukasi apie ją ir jos 
kūdikį, o visa, kas gali jai drumsti ramybę, nutolę. Ji gulėjo visa 
pasinėrusi į naująją savo laimę — prie krūtinės žindomas kūdikis, 
o Eirikas kiaurą dieną čia įbėga, čia išbėga. Pagaliau Ulavas pristi- 
go kantrybės — juodu drauge išgvveno tiek sunkių metų, ir visą tą 
laiką ji laikėsi jo įsitvėrusi. O dabar, būdama laiminga ir sveika ir 
atgavusi kažkiek buvusio jaunystės grožio, užsidarė nuo jo su vai- 
kais. Bet Ulavas niekuo neišsidavė. 

Pagaliau pirmą sekmadienį po Šventojo Lauryno ji susiruošė 
bažnyčion. Kai auštant iškeliavo iš namų, Eirikas dar miegojo, bet 
kai grįžo, jis buvo kieme. 

Pastaruoju laiku ėmė įsigalėti naujas paprotys, nors daugelis įį 
smerkė sakydami, jog tai tas pat, kas savo puikybe mėginti Dievo 
kantrumą: jaunos moterys, atėjusios bažnyčion įvesdinimo, ypač 
jei gimdavo sūnus, tą dieną vėl užsidėdavo ant nuometo auksinį 
savo papuošalą, kilmingų merginų giminės garbės puošmeną, tar- 
si karūną. 

Inguna ant balto šilkinio nuometo užsidėjo paauksuotą vaini- 
kėlį, ji vilkėjo raudona suknia ir mėlynuoju apsiaustu su didele 
auksine sagtim. 

Ulavas nukėlė žmoną nuo arklio; Eirikas stovėjo ir nustebęs 
stebeilijo į gražią savo motiną. Vilkėdama tuo puikiu švytinčiu 
apdaru su sidabriniu diržu aplink liekną liemenį, ji atrodė kur kas 
aukštesnė, judėjo laisvai, grakščiai ir lengvai tartum paukštė... 

— Mama! — sušuko Eirikas visas švytėdamas: — O tu juk — Kekšė! 

Tučtuojau tėvas nutvėrė jį už peties ir taip rėžė kumščiu į skruos- 
tikaulį, jog akyse aptemo. Pasipylė tokia smūgių kruša, kad vaikas 
negalėjo net surikti, iš jo gerklės veržėsi tik šnypščiantis cypimas. 
Tada Una, Arnės duktė, prilėkusi nutvėrė vyrui už rankos. 

— Ulavai, Ulavai, atsitokėk — juk vaikas mažas; ar išprotėjai, 
kad jį taip muši! 

Ulavas paleido Eiriką. Šis parpuolė aukštielninkas ant žemės; 


gulėjo dusdamas ir karkdamas, pamėlusiu veidu. Sąmonės jis ne- 

prarado ir, atrodė, labiau apsimeta bemat mirsiančiu. Una pri- 
klaupusi pakėlė ir paėmė jį į glėbį, ir tada jis pravirko. 

Ulavas pasisuko į žmoną — ji dar tebedrebėjo; Inguna stovėjo 
palinkusi; akys, šnervės, pražiota burna atrodė nelyginant sky- 
lės negyvoje kaukolėje. Ulavas šaižiai ir piktai nusijuokė, paskui 
paėmė jai už žasto ir nusitempė trobon, kur tarnaitės nešiojo 
vaišes į stalą. 

Niekas iš palydos negirdėjo vaiko žodžių. Tačiau visi pagalvojo 
tą patį: kad ir ką vaikas būtų iškrėtęs, vis dėlto baisu žiūrėti, kai 
tėvas taip žiauriai muša mažą berniuką. Paskui visi sėdėjo ant suolų, 
laukė pakviečiami prie stalo ir buvo prislėgti. 

Kiek palaukus galiausiai atėjo Una, Arnės duktė, nešdama Ei- 
riką ant rankų. Jinai pastatė jį prieš tėvą. 

— Eirikas tau daugiau nebenusikals, Ulavai; pasakyk savo sū- 
nui, kad tu ant jo daugiau nebepyksti. 

— Ar jis tau pasakė, už ką aš jį nubaudžiau? — paklausė Ulavas, 
nuleidęs akis. 

Una papurtė galvą: 

— Jis taip verkė, vargšelis, jog nevaliojo žodžio ištarti. 

— Daugiau niekuomet nedrįsk sakyti šito žodžio, Eirikai, — tarė 
Ulavas prislopusiu balsu, bet griežtai, — daugiau niekuomet — ar 
supranti / 

Eirikas dar tebekūkčiojo krūpčiodamas. Jis nieko neatsakė, 
tik žiūrėjo į tėvą akis įsmeigęs, ničnieko nesuprasdamas ir per- 
sigandęs. 

— Daugiau niekuomet nesakyk šito žodžio, — pakartojo tėvas ir 
uždėjo sunkią ranką vaikui ant peties. Ją laikė tol, kol berniukas 
linktelėjo. Bemat Eiriko žvilgsnis godžiai nuslydo padengtu stalu, 
lūžtančiu nuo gardžių valgių. 

Tada visi nuėjo prie stalo. 


Tą naktį Eirikas turėjo miegoti Turhildos troboje, nes sodybo- 
je buvo daugybė svečių. Vakare, kai ėjo tenai, tėvas jo laukė kie- 
me. Eirikas sustojo kaip įbestas, ėmė visas drebėti su siaubu žiū- 


rėdamas į tėvą. 

— Iš kur tu išmokai tą bjaurų žodį... apie mamą? 

Eirikas persigandęs įsmeigė į jį akis ir buvo bepravirkstąs. Ula- 
vas neišgirdo jokio atsakymo į savo klausimą. 

— Daugiau niekuomet nesakyk! Ar supranti — daugiau niekuo- 
met! — Ulavas paglostė vaikui galvą; susigėdęs pastebėjo, kad vie- 
nas Eiriko skruostas ištinęs ir paraudęs. 


Berniukas jau buvo beužmiegąs, tik staiga pajuto, jog kaž- 
kas palinko prie jo, - mama; jos veidas degė kaip ugnis ir bu- 
vo šlapias. 

— Mielas Eirikai, kas tau pasakė, kad tavo mama kekšė? 

Vaikas bemat pažvalėjo. 

— Tai tu ne Kekšė? 

— Žinoma, kekšė, — sukuždėjo motina. 


Eirikas apvijo rankom jai kaklą ir prigludęs ją pabučiavo. 

X 


V 
iemei ruduo atėjo anksti. Apie Mykolines orai subjuro, lietus 
ir vėjas nesiliovė ištisas dienas, nebent tada, kai audra gindavo 
debesis taip smarkiai, jog jie nespėdavo išsilyti. Tokie orai laikėsi 
septynias savaites. 

Hestvikene vanduo apsėmė prieplauką. Vieną naktį jūra pa- 
plovė polius po kraštiniu sandėliu; švintant tenai atėję žmonės 
pamatė, jog senas trobesys guli apverstas galine siena uolos pu- 
sėn, o priekinė siena, atgręžta į fiordą, pusiau panirusi į vandenį. 
Sandėlis siūbavo neramioje jūroje lyg pririšta prie kranto valtis, ir 
kai tik banga pakėlusi nuleisdavo tuos griuvėsius žemyn, vanduo 
liedavosi pro sienojų plyšius, o labiausiai — pro pakraigės langelį. 
Ankis kalbėjo, kad sandėlis panašus į girtą žmogų, susilenkusį prie 
laivo krašto ir vemiantį... 

Vyrai su kirviais, kabliais ir virvėmis mėgino išardyti sandėlio 
griuvenas ir nustumti jūron; antraip jos galėjo būti nusviestos į 
prieplauką ar ant kito sandėlio, kur Ulavas laikė per vasarą su- 
rinktą druską ir žuvis, kurių dabar mažai teturėjo, nes rudenį ne- 
daug sužvejojo. Darbuodamasis Ulavas smarkiai susižeidė dešinę 
ranką. 

Iš pradžių per daug nekreipė dėmesio, kol darbavosi tarp pur- 
slų siaučiant audrai, kuri taip įsismarkavo, jog vyrai tolydžio turė- 
jo šliaužte šliaužti per uolas. Bet kai temstant jie grįžo sodybon, 
jis pajuto, kad ranką maudžia, o paliestą skauda. Ulavui atidarius 
laukujes trobos duris, staigus vėjo šuoras smarkiai bloškė jas vi- 


dun ir trūktelėjo jį drauge; žengdamas per slenkstį, jis išsitiesė 

priemenės asloje, ir sužalotąją ranką nudiegė skausmas. Viduje 
jam pagelbėjo nusivilkti permirkusius žvejo drabužius, o Turhilda 
ranką aprišo tvarsčiu. 

Tą vakarą sėdėti troboje buvo nemalonu: visur pilna dūmų, 
nes, pučiant tokiam vėjui, nei duris atversi, nei aukštinį atstumsi. 
Dūmai graužė akis, mygo krūtinę, o kai nuo šlapių vyrų drabužių, 
sukabintų ant sijų, ėmė kilti garai, oras pasidarė tirštas, nors pei- 
liu pjauk. 

Inguna su abiem vaikais gulėjo kamaroje, ten buvo mažiau dū- 
mų, bet taip šalta, jog jie turėjo susirangyti lovoje. Šeimynykščiai 
pavalgė ir išsiskirstė kas sau. Ulavas pasiklojo keletą kailių ir pa- 
galvių asloje prie ugniakuro ir atsigulė, nes dūmai buvo aukščiau. 

Ranka ištino. Vėjo nugairintas veidas degte degė, jis juto karštį 
galvoje ir visame kūne, o kartkartėm krėtė šalis. Truputį klejoda- 
mas girdėjo dainuojant audrą visokiais balsais — Čia stūgaujant 
apie namo kertes, čia bildinant kažkur nuplėštą lentą, o kartais 
girdėjo šlamant mišką aukštai ant uolos viršum sodybos. Dusliau- 
siai šniokštė užsirūstinęs fiordas; jam rodėsi, kad gulėdamas girdi 
dūžtant bangas į uolą, ant kurios stovi trobesiai, tartum tas dun- 
desys per akmenį atsklinda iš apačios. 

Snūduriuodamas jis matė baltas artėjančių didžiulių bangų ke- 
teras, o vanduo buvo rudas nuo dumblo ir drumzlių.... Jis vėl ropš- 
tėsi keturpėsčias per šlapias uolas, prisispaudęs kablį ir virvę, ieš- 
kodamas plyšio užsikabinti. Jūros purslai, tankūs tarsi lietus, pla- 
kė jį ir čionai. Tą akimirksnį juodus debesų tumulus staiga perplėšė 
geltonos it varis properšos, ir žemai po juo, ant juodo, baltai pu- 
tojančio fiordo, įlinkusio nelyginant dubuo, suspindo vienintelis 
saulės šviesos ruožas ir sušvito ant riedančių bangų. 

Tada po jo užmerktais vokais iškilo kitas vaizdas — didžiulė pel- 
kė, nubalinta šalčio, viržiai ir žolė, baltai pasipuošę šerkšnu. Pro 
rytmečio rūką smelkėsi savotiška šviesa, ir jis suprato, kad dieną 
pasirodys saulė. Pats geriausias laikas joti medžioklėn su vanagu ir 
šunim: miško pelkės ir balos laukuose sukaustytos tamsiai žvil- 
gančiu ledu su oro burbuliukais, traškančiu po arklio kanopom... 


Taip šviesu ir tylu kalnų atšlaitėse, apaugusiose lapuočiais, — me- 

džiai ir krūmai stovi nuogi, ant žemės šviečia nukritę lapai, o eg- 
lynas šerkšnui nutirpus atrodo tamsus ir atgijęs; tada apima neri- 
mas, ar vanagas pakils viršum neįžengiamos tankmės, ar skrajos 
viršum pelkių ir užšalusių balų... 

Vienintelis vanagas, kurį turėjo, dabar serga ir tupi savo lizde 
šeimyninėje: jam paraudo kojos ir alsuoja jis ne taip, kaip reikia. 
Gerai būtų jo atsikratyti — medžioklei jis ir taip netinka. Ir taurio- 
jo sakalo neteko šį rudenį... 

Šit vėl sukniurzėjo Audunas, Inguna valandėlę jį ramino ir 
migdė. 

Priėjo Turhilda, Bjorno duktė, ir šeimininką užklojo keliais ap- 
klotais. Ulavas atsimerkė; iš tos vietos, kur gulėjo, matė šią tvirtai 
sudėtą merginą judant žioruojančių ugniakuro žarijų šviesoje. Tur- 
hilda ėjo tyliai, neskubėdama ir perdžiaustė drabužius ant skersi- 
nių sijų. 

— Nemiegi, Ulavai? Gal nori gerti? 

— Ne. Taip, norėčiau vandens... 

Ulavas pasikėlė ant alkūnės. Kai siekė kaušo su vandeniu, nu- 
diegė aprištą ranką. Turhilda atsitūpusi palaikė kaušą jam prie 
lūpų. Kai vėl atsigulė, Turhilda apklojo pečius. Netrukus jis išgir- 
do ją klausiant šeimininkę kamaroje, ar šiai ko nereikia. 

— Tšss, tsss, — piktai sušnypštė Inguna, — prižadinsi man Audu- 
ną — jis bemaž miega. 

Turhilda, užžėrusi pelenais žarijas ugniakure, išėjo. Ulavas iš- 


gulėjo asloje kiaurą naktį. 


Rudens darganos pakenkė Audunui. Nuo aitrių dūmų jis gavo 
akių uždegimą ir smarkiai kosėjo. 

Artėjant Kalėdoms orai nurimo; kas rytas pro speiguotą ūką 
patekėdavo raudona ugninė saulė. Naujųjų metų pradžioje fior- 
das apsidengė ledu, stojo dar didesni speigai. Žmonės iš aplin- 
kinių sodybų susirinko vienon trobon ir dieną naktį kūreno ug- 
niakurą. 

Šiemet visi apsirūpino šienu, ir ūkininkai pasiliko tiek gyvulių, 
kiek turėjo vietos tvartuose. Nors arklidės ir kūtės buvo grūste 

prigrūstos, gyvuliai taip šalo, jog žmonėms reikėjo pridengti mai- 
šais ir marškomis tuos, kuriuos būtinai norėjo išlaikyti, o aslą iš- 
kloti eglišakiais, kad jie neprišaltų prie molio. Mėšlas kas rytas 
būdavo toks sušalęs, jog negalėjai išmėžti. 


'*7 žmonės kalbėjo, esą ledu galima važiuoti 


Per Šventąją Agotą 
ligi pat Danijos. Bet dabar į tą šalį keliauti nebuvo jokios dings- 
ties: pernai karaliai sudarė taikos sutartį. 

Tuo metu Ulavas buvo apkaltintas už tai, kad sėdėjo namie va- 
sarą, kai hercogas važiavo Danijon, į taikos derybas Hegnsgavlyje. 
Viskas taip susiklostė, jog Ulavas, tris vasaras paeiliui ištarnavęs 
karo laivyne žemesniuoju vadu, gavo iš Turės, Hokono sūnaus, 
pasiūlymą ketvirtąją atostogauti, tačiau ponas Turė norėjo, kad 
vietoj savęs jis statytų barono palydon du gerai ginkluotus vyrus 
su visu maistu. To Ulavas negebėjo padaryti, be to, ir pats neišjo- 
jo į kariuomenės šaukimą pavasarį — kariauna šiemet buvo daug 
mažesnė, — juk hercogas keliavo pietuosna tik į derybas. Dabar 
Ulavas dėl to pakliuvo bėdon ir per didžiausius speigus apie gavė- 
nios vidurį privalėjo joti į Tunsbergą, o paskui ne vieną sykį — į 
Oslą: iš pradžių pasiaiškinti, kodėl nebuvo, o vėliau — pasirūpinti 
pinigų. Šią žiemą krito daugybė jo gyvulių, nugaišo ir baltasis ar- 
klys, kurį buvo pirkęs iš Steino. 


Per du mažus vaikus ankštoje troboje nebuvo ramybės. 

Eirikas turėjo bjaurią ydą: Ulavas vis labiau pastebėjo, kad vai- 
kas mėgsta meluoti. Paklausia jį tėvas, ar nematė kurio nors šei- 
mynykščio, ir Eirikas karštai atsako: kaipgi, matęs — ką tik kalbė- 
jęs su vienu ar kitu troboj arba kieme, net pasako, ką šis šnekėjęs 
ar daręs. O dažniausiai nebūdavo nė žodžio tiesos. Kai kurie šei- 
mynykščiai ir jo motina ėmė manyti, kad gal vaikas esąs aiškiare- 
gys, — Eirikas toks nepanašus į kitus vaikus. Ulavas nutylėdavo, 
bet nenuleido nuo jo akių; jis nepastebėjo, kad vaikas būtų keis- 
tas, jis paprasčiausiai mėgsta meluoti. 

Turėjo Eirikas ir kitą negerą įprotį — galėdavo sėdėti ir be at- 
vangos murmėti ar dainuoti kokį nors savo sudėtą posmą, kol 
Ulavui įskausdavo galvą ir šis jau norėdavo išperti jam kailį. Bet 

nuo to karto, kai taip negailestingai jį sumušė Ingunos įvesdinimo 
dieną, Ulavas bijojo kelti prieš jį ranką. 
Vieną vakarą Eirikas klūpojo prie suolo, dėliodamas kriaukle- 


les ir įvairių gyvūnų dantis, ir dainavo: 


Keturis ir penkis iš penkto tuzino, 
keturis ir penkis iš penkto tuzino, 
penkiolika kumelių, keturis kumeliukus 
gavau aš dieną, gavau aš naktį, 

keturis ir penkis iš penkto tuzino 


aš turėjau kitą dieną arklių. 


Tą patį jis kartojo apie karves ir veršelius, avis ir ėriukus, kiau- 
les ir paršelius. 

— Nutilk! — griežtai suriko tėvas. — Ar negirdėjai, kad man įgri- 
so tasai tavo staugimas ir būrimas? 

— Tėti, aš buvau pamiršęs, — atsiliepė Eirikas persigandęs. 

Ulavas paklausė: 

— O kiek arklių apskritai tu, Eirikai, norėtum turėti — keturis ir 
penkis iš penkto tuzino ar šimtą? 

— Oi, aš norėčiau turėti daug daugiau, — kalbėjo Eirikas. — No- 
rėčiau jų turėti septynis ir dvidešimt! 

Jis ir pats nesuprato, ką dainavo. 


Audunas buvo irzlus ir liguistas. Inguna gyrėsi sūnum, sakė, 
kad nesą gražesnio vaikelio ir kad jis pastaruoju laiku esąs svei- 
kesnis, bet kai ji taip kalbėdavo, Ulavas matė jos akyse baimę. 
Eirikas kartodavo, ką girdėjo sakant motiną, nesitraukdavo nuo 
vygės, meiliai šnekindavo šilkinį broliuką, kaip Auduną dar tebe- 
vadino, ir liūliuodavo jį savo eilėmis. 

Visa tai matydamas Ulavas juto keistą negerumą. Audunas jam 
rodėsi apgailėtina būtybė: galva visa nušašus, aplink lūpas žaizdos, 
kūnelis liesas, su pragulomis, vaikutis menkai augo. Šiam sūnui 
Ulavas niekada nejuto kokio nors jausmo, panašaus į tėvo džiaugs- 
mą, ir tai, kad jis — to vargšo sergančio, vis zirziančio vaikelio 

tėvas, skaudino ir aitrino Ulavui širdį, kai Eirikas pasilenkdavo 
prie vygės: jis buvo toks gyvybingas ir gražus; kai žadindavo bro- 
liuką, žvilgančios riešuto spalvos garbanos krisdavo ant Auduno 
raukšlėto veidelio. 

Vieną dieną Ulavas paklausė Turhildą, ką ši mananti apie Au- 
duną. 

— Kai ateis pavasaris, jis bemat pagerės, — atsakė Turhilda, bet 


Ulavas juto, kad mergina pati netiki tuo, ką sako. 


Hestvikene gyvuliai jau buvo išginti į lauką ir per dieną ganomi 
senose samanų prižėlusiose ganyklose Malūno slėnyje, kai Audu- 
nas visai pasiligojo. Jis kosėjo kiaurą žiemą ir dažnai viduriavo, 
bet dabar jam buvo kur kas blogiau. 

Ulavas matė, kad Inguna kone griūna iš nuovargio ir baimės, 
bet ji buvo įstabiai rami ir susitvardžiusi. Dieną naktį be paliovos 
budėjo prie Auduno, stengdamasi visokiais būdais jam pagelbė- 
ti — iš pradžių ėmėsi tų, kuriuos žinojo šeimynykščiai, vėliau visų 
tų, kuriuos patarė Ingunos iš kitur atsikviestos moterys. 

Pagaliau šeštą dieną vaikui pasidarė daug geriau. Prieš vakarie- 
nę jis miegojo kietai ir ramiai, jo kūnelis buvo ne toks šaltas. Tur- 
hilda po patalu padėjo karštų akmenų, paėmė Eiriką ir išėjo. Ji 
budėdavo prie vaikučio kaip ir motina, o dieną apeidavo visą ruo- 
šą, tačiau dabar nebeištvėrė. 

Inguna buvo tokia nuvargusi, jog nieko nematė, nieko negirdė- 
jo; galiausiai Ulavas per jėgą nuvilko jai viršutinius drabužius ir 
varu nuvarė lovon. Prižadėjo pats pasėdėsiąs prie vaiko su tarnai- 
te ir ją pažadinsiąs, kai jis ims kniurzėti. 

Ulavas atnešė tris lajines žvakes, įbedė vieną žvakidėn ir užde- 
gė. Jis, kurs apskritai nekaip miegodavo, šiąnakt buvo kažkoks 
apsunkęs ir mieguistas. Kai žiūrėjo į žvakės šviesą, taip peršėjo 
akis, jog šios ašarojo, o kai žiūrėjo į tarnaitę, sėdinčią su verspte ir 
verpiančią, — verpstės šiugždėjimas tik snaudulį varė. Kartkartėm 
pakurstydavo ugniakurą, nugnybdavo žvakės nuodagas, žvilgtelė- 
davo į miegantį vaiką, į žmoną, atsigerdavo šalto vandens ar išei- 


davo už durų pažiūrėti, koks oras, atsigaivinti, paalsuoti tykią, vė- 


456 SIGRID UNDSET 


sią pavasario naktį; įsinešė vidun medgalį ir ėmė drožinėti. Taip 
išsilaikė neužmigęs lig tolei, kol įbedė trečią žvakę. 

Jis pašoko išgirdęs keistai dunksint vygės pavažas į molinę aslą, 
nuo vaiko sklido kažkokie keisti garsai. Kambaryje beveik tamsu, 
baigiantis degti žvakigalis nukritęs nuo žvakidės virbo, bemaž su- 
degusi dagtis, plaukiodama išsilydžiusiame lajuje geležiniame skri- 
tulyje, čia liepsnojo, čia geso ir rūko. Ugniakure dar spragėjo ir 
ruseno žarijos. Žengęs du negirdimus žingsnius, Ulavas atsidūrė 
prie vygės; jis paėmė vaikutį ant rankų, susupdamas į palas, ant 
kurių tas gulėjo. Mažas kūnelis priešinosi, tarsi Audunas būtų no- 
rėjęs išsilaisvinti iš vystyklų; prieblandoje Ulavui rodėsi, kad vai- 
kutis žiūri į jį kažkaip keistai kaltindamas. Jis išsitempė, paskui 
sugniužo, suglebo ir mirė ant tėvo rankų. 

Kai vaiką padėjo atgal vygėn ir užklojo, Ulavo kūnas ir siela lyg 
apmirė. Jis net nepajėgė galvoti, kas laukia, kai Inguna nubus... 

Tarnaitė miegojo prie stalo pasidėjusi galvą ant rankų, Ulavas 
ją prižadino ir patylom nutildė, kai ji buvo besurinkanti. Jis liepė 
jai išeiti pasakyt visiems šeimynykščiams ir paprašyti, kad jie ne- 
siartintų prie trobos — tegu Inguna išsimieganti. 

Jis atstūmė aukštinį — lauke buvo diena. O Inguna vis tebemie- 
gojo, ir Ulavas sėdėjo prie jos ir prie mirusio sūnaus. Bet sykį 
prisiartinęs ir žiūrėdamas užkliudė jos diržą. Šis nukrito ant grin- 
dų, tarkštelėjo, ir moteris, pakirdusi iš miego, įsmeigė akis į vyrą. 

Paskui Inguna iššoko iš lovos, atstūmė jį, mėginantį ją sulaiky- 
ti, ir puolė prie vygės taip veržliai, jog rodėsi, kad negyvas vaikutis 
pats vartosi jos glėbyje. 

Ji atsitūpusi glaudė lavonėlį prie savęs ir verkė kažkaip keistai 
gaikčiodama, paskui staiga nutilo ir, žiūrėdama į vyrą, pasakė: 

— Judu miegojot, kai jis mirė? Judu abu miegojot, kai Audunas 
išleido paskutinį kvapą? 

— Ne, ne, jis mirė ant mano rankų... 

— O tu... tu manęs nepažadinai... o Jėzau, kaip drįsai manęs 
nepažadint — jis turėjo mirt ant mano rankų, juk jis mane pažino, 
ne tave... tu visai nemylėjai savo vaiko, tu... Tai šitaip tesi savo 


žodį! 

— Inguna... 
Bet ji pašoko ir rėkdama pakėlė abiem rankom mirusį vaikelį 
aukštai virš galvos... Paskui persiplėšė marškinius ant krūtinės, pri- 


sispaudė negyvėlį prie nuogo kūno ir krito į lovą, užguldama jį... 


Kai Ulavas palūkėjęs priėjo ir mėgino prakalbinti, jinai įrėmė 
ranką jam į veidą ir jį atstūmė. 

— Aš niekuomet nesiskirsiu su savo Audunu... 

Ulavas nežinojo, ką daryti. Sėdėjo ant suolo parėmęs galvą ran- 
komis ir laukė, kol ji atsitokės, tik štai atlapojęs duris įlėkė Eirikas 
ir raudodamas puolė prie motinos. Kai nubudo, jis išgirdo apie 
broliuko mirtį. 

Inguna pagaliau atsisėdo, negyvas kūnelis liko gulėti ant pagal- 
vės. Ji prispaudė Eiriką prie savęs, suėmė rankomis užverktą jo 
veidelį, priglaudė prie jo skruostą ir vėl pravirko, tik dabar daug 
tyliau. 


Tą dieną, kai Audunas buvo laidojamas, pasitaikė labai gra- 
žus oras. 

Popiete Ulavas paliko šermenų svečius ir nuėjo žemyn prie 
tvoros, saugančios tolimiausią lauką. Jūra taip žvilgėjo ir mirgu- 
liavo, jog rodėsi — virpa visas oras; gaiviu baltumu švitėjo nedidelė 
mūša Jaučio kalno papėdėje. Kaip maloniai ir sodriai kvepėjo šian- 
dien prieplaukoje, ir tas kvapas susiliejo su saulės įšildytų uolų, 
žemės ir jaunų daigų kvapsniu. Neaukštos bangos dužo į krantą, 
neskubėdamos grįžo atgal ridendamos akmenėlius, visur tekėjo ir 
plūdo maži upeliukai, o iš Malūno slėnio atsklido kalnų upokšnio 
šniokštimas. Alksnynas kalno atšlaitėje rudavo aplipęs mažais žie- 
deliais, o lazdynų krūmai ant kalnagūbrio prapliupo geltonais žir- 
giniais. Artėjo vasara... 

Jis išgirdo, kaip iš užpakalio prie jo priėjo Inguna. Juodu stovė- 
jo greta kits kito pasirėmę į tvorą ir žiūrėjo į saulės įšildytą raudo- 
nai pilką uolą, mirguliuojančią nuo mėlyno vandens. 

Ulavas staiga pasijuto baisiai nusikamavęs, prislėgtas liūde- 
sio. Tai kad galėtų nuplaukti škuna toli, kur akiratyje matytų 

tiktai jūrą! Arba nusigauti į kalnus, kur nuo plačių šlaitų ir kal- 
nynų, taip toli nusidriekusių, jog vos galima įsivaizduoti, srūva 
žemės, žolių šaknų ir miško kvapai. Čia pernelyg ankšta ir men- 
ka: tas siauras fiordas, tie laukų ruoželiai išilgai vienišo užutė- 
kio. Jis tyliai pasakė: 

— Nesisielok taip dėl Auduno, Inguna. Gal net geriau, kad Die- 
vas priglaudė vargšą, nekaltą avinėlį, gimusį tik tam, kad neštų 
mūsų nuodėmių naštą. 

Inguna nieko neatsakė. Ji nusisuko nuo jo ir nuėjo namo, ty- 
liai, panarinusi galvą. Ant kalno prie trobesių prie jos pripuolė 
Eirikas. Ulavas matė, kaip motina jį ramina ir, paėmusi už rankos, 


nusiveda. 

XI 


i metams nuo to laiko, kai neteko Auduno, vasarą Ulavas 
su Inguna buvo talkoje vienoj sodyboj kalnų kaime; jie pasiėmė 
drauge ir Eiriką. Vaikas jau turėjo septynias žiemas, įsismaginusį 
jį sunku būdavo suvaldyti. 

Kai vakare darbas buvo baigtas, žmonės susėdo pievelėje netoli 
trobos, kuriai uždengė stogą. Kai kas iš jaunimo ėmė šokti. Eiri- 
kas ir keletas kitų vaikiščių bėgiojo ir triukšmavo; jie buvo įkaušę 
nuo alaus, prilėkę prie šokančiųjų, spygaudami ir juokdamiesi mė- 
gino sutraukyti jų grandinę. Įpuolę tarp suaugusiųjų, stumdė čia 
vieną, čia kitą ir trukdė jiems šnekėtis. Ulavas ne kartą draudė 
Eiriką, galiausiai net griežtai, bet tas jį sulaikė tik trumpam. 

Inguna nieko nepastebėjo, sėdėjo prie sienos drauge su kito- 
mis moterimis. Staiga prieš ją išdygo Ulavas, tempiantis Eiriką, 
jis nutvėrė vaiką už marškinių ir viena ranka pakėlė jį už pakarpos 
tartum šunytį. Ulavo veidas išraudo, matyt, jau buvo įkaušęs; po 
ilgos nemigos alus jį svaigindavo smarkiau nei paprastai. 

— Stenkis pati suvaldyti savo vaiką, Inguna, — tarė piktai ir pa- 
kratė Eiriką. — Manęs jis neklauso, nebent jį apkulčiau, še, pasi- 
imk savo turtą... — Jis taip sviedė vaiką, jog šis bemaž užvirto mo- 
tinai ant kelių. O pats nuėjo. 

Vakare, kai žmonės pavalgę susirinko troboje ir gurkšnojo alų, 
vienas kitas pradėjo sekti pasakas. Tėvas Halbjornas ėmė pasako- 


ti apie Jokulį“ 


*Jokul — varveklis (non: ). 

— Vienas turtingas pirklys išvažiavo iš namų ir išbuvo svetur tris 
žiemas. Kiekvienas gali spręsti, kaip jis nustebo ar nudžiugo, kai 
grįžęs namo rado žmoną lovoje su mėnesio laiko kūdikiu greta. 
Bet pirklio žmona buvo gudri ir sumani moteris — ji ėmė ir pasa- 
kė: „Mane ištiko didelis stebuklas. Aš tavęs be galo ilgėjaus, mano 
vyre, kol taip ilgai klajojai svetur. Šią žiemą, vieną dieną, stovėjau 
mūsų trobos tarpduryje, nuo stogo buvo nukarę varvekliai; aš 
nusilaužiau vieną ir ėmiau čiulpti, o pati vis galvoju apie tave jau- 
dindamasi ir apimta geismo, taip ir susilaukiau kūdikio; pats spręsk, 
ar tu, ar kas kitas jo tėvas. Aš jam daviau Jokulio vardą!“ 

Pirklys pasitenkino tokiu paaiškinimu; jis maloniai šnekėjo su 
meiliąja žmona ir dėjosi labai džiaugiąsis sūnum Jokuliu. Namie 
kur buvęs, kur nebuvęs vis prie sūnaus. O kai Jokuliui sukako 
dvylika metų, tėvas pasiėmė jį kelionėn. Vieną dieną, kai jie plau- 
kė jūra ir Jokulis stovėjo prie laivo turėklų, pirklys, kai niekas 
nematė, ėmė ir nustūmė vaiką jūron. 

Grįžęs namo liūdnu veidu ir verksmingu balsu papasakojo žmo- 
nai: „Mus ištiko sunki nelaimė, turime didelę netektį, mano bran- 
gioji, — mūsų Jokulio jau nebėra. Žinai, kaip viskas nutiko: mano 
laivas plūduriavo ramioje jūroje, diena buvo karšta, kepino saulė. 
Mūsų Jokulis stovėjo denyje vienplaukis. Mes jo gražiai prašėm, 
kad prisidengtų galvą, o jis nenorėjo, tad ėmė ir ištirpo saulėkai- 
toje, ir iš Jokulio, mūsų sūnelio, teliko klanas denyje!.. 

Ką gi, žmona turėjo tuo pasitenkinti. 

Žmonės labai juokėsi iš tos sagos. Niekas nepastebėjo, kad Ula- 
vas, Auduno sūnus, sėdi įbedęs akis į aslą, o jo veidas išpiltas rau- 
donom dėmėm. Ir nors būtų grėsęs pavojus gyvybei, jis nebūtų 
drįsęs pažvelgti, kaip pačiam atrodė, į tą šoną, kur ant suolo sėdė- 
jo Inguna su kitom ūkininkų žmonomis. Kai ten kilo sąmyšis, 
Ulavas vienu gaistu peršoko per stalą ir prasiskyrė sau kelią pro 
susigrūdusias moteris. Jis pakėlė žmoną, kritusią kaip negyvą nuo 


suolo, ir išnešė į gryną orą. 


Eirikas labiausiai mėgo drauge su tėvu plaukioti valtimi, kai 


Ulavas vienas išplaukdavo meškerioti, arba vaikštinėti su juo po 

laukus. Tuomet jis visada eidavo pas motiną ir pasakodavo spin- 
dinčiomis akimis, taip užsidegęs, jog springdavo žodžiais ir užsi- 
kirsdavo; jis kalbėdavo, kas jam nutiko, ko išmoko iš tėvo: dabar 
mokas irkluoti ir žūklauti, megzti mazgus ir surišti lynus ne pras- 
čiau už jūreivius; greitai iš tikro plauksiąs žvejoti su tėčiu ir vyrais. 
Jam, girdi, sekasi ir užmesti, ir traukti, tėtis sakęs, niekam kitam 
taip nesiseką... 

Inguna sėdėdavo ir klausydavosi vaiko šnekos su kartėliu, neži- 
nodama ką atsakyti. Vargšas patiklusis jos berniūkštis mylėjo Ula- 
vą labiau už visus kitus žmones. Regis, į tėvo atšiaurumą jis ne- 
kreipė dėmesio: į visus jo klausimus Ulavas atsakydavo trumpai, 
o galiausiai įsakydavo nutilti. Ulavas vaiką šaltai sudrausdavo, kai 
šis įsismaginęs imdavo šėlti, ir šiurkščiai liepdavo sakyti tiesą, kai 
jis, pasak motinos, tik negalėdavo gerai prisiminti. Bet ji nedrįso 
prieštarauti vyrui, ginti sūnaus, priminti Ulavui, kad Eirikas dar 
mažas... Arba priminti vyrui, kurį Eirikas vadino tėvu, kaip nuo- 
širdžiai vaikas jį myli. Jai beliko nulenkti galvą ir tylėti, o rodyti 
savo meilę drįso tik tada, kai likdavo su sūnumi viena. 

Inguna nežinojo, kad Eirikas sako tiesą ir kad tėvo prasta nuo- 
taika negąsdina vaiko ir nemažina jo meilės tėvui. Jie kur kas ge- 
riau sutarė būdami vienu du. Eirikas tuomet būdavo klusnesnis ir 
kiek ramesnis, o jei ir įgrisdavo keistai klausinėdamas ir ką nors 
aiškindamasis, jo klausimai būdavo protingesni. Jis gaudydavo kiek- 
vieną tėvo žodį išsižiojęs, įbedęs į jį akis, pastatęs ausis ir pamirš- 
davo paistyti prasimanytas pasakėles ar kvailas daineles. Ulavui 
nė nežinant vaikas teikė meilę, šildančią jį patį, jisai, pamiršęs tas 
valandas, kai ant jo pyko, leidosi šildomas — visada jausdavosi su- 
šilęs, jeigu kas nors parodydavo jam draugiškumą, nors pačiam 
taip sunku buvo jo susirasti. Tada jis tarsi pasitikdavo Eiriką pu- 
siaukelėje ramiai ir geranoriškai, mokydavo vaiką vartoti ginklą ir 
visokius įnagius, kurie berniukui dažniausiai dar buvo kaip kokie 
žaislai, šypsodavo išgirdęs Eiriko nekantrius klausimus, šneku- 
čiuodavo su juo, kaip šnekučiuoja tėvas su mažu sūneliu. 

Stačios uolos papėdėje į šiaurę nuo Jaučio kalno juodu meške- 


riodavo žaliąsias lūpažuves, o paskui Ulavas vaikui parodė senos 

ūdros guolį uolos plyšyje. Kasmet Ulavas paimdavo jos jaunik- 
lius — dvi vadas per metus — ir patiną. Vos tik šį nušovus, ji bemat 
susiranda naują bičiulį, — kalbėjo Ulavas ir parodė berniūkščiui, 
kaip rėkia ūdra. Taip, kada nors, kai Eirikas dar kiek paūgės, jis 
paimsiąs vaiką naktinėn ūdrų medžioklėn, — o kada, tėvas nėgalįs 
tikrai pasakyti. 

Kartą, kai jie vaikščiojo po Ulavo medžioklės miškus kalnuose, 
apžiūrinėdami griaumedžius, tėvas ėmė pasakoti apie savo vaikys- 
tę Fretasteine, kai jis pats ir Eiriko mama buvo maži. „Tavo sene- 
lis, mamos tėtis... — pradėjo Ulavas ir papasakojo šį tą apie Stein- 
finą ir pats šypsojosi, o Eirikas kvatojo. — Sykį aš prisikalbinau 
Halvardą, tavo dėdę, — anuomet, gali įsivaizduoti, jis buvo dar 
mažas, bet vis dėlto aš jį pasiėmiau į ežerą, — mat mes turėjom 
luotą, kuriuo plaukiodavom...“ Staiga Eirikas prisiminė Bergo Turą. 
Ulavas nutilo, pradėjo išsiblaškęs atsakinėti į vaiko klausimus, pa- 
galiau liepė jam nutilti. Ir staiga viskas aplinkui papilkėjo. 

Tačiau kai būdavo su šeimynykščiais prieplaukoje ar kieme ir 
Eirikas tarp jų bėgiodavo, Ulavas akims bematant darydavosi ne- 
kantresnis. Eirikas buvo toks, kad juo daugiau žmonių sukiojosi 
aplinkui, juo labiau jis išdykavo, bėgiojo ir neklausė. Šeimynykš- 
čius berniūkštis prajuokindavo, bet šie pastebėjo, kad šeiminin- 
kui nepatinka, kai jie juokiasi iš jo tauškėjimo, ir manė, kad Ula- 
vas pernelyg priekabus ir griežtas vieninteliam sūnui. 

Bet kai drauge būdavo motina, Ulavas rodydavo vaikui didžiausią 
nepakantumą. Jis ne kartą baudėsi kaip reikiant įkrėsti Eirikui į 
kailį, išmušti iš jo visus blogus įpročius. 

Inguna jam varė buką įniršį tolydžio bardama vaiką: jis turįs 
netriukšmauti, turįs gražiai elgtis, sakydavo ji griežtai. Ulavas ži- 
nojo, kad vos tik jis apsisuks išeiti, jinai bemaž ant kelių puls prieš 
Eiriką ir ims jam pataikauti. Jis pastebėjo, kaip labai Inguna neti- 
ki jo meile vaikui; kai jis ką nors veikdavo drauge su Eiriku, ji 
slapčiom klausydavosi ir žiūrėdavo. Ulavas širdyje žinojo, kad nie- 
kuomet nepadarė vaikui nieko blogo, — juk turi kartais bausti, kai 
Eirikas to nusipelno. Tai Inguna žadino jo pyktį, bet per ilgus 
metus jau įprato — vos tik kalba užeidavo apie ją, jis bemat susi- 

tvardydavo, o per kelerius pastaruosius metus, kai ji, vargšė be- 
dalė, vis sirgo, jis turėdavo dvigubai susiimti, kad jos dar labiau 
neapsunkintų. O kuomet Inguna jau per daug mėgindavo kantry- 
bę, Ulavas išliedavo pyktį ant Eiriko. 

Vaikas įsiterpė tarp vyro ir žmonos ir buvo pirmoji priežastis, 
rimtai skirianti jų širdis. Jaunystės metais Ulavui reikėjo bėgti iš 
šalies ir palikti žaidimų draugę, ir, šiaip ar taip, jis numanė, jog 
Inguna kaip tik dėl to nuklydo šuntakiu, kad jis turėjo palikti ją 
vieną. Jai buvo užkrauta pernelyg sunki našta, kai grįžo pas įpyku- 
sius savo giminaičius, laikiusius ją neklusnia ir puolusia moterim. 
Jauna ji buvo, netvirta ir gležna, bet ne iš tokių, kur neištikimos 
savo vyrui, su kuriuo valgo prie vieno stalo ir dalijasi lova, — tą jis 
žinojo. Tikėjo, kad Teitas tebuvo nelaimingas atsitiktinumas, o 
nušlavė nuo kelio tą patiklų kvailį veikiau dėl to, kad, jo galvą, 
sunku būtų buvę užglostyti jos nelaimę, kol Teitas buvo gyvas ir 
galėjo išplepėti teisybę, o ne dėl to, kad jautėsi šio apgautas. Bet 
nė žmogžudystė neįstengė numalšinti jo sielos skausmo. Apgailė- 
tinas lavonas kalnų ganykloje nelabai tenuslopino keršto už su- 
niokotą laimę troškimą. 

O dabar Ulavas matė, jog Inguna myli kitą, ir numanė, kaip ji 
norėtų juo atsikratyti, kad galėtų lieti savo meilę Eirikui, — taip 
paslapčiom nuo sodybos šeimininko vagiamas maistas atsidūru- 
siam nemalonėje draugui. 

Ir kartu su graužatim ir nerimu jo širdyje ir jutimuose nubudo 
nelyginant jaunystės aistros šmėkla: jis vėl norėjo turėti Inguną, 
kaip turėjo seniau, kai juodu buvo jauni ir sveiki ir, nepaisydami 
visų rūpesčių ir nerimo, rado laimę vienas kito glėbyje. Ulavas 
niekada nepamiršo to laiko, svaigaus jos grožio prisiminimas užuo- 
jautą pavertė skausmingu švelnumu — juk toji nelaiminga suvytusi 
luošė, prie kurios jis pririštas, buvo skeveldra anos dailios, nepa- 
tyrusios Ingunos, jo kažkada mylėtos, ir jo noras ją apsaugoti bu- 
vo toks pat karštas ir atkaklus, kokia nepalaužiama kažkada buvo 
jo valia apginti savo teisę į šią moterį. 

Dabar jis degė noru sužinoti, ar ji beprisimena svaigų jų jau- 


nystės įkarštį. Metai iš metų jo širdyje ruseno slaptas nepasiten- 

kinimas, kad Inguna įsikibusi jo, ligota, paika, reikalauja glamo- 
nių, kurių, kaip jis suprato, sergančiai žmonai reikia vengti. O 
dabar, kai jinai jo šalinosi, slėpėsi su tuo, kas priklauso jai vienai, 
į ką, jos nuomone, jis neturįs jokios teisės, Ulavas norėjo ją smar- 
kiai suspausti glėbyje, kad išgautų atsakymą į tokius klausimus: 
„Nejau tu pamiršai, jog kažkada aš tau buvau pasaulyje mieliau- 
sias?.. Tad kodėl gi tu manęs bijai?.. Ar kada nors per tuos metus 
aš tave tyčia esu nuskaudęs? Kuo gi aš dėtas, kad gyvenant drauge 
mudviem teko tiek maža laimės?..“ 

Palietus skaudžiąją sielos vietą, rasdavosi baimė, bukas maudu- 
lys virsdavo kančia, kiaurai veriančia ir deginančia visą jo esybę. 
Ar išties būtų taip buvę, ar per visą tą laiką jis būtų įstengęs nu- 
kreipti nuo jos nelaimes, jeigu būtų drįsęs pasikliauti žmonių tei- 
singumu ir Dievo malone?.. 

Ulavas pastebėjo, kad Inguna išsigąsta ir suglumsta, kai jis ne- 
įprastai karščiuojasi. Tada jis imdavo trauktis ir užsisklęsdavo sa- 
vyje, o slaptoj jo žaizdoj tvinkčiojo kraujas. „Kodėl gi jinai manęs 
bijo?.. Gal ji žino?.. 


Būdavo valandų, kai jis bemaž tikėdavo, jog visi žino. Juk čia, 
gimtinėje, neturėjo jokio draugo. Tebūnie taip. Bet to dar nega- 
na: Ulavas suprato, kad niekas jo nemyli. Visur jis juto šaltį ir 
nepasitikėjimą, dažnai net įžiūrėdavo pikto džiaugsmo šešėlį, kai 
jam nepasisekdavo. Čia, savo krašte, visada buvo teisingas ir nie- 
kuomet nieko nenuskriaudė. Jis dėl to visai nepyko ir nepriešta- 
raudamas priėmė pasmerkimą. Tikriausiai žmonės matė slaptą 
žymę jo kaktoje. 

Tačiau kai galvodavo apie Inguną, jį visą suvirpindavo baimė: 
nejau ir ji tai mato? Ar ne todėl ji šalta jo glėbyje, ar ne todėl 


atrodo išsigandusi, kai jis prieina prie jos sūnaus? 


Per Šventąjį Ulavą iškėlė Ulavas vaišes su alumi. Jis niekada 
nesimeldė į savo bendravardį, žinodamas, jog tas tiesos globėjas 
tikrai neužtars jo, jeigu neįvykdys vienos sąlygos. Bet vis dėlto 
Šventąjį Ulavą jis norėjo deramai pagerbti. 


DVIDEŠIMTO AMŽIAUS AUKSO FONDAS 465 


Asla buvo išbarstyta žaliom šakelėm, troba papuošta audi- 
niais, pakabintas senovinis užlaidas, šiaip ištraukiamas tiktai per 
Kalėdas. 

Šventės išvakarėse pats Ulavas ėmėsi užlaido. Užlipęs ant suo- 
lų trobos pasieniuose, tvirtino ilgą audinį mediniais kaišteliais, 
kaldamas juos tarp viršutinės sijos ir stogo. Eirikas sukiojosi aslo- 
je ir žiūrinėjo išsiuvinėtus vaizdus: čia buvo riteriai ir ilgi laivai su 
vyrais. Jis žinojo, kad bemat pasirodys visų gražiausias vaizdas — 
namas su stulpais ir malksnų stogu nelyginant bažnyčia, o vidu- 
je — vaišės: ragai ir ąsočiai ant stalo. Eirikas panoro žvilgtelėti į 
susuktą užlaidą, gulintį ant suolo, ir nuplėšė nuo sienos ilgą skly- 
pą, kurį tėvas buvo ką tik pakabinęs. 

Ulavas nušoko nuo suolo, ištraukė vaiką iš po užlaido klosčių ir 
šiurkščiai nustūmė. 

— Eik šalin... amžinai tu, benkarte, painiojiesi man po kojomis 
ir ką nors iškreti. 

Kaip tik tuo metu priemenėn įžengė Inguna su pilna sterble 
gėlių. Ji numetė nešulį. Ulavas suprato, kad jinai išgirdo jo žo- 
džius. 

Ulavas neprasižiojo ko nors sakyti. Gėda, pyktis ir kažkoks su- 
glumimas, kad greitai jis visai nebežinos, ką daryti, drumstėsi šir- 
dyje. Jis užlipo ant suolo ir ėmė kabinti, kas buvo nuplėšta. Eiri- 
kas išrūko pro duris. Inguna surinko gėles ir išmėtė po aslą. Ula- 
vas nedrįso atsigręžti ir pažvelgti į ją. Dabar neįstengė jos kalbinti. 


Praėjus kelioms dienoms, vieną rytą Inguna su Eiriku sėdėjo 
ant uolingos kalvos už Hestvikeno trobesių. Ji ką tik buvo žemai 
Saltvikene — iš ten per kalvą ėjo takas, kuriuo prireikus galėjai 
prajoti raitas, tačiau juo mažai kas jodinėjo, iš Hestvikeno į Salt- 
vikeną žmonės dažniausiai plaukė valtimis. 

Saulės šviesa mirguliavo, pūtė gaivus vėjas, Inguna sėdėdama iš 
čia matė fiordą, tamsiai mėlyną su baltom putų dėmėm. Bangų 
mūša baltai žvilgėdama dužo į raudonas uolas, visoje pakrantėje 
mirkstančias fiorde. Ryto saulė nušvietė ir Hudrheimo kraštą. Nuo 


tos kalvos, kur sėdėjo, trobesių ant kalno beveik nebuvo matyti, 

todėl jinai ir mėgo šią vietą. Nuo čia labiau nutolęs ir ne toks 
garsus nepakenčiamas jūros šniokštimas, kuris sodyboje taip ka- 
mavo, jog rodėsi, kad šniokščia jos nuvargusioje, kvaistančioje gal- 
voje. Bet čia ji juto druskos skonį ir negalėjo pakęsti tos mirgu- 
liuojančios šviesos, sklindančios iš jūros ir virpančios ore. Nuo 
viso to ji nuvargdavo. 

Eirikas gulėjo atsirėmęs į motinos kelius ir žaidė puokštele di- 
delių mėlynų varpelių. Jis skynė žiedą po žiedo, atversdavo taure- 
les ir pūsdavo vidun. Inguna uždėjo laibą ranką jam ant skruosto 
ir įsižiūrėjo į saule nudegusį veiduką. Koks gražus, koks dailus tas 
jos sūnelis — akys saulės nušviesto miško ežerėlio spalvos, plaukai 
švelnūs it šilkas. Pastaraisiais metais jie gerokai patamsėjo, dabar 
jau rudi. Eirikas pasikasė galvą. 

— Paieškok man galvą, mamute! Oi, kaip jos kanda per 
karščius! 

Inguna patylom nusijuokė. Ji išsitraukė šukas iš kapšelio prie 
diržo ir ėmė šukuoti vaikui plaukus palengva, lyg glostydama. Ei- 
riką apėmė snaudulys, o saulės kaitinamų pušų, rūgštim atsiduo- 
dančių gegužlinių, ant kurių sėdėjo, kvapas, kalnų atšlaitėje prie 
Malūno slėnio besiganančios bandos varpelių skambesys migdė ir 
Inguną. 

Ji krūptelėjo išgirdusi šnarant — per aukštus mėlynojus bėgo 
šuo. Jis pauostė juodu, be garso glustelėjo prie jų kelių, paskui 
šoko į taką ir nulėkė žemyn. 

Jos širdis dar smarkiai tebeplakė, nes taip staiga buvo pažadin- 
ta. Netrukus kažkur žemai išgirdo kaukšint arklio kanopas į ak- 
menis. Ji atlošė galvą į pušį, prie kurios sėdėjo, — o, tai jis jau 
grįžta; jinai tikėjosi, kad Ulavas tikriausiai parsiras ne anksčiau 
kaip vakare, o gal net rytoj rytą... 

Ir staiga ją vėl užplūdo baimės ir nevilties srautas. To, ko per 
pastaruosius mėnesius nuolat bijojo, ji nebeištvers, šitai aiškiai 
jautė; dabar ji mirs. Ir pati beveik norėtų, jeigu ne Eirikas; tada 
jis liks vienas su Ulavu. Ir staiga šalia tos baisios baimės ir nevil- 
ties dar nusmelkė išgąstis — kodėl Ulavas taip greitai grįžta, gal 


nesutvarkė reikalo gretimam kaime ar nesusitarė su tais žmo- 

nėmis ir dabar galbūt grįžta dar niūresnis ir tylesnis nei tada, kai 
iškeliavo... 

Nejučiom ji apkabino savo vaiką, lyg norėdama jį apginti ir 
paslėpti. Eirikas priešinosi ir išsivadavo. 

— Leisk, tėtis grįžta... — Vaikas pakilo, ir motina matė, kaip jis 
išraudo eidamas taku žemyn, lyg nedrąsiai ir dvejodamas. Inguna 
nusekė iš paskos. 

Ji pamatė tarp medžių baltą arklį, Ulavas ėjo greta. Ingunai 
prisiartinus jis stovėdamas rodė Eirikui kažką gulint ant tako prie 
kojų — didžiulę lūšį. 

— Ją užtikau greta uolų į pietus nuo čia — vaikštinėjo šviesiausią 
rytą. Matyt, guoly turi vaikų — speniai pritvinkę pieno. 

Jis apvertė ietimi negyvą lūšį, sudraudė šunį, įsispyrusį prieki- 
nėm kojom ir lojantį, sutramdė nerimstantį arklį. Eirikas balsiai 
džiūgavo pritūpęs prie tėvo grobio. Ulavas šypsojosi vaikui. 

— Guolio neradome, nors kažin ar buvo labai toli. Tenai nuobi- 
rynas, pilnas išvartų, — matyt, skynėsi kelią pro medžių šakas... 

— Dabar jos jaunikliai nugaiš iš bado? — paklausė Inguna. Eiri- 
kas įkišo rankas į šviesius lūšies papilvės gaurus, rado pritvinku- 
sius spenelius ir juos spustelėjo — vaiko ranka apteko krauju. Ula- 
vas stovėdamas jam papasakojo, kaip lengva buvo nudobti lūšį, 
vaikštinėjančią dienos šviesoje... 

— Nugaiš iš bado... taip, arba suės kits kitą, o stipriausias liks 
gyvas. O gal juos atsivedė pačioje vasaros pradžioje; tikriausiai 
taip ir yra, jeigu motina buvo ne prie jų. 

Inguna žiūrėjo į negyvą patelę — motiną. Minkšta ir šilta buvo 
lūšiukams, kai jie, susirietę į kamuolėlius, baksnojo snukučiais 
šviesų motinos kailį po minkštu jos pilvu, ieškodami pieno. Tvir- 
ta letena, kuria ji gynė juos, buvo vien tamprūs raumenys ir saus- 
gyslės, turėjo kietus it plienas nagus. Kai laižydavo savo lūšiukus, 
išlįsdavo baisios baltos iltys. Šepetėlių ant ausų jai reikėjo, kad 
visada būtų pasiruošusi ir geriau girdėtų, juodi vyzdžiai atrodė lyg 
plyšeliai, perrėžę geltonas akis. Ji tiko globoti savo vaikams, juos 
ginti ir bausti. 

O jos vaikelis turi paliegėlę motiną, negalinčią jo apginti. Ir 

jinai kalta, kad nėra kam jo apginti; labiausiai reikia jį ginti nuo 
žmogaus, kurį vadina tėvu... 

„Vargu ar Dievo Motina Marija norės prašyti malonės motinai, 
išdavusiai savo vaiką“, — taip sakė Tura. O ji, ji išdavė savo vaiką, 
leisdama jį pradėti; dabar ji tai suprato... 

Samanų kuokštais Ulavas su Eiriku valė kraują, pritekėjusį ant 
balno ir nuvarvėjusį baltais arklio šonais. Tada jis padėjo vaikui 
atsisėsti į balną ir įdavė jam pavadį. 

— Obuolmušis — patikimas arklys, Eirikas gali ant jo namo joti, 
nors takas ir apystatis... — Jis paėjėjo keletą žingsnių šalimais, ma- 
lonindamas vaiką ir arklį. Paskui grįžo prie lūšies, surišo jai lete- 
nas diržais, o pats vis žvalgėsi įkandin vaiko, sėdinčio ant didelio 
balto arklio, kol jie dingo miške. 

— Ne, mes taip ir nesusitarėm, todėl nevertėjo pasilikti ir leisti 
tuščiai laiko ginčijantis su tais Korės sūnumis, — pasakojo Ula- 
vas. — Aš manau, Eirikui jau galima atiduoti Obuolmušį — juk vai- 
kui jau septynios žiemos, ar ne? Greitai jam reikės turėti savo 
arklį, o Sindrė netinka vaikui jodinėti, labai jau baikštus... Ko tu 
verki? — apyšiurkščiai paklausė atsitiesdamas nuo lūšies. 

— Jeigu duotum Eirikui net visų gražiausią užaugintą kumelį, 
sidabrinį balną ir auksines kamanas — iš to jokios naudos, Ulavai, 
jei pats negali pasikeisti — niekada nežiūrėti į vaiką be apmaudo... 

— Netiesa, — piktai ir karštai atrėžė Ulavas. — Ir sunki gi tu, 
velniene. — Jis užsidėjo lūšį ant ieties ir užsivertė naštą ant pe- 
ties. — Būk protinga, Inguna, — kalbėjo kiek švelniau. — Ar aš 
galėsiu džiaugtis sūnum, kuris po manęs gyvens šioje sodyboje, 
jeigu jis nuolat slėpsis po tavo sijonu, o dabar berniukas tokio 
amžiaus, kad jam reikia tėvo pamokymų ir drausmės. Tu priva- 
lai išdrįsti atiduot Eiriką į mano rankas, antraip niekada iš jo 
nebus žmogaus. 

Vėjas čia, aukštai, plaikstė dukslų pilką jo apsiaustą; plakėsi 
juodos veltinės skrybėlės platūs kraštai. Ulavas per pastaruosius 
kelerius metus, regis, gerokai paseno — nepasakysi, kad sustorėjo, 
bet pasidarė kiek pilnesnis, ypač suapvalėjo ir paplatėjo pečiai ir 


nugara. Šviesios akys atrodė mažesnės ir dygesnės, nes veidas bu- 

vo rudai nugairintas vėjų. Akių baltymus išraizgė raudonos gysle- 
lės, greičiausiai dėl to, kad per mažai miega. 

Jis juto, kad eidama ji nenuleidžia nuo jo akių, ir turėjo atsi- 
gręžti. Gailų jos žvilgsnį sutiko priešiškai. 

— Žinau, ką tu manai, Inguna. Aš taip pasakiau supykęs; dieva- 
ži, nenorėjau taip pasakyti. 

Inguna susigūžė lyg laukdama smūgio. Ulavas vėl pradėjo iš 
naujo, stengdamasis kalbėti ramiai: 

— Bet tau, Inguna, nereikia vis šniukštinėti tartum bijant, kad 
aš... Niekuomet griežtai nebaudžiau Eiriko be reikalo... 

— Aš neprisimenu, Ulavai, kad mano tėvas kada nors būtų pa- 
kėlęs prieš tave ranką. 

— Ne, Steinfinas nesivargindavo mane bausdamas. Bet aš nie- 
kuomet nesulaužiau savo žodžio, duoto tau, Inguna. Ir dabar vi- 
siems tvirtinu, jog Eirikas mudviejų sūnus — tavo ir mano. 

Jis matė, kad jinai vos laikosi. Bet jam atrodė, jog šį sykį neturi 
nusileisti — neturi pridurti nieko, kas nušluotų jau pasakytus žo- 
džius. Ir jis varė toliau: 

— Tu visiems mums darai skriaudą, kai bėgi su sūnum į mišką, 
norėdama parodyti jam motinos meilę, o mano akivaizdoj ne- 
drįsti jo paimt ant kelių. Slepiesi su vaiku šešėly, tartum slinktum 
į pasimatymą su meilužiu. 

Jisai paėmė jos ranką, smarkiai suspaudė ir nepaleido. 


— Prisimink, brangioji, tuo Eirikui tiktai pakenksi. 


Dieną prieš Šventąjį Motiejų!?*, anksti rytą, Eirikas įpuolė tro- 
bon pas tėvus. Jis rėkė visa gerkle. Jam įkandin įlėkė Korė ir Ran- 
veigas, du Bjorno vaikai, vis dar būnantys prie Turhildos, ir Ula- 
vui su Inguna papasakojo, kas nutiko. 

Ant velėnomis dengto avidės stogo, kur buvo įsitaisiusi, atsive- 
dė vaikus šermuonėlio patelė, o Eirikas sumanė paieškoti jos liz- 
do, nors Ulavas buvo sakęs, kad vasarą žvėrelių nereikia liesti. Ir 
šermuonėlis įkando Eirikui į ranką. 

Ulavas nutvėrė vaiką, pakėlė jį ir pasodino ant motinos kelių. 
Jis paskubom čiupo berniuko ranką ir ją apžiūrėjo — įkąstas ma- 


žylis pirštas. 

— Ar valiosi jį išlaikyti, ar pašaukti Turhildą? Tylėk, nesakyk 
nieko Eirikui. Jį galima išgelbėti, jei greit apsisuksim. 

Šermuonėlio kaūdis — visų nuodingiausias; tam, ką įkanda įnir- 
tęs šermuonėlis, ima pūti raumenys ir atsiknoja nuo kaulų, kol 
žmogus numiršta arba gauna nuomarį, nes visi šermuonėliai turi 
nuomarį. Bet jeigu šermuonėlis įkanda piršto sąnarį iš išorės, to- 
kiam žmogui esą galima išgelbėti gyvybę ir sveikatą, tik reikią tą 
pirštą nupjauti, o žaizdą prideginti. 

Ulavas žaibiškai parengė visa, ko reikia. Iš nedidelių įnagėlių, 
susmeigtų tarp sienojų, jis išsirinko tinkamą gelžgalį, įkišo jį į ug- 
niakurą ir liepė Korei, Bjorno sūnui, pūsti ugnį. O pats išsitraukė 
durklą ir ėmė galąsti. 

Tarnaitė, pašaukta laikyti vaiko, ėmė rėkti. Eirikas, ir taip išsi- 
gandęs, nutuokė, ką tėvas jam ketina daryti. Bliaudamas iš siau- 
bo, jis paspruko nuo motinos ir nelyginant žiurkė leidosi bėgioti 
po trobą vis labiau įsirėkdamas, o Ulavas jį ėmė gaudyti. 

Prie kamaros stovėjo kopėčios į aukštą. Eirikas ėmė ropštis 
aukštyn, Ulavas — įkandin jo. Pagaliau tamsoje Ulavas nutvėrė 
vaiką tarp sukrauto visokio gero ir juo nešinas nulipo. Eirikas spar- 
dėsi, tampėsi ir rėkė tėvo palaidinėje, kuria Ulavas apmuturiavo 
berniukui galvą, kad šis, būdamas paklaikęs, jam neįkąstų. 

Inguna neatrodė ketinanti jam padėti. Vidun įžengė Turhilda; 
Ulavas padavė jai Eiriką, o dvi kitos tarnaitės padėjo jį laikyti. 
Eirikas, apimtas mirtinos baimės, grūmėsi ir šaukė, kai jos skare- 
le mėgino apvynioti jam galvą. 

Tada tėvas nuplėšė jam nuo akių aprišalą. 

— Kalba eina apie tavo gyvybę, Eirikai... pažvelk į mane, vaike... 
Jeigu neleisi savęs išgelbėti, tu mirsi... 

Ulavas virte virė iš susijaudinimo. Tai paskutinis jos vaikas, ku- 
rį taip myli, kaip niekuomet nemylėjo jo; jeigu jinai jį praras, tada 
viskam galas... Jis trokšta ir privalo išgelbėti vaiką, kad ir savo 
gyvybės kaina, žūtbūt privalo!.. Bet drauge juto ir baisų norą su- 
varyti peilį į tą kūną, įsiterpusį tarp jo ir jos, žaloti ir deginti, vis 
dėlto iš pačių sielos gelmių kilo kažkas, kas jam neleido skriausti 
beginklio vaiko. 

— Nerėk taip, — įniršęs sušnibždėjo. — Nususęs šunyti, ko tu 
bijai... Čia nieko baisaus... Še, pažiūrėk! 

Jis įkišo durklo smaigalį į kairę marškinių rankovę, perplėšė, 
paskui traukė ir plėšė, kol palaidinės rankovė nukaro perplėšta 
ligi pat peties. Greitai atvertė audinio skiautes, kad nekliudytų, 
replėmis paėmė įkaitintą geležį ir prispaudė prie žasto. 

Persigandęs ir nustebintas tėvo poelgio, Eirikas neteko žado, 
gulėjo suglebęs moterų rankose ir sprogino akis į Ulavą. Bet tuč- 
tuojau vėl sustūgo iš baimės. Ulavas neaiškiai vaizdavosi, kad įkvėps 
vaikui drąsos, bet iš tikrųjų tik atėmė proto likučius: nuo skrun- 
dančios mėsos kvapo, mėšlungio, sutraukusio Ulavui veidą, kada 
atplėšė geležį nuo išdegintos žaizdos, vaikas visai pamišo. Kai Ulavas 
nuleido ranką, balta oda tekėjo tiesi kraujo srovelė — jis susipjaustė 
durklu plėšydamas rankovę. 

Ir tuomet ūmiai pakilo Inguna. Veidas buvo išblyškęs, bet atro- 
dė rami; jinai pasisodino vaiką ant kelių, jais suspaudė jam kojas, 
uždengė veidą nuometo kraštu ir įspraudė galvą po pažastim. Kita 
ranka suėmė už riešo ir prispaudė mažą kumštelį prie stalo. Tar- 
naitės pagelbėjo laikyti vaiką, užkišo rėkiančią burną skarelėm, o 
Ulavas nurėžė įkąstą pirštą iki apatinio sąnario, pridegino žaizdą 
ir ją aprišo; viską padarė taip sparčiai ir vikriai, nė pats nenuma- 
nydamas, jog moka taip mitriai gydyti. 

Kol moterys tupinėjo aplink dejuojantį vaiką — guldė jį lovon, 
girdė stiprinančiu nuoviru, Ulavas sėdėjo ant suolo. Tik dabar 
pajuto, kaip skauda pradegintą žaizdą, ir jam pasidarė gėda ir pik- 
ta ant savęs, kam taip neprotingai pasielgė — pats susižalojo be 
jokio reikalo, kaip koks kvailys. 

Prie jo priėjo Turhilda, nešina kiaušinio baltymu dubenėlyje ir 
dėžute su pumpotaukšliais. Norėjo aptvarstyti jam ranką, bet In- 
guna viską atėmė iš tarnaitės ir ją atstūmė. 

— Aš pati aptvarstysiu savo vyrą, Turhilda, o tu eik, rask kuokštą 
samanų ir nuvalyk nuo stalo kraują. 

Ulavas pakilo ir pasipurtė, lyg norėdamas atsikratyti abiejų mo- 
terų. 

— Nieko nereikia, aš pats apsirišiu tą menką žaizdelę... — 
tarė suirzęs. — Verčiau atneškit man kitus drabužius vietoj šitų 


draiskanų. 


Eirikas greitai sveiko; jau po savaitės jis sėdėjo lovoje ir noriai 
valgė gardumynus, atneštus motinos. Atrodo, kad jis atsipirko nuo 
šermuonėlio kandžio tik dešinės mažyliu. 

Ulavas iš pradžių nenorėjo prisipažinti, kad jį kamuoja nudegi- 
mas; nesveikąja ranka jis mėgino dirbti lyg niekur nieko. Bet žaiz- 
da pradėjo pūliuoti ir ranką turėjo parišti. Vėliau jis ėmė karš- 
čiuoti, skaudėjo galvą, prasidėjo smarkus vėmimas, ir pagaliau turė- 
jo atsigulti, o rankos gydymą patikėti nusimanančiam žmogui. Tai 
truko ligi pat advento, ir visą laiką Ulavo nuotaika buvo labai prasta. 
Pirmą kartą per visus bendro gyvenimo metus jis atšiauriai elgėsi 
su Inguna, kalbėdavo su ja šiurkščiai ir piktai, nepakentė, kai tik 
būdavo primenama, kaip jis susižalojo. Šeimynykščiai irgi paste- 
bėjo, kad jis nesidžiaugia, jog žmona vėl laukiasi. 

Pakilęs iš lovos ir jau galėdamas bėgioti po lauką, Eirikas vis 
kalbėdavo apie savo nelaimę. Jis baisiai didžiavosi suluošinta ran- 
ka ir pirmą sekmadienį, kai Hestvikeno žmonės nukeliavo bažny- 
čion, rodė ant bažnyčios kalnelio nesveikąją ranką visiems, kas 
norėjo pažiūrėti. Be galo, be krašto gyrėsi ir tėvo poelgiu, kurį 
laikė žygdarbiu, ir savo ištverme: pasak Eiriko, jis net neaiktelė- 
jęs, kai buvo mėginamas jo vyriškumas. 

— Mano galva, tas vaikiščias — velnių priėdęs: jau kad meluoja, 
tai meluoja, — tarė Ulavas. — Tau blogai baigsis, Eirikai, jeigu ne- 
atsisakysi to bjauraus įpročio. 

XII 


Apie Šventąjį Blažiejų!?? Hestvikeną aplankė svečias, kurio jie 
niekada nelaukė: vieną dieną sodybon atkeliavo Arnvidas, Fino 
sūnus. Ulavo nebuvo namie, ir šeimynykščiai jo laukė ne anks- 
čiau kaip po šventės. 

Ulavas atrodė smagus tą vakarą, kai drauge su bičiuliu įžengė 
trobon, — Arnvidas buvo išėjęs ant kalvos jo pasitikti. Jis paėmė 
Ingunos atneštą puodelį alaus, užgėrė svečią, sveikindamas jį savo 
namuose. Bet tučtuojau pamatė, kad Inguna užsiverkusi. 

Arnvidas pasakė jai atvežęs liūdną žinią — rudenį mirusi Bergo 
Tura. Bet kai išgirdo, kad Arnvidas čia vieši jau keletą dienų, Ula- 
vas nusistebėjo, nejau Inguna visą laiką apverkia seserį... Jiedvi 
buvo ne per daug artimos. Taip, vis dėlto vienintelė Ingunos se- 
suo... Tiesa, dabar ji greitai pravirkstanti. 

Tučtuojau po vakarienės Inguna palinkėjo jiems labos nakties. 
Ji pasiėmė Eiriką ir išėjo — šiąnakt norėjo miegoti mažojoje mo- 
terų troboje. 

— Judu tikriausiai norėsit miegoti drauge; manau, turėsit apie 
ką pašnekėti. 

Ulavas vėl stebėjosi: turbūt ji mano, kad juodu kalbėsis apie ką 
nors svarbaus. Juk ji galėjo atsigulti kamaroje. 

Jie sėdėjo gurkšnodami, bet pokalbis mezgėsi sunkiai. Arnvi- 
das pasakojo apie Turos vaikus, girdi, gaila, kad jie visi dar maža- 
mečiai. Ulavas paklausė apie jo paties sūnus. Arnvidas atsakė jais 
džiaugiąsis: Magnusas vedęs ir gyvenąs Miklebėje, o Steinaras su- 


sižadėjęs. Finas — vienuolis dominikonų vienuolyne; jie saką, kad 

jis esąs gabus ir kitais metais norį pasiųsti jį į Paryžių mokytis 
didelėje mokykloje. 

— O tu taip ir nevedei dar sykį? 

Arnvidas papurtė galvą. Jis įbedė į Ulavą nuostabias tamsias 
akis, droviai šyptelėjo lyg vaikinas, kalbantis apie savo mylimąją. 

— Aš irgi noriu stoti į vienuolyną, kai tik atšvęsiu Steinaro 
vestuves. 

— Tai tu vis dėlto neatsisakei savo sumanymo? — tarė Ulavas ir 
šyptelėjo. 

— Vis dėlto?.. — nejučiom paklausė Arnvidas. 

— Vadinas, ir tėvas, ir sūnus būsit vienuolyne drauge? 

— Taip, — nusišypsojo Arnvidas. — Jeigu Dievas leis, viskas gali 
taip pakrypti, kad aš turėsiu paklusti savo sūnui ir vadinti jį tėvu. 

Valandžiukę jie patylėjo. Tada Arnvidas kalbėjo toliau: 

— Šit ir dabar mudu su broliu Vegardu atvažiavom į pietus vie- 
nuolyno reikalais. Norim po gaisro atstatydinti akmeninę bažny- 
čią, bet vyskupui Tursteinui šiemet pačiam reikalingi darbininkai, 
todėl turėsime samdytis akmenskaldžių Osle. Tiktai brolis Vegar- 
das prašė, kad tu teiktumeis atvažiuoti į miestą ir pasiimtum drauge 
Inguną — jis norįs jus pamatyti. 

— Inguna dabar nevalioja niekur važiuoti, turbūt ir pats supranti. 
O brolis Vegardas turbūt visai sukriošęs? 

— Kaipgi, manau, jam jau septynios dešimtys. Jis dabar zakris- 
tijonas. Tiesa, turiu tau pasakyti, kad būtinai važiuotum. Jis nori 
su tavim pašnekėti, — Arnvidas nuleido akis ir kalbėjo lyg per jė- 
gą, — apie tą tavo kirvį. Jis nemažai sužinojęs — lyg tasai kirvis 
kažkada priklausęs Raumarikės Dyfrinui, dar anais laikais, kai ten 
gyveno tavo protėviai. 

— Taip, žinau, — atsakė Ulavas. 

— Mat brolis Vegardas sakė girdėjęs sagą apie tą kirvį. Senovėje 
tasai kirvis giedodavęs prieš nukirsdamas žmogų. 

Ulavas linktelėjo. 

— Ir aš pats kartą esu girdėjęs, — tarė tyliai. — Tą dieną, kai 
buvau apsistojęs nakvynės namuose prieš keliaudamas šiaurėn — 


prisimeni, kai paskutinį sykį viešėjau pas tave Miklebėje... 

Anvidas patylėjo. Paskui tyliai pasakė: 

— Tada man sakei, kad kirvį pametei keliaudamas. 

— Aš ne toks kvailys, kad su tuo didžiuliu velnio kirviu keliau- 
čiau per mišką. — Ulavas šaltakraujiškai nusijuokė. — Tada turėjau 
malkaskaldį, jis man buvo kaip tik parankus. Bet teisybė, Etar- 
fylgja anuomet žvangėjo — matyt, norėjo mane lydėti. 

Arnvidas sėdėjo pasidėjęs sunertas rankas ant stalo ir tylėjo. 
Ulavas pakilo ir ėmė neramiai vaikštinėti pirmyn ir atgal. Staiga 
sustojęs paklausė garsiai ir piktai: 

— Ar tada niekas nesistebėjo, ar nebuvo jokių šnekų, kad iš 
Hamaro taip staiga dingo Teitas, Halio sūnus? 

— Kaipgi, šiek tiek buvo. Bet žmonės pasitenkino spėjimu, kad 
jis pabijojęs Steinfino sūnų. 

— Na, o tu? Ar tu niekuomet nepagalvojai, kas jam nutiko? 

Arnvidas tyliai tarė: 

— Man nelengva atsakyti į šitą klausimą, Ulavai. 

— Aš nebijau išgirsti tavo nuomonės. 

— Kodėl tu nori, kad ją pasakyčiau? — sušnibždėjo Arnvidas 
prisiversdamas. 

Ulavas ilgokai tylėjo. Kai prabilo, jis tartum svėrė kiekvieną 
žodį ir į bičiulį nežiūrėjo. 

— Inguna tau tikriausiai pasakojo, kaip mums sekėsi per tuos 
metus. Aš maniau, taip dedasi dėl to, kad Viešpats nori, jog 
vaikui sumokėčiau baudą už tėvą, už tą žmogų, kurį šiaurėje 
pasiunčiau į kitą pasaulį. Už tą svieto perėjūną, — Ulavas nusi- 
juokė, — koks jis buvo kvailas, kad užsimanė vesti Inguną... ža- 
dėjo abu išmaitinti — ją ir vaiką. Aš privalėjau nušluoti jį nuo 
kelio, tikriausiai supranti... 

— Aš suprantu, tu tada manei, kad reikia taip pasielgti, — atsakė 
Arnvidas. 

— Jis smogė pirmas. Aš jo neįviliojau į pasalą. Jis pats atėjo, 
nedavė man ramybės, girdi, aš turįs jam pagelbėti kaip žmogus, 
perkantis vyrą įgrisusiai savo meilužei. 

Arnvidas neatsiliepė. Ulavas varė toliau vis labiau karščiuoda- 


masis: 

— Ir toksai... toksai kaip jis... drįso šitaip šnekėti apie Inguną! 

Arnvidas palingavo galvą. Valandžiukę juodu tylėjo. Tada Arn- 
vidas netvirtai pasakė: 

— Atėję pavasarį žmonės ten rado gaisravietėj žmogaus kau- 
lus — mano nuomininkai iš Sandvolio; jie gano ant Luroseno. Tur- 
būt ten buvo jis... 

— O, velniai rautų! Tai tenai tavo ganykla? Man dar geriau — 
galiu bent tau atsilyginti. 

— Ak Ulavai, liaukis! — Arnvidas staigiai pakilo, jo veidas persi- 
kreipė. — Kam gi man pasakoji... kokia iš to nauda? Praėjus tiek 
daug ilgų metų... 

— Taip buvo, Arnvidai. O aš kasdien galvoju apie tai ir niekuo- 
met nepasakojau jokiam žmogui, vien tik tau šįvakar. Turbūt jis 
palaidotas pašventintoj žemėj? 

— Taip. 

— Vadinas, man nereikia tuo rūpintis, dėl to sukti sau galvos, 
galėjau per visus tuos metus mažiau krimstis, kad palikau krikš- 
čionio kūną ten gulėti. Ir niekas neklausė, niekas nesidomėjo, kas 
per vienas tasai, kurs ten buvo paliktas? 

— Ne. 

— Vis dėlto keista. 

— Nieko keisto čia nėra. Tenykščiai žmonės mano prašomi mielai 
daro viską, kai kartais prireikus duodu jiems žinią, ko aš noriu. 

— Tau nereikėjo to daryti! — Ulavas kietai sugniaužė rankas. — 
Man būtų buvę geriau, jeigu viskas būtų paaiškėję, jeigu nebūtum 
man pagelbėjęs viską nuslėpti. Ir kaip tu man galėjai ištiesti ranką 
šitokiam reikale, tu, kurs esi toks dievobaimingas žmogus! 

Arnvidas staiga prapliupo kvatoti ir taip kvatojo, jog turėjo at- 
sisėsti ant suolo. Ulavas iš pradžių krūptelėjo tą juoką išgirdęs, 
paskui susijaudinęs pasakė: 

— Kokį bjaurų turi įprotį — nei iš šio, nei iš to imi juokais plyšti, 
kai šnekamės apie rimtus dalykus, o to įpročio tikriausiai reikės 
atsisakyti, kai būsi vienuolis! 

— Atsisakysiu. — Arnvidas nusišluostė rankove akis. 


Ulavas kalbėjo toliau be galo susijaudinęs: 

— Tu niekuomet nesi mėginęs gvventi nesantarvėj su Kristum, 
stovėti prieš Jį kaip melagis ir apgavikas, įžengęs į Jo namus. O aš 
taip gyvenu — kas mielą dieną — bemaž aštuonerius metus. Apy- 
linkės žmonės laiko mane pamaldžiu žmogum, nes aukoju bažny- 
čiai ir vienuolynui Osle, taipgi vargšams, kiek leidžia mano kiše- 
nė, klausau Šv. Mišių turėdamas progą, kartais net po du tris sy- 
kius per dieną, kai būnu mieste. „Mylėk Viešpatį, savo Dievą, visa 
širdimi, visa siela“, — taip yra pasakyta; man regis, Dievas turi 
žinoti, kad aš tą darau; nežinojau, jog žmogus gali taip karštai 
mylėti, kol pats neišsižadėjau bendrystės su Juo ir Jo nepraradau! 

— Kodėl tu man tą sakai? — paklausė Arnvidas nusikamavęs. — 
Verčiau papasakotum viską savo kunigui! 

— Negaliu. Aš taip ir neprisipažinau nužudęs Teitą. — Nesulau- 
kęs atsakymo jis karščiuodamasis tarė: — Atsakyk gi! Gal tu gali 
man patarti! 

— Per daug iš manęs nori. Aš negaliu tau patarti nieko kito, ką 
gali patarti tavo kunigas. Negaliu tau nurodyti kitos išeities, kaip 
tik tą, kurią Žinai pats... 

Ulavui tylint luktelėjęs jis pridūrė: 

— Ne tokį atsakymą tu iš manęs nori išgirsti. 

— Negaliu. — Ulavo veidas išblyško ir tartum sustingo. — Reikia 
labiau galvoti apie Inguną negu apie save. Negaliu jos pasmerkti 
likt vieniša, vargstančia, ligota, nepatiriančia jokio džiaugsmo pa- 
salūno žudiko ir niekšo našle. 

Arnvidas abejodamas atsakė: 

— Žinoma, gal ir ne, bet, šiaip ar taip, vyskupas rastų kokią 
išeitį — juk nuo tada nemaža vandens nutekėjo, ir niekas nekalto 
nebaudžia, o nužudytasis tau sunkiai nusidėjo, ir judu grūmėtės. 
Galbūt vyskupas ir ras kokią išeitį, kaip sutaikinti tave su Kris- 
tum, — atleis tau nuodėmę, nereikalaudamas už žmogžudystę sto- 
ti prieš žmonių teismą. 

— Turbūt nelabai tikėtina? 

— Nežinau, — patylom atsakė Arnvidas. 

— Aš nedrįstu. Tas ganėtinai svarbu tiems, kuriuos privalau glo- 


boti. Tada galėjau visiškai nedaryti, ką esu padaręs gelbėdamas 

jos garbę. Manai, nežinau, kad jeigu tučtuojau būčiau prisipaži- 
nęs kaltas, visa tai būtų buvę mažmožis — būtų neturėję jokios 
reikšmės, ar tasai žmogus gyvas, ar negyvas; va jeigu tada jūs mane 
būtumėt parėmę ir paliudiję, jog moteris, kurią jis suvedžiojo, 
yra mano. Bet Inguna nebūtų šito ištvėrusi — ji visada nedaug 
teištverdavo... o jeigu visi aplinkiniai žmonės apie ją sužinos da- 
bar, kai jinai leisgyvė... 

Arnvidas atsakė tik po valandėlės. 

— Bet klausimas, — kalbėjo tyliai, — ar jinai geriau ištveria, ką 
turi. Jeigu ir šį sykį jai taip eisis kaip anksčiau... kad neteks ir šito 
kūdikio. 

Ulavo veidas sutrūkčiojo. 

— Šiaip ar taip, vargu ar ji valios daug sykių tą ištverti. 

— Nedera tau taip kalbėti, — sušnibždėjo Ulavas. — Be to, dar 
turim Eiriką, — pridūrė luktelėjęs. — Aš esu žadėjęs pačiam Die- 
vui, kad Eirikas viską gaus kaip tikras mano sūnus. 

— Gal manai, — paklausė Arnvidas, — kad tau padės, jei siūlysi 
Dievui ką galėdamas, jei žadėsi, ko Jis iš tavęs nereikalauja, o ne- 
padarysi vieno dalyko, kurio Jis iš tavęs prašo? 

— O tas vienas yra viskas, Arnvidai, tai — garbė. Galbūt gyveni- 
mas. Dievaži, aš per daug nebijau jo prarasti... bet prarasti kaip 
piktadariui... 

— Bet vis dėlto visa, ką turi, esi gavęs iš Jo. O Jis sau pasiskyrė 
piktadario mirtį, kad atpirktų mūsų nuodėmes. 

Ulavas užsimerkė. 

— Vis dėlto negaliu... — vos girdimai ištarė. 

Tada Arnvidas prabilo: 

— Tu užsiminei apie Eiriką. Nejau, Ulavai, nežinai, jog negali- 
ma taip elgtis su įstatymais — pasižadėti pakeist paveldėtoją: šitaip 
tu apgauni savo giminaičius. 

Ulavas piktai suraukė antakius. 

— Aš tų Tveito žmonių akyse nesu matęs, o jaunystėje, kai bu- 
vau labai reikalingas pagalbos, jie su manim pasielgė ne kaip gi- 
minės. 


— Užtat jie prisistatė, kai tu pasprukai Švedijon. 

— Jie galėjo tūnoti kur tūnoję, iš jų maža teturėjau naudos. Ne, 
jau verčiau paliksiu Hestvikeną jos sūnui. 

— Nuo to neteisybė nevirs teisybe. Ir tu, Ulavai, ir ji - judu abu 
žinot, jog vaikas nebus laimingas gavęs dovanų, kas jam teisėtai 
nepriklauso. 

— Šit kaip. Galiu pamanyti, kad ji su tavim jau pašnekėjo apie 
viską, kuo vra įsitikinusi: girdi, aš neapkenčiąs jos vaiko ir norįs 
jam blogo. Tai netiesa, — tarė jis piktindamasis. — Juk aš tuo ir 
tesirūpinu, kad Eirikui būtų kuo geriau; jinai pati jį gadina, moko 
manęs bijoti, meluoti ir nuo manęs bėgti... 

Jis pamatė Arnvido miną ir papurtė galvą. 

— Ne, ne, dėl to aš jos nekaltinu — ji pati gerai nežino, ką 
daro, vargšė. Juk aš, Arnvidai, nesulaužiau duotojo žodžio. Pri- 
simeni, kaip kažkada tau pažadėjau visuomet būti ištikimas tavo 
giminaitei? Ir niekuomet to nesigailėjau: kad ir kokia būtų pas- 
kutinė mano valanda, dėkosiu Dievui už tai, jog jis sulaikydavo 
mano ranką, kai ketindavau ją įskaudinti, liepdavo man, kol ne- 
vėlu, ją globoti ir saugoti, kiek leidžia jėgos. Jei grįžęs rasčiau ją 
sergant raupsais, aš ir tada prisiminčiau, kad kitados, kai augau 
tarp svetimų žmonių, ji buvo manc mieliausia draugė, vieninte- 
lė mano vaikystės draugė. 

Arnvidas ramiai pasakė: 

— Jeigu tu, Ulavai, manai, kad tau bus lengviau apsispręsti, kaip 
susitaikinti su Dievu, jei nereikės rūpintis saviškiais, aš pažadu 
priimti į savo namus... 

— Miklebę tu atidavei Magnusui. Pats nori eiti vienuolynan... — 
lyg pajuokavo Ulavas. 

— Aš nepaleidau iš rankų savo viso turto ir jo neišpardaviau. Jei 
lig pat šiolei iškenčiau pasaulietinį gyvenimą, valiosiu iškęsti jį ligi 
mirties valandos, jeigu tai bus būtina ir jeigu artimiesiems gimi- 
naičiams reikės, kad likčiau drauge su jais. 

— Ne, ne! — prieštaravo Ulavas. — Nenoriu, kad dėl mano ar 
kieno kito kaltės tu galvotum apie tuos dalykus, kuriais rūpintis 


reikia visų pirma man pačiam. 

Arnvidas sėdėjo ir žiūrėjo į blėstančias žarijas ir tuo pat metu 
juto draugą, stovintį prieblandoje greta. „Įdomu, ar jis supranta, 
jog našta, kurią šiąnakt man užvertė, nė kiek ne lengvesnė“, — 
galvojo. 

Ulavas koja prisitraukė suoliuką ir atsisėdo prie ugniakuro at- 
sukęs veidą į draugą. 

— Šiandien aš tau daug ką pasakiau, bet ne visa, ką ketinau. Aš 
pasakiau, kad dieną naktį trokštu susitaikinti su Kristumi, mūsų 
Viešpačiu, pasakiau, kad niekada taip karštai nemylėjau mūsų Ka- 
raliaus kaip dabar, kai supratau, jog Jis mane pažymėjo Kaino žy- 
me. Bet aš pats stebiuosi, kodėl to taip trokštu, nes niekad nesu 
matęs, kad jis kitus žmones taip smarkiai baustų kaip mane. Aš 
nusidėjau vienintelį sykį — tada buvau toks įniršęs, jog dabar nie- 
ko nebeprisimenu, bet taip nutiko dėl to, kad nusprendžiau: In- 
gunai bus dar blogiau, jeigu aš to nepadarysiu — neišgelbėsiu var- 
ganų jos garbės likučių, nors ir turėčiau žudyti. Ir viskas man ge- 
rai sekėsi, tarsi taip buvo lemta: jis įsiprašė šliuožti drauge su 
manim, joks žmogus nepastebėjo, kad mudu iškeliavom drauge. Gal 
Dievas, gal mano šventasis globėjas ir Panelė Švenčiausioji atvedė 
mus tą vakarą į sodybą, bet ne į dyką ganyklą Luroseno papėdėj, 
tada, pats žinai, viskas būtų buvę kitaip. 

— Tu tada prieš iškeliaudamas vargu aš prašei Dievą ir šventuo- 
sius palaiminti kelionę?.. 

— Nė pats nežinau, ar prašiau; ne, iš tiesų tada neprašiau. Per 
visas Velykas aš vis meldžiausi ir visą laiką neturėjau jokio noro jo 
žudyti. Bet viskas taip susiklostė, jog buvau priverstas tą padaryti, 
paskui susigundžiau viską nuslėpti. O visažinis Dievas geriau už 
mane patį žinojo, kur tas nuves, tai kodėl Jis manęs vis dėlto ne- 
suturėjo, jeigu ir neprašiau Jo... 

— Taip mes visi, Ulavai, sakom, kai elgiamės pagal savo valią, o 
paskui matom, jog geriau būtų buvę to nedaryti... Bet prieš ką 
nors darydami visi manom, taip pat ir tu, jog pats geriausiai gali 
spręsti, kas tau geriausia. 

— Taip, taip. Ankstesniais savo poelgiais, išskyrus šitą ir jo 


pasekmes, aš kaip įmanydamas stengiausi būti teisingas ir sąži- 

ningas kiekvienam žmogui. Žinau, kad neturiu turto, įgyto ne- 
teisėtai, neišnešiojau bjaurių paskalų nei apie vyrus, nei apie 
moteris, anaiptol, tokioms šnekoms užkirsdavau kelią, kai jos 
pasiekdavo mano duris, net jeigu būdavo tiesa, ne melas. Buvau 
ištikimas savo žmonai, o ji klysta manydama, esą aš nelinkiu 
vaikui gero, — aš buvau Eirikui toks pat geras kaip dauguma tėvų 
tikriems savo vaikams. Pasakyk, Arnvidai, — tuos dalykus tu iš- 
manai geriau už mane, visą amžių buvai dievobaimingas žmogus 
ir nedarei kitiems blogo, — ar ne mano tiesa, kad Dievas man 
yra rūstesnis negu kitiems žmonėms? Aš daugiau esu regėjęs 
pasaulio nei tu, — Arnvidas taip sėdėjo, kad Ulavas negalėjo ma- 
tyti, kaip jis nusišypsojo tuos žodžius išgirdęs, — per tuos me- 
tus, kai ištremtas gyvenau pas dėdę, ir vėliau, kai tarnavau jar- 
lui. Esu matęs žmonių, užsitraukusių visas septynias didžiąsias 
nuodėmes, jie buvo tokie žiaurūs, jog aš nenorėjau prie jų prisi- 
dėti, net jeigu ir būčiau žinojęs, kad Dievas mane yra atstūmęs 
ir pasmerkęs pragaro kančioms. Jie nebijojo Dievo, ir aš nepa- 
stebėjau, kad būtų galvoję apie Jį su meile ar būtų troškę susi- 
jungti su juo, ir vis dėlto jie buvo smagūs ir patenkinti, ir dauge- 
lis iš jų mirė lengva mirtimi, — savo akimis esu matęs. 

Kodėl gi mudu su ja neįgyjam nei ramybės, nei džiaugsmo? 
Rodos, Dievas seka paskui mane, kad ir kur būčiau ar eičiau, ne- 
duodamas man tylos nei ramybės, o reikalauja iš manęs daugybės 
neįmanomų dalykų, bet niekuomet nesu pastebėjęs, kad Jis šito 
reikalautų iš kitų žmonių. 

— Kaip galiu aš, pasaulietis, atsakyti tau į tokį klausimą? Gal 
verčiau tau, Ulavai, keliauti su manim į miestą ir pasikalbėti apie 
tai su broliu Vegardu... 

— Galbūt aš taip ir padarysiu, — patylom atsakė Ulavas. — Tik- 
tai pirma atsakyk, ar supranti, kodėl man kur kas sunkiau nei 
kitiems. 

— Juk tu ničnieko nežinai apie tuos kitus žmones, apie kuriuos 
šneki. Bet pats turi suprasti, jog Dievas nenori tavęs prarasti, jei- 


gu jauti, kad Jis seka paskui tave. 

— Bet Jis viską man taip patvarkė, jog dabar nebegaliu pa- 
sukti atgal. 

— Tikriausiai ne Dievas tau viską taip patvarkė. 

— Bet ir aš čia niekuo dėtas: man rodėsi, turėjau padaryti, ką 
esu padaręs, mano rankose buvo Ingunos gyvenimas ir gerovė. 
Viskas prasidėjo, Arnvidai, nuo to, kad Steinfino sūnūs norėjo 
nutraukti mano santuoką, pažadėtą dar tėvui, — ar aš turėjau tuo 
pasitenkinti, paklusti tokiam elgesiui. Kaip gyvas tesu girdėjęs, 
kad Dievas liepia kiekvienam krikščioniui kovoti su neteisybe ir 
įstatymų laužymu. Pagal amžių aš buvau dar vaikas, neišmaniau 
įstatymų ir nežinojau kito kelio apsiginti savo teisę, kaip tik pa- 
čiam pasiimti nuotaką, kol ji dar neatiduota kitam. 

Arnvidas prisiversdamas tarė: 

— Tą patį man esi atsakęs, kai tavęs paklausiau, kaip pasielgei 
su mano giminaite. Ar tu, Ulavai, dar prisimeni, jog... jog tada 
sakei netiesą? 

Ulavas apstulbęs staiga pakėlė galvą. Jis akimirksnį delsė at- 
sakyti. 

— Taip. Man regis, — pasakė ramiai, — taip būtų pasielgęs kiek- 
vienas vyras mano kailyje. 

— Galimas daiktas. 

— Gal manai, — niekinamai paklausė Ulavas, — jog Dievo ranka 
mane ir ją šitaip baudžia dėl to, kad anuomet tau sumelavau? 

— Nežinau. 

Ulavas nepatenkintas krestelėjo galvą. 

— Netikiu, kad tai buvo didelė nuodėmė. Aš esu girdėjęs be 
jokio reikalo daug labiau meluojant ne vieną vyrą ir nesu regėjęs, 
kad Dievas būtų bent pirštą pajudinęs jiems nubausti... Nesu- 
prantu Jo teisingumo, kuris mane taip griežtai baudžia. 

Arnvidas sušnibždėjo: 

— Niekingos tavo mintys apie Dievą, jeigu lauki, kad Jo teisybė 
būtų tokia kaip žmonių. Net mudu, neramius Ievos vaikus, sukū- 
rė nepanašius į kits kitą; tad ar gali Jis reikalauti vienodo augimo 
iš visų savo kūrinių, kuriuos apdovanojo tokiom nevienodom do- 


vanomis? Kai pirmą sykį susipažinau su tavim mūsų jaunystės die- 

nomis, aš laikiau tave sąžiningiausiu, teisingiausiu ir kilnia- 
dvasiškiausiu žmogum; tu nebuvai nei žiaurus, nei klastingas, ir 
Dievas leido tau perimti ištikimų ir garbingų protėvių palikimą... 

Ulavas atsistojo smarkiai susijaudinęs. 

— Aš manau, jeigu taip yra... Jeigu viskas taip ir yra, kaip tu 
sakai, — teisybė, jei kalbėsime apie menkesnius reikalus, aš sten- 
giaus nedaryti to, ką kiti darydavo kasdien be sąžinės graužimo... 
Aš manau, kad tas, kaip tu sakai, Dievo dovanas galima pavadinti 
nepakeliama našta, kurią jis man užkrovė mane sukurdamas! 

Dabar pašoko ir Arnvidas. Jis prisiartino prie Ulavo ir atsistojo 
priešais bemaž grasindamas. 

— Daug kas gali taip pasakyti apie savo būdą ir gabumus, ku- 
riuos gavo, bet, tvirtai netikėdamas savo Išganytoju, žmogus ma- 
no, kad gimė visų nelaimingiausias. 

Jis užkėlė koją ant ugniakuro akmens, pasirėmė ranka į kelį, 
palinko priekin ir žiūrėjo į žarijas. 

— Tu dažnai stebėdavais, kad aš noriu atsitolinti nuo pasaulio, 
aš, turtingas Žmogus, gyvenantis pertekliuje, pakankamai galingas 
ir žmonių gerbiamas... Tu sakai, kad buvau dievobaimingas ir vi- 
siems gailestingas... Bet ar nemanai, jog visa tai dėl to, kad aš 
myliu savo artimus? 

— Mano galva, tu pagelbėjai kiekvienam, kas į tave kreipėsi, dėl 
to, kad esi minkštos širdies ir tau gaila kiekvieno bėdos ištikto... 

— Išties gaila. Dažnai knietėdavo papriekaištauti Kūrėjui, kam 
Jis mane tokį sukūrė, kad negaliu elgtis kitaip, kaip tik užjausti 
visus, nors negaliu užjausti nieko... 

— O aš maniau, — tarė Ulavas tylesniu balsu, — tu visokeriopai 
parėmei mudu su Inguna dėl to, kad buvai mūsų draugas. Nejau 
tik Dievo valia ištiesi ranką virš mūsų? 

Arnvidas papurtė galvą. 

— Ne, ne dėl to. Aš tave mėgau nuo pat mūsų jaunystės, o 
Inguną pamilau, kai ji buvo dar maža mergytė. Ir vis dėlto ne 
kartą tai mane taip nuvargindavo, pranokdavo mano jėgas, jog 
nieko nebenorėjau, kaip tik pagaliau turėti ramybę nuo visų jūsų 


rūpesčių. 

— Galėjai pasakyti anksčiau, — šaltai tarė Ulavas. — Aš tau bū- 
čiau mažiau įkyrėjęs. 

Arnvidas vėl papurtė galvą. 

— Ne, ne. Judu su Inguna buvot geriausi mano draugai. Bet aš 
nesu nei dievobaimingas, nei geras. Dažnai, kai man visa įgrisda- 
vo, norėdavau pasikeisti, virsti kietu žmogumi, jei negaliu būti 
švelnus, ir leisti Dievui teisti žmones vietoj savęs. Prancūzijoje 
kartą gyveno šventas žmogus, atsiskyrėlis; jis darė gerus darbus 
Dievo vardu, — teikė prieglobstį žmonėms, važiuojantiems per tą 
mišką, kur jis gyveno. Vieną vakarą pas atsiskyrėlį — regis, jis buvo 
vardu Julianas — atėjo elgeta ir paprašė pastogės. Ateivis sirgo raup- 
sais, buvo gerokai ligos suluošintas, piktai ir šiurkščiai kalbėjo — 
už visa gera jis atsiskyrėlį tiktai koneveikė. Julianas elgetą nuren- 
gė, apmazgojo, patepė jo žaizdas, jį pabučiavo ir paguldė į lovą, 
bet elgeta ėmė skųstis šąląs ir prašėsi, kad Julianas atsigultų greta 
ir jį sušildytų. Julianas tai padarė. Ir štai nuo ateivio tarsi kokia 
skraistė nukrito, dingo visa bjaurata, šašai ir piktas būdas, ir Julia- 
nas išvydo, jog buvo priėmęs patį Kristų... 

O man buvo taip: kai neįstengdavau pakęsti visų tų pas mane 
ateinančių žmonių, meluojančių ir užverčiančių ant manęs savo 
bėdas, reikalaujančių patarimo, o darančių, kaip jiems šauna į 
galvą, bet dėl visko kaltinančių mane, jeigu reikalas nepasisek- 
davo, pavydinčių kiekvienam ir pykstančių ant to, kam, pasak 
jų, geriau sekasi, tada man imdavo rodytis, kad jie visi — persi- 
rengėliai ir kad po drabužiais vieną gražią dieną pamatysiu patį 
savo Išganytoją ir Draugą. Juk iš teisybės buvo taip, kaip Jis yra 
pasakęs: „Visa, ką jūs darote vienam iš mano mažutėlių...“ Bet 
Jis taip ir nepanoro nusimesti skraistės ir pasirodyti man kaip 
vienas iš jų... 

Ulavas vėl atsisėdo ant suoliuko ir užsidengė veidą rankomis. 
Arnvidas dar tyliau paklausė: 

— Ar prisimeni, Ulavai, ką pasakė Einaras, Kolbeino sūnus, aną 
vakarą ir kas mane tiek supykino, jog šokau ant jo su ginklu? 

Ulavas linktelėjo. 


— Tu anuomet buvai toks jaunas, nežinau, ar supratai. 

— Aš supratau vėliau. 

— O paskui tos paskalos apie mane ir Inguną?.. 

— Halvardas kažką sakė, kai važinėjau šiaurėn berniuko. 

Arnvidas keliskart giliai įkvėpė. 

— Aš nesu toks šventas, kad ir viena, ir kita manęs neskaudintų. 
Dažnai mąsčiau, jog Dievas galėtų patenkinti tą vienintelį mano 
prašymą — leisti jam tarnaut tokiu būdu, taip atrodant, kad galė- 
čiau būti gailestingas pagal savo jėgas ir žmonės apie tai nekuždė- 
tų man už nugaros, neplėštų mano garbės ir nevadintų manęs 
geraširdžiu kvailiu. Ir nebūtų apie mane visų blogiausios nuomo- 
nės dėl to, kad aš po Tordis mirties neįsigijau nei žmonos, nei 
meilužės. 

Pakėlęs sugniaužtą kumštį, jis smarkiai smogė į kitą ranką. 

— Ne sykį baisiai norėjau paimti kirvį ir iškapoti visus tuos pa- 


šlemėkus! 


Kitas dvi dienas, Arnvido praleistas Hestvikene, bičiuliai vaikš- 
čiojo nekalbūs ir drovūs. Abu kentėjo dėl to, kad aną vakarą per- 
nelyg daug kits kitam pasakė, o dabar jie tarsi negalėjo laisvai kal- 
bėtis net apie paprasčiausius mažmožius. 

Ulavas pajojėjo su Arnvidu kelio galą fiordo pakrante, bet, pri- 
jojus pusiaukelę į miestą, pasisakė turįs grįžti atgal. Jis kažką išsi- 
traukė iš po durtinio klostės — kažkokį kietą daiktą, suvyniotą į 
drobinę skarelę. Arnvidas numanė, kad čia sidabrinis dubuo su 
kojele, kurį Ulavas jam rodė vakar. Ulavas pasakė norįs jį dovano- 
ti Hamaro vienuolynui. 

— Bet tokią brangią dovaną turėtum pats įteikti broliui Vegar- 
dui, — kalbėjo Arnvidas. 

Ulavas atsakė ligi sutemstant turįs grįžti namo. 

— Bet, galimas daiktas, aš vėliau atkeliausiu į Oslą ir jį pasvei- 
kinsiu. 

Arnvidas tarė: 

— Tu, Ulavai, pats tikriausiai žinai, jog kolei taip gyveni kaip lig 
šiol, veltui mėginsi atsipirkti dovanomis. 

— Žinau ir ne todėl dovanoju. Tiesiog norėjau ką nors paaukoti 

jų bažnyčiai — senojoje šventojo Ulavo bažnyčioje esu patyręs ne- 
maža laimingų valandų. 

Tada jie atsisveikino ir nujojo katras sau. 

Ulavas taip ir nepasirodė Osle. Arnvidas broliui Vegardui pasa- 
kė, girdi, Ulavas nenorįs keliauti, kai Inguna nevaliojanti važiuoti 
drauge. Girdi, ji labai sielvartaujanti, kad negali pasimatyti su jau- 
nystės dienų dvasios tėvu, kai jis taip netoli. Arnvidas patarė vie- 
nuoliui pasiskolinti roges ir pačiam nuvažiuoti į pietus, į Hestvi- 
keną. Brolis Vegardas mielai norėjo keliauti, tačiau nuo to laiko, 
kai atvažiavo į Oslą, jį vis kamavo peršalimai. Per Petrines užgriu- 
vo šaltis. Po kelių dienų senukui staiga prasidėjo plaučių uždegi- 
mas ir trečią naktį jis pasimirė. Arnvidui reikėjo suktis vienam — 
pačiam nusamdyti akmentašius ir susidoroti su begale kitų rū- 


pesčių ligi pat to laiko, kai susiruošė grįžti šiaurėn. 


Prasidėjus speigams Ulavas įkalbėjo Inguną gulėti lovoje ir dieną: 
jinai vos bepavaikščiojo per paskutines nėštumo savaites, be to, 
dar nušalo kojas, ir taip smarkiai, jog atsivėrė didelės žaizdos. Ula- 
vas pats ją slaugė, tepė žaizdas lapės taukais ir kiaulės tulžimi. 
Arnvidui išvažiavus Ulavas visą laiką žmonai buvo švelnus ir rū- 
pestingas; užsispyrimo ir priešiškumo, rodyto jai rudenį ir žiemą, 
kaip nebūta. 

Inguna gulėjo susirietusi po kailiais ir kiekvieną sykį pakuždom 
nuolankiai dėkojo Ulavui už kiekvieną paslaugą. Anksčiau ji tyliai 
ir klusniai gūždavosi nuo jo nepakantumo ir šiurkščių žodžių, o 
dabar jo meilingą rūpinimąsi priėmė bemaž su tokiu pat nebyliu 
romumu. Ulavas slapčiomis žiūrėdavo, kaip ji ištisas valandas guli 
nejudėdama, įsmeigusi akis priešpriešiais, net nemirkčiodama. Ir 
širdyje vėl užsiplieksdavo senoji laukinė baimė: nors ir neturi iš 
jos naudos nei džiaugsmo, vis tiek nenori jos prarasti. 

Inguna džiaugėsi galėdama šitaip pasislėpti nuo visų. Kiekvieną 
kartą, kai ruošėsi gimdyti, ją slėgė nepakenčiama gėda. Dar prieš 
gimdydama du pirmuosius, ji kamavosi ir bijojo bjaurėdamasi pati 
savim; Dalos patyčios taip įsigraužė į sielą, jog niekuomet jų ne- 


galėjo pamiršti. Ji visa susigūždavo stovėdama prieš Ulavą, o vos 

tik jis išvažiuodavo, imdavo rodytis, jog negalės ištverti neturėda- 
ma šalimais jo sveikatos, iš kurios sėmėsi jėgų. 

Kai ilgainiui ėmė suprasti negalinti duoti gyvybės bent vienai 
tų būtybių, kurios radosi ir gyveno įsčiose viena po kitos, širdį 
užplūdo baimė dėl savo kūno. Ji vienaip ar kitaip paslaptingai tu- 
rėjo būti pažymėta kažkokiu ženklu, baisiu lyg raupsai, ir mirtimi 
užkrėsdavo dar negimusius savo kūdikius. Tie nelemti svečiai, kaž- 
kiek laiko slapta gyvenantys po širdimi, o paskui užgęstantys, iš- 
čiulpė jos kraują ir smegenis, senų seniausiai išdžiovino iki pas- 
kutiniosios jos jaunystę ir grožį. Visada taip būdavo, kol pajusda- 
vo pirmus įspėjančius sąrėmius lyg nagus, suleistus į nugarą, paskui, 
vedama svetimų moterų, eidavo mažon trobelėn rytinėje kiemo 
pusėje, atsiduodavo jų rankoms, nedrįsdama net užsiminti apie 
mirtiną baimę, užtvindžiusią širdį. Pasibaigus kančioms gulėdavo 
nukraujavusi ir išsisėmusi, o kūdikį tartum prarydavo naktis, jis 
vėl grimzdavo tamson, nepalikęs jai nei vardo, nei jokio atsimini- 
mo, kad galėtų jį surasti. Paskutiniųjų, neišnešiotų, pribuvėjos jai 
net neatnešė pažiūrėti. 

Paskui ji kartais galvodavo, kad su Audunu buvo dar blogiau. 
Tas metinis vaikas, kurio neteko, jau anksčiau visaip rodė pažįstąs 
savo motiną: jis nenorėjo būti pas kitus, tik pas ją ir ją labai mylė- 
jo. Turbūt ir dabar tebemyli. Kai jie giedojo litaniją Omnes sancti 
Innocentes, orate pro nobis“, Audunas buvo vienas iš jų. Skaistykloje 
ji sužinos, kad Audunas — vienas iš šventųjų, kurs meldžiasi už ją. 
Ir kada jai išmuš malonės valanda, gal pats Išganytojas ar Jo Šven- 
toji Gimdytoja Audunui pasakys: „Bėk pasitikti motinos... 

O kas bus šį sykį, ji stengėsi negalvoti. 


Tačiau kai šeimynos vyrai, Ulavas ir Eirikas drauge su jais, par- 
eidavo pietų, didelėse apsiblaususiose ligonės akyse nubusdavo 
gyvenimas, kupinas susijaudinimo ir nerimo. Ulavas pastebėda- 
vo, kaip įdėmiai ji žiūri, kaip stebi kiekvieną veido krustelėjimą, 
kiekvieną jo pasakytą žodį, kai greta yra vaikas. Jis visada saugoda- 


*Visi šventieji nekaltieji, melskitės už mus! (Lor.) 

vosi, neleisdavo jai pajusti, kad pyksta ant Eiriko ar pristigęs kan- 
trybės. 

Vaikas buvo įkyrus; dabar, kai paaugo ir ėmė rodytis prigimtis, 
Ulavas jį temylėjo vidutiniškai. Rėksnys, pagyrūnas ir pramaniū- 
gas, baisus plepys, kaip nedera vaikui, iš kurio turi išaugti vyras: 
Eirikas nenutildavo net tada, kai vyrai nuilsę sėdėdavo ir valgyda- 
vo. Tarp šių buvo toks Arnketilis, arba Ankis, kaip jį visi vadino. 
Ulavas vaikiną mitino jau šešerius metus, jis turėjo gerokai per 
dvidešimt, bet buvo menko proto, tiesiog kvaištelėjęs, nors gebė- 
jo dirbti visokius darbus. Jis visada buvo geriausias Eiriko drau- 
gas. Juodu susiginčydavo lyg juokais, paskui pradėdavo šūkauti, ir 
Eirikas šokdavo prie sėdinčio ant suolo Ankio, imdavo jį stumdy- 
ti ir tampyti, kol vaikinas pradėdavo su juo žaisti: juodu kumš- 
čiuodavosi, raičiodavosi po aslą juokdamiesi, šaukdami ir erze- 
liodami, visai negalvodami, kad čia sėdi kiti žmonės, reikalingi 
ramybės ir poilsio. Eirikas buvo ir neklusnus; nors ir kaip tėvas 
mokė ar draudė, bemat viską užmiršdavo. 

Ulavas krimtosi dar ir dėl to, kad Eirikas nemeilus motinai. Jisai 
ir pats jautė, jog jį apsėdo kažkokia kvailystė: pirma kamavo bukas 
apmaudas žinant, kad motina ir sūnus glaustosi jo užnugaryje. O 
dabar sielojosi matydamas, kaip Eirikas kiaurą dieną šlaistosi aplink 
vyrus ir niekada neprieina prie sergančios motinos, nepasėdi šalia. 
Prieš keletą metų Ulavas pats išmokė vaiką poterių, kai pastebėjo, 
jog Inguna, regis, nepagalvojo, kad jau laikas. Jis išmokė Eiriką kas 
vakarą sukalbėti už motiną vieną Fater noster ir tris Ave. Vaikas skubiai 
murmėdavo maldų žodžius tėvui stovint šalimais. Kalbėdamas pas- 
kutinę Ave, Eirikas jau keldavosi, o tardamas In nomine* jau ropšda- 
vosi guolin, paskubom persižegnodavo ir galvotrūkčiais šmurkšte- 
lėdavo po kailiais lovoje, stovinčioje prie šiaurinės sienos, kur mie- 
gojo drauge su tėvu. Jis užmigdavo tą pat akimirksnį, ir kai Ulavas, 
patepęs Ingunai kojas, ateidavo gultis, Eirikas susirietęs gulėdavo 
per vidurį; Ulavas turėdavo jį ištiesinti ir pastumti prie sienos, kad 


pasidarytų sau vietos. 


* Vardan (lot. ). 

Kartkartėm Ulavui suskausdavo širdį, kai Eirikas neatstoda- 
vo nuo jo su kvailu plepėjimu, girdamasis nuolatiniais savo mė- 
ginimais pagelbėti vyrams, — nors vaikas bent būtų toks, kad jį 
galėtum pamilti. Kvailas ir lengvatikis Eirikas, regis, nenumanė, 
jog tėvui ne taip smagu jo draugijoje, kaip jam — tėvo. Tačiau 
Ulavas jau apsisprendė: jis pripažino tą vaiką savu ir išaukštino 
norėdamas Hestvikene jį pasodinti garbės vieton po savęs, nors 
dievaži, Eirikas netinka būti ūkininku, galinčiu deramai tvarkyti 
didelį ūkį: jis buvo nerūpestingas tauškalius, melagis, pagyrūnas 
ir bailys, neištvermingas vaikas, nuo pat gimimo dienos nege- 
bantis išmokti gražių manierų, santūraus, mandagaus elgesio, — 
toks buvo Eirikas. Tačiau Ulavas darė visa, ką įmanė, kad išmo- 
kytų Eiriką gerų įpročių ir atpratintų nuo blogų kartais net baus- 
damas; bet dabar su bausmėmis reikėjo palaukti, kol sustiprės 
Inguna; taigi vaikėzas buvo mokomas elgtis, kaip dera Eirikui, 
Hestvikeno Ulavo sūnui. 

Prieš kelerius metus elnių bandos perėjo per kaimus vakarinėn 
Foldeno pusėn, ir dabar Ulavo žemėse jų buvo apsčiai — jie ganėsi 
viršuje, Malūno slėnyje, ant Jaučio kalno ir Ulavo ąžuolyne, au- 
gančiame arčiau, prieš bažnytkaimį. Pernai vasarą Hestvikene bu- 
vo prirūpinta tiek daug šieno, jog laukuose stovėjo keletas stirtų 
ir keletas kaugių sausų šakų. Dabar, antroje žiemos pusėje, elniai 
ateidavo prie sodybos anksti rytą, norėdami papešti lauke likusio 
pašaro. Pasislėpęs už rąstų krūvos kieme, vieną rytą Ulavas nušo- 
vė jauną gražų elnią į dešimtį šakų išsišakojusiais ragais. Eirikas 
tada užsimanė žūtbūt eiti drauge, jis irgi norėjo nudėti elnią. 

Ulavas šaipėsi iš vaiko plepalų. Kelias tolesnes dienas pūtė vė- 
jas iš fiordo, ir Ulavas liepė Ankiui patykoti ryte — elniai, pajutę 
jo kvapą, nedrįsią artintis prie šieno, o Eirikui leido būti drauge. 
Berniukas gulėjo šaldamas, pasidėjęs šalimais lanką ir lengvą ietį, 
o grįžęs trobon ėmė pasakoti girdėjęs ir matęs tauriuosius žvėris. 

Kartą naktį Ulavas prabudo ir nuėjo prie laukujų durų pažiū- 
rėti, koks laikas. Liko dvi valandos iki aušros, spigino šaltis, buvo 
tylu tylu, tik iš Malūno slėnio dvelkė vos juntamas rytų vėjelis. 
Švintant elnias tikrai ateis ir imsis dešimtos stirtos. Ulavas tamso- 

je apsirengė, bet kai ėmė ieškoti tinkamų strėlių, turėjo užsidegti 
dervingą balaną. Tada nubudo Eirikas, ir viskas baigėsi tuo, kad 
tėvas turėjo leisti jam eiti drauge, tiktai be ginklo. 

Vos spėjus įlįsti pasalon už rąstų, Ulavas vargais negalais vaiką 
nutildė. Eirikas bemat užsimiršo ir buvo bešnibždąs. Pagaliau jis 
užmigo. Vaikas vilkėjo sunkia dukslia tėvo odine striuke; Ulavas jį 
apkamšė, kad nesušaltų, — prieš aušrą paspaudė speigas, ir tėvas 
patenkintas galvojo, kad Eirikas nepridarys jokių eibių. 

Ulavas turėjo ilgai ir kantriai laukti. Rytuose viršum miško jau 
ėmė gelsti dangus, ir štai jis pamatė elnius, išeinančius iš trako. 
Keturios tamsios dėmės judėjo per pilkai rudą lauką — žemė ten 
vietomis buvo plika. Kartais jie stabčiojo žvalgydamiesi ir uosdami; 
dabar jis galėjo įžiūrėti, kad tai buvo patinas, dvi patelės ir elniukas. 

Jaudinimasis ir džiaugsmas užliejo šiluma sustirusį kūną, kai jis 
atsiklaupė ant vieno kelio, pastūmė lanką ir įdėjo strėlę. Jisai lio- 
vėsi alsavęs... Elnias ėjo į priekį išdidus ir grakštus — jį matė žings- 
niuojant prieš sniego pusnį. Jis pakilo senos dirvos ežia ir stovėjo 
suglaudęs kanopas, kaklas ir galva su ragų karūna aiškiai išsiskyrė 
geltoname ore. Ulavas iš džiaugsmo be garso įtraukė oro — to 
seno bičiulio niekada nebuvo sutikęs: galingas gyvūnas, tvirtas 
sprandas, šakoti ragai — tikriausiai penkiolika ar šešiolika šakų. 
Žvalgydamasis jis sukiojo galvą iš vieno šono į kitą... Iki elnio bu- 
vo nearti, bet jis stovėjo gana patogiai — tik imk ir šauk, ir Ulavas 
prisitaikė, o jo širdis nesitvėrė džiaugsmu... Ir tada pastebėjo, kad 
Eirikas ima busti... 

Vaikas pašoko garsiai šaukdamas — jis irgi pamatė puikiuosius 
ragus priešais geltoną dangų... Ulavas paleido strėlę į nubėgantį 
gyvūną, strėlė kliudė mentę, elnias aukštai pašoko ir dideliais šuo- 
liais nudūmė tolyn, o visas būrys dingo trake. 

Eirikas gavo keletą smagių antausių, kiek pakūkčiojo, bet ne- 
bliovė — jam užteko proto gėdytis savo poelgio, o antausius su- 
švelnino storas kailinis gobtuvas. 

— Nesakyk mamai, — liepė Ulavas, kai jie ėjo trobesių link. — 
Jai nėra reikalo žinoti, kad tu, būdamas toksai didelis, elgeis kaip 


kvailas šunytis. 

Dienai išaušus Ulavas su šunimi nusekė kruvinom elnio pė- 
dom, jį nudobė ir išmėsinėjo atšlaitėje viršum Malūno slėnio. Kai 
vakare grobis buvo parneštas namo, Eirikas vaikščiodamas gyrėsi, 
kad jis tėvui parodęs didžiulį elnią, kai šis prisiartino per šūvį. 

Ulavas nenorėjo sakyti vaikui nė žodžio — bijojo, kad ims ir 


pratrūks pykčiu. 


Jau pavasarėjo, fiorde ėmė rodytis ruonių būriai, ir aplinkinių 
kalnų kaimų ūkininkai, atboginę savo valtis prie ledo pakraščio, 
išplaukė jų medžioti pietinėn fiordo pusėn. Ulavas paėmė Eiriką 
drauge, bet ir šį kartą nebuvo nieko doro: matydamas tokį gausų 
grobį ir patį žvejų gyvenimą, Eirikas įsismagino ir visai pašėlo. 
Tiesiog galva neišnešė, kad vaikas visai nenutuokia, kaip dera ir 
turi elgtis tarp svetimų žmonių. O kai grįžo namo, vėl pasakojo be 
galo, be krašto... Ulavui sunku buvo klausytis vaiko kalbų ir ne- 
prarasti kantrybės. 


Šventasis Grigalius'?? 


atnešė orų permainą — pietų vėją ir lietų, 
pranašaujančius gerus metus ir žemėje, ir jūroje. 

Kitos dienos rytą Inguna gulėjo viena troboje. Tvyrojo prie- 
blanda, nes aukštinis buvo uždengtas oda, o dangtis pusiau už- 
stumtas; lauke lijo. 

Įėjo Ulavas. Jis atsisėdo ant suolo, nusitraukė batus, nusivilko 
darbo drabužius ir marškinius, atsidarė skrynią ir ėmė ieškoti ki- 
to apdaro. 

— Ar miegi, Inguna? — paklausė atgręžęs nugarą į ją. — Kaip 
sveikata? — pridūrė, kai ji pakuždomis atsakė nemieganti. 

— Kaip ir pirma. Ar tu kur josi? 

Ulavas atsakė josiąs į tingą, šaukiamą šiandien Vidanese. Jis 
priėjo prie lovos lig pusės nuogas ir užkėlė koją ant pakopos. 

— Kaip manai, gal man reikia pasikeisti kojines?.. 

Inguna nejučiom nusuko galvą. 

— Žinoma, pasikeisk — šitos taip dvokia... 

— Ir kiti žmonės, kur ten bus, vargu ar maloniau kvepės — pas- 
taruoju laiku dieną ir naktį mes visi jūroje medžiojam ruonius. 


— O jeigu sutiksi nečionykščių žmonių... — neatlyžo Inguna. 

— Na, gerai, jeigu jau taip nori... — Jis nusimovė kelnes, nusiavė 
kojines ir stovėdamas nuogas pasirąžė ir nusižiovavo. 

Matant gražiai sudėtą, be jokios kliaudos jo kūną, Ingunai su- 
skaudo širdį. Ją slėgė neviltis, kad pati yra išsekusi ir apgailėtina. Ir 
kaip neįtikėtinai daug laiko prabėgo nuo tada, kai ji buvo jauna 
ir daili, derėjo jam į porą; bet Ulavas ir dabar dar jaunas, svei- 
kas ir gražus. Jo raumenys sutvirtėjo, dar raumeningesni pasidarė 
žastai ir mentės; kai jis pasirąžė, kiek pakėlė ir nuleido rankas, jie 
tvirtai ir laisvai subangavo po švitančia oda. Ji buvo balta it pienas. 

Apsivilkęs raudonus vilnonius marškinius, apsiavęs juodom il- 
gom odinėm kojinėm ir užsimovęs drobines kelnes, jis vėl priėjo 
prie žmonos. 

— Kaip manai, gal man ir mėlynąjį durtinį apsivilkti, jeigu nori, 
kad būčiau pasidabinęs? — paklausė šypsodamasis. 

— Ulavai?.. — Kai jis pasilenkė, jinai laibom rankom apkabi- 
no jam kaklą, prilenkė jį prie savęs ir priglaudė veidą prie jo 
skruosto. 

Ulavas pajuto, kad ji visa virpa. 

— Kas tau? — sušnibždėjo. Ji neatsiliepė, tik dar labiau glaudėsi 
prie jo. 

— Ar tu sergi? — Jis išsilaisvino iš jos rankų; nepatogu buvo 
stovėti kone dvilinkam susilenkus. — Gal nori, kad likčiau šian- 
dien namie? Galiu nujoti į Rynjulį ir tau atgabenti Uną, o kartu 
paprašysiu Turgrimą pakalbėti už mane Vidanese. 

— Ne, ne. — Ji tvirtai suspaudė jam ranką. — Ne, man nieko 
nebus anksčiau kaip per pavasario lygiadienį. Stačiai pabūk prie 
manęs valandžiukę, — patylom lyg dejuote išdejavo. — Sėskis ir 
pasėdėk truputį, jeigu turi laiko! 

— Mielai pasėdėsiu. — Paėmęs perbraukė per visą jos ranką sa- 
vąja. — Kas tau, Inguna?... Ar bijai?.. — tyliai paklausė. 

— Na, ne. Nė pati nežinau, ar bijau, bet... — Ulavas nustūmė 
pakopą į šalį, atsisėdo ant lovos krašto ir paplekšnojo žmonai su- 
nykusį skruostą. 

— Aš sapnavau sapną, — patylom tarė ji. — Prieš tau pareinant. 


— Gal negerą? 

Ašaros pasruvo jos skruostais, tačiau ji verkė be garso, tik bal- 
sas buvo kiek prikimęs ir gergždė. 

— Sapnuojant jis man neatrodė blogas — tuomet buvo neblogas. 
Aš sapnavau, tarsi tu eini miško taku, toks smagus ir kur kas jau- 
nesnis nei dabar, eini ir dainuoji... Paskui regiu tave čia, Hestvi- 
kene, kieme, irgi tokį pat smagų ir žvalų. Aš tarsi matau viską, bet 
manęs pačios tarsi nėra, tarsi žinau, kad aš mirusi. Nepastebėjau, 
jog čia būtų buvę kokių nors vaikų. 

— Inguna, Inguna, nereikia taip galvoti. — Jis atsiklaupė norė- 
damas pakišti ranką po jos pečiais. - Neturėsiu aš džiaugsmo mūsų 
sodyboj, jeigu neteksiu tavęs, brangioji Inguna. 

— Niekuomet nebuvau tau džiaugsmas... 

— Tu esi man vienintelė draugė pasauly. — Jis pabučiavo ją ir 
pasilenkė dar žemiau, ir jos veidas prigludo prie jo krūtinės. 

— Jeigu bus taip, kaip sako Signė su Una, — sušnibždėjo abejo- 
damas, — kad šiemet pagimdysi dukrelę... Anais sykiais gimdei 
sūnus. Bet mergytė... gal Viešpats ją mums leis išsaugoti. 

Ligonė atsiduso: 

— Aš taip pavargau... 

Ulavas sušnibždėjo: 

— Ar niekuomet nepagalvojai, Inguna, kad aš Eirikui turbūt 
daviau daugiau nei baudą už tėvo nužudymą? 

Nesulaukęs atsakymo jis paklausė, tačiau balsas skambėjo ne- 
tvirtai: 

— Ar tu niekuomet nesistebėjai, kas gi nutiko... tam Teitui? 

Jinai dar labiau prigludo prie jo. 

— Aš visuomet maniau, kad tą tu padarei. 

Ulavas tiesiog apstulbo, lyg staiga būtų išėjęs saulės švieson ir 
neįstengęs atskirti nieko aplinkui. Ji visą laiką žinojo. Bet ar supra- 
to, ką tai reiškia, ar suprato, kokią naštą jis neša, o gal bijojo kru- 
vinų jo rankų... 

Inguna pakreipė savo veidą į jo, apkabino jam kaklą ir prisit- 
raukė jo galvą. Ji pabučiavo jam lūpas — karštai, pašėlusiai. 

— Aš žinojau. Žinojau. Ir vis dėlto kartais bijodavau; kai man 


būdavo be galo bloga, kai būdavau baisiai prislėgta, aš to neįsi- 

vaizduodavau, galvodavau: o jeigu jis gyvas ir keršydamas ateis ma- 
nęs pasiimti? Bet aš tikėjau, kad tu tą padarei ir aš galiu būti rami! 

Ulavas keistai pasijuto — visas tartum nutirpo ar sustingo. Tad 
štai ką ji galvojo — taigi. Tai buvo vienintelis dalykas, ką ji, vargšė 
suprato. Ir jis ją pabučiavo švelniai, vos prisiliesdamas lūpomis. 
Paskui kažkaip droviai nusijuokė. 

— Dabar paleisk mane, Inguna, — antraip dar sulaužysi man 
šonkaulius į lovos kraštą. 

Jis atsitiesė, dar paplekšnojo jai skruostą, nuėjo per kambarį 
prie savo skrynios ir ėmė raustis tarp drabužių. Paskui vėl pa- 
klausė: 

— Ar tu, Inguna, tikrai nenori, kad aš šiandien likčiau namie? 

— Ne, ne, Ulavai, nenoriu tavęs suturėti... 

Ulavas prisisegė pentinus, pasiėmė kardą ir užsimetė ant pečių 
storą velto milo apsiaustą nuo lietaus. Jis buvo jau prie durų, tik 
štai apsigręžė ir vėl priėjo prie jos lovos. 

Inguna jautė, kad jis pasidarė svetimas ir visai kitoks, kokio 
seniai seniai nebuvo mačiusi, — veidas sustingęs lyg akmeninis, 
nubalęs aplink lūpas, akys apsiblaususios, nieko nematančios. Jis 
kalbėjo tarsi pro miegus: 

— Ar gali man pažadėti vieną dalyką? Jeigu tau taip nutiktų, 
kaip... kaip sakai... kad šį sykį neišliksi gyva, ar gali man pažadėti, 
kad pas mane vėl pareisi? 

Dabar jis pažvelgė į ją, truputį palinko. 

— Tu privalai man pažadėti, Inguna, jeigu tiesa, kad mirusieji 
pareina pas gyvuosius, — ir tu turi pas mane pareiti! 

— Pareisiu. 

Jis skubiai pasilenkė ir trumpam prigludo kakta prie jos krū- 
tinės. 

— Tu esi vienintelė mano draugė, kurią aš turėjau, — sukuždėjo 


paskubom ir droviai. 


Ulavas parjojo namo vakare taip peršlapęs ir sušalęs, jog ne- 
jautė pėdų kilpose. Arklys risnojo nuilsęs ir kiekvienu kanopos 


treptelėjimu drėbė ant jo sniego tyrę. 

Ore maišėsi debesys ir rūkas, iš žemės kilo garai, vakaras buvo 
įstabiai ūkanotas, ištirpdęs pasaulį mėlynoje migloje, tik laukų ir 
miškų dėmės šmėkšojo tarp patižusio sniego ruožų. Fiordas 
šniokštė su ilgais protarpiais po kiekvieno duslaus bangų dūžio 
tartum lėtai plakanti širdis, bet Malūno slėnio upokšnis, paplū- 
dęs vandeniu, smarkiai ūžė. Miške kažkas dūsavo, nuo spygliuo- 
čių šakų šnarėdamas biro sniegas, vakaro prieblandoje visur sro- 
veno, pliupsėjo ir gurgėjo vanduo, šaltame žemės ir jūros kvape 
slypėjo pirmoji pavasario ir būsimų daigų užuomina... 

Ant kalvos prie daržinės tamsoje jis pastebėjo ateinant tamsią 
žmogystą — moterį, vilkinčią apsiaustu su gobtuvu. 

— Sveikas parkeliavęs, Ulavai! — Tai buvo Signė, Arnės duktė; 
kai jis prijojo arčiau, ji atskubėjo pasitikti. 

— Štai jau ir po Ingunos bėdos, ir viskas daug geriau, nei 
vylėmės... 

Ulavas laikė arklį, ir Signė švelniai patapšnojo jam snukį. 

— Kūdikis toks didelis ir gražus — niekas iš mūsų nėra matęs 
tokio didelio ir mielo naujagimio. Tik tu atleisk, kad ne sūnus! 

Ulavas jai padėkojo už gerą žinią; jis pagalvojo, kad jeigu tai 
būtų buvę jaunystės metais, tikriausiai būtų nušokęs nuo arklio, 
apkabinęs ir išbučiavęs giminaitę. Jam palengvėjo, jis džiaugėsi, 
bet kaip reikiant viso to nepajuto. Ulavas vėl padėkojo Signei, kad 
jinai ir šį kartą pagelbėjo Ingunai. 

Pasak Signės, prasidėję taip staiga, jog net nespėjusios jos nu- 
vesti moterų trobon. Todėl dabar jis norom nenorom turėsiąs 
miegoti kamaroje, kol troboje reikią prižiūrėti vaiką ir slaugyti 
motiną... 

Bet tą pat akimirksnį jis išvydo Inguną — švietė baltas kaip 
drobė veidas, ji gulėjo ant šono, pasidėjusi skruostą ant auksas- 
palvės rusvos kasos. Una klūpojo lovoje jai už nugaros ir, laiky- 
dama rankose sunkų plaukų pluoštą, pynė antrąją. Kitais kar- 
tais, kai Ulavas matė po gimdymo, ji buvo negraži, pabrinkusiu, 
raudonom dėmėm išmuštu veidu, o dabar gulėjo nepanaši į sa- 
ve, nuostabiai graži, tarsi nežemiška šviesa būtų nutvieskusi bal- 


tą sunykusį veidą. Ji spindėjo didelėse mėlynai juosvose akyse 

kaip žvaigždžių šviesa, atsispindinti šulinyje. Ir staiga vyras paju- 
to — įvyko stebuklas... 

Atėjo Signė, nešina nedideliu ryšulėliu, — baltu valiniu apvytu- 
riuota žalia it lapas vilnone pala. Ji padėjo kūdikį Ulavui ant rankų. 

— Ar esi kada regėjęs, giminieti, tokią gražią mergytę? 

Ir jis vėl patyrė neįtikėtiną stebuklą: išvydo mergytės veidelį, 
tokį mažuliuką, bet jau turintį aiškius neapsakomo grožio bruo- 
žus! Ką tik gimusi būtybė, o kaip gražiai atrodo. Atmerktos jos 
akutės buvo tamsios ir sakytum bedugnės, odelė balta raudona 
tarsi erškėtrožės žiedas, nosis ir burna kaip visų žmonių, tik neįsi- 
vaizduojamai mažutės. 

Signė nusmaukė skarytę, ir tėvas išvydo, kokie gražūs jos plau- 
keliai. Ulavas pakišo ranką po dailiu apvalučiu pakaušiuku, ir šis 
gulėjo jam ant delno ne didesnis už obuolį, toks malonus ir minkš- 
tas liesti... 

Ulavas tebelaikė ant rankų dailiąją dukrytę — dovaną, ji buvo 
tikra dovana. Jis pajuto silpnumą — toks be galo, be krašto dėkin- 
gas dar niekada nebuvo per savo amžių. Priglaudė veidą prie žin- 
duklio krūtinėlės — veidelis buvo toks dailus ir švelnus, jog nedrį- 
so prie jo prisiliesti... 

Una nušoko į aslą, vėl paguldė gimdyvę aukštielninką ir uždėjo 
kasas ant krūtinės. Jiedvi paėmė kūdikį, ir jis prisėdo ant žmonos 
lovos krašto. Valandžiukę palaikė jos ranką savojoje, paskui kils- 
telėjo vieną kasą; nė vienas neištarė jokio žodžio. 

Čia jam buvo atnešta valgyti ir gerti, o paskui moterys paliepė 
eiti kamaron ir gultis — Inguna turinti pamiegoti. Tada ji tyliai 
pašaukė jį. 

— Ulavai, — sušnibždėjo, — noriu tave paprašyti vieno dalyko, 
mano vyre. — Jinai jo niekada taip nevadindavo. — Ar padarysi, ko 
aš prašysiu? 

— Padarysiu viską, ko tik manęs paprašysi. — Jis nusišypsojo lyg 
kentėdamas skausmą — taip suglumęs buvo iš laimės. 

— Pažadėk man, kad jai neduosi mano motinos vardo... noriu, 
kad ji būtų Sesilija. 

Ulavas linktelėjo galvą. 

Tamsoje jis gulėjo nesudėdamas bluosto, pasienyje tarsi negy- 
vas miegojo Eirikas. Pro praviras duris matė, kaip ugniakuro lieps- 
nos atšvaitai plevena ant sienojų — čia kyla, čia leidžiasi. O švęstos 
žvakės, degančios prie motinos ir kūdikio, skleidė blausią, švelnią 
auksaspalvę šviesą. 

Budinčios prie gimdyvės moterys kuždėjosi ir čežėjo, žvangino 
vandens katilą ir geležinį kablį. Paskui pradėjo rėkti naujagimė, ir 
tas riksmas atsiliepė jo širdyje: jį išgirdęs pajuto džiaugsmą ir švel- 
numą. Moterys pašokusios ėmė supti vygę, o Signė patylom švel- 
niai dainavo. 

Jis gulėjo prieš jos duris, ir jam lyg sapne rodėsi taip įprasta, 
kad guli ir girdi, kaip saugomas jos miegas. Inguna saldžiai mie- 
gojo; ji pagimdė kūdikį, ir jai reikia pasilsėti, kad vėl būtų sveika, 
jauna ir smagi. Čia, jo sodyboje, gimė kūdikis, pirmas kūdikis. 
Visa, kas buvo anksčiau, tėra lyg ištisa nesibaigianti keista liga — 
pikti apžavai, užleisti ant nelaimingos moters. Tos mažos negyvos 
būtybėlės, kurias moterys atnešdavo jam parodyti, nors jis ir ne- 
pageidavo, jų vaizdas pripildydavo jo širdį neapsakomo pasibjau- 
rėjimo, ir vargšas nelaikšis neilgai tesikankindavo šiame pasauly- 
je, lig tolei, kol Viešpats pasigailėjęs priglausdavo jį, — širdyje jų 
visų jis nieku gyvu neįstengė laikyti savo vaikais — jo ir Ingunos 
gyvenimo vaisiais. 

Niekada jis nebuvo patyręs, ką reiškia tapti tėvu, būti tėvu, ligi 
pat dabar, kai jam gimė duktė, tokia brangenybė kaip šitoji mažu- 
tėlė — Sesilija. 

XIII 


Sesija Ulavo duktė, augo ir tarpo; pribuvėjos sakė, kad ji pa- 
ūgėjanti diena dienon. No ko ji buvo storulė, niekas negalėjo su- 
prasti, nes motina pati norėjo ją žindyti, o iš motinos krūties te- 
galėjo iščiulpti vos keletą lašų. Signė su Una gyrėsi, kad per mė- 
nesį ji daugiau paauganti nei kiti žindukliai per tris. Tolydžio jos 
penėdavo ją keliais šaukštais grietinėlės arba duodavo čiulpti el- 
nio smegenų kramtinį. 

Žmonės, apsilankantys Hestvikene, norėdavo pamatyti tą mer- 
gaičiukę, apie kurią apylinkėje buvo tiek pasakojama, kokia ne- 
prilygstamai graži esanti. Svečiai duodavo suprasti, kad džiaugiasi 
Ulavo ir jo žmonos gera klotim. Tiesa, niekas iš apylinkės žmonių 
Hestvikeno šeimininkų per daug nemėgo. Ulavas turėjo gana ne- 
draugingą būdą — tiesiog vargas buvo žmonėms bendrauti su to- 
kiu priešgina, bet dėl to daugiausia kalta buvo jo prigimtis, tačiau 
reikėjo pripažinti, kad tvarkant reikalus jis visada pasirodydavo 
kaip teisingas ir doras žmogus, norintis padėti kitam. Nors žmo- 
na buvo niekam tikusi ir ne per didžiausio proto, bet, tiesą pasa- 
kius, nelinkėjo niekam blogo, vargšelė. Todėl, nepaisant visko, 
buvo smagu, kad juodu galiausiai susilaukė kūdikio, kuris, kaip 
atrodo, turėtų gyventi... 

Tačiau Inguna vis dar tebesirgo — matyt, susižalojo nugarą ir, 
kai galų gale mėgino keltis, kojose neturėjo jėgos. 

Vieną sekmadienį Ulavas grįžo namo iš bažnyčios. Buvo gražus 
oras — tą dieną prasidėjo vasara. Pučiant jūros vėjui švitėjo žalu- 


mu medžių lapai ir sužėlusios pievos, ir kiekvienas jo dvelktelėji- 

mas buvo nelyginant šiltas ir gaivus augančios žolės, išsprogusių 
pumpurų ir žemės alsavimas, kuriame dar tebeslypėjo pavasario 
drėgmė. Ulavas, įėjęs trobon, pamatė Inguną išsitiesusią ant suo- 
lo; jis kiek sunerimo, paskui pasakė, kad kai pasistiprins, juodu 
galėsią eit drauge pasivaikščioti, aplankyti Gerojo lauko — šiemet 
ten javai tankiai sudygę ir suvešėję. 

Tas laukas buvo prie fiordo, stačių uolų papėdėje; Ulavas jį 
labai mėgo, parinkdavo stambiausius ir geriausius grūdus čia pa- 
sėti. Jis liepė patręšti šį lauką žuvų galvomis ir viduriais, likusiais 
prieplaukoje, pasėliai čia mažiau nukentėdavo nuo kaitros, nei 
galima buvo tikėtis, — žemės sluoksnis buvo nestoras, ir derlius 
subręsdavo greičiau negu kituose Hestvikeno laukuose. 

Ulavas turėjo perkelti Inguną per slenkstį, ir kai pastatė ją ant 
žemės prie trobos durų, pamatė, kad jinai negali kilnoti kojų, o 
jas tik velka žengdama trumpais netvirtais žingsniukais; priėjusi 
nelygią vietą, klupo ir kone griuvo. Jis apkabino ją per liemenį, o 
ji, įsitvėrusi ranka jo peties, visu svoriu atsirėmė į jį; kas trečias 
ketvirtas žingsnis jinai stabčiojo, ir Ulavas pastebėjo, kad iš nuo- 
vargio ji sukaitusi ir visa dreba. 

Kai įkopė į kalną, iš kur atsivėrė reginys toli aplinkui, įdubime 
tarp akmenų Ulavas patiesė kailiu pamuštą savo žieminį apsiaus- 
tą, kurį buvo pasiėmęs. Čia ji galėjo gulėti užuovėjoje ir žiūrėti, 
kaip vėjas švelniai lyg šukuodamas glosto jaunus želmenis, tartum 
lauką įkalnėje būtų laižiusios žalios liepsnelės. Žemę dengė jau- 
nas pasėlis. 

Ir jūra, ir krantas mirguliavo; vasarinės bangos dužo į uolas, 
tekšeno ir gurgėjo per pakrantės gargždus grįždamos atgal, — mū- 
ša švelniai ošė; bet toliau, Jaučio kalno papėdėje, daug aukščiau 
kilo putoti bangų purslai — pamažu keitėsi vėjas, ėmė pūsti į piet- 
vakarius. Ulavas sėdėjo ir nenuleido akių nuo sunkiai pakrauto 
laivo, gana greitai plaukiančio per fiordą. Jis susimąstė, užplūdo 
seni seni prisiminimai — iš tų laikų, kai jis, beteisis ir laisvas kaip 
paukštis, nežinojo, ką reiškia nešti svetimą naštą. Anuomet buvo 
vienišas, vienas tarp daugelio kitų, kuriems nepasidarė toks arti- 
mas, kad juo domėtųsi, — kaip seniai viskas buvo, ir keista prisi- 

minti dabar, po tiek metų, per kuriuos savo pečiais rėmė Hestvi- 
keną ir turėjo sergančią žmoną taip arti kaip savo kūną. Jis visą 
laiką ją tempė, ligotą ir kenčiančią; tai tas pat, kas kovoti su prie- 
šu, kai tavo pamušta ranka bejėgiškai nukarusi. Vis dėlto, šildyda- 
masis vidurdienio saulėje, jis nesijautė nelaimingas — negalvojo 
apie praeitį, norėdamas išsivaduoti iš dabarties ar skųsdamasis 
jam tekusia dalia gyvenant su Inguna. 

Jis sėdėjo maloniai ilsėdamasis ir, šiaip ar taip, truputį prislėg- 
tas, bet slėgė ne kas kita, o bekraštė meilė jai, per daug didelė, 
kad galėtų vienas ją pakelti. 

Jis atsigręžė į Inguną, norėdamas jai kažką sakyti apie laivą, ir 
pamatė, kad ji užmigo. Atrode lyg mirusi. 

Nustebęs Ulavas pajuto, jog myli ją labiau negu pirma, nors pats 
gerai matė, kad ankstesnio grožio paskutinės žymės buvo dingu- 
sios. Joks žmogus, neregėjęs jos jaunystėje, nebūtų pagalvojęs, kad 
toji apysenė, nuvytusi moteris kažkada buvusi graži. Seniau ji buvo 
daili tartum švelni, skaisti, šviesi gėlė, o dabar plokščią, įdubusiais 
skruostais ilgasmakrį moters veidą dengė blizganti geltona oda, sub- 
jaurota rudom dėmėmis. Kitados aukšta ir laiba Inguna jau seniai 
nebebuvo panaši į lankstų žilvitį: siaura krūtinė suplokštėjo, pasida- 
rė nelyginant lenta, liemuo nutuko ir sudribo — tikra suvargusi ne- 
bejauna trobelninko pati, pagimdžiusi daugybę vaikų. 

Vyras sėdėjo ir žiūrėjo į ją nedrįsdamas paliesti: jai reikia gerai 
išsimiegoti. Jis tik paėmė jos nuometo kraštus ir atsargiai pakišo 
po galva, kad vėjas neplaikstytų jų į veidą, glaudžiau apklostė ją 
apsiaustu — ji atrodė tokia bekraujė, jai negalima sušalti. 


Ir Ulavas, ir šeimynykščiai matė, kad Inguna kasdien vis sun- 
kiau ir sunkiau vaikščioja, o apie Jonines be kitų pagalbos jau 
nebegalėjo pasikelti iš vietos ir žingsnio žengti kieno nors nepa- 
remta ir neprilaikyta. Tačiau kas rytą ji būdavo aprengiama. Da- 
bar tai darė Turhilda, nes Liv, Ingunos tarnaitė, šiuo metu mažai 
kam betiko. 

Ulavas niekada negalėjo suprasti Ingunos atkaklaus nepakan- 
tumo Turhildai, Bjorno dukteriai per visus tuos metus. Turhilda 

buvo moteris, kokią ne kasmet sutiksi, — patikima, sumani ir tvir- 
ta, ir nors Inguna priekabiavo, Turhilda kantriai ir rūpestingai slau- 
gė ligotą šeimininkę. 

Ulavas taipgi nesuprato, kodėl ji taip prisirišo prie atėjusios 
tarnauti prieš metus Liv. Viena, mergaitė buvo bcmaž negražiau- 
sias žmogus, kokį Ulavas per savo amžių buvo regėjęs: iš pirmo 
žvilgsnio galėjai suabejoti, ar ji apskritai žmonių giminės, — ne- 
aukšta, kresna ir apkūni, krypuojanti labai trumpom, kreivom 
kojomis. Turėjo retus raudonus susivėlusius plaukus, oda buvo 
rausvai pilka, šlakuota iki pat krūtinės, šlakuotos visos rankos, 
veidas — be galo keistas ir bjaurus su mažytėm primerktom kiau- 
lės akutėm, smailia nosyte ir visai be smakro — apatinė veido dalis 
tiesiog niro į suglebusį kaklą. Maloni irgi nebuvo — tingi, priešgy- 
niaujanti Turhildai ir šėrikei ir kvaila per visą pilvą. Bet Inguna 
savo meilę nukreipė į tą merginą. Paaiškėjus, kad pernai rudenį ji 
leidosi suvedžiojama, kai per Mykolines ėjo namo paviešėti pas 
tėvus, šeimininkė labai prašė Ulavą, kad jis nevytų Liv iš namų. 
Ulavas nė neketino vyti: žinojo, kad jos tėvų sodyboje — juodas 
vargas ir daugybė vaikų, todėl verčiau teliekanti čia. Bet kadangi 
mergaitė gyveno jo namuose ir buvo labai jauna — tik penkiolikos 
metų, jam atrodė, kad reikia pamėgint apginti jos teises. Todėl jis 
paklausė, kas jos kūdikio tėvas. Bet nieko tikro nesužinojo, ne- 
bent tai, kad kažkoks žmogus, su kuriuo ėjusi kelio galą per miš- 
ką, kai Mykolinių dieną keliavo namo. 

— Taip... o ar jis su tavim šiurkščiai elgėsi? — paklausė Ulavas. 

— Oi ne, — visa nušvitusi atsakė Liv. — Jis buvo toks meilus ir 
juokavo. Pasisakė esąs vardu Jonas. 

— Jonas yra kiekvienas, neturintis kitokio vardo. 

Šiaip ar taip, visų pirma ji buvo numatyta Sesilijos žindyve. Juk 
neįmanoma, kad ligota motina išmaitintų didelį ir besotį kūdikį, 
bet Inguna nė klausyti neklausė, jog Sesilija būtų atimta nuo jos 
krūties. 


Ulavas kvietė į Hestvikeną visus aplinkinius vyrus ir moteris, 
nusimanančius apie ligas ir jų gydymą. Niekas negalėjo pasakyti, 

kas kankina šeimininkę, — daugelis manė, jog ligos priežastis — 
klasta ar pavydas. Ulavas žinojo ją taip pat sirgus prieš šešiolika 
septyniolika metų, kai gyveno Miklebėje, ir tada Hilebjorga, šei- 
mininkė, tvirtino, jog Kolbeinas užleidęs ant jos vienokius ar ki- 
tokius burtus. Jis klausė save, ar vis dėlto teisybė, kad ji niekada 
iki galo neatsikratė piktųjų jėgų. 

Osle Ulavas susipažino su vokiečių pirkliu Klausu Vyphartu, 
laikomu visų mokyčiausiu gydytoju; jaunystėje jis pakliuvęs sara- 
cėnų nelaisvėn ir išmokęs jų išminties. Ulavas parsivežė gydytoją, 
ir šis iš karto perprato Ingunos ligą. 

Kokia yra pati pirmoji priežastis, jis neįstengiąs pasakyti; galį bū- 
ti įvairiai, bet greičiausiai esančios kaltos žvaigždės: pavyzdžiui, kad 
vyras pirmą sykį suartėjo su ja tokią valandą, kai dangaus kūnų išsi- 
dėstymas buvęs jiems nepalankus, atsižvelgiant į tai, po kokiom 
žvaigždėm jie yra gimę. Čia svarbu net trumpesnis negu valanda 
laikas — kiek anksčiau ar kiek vėliau pranašingi ženklai jiems galėję 
būti laimingi. Nepalankus žvaigždžių išsidėstymas tikriausiai bus pa- 
veikęs ją, kaip silpnesnę iš jųdviejų, ir taip suardęs harmoniją tarp 
kietosios ir skystosios medžiagos: kietosios sumažėję, o skystoji ją 
viršijusi; dar ji galėjusi būti skirta tokiai nedarnai ir savo gimimo 
valandą, kaip tik toji nedarna ir buvusi jos silpnumo priežastis. Gir- 
di, tai įrodo, kad ji galėjusi pagimdyti vyriškos lyties išnešiotą vaisių 
tik vieną kartą, nes vyro kūnas pagal savo prigimtį esąs sausesnis 
negu moters ir tik pradėtas reikalaująs daugiau kietosios medžia- 
gos, bet dukterį įstengusi pagimdyti gyvą. Ir vis dėlto net šis kūdikis 
pasiėmęs daugiau kietosios medžiagos, nei motinos kūnas pajėgęs 
duoti; dabar, pasak Klauso Vypharto, ji tartum sutrūnijusi, kaulai ir 
visas kūnas prisisunkę skysčio lyg sutrešęs medis, tol plaukiojantis 
jūroje, kol prisigeria vandens. 

Pirmiausia reikią išdžiovinti jos kūną, kalbėjo vokietis. Vaiko, 
aišku, neturį atimti nuo krūties; ji privalanti vartoti prakaitavimą 
sukeliančius ir šlapimą varančius vaistus, nedaug tegerti skysčių, 
bet vartoti degintus ir sugrūstus gyvulių kaulus — terra sigillata*, 


valgyti kietą ir sausą maistą su aštriais prieskoniais. 


*Kietoji medžiaga (lot. ). 

Mokyto vyro nuomonė vėl padrąsino Ulavą. Jo kalba atrodė 
išmintinga, o vokiečio pasakytus lotyniškus žodžius Ulavas girdė- 
jęs dar jaunystėje. Prima causa, harmonia, materia ir umidus, disparo, 
dispono* — tuos žodžius sakant, kaip prisiminė, buvo girdėjęs As- 
bjorną Lašininį, Arnvidą, vienuolyno brolius, ir, kiek galėjo su- 
prasti, Klausas juos vartojo teisingai. Ir jis pats pastebėjo, kad 
paauglystės metais Ingunos kūnas buvo įstabiai silpnas ir visai ne- 
stangrus — jį anuomet lygino su žaliais želmenimis, — iš tikro jai 
visada trūko kietosios medžiagos. Terra sigillata būtinai turėjo pa- 
dėti, jis žinojo, kad ji gydo nuo daugelio ligų. 

Jis buvo mokęsis apie keturis elementus, iš kurių susideda žmo- 
gaus kūnas, ir girdėjęs, kad dangaus kūnų vieta veikia žmogaus 
likimą. Čionykščiai mokyti vyrai apie tai nedaug teišmano; As- 
bjornas Lašininis yra pasakęs, jog krikščioniui nėra reikalo žinoti, 
ką yra nužymėjusios žvaigždės. Bet juk saracėnai didžiausi žvaigž- 
džių žinovai iš visų tautų. 

Ulavui širdis neapsakomai palengvėjo. Galbūt per visus tuos 
metus jis ėjo klaidingu keliu — manė, kad juodviem abiem už- 
traukė nelaimę tai, jog jis nedrįso išsivaduoti iš nuodėmės, kurio- 
je gyveno. Jis gyveno nuodėmėje ir gyvens lig tolei, kol pats pano- 
rės išpirkti nelemtą savo poelgį, bet, dievaži, jis negali to daryti, 
negali žaisti žmonos ir vaikų gerove ir garbe. Visur kitur jis sten- 
gėsi elgtis kaip krikščionis. Ir Dievas žino geriau už jį patį, kaip 
baisiai jis trokšta gyventi taikoje su Juo, drįsti Jį mylėti visa širdi- 
mi, atsiklaupus melstis nedejuojant dėl savo neklusnumo. 

Tačiau jeigu jis galėtų patikėti, jog visų nelaimių šaltinis toks 
paprastas... Sesilija buvo laidas to, kad Dievas jam dovanojo kaltę 
arba norėjo atidėti bausmę iki mirties valandos. O žvaigždės kal- 
tos dėl Ingunos kūno ir dvasios silpnumo. 

Bet Prima Causa — vienas iš Dievo vardų. Jis tą žinojo. 

Ji pati pasakė, jog jai palengvėję nuo Klauso Vyphardo gydymo. 
Tačiau neatgavo tiek sveikatos, kad galėtų judinti apatinę kūno 


dalį, tik nugaros skausmai sumažėjo. 


* Pirmoji priežastis, darna, medžiaga, drėgmė, išskirti, padalyti (lot. ). 

Vieną vakarą, prieš pat Šventąjį Ulavą, jis atėjo į viralinę — rei- 
kėjo šį tą pasakyti Turhildai, Bjorno dukteriai, kol dar neužmiršo. 

Ji kepė duoną šventei. Kai jis atidarė duris, vakaro saulė nu- 
auksino ore tvyrančias miltų dulkeles, ir aprūkusi nedidelė virali- 
nė prisipildė šviesos. Nuo apskritų kepalų, gulinčių ir kepančių 
ant įžambiai sustatytų akmenų aplink žarijų krūvą ugniavietėje, 
sklido toks gardus kepimo ir mielių kvapas, jog Ulavui ėmė tekėti 
seilės. Tarnaitės čia nebuvo. 

Ulavas apsisukęs buvo beišeinąs, tačiau prie durų iš lauko pu- 
sės priėjo Turhilda, nešina lenta, tokia sunkia, jog turėjo užsidėti 
ją ant galvos ir prilaikyti pakeltom rankom. Dabar jai reikėjo dar 
labiau išsitiesti nei visada, ir tai, kad ji buvo taip lengvai apsiren- 
gusi — darbo drabužiais, naminio audeklo trumparankoviais marš- 
kiniais — ir basa, tą šiltą vasaros vakarą atrodė gražu ir derama; jos 
judesiai buvo vikrūs, grakštūs ir tvirti. 

Ulavas paėmė iš jos lentą, ji buvo ąžuolinė ir labai sunki. Jis 
įnešė viralinėn ir uždėjo ant ožių. Turhilda įėjo jam įkandin, pasė- 
mė iš krepšio rieškučias susmulkintų kadagių ir jais pabarstė len- 
tą. Greitai judant nuo jos sklido malonus kvapas — miltų ir švie- 
žios duonos, dirbančio žmogaus sveika šiluma. Ulavas apkabino 
tarnaitę ir stipriai prispaudė ją prie savęs. Jis palietė smakru jos 
petį, akimirksnį priglaudė skruostą prie jos odos — kaklas buvo 
drėgnas, vienu metu ir vėsus, ir šiltas. Paskui ją paleido ir nusi- 
juokė norėdamas paslėpti suglumimą ir gėdą dėl visai netikėtai 
kilusio noro kvailai pokštauti. 

Turhilda išraudo kaip ugnis, o jis tai pamatęs dar labiau sumi- 
šo. Tačiau ji nepasakė nė žodžio ir niekuo neparodė supykusi, o 
ramiai ėmė jau iškepusios duonos kepalus nuo akmenų ir dėjo 
ant lentos. 

— Tu dirbi kaip vyras, Turhilda, — tarė šeimininkas. O kai ji 
neatsakydama toliau triūsė prie savo kepinių, jis pridūrė rimtai: — 
Ant tavo pečių — visa namų ruoša, tu viena daugiau padarai nei 
mes visi. 

— Stengiuos kaip įmanydama, — sumurmėjo Turhilda. 

— Hm, aš nežinau, gal tau atrodo... gal atrodo, kad mes turim 


geriau tave įvertinti, tai pasakyk man, ir mes susitarsim. 

— Ne, aš esu patenkinta tuo, ką turiu. Visus saviškius dabar jau 
pastačiau ant kojų, beliko tik du mažiausi, ir tu man daug pagel- 
bėjai. 

— Nekalbėk apie tai... — Jis pasakė jai, kokia dingstimi atėjęs, ir 


paliko viralinę. 


Inguna ir toliau klausė išmintingojo vokiečio patarimų, bet il- 
gainiui pasirodė, kad vis dėlto jie davė ne tik naudos. Nuo visų tų 
pipirų ir imbiero atsirado smarkūs pilvo skausmai ir ėmė deginti 
gerklę. Bet ji laikėsi iš paskutiniųjų, prisiversdavo valgyti sausą ir 
aštrų maistą, nors skausmai prasidėdavo vos valgį išvydus. Dieną 
naktį kamavo troškulys. O jinai viską kantriai kentė ir bemaž ne- 
siskundė. 

Ulavas turėjo išvažiuoti kelioms naktims, ir Signė, Arnės duk- 
tė, atkeliavo tam laikui pabūti prie ligonės. Vėliau Signė Ulavui 
pasakė esant kvaila, kad Inguna naktimis guldosi Sesiliją greta sa- 
vęs; motina nebeturinti nė lašo pieno; kūdikis kiauras naktis kly- 
kiąs iš alkio ir iš pykčio, neduodąs miegoti Ingunai ir visiems ki- 
tiems, o Ulavas niekada nebuvo regėjęs jokio kito kūdikio, be 
Auduno, kuris kone visą laiką irgi klykė, ir jis manė, jog visi mažy- 
liai esą tokie. Dienos metu Sesiliją jau seniai maitino Liv, — jos 
kūdikis ką tik pasimirė, — ir jaunoji moteris turėjo pieno nelygi- 
nant stebuklinga karvė, tad vienintelė protinga išeitis būtų pati- 
kėti Sesiliją Liv ir jai atiduoti vaiką dieną ir naktį. 

Inguna, apie tai patyrusi, iš sielvarto vos nepaklaiko. Prašė mal- 
davo neatimti iš jos Sesilijos: 

— Jinai — viskas, kas iš manęs belikę, šitą dukrelę aš tau daviau 
brangiai sumokėjusi: guliu čia dabar bejėgė, paralyžiuota ligi juos- 
mens. Jeigu tu ją myli, Ulavai, pasigailėk manęs — neatimk Sesili- 
jos bent tą trumpą laiką, kol tebesu gyva. Neilgai trukus išsiva- 
duosi iš to vargingo gyvenimo su manim... 

Jis mėgino ją perkalbėti, bet ji ėmė šaukti, įsirėmė alkūnėmis į 
pagalvę po savimi, pakėlė pečius ir įsiręžė, lyg norėdama priversti 
luošą savo kūną pakilti. Ulavas atsisėdo ant lovos krašto, kaip įma- 


nydamas ją meiliai šnekino, bet viskas buvo veltui; galiausiai prisi- 

verkusi ir pripykusi taip nuilso, jog pasidavė snauduliui, bet dar 
ilgai pro miegus drebėdama kūkčiojo. 

Pagaliau Ulavas jai pažadėjo, kad naktį Sesilija būsianti palikta 
miegoti jos lovoje, bet Liv turėsianti gulėti troboje ant suolo, kad, 
kūdikiui pravirkus, galėtų jį pamaitinti. 

Kai jis prieš guldamas priėjo ir pasakė labanakt, Inguna viena 
ranka apkabino jam kaklą ir palenkė jo galvą prie savęs. 

— Nepyk, Ulavai. Aš negaliu užmigti, kai jos nėra šalimais. Vi- 
suomet bijodavau, kai reikėdavo miegoti vienai, — šnibždėjo ji- 
nai, — nuo pat tos nakties, kai tu pirmą sykį miegojai su manim, 
man būdavo neramu, jeigu nejausdavau apkabinusios tavo ran- 
kos. Dabar to jau nebebus niekada. 

Ulavas atsiklaupė, pakišo ranką po žmonos sprandu ir uždėjo 
jos galvą sau ant peties. 

— Ar nori, kad laikyčiau tave taip, iki užmigsi? — paklausė. 

Ji užmigo akims bematant. Tada jis pataisė pagalves po jos pe- 
čiais ir, per aslą patyliukais nuslinkęs, įsiropštė lovon prie šiauri- 
nės sienos, kur miegojo Eirikas. 

Nakčiai prie ugniakuro Ulavas palikdavo degti nedidelę bangi- 
nio taukų lempelę — mat reikėdavo dažnai keltis ir pagelbėti In- 
gunai apsiversti. O dabar turėdavo paimti Sesiliją šiai pravirkus ir 
nunešti merginai — Liv pati nenubusdavo. 

Pagaliau jis užmigo ir miegojo kietai — matyt, kūdikis rėkė gana 
ilgai ir taip garsiai, jog net prižadino Liv. Blausioje lempelės švie- 
soje jis išvydo tarnaitę šlepsinčią prie Ingunos lovos su Sesilija ant 
rankų. Ji atrodė be tvarkos plati ir trumpa, ir jis nejučiom prisi- 


131 ir troles. Nors pats žinojo 


minė girdėtas pasakas apie milžines 
tai esant kvaila, pajuto pasišlykštėjimą, kad Sesilija atiduota į to- 


kios žindyvės rankas... 


Ulavas atėjo pas Inguną kitos dienos vidurdienį — jis su vienu 
šeimynykščiu vežė namo šieną iš tolimųjų kalnų pievų. Rūkas tan- 
kiais perliniais lašeliais buvo apkritęs trumpą jo apsiaustą, o batai 
buvo sunkūs nuo prilipusios žemės ir sausų lapų. Kai palinko prie 
Ingunos ir paklausė, kaip ji jaučiasi, nuo jo taip ir padvelkė drėg- 


nu rudens oru. 

Droviai švypsodamas parodė jai, ką slėpė saujoje, — keletą dide- 
lių drėgnų žemuogių, suvertų ant šiaudelio, kaip darydavo būda- 
mi vaikai. Šlapios uogos jo delne paliko raudonas dėmes. 

— Radau prie malūno... 

Inguna paėmė uogas, ir jai neatėjo į galvą padėkoti. Tos mažos 
raudonos dėmelės sudiržusiame, šiurkščiame jo delne... ir ji pri- 
siminė, kaip juodu gyveno drauge nuo pat vaikystės ir visą toli- 
mesnį kelią iki dabar. Du sykius šią ranką nudažė kraujas dėl jos 
kaltės, tvirtas dervuotas vaiko kumštelis pagelbėdavo jai perkopti 
tvoras, o atgniaužtas nešdavo dovanas... Jųdviejų gyvenimas jai ro- 
dėsi kaip karantis išilgai sienų užlaidas — ištisinis ilgas audeklas su 
nedideliais trumpos, karštos ir švelnios meilės džiaugsmo vaizde- 
liais, tarp jų ilgi laukimo, geismo ir tuščių svajonių protarpiai, 
didžiulė tamsi gėdos ir baisaus nusivylimo laikų dėmė, o paskui 
tie metai Hestvikene — viskas staiga iškilo jai prieš akis kaip vaiz- 
dai ištisinio audeklo, nuausto iš tų pačių siūlų nuo pat vaikystės 
iki dabar, iki pabaigos... 

Ji visada suprato, kad Ulavas jai geras. Kažkaip žinojo, jog ne 
kiekvienas būtų turėjęs kantrybės ją taip ilgai pakęsti, ne kiekvie- 
nas būtų įstengęs ją ginti ir palaikyti per visus tuos metus. Aišku, 
širdyje jinai jam už tai dėkojo, kartais dėkojo labai karštai. Tačiau 
tik dabar ji pamatė, kokia stipri jo meilė. 

Šit jis stovi prie vygės. Jos pavažos dunksi ir dunksi į aslą, kūdi- 
kis vograuja, patylom krykščia iš džiaugsmo ir kaip įmanydamas 
daužo kulniukais kailį, patiestą apačioje; motina regi rausvas ran- 
keles, kartkartėm iškylančias viršum vygės kraštų. 

— Na, Sesilija, tu dar pasismaugsi tose kilpose! 

Ulavas šyptelėjo ir paėmė kūdikį ant rankų. Ji taip uoliai mata- 
ravo kojytėm, kad vystyklas visai išsiskleidė, o drobinis valinys buvo 
apsivijęs aplink rankytes, kojeles, kakliuką ir pilną šviesų jos kū- 
nelį; tiesiog keista, kaip ji nepasismaugė. 

— Gal galėtum ją išnarplioti? — Jis paguldė kūdikį ant vilnonio 
apkloto greta motinos. — Ar tu verki? — paklausė susikrimtęs. Aša- 
ros akino Inguną, ji beveik nieko nematė, kai mėgino išlaisvinti 


Sesiliją iš pančių. 

— Ji bus tokia pat baltaplaukė kaip visi mūsiškiai Hestvikeno 
vyrai, — tarė tėvas, — nagi, tau užaugo septynios garbanos viršugal- 
vyje... — Jis nubraukė į šoną plaukelius, krintančius ilgomis garba- 
notomis šviesiai geltonomis drožlelėmis ant mažiulės kaktos. — 
Ar tau šiandien vėl skauda, brangioji Inguna? 

— Ne, neskauda. Aš guliu ir galvoju: tu buvai man geras ir išti- 
kimas per visą tą laiką, kai aš tave pažįstu, o aš taip ir nesugebėjau 
atsilyginti tau už meilę. 

— Nekalbėk taip... Tu visuomet buvai... romi... — jis niekaip 
negalėjo greitosiomis sugalvoti kito pagiriamojo žodžio, nors ir 
labai norėjo ją pradžiuginti. — Tu buvai romi ir... tyli žmona. Da- 
bar tikriausiai žinai, kad aš tave myliu, — tarė jis karštai. 

— Ir bus jau kone visi metai, — sušnibždėjo ji skausmingai ir 
droviai, — kai tu gyveni lyg be žmonos ir turi tik ligotą seserį, kurią 
privalai slaugyti... 

— Teisybė, — atsiliepė vyras. — Bet jeigu aš myliu tave... Seserį, 
sakai... Prisimink, Inguna, pirmuosius metus, kai mes gyvenom 
drauge, —- mudu miegojom vienoj lovoj, gėrėm iš vieno puodelio, 
buvom brolis ir sesuo; mudu nežinojom, jog gali būti kitaip. Bet 
ir tada mums labiausiai patiko būti drauge. 

— Taip. Bet anuomet mes buvom vaikai. Ir aš tuo metu buvau 
graži... — sušnibždėjo ji sujaudintu balsu. 

— Buvai. Tik aš bijau, jog tada buvau toks vaikiškas, kad to ne- 
mačiau. Nemanau, jog anais laikais kada nors pagalvodavau, ar tu 
graži, ar ne. 

— Ir aš nebuvau tau našta. Buvau sveika ir stipri... 

— Oi ne, Inguna... - Ulavas šyptelėjęs paglostė jai ranką. — Stipri 


niekuomet nebuvai, mano brangioji! 


Hestvikeno gyventojams prailgo žiema, 

Ulavas visą laiką nekėlė iš namų kojos, manė negalįs palikti 
žmonos net vienai nakčiai. Dabar ji labai kentėjo nuo ilgo gulėji- 
mo lovoje, nes be galo sulyso ir įsimetė kažkoks negerumas nuga- 
ron: kai paguli kiek laiko nejudėdama, pajunta šonkauliais kylant 
skausmą, pripildantį visą krūtinę. Viena, kuo buvo galima jai pa- 


DVIDEŠIMTO AMŽIAUS AUKSO EONDAS 509 


lengvinti kančias, — tai dažniau ją vartyti. Ji visiškai nebegalėjo 
nieko valgyti; jos gyvastį palaikė tik skysta miltų košė, mėsos sul- 
tinys ir pienas, ryjami mažais gurkšniukais. 

Ji mėgino gulėdama imtis kokio rankdarbio, bet pakeltos aukš- 
tyn rankos bemat nutirpdavo ir ji nevaliojo nei siūti, nei susipinti 
kasų... Nebeliko nieko kito, tik gulėti nė nekrustelint. Jai neišsprū- 
do joks skundo žodelis, o kai kas nors priėjęs padėdavo apsiversti ar 
pataisydavo pagalves apačioje, ji patylom švelniai dėkodavo. Kartais 
daug miegodavo dieną, bet naktimis retai tesumerkdavo akis. 

Ulavas kūrendavo ugniakurą kiaurą naktį; jis įtaisė duris kama- 
ros angoje, — ir dabar ją galėjo uždaryti, o troboje buvo šilčiau. 
Žiema pasitaikė ne per daug šalta, bet iki gyvo kaulo įgriso dūmai, 
graužiantys akis ir naktį, ir dieną... 

Jis budėjo drauge su ligone kiauras naktis. Eirikas gulėdavo jam 
už nugaros ir miegojo, Liv miegodavo ant suolo pasienyje, o Sesi- 
lija — motinos lovoje. Ulavas gulėdavo nugrimzdėęs į savotišką snau- 
dulį, bet niekada kietai neįmigdavo — jusdavo, kaip spragteli žari- 
ja ar vos girdimai sudejuoja Inguna, tada bemat pašokdavo ir lėk- 
davo prie jos. Visą tą žiemą jis nė karto nenusirengė, išskyrus 
prausimosi dienas, kai eidavo į pirtį. 

Ulavas atsiklaupė prie jos lovos, pakišo ranką po pečiais, po 
užpakaliu, valandėlę palaikė suėmęs delnais jos kulnus. Kažkaip 
liguistai baimindamasis laukė atsirandant pragulų. Iš viso anks- 
tesnio jausmo jos kūnui beliko tik blėstanti žarijėlė, ir jam rodėsi, 
kad neištvers išvydęs sueižėjusią odą ir žaizdas, įsiėdusias į kūną 
Ingunai gyvai tebesant. Jam visada buvo sunku žiūrėti į pūliuojan- 
čias žaizdas, pakęsti jų kvapą, nors ir gėdijosi šios silpnybės. O 
dabar maldavo Dievą netekęs vilties, kad bent tai jos neištiktų, 
todėl prašė ir dėl jos, ir dėl savęs. 

Jis nuėjo pakurstyti ugniakuro. 

— Gal nori gerti, Inguna?.. Gal palaikyti tave ant kelių, Inguna? 

Ulavas apmuturiavo ją apklotu ir pakėlė ant rankų. Atsisėdo 
ant suoliuko su atlošu prie ugnies. Atsargiai kilstelėjęs negyvas 
kojas, padėjo ant suolo po pėdomis pūkų pagalves, atrėmė į savo 
šlaunis jos strėnas ir liesą nugarą, o galvą nuleido sau ant peties. 

— Ar šitaip gerai? 

Pasitaikydavo, kad ji užmigdavo jo glėbyje. Ir Ulavas sėdėdavo 
ištisas valandas ją laikydamas, kol jam pačiam imdavo šalti nuga- 
ra, o rankos ir kojos pailsdavo ir nutirpdavo. Jam bent kiek krus- 
telėjus ji nubusdavo... Ji ištraukė iš po apkloto vieną ranką ir pa- 
glostė jam veidą. 

— Dabar man daug geriau. Nunešk mane lovon, Ulavai, o pats 
atsigulk — juk nuilsai.... 

— Aš pasidariau tau sunki našta, Ulavai, — pasakė ji vieną nak- 
tį. — Bet būk man atlaidus — tas truks ne ilgiau kaip šią žiemą. 

Jis neprieštaravo. Ir pats taip manė. Ateis pavasaris ir pasiims 


ją. Galiausiai jis jau buvo pasiruošęs su tuo susitaikinti... 


Tačiau žiemai baigiantis, atrodė, ji pasijuto lyg ir gerėliau. Šiaip 
ar taip, jinai taip pagyvėjo, jog net ėmė teirautis, kas dedasi sody- 
boje, kaip sekasi žvejoti. Rytais ir vakarais klausydavosi varpelių 
skambesio, šaukdavo savo karves vardais, o kartą net pasakė, jog 
kai ateis tikras pavasaris, tegu vieną dieną išneša ją laukan — no- 
rinti dar sykį pamatyti savo galvijus. 

Sesilija dabar buvo labai graži ir ne pagal amžių didelė; dieną ji 
teikė Ingunai nemažą paguodą, bet Liv visą laiką turėjo būti prie jos. 
Naktį mergytė miegodavo su žindyve kitoje troboje — Inguna jau ne- 
begalėjo pakęsti drūto, stipraus kūdikio savo lovoje: Sesilija pro mie- 
gus užvirsdavo ant motinos, o kai nemiegodavo, ropinėdavo po lovą 
ir visu sunkumu užgriūdavo ant ligos iškamuoto jos kūno. 

Ulavas taip nemėgo Liv, jog vengė eiti trobon, kai ten būdavo 
tarnaitė. Be to, jis žinojo, kad ji taikosi nudžiauti, kas pakliuvo, ir 
jau nebejtarė, o matė, kad juodu su Ankiu susibičiuliavo ir kad 
jinai jį išmokė vagiliauti ir meluoti; šiaip niekada negalėjai tikėti 
jo žodžiais, bet pirma žmonės juo netikėdavo laikydami jį kvailiu. 
Brangių daiktų jie nevogė ir daug nuostolių nepadarė, bet Ulavui 
nepatiko, kad sodyboje esama nesąžiningų žmonių. Teisybę pasa- 
kius, jo ūkis daugeliu atžvilgių ėmė smukti — pats jis labai nuvarg- 
davo kas mielą dieną ir nesusidorodavo su viskuo, ką reikėjo pa- 


daryti, o pakalnėn ratai greitai rieda... 

Dabar Sesiliją ir dienomis jis mažai tematė. Iš palengvo į jo 
tėvišką meilę dukteriai įsimaišė kančia, pradedanti deginti prisi- 
minus, kaip, mėlyną, drėgme garuojančią pavasario naktį grįžęs 
namo, rado ją vygėje. Kai pirmą sykį ją paėmė ant rankų, jis buvo 
tikras, jog ji pranašauja jų likimo posūkį — Sesilija atėjo į pasaulį 
atnešdama juodviem laimę... 

Jis mylėjo savo dukrytę, bet toji meilė buvo nugrimzdusi į patį 
širdies dugną ir ten tartum baikščiai, nebyliai gyvaliojo. Pirmo- 
mis savaitėmis tėvas dažnai stabtelėdavo prie jos vygės, paliesdavo 
dviem pirštais meiliai žaidindamas, pilnas tylaus stulbinančio 
džiaugsmo, kai pavykdavo ją prajuokinti. Ir imdavo mergytę ant 
rankų, glausdavo prie savęs negrabiai ir nevykusiai: Sesilija, Sesi- 
lija... O dabar, kai matydavo ją nešamą iš vienos trobos į kitą, jis 
atsistodavo tolėliau, šypsodavosi ir mojuodavo dukrytei ranka; bet 
ši visai nekreipė dėmesio. Tai, kad mergytė tokia daili ir kad jis 
atpažino joje šviesųjį savo giminės gymį, regis, tiktai dar labiau 
skaudino tėvą. 

Eirikas dabar tartum sumažėjo. Devynmetis berniūkštis neju- 
čiom ėmė vengti suaugusiųjų, kurie, kaip pastebėjo, nuolat buvo 
paniurę. Didelėje sodyboje jis turėjo ko nusitverti ir ką veikti, 
todėl trobon pareidavo tik valgyti ir miegoti. 


Pavasarį, maždaug apie Švento Kryžiaus Išaukštinimo šventę, 
Ulavas iškeliavo į miestą prekymetin. Ten jis sužinojo, jog turi 
užeiti į dominikonų vienuolyną. 

Prioras pranešė, kad jo bičiulis Arnvidas, Fino sūnus, žiemą 
pasimiręs. Pernai vidur vasarį jis padaręs vienuolio įžadus Hama- 
rio vienuolyne. Bet jau antrą gavėnios savaitę staiga pasimiręs, — 
niekas nežinąs nuo ko. Kai vienuoliai skubėję į devintos ryto pa- 
maldas, greta einantis vienuolis pastebėjęs, kad brolis Arnvidas 
nubalęs ir net susvyravęs, bet kai pakuždom paklausęs, ar neser- 
ga, Arnvidas papurtęs galvą. O kai jie suklaupę kalbėdami Verbum 


caro factum est*, greta besimeldžiantis vienuolis pamatęs, jog bro- 


*Žodis tapo kūnu (Jot.). 

lis Arnvidas negali atsistoti, o kai baigėsi pamaldos, jis jau gulėjęs 
be sąmonės. Vienuoliai jį nunešę į dormitoriją* ir paguldę į guolį; 
jis kartkartėm tyliai dejavęs, bet neatsitokėjęs. Vidurdienį atgavęs 
sąmonę, silpnu balsu paprašęs paskutinio patarnavimo. Vos gavęs 
Ligonių patepimo sakramentą, bemat užmigęs, o kai vienuoliai 
grįžo iš mišparų, buvo miręs; pasimiręs taip tyliai, jog prie jo bu- 
dintis vienuolis negalėjęs pasakyti, kada jis užgeso. 

Prioras dar papasakojo, kad prieš išeidamas į vienuolyną Arn- 
vidas nemažą dalį savo brangenybių paskyręs giminėms ir drau- 
gams, o šiuos du ragus liepęs savo sūnums pasiųsti Ulavui, Audu- 
no sūnui. Bet Arnvido sūnūs buvę tokie tingūs, jog niekaip nega- 
lėję išsijudinti iš savo kaimų ir atvažiavę į Hamarą tiktai į tėvo 
laidotuves, tada Magnusas ir atvežęs vienuolynan tuos ragus, o 
tėvas Bjarnė nenorėjęs siųsti tokių be galo brangių daiktų į pie- 
tus, kol juos galėjęs įduoti vienam iš ordino vienuolių. 

Ulavas gerai pažino ragus iš Miklebės. Jie buvo nedideli, bet 
labai brangūs: du grifo nagai'"“, aptaisyti paauksuotu sidabru. Ula- 
vas ir draugai švenčių vakarais iš jų gerdavo midų ar vyną — juose 
gėrimo tilpo tik vienam vyrui. 

Žinia apie Arnvido mirtį sukrėtė Ulavą ligi pat širdies gelmių. 
Jis nevaliojo likti mieste tarp svetimų žmonių ir tą patį vakarą 
išplaukė į Hestvikeną. 

Anksčiau pasitaikydavo valandų, kai jis galvodamas apie draugą 
prisimindavo paskutinę jų pašneką, ir jį degino gėda, kad šitaip 
apsinuogino. Jis gailėjosi dėl tos savo silpnybės ir kartais net gal- 
vodavo: lengviau atsidustų sužinojęs, kad Arnvido jau nebėra... O 
dabar staiga pajuto, jog tai paskutinis smūgis ir jis nebegali ilgiau 
kovoti su savo širdimi, — dabar, kai sužinojo netekęs vienintelio 
patikėtinio, vienas nebejstengė ilgiau nešioti savo paslapties. 

Ulavas pats pirmą kartą patyrė, kas iš tikrųjų buvo jų bičiulys- 
tė. Jisai buvo imantysis, o Arnvidas — duodantysis. Jis melavo bi- 
čiuliui, o bičiulis įžvelgė jo melagystę; ne tik aną kartą, bet visą 
laiką sakydavo Arnvidui visa, kas jam patiko, — ligi pat paskutinio 


* Miegamasis. 

susitikimo, o Arnvidas klausydavosi ir tylėdavo. Visą laiką jis ieš- 
kojo atramos, ir Arnvidas jį rėmė, kaip duodavo žmonėms viską, 
ko tie prašė. O atlyginimo tegavo vien botago kirčius, kaip tas 
žmogus, kurs išdrįso pasekti Kristaus pavyzdžiu. Ir, nepaisydamas 
visko, Arnvidas priekaištavo pats sau, laikė save blogu kelionės 
draugu kiekvieną kartą, kai negebėdavo aiškiai įžvelgti kelio, ir 
kiekvieną kartą jo siela prisipildydavo kartėlio ir paniekos žmonių 
menkystei — šitaip dažnai esti nuodėmingam žmogui, drįstančiam 
eiti tuo keliu, kuriuo kažkada ėjo Dievas... 


Ulavas, dirbdamas pavasarinius darbus, buvo tylesnis negu pa- 
prastai. 

Tačiau vieną rytą, kai visi šeimynykščiai dirbo, ką privalėjo, jis 
grįžo namo. 

Saulės šviesa sruveno pro atvirą aukštinį, jos spinduliai krito 
ant užgesusio ugniakuro, ant molio aslos ir truputį kliudė Ingu- 
nos lovą. Abu vaikai buvo prie jos: Eirikas gulėjo uždėjęs tamsią 
garbanotą galvelę ant motinos rankos, ilgos jo kojos buvo nuka- 
rusios nuo lovos krašto. Sesilija ropinėjo apklotu, mėgino kilste- 
lėti ir džiugiai krykšdama vėl dribo ant leisgyvio kūno po apklotu. 
Mergytė vilkėjo tik skaisčiai raudonais vilnoniais marškinėliais, 
kūnelis buvo baltas ir rausvas, užaugę plaukučiai krito žvilgančiais 
linų spalvos ratilėliais ant kaktos ir pakaušio. Šviesių akelių balty- 
mai buvo tokie mėlyni, jog jos atrodė kaip ištisas mėlis, todėl 
švelnus, patrauklus mergytės veidelis turėjo kažkokią keistą bud- 
raus žvėrelio išraišką. 

— Jūsų mamai sunku, kai ant jos taip užvirstat, Eirikai. —- Ulavas 
paėmė Sesiliją ir atsisėdo ant lovos krašto, pasisodino mergytę 
ant kelių. Jis stipriai prispaudė dukrytę prie savęs, ir ši ėmė spur- 
dėti — nebuvo pratusi sėdėti pas tėvą. Ulavas pajuto laikąs ranko- 
se sveiką ir tvirtą kūnelį, švelnūs it šilkas plaukučiai kvepėjo gaivia 
drėgme... 

Negalėdama grįžti pas motiną, ji sukinėjosi tėvo rankose ir ver- 
žėsi pas brolį. Eirikas paėmė sesutę ir, laikydamas už pažastų, mokė 


ją vaikščioti. Sesilija atkišo apskritą pilvuką, išskėtė rankeles, at- 

statė kojelę, atlošusi galvytę ir juokdamasi broliui tiesiai į veidą. 
Paskui palinko į priekį ir ėmė tipenti mažais, neįtikėtinai greitais 
žingsneliais spygaudama ir juokdamasi; ji ėjo sulenkusi kojelių 
pirštus, prispaudusi juos prie padų, tokių minkštų, lig šiolei vargu 
ar prisilietusių prie žemės. 

Ulavas ranka nubraukė nuo antklodės apvytusias gėles, žydin- 
čias pavasario pabaigoje ir vasaros pradžioje: vikius, šakinius, vėd- 
rynus ir dideles našlaites. Inguna jas dėjo į puokštę. 

— Kaip matau, lauke jau viskas žydi... 

Ulavas sėdėdamas žiūrėjo į vaikus. Po jos liks du be galo gražūs 
vaikai. Eirikas buvo jau didelis, aukštas ir lieknas, siauras strėnas 
juosė diržas su peiliu. Ulavas matė, jog vaikas gražus: veidas jau 
nebebuvo vaikiškai apskritas, bet pailgas, apyliesis, kiek kumpte- 
lėjusia nosimi, lygiais, išgaubtais dantimis, tamsaus gymio, juoda- 
plaukis, auksaspalvės rusvos akys. Ar galėjo motina negalvoti, į ką 
jis panašus... 

— Paimk sesutę, Eirikai, ir nunešk ją Liv... Mudviem su mama 
reikia apie šį tą pašnekėti... 

Inguna abiem rankom pakėlė nuvytusias gėles prie veido, vir- 
pančios jos šnervės uodė rūgštelėjusį gėlių syvų ir pavasario kvapą. 

— Dabar, mano Inguna, — tarė Ulavas aiškiai ir ramiai, — greitai 
čia nebegulėsi ir nebesikamuosi. Aš užpirkau vietas škunoje, kuri 
mus nugabens vasarą į Nidarosą prie šv. Ulavo, ten prie jo, kanki- 
nio už teisingumą, galėsi atgauti sveikatą. 

— Ulavai, Ulavai, liaukis apie tai galvojęs. Neištversiu aš tos 
kelionės, gyva nepasieksiu Nidaroso. 

— Ir dar kaip pasieksi. — Vyras užsimerkė, skausmingai šyptelė- 
jo; jis išblyško it lavonas. — Dabar, Inguna, dabar aš išdrįsiu. Kai 
tenai nukaksiu, prie šventųjų palaikų, aš išpažinsiu savo nuodė- 
mę. Savo noru pasiduosiu į Viešpaties rankas, tegu mane baudžia 
už tai, kuo nusidėjau Jam, įstatymui ir žmonių teisingumui. 

Ji pasibaisėjusi stebeilijo į vyrą, taip pat nenuramdomai šypso- 
damas jis kalbėjo toliau: 

— "Tai, kas tau nutiko anuomet Miklebėje, — tu pakilai iš lovos ir 
ėmei vaikščioti, — juk buvo stebuklas! Nejau netiki, kad Viešpats 


dar sykį gali padaryti stebuklą!.. 

— Ne, ne! — šaukė jinai. — Apie ką tu šneki, Ulavai, kokią nuo- 
dėmę turi galvoj? 

— Nagi tą, kad nužudžiau Teitą. Padegiau ganyklos trobelę, kur 
jis gulėjo negyvas, ir niekuomet to neišpažinau. Per visus tuos 
metus ėjau išpažinties, sąžiningai išpažindavau visas kitas nuodė- 
mes, dideles ir mažas, priimdavau Komuniją kaip kiti krikščio- 
nys, klausydavau šventų Mišių, melsdavaus ir dėdavaus, dėdavaus... 
Bet dabar baigta, Inguna, — daugiau nebenoriu. Aš atiduosiu savo 
bylą į Kūrėjo rankas ir, nors ir ką Jis man padarytų, Jam dėkosiu 
ir šlovinsiu Jo vardą... 

Pamatęs jos veide neapsakomą baimę, jis suklupo prie lovos, 
įkniaubė galvą į jos kelius. 

— Taip, Inguna. "Tu daugiau nebekentėsi už mano nuodėmes. 
Tik pati turi patikėti, kad tau bus padėta. 

Ji, paėmusi iš apačios, mėgino kilstelėti jo galvą. Saulė jau ap- 
švietė visą patalą, palenktą Ulavo galvą, ir ji pamatė, kaip smarkiai 
pražilę jo plaukai. Kitaip negalėjai pastebėti, tiktai saulei apšvie- 
tus, nes jis buvo šviesiaplaukis. 

— Ulavai, pažvelk į mane... Dėl Dievo meilės, taip negalvok. Ar 
aš pati mažai pridariau nuodėmių, už kurias man reikia gailėtis!.. 
Prisimeni, — jinai privertė jį pakelti veidą, — tu pats anąsyk esi 
sakęs, ką būčiau padariusi Eirikui, jei tu nebūtum atėjęs laiku. Ar 
aš galiu ginčytis su Dievu, jeigu Jis nusprendė, kad nesu verta 
auginti vaikus, — juk anuomet ištisą žiemą tik ir galvojau, kaip 
nugalabyti nekaltą gyvybę, spurdančią manyje... 

Ulavas pažvelgė į ją nustebęs. Jis niekada nemanė, kad ji tai 
prisimena, ir prisimena kaip nuodėmę. 

— Aš privalau dėkoti Dievui, kad jis buvo maloningas ir mano 
sąžinės neslegia vaikų žudymo nuodėmė... Bet, išvengusi šitos nuo- 
dėmės, vos nepadariau kitos, daug sunkesnės, — Dievas ir vėl iš- 


!> Jau seniai 


tiesė ranką, kai buvau bežengianti pro mirties vartus 
supratau — aš neturiu pasmerkti savęs amžinajai pražūčiai; kiek- 
viena diena, mano išgyventa nuo tada, yra paskolinta — tai laikas, 
duotas man apsigalvoti ir suprasti... Aš nedejuoju, o guliu, ir tiek... 


Ulavai, ar esi girdėjęs mane bent sykį dejuojant? Gerai žinau, Die- 

vas nenubaudė manęs savo nemeile — Jis dusyk ištraukė mane iš 
pragaro liepsnų, į kurias pati buvau bepuolanti... 

Ulavas įdėmiai žiūrėjo į ją — rodėsi, tartum jos akių gelmėje 
būtų užsidegęs kažkoks žiburėlis. Per visus tuos metus jinai jam 
buvo neapsakomai brangi, bet jis niekada nemanė, kad ji turi dau- 
giau proto už kokį nors gyvūną — švelnią jauną stirną ar paukštį, 
tegalintį mylėti savo porininką ir savo vaikus, sielotis dėl negyvo 
jauniklio, tučtuojau išsigąstantį, nuolankiai kenčiantį ligas ir skaus- 
mus... Niekada nemanė, kad galima kalbėtis su žmona kaip su 
kitu krikštytu žmogumi apie tai, kas susikaupė jo sieloje per metų 
metus... 

— Oi ne, Ulavai! — Ji suspaudė jam ranką, prisitraukė ją prie 
savęs ir priglaudė jo galvą prie savo krūtinės. Jis girdėjo pašėlusiai 
plakant širdį siauroje kaulėtoje krūtinėje. - Nekalbėk taip, bičiu- 
li! Tavo nuodėmė yra baltutėlė lyginant su mano! Teisybę sakant, 
jie man ne sykį atrodė ilgi ir sunkūs, tie metai, bet dabar matau, 
kad, šiaip ar taip, jie buvo geri, nes juos nugyvenau drauge su 
tavim, o tu visuomet buvai geras! 

Jis pakėlė galvą. 

— Teisybė, Inguna, čia, Hestvikene, turėjom mudu ir gerų die- 
nų — juk visuomet buvom draugai. Ligotą ar sveiką, visuomet tu- 
rėjau tave šalimais ir mylėjau labiau už visus kitus žmones — juk aš 
užaugau toli nuo giminių ir draugų, o su tavim dažniausiai buvom 
kartu... 

Nuo to laiko Dievas buvo toks maloningas, jog, nepaisydamas 
visko, davė man tave už žmoną, o dabar aš matau, sunku man 
būtų buvę prigyti čia vienam be jokio žmogaus, pažįstamo nuo 
pat jaunų dienų... Supranti, todėl aš nebegaliu ilgiau būti Dievo 
priešas, nebegaliu ilgiau gyventi savo noru atsiskyręs nuo Jo. Kad 
ir kiek man tas atsieitų... 

Aš nesu vargšas. Dievas ir čia manęs pasigailėjo — Jo padeda- 
mam man sekėsi daug kas, ko ėmiausi, kad pagerinčiau mūsų 
būvį. Ir dabar esu turtingesnis nei tada, kai mudu suėjom į porą. 
Tu Žinai, jog visą turtą dalijamės perpus, — pusė namo yra tavo, 
kaip ir viso kito turto. "Tu ir tavo vaikai neliksit neaprūpinti... 

— Nekalbėk taip, Ulavai. Tas, kad tu nužudei Teitą, negali būti 
sunki nuodėmė. Niekada lig šiolei tau nesu sakiusi, nesu pasi- 
skundusi jokiam žmogui — juk jis mane paėmė prievarta! Niekaip 
nesiryžau to pasakyti, nedrįsau apie tai kalbėti... — Ji garsiai sude- 
javo. — Ir aš pati buvau ne be kaltės, — taip elgiausi, jog jis pama- 
nė, kad sutinku, bet nesitikėjau, kad visa taip baigsis, tada jis pa- 
vartojo jėgą... Sakau tau tiesą, Ulavai, prisiekiu... 

— Žinau. — Jis ištiesė ranką, lyg norėdamas ją sulaikyti. — Jisai 
pats pasakė. Aš žinojau, kad iš pat pradžių toji žmogžudystė ne- 
būtų buvusi palaikyta didele nuodėme, jeigu iškart būčiau prisi- 
pažinęs. Bet aš tada padariau klaidą, o dabar nuodėmė išaugo, ir 
suprantu: juo toliau, juo daugiau ji duos vaisių, gimdys naujas 
nuodėmes. Dabar man laikas, Inguna, pasukti iš to kelio, antraip 
būsiu paskutinis nevidonas. Jau lig to priėjau, kad nedrįstu pasa- 
kyti trijų žodžių, nes žinau, jog du iš jų bus melagingi. 

Ji užsidengė veidą rankomis ir tyliai sudejavo. 

— Tu žinai, — tarė Ulavas pusbalsiu, — nesu tikras, ar nepareika- 
laus arkivyskupas, kad stočiau kaip kaltininkas prieš karaliaus vie- 
tininką. O gal jis nuspręs, jog pakanka tik išpažinti nuodėmę Die- 
vui. Esu girdėjęs pasakojant apie žmones, gavusius išrišimą už di- 
džiausias nuodėmes nereikalaujant, kad nukentėtų jų giminių garbė 
ir gerovė, — tiesiog būdavo paskiriama nukeliauti su maldininkais 
Jeruzalėn... 

— Ne, ne! — ji vėl sušuko. — Tada tu pasitrauktum nuo mūsų į 
patį pasaulio kraštą... 

— Visai galimas daiktas, — jis uždėjo ranką jai ant krūtinės, no- 
rėdamas nuraminti, — kad aš grįžčiau namo pas jus. O tu, kaip 
žinia, liktum Hestvikene ir šeimininkautum. 

— Tada paaiškės, kad Eirikas ne tavo sūnus! 

Ulavas patylom atsiliepė: 

— Ir tą esu apgalvojęs, Inguna; tas mane ir palaikė, kol mudu 
neturėjom savo kūdikio. Bijojau, kad tolesni mano giminės gali 
išvyti tave su sūnum iš Hestvikeno. Bet dabar turim Sesiliją. Da- 
bar tu gali priimti šeimon berniuką kaip teisėtą savo turto pavel- 
dėtoją, ir dar jis turės turtingą seserį pašonėj... 

— Prisimink, Ulavai, ką pats esi sakęs, kad tu atperki savo kaltę 
Eirikui už tėvo nužudymą... 

— Prisimenu. Bet dabar matau, Inguna, jog neturėjau tam tei- 
sės — atiduoti savo dukters protėvių palikimą kaip baudą svetimo 
Žmogaus sūnui... 

— Sesilija... Ulavai, Sesilija ir taip bus turtinga mergina, ji yra 
turtinga, garbingai gimusi, geros giminės, dar bus ir daili. Jinai 
nebus nelaimingesnė, jeigu net turės pasitenkinti sesers dalimi 
tau mirus... 

Ulavo veidas sustingo ir pasidarė neįžvelgiamas. 

— Tokios kilmės vaikas kaip Eirikas neturi teisės į baudą už tėvą. 

— Taip, tu visada nekentei mano benkarto. — Ji graudžiai ir ne- 
numaldomai pravirko. — Esu girdėjusi, kaip tu jį šitaip vadinai. 

— Et, čia tik plūdimas, galintis supykus kiekvienam išsprūsti 
net kalbantis su moterystėje gimusiu žmogumi. — Jis stengėsi kal- 
bėti ramiai ir vis dėlto negalėjo paslėpti plykstelėjusio kartėlio. — 
Bet aš neginčiju, jog gailėjausi taip pasakęs, — geriau būčiau pava- 
dinęs vaiką kitu žodžiu, kai jis mane supykdė. 

— Tu jo neapkenti, — kalbėjo motina. 

— Netiesa. Niekuomet nesu buvęs Eirikui per daug griežtas. 
Dievaži, aš jį esu baudęs kur kas mažiau, nei buvo nusipelnęs, — 
negaliu jo bausti, kai žiūri į mane, lyg būčiau smogęs tau peiliu, 
vos tik pasakau jam griežtesnį žodį, o pati jį lepini... 

— Ar aš? Juk čia guliu ir nematau vaiko nuo ryto lig vakaro... — 
Ji paėmė gėles ir pradėjo jas lamdyti. — Praeina ištisos savaitės, o 
jis neprisiartina prie motinos — neturi laiko su manim pasišnekė- 
ti, kaip ir šiandien. Vos tik įėjo, tu jį išvijai... 

Ulavas tylėjo. 

— Jei tūri kentėti už mano nuodėmes, verčiau Eirikas nebūtų 
išvydęs dienos šviesos, net jeigu man už tai būtų tekę mirti ar būti 
amžinai prakeiktai. 

— Būk išmintinga, Inguna, — tyliai prašė vyras. 

— Ulavai, išklausyk mane... Ulavai, pasigailėk mūsų! Pernelyg 
brangiai sumokėtum už savo gyvenimą ir mano sveikatą, jeigu da- 
bar dėl to turėtum klajoti po pasaulį, po pagoniškas šalis kaip 

vargšas benamis maldininkas tarp netikinčių ir piktų žmonių. Ar- 
ba gali būti dar blogiau — tau reikės stovėti nuogam ir kęsti paty- 
čias, — gal net grės pavojus gyvybei, — laikomam niekšu ir žmog- 
žudžiu vis per tą vaikiną, tau, geriausiam tarp ūkininkų, teisinges- 
niam, geresniam ir narsesniam už juos visus... 

— Inguna, Inguna, dabar aš jau nebe toks, esu išdavikas Dievo 
ir žmonių akivaizdoj... 

— Tu joks išdavikas, ir ne tokia jau didelė nuodėmė, kad jį nu- 
dėjai. Tu nežinai, ką reiškia nulenkti galvą, kai esi išstatytas gėdai 
ir patyčioms, — aš žinau, ir tu niekuomet nesi patyręs, ką reiškia 
netekti garbės... 

Ne, aš negalėčiau, tepadeda man Jėzus Kristus ir Panelė Šven- 
Čiausioji, aš negalėčiau viso to dar sykį ištverti, net jeigu susigrą- 
žinčiau gyvenimą, atgaučiau sveikatą, vis tiek pagalvočiau, jog kiek- 
vienas, kurs į mane pažvelgia, žino apie mano gėdą, žino, kokią 
žmoną parsivedei į Hestvikeną, žino, kad Eirikas — mano pavaini- 
kis, neturįs nei giminių, nei teisių, pradėtas su bėgliu svetimšaliu 
bernu, įviliojusiu mane ant aukšto tarp vilnų maišų kaip kokią 
lengvabūdę, dėl vyrų pamišusią vergę. 

Ulavas stovėdamas žiūrėjo į ją nubalusiu ir sustingusiu veidu. 

— Ne, jei gyvenimas man vėl būtų dovanotas tokioms kančioms, 
kad turėčiau keltis ir tą priimti — su mažąja tavo Sesilija ir savo 
pavainikiu ant rankų, o tu kažkur toli nuo mūsų trijų ir mes visi 
neapsaugoti... tada aš išties panorėčiau grąžinti aną laiką, kai Čia 
gulėjau ir laukiau, kol man visai supus nugara... 

Jinai ištiesė į jį rankas. Ulavas žiūrėjo į šoną, jo veidas tebebuvo 
sustingęs it akmuo, bet jis paėmė jai už rankos. 


— Tebūnie, kaip tu nori... 

XIV 


P. metų, gavėnios pradžioje, Turhilda, Bjorno duktė, iškeliavo 
namo, į Rundmyrą. Ir netrukus po visą apylinkę pasklido gandas: 
ji turėjusi taip staiga palikti Hestvikeną, nes laukianti vaiko, sugy- 
vento su Ulavu, Auduno sūnumi. 

Jeigu tokia bėda būtų ištikusi kitą žmogų, metų metus gyve- 
nantį kaip našlį su ligota žmona, niekas apie tai nebūtų garsiai 
kalbėjęs, o atvirkščiai, geriausi apylinkės vyrai ir moterys būtų 
protinę lengvabūdį jaunimą ir suaugusius žmones, nepaisančius 
liaudies papročių ir gero elgesio, girdi, juo mažiau apie tai kalbė- 
si, juo bus geriau. Ulavas tą žinojo. Tačiau jis taipgi žinojo, kad 
dabar kalba eina apie jį, ir tai jam kėlė apmaudą. Nors jis, kaip 
pačiam rodėsi, čionykščių žmonių neskriaudė. Kartkartėm, kai 
geriau pagalvodavo, jie prisimindavo, kad jo vardo neteršia jokia 
yda nei dėmė; Ulavas, Auduno sūnus, tebuvo žinomas kaip ne- 
malonus, nelabai sugyvenamas žmogus. 

Per tą trumpą saulėgrįžos laiką, kai Sesilija atėjo į pasaulį, dar 
prieš paaiškėjant, kad jos gimimas motinai atsieis paskutinę liku- 
sią sveikatą, apylinkės žmonės ėmė žiūrėti į Ulavą atlaidžiau. Da- 
bar, nebetekus galios tam paslaptingam prakeikimui, kad juodu 
Hestvikene negalėjo susilaukti gyvų vaikų, jam prilygstantys kai- 
mynai džiaugėsi drauge su juo; jie manė, jog dabar jis galbūt suar- 
tės su žmonėmis, bus draugingesnis, ne toks rukšna kaip lig šio- 
lei — jis galėdavo užgesinti bet kokį linksmumą ir džiaugsmą sma- 
gioje draugijoje sėdėdamas sau ir tylėdamas, įbedęs akis 


priešpriešiais. Tačiau Ulavas nelabai tegebėjo jiems atsakyti tuo 


DVIDEŠIMTO AMŽIAUS AUKSO FONDAS 521 


pačiu; jis taip ir liko atkakliausias priešgina, su kuriuo joks žmo- 
gus negalėjo sutarti. 

Ir štai pasklido apie jį dar viena gana bjauri paskala. Kol žmona 
gulėjo sukaustyta, kankinama skausmų, palaužta vienas už kitą sun- 
kesnių gimdymų, vyras savo sodyboje paleistuvavo su ūkvaizde. 
Tikriausiai tas trukę ne vienerius metus, kaip kalbėjo žmonės, o 
kurie ne kurie prisiminė, kad Ulavas neretai atveždavęs iš miesto 
dovanų, per daug brangių jai, kaip tarnaitei. Jis pagelbėjęs jai už- 
auginti vaikus mirus Bjornui ir Gudridai. Visą laiką dirbęs jos 
žemę Rundmyre, kur ji dabar grįžo. Iš Hestvikeno į Rundmyrą 
esą netoli, taigi jie per daug nesigėdino: žmonės matė vaikščio- 
jant Turhildą pačioj dienos aky jau gerokai sustorėjusią per lie- 
menį, — tampančią kibirus iš lūšnelės į tvartą, žingsniuojančią ga- 
na toli pamiške, plėšiančią medžių žievę, laužančią šakas... Tuo 
metu jie atkniso visa, ką buvo galima pasakyti apie Bjorną, Egilio 
sūnų, ir Gudridą. 

Artimiausios Ulavo giminės šioje apylinkėje — Skikjustado Sig- 
nė ir Rynjulio Una, kol buvo įmanoma, gana ilgai palaikė ir mė- 
gino pateisinti savo antros eilės pusbrolį. Tačiau dabar ir jos 
nutilo ir, atrodė, supykdavo, kai kas nors paminėdavo Hestvi- 


keno Ulavą. 


Ulavas žinojo bemaž visa, ką žmonės kalbėjo apie jį ir Turhildą. 
Per išpažintį tėvas Halbjornas paklausė, ar tai viskas. Taip jis paty- 
rė, kokios paskalos apie jį sklinda: girdi, tai trunką ne vienerius 
metus, o kiti sakė, kad jis galbūt esąs tėvas ir kūdikio, kurį Liv, 
Turbjorno duktė, pernai pagimdė Hestvikene... 

Vieną iš pirmųjų sekmadienių, kai Ulavas nedrįso joti drauge 
su kitais žmonėmis bažnyčion, buvo atlydys. Jis vaikščiojo po kie- 
mą. Ten stovėjo didelis kubilas, atitirpęs vanduo telkšojo viršum 
ledo. Ulavas priėjęs pasilenkė ir pažiūrėjo į savo atvaizdą vande- 
nyje. Veidas, žvelgiantis iš tamsios kubilo gelmės, neaiškus ir iš- 
skydęs, buvo panašus į raupsuotojo — blyškus baltumas vėjų nu- 
gairintame veide atrodė lyg šerkšno dėmės, o akių baltymai buvo 


raudoni it kraujas... Ulavas pasibaisėjo išvydęs pats save... 

Jis bemaž laukė, jog truputį palengvės, kai jam buvo uždrausta 
šiemet peržengti bažnyčios slenkstį. Pastaruoju laiku pajuto, kad 
nebegali vaikščioti į pamaldas neišpažinęs nuodėmės. Tačiau būti 
laikinai atskirtam nuo bažnyčios pasirodė dar sunkiau. Jis manė, 
jog sunki bausmė už nusidėjimą moterystei bus šiokie tokie vais- 
tai senajai žaizdai. Bet dabar suprato, kad pastaroji nuodėmė tik- 
tai pasunkino senąją... 

Vienintelis dalykas, leidžiantis jam pasikliauti pačiu savimi, — tai, 
kad niekas žemėje neprivers jo sulaužyti ištikimybės Ingunai... 

Juodviem kalbantis nė žodžiu nebuvo užsiminta apie jo išda- 
vystę. Tačiau jis numanė ją tai žinant. 

Dėl viso to jis staiga pajuto nebegalįs pakęsti Ingunos. Nuo 
tada, kai pernai pavasarį jai pasisakė nebenorįs ilgiau gyventi ne- 
šiodamasis sieloje mirtiną nuodėmę, kasdien gimdančią vis naują 
nuodėmę, o jinai reikalavo ištverti jos ir berniuko labui. Ligota, 
nusikamavusi, ji buvo pranašesnė už jį — juk joks vyras, vertas vyro 
vardo, neims priešgyniauti tokiam ligų patalui. 

O tiek žemintis, kad vėl atnaujintų apie tai kalbą, jis negalėjo. 
Apsimetė, tartum nieko nebūtų buvę kalbėta, kaip ir anksčiau ją 
slaugė per kiauras naktis. Bet dabar, kai širdyje išseko meilė ir 
kantrybė, tai jį ėmė daug labiau varginti. Dabar jis kasdien juto, 
koks nuilsęs ir bejėgis buvo po amžinų naktinių budėjimų troš- 
kiame ore. Ir kas kartą, kai pastebėdavo, kad pasidarė užmaršus ir 
ištižęs tvarkydamas ūkio reikalus, per daug nuvargęs, kad susiim- 
tų, į didįjį jo sielos kartėlį įsiliedavo vis nauji lašai. 

Sykį prieš vasaros lygiadienį paryčiais jis išėjo į kiemą. Inguna 
galiausiai užmigo, ir jis prieš atsiguldamas norėjo truputį paal- 
suoti nakties vėsa. Ulavas pastovėjo valandėlę prie trobos durų; 
lauke buvo šviesu ir tylu, tvyrojo pilkšva migla. Žvejai turėjo grįžti 
tik po kelių valandų; sodyboje visi miegojo. Jis pastebėjo viršum 
viralinės stogo kylant dūmelį. Bemat tarpduryje pasirodė Turhil- 
da, Bjorno duktė, ir išpylė iš katilo šarmą; šlapi plaukai buvo nu- 
karę tamsiom išdrikusiom sruogom. 

Ulavą visada jaudino, kad Turhilda, nepaisydama sunkaus dar- 


bo, stengėsi būti valyva, ji visuomet pirma kėlė, paskutinė gulė, 

tad jai pakakdavo laiko vidury savaitės išsitrinkti galvą ir susipinti 
kasas, susilopyti drabužius. O Inguna liovėsi tą daryti nespėjus 
praslinkti nė ketveriems metams po vestuvių. 

Ulavas priėjo prie Turhildos, ir juodu šnektelėjo; nejučia kal- 
bėjo pašnibždomis, nes buvo taip tylu, tik čiulbėjo jau bundantys 
paukščiai. Jis atsakinėjo į jos klausimus negalėdamas atsikratyti 
snaudulio. Norėjo eiti ir atsigulti. 

— Gal užeitum pas mus ir atsigultum mano lovon? — paklausė 
mergina. — Tenai tau bus ramiau. — Vasarą ji su vaikais miegojo 
ant vieno iš aukštų. 

Turhilda gyveno troboje, kurioje Ulavo tėvai įsikūrė tuojau po 
vestuvių. Ta sena trobelė stovėjo atokiam kiemo pakraštyje, vie- 
noje eilėje su tvartais Arklio kalno papėdėje prieš rytinę slėnio 
pusę. Ulavas trobą pataisė, ir dabar ji buvo visai gera, neperpučia- 
ma, tik viduje labai ankšta. 

Turhilda nuėjo drauge su juo prie trobos, ištraukė kaištį, ku- 
riuo buvo uždariusi duris. Iš vidaus padvelkė malonus kvapas: asla 
buvo pabarstyta kadagių šakelėm. Kambarys — ne platesnis už lo- 
vą, stovinčią prie galinės sienos ir užimančią kone jį visą; prie- 
blandoje švitėjo balti kaip sniegas avikailiai, aplinkui kabojo vai- 
nikai gėlių, nubaidančių muses ir kitokius vabzdžius. Prieš persi- 
keldama ant aukšto Turhilda viską gražiai susitvarkė... 

Jinai paprašė jį sėstis ant lovos krašto, kad nutrauktų batus. 
Ulavui rodėsi, jog iš to švaraus, patrauklaus guolio kyla miegas ir 
apsupa jį nelyginant malonus, drungnas vanduo. Jau visai migda- 
mas įvirto lovon, dar pajuto, kaip Turhilda įkėlė kojas, užklojo jį 
antklode... 

Kai atsibudo, pamatė pro praviras duris ant pievutės prie tro- 
bos geltonus vakaro saulės atšvaitus. Turhilda stovėjo šalimais su 
dubenėliu rankose, pilnu šilto, ką tik pamelžto pieno. Ulavas jį 
gėrė, gėrė... 

— Numigai mažumėlę? — paklausė Turhilda, paėmė tuščią du- 
benėlį ir nuėjo. 

Jo batai stovėjo prie lovos, minkšti, gerai ištepti varveliu. Gre- 
ta gulėjo švari šiokiadienė palaidinė, dar drėgna per krūtinę, — 


Turhilda išplovė dėmes, užlopė skylę, švietusią jam nusirengiant. 

Taip jau susiklostė, kad vasarą jis vis dažniau ir dažniau vaikš- 
čiojo į Iurhildos trobą, norėdamas naktį pamiegoti. Ir kiekvieną 
kartą, kai taip pasilsėdavo, jam vis sunkiau būdavo vėl budėti visą 
naktį; jis tartum juto miego alkį ir negalėjo pasisotinti — manė, 
jog kaip reikiant neišsimiegodavo daugybę metų iš eilės. 

Turhilda, atėjusi jo žadinti, atnešdavo ankstyvuosius pusryčius. 
Jei prieš gulant drabužiai būdavo šlapi, nubudęs rasdavo juos sau- 
sus, o visas skyles užlopytas. Ulavas ją prašė to nedaryti, — Čia 
buvo Liv darbas, bet ji jo retai imdavosi. Turhildai ir taip darbo 
esą per akis... Mergina tik šypsodavosi ir purtydavo galvą. 

Ir štai jam radosi geismas ją turėti, bent vienintelį kartą gyveni- 
me pajusti, ką reiškia laikyti apelėbus sveiką moterį, be baimės 
prie jos prisiliesti. Bet rodėsi, kad jis niekada šito per daug neno- 
rėjo... Tą rytą, kai ištiesė ranką ir ją nutvėrė, laukė, jog jinai jį 
atstums ar galbūt supyks... O ji prigulė prie jo net neatsidususi... 


Visą rudenį ir žiemą Ulavas gyveno tartum juodo rūko jūros 
dugne. Jis nepakentė pats savęs, o kartais ir jos negalėjo pakęsti ir 
neturėjo jėgų išsigauti iš to dumblo. Kai ji su vaikais vėl grįš į 
trobą, viskas savaime baigsis, guodė jis save, bet taip nebuvo... 

Nuo ankstaus ryto lig vėlyvo vakaro jis būdavo prie Ingunos. 
Nė vienos nakties nebuvo iškėlęs iš namų kojos, išskyrus tik tą 
savaitę, kai plaukė medžioti ruonių jauniklių. Dabar, tapęs neišti- 
kimas žmonai, ankstesnį kartėlį-suprato buvus velnio gundymu, 
kuriam jis pasidavė. Inguna, mano Inguna, kaip aš galėjau tą pa- 
daryti, kada tu čia guli kantri, gera ir bejėgė nelyginant žvėris su- 
laužytu stuburu... Štai kuo baigėsi mudviejų bičiulystė — aš likau 
tau neištikimas... 

Susupęs į apklotus ir avikailius, kas mielą naktį jis nešiodavo ją 
ant rankų tarsi vaiką, kad ji nors truputį pasilsėtų nuo gulėjimo 
lovoje. Juo labiau pats nuvargdavo, sušaldavo ir neišsimiegodavo, 
juo didesnį palengvėjimą jusdavo. 

Nuo to nelemto ryto nei jis, nei Turhilda bemaž nepasakė kits 
kitam nė žodžio. O juk per visus tuos metus Turhilda, ko gero, 


buvo vienintelis žmogus, su kuriuo Ulavas kalbėdavosi kaip su sau 

lygiu suaugusiu žmogumi. Jis tai prisiminė, prisiminė, už ką buvo 
skolingas Turhildai, kuriai šitaip atsimokėjo. Jis neturėjo kuo pa- 
aiškinti savo nedoro poelgio. Iki jo jinai nepažino vyro, o gyveni- 
me neturėjo nieko, tiktai sunkų darbą kitų žmonių labui ir nė 
karto nepasiskundė, jeigu gyvenimas ją sunkiai prispausdavo. O 
dabar jis nedrįso kalbėti su ja ir nenorėjo būti jos kalbinamas; 
giliai širdyje gerai žinojo, ką jinai ilgai slėpė ir kodėl ši dora ir save 
gerbianti nebe pirmos jaunystės moteris nesipriešindama pasida- 
vė jam. Jis tai matė iš tylių jos glamonių. Bet jeigu ji nors kartą 
būtų užsimiršusi ir tai pasakiusi, jis būtų sudegęs iš gėdos... 

Jis galvojo ir apie Bjorną, jos tėvą. Jei būtų buvęs gyvas, nieko 
nelaukdamas būtų jį užkapojęs. 


Jisai suprato, jog nuo žmonių to nepaslėps. Ir tamsiausiu metų 
laiku prieš Kalėdas paaiškėjo, kad jo baiminimasis pasitvirtino. Iš 
nevilties jį pradėjo imti pagunda. Ko gero, per visus tuos metus 
pats velnias jį vedė vis į didesnę ir didesnę klampynę: iš pradžių 
pusiau pasislėpęs ir persirengęs, o dabar pasisuko į jį, nusitraukė 
nematomąją kepuraitę ir parodė apnuogintą savo veidą. 

Jis žinojo Turhildą padarysiant visa, ko tik paprašytų. Seniau 
juodu dažnai dviese išplaukdavo valtimi į jūrą. Jinai ir dabar su- 
tiktų plaukti drauge, net jeigu ir suprastų, ką jis sumanė, — tuo 
buvo tikras. O plaukiant visko gali nutikti... 

Būtų pasigailėta Ingunos, ir ji apie tai nesužinotų. O jam pa- 
čiam nereikėtų stovėti lyg apsinuoginusiam prieš kiekvieną pa- 
fiordės žmogų kaip visų apgailėtiniausiam ir blogiausiam pada- 
rui... Juk jis visiškai parsidavė velniui — jau“nebeturi sielos, kurią 
galėtų pražudyti... 

Bet vis dėlto ne. Tegu šėtonas jį šitaip vilioja, bet jis pasakys 
„ne“ „Tokio nusikaltimo aš nepadarysiu, net jeigu tu man jau 
parengei vietą pragare. Aš esu tikras, kad neturiu ko prarasti — 
garbę, išganymo viltį, laimę, kurią su Inguna lig šiolei saugo- 
jau, — visa tai pardaviau savo rankom. Ir vis dėlto tu manęs ne- 
priversi. Aš Turhildos labiau nenuskausiu, nei nuskaudžiau. Net 


ir dėl Ingunos... 

— Viešpatie, pasigailėk!.. Sventoji Marija, melskis už mus! Ne 
už mane — aš nenoriu nieko prašyti sau... Bet, Viešpatie, pasigai- 


lėk... kitų... 


— Taip, dabar jau per vėlu, — niekinamai tarė jis velniui. — Jie 
jau pastebėjo, visi mano šeimynykščiai, tad liaukis man kuždėjęs. 
Nutilk. Gausi mane, kai ateis laikas... 

Kaip siaubingai tylu pasidarė aplink jį. Vos tik šeimininkui pa- 
sirodžius, namiegai nuščiūdavo. Nebent kuris burbtelėdavo kokį 
žodį valgyydamas. Ulavas sėdėdavo garbės vietoje, ūkvaizdė atneš- 
davo valgį ir išdalydavo. Jos elgesyje niekas nepastebėjo jokios 
permainos; ji taip pat uoliai plušėdavo nuo aušros lig pat vėlaus 
vakaro, bėgiodavo tokia pat tiesi ir greita, nors buvo akivaizdu, 
jog laukiasi. 

Kai Turhilda įeidavo trobon, Inguna nusisukdavo į sieną... 


Nemaža laiko praėjo nuo Naujųjų metų, į duris jau beldėsi 
gavėnia, o Ulavas ir Turhilda dar visai nebuvo kalbėjęsi apie tai, 
kas jų laukia. Tačiau vieną dieną jis pamatė, kad ji po pusryčių 
užlipo į podėlio aukštą. Jisai nusekė iš paskos. Ji ėmė lašinių pal- 
tis iš statinės ir grandė nuo kiekvienos juodas apnašas. 

— Aš galvoju, Turhilda, — iškart prabilo apie reikalą Ulavas, — 
kad nedaug tegaliu padaryti tavo labui, nedaug tegaliu tau pagel- 
bėti. Bet noriu padaryti visa, ką valioju. Todėl galvoju — aš tau 
dovanosiu, patvirtindamas raštu, tą žemę Hudrheimo pusėj, Au- 
keną, pirktą prieš penkerius metus. Rundmyre taipgi galiu dirbti 
žemę tau ir tavo giminėms, kaip ir visus tuos metus. 

Turhilda pastovėjo žvelgdama priešais save ir tarė: 

— Ką gi, gal išties bus geriau, jeigu gyvensiu ne Rundmyre... 

— Tau pačiai bus geriau, jei tu išsikelsi iš šitos apylinkės. Kai aš 
taip pasielgiau su tavim, — pridūrė Ulavas tyliai. 

— Aukenas... — Turhilda pažvelgė į jį. - Nemenka dovana tokiai 
moteriai kaip aš, Ulavai. 

— Kitados tam kieme galima buvo išlaikyti tris karves, be to, 
yra dar keli derlingi laukai į pietus nuo kalvos, kur stovi trobesiai. 

Bet tu žinai, kad žmonės ten negyvena jau dvidešimt metų, o tie, 
kas nuomojo iš manęs žemę, laukais per daug nesirūpino. 

Turhilda pasisuko į jį ir padavė jam ranką. 

— Dėkui tau, Ulavai. Aš suprantu, kad tu nori kuo geriau ma- 
nim pasirūpinti. 

Ulavas suspaudė jai pirštus. 

— Su tavim pasielgiau blogiau nei su kuo nors kitu, — sušnibž- 
dėjo. — Tu turi teisę laukti iš manęs kitokio atpildo... 

Turhilda pažvelgė jam į akis. 

— Aš pati esu tiek pat kalta, kiek ir tu, šeimininke. 

Jis papurtė galvą. Tada tyliai paklausė: 

— Ar tau dabar nebus per sunku šeimininkauti tokiam dide- 
liam ūkyje? 

— Visai ne, — šyptelėjo ji. — O vis dėlto gal būtų geriausia, jeigu 
aš ilgiau nepasilikčiau Hestvikene?.. 

Ulavas linktelėjo, o veidas buvo sustingęs. 

— Bet trobesiai Aukene niekam tikę — susmegę žemėn ir kiau- 
rais stogais. Liepsiu juos sutaisyti ir uždengti naujus stogus, bet 
iki vasaros ten negalėsi kraustytis. 

— Tai aš kol kas pabūsiu Rundmyre, — atsakė Turhilda. 

— Taip, aš irgi nematau kitos išeities, — pritarė Ulavas. 


Po savaitės Ulavas kelioms dienoms iškeliavo iš namų, o kai 
grįžo, Turhilda jau buvo išsikrausčiusi Rundmyro lūšnelėn. Ir Ula- 
vas pajuto, kad jos ilgisi - neapsakomai. 

Nepasakysi, kad jo meilė Ingunai būtų sumažėjusi arba pasi- 
keitusi. Tai buvo kažkas, kas išaugo jo širdyje greta šios meilės. 
Tarsi kokį miražą jis regėjo gyvenimą, tokį nepanašų į savąjį, 
regėjo, ką reiškia vyrui eiti petys į petį su sveika ir supratinga 
moterimi, nešančia dalį abiejų naštos taip pat protingai ir iš- 
tvermingai kaip ir jis, gal net daugiau. Regėjo vaikus, sūnus ir 
dukteris, vis augančius paskui kits kitą, kurių gimimas neluoši- 
na motinos ir iš palengvo nevaro jos į grabą. Tačiau jis nenorėjo 
keisti savo likimo į tą, kuris šmėkšojo prieš akis; jam atrodė, jog 


jeigu nuo pirmo akimirksnio, kai buvo suvestas su jauna, švel- 

nia Inguna, būtų žinojęs, kokį kraitį jinai atsineš, vis tiek būtų ją 
stvėręs abiem rankom. 

Bet vis dėlto jį tebegraužė Turhildos ilgesys. Jinai padarė dau- 
giau jam gero nei kuris kitas žmogus. O jis atsimokėjo kuo blo- 


giausiai. 


Eirikas, kaip ir visi kiti sodyboje, matė, kas nutiko Turhildai, 
bet apie tai per daug negalvojo. Ir tiktai dėl tylos, plintančios ap- 
link Turhildą, jis ėmė suprasti, kad čia slypi kažkas negero. Matyt, 
svarbu ne vien tas, kad ji elgėsi kaip daugelis kitų tarnaičių... 

Toji tyla vis plito tartum begarsiai ratilai vandenyje įmetus 
akmenį. Ir ilgainiui, neišgirdęs apie tai nė žodžio, Eirikas supra- 
to, kad ir aplink jo tėvą gaudžia toji pati nesmagi tyla. Neaiški 
skausminga baimė apniko vaiko sielą; bet jis niekaip negalėjo 
suprasti, kuo čia dėtas jo tėvas, kad Turhilda laukiasi vaiko... 
Tėvas vedęs jo mamą... 

Tėvas Halbjornas atsiuntė į Hestvikeną žinią, jog šiemet per 
gavėnią Eirikas, Ulavo sūnus, prieitų išpažinties, o per Velykas 
priimtų Komuniją: girdi, vaikui jau dešimta žiema, ir jam reikėję 
tai padaryti pernai. Tą rytą, kai tėvas išleido kelionėn, Eirikas 
pamiršo visus nerimus ir baimes, — kunigas norėjo palaikyti vai- 
kus savaitę prieš išpažintį, juos pamokyti. Pirmą kartą Eirikas tu- 
rėjo vienas joti į bažnytkaimį, tėvas jam davė nedidelį lengvą kar- 
dą, o už nugaros prie balno buvo maišas su dovanomis kunigui ir 
paviržiu jam pačiam... 

Grįžęs namo kitą dieną jis paklausė tėvą: 

— Tėti, o kas mano krikštamotė? 

— Tura, Steinfino duktė, tavo teta, jau mirusi. — pats Ulavas to 
tikrai nežinojo, bet jam rodėsi, kad kartą iš kažko buvo girdėjęs. 
Eirikas nieko daugiau nebeklausė. 

Atsiminimai, apie kuriuos negalvojo metų metais, vėl pradėjo 
telktis apie vaiką. Primirštos abejonės ir suglumimas vėl iškilo... 
Kiti vaikai kalbėjo apie krikštamotes ir krikštatėvius; pirmą dieną 
tėvas Halbjornas norėjo išgirsti, kiek jie namie pamokyti tikybos. 
Ulavas buvo išmokęs Eiriką Credo, Pater noster, „Sveika, Marija“ ir 

Gloria Patri, bet tas buvo seniai, o dabar jis niekada nesidomėjo, ar 
vaikas meldžiasi. Todėl Eirikas tų maldų gerai nemokėjo, o ką jos 
reiškia norvegiškai, bemaž visai užmiršo. Kone visi kiti vaikai mo- 
kėjo geriau, ir daugumą jų išmokė krikštamotės ir krikštatėviai... 

Eirikas prisiminė, kad gyvenant Siljuosene motina, kurią anuo- 
met turėjo, kartą, kai jie buvo prie bažnyčios, jam parodė storą 
išsipusčiusią moterį ir pasakė, jog tai esanti jo teta. Bet teta, pra- 
eidama pro šalį, į jį net nepažvelgė. Jis tikrai nežinojo, ar jinai 
buvo toji pati teta, pas kurią jie viešėjo, kai tėvas jį pasiėmė iš 
Siljuoseno. Šiaip ar taip, jis niekada nebuvo girdėjęs, kad jinai — 
jo krikštamotė. Pirmą kartą vaikas nusistebėjo, kodėl mažas bū- 
damas gyveno Siljuosene... Jis žinojo, jog kurie ne kurie vaikai irgi 
augo toli nuo tėvų, bet jie visada gyveno pas gimines, vienišus 
arba senus žmones. Sakysim, maža mergytė Ingejerda, tokia gra- 
žutė, susijuosusi sidabriniu diržu kaip suaugusi mergina, tik jo 
plokštelės buvo labai mažos, ir mokanti visas atgailos psalmes be- 
veik be jokios klaidos, gyveno pas krikštamotę ir rikiavo, kaip no- 
rėjo, bevaikius žmones, gaudama iš jų visa, ko tiktai prašė. O Sil- 
juosene jie gyveno skurdžiai ir ankštai, Halveiga ir Turgalas turėjo 
krūvą kitų vaikų, ir jis vėliau niekada nebuvo girdėjęs, kad tėvai 
minėtų tuos žmones; tikriausiai šie jiems buvo visai ne giminės. 

Dabar jis jau gerai žinojo, ką reiškia „krūminaitis“, „benkar- 
tas“ ir „kekšė“ Atmintyje be galo aiškiai iškilo mamos apsilan- 
kymas, jį anuomet taip išgąsdinęs, toks mįslingas... Iškilo žo- 
džiai, kuriuos girdėjo ją murmant labiau sau pačiai, kai negalėjo 
nuslėpti ašarų, prisiminė mamą anksčiau nešiojus raktus, ku- 
riuos paskui Turhilda prisikabino prie diržo dar prieš šeiminin- 
kei atgulant į patalą... O dabar, kai jo mama guli pakirsta ligos, 
sustingusi, negalėdama nieko veikti, tėtis jos vieton pasiėmė Tur- 
hildą, ir ši netrukus turės vaiką, ir Eirikas suprato, jog tai jo 
tėčio vaikas. Bet jeigu jo tėtis yra vedęs, tai čia didelė nuodėmė, 
kurios nedrįstų daryti joks vyras... Bet tada jo mama gal tebuvo 
tiktai tėčio kekšė... 

Bet tada, bet tada!.. Kad turtingas ūkininkas išsiųsdavo savo 


sugyventinę su vaikais mažon sodybėlėn kur nors toliau nuo na- 

mų, O pats susirasdavo kitą ar vesdavo — taip ne sykį apylinkėje 
nutikdavo, Eirikas apie tai buvo girdėjęs... 

Baimė taip suspaudė vaiko širdį, jog jis nei nusėdėdavo vietoje, 
nei nurimdavo. Tėtis ims ir išsiųs juos, jeigu tik panorės... Jie jam 
jau neberūpės. Jau seniai tėtis jo niekur drauge nebesiveda, nieko 
nebemoko, su juo mažai bešneka. Net į Sesiliją nebekreipia dė- 
mesio... Mama guli, ją visą laiką reikia slaugyti, pati ničnieko ne- 
gali veikti... O jeigu dabar tėtis ims ir išgins juos visus tris iš Hest- 
vikeno ir jų vieton pasiims Turhildą su vaiku. 

Jis visą laiką pastebėjo mamą nepakenčiant Turhildos, tik apie 
tai negalvojo. Dabar suprato... Ir vaiko širdyje gimė neapykanta, 
kurios niekada nebuvo patyręs. Jis ėmė baisiai neapkęsti Turhil- 
dos, Bjorno dukters, — vos tiktai apie ją pagalvodavo, nublykšda- 
vo skruostai, rankos susigniauždavo į kumščius. Kartą jis sumanė 
naktį nuslinkti į Rundmyrą ir ją užmušti, ją, norinčią išvyti iš na- 
mų vargšę ligotą jo mamą su jais visais, sumanė suvaryti peilį į 
piktą ir klastingą jos širdį... 

Bet tėtis, tėtis... Eirikas tartum laikė dvi strėles ir nežinojo, 
kurią įdėti į lanką. Ar jis turi neapkęsti ir tėčio, ar jį dar labiau 
mylėti nei pirma, kai gresia pavojus jį visiškai prarasti. Ulavas Ei- 
rikui visuomet buvo geriausias žmogus pasaulyje; jo nekantrybė, 
nekalbumas ir šaltis mažai telietė vaiką — nusipurtydavo juos nuo 
savęs, kaip jūros paukštis nusipurto vandenį, ir galvodavo tik apie 
tuos akimirksnius, kai tėvas būdavo kitoks. O labiausiai — apie tai, 
kai jie būdavo vienu du miške arba jūroje ir tėvas, visa žinantis, 
linkęs pagelbėti, sušildydavo ir apsaugodavo vaiką tyliu savu bū- 
du; ir šiaip Eirikas dažnai jausdavo, kad tėvas nori jam gero. Taip 
buvo ir tą sykį, kai tėvas jam turėjo nupjauti užnuodytą pirštą ir 
pridėjo įkaitintą geležį prie savo kūno, kad parodytų sūnui nieko 
nebijąs... Tas poelgis taip švietė vaikui prieš akis lyg nepaprastas 
žygdarbis, jog jis aiškiai neprisiminė, kaip viskas buvo, jau vien 
mintis apie tai jį akino. 

Netekti tėčio... Vos tik apie tai pagalvodavo, Eirikas iš skausmo 
jusdavo ir karštį, ir šaltį. Jis svajojo ką nors padaryti — kokį drąsų 
žygdarbį, kuris jį išgarsins. Jis galvojo apie daug ką, bet nežinojo, ką 

pasirinkti. Kai pamatys, kokį turi sūnų, tėtis supras išauklėjęs šio to 
vertą vaikiną, o kai užkariaus tėčio širdį, Eirikas pareikalaus iš jo 
gero gyvenimo seseriai ir sau ir neišsiųsti iš namų mamos, nors ir 
kaip sunkiai ji sirgtų, nors ir kokia bejėgė būtų, nors ir kaip jį var- 
gintų... O Turhildą jis lieps išvyti taip toli, kad niekuomet neberei- 
kėtų bijoti, jog jinai čia ateis su savo vaiku ir užims jų vietą. 

Nors niekada jis taip nemylėjo tėvo kaip dabar, vis dėlto ramy- 
bė ir pasitikėjimas juo dingo, ir Eirikas pastebėjo, kad tėvas jo 
visai nemyli, nors jau nebara ir mažai tekreipia į jį dėmesį... 

Dabar Ulavas beveik negalvodavo apie Eiriką, tik pajuto šiokį 
tokį palengvėjimą, pastebėjęs vaiką pasidarius ramesnį nei pirma 
ir mažiau painiojantis po kojomis... 

Eirikas jokiam žmogui nė žodeliu neužsiminė apie mintis, ku- 


rios jį buvo apnikusios ir su kuriomis galynėjosi. 


Pagaliau vieną pavasario dieną, kai šeimynykščiai papusryčiavę 
išėjo, Ulavas, likęs sėdėti, prabilo. 

— Galbūt girdėjai — Turhilda turi sūnų... — Jis kalbėjo tyliai, ir 
jo balsas buvo tartum apsitraukęs rūdimis. 

— Girdėjau... — Per jėgą ji taip smarkiai atvertė galvą, jog vyrą, 
kuris sėdėjo atsilošęs šeimininko vietoje, matė lyg pro rūką. Jo 
veidas buvo nubalęs, išpiltas raudonomis dėmėmis, akys užtinu- 
sios ir paraudusios. Suprato jį verkus... 

Per visus tuos metus ji niekada nebuvo mačiusi jo verkiant, net 
kada pasimirė Audunas ar kada ji gavo paskutinį patarnavimą, tą 
kartą, kai moterys manė ją visai nukraujuosiant... Vieną vienintelį 
kartą tematė Ulavą verkiant... 

— O koks jisai... — sušnibždėjo Inguna. — Turhildos kūdikis?.. 

— Žmonės kalba, jog gražus ir sveikas. 

— Ar tu nesi... matęs... savo sūnaus? 

Ulavas papurtė galvą. 

— Nesu matęs Turhildos nuo to laiko, kai ji išsikraustė iš mūsų. 

— Bet tu tikriausiai nori jį pamatyti ? 

— Aš negaliu padaryti daugiau, nei esu padaręs... jai. Vaiko da- 


lios pagerinti negalėsiu. Ir todėl... 

Ulavas pakilo ir žengė asla ketindamas išeiti. Inguna jį sulaikė. 

— Kokį vardą jinai jam davė? 

— Bjornas. 

Inguna pamatė, kad jį vėl smaugia ašaros. 

— Čia tavo senelio iš motinos pusės vardas. 

— Vargu ar ji apie tai pagalvojo. Juk tu žinai, jos tėvas buvo 
vardu... 

Ulavas tarsi ketino lenktis prie žmonos, bet staiga apsigręžė ir 
skubiai išėjo. 

Jinai jo nematė ligi pat vakarienės. Iš Liv sužinojo, kad rytą jis 
nuėjęs tiesiai kalvėn ir niekas sodyboje neregėjęs šeimininko kiaurą 
dieną... Jis taip atrodė, lyg kone visą tą laiką būtų verkęs... 

Ir štai atėjo naktis. Ulavas su Inguna troboje vėl liko vienu du 
ir dar Eirikas, miegantis tėvo lovoje. Vyras slaugė ligonę kaip ir 
visas kitas naktis. Keletą sykių žmona pastebėjo, kad jis buvo be- 
pravirkstąs. Ir ji nedrįso pasakyti nė žodžio — juk jam ką tik gimė 
sūnus, bet jis niekada negalės parsivesti tikro vaiko ir pasodinti 
garbės vieton protėvių sodyboje... O kas laukia Eiriko, kai jos ne- 
bebus?.. 

Inguna nujautė, kad Ulavas toks susikrimtęs ne tik dėl savo 
sūnaus. 

Vyras per daug negalvojo apie vaiką. Jis verkė labiausiai gailė- 
damas pats savęs — jam rodėsi, kad paskutiniai jo garbės ir išdidu- 
mo likučiai guli sutrypti prie kojų. 


Ulavui, Auduno sūnui, tik po Šventojo Ulavo pavyko sutvarky- 
ti trobesius Aukene, kad Turhilda, Bjorno duktė, galėtų ten per- 
sikraustyti su visu savo ūkiu. Jo bernai turėjo perkelti ją ir jos gerą 
per fiordą. Tą dieną, kai jai reikėjo kraustytis, Ulavas išskubėjo į 
pietus, į Saltvikeną. 

Inguna gulėjo ir klausėsi, ji liepė atidaryti abejas duris į kiemą. 
Girdėjo einant nešulinius arklius, kaukšint jų kanopas į akmenis. 
Girdėjo skambant karvių varpelius ir stuksenant mažas nageles — 
vaikai, Ranveigas ir Korė, bėgo greta ir ginė nedidelę avių ir ožkų 
bandą, neleisdami jai pakrikti. 


DVIDEŠIMTO AMŽIAUS AUKSO FONDAS 633 


Liv stovėjo prie laukujų durų ir iškėlusi nosį uodė orą. 

— Turhilda suka taku palei užutėkį, — šaukė tarnaitė vis labiau 
įsismagindama. — Vis dėlto nedrįso nešti savo benkarto čia pro 
namus. 

— Nutilk, Liv, — sušnibždėjo Inguna dusdama, — lėk žemyn pas 
ją... paprašyk... paklausk, gal ji norėtų... pasakyk, kad aš labai no- 
riu pamatyti jos vaiką... 

Netrukus trobon įlėkė Eirikas. Liesas, tamsaus gymio jo veidas 
degte degė, rusvos akys svaidė pykčio kibirkštis. 

— Mama! Ji kopia čionai! Ar ją nuvyti?.. Tai bjauriai velnio kiaulei 
aš neleisiu tempti į mūsų namus savo išperos!.. 

— Eirikai, Eirikai! - sukliko motina ir ištiesė į jį laibą, geltoną it 
vaškas ranką. — Dėl Dievo malonės, nesakyk tokių šlykščių žo- 
džių... Nuodėmė tyčiotis iš tos vargšės ir ją pravardžiuoti... 

Berniukas labai paaugo ir ištįso, buvo lieknas it nendrė, smul- 
kių kaulų. Jis piktai krestelėjo juodą garbanotą galvą. 

— Aš pati pasiunčiau žmogų jos pašaukti, — sušnibždėjo In- 
guna. 

Berniukas suraukė antakius, apsisuko ant užkulnių, pasitraukė 
ir klestelėjo ant lovos, stovinčios prie šiaurinės sienos; piktai, nie- 
kinamai šypsodamas žiūrėjo į Turhildą, kai ši įžengė vidun. 

Mergina įėjo nuleidusi galvą, plaukus ji buvo paslėpusi po šiurkš- 
čia standžiai aprišta pakuline skara, bet nugarą laikė taip pat tie- 
siai. Glėbyje ji turėjo nešulį, suvyniotą į baltai raudonai dryžuotą 
apklotėlį. Buvo įstabu, kad, artindamasi prie Ulavo žmonos nuo- 
lanki ir nusiminusi, ji, kaip ir seniau, buvo tokia pat ori ir rami. 

Moterys pasisveikino, ir Inguna pasakė, kad Turhildai pasitai- 
kė gražus oras keltis per užutėkį. Turhilda pritarė. 

— Aš baisiai panorau pamatyti tavo berniuką, — droviai sušnibž- 
dėjo Inguna. — Būk gera, leisk man jį pažiūrėti... Paguldyk jį čia, 
prie manęs, — juk žinai, kad aš negaliu pasikelti, — tarė ji, kai 
Turhilda atkišo jai nešulį. Tada mergina padėjo vaiką šeimininkei 
ant lovos. 

Virpančiomis rankomis atskleidė Inguna apklotėlį, į kurį buvo 


susuptas kūdikis. Berniukas nemiegojo, žiūrėjo įsmeigęs priešais 

dideles mėlynas akis; vos pastebima šypsenėlė, tarsi atspindys švie- 
sos, kurią tematė jis vienas, slystelėjo bedante, pienu kvepiančia 
burnyte. Iš po kepurėlės krašto kyšojo šviesūs garbanoti pūkeliai. 

— Jis didelis... pagal amžių... — tarė Inguna, — juk jam tik kokie 
trys mėnesiai? 

— Po Šventojo Lauryno bus trys. 

— Na, ir gražus. Panašus į mano Sesiliją, ar ne? 

Turhilda stovėjo tylėdama ir žiūrėjo į savo kūdikį. Ukvaizdė lyg 
ir nedaug tepasikeitusi, ir vis dėlto atrodė kažkaip pajaunėjusi ir 
pagražėjusi. Ne tik dėl to, kad pasidarė lieknesnė; juk visada buvo 
plačiapetė ir aukštakrūtė, krūtinę turėjo plačią ir tiesią nelyginant 
vyro. O dabar pilnos, standžios krūtys, regis, ims ir suplėšys suk- 
nelę, todėl iš pažiūros jos liemuo ir atrodė laibesnis. Ir ne vien 
tai — pilkšvai blyškus, griežtų bruožų jos veidas buvo lyg sušvel- 
nėjęs ir pajaunėjęs... 

— Neatrodo, kad tas mažiulis badautų, — tarė Inguna. 

— Ne, ačiū Dievui, — atsakė Turhilda tyliai, — jis nežino, kas yra 
badas, ir Jam padedant, manau, nesužinos, kol aš būsiu gyva. 

— Ulavas tikriausiai pasirūpins, kad vaikui niekuomet nieko ne- 
stigtų, nors tu ir gyvensi toli nuo jo, — vos girdimai pasakė Inguna. 

— Esu tikra, kad jis pasirūpins. 

Turhilda susupo kūdikį ir paėmė jį ant rankų. Inguna atsisvei- 
kindama padavė Turhildai ranką, o ši žemai nusilenkusi ją pabu- 
čiavo. 

Čia Inguna nesusilaikė, ir jai savaime išsprūdo: 

— Vis dėlto pagaliau gavai, ko taip seniai troškai, Turhilda? 

Turhilda nusiminusi tyliai atsakė: 

— Pasakysiu tau, Inguna, — taip, kaip tikiu Jėzaus Kristaus ir 
Panelės Švenčiausiosios malone sau ir savo vaikeliui, — aš nema- 
nau, šeimininke, jog norėjau tave kada apgauti, o jis, tavo vyras, 
išvis to nenorėjo, bet taip jau susiklostė, ir tiek. 

Inguna susierzinusi atsakė: 

— O vis dėlto aš mačiau jau seniai, kai dar buvau sveika, ką tu 
manai apie Ulavą, — tu jį labiau mylėjai negu visus kitus žmones, 


ir tas truko ilgiau nei trejus ar ketverius metus... 

— Taip, vos tik pamačiusi pirmą kartą, aš jį pamilau labiau už 
visus kitus. 

Ji tyliai atsisveikino ir išėjo. 

Eirikas pašoko, spjovė išeinančiai moteriai įkandin ir nusikei- 
kė... Motina persigandusi jį tyliai sudraudė: 

— Eirikai, sūneli, nedaryk tokios nuodėmės... Niekuomet ne- 
sakyk tokių bjaurių žodžių apie jokios motinos vaiką, — prašė ji ir 
pravirko, paskui norėjo prisitraukti berniuką prie savęs, bet šis 
ištrūko ir išlėkė pro duris. 

XV 


I. vis dėlto pabaiga Ulavą užklupo netikėtai. 

Žiema po Turhildą, Bjorno dukterį, ištikusios bėdos praslinko 
kaip ir dvi ankstesnės. Visi stebėjosi, kad Ingunos, Steinfino duk- 
ters, gyvybė dar teberusena — jau ilgiau nei dvejus metus ji nega- 
lėjo valgyti sauso maisto. Dabar jai atsirado pragulos ir, nepaisant 
Ulavo pastangų, jos vis didėjo. Jinai pati visų jų nejautė, o tik tas, 
kur buvo žemiau menčių, jos kartais degdavo it ugnis. Dabar ji 
visą laiką turėjo gulėti ant drobinės palos, ir nors Ulavas storai 
ištepdavo riebalais tas vietas, kur buvo nusmukusi oda, drobė daž- 
nai prilipdavo prie žaizdų, ir tada sunku būdavo žiūrėti į jos kan- 
čias. Tačiau dejavo ji be galo retai. 

Kartą rytą Ulavas pernešė ją savo lovon ir, kol Liv klojo švarius 
kailius ir palas jos guolyje, paguldęs žmoną ant šono, gydė nugarą. 
Jisai buvo lyg apstulbęs iš nuovargio, pykino nuo troboje tvyran- 
čio dvoko; staiga jis pasilenkė prie žmonos ir atsargiai palietė lū- 
pomis atvirą šlapiuojančią žaizdą ant liesos jos mentės, prisimi- 
nęs, ką kažkada buvo girdėjęs apie šventuosius vyrus, bučiavusius 
raupsuotųjų žaizdas prieš jas perrišdami. Bet čia viskas susiklostė 
atvirkščiai — raupsuotasis buvo jis, nors atrodė sveikas ir nežaiz- 
dotas, o ji, tiek metų nuolankiai, be dejonių ištvėrusi visus tuos 
kentėjimus, turėjo būti švarut švarutėlė... 

Dabar jis jos ničniekuo nebekaltino. 

Inguna nujautė, koks smūgis Ulavui yra atskyrimas nuo bažny- 


čios. Ir vieną naktį, kai vyras, kiaurą dieną pasninkavęs, misdamas 

tik duona ir vandeniu, buvo visai išsekęs ir budėdamas vos laikėsi 
ant kojų, jinai prisitraukė jį ir sušnibždėjo: 

— Nenoriu skųstis, Ulavai, bet vis dėlto kodėl aš nemiriau, kai 
Sesilija atėjo į pasaulį. Tada nebūtum nusidėjęs su Turhilda... 

— Nekalbėk taip. 

Tačiau Ulavas negalėjo jai pasakyti, kad ne dėl to ištiko bėda. 
Juk jis pyko ant jos, viskam buvo abejingas ir nepatenkintas savi- 
mi, troško pasilsėti nuo visų tų sunkumų. Dabar jos jau nieku 
nebekaltino — ji nepasidarė išmaningesnė: juk bemaž trisdešimt 
metų jis žino, kad Inguna mažai ką išmano, o Viešpats jam pavedė 
pačiam viską išmanyti ir atsakyti už save ir už ją. Nedidelio proto 
ji, bet jam neapsakomai brangi. Jis nekaltino nieko kito, tiktai 
save. Mea culpa, mea culpa* | Ir ne kieno kito kaltė. 

Dabar ūkis Hestvikene nusmuko — ir žemdirbystė, ir žvejyba. 
Kai šeimininkas juo rūpintis nebegali... Jis turėjo slaugyti žmoną. 
Guodėsi mintim, kad labai ilgai šitaip nebus. Tačiau, šiaip ar taip, 
visą laiką galvojo: tiktai ne šiandien, tiktai ne rytoj, tiktai ne po- 
ryt... Pabaiga artėjo, bet iki jos dar liko truputis laiko... 


Velykos šiemet buvo ankstyvos, tad mugė Osle prasidėjo savai- 
tė po Šventojo Blažiejaus. Ulavui reikėjo važiuoti į miestą: jo pre- 
kės gulėjo pas Klausą Vyphartą — juodu su vokiečiu prekiavo lyg ir 
bendrai, tačiau jis žinojo, kad nuo to vyruko negalima nuleisti 
akių, ir paskutinius kartus lankydamasis nebenorėjo apsistoti pas 
Klausą — per daug brangiai kainavo. Lig šiolei jis teisinosi, kad 
norįs gyventi pas brolius dominikonus, nes nuo pat jaunystės drau- 
gavęs su to ordino vienuoliais. O šiemet jis negalėjo važiuoti į 
vienuolyną, nes jam buvo uždrausta vaikščioti į pamaldas. Šį kartą 
apsistojo Didžiojoje smuklėje. 

Paskutinę mugės dieną jis sėdėjo smuklės menėje, kramsnojo 
savo paviržį ir gėrė apyprastį jų alų, tik štai įėjo Ankis ir paklausė, 
ar nėra Ulavo, Hestvikeno ūkininko. 

— Aš čia. Ar kas nutiko namie, Arnketili, kad tu čionai atkeliavai ? 


* Mano kaltė, mano kaltė. (Lot.) 

— Tepadeda tau Dievas, šeimininke. Inguna jau merdi — ji gavo 
paskutinį patepimą, kai aš išvažiavau iš namų... 

Jai raižę vidurius, bet ne labiau negu paprastai, smarkiai kosė- 
jusi kelias naktis iš eilės. O kai šįryt visai nukeipusi, jie nesupratę, 
jog jau viskas, kol senis Turė neatėjęs priešpiečių. Jis iškart pama- 
tęs, kokie reikalai, tučtuojau išėjęs, pasibalnojęs arklį ir išjojęs 
kunigo. Tėvo Halbjorno vėl nebuvę namie, jo parapijiečiai ketiną 
pasiskųsti vyskupui, kai tik šis juos lankys, bet vienas iš tų basako- 
jų brolių buvęs klebonijoje ir pasisakęs esąs vikaras. Dar prieš 
pagelbėdamas merdinčiosios sielai, vienuolis liepęs šeimynykš- 
čiams pasiųsti pas šeimininką žmogų su bloga žinia, nors neaišku, 
ar jis spės atsisveikinti su žmona... 

Tą žiemą didelių speigų nebuvo, prieš salas fiordas stovėjo ne- 
užšalęs, ir Ulavas atplaukė į miestą valtimi. Bet kelias naktis pa- 
spaudė šaltis, paskui ėmė pūsti smarkus pietų vėjas, o dabar vėl 
šalo, Ankis tegalėjęs atsiirti tik iki Sigvaldasteinaro, o ten reikėję 
plaukti prie kranto ir pasiskolinti arklį. Visą fiordą jau dengiąs 
plonas ledas ir sunku esą pasakyti, kaip Ulavui kuo greičiau pa- 
siekti namus. Jis turėsiąs joti aplinkiniu keliu. Klausas tikriausiai 
gausiąs jam arklį. 

Aplink Ulavą, Auduno sūnų, ir jo tarną susirinko žmonių, jie 
stovėdami klausė ir davė patarimus. Priėjo ir keletas jaunų išsi- 
pusčiusių ginklanešių, vilkinčių spalvotais durtiniais ir apsiaus- 
tais; jie sėdėjo menėje kiek atokiau, juokėsi ir triukšmavo, gurkš- 
nodami vokišką alų ir žaisdami kauliukais. Vienas iš jų ėmė kal- 
binti Ulavą — tai buvo aukštas šviesaus gymio vaikinas šilkiniais 
geltonais plaukais, krintančiais ligi pat pečių pagal paskutinę už- 
sienio madą. Ulavas jį pažino iš matymo: tai vienas Skugo riterio 
sūnų, su juo drauge buvo brolis ir kiti vaikinai, tikriausiai kara- 
liaus dvaro pažai. 

— Kaip suprantu, tau reikia kuo greičiau pasiekti namus. Galiu 
paskolinti žirgą — turiu gerą greitą arklį, paliktą pas vienuolius 
prie miesto; ar nori su manim ten eiti? 

Ulavas prieštaravo — girdi, jis esąs per daug geras, bet vaikinas 


jau pasitraukė nuo jo, atsiskaitė su žaidimo draugais, baigė gerti 

alų, pasiėmė kardą ir berankovį apsiaustą. Ulavas pasakė Arnketi- 


liui, ką daryti su jo kroviniu, ir užsimetė ant pečių apsiaustą. 


Kai išėjo laukan, sniegas girgždėjo po jų kojomis. Oras viršum 
kalnynų buvo perregimas ir žalias, dangaus skliaute suspindo pir- 
mosios žvaigždės. 

— Naktį bus žvėriškai šalta, — prabilo Ulavo bendras; juodu ėjo 
skersgatviais į rytus Ožkos tilto link. 

Ulavas klausė bendrakeleivį kelio — jis visai nepažino vietų į 
rytus nuo miesto iki Skeidis parapijos, nes niekada nebuvo kelia- 
vęs į Oslą sausumos keliu. Vaikinas atsakė, kad jis galįs joti per 
visą Botno fiordą — ledas ten esąs tvirtas, nors, tiesa, ne visur. 

— Bet aš galiu joti kelio galą drauge su tavim. 

Ulavas jam atsakė, kad to jau per daug, pats rasiąs kelią, tačiau 
jo bendras — jis buvo vardu Lavransas, Bjorgulfo sūnus, — labai 
skubėjo. 

— Mano arklys stovi Steinbjornsgordene, palauk manęs prie 
bažnyčios, tučtuojau grįšiu... — Jis apsigręžė ir nudrožė į miestą. 

Pranciškonų bažnyčia dar nebuvo pašventinta, vienuoliai laikė 
mišias vienam savo sodybos name, bet Ulavas buvo girdėjęs, kad jie 
jau uždengę stogą ir dabar gavėnios metu vakarais čia sakomi pa- 
mokslai. Pirmi jo atskyrimo nuo bažnyčios metai baigėsi per Vely- 
kas, tačiau į trobesį, dar netapusį Dievo namais, jis gali ramiai įžengti. 

Vis dėlto keistai pasijuto, kai perėjęs tiltą žingsniavo taku, iš- 
mintu per lauką, kur žvilgantis sniegas artėjančios nakties prie- 
blandoje pilkai švitėjo, o takas vedė į bažnyčią, kurios frontonas 
juodavo gaubiamas mėlynos žvaigždėmis nusėtos tamsos... 

Viduj buvo šalčiau nei lauke... Iš įpročio jis atsiklaupė, pamir- 
šęs, kad Švenčiausiasis Sakramentas į šį trobesį dar neįneštas. Aukš- 
tesniame tamsios navos gale jo akis patraukė daugybės mažų žva- 
kių liepsnelių šviesa — jos degė prie didelio kryžiaus su Nukry- 
žiuotuoju, stovinčio prie pat balkšvai pilkos akmeninės sienos, o 
aplinkui, po presbiterijos skliautais, žiojėjo juoda tuštuma. 

Kiek tolėliau, navos priekyje, šalia stovo švietė vieniša žvakė; prie 


knygos stovėjo vienuolis skurdžiu pilkai rudu savo ordino apdaru ir 

skaitė. Jis stovėjo ant apverstos įrankių dėžės, o aplink jį buvo susi- 
rinkę gal dvidešimt vyrų ir moterų, apsitūlojusių žieminiais drabu- 
žiais, — vieni stovėjo, kiti sėdėjo ant atsineštų kulbių ir apverstų 
rėčkų; žvakių šviesoje žmonėms iš burnos virto balti garai. 

Nebaigta statyti bažnyčia ir jos tuštuma jį jaudino, regis, kaž- 
kokia ranka laikė suspaudusi baimės kupiną jo širdį. Langų kiau- 
rymės aukštai sienose buvo užkaltos lentomis; navos žemesniame 
gale tebestovėjo mūrininkų pastoliai, o kai akys apsiprato su tam- 
sa, jis įžiūrėjo dėžes, rėčką su kalkėmis, lentų ir rąstų nuopjovas. 
Bet visų nykiausia buvo žiojinti neįžvelgiama presbiterijos tamsa, 
o viršum viso šito tarsi nebaigto kurti, sujaukto pasaulio vaizdo 
buvo iškilęs didžiulis Nukryžiuotasis, prie kurio kojų mirgėjo žva- 
kių liepsnelių vainikas. 

Šis nebuvo panašus į Nukryžiuotuosius, jo matytus anksčiau, — 
artindamasis žingsnis po žingsnio, vis labiau įsižiūrėdamas į Kris- 
taus atvaizdą, jis pajuto didėjant neapsakomą baimę ir skausmą; 
regis, čia buvo ne atvaizdas, o gyvas Dievas, kenčiantis priešmirti- 
nes kančias, visas kruvinas, lyg kiekviena žaizda, žmonių padaryta 
vienų kitiems, būtų žeidusi ir jo kūną. Jis buvo sulinkęs per juos- 
menį, tarsi raitydamasis kančiose, galva nusvirusi ant krūtinės, 
nuo erškėčių vainiko per užmerktas akis į burną, pražiotą atsi- 
dūstant, tekėjo kraujas. 

Po Nukryžiuotuoju stovėjo Marija ir Jonas Evangelistas. Moti- 
na, laikydama sudėtas liesas rankas ant krūtinės, žiūrėjo aukštyn, 
žiūrėjo taip sopulingai, lyg būtų kėlusi prie Sūnaus visų giminių ir 
visų amžių kančias, prašydama pagelbėti. Šventasis Jonas žvelgė į 
žemę, jo veidas buvo skausmingai susimąstęs dėl šios paslapties. 

Vienuolis skaitė; tuos žodžius Ulavas prisiminė nuo vaikystės: 
O vos omnes, gui transitis per viam, attendite, et videte, si est dolor sicut 
dolor meus* 

Vienuolis padėjo į šalį knygą ir ėmė kalbėti, bet Ulavas negir- 
dėjo nė žodžio, tik žiūrėjo į atvaizdą ant kryžiaus:...et videte, si est 


dolor sicut dolor meus... 


*Ojjūs visi, kurie praeinate keliu pro šalį, pažvelkite ir išvyskite, ar yra toks 


skausmas kaip mano skausmas. — Lot. (Raudų knyga 1, 12.) 

Inguna guli namie merdėdama, o gal jau ir mirusi. Jis ir tuo vis 
dar negalėjo patikėti, bet žinojo, kad ir šis jo skausmas yra kaip 
kraujuojanti žaizda aname nukryžiuotame kūne. Kiekviena jo nuo- 
dėmė, kiekvienas blogis, padarytas sau ir kitiems, yra rimbo smū- 
gis Viešpačiui. Dabar čia stovėdamas ir jusdamas, kaip gyslomis 
lėtai teka juodas nuo skausmo kraujas, jis suprato, kad nuodėmių 
ir skausmo sklidinas jo gyvenimas taip pat yra lašas Viešpaties 
taurėn, išgerton Getsemanės sode. Ir kiti žodžiai, kuriuos buvo 
išmokęs vaikystėje, tik seniau manė juos esant įsakymu, dabar 
skambėjo ausyse kaip malda, tariama kenčiančio draugo lūpų: Va- 
de, et amplius jam noli peccare...* 

Rodėsi, tartum jo akys prarado regėjimo galią, visas kraujas su- 
plūdo į širdį, o kūnas atšalo lyg numirėlio. Visa ta aplinka priminė 
jo paties vidų: siela buvo nelyginant šis namas, skirtas bažnyčiai, 
tačiau tuščias, be Dievo; tamsa ir netvarka viešpatauja jame, bet 
keletas degančių ir šilumą skleidžiančių šviesos kibirkštėlių telkiasi 
aplink atvaizdą neįsileidžiamo šventovėn Išganytojo Jėzaus Kristaus, 
nukryžiuoto, palinkusio po sunkia našta, kenčiančio nuo jo nuodė- 
mių ir nevilties. Vade, et amplius jam noli peccare... 

Mano Viešpatie ir mano Dieve! Mano Viešpatie, aš ateinu... aš 
ateinu, nes myliu Tave... Aš myliu Tave, ir aš tai suprantu: Tibi soli 
peccavi, et malum coram te feci... — „Tik Tau vienam nusidėjau, tik 
Tau dariau pikta...“ Jis buvo taręs tuos žodžius tūkstančius kartų, 
bet tik dabar pirmą sykį suprato, kad tai yra tiesa, surinkusi visas 
tiesas lyg į vieną taurę... 

— Mano Dievas ir mano viskas!.. 

Čia kažkas palietė jo petį, jis krūptelėjo — tai buvo Lavransas, 
Bjorgulfo sūnus: arkliai jau stovėjo kieme. Girdi, esą galima išeiti 
trumpesniu keliu — vaikinas pirma jo nuėjo per bažnyčią presbi- 
terijos link. Dabar Ulavo akys buvo apsipratusios su tamsa, jis 
galėjo įžiūrėti altorių — pliką akmenį, dar nepašventintą ir nepa- 
puoštą, šaltą ir negyvą širdį. Pietinėje presbiterijos pusėje buvo 


mažos durelės. 


*Eik ir daugiau nebenusidėk. — Lor. (Jn 8, 11.) 

— Atsargiai — laiptai dar neišmūryti... — Lavransas nušoko į snie- 
gą. Lauke stovėjo du vienuoliai. Vienas laikė arklius, o kitas turėjo 
žiburį. Lavransas turbūt jiems pasakė, koks reikalas, nes vienas iš 
jų prisiartino prie Ulavo — jis buvo lankęsis pas tėvą Halbjorną, c 
kartą — net užsukęs į Hestvikeną. Ulavas pažino vienuolio veidą, 
tik neprisiminė vardo. 

— ...kantriai ir romiai ištvėrė viską tavo žmona... Taigi... o Čia yra 


brolis Stefanas... Dar šįvakar mes čionai ją minėsime maldose... 


Šaltas šiaurės vėjas pūtė jiems į nugaras; jojant ledu ilgi jo ruo- 
žai plytėjo lygūs tarsi plienas, vėjui nupūtus negausų, ką tik iškri- 
tusį sniegą. Mėnuo turėjo patekėti tik paryčiais; naktis buvo tam- 
si ir žvaigždėta. 

— Turim joti aukštyn į Skugą, — tarė Ulavo keliavedys, — ir pa- 
siimti kailinukus. 


Ulavas matė, jog tai didelė sodyba, — tamsoje dunksojo daugy- 
bė nemažų trobesių. Jaunasis Lavransas, nepaisydamas sunkių, 
dukslių drabužių, lengvai nušoko nuo arklio, truputį pasirąžė ir 
ištiesino ilgą, stangrų kūną, tada nužingsniavo prie vienos trobos 
ir atidarė duris. Paskui jis sustojo greta savo arklio, maloniai jį 
kalbino ir glostė, netrukus išėjo žmogus su žiburiu, jo atšvaitai 
tarsi pleveno po sniegą. 

— Nusėsk nuo arklio, Ulavai, eime vidun... — Jis paėmė iš tarno 
sakingą balaną ir nuėjo per kiemą, rodydamas kelią. — Mes gyve- 
nam ten, kur įsikūrėm po vestuvių; pamotė ir Osnundas, mano 
brolis, būna didžiojoje troboje kaip tėvo laikais... — Turbūt jam 
atrodė, kad visi žmonės privalo žinoti apie žymius Skugo šeimi- 
ninkus. 

— Ar tavo tėvas miręs? — paklausė Ulavas, norėdamas šį tą pa- 
sakyti. 

— Taip, jau pusantrų metų... 

— Tu esi per jaunas šeimininkauti tokioj didelėj sodyboj. 

— Ar aš? Ne toks aš ir jaunas — jau dvidešimt trijų žiemų sulau- 


kiau... — Jis atidarė vienas duris. Atrodė, čia, Skuge, neįprasta už- 

sklęsti durų. Per priemenę jie pateko į nedidelį kambarį, šiltą ir 
jaukų. Lavransas užžiebė storą lajinę žvakę, stovinčią prie lovos su 
užuolaida, numetė sakingą šipulį ugniakuran ir kažką pasakė atsi- 
sukęs į lovą. Paskui numetė už užuolaidos moteriškus drabužius. 

Netrukus pasirodė jauna lengvai apsirengusi moteris, užsime- 
tusi raudoną apsiaustą ant dukslių mėlynų marškinių; ji sukišo 
juodus kaip anglis plaukus po nuometu, kuriuo buvo apsigaubusi 
liesą, didelėmis akimis veidą. Kol grakšti, vikri jauna moteris plu- 
šėjo, vyras atsigulė lovon, pusiau pasislėpdamas už užuolaidos; iš 
ten atsklido vaiko balselis ir garsus jauno šeimininko juokas. 

— Liaukis, Hovardai, antraip tėčiui nosį nutrauksi... nagi pa- 
leisk... Gal nori sužinoti, ar nuo šalčio ji man nenukrito... — Pasi- 
slėpęs vaikas kone duso iš juoko. 

Šeimininkė atnešė iš kamaros valgių ir pasiūlė svečiui kaušą 
alaus su drimbančiom per kraštus putom. Ulavas padėkojo, bet 
papurtė galvą — nei valgyti, nei gerti dabar negalėjo, lyg būtų ne- 
gyvas. Lavransas nusikratė nuo savęs mažylį, su kuriuo juokėsi ir 
žaidė, atėjo prie jų ir valgė stovėdamas. 

— Duok man atsigerti vandens, Ragnfrida... Mudu su žmona 
esam pasižadėję per pasninką negerti nieko kito, tik vandenį, ne- 
bent su svečiais ar kelionės metu. — Jis meiliai pažvelgė į putojan- 
čio alaus kaušą. Kreivai šypsodamas Ulavas paėmė vaišes, nugėrė 
gurkšnį ir padavė kaušą šeimininkui, ir šis išgėrė į svečio sveika- 
tą — vaikinas visai nenorėjo, kad išgaruotų apsvaigimas po pasi- 
linksminimo Osle. Jis gerokai prablaivėjo jodamas namo ir dabar 
stengėsi kaip reikiant atsigriebti. 

Vienintelis išgertas gurkšnis Ulavą tarsi pažadino iš ekstazės. 
Dingo nuostabus pojūtis, kad visa, ką jis regi ir jaučia, tėra vien 
šešėliai, bet šiąnakt Viešpats paėmė jį iš kelio, kuriuo vaikščioja 
žmonės, ir pastatė prieš Savo veidą vienų vieną atkampioje vieto- 
je, nes Jis panorėjo, kad šis Jo kūrinys pagaliau praregėtų... Ir 
visus matomojo pasaulio garsus jisai girdėjo nelyginant Hestvike- 
no uolų papėdėje fiordo šneką, kurią juto savaime, pats nepaste- 
bėdamas... Atgarsiai pasiekė jį tarsi iš anapus uždaros menės, kur 


jis buvo vienas su Balsu, kuris maldavo ir dejavo mylintis ir liū- 

dintis: O vos omnes, gui transitis per viam, attendite, et videte, si est dolor 
sicut dolor meus!.. 

Bet štai uždaros menės durys atsivėrė. Balsas nutilo, o jis sėdė- 
jo visai nepažįstamų žmonių namuose, svetimoje vietoje vėlią naktį; 
jam reikia rasti kelią nežinomame krašte, kad pasiektų namus. O 
ten jo laukė mirtis ir pasirinkimo būtinybė, to pasirinkimo, kuris, 
kaip pats matė, kaskart darėsi vis sunkesnis, vilkinamas diena iš 
dienos, metai iš metų. Bet dabar privalo tai padaryti — jis suprato 
sėdėdamas čia sušalęs ir sugniužęs, prabudęs iš nuostabaus regė- 
jimo: po šio regėjimo ar to, kas ten buvo, jis toliau nebegali eiti 
kaip pusmiegis žmogus, vildamasis, kad Dievas vieną sykį ims ir 
nuspręs UŽ jį — privers pasirinkti. 

Daugybę kartų jis leidosi išvedamas iš kelio į šuntakius, kuriais 
pats nenorėjo eiti. Juk seniai pasitvirtino vyskupo Turfino žodžiai: 
tas, kurs trokšta daryti kaip panorėjęs, sulaukia dienos, kai pamato, 
jog darė tai, ko pats niekada nenorėjo. Jis suprato, kad toks noras — 
tai lyg aklai paleista strėlė. Bet jisai turėjo vidinę valią, kietą it kar- 
das. Jis tą nevaržomą valią gavo per krikštą, kaip didikas įteikia savo 
vyrui kardą, įšvęsdamas jį į riterius. Nors jis iššaudė savo visas strė- 
les, nors sulaužė ir pagadino savo ginklus, pasirinkimo teisė — eiti 
su Dievu arba jo atsisakyti — buvo nelyginant kardas, ir Viešpats 
niekada neišmuš jo iš rankos. Jeigu Ulavo, kaip krikščionio, tikėji- 
mas ir garbė dabar sutepti nelyginant riteriškas išdaviko kardas, Die- 
vas to kardo iš jo neatėmė; jisai turi jį nešiotis Viešpaties nedraugų 
būryje arba atsiklaupęs pats grąžinti jį Dievui, kurs vis dar pasiruo- 
šęs priglausti visus prie krūtinės, pasveikinti taikingu bučiniu ir grą- 
žinti jam kardą, nuvalytą ir palaimintą. 

Ulavas be galo troško likti vienas su tom mintimis, nors nepa- 
miršo, jog jaunasis Lavransas visa širdimi nori jam padėti, ir žino- 
jo, kad bus sunku naktį parkeliauti namo be kito žmogaus pagal- 
bos. Bet jaunoji pora savo paslaugumu jį be paliovos slėgė ir jau- 
dino. Žmona atsiklaupusi norėjo jam pagelbėti nusiaut batus, 
surado storo milo autkojus ir didelius untus su šiaudiniais įklo- 
tais. Jos oda ir plaukai dvelkė šiluma ir sveikata; jis susigūžė viduje 


lyg gindamasis nuo to dvelksmo. Rodėsi, jaunoji motina alsuoja ir 

skleidžia aplink save visa, nuo ko jis per savo gyvenimą žingsnis po 
žingsnio vis tolo ir nuo ko, kaip šiąnakt pamatė, pasitraukė taip 
toli, tarsi būtų susisaistęs vienuolio įžadais. 

Šeimininkas atnešė visą glėbį kailinių drabužių, norėdamas rasti 
ką nors tinkamo svečiui. Ulavas kažkaip keistai nusiminė, kad ši- 
to vyro drabužiai jam per dideli, apsirengęs jis tiesiog skendo juo- 
se. Ulavas atrodė plačiapetis, o šeimininkas — lieknas, bet vis dėl- 
to buvo stambesnis, nei atrodė, ir kur kas aukštesnis. Ulavo savi- 
meilė buvo įžeista — skaudu, kad Lavransas, Bjorngulfo sūnus, už 
jį pranašesnis visu kuo — ir ūgiu, ir išvaizda, ir jėga: tas aukštas 
šviesaus gymio vaikinas, alsuojantis šiltu gimtųjų namų oru greta 
žmonos ir vaiko, yra turtingos riterio sodybos šeimininkas, pa- 
slaugus, geras ir viskuo patenkintas. Jo veidas pailgas, gražių, ryš- 
kių bruožų, o skruostai lygūs, apskriti lyg vaiko, gyvenimas dar 
nebuvo įrėžęs nė raukšlelės jaunoje skaisčioje jo odoje ir vargu ar 
kada nors įrėš — ko gero, jam skirta eiti savo keliu per pasaulį be 
jokių rūpesčių. 

Ulavas ėmė atsikalbinėti, kad ir pats rasiąs kelią miške į Skeidis 
parapiją, o Lavransui nesą ko net galvoti jot iš namų jo dėlei vėly- 
vą naktį, ir dar per tokį šaltį. Bet šeimininkas jį karštai tikino, kad 
jau seniai kaip reikiant nesnigę, miške esą praminta daugybė. ta- 
kų, jis gerai žinąs kelius į Gerdarudą ir galėsiąs jį greitai pasiekti. 
O joti naktį — apie tai neverta net kalbėti. 

Kieme tarnas laikė du naujus arklius, gražius ir nenustovinčius 
vietoje. Tas vaikinas buvo puikus raitelis ir turėjo kuo geriausius 
arklius. Ulavas slapčiom pyko ant savęs, kad sėdo į balną prilai- 
komas — kalti buvo didžiuliai jo batai... 


Bemaž visą laiką jie jojo per mišką, plonas sniego sluoksnelis 
smarkiai sušalo ir skersai išilgai buvo visas išraižytas senų vėžių, 
paliktų slidžių ir rogių pavažų, išmintas arklių kanopų; mėnesio 
patekant dar reikėjo laukti daugiau nei valandą. Ulavas suprato, 
kad jis vienas būtų ilgai klaidžiojęs, kol išsigavęs iš miško. 

Pagaliau jie išjojo iš nedidelio miškelio ir išvydo lygumoje Skeidis 
bažnyčią. Kaip tik patekėjo jau dylanti pilnatis, nedaug tepakilusi 

viršum žemo kalnyno šiaurės rytuose. Krintančioje iš šono blau- 
sioje šviesoje lyguma, rodės, ritosi šešėliai, nes sniegas buvo su- 
pustytas į pusnis, tarp kurių blizgavo apledėjusio sniego ruožai, — 
ir staiga Ulavas prisiminė naktį, kai bėgo į Švediją, daugiau nei 
prieš dvidešimt metų. Tikriausiai dylantis mėnuo jam tai ir pri- 
minė, jis prisiminė, jog ir anuomet laukė patekančio mėnesio ir 
naktį maždaug tuo pat laiku iškeliavo. 

Jis pasakė savo keliavedžiui nuo čia gerai žinąs kelius į pietus, 
padėkojo Lavransui už pagalbą ir prižadėjo pirma pasitaikiusia 
proga grąžinti arklį šiaurėn. 

— Taip, taip... tepadeda tau Dievas, ūkininke Ulavai, tegu tavo 
namuose būna geriau, nei tu viliesi... Lik sveikas! 

Ulavas stovėjo vietoje, kol kanopų kaukšėjimas nutilo naktyje. 
Paskui pasuko į kelią, einantį pietvakarių link. Čia buvo lygi vieta 
ir ilgi kelio ruožai gerai suplūkti, tad jis galėjo greitai joti. Sody- 
bos čia buvo ne per daug nutolusios viena nuo kitos... 

Mėnuo pakilo aukščiau ir užgesino mažesnes žvaigždeles, blyš- 
ki žalsva šviesa vis labiau plūdo į dangaus skliautą, užliejo baltus 
laukus ir nuo šerkšno papilkėjusį mišką; šešėliai susitraukė ir su- 
mažėjo... 

Ir štai mėnesio šviesos tvane užgiedojo gaidys: jam atsakė toli- 
mesnių sodybų gaidžiai, ir Ulavas įsitikino, kokia spengianti tyla 
tvyrojo tą naktį. Nei šuo sulojo kurioje sodyboje, nei sumykė gal- 
vijas, nei jo arklio kanopos kaukšėjo — jojo vienų vienas... 

Ir jis tartum vėl persikėlė į kitą pasaulį. Rodėsi, dingo visa gy- 
vastis ir visa šiluma — gulėjo sukaustytos šalčio ir miego lyg kregž- 
dės jūros dugne žiemos metą'“ Jis vienas jojo per mirties kara- 
lystę, ant kurios speigas ir mėnuo buvo užvožę milžinišką aidinčią 
taurę, o iš jos gilumos tolydžio skambėjo sielon Balsas: 

O vos omnes, gui transitis per viam, attendite, et videte, si est dolor 
sicut dolor meus! 

Nusilenk, nusilenk, prisiartink ir atiduok gyvastį į tas vinimis 
pervertas rankas, kaip nugalėtasis atiduoda savo kardą į pergalin- 
gas riterio nugalėtojo rankas. Pastaraisiais metais, sulaužęs ištiki- 


mybę žmonai, jis niekada nebenorėjo galvoti apie Dievo malonę, 

o dabar buvo negarbinga ir nevyriška jos žvalgytis. Lig šiolei jis 
bijojo žmonių teismo ir bėgo nuo jo. Dabar, kai nusikaltimas bu- 
vo toks senas, jog jis galbūt galėjo išvengti sunkios žmonių baus- 
mės už tai, ką padarė, nejau dabar ims melsti malonės? Jis nutarė, 
kad tas, kuris pasislėpė nuo žmonių teismo, turi būti toks doras, 
kad nemėgintų išsisukti nuo Dievo bausmės... 

Tačiau šią naktį, keliaudamas šviečiant žiemos mėnesiui, tar- 
tum žmogus, išplėštas iš laiko ir iš gyvenimo, stovėdamas ant am- 
žinybės kranto, jis suprato, kokie teisingi yra vaikystėje girdėti 
žodžiai: visų nuodėmių nuodėmė — suabejoti Dievo malone. Ne- 
leisti ietimi pervertai širdžiai tau dovanoti. Toje šaltoje akinan- 
čioje šviesoje jis įsivaizdavo pats taip kentėjęs, jeigu tik žmogaus 
širdis gali atspindėti Dievo širdį, kaip purvino kelio baloje atsi- 
spindi žvaigždė, sukrypusi, virpanti, po naktinio dangaus žvaigž- 
dėta bedugne. Jis prisiminė aną vakarą prieš daugelį metų, savo 
jaunystėje, kai atkeliavo į Bergą ir iš Arnvido lūpų išgirdo ją norė- 
jus nusiskandinti, kad išvengtų jo atleidimo ir jo meilės, jo karšto 
noro paimti ją ant rankų ir nunešti saugion vieton... 

Šiąnakt jis tarsi regėjo Arnvido veidą, draugas jam priminė: tu 
priėmei visa, ką galėjau tau duoti, tu likai ištikimas mūsų drau- 
gystei, todėl buvai geriausias mano draugas. Jis pagalvojo apie Tur- 
hildą — nesimatė su ja nuo tos dienos, kai ją turėjo išvyti iš savo 
sodybos, nes ji nešiojo po širdimi jo, vedusio vyro, kūdikį. Jis 
niekada nebuvo matęs savo sūnaus, negalėjo apsaugoti nuo gėdos 
nei berniuko, nei motinos. O Turhilda išėjo nepasakiusi jam jo- 
kio skaudaus žodžio, nesiskųsdama likimu. Jis nujautė, kad Tur- 
hilda jį taip karštai mylėjo, kaip pati suprato; tai buvo jos pasku- 
tinė paslauga jam — išeiti nesiskundžiant, ir tas buvo didžiausia jai 
paguoda bėdoje: kad dar gali padaryti jam gera... 

Net niekingiausiam nusidėjėliui didžiausia blogybė — kai nelai- 
mės ištiktas draugas nenori priimti jo pagalbos... Nors jis taip 
giliai nugrimzdo į nuodėmę, tiek daug kentėjo, Dievas jam leido 
ramiai mėgautis laime: Jis apdovanojo Inguną, ir nė karto, nieka- 
da jam nebuvo pasakyta, jog saikas pripildytas. Ir žodžiai, girdėti 
vaikystėje, vėl iškilo prieš jį spindėdami, ir jis visiškai perprato jų 

reikšmę: Ouia apud te propitatio est: et propter legem tuam sustinui te, 
Domine*. 

Svetimas arklys ilgainiui nuvargo ir stabtelėjo viename lauke, 
norėdamas atsipūsti. Dabar iškilusio į pačias dangaus tvirtovės 
aukštybes mėnesio šviesoje sklindantys nuo arklio garai atrodė it 
sidabrinis ūkas. Ir jis pats, ir arklys — abudu buvo apšarmoję... 
Ulavas atsitokėjo ir apsižvalgė aplinkui. Jam už nugaros, pamiškė- 
je, dunksojo nepažįstama sodyba; priešais jis išvydo baltą plynę, 
apriestą aukštais, žaižaruojančiais nuo šarmos meldais, šlamina- 
mais šalto vėjo, — kažkokį ežerą; ne, jis nežinojo, kur atsidūręs. 
Tikriausiai nuklydo gerokai į rytus, tolyn į sausumą. 


Mėnuo buvo žemai nusileidęs pietvakariuose ir atrodė blau- 
sesnis, dangus ėmė švisti ir melsvėti, o arčiau prie žemės pasidarė 
rausvai gelsvo atspalvio, kai Ulavas pagaliau išjojo iš miško ir išvy- 
do pažįstamas vietas — priešais buvo keletas nedidelių pietinės 
parapijos pusės sodybų. Artimiausias kelias į Hestvikeną ėjo per 
Arklio kalną. Sužvarbęs, sušalęs, mirtinai nusiplūkęs stovėjo Ula- 
vas rąžydamasis ir žiovaudamas; jis nusėdo nuo arklio, norėdamas 
užvesti vargšą pailsusį gyvulį į kalną. Tyliai paglostė svetimą arklį ir 
paplekšnojo jam snukį. Arklio gaurai buvo apšerkšniję ir apkibę 
sušalusiom putom. Išaušo rytas. 

Užkopęs į pačią viršūnę, jis valandėlę pastovėjo klausydama- 
sis — visom pajautom juto neįprastą tylą: fiordas nuščiuvo sukaus- 
tytas netikėto speigo. Kiek tik aprėpė akys, aukštai ir žemai buvo 
ledas, nelygus, pilkšvai baltas. Savaitės pradžioje pietų vėjas su- 
laužė ankstesnį ledą ir atplukdė lytis prie kranto; pastarosios nak- 
ties speigas viską vėl sukaustė į vientisą dangą. Skysta speigo ūka- 
na nelyginant garai užklojo pasaulį ir viską aptraukė pilkšvo šerkš- 
no gaurais; orą švelniai nurausvino miglose greit patekėsianti saulė. 


Kai žmonės kieme išgirdo kaukšint arklio kanopas, pro duris 
išėjo vienuolis jo pasitikti. 
— Garbė Dievui, kad grįžai laiku!.. 


*Tiktai Tu teiki atleidimą, ir Tavo įstatymo dėka aš laukiu Tavęs, Viešpatie. — 
Lot. (Psalmė „De profundis“.) 


DVIDEŠIMTO AMŽIAUS AUKSO FONDAS 649 


Štai jis stovi prie jos lovos. Ji guli sukryžiuotomis ant įdubusios 
krūtinės liesomis geltonomis rankomis ir atrodo tarsi lavonas, tik 
akių vyzdžiai vos vos juda po plonyčiais vokais. Lyg aštrus skaus- 
mas nusmelkė nuojauta, kad nebeilgai ji čia gulės. Trejus su vir- 
šum metų jis įeidavo šion trobon ir išeidavo, kol ji gulėjo paslika 
lovoje kentėdama, tepajudindama galvą ir rankas... Viešpatie Jė- 
zau Kristau, nejau jam taip labai svarbu — kad tik ji būtų gyva!.. 

O vienuolis vis kalbėjo ir kalbėjo, kaip būsią lengva, kad ji pa- 
galiau išsivaduos iš savo kančių, tiek prisikentėjusi pastaruoju lai- 
ku: nugara — viena gyva kraujuojanti žaizda! Esanti kantri ir ro- 
mi — taip, jis, brolis Stevnė, meldęsis suteikdamas jai paskutinį 
sakramentą: „Viešpatie, leisk mums visiems būti taip pasiruošu- 
siems sutikti mirtį, kai ateis mūsų valanda, kaip šeimininkė Ingu- 
na...“ Netrukus ji netekusi sąmonės ir taip gulinti jau dvidešimt 
valandų, ir tikriausiai nebeatsigausianti; atrodo, ir pasimirsianti 
be kančių... Tada vienuolis ėmė klausinėti Ulavą, kaip šis pasiekė 
namus, — jis kalbėjo nenutildamas... 

— Bet reikia pasirūpinti, kad šeimininkas šio to užkąstų. 

Tarnaitė atnešė alaus, duonos ir dubenį ką tik išvirtų, garuo- 
jančių sūdytų mėnulžuvių. Nuo gailaus šarmo kvapo, sklindančio 
iš dubens su žuvimis, Ulavą ėmė pykinti, ir jis atsisakė valgio, bet 
vienuolis meiliai uždėjo jam ant peties nešvarią apšalusią ranką ir 
privertė valgyti. Ulavas pastebėjo, kad šis brolis Stefanas jam at- 
grasus, — nuo jo apdaro smarkiai dvokė, veidas su ilga, smailia ir 
lyg be kaulų nosimi buvo panašus į lauko pelės snukutį... 

Sulig pirmu kąsniu Ulavui pasidarė bloga, skaudėjo ryjant, o į 
burną priplūdo seilių. Bet, nurijęs keletą kąsnių, pasijuto smar- 
kiai išalkęs... Valgydamas kažkaip savaime stebeilijo į Eiriką, kuris 
kažką meistravo sėdėdamas ant suolo. Vaikas, pastebėjęs tėvą žiū- 
rint, priėjo prie jo ir parodė, ką veikia; buvo taip įnikęs į darbą, 
jog pamiršo baimę: jis turėjo paslėpęs kevalų puseles dviejų vala- 
kinių riešutų, pernai tėvo parvežtų iš miesto, ir dabar sumanė, 
kaip jas pavartoti. Surinko vašką, nuvarvėjusį nuo žvakės, kuri de- 
gė prie motinos mirties patalo, ir pripildė kevalus: vienas bus Se- 


silijai, kitas — jam pačiam. Brolis Stefanas bemat ėmėsi vaikui 

padėti, nuplėšė vaško gurvuolį, nulašėjusį nuo žvakės, ir tarėsi su 
Eiriku, ką daryti, kad kevalai vėliau nesuskiltų. 

Kai pasisotino, Ulavą įveikė nuovargis. Jis sėdėjo atrėmęs pa- 
kaušį į sienojus, kraujas smarkiai tvinkčiojo kaklo gyslose, ūžčiojo 
ausyse, o akys merkėsi, kai jis mėgino sutelkti į ką nors žvilgsnį, 
švęstos žvakės liepsnelė prie mirštančiosios lovos jam dvejinosi. 
Kartkartėm akys užsimerkdavo, ir tada jį užplūsdavo vaizdai ir 
mintys nelyginant plaukiantis rūkas, o kai jis, mėgindamas susi- 
imti, ir vėl atsimerkdavo, viską bemat užmiršdavo. Pasijuto esąs 
atbukęs ir tuščias, o pastaroji naktis ir viskas, ką išgyveno, atrodė 
kaip tolimo sapno prisiminimas. 

Vėl atėjo tas nenuilstantis brolis Stevnė ir vėl ėmė lįsti jam į 
akis, kad gultų lovon prie šiaurinės sienos, žadėdamas prikelti, 
jeigu žmonos būklė pasikeistų. Ulavas atkakliai papurtė galvą ir 
tebesėdėjo... Taip praslinko laikas iki pietų... 

Jis čia miegojo, čia snaudė, tik štai pamatė, kad brolis Stefanas 
sukruto prie mirštančiosios. Atsiklaupęs viena ranka pakėlė kry- 
žių prieš Ingunos veidą, o kita skubiai pamojo Ulavui. 

Ulavas tučtuojau atsidūrė prie lovos. Inguna gulėjo plačiai atsi- 
merkusi, bet jis negalėjo suprasti, ar ji ką nors mato, — ar pažįsta 
kryžių kunigo rankoje, ar pažįsta jį patį, palinkusį viršum jos. Aki- 
mirksnį didžiulės juosvai mėlynos akys lyg ir atgijo, žvilgsnis tarsi 
kažko ieškojo. Ulavas palinko dar arčiau prie žmonos, vienuolis 
laikė kryžių prie pat jos veido, bet vos vos virpantis nerimas neiš- 
nyko... 

Tada vyras pasitraukė, paėmė Eirikui už rankos ir atvedė jį prie 
motinos lovos. Vienuolis pradėjo kalbėti litaniją už mirštančiąją. 

— Ar matai Eiriką, Inguna, — jisai čia! 

Jis apkabino vaiką už pečių ir priglaudė jį prie savęs. Eirikas jau 
siekė jam ligi peties; Ulavas ir dabar nesuprato, ar Inguna juodu 
pažįsta... 

Jis atsiklaupė nenuleisdamas rankos nuo vaiko peties. Eirikas 
ėmė patylom gailiai kūkčioti, kai, klūpodamas greta tėvo, drauge 


atsakinėjo litanijos žodžius. 

— Kyrie, eleison*. 

— Christe, eleison, — sukuždėjo vyras ir berniukas. 

— Kyrie, eleison. Sancta Maria... 

— Ora pro ea... — Juodu įdėmiai žvelgė į mirštančiąją. Vyras 
žiūrėjo jai į akis, ieškodamas kokio nors ženklo, kad jinai jį pa- 
Žįsta. Vaikas stebeilijo į motiną su baime ir nuostaba, o ašaros 
plūdo jo skruostais, ir jis šniurkščiojo atsakydamas ora pro ea... 
orate pro e... 

— Omnes sancti Discipuli Domini... 

— Orate pro ea. 

Inguna atsiduso tyliai ir gailiai. Ulavas dar žemiau palinko prie 
jos, bet išbalusios lūpos neištarė nė žodžio. Trejetas meldėsi už 
mirštančiąją. 

— Per nativitatem tuam... 

— Libera ei, Domine. 

— Per crucem et passionem tuam... 

— Libera ei, Domine. 

Ji vėl užmerkė akis, rankos nuslydo viena nuo kitos į šonus. 
Vienuolis vėl sudėjo jas kryžmai ant krūtinės melsdamasis: 

— Per adventum Spiritus sancti Paracliti.... 

— Libera ei, Domine. 

— Inguna, Inguna, nubusk bent akimirksnį, kad aš pamatyčiau, 
jog tu mane pažįsti. 

— Peccatores, — kalbėjo vienuolis, o tėvas su sūnum atsakė: 

— Te rogamus, audi nos. 

Ji dar alsavo, o akių vokai vos vos virpėjo. 


S Kyrie eleison.** 


* Žemiau pateikiamas šios eilutės ir tolesnio lotyniško teksto ištisinis verti- 
mas kaip originale. 

**Viešpatie, pasigailėk. Kristau, pasigailėk. Viešpatie, pasigailėk. Šventoji Ma- 
rija, melski už ją... melski už ją... melskite už ją... Visi šventieji Viešpaties 
mokiniai, melskite už ją... Savo gimimu gelbėk ją, Viešpatie. Savo kančia ir 
kryžium gelbėk ją, Viešpatie... Šventosios Dvasios Gaivintojos malone gel- 
bėk ją, Viešpatie... Mes, nusidėjėliai, meldžiam "Tave, išklausyk mus... Vieš- 


patie, pasigailėk. (Lot.) — Aut. 

Ulavas tebeklūpojo šalia lovos, priglaudęs Eiriką prie savęs, ir 
po to, kai jie baigė melstis. Širdyje jis maldavo: leisk jai bent aki- 
mirksniui atsigauti... kad galėtume atsisveikinti. Ir nors per tuos 
trejus metus kasnakt tartum abu drauge nusileisdavo mirusiųjų 
karalystėn, dabar jam rodėsi, jog nevalios išsiskirti su ja. Išsiskirti 
neatsisveikinus paskutinį kartą, prieš jai išeinant pro duris. 

Eirikas gulėjo ant lovos krašto ir graudžiai raudojo. 

Umiai mirštančioji sukrutino lūpas; Ulavui pasirodė, kad ji su- 
kuždėjo jo vardą. Jis skubiai pasilenkė prie jos. Ji murmėjo kažką 
nesuprantamo, paskui aiškiau: 

— ...neik laukan... pavojinga... ten, lauke... Ulavai... nedaryk to... 

Jis nesuprato, ką jinai sako, galbūt kalba pro miegus, o gal iš 
tikrųjų. Nesižinodamas ką darąs, jis apkabino Eiriką, pakilo pats 
ir pakėlė vaiką. 

— Neverk taip balsiai, — sušnibždėjo vesdamas berniuką prie 
suolo. 

Eirikas pažvelgė į jį nusiminęs, — vaiko veidas buvo pabrinkęs 
nuo ašarų. 

— Tėti, — sušnibždėjo, — tėti, ar tu neišsiųsi mudviejų iš Hest- 
vikeno, kai mama pasimirs? 

— Ką išsiųsiu? — paklausė Ulavas išsiblaškęs. 

— Mudu. Mane ir Sesiliją... 

— Ne, tikrai neišsiųsiu... — Ulavas staiga nutilo, jam užėmė kva- 
pą. Vaikai... jų visai neprisiminė, kai šiąnakt galvojo apie daugybę 
kitų dalykų. Jis apstulbo, bet dabar nenorėjo apie tai galvoti ir 
stengėsi atstumti šią mintį. Lyg miegodamas jis atsisėdo ant suolo 
kiek atokiau nuo Eiriko. 

Jis nevaliojo su tuo galynėtis... Bet vaikai... apie juos nepagal- 


vojo. 


Buvo jau bemaž popietė. Iš palengvo visi, kas sėdėjo troboje, 
nuilso budėdami ir laukdami paskutinio atodūsio. Liv keletą sykių 
užėjo su Sesilija, bet kadangi motina gulėjo be žado, o mergytė bu- 
vo nerami ir vis rėkė, tarnaitė su mažyle turėjo išeiti. Paskutinį kar- 
tą paskui jas išsekė ir Eirikas; Ulavas girdėjo jų balsus lauke. 

Jis sėdėjo ant pakopos prie lovos. Brolis Stefanas snaudė prie 
stalo su atverstu brevijorium priešais. Trobon įslinko keletas šei- 
mynykščių, suklaupė ir tyliai sukalbėjo maldą, kiek pasėdėję iš- 
ėjo. Ulavas visai sugniužo — jis nemiegojo, bet rodėsi, kad gal- 
voje vietoj smegenų kažkokia pilka vilna — toks buvo nuvargęs ir 
išsisėmęs. 

Kai vėl pažvelgė į Inguną, pamatė, kad jos akių vokai pusiau 
pramerkti, o iš po jų žvelgiančios akys jau užgesusios. 

Pirmas savaites po Ingunos mirties Ulavas pats nežinojo, kada 
miega. Bet tikriausiai miegodavo, kartkartėm, nes tebebuvo gy- 
vas. Paryčiais jam rodydavos, kad galvoje draikosi pilkas rūkas, 
painiodamas ir jaukdamas mintis. Paskui tas rūkas nusileisdavo 
pilkas ir tirštas, tačiau net pro ryto snaudulį jis jusdavo savo naš- 
tos sunkumą, o kirbančios mintys sukosi vis apie tą patį, ir pro 
rūką jis girdėdavo visus garsus troboje ir kieme. Svajojo bent kar-- 
tą kaip reikiant išsimiegoti — nugrimzti į visišką tamsą ir užmarštį. 
Bet kiek pastebėjo, jam niekada nesisekė giliai užmigti. 

Užmigti neleido mintis apie vaikus... 

Suprato, kad tą naktį, kai jojo namo prie Ingunos mirties pata- 
lo, jis apsisprendė. Pasakė Dievui „taip“ „Aš ateisiu pas Tave, nes 
Tu esi mano Dievas ir mano viskas, aš noriu pulti Tau po kojomis, 
nes žinau, kad Tu trokšti mane pakelti iki savęs... 

O vaikai... atrodė, kad ir Dievas, ir jis pats juos užmiršo. Kol 
Eirikas paklausė, ar jis neišsiųsiąs jųdviejų iš Hestvikeno. 

Jis nesuprato, kaip vaikui tokia mintis šovė į galvą. Ji negalėjo 
ateiti savaime... 

Jis prisiminė paskutinius Ingunos žodžius ir susimąstė. 

„Nedaryk to, Ulavai. Neik laukan... pavojinga ten, lauke... 

Galbūt ji kalbėjo pro miegus, gal sapnavo stovinti ir ketinanti 
eiti per ploną ledą. O galimas daiktas, kad tuo metu, kai gulėjo be 
žado, lyg sielai atsiskyrus nuo kūno, ji suprato, kas jam nutiko tą 
naktį. Ir ji, ir Eirikas tai suprato ir abu ėmė jį prašyti... 

Vaikai nieko kito neturėjo, tiktai jį. Artimiausias jų giminaitis 
buvo Halvardas, Steinfino sūnus, gyvenąs toli šiaurėje, Fretastei- 
ne. Ulavas galėjo įsivaizduoti, kaip pažiūrės Halvardas, jeigu jis 

prisipažins prieš dvylika metų iš pasalų nužudęs žmogų. Dėdė 
nepasitiks širdingai jo vaikų. Be to, tikriausiai paaiškės, kas per 
vienas yra Eirikas... 

O tada jis turės prisipažinti norėjęs pakišti neteisėtą paveldė- 
toją, atimti iš artimiausių giminių paveldimą turtą ir atiduoti jį 
svetimam.... 

Jeigu jis padarys, ką buvo nutaręs tą naktį, tebus viena išeitis: 
Sesiliją turės atiduoti drauge su motinos palikimu Noneseterio 
seserų vienuolynui, o Eiriką — Bažnyčiai arba dominikonams. 

Jo širdis drebėjo — nejau tai ir yra visų svarbiausia? Ar jo giminė 
turi išmirti drauge su juo dėl to, kad jis nusiplėšė vainiką nusi- 
kalsdamas? Nejau jis privalo likti bevaikis, nes nusikaltėliui nedera 
tęsti savo giminės? Ir vaikams, pradėtiems atsiskyrus nuo Dievo 
ir nesugyvenant su Juo, negalima tęsti giminės, kuriai jis užtraukė 
nelaimę. Jis turi vienintelį sūnų, bet ir to niekada negalės priimti 
į savo giminę. O vienturtė jo duktė privalo palikti pasaulį ir dingti 
už vienuolyno vartų. 

Eirikas... Kartais rodydavos, jog jam gaila vaiko... Nelengva jam 
būtų buvę grąžinti vaiką į tą gyvenimą, iš kurio kažkada ištraukė 
pavainikį Ingunos sūnų. Kartkartėm jam atrodydavo, kad, nepai- 
sydamas visko, jis myli berniuką. 

Ypač naktimis, kai Eirikas miegodavo greta toje pačioje lovoje, 
galvodavo, jog jam sunku būtų pasmerkti vaiką tokiam likimui, 
kokiam jis gimęs. 

O kartais, kai girdėjo Eiriką kimbant prie šeimynykščių, juo- 
kiantis, lyg būtų užmiršęs mirusią motiną, Ulavui rodėsi, kad Ei- 
rikas — dabar sunkiausia jo našta: tas vaikiščias jam labiausiai pai- 
niojasi po kojomis, neleidžia ištrūkti iš to, kas jam kliudė atgauti 
ramybę ir pasveikti nuo sielos ligos. 

Jautė vis labiau ir labiau tolstąs nuo sprendimo, padaryto naktį 
prieš Ingunos mirtį. Bet jis gerai nesuprato, ar prieš savo valią 
buvo traukiamas atgal į senąją aklavietę, ar pats pabėgo, nes vis 
dėlto nedrįso žengti to žingsnio, kai atėjo lemiama valanda... 


Vieną naktį Ulavas atsikėlė ir nuėjo trobon, kur miegojo Liv, 
tarnaitė, su jo dukryte. Vargais negalais pavyko ją prižadinti... 

Mergina gulėjo susirietusi po kailiniu apklotu ir mirkčiojo už- 
griuvusiomis kiaulės akutėmis išsigandusi ir smalsaudama, lau- 
kiamai žiūrėdama į šeimininką, stovintį prie jos lovos su žvake 
rankoje. Po susivėlusių šviesių žylančių plaukų kupeta buvo maty- 
ti raukšlėmis išvagotas, blyškus lyg pelenai jo veidas, status smak- 
ro linkis, nykstantis tarp barzdos gaurų; po duksliu juodu ap- 
siaustu jis vilkėjo tik drobės apatiniais, basom kojom įsispyręs į 
batus... 

Ulavas, žiūrėdamas į tarnaitę, suprato, jog ši tikriausiai tikisi jį 
čia atėjus, kad jinai patirtų Turhildos, Bjorno dukters, likimą; ji 
pasitraukė, lyg norėdama padaryti jam vietos šalia... Jis trumpai 
šiurkščiai nusijuokė. 

— Sesilija, — tarė. — Aš ją sapnavau... Ar jai nieko netrūksta, 
Sesilijai? 

Mergina atvertė kailį, norėdama parodyti jam dukrelę. Ji mie- 
gojo ant žindyvės sulenktos rankos, įkniaubusi į ją rausvą veiduką, 
lig pusės apkritusį žvilgančiom šviesiom šilkinėm garbanėlės. 

Netardamas nė žodžio, Ulavas pastatė žvakę, pasilenkė ir pač- 
mė mergytę. Jis įsupo ją į apsiausto klostes, užpūtė žvakę ir išėjo 
vaiku nešinas. 

Įžengęs trobon numetė apsiaustą ant aslos, nuspyrė batus ir 
atsigulė lovon su tebemiegančia dukryte, priglaudęs ją prie krū- 
tinės. 

Iš pradžių jis nieko daugiau nejautė, o tik tai, jog miegas nuo jo 
toli, kaip paprastai. Tačiau buvo taip gera gulėti laikant rankose tą 
mažutę gležną būtybėlę. Jos švelnūs it šilkas plaukučiai lietė jo 
smakrą, nuo miegančios mažylės sklido kažkoks salsvas ir gaiviai 
rūgštelėjęs kvapas, jos alsavimas per jo krūtinę pasiekęs kaklo duo- 
butę, buvo šiltas ir drėgnas. Kūnelis buvo sveikas, pilnas ir tvirtas, 
oda švelnutė kaip šilkas, keliukai, įremti tėvui į pilvą, apvalučiai. 
Ulavas taip troško mylėti savo vaiką, kaip šykštuolis trokšta išsi- 
traukti savo lobį ir juo gėrėtis... 

Bet palengva mažylė sušildė jį nelyginant įkaitintas akmuo. Mie- 


gančio vaiko šiluma smelkėsi į tėvą, ramino tvinkčiojantį širdies 

skausmą; šiluma sruveno po visą jo kūną, paversdama nerimą ma- 
loniai glostančiu nuovargiu. Jis pasijuto grimztąs į miegą — palai- 
mą, kurią tik dabar įvertino. Panardinęs smakrą į Sesilijos švel- 
nias garbanėles, nugrimzdo į patį miego dugną... 

Ji pažadino įnirtingas laukinis jos riksmas. Mergytė sėdėjo 
ant jo krūtinės krašto, rėkė visa gerkle ir mažais kumšteliais try- 
nėsi akis. Pasienyje Eirikas atsisėdo lovoje nustebęs. Paskui jis 
prigulė ant tėvo krūtinės ir meiliai kalbindamas mėgino nura- 
minti sesutę... 

Ulavas nežinojo, kelinta gali būti nakties valanda: aukštinis už- 
stumtas, mažutis varvelio žibintas ant ugniakuro krašto tebede- 
gė — tikriausiai dar nevėlus metas... 

Tėvo paliesta mergytė dar labiau įniršo, ėmė tvoti mažais apva- 
lainais kumšteliais, bliaudama visa gerkle. Paskui ji apsisuko, kri- 
to ant tėvo, norėdama jam įkąsti, bet niekaip nevaliojo įsikibti 
dantimis į liesą jo skruostą. Eirikas nesitvėrė juoku... 

Tada ji įsikibo dviem nagučiais į plonytį Ulavo akies voką, jį 
tampė, gnaibė, suko, ir jai taip patiko, jog nurimo ir kurį laiką 
neberėkė, stengdamasi kaip įmanydama kankinti tėvą. Paskui be- 
jėgiškai apsižvalgė. 

— Liv... kur Liv... — vėl gailiai užbliovė. — Niamniuko! — parei- 
kalavo. 

Eirikas paaiškino, kad ji taip prašanti valgyti. Ulavas išlipo iš 
lovos, nuėjo kamaron ir grįžo nešinas gabalu geriausio sūrio, pa- 
pločiu ir puodeliu apledėjusio pieno. 

Kol Ulavas įdegė ugnį ugniakure ir šildė pieną, Sesilija sėdėjo 
piktai sprogindama žydras katiškas akutes į nepažįstamą dėdę ir jį 
apmėtė papločio kąsneliais. Sūrį sušlemštė visą, paliko tik odelę. 
„Niamniuko“, — pasakė ir nusviedė sūrio likučius į aslą. 

Ulavas nuėjo atnešti dukrytei daugiau valgio. Ji suvalgė visa, ką 
tik gavo, o kai nieko daugiau nebeliko, vėl užbliovė, kad norinti 
pas Liv... 

Pienui sušilus, Ulavas nunešė dukrytei puodelį. Jinai išgėrė lig 


paskutinio lašo ir nenorėjo atiduoti puodelio, o daužė jį į lovos 

kraštą. Puodelis buvo gražus, išskobtas iš medžio išvartos šaknies, 
tad Ulavas jį iš jos atėmė. Tada Sesilija nutvėrė abiem rankom jo 
plaukus ir ėmė pešti, paskui įsikibo pirštais į tėvo veidą ir aštriais 
nagučiais perrėžė skruostus. Apdraskė jį, kaip įmanė, o Eirikas 
lovoje raitėsi iš juoko. Jis pažino sesutę geriau nei tėvas ir būtų 
galėjęs pasakyti, jog Sesilija — pikta raganiūkštė. 

— Tėti, ji tave iki kraujo apdraskė! 

Ulavas vėl atnešė jai valgyt — visa, ką tik rado gardžiausia, bet 
Sesilija jau buvo soti ir stūmė, ką jis jai siūlė... Regis, į vienuoles 
ta jo duktė netinka. 

Pagaliau įniršusią mergiūkštę jis turėjo atiduoti Eirikui, kad nu- 
neštų ją atgal žindyvei. 


Kartą naktį Ulavas nubudo akloje tamsoje — varvelio žibintas 
buvo užgesęs. Jisai miegojo, pirmą kartą po Ingunos mirties kie- 
tai ir ramiai miegojo. Jis kažkaip keistai sušvelnėjo ir suminkštėjo 
iš dėkingumo, kad jaučiasi lyg naujai gimęs, pakilęs iš ilgos li- 
gos, — taip gera nubusti pasilsėjus... 

Jis vėl užsimerkė, nes tamsa buvo tokia tiršta, jog, regis, spau- 
dė jam akis... Neaiškiai prisiminė kažką susapnavęs. Mėgino su- 
rinkti to sapno nuotrupas — visą laiką sapnavo Inguną ir saulės 
šviesą — jos atspindį tebejuto savyje... 

Jis sapnavo, kad juodu stovi dauboje tarp molio šlaitų, kur teka 
upelis, tiesiai į šiaurę nuo Fretasteino trobesių. Šlaitas dar buvo 
nurudęs ir nuogas — jį tedengė sausa išgulusi pernykštė žolė, tik 
upelio pakrantėse kur ne kur kalėsi raudonai rudi ir tamsiai žali 
žvilgantys daigai, prasigaunantys pro negyvą žolę. Juodu stovėjo 
kiek žemiau nuo baltos susmigusios žemėn uolos, užgriozdinu- 
sios visą upelio vagą, per jos viršų ir šonus gurgenantis vanduo 
nedideliu kriokliu ūždamas marmėjo į sietuvą; juodu stovėjo ir 
žiūrėjo į mažus žievės laivelius, kurie tenai sukosi. Inguna vilkėjo 
sena raudona suknele, juodu dar tebebuvo vaikai... 

Per visą sapną jis buvo drauge su Inguna prie jų upelio... Ro- 


dos, jie stovi po didele egle ant stataus skardžio, nusėto nuobiro- 

mis; labai žemai, siauro tarpeklio dugnu teka upokšnis, siaura jo 
vaga užversta didžiuliais rieduliais; šlaitai abipus upokšnio prižėlę 
paparčių, kurpelių, ožkarožių ir avietojų taip tankiai, jog visai 
nematyti, kur žingsnį žengti tarp akmenų, kurie dundėdami byra. 
Inguna kažko bijo, tiesia į jį rankas ir negarsiai dejuoja, o jam taip 
slegia širdį. Viršum galvų jisai regi siaurą dangaus ruoželį ties tar- 
pekliu, jį aptraukia grėsmingi perkūnijos debesys... 

Juodu stovi žemai pakrantėje, o upė teka į Mjoseną. Jis regi 
siaurą lenktą užutėkio kranto ruožą, uolos papėdėje nusėtą tam- 
siai pilkais aštriais akmenimis. Fiordas rūškanas ir, kiek akys už- 
mato, apsidengęs pilkų putų pluoštais. Juodu su Inguna ten eina, 
jiems reikia kur nors pasiskolinti valtį... 

Jis suprato, kad galėjo prisisapnuoti ana tolima jų kelionė į 
Hamarą, bet prisiminimai susimaišė ir dingo, kaip esti žmogui 
sapnuojant... Tačiau sapnas dvelkė gražios jų jaunystės saldybe, ir 
jis dar tebejuto tą skonį. 

Sapne jis savotiškai vėl išgyveno savo visą gyvenimą, praleistą 
drauge su Inguna. 

Šiaip ar taip, turbūt miegojo kiaurą naktį, jei šitiek prisapnavo. 
Tikriausiai greit išauš rytas... 

Tamsoje jis iššliaužė iš lovos, susigraibė drabužius ir apsirengė. 
Norėjo išeiti į kiemą ir pažiūrėti, kiek nakties jau praėjo. 

Žengęs ant priemenės priedurio akmens, išvydo Arklio kalno 
keterą su miško karčiais pakraštyje — juodavo iškilusi priešais 
žvaigždėtą dangų. Kieme tarp trobesių tvyrojo tamsa, bet kraštas 
uolų, užstojančių vaizdą į fiordą, blizgėjo nelyginant mėnesio švie- 
sos nužertas ledas. Ulavas stovėjo negalėdamas atsistebėti: kaip 
čia gali būti — juk dabar mėnuo leidžiasi prieš vidurnaktį. Tačiau 
mišką už Malūno slėnio apšvietė blausūs vaiduokliški įkypai krin- 
tantys žemi mėnesio spinduliai... 

Jis tiesiog negalėjo patikėti taip smarkiai suklydęs skaičiuoda- 
mas laiką... Suglumęs slinko per kiemą palei trobesius vakarų pu- 
sėn prie kalno, nuo kurio atsivėrė reginys toli aplinkui. Kopti ap- 


ledėjusia įkalne buvo slidu... 

Kitoje fiordo pusėje mėnesio pjautuvas lietė medžių viršūnes, 
prieš nusileisdamas jis buvo geltonas. Apšviesta blausių įkypų jo 
spindulių, užšalusi fiordo plynė atrodė banguota nuo neryškios 
šviesos ir blyškių šešėlių. Ant uolų po juo dar žvilgėjo ledo dėmės. 
Ulavas suprato miegojęs ne ilgiau kaip tris valandas... 

Žemai viršum kalnyno krašto pakibusio mėnesio šviesa vėl pri- 
minė Ulavui aną naktį, kai jis, netekęs teisių, turėjo bėgti iš šalies. 
Jos prisiminimas staiga jį prislėgė sukeldamas begalinį, varginantį 
liūdesį. 

Jis prisiminė savo sapną — kaip seniai seniai juodu ėjo upelio 
pakrante, leidosi atšlaitės taku į kaimą. Ji mirė, nuo to laiko pra- 
ėjo tik trys savaitės, bet kaip seniai tas buvo... 

Pajuto — rauda smaugia jam gerklę, po karščiuojančiais vo- 
kais tvenkėsi ašaros, stovint ir žvelgiant įbedus akis tenlink, kur 
tebežėrėjo viena vienintelė mėnesio kibirkštėlė, šiam nusilei- 
dus už miško. Jis pats norėjo kaip reikiant išsiverkti — juk ne- 
verkė, kai ji mirė ir vėliau. O anksčiau tuos du tris kartus verkė 
jau būdamas suaugęs, verkė nevaliodamas susitvardyti: nors ir 
kaip įnirtingai priešinosi stengdamasis būti pats sau ponas, — 
pratrūko, išsiveržė rauda, ir jis neturėjo jėgų jai atsispirti. Bet 
šiąnakt, kai pats norėjo išsiverkti vienui vienas, kad joks žmogus 
nematytų, tiktai ligi skausmo smaugė gerklę, ir jis išspaudė vos 
keletą šykščių ašarų, kurios retai, pamažu riedėjo per veidą ir 
buvo šaltos it ledas. 

Pavasariop... tikėjosi kur nors išvažiuosiąs pavasariop — staiga 
jam šovė į galvą. Jis neįstengs išbūti Hestvikene iki vasaros... 

Mėnuo jau nusileido, švytėjimas viršum miško nublanko ir din- 
go. Ulavas apsigręžė ir nuėjo namų link. 

Norėdamas atsigulti, jis apsigrabaliojo tamsoje ir užčiuopė, kad 
Eirikas išsitiesęs skersai lovos, užėmęs ją nuo sienos ligi pat krašto. 

Umiai pajuto nenorįs stumti vaiko — gal nepanūdo jo žadinti, o 
gal netraukė šiąnakt su juo gulėti... 

Lova prie pietinės sienos, kai patalai buvo išnešti, o šiaudai, 


ant kurių mirė Inguna, sudeginti, stovėjo tuščia. 

Ulavas priėjo prie kamaros durų ir jas atvėrė — iš vidaus dvelk- 
telėjo ledinis šaltis ir keistas lyg šaltyje išvėsęs sūrio ir sūdytų žuvų 
kvapas; žiemą jie laikė maistą kamaroje ir turėjo ją uždarę, kad 
būtų šilčiau troboje, bet čia visada buvo paklota lova, jeigu pasi- 
taikytų svečių, kuriuos reikėtų apnakvinti. 

Ulavas pastovėjo valandžiukę, uždėjęs ranką ant senos durų stak- 
tos. Jo pirštai užčiuopė jos raižinį — gyvates, apraizgiusias Gunarą. 

Paskui jis įėjo vidun; kliūdamas už statinaičių ir rėčkų, susira- 
do lovą. Įsiropštęs į ją, atsigulė ir užsimerkė, kad neregėtų tam- 
sos, pasirengęs sutikti naktį ir nemigą. 

Apie didžiąją skandinavę ir jos kūrybą 


S igrida Undset — pasaulinę šlovę pelniusi norvegų rašytoja, No- 
belio premijos laureatė (1928), pažįstama daugelyje pasaulio ša- 
lių. Jos kūrybinį palikimą sudaro trisdešimt trys grožinės knygos 
ir keli šimtai straipsnių. Lietuvoje ji žinoma iš romano „Kristina, 
Lavranso duktė“ (1934—1935, 1960, 1995). Gana įdomus jos 
gyvenimo kelias pas mus mažai nušviestas. 

Sigrida, gimusi 1882 m. gegužės 20 d. Kalundborge, Danijoje, 
buvo norvegų archeologo Ingvalo (Ingvald) Martino Undseto ir 
jo danės žmonos Anės Karlotės Gyt (Anne Charlotte Gyth) pir- 
mas kūdikis. 1884 m. šeima persikėlė į Norvegiją ir apsigyveno 
Kristianijoje (dabartiniame Osle). Ugtelėjusią Sigridą traukė tėvo 
senienų rinkiniai, pasakos, skaitomos motinos ir kaimynės Vin- 
ter-Jelm (Winter-Hjelm), sekamos tetos Signės Kalundborge, kur 
praleisdavo vasarą su motina ir dviem seserimis. Tai skatino Sigri- 
dą jau anuomet kurti pasakas. 1890 m. ji pradeda lankyti Ragnos 
Nilsen mokyklos trečią klasę. Jai atsiveria viliojantis knygų pasau- 
lis. Mokslas Sigridai sekasi, ji pradeda kurti eiles, gražiai piešia ir 
svajoja tapti dailininke. 1893 m. pabaigoje mirus tėvui, šeima 
ima skursti. 1897 m. baigusi vidurinę mokyklą, Sigrida buvo pri- 
versta stoti į aukštesniosios prekybos mokyklos popietinį skyrių. 
Čia mokėsi prastai ir, šią mokyklą baigusi 1899 m. pradžioje, sun- 
kiai gavo darbą vienoje kontoroje. Darbas neteikė Sigridai jokio 
pasitenkinimo, bet ji daug skaitė, ypač anglų autorius, žavėjosi 
danų liaudies dainomis, pati rašė eiles. Būdama dvidešimtmetė, 


užsimoja sukurti romaną, vaizduojantį XIV amžių ir dviejų jaunų 

žmonių — Sveno Triosto ir Agnetės — meilę. Šis sumanymas įkū- 
nijamas didelės apimties rankraštyje — „Ogė, Nilso sūnus, iš Ulv- 
holmo“ 

Sigrida mėgo skaityti laikraščius, domėjosi įvairiom diskusi- 
jom. 1904 m. gegužės 14 d. „Aftenposten“ išspausdino pirmą 
jos straipsnį moterų klausimu, pasirašytą Huldos Garborg slapy- 
vardžiu. O romano rankraštį Kopenhagos Gyldendalio leidyklos 
šefas Peteris Nansenas atmeta ir pataria autorei rašyti “ką nors 
modernaus“!. Nepalankaus įvertinimo Ašehougo (Aschehoug) lei- 
dykloje iš pradžių susilaukė ir kitas Sigridos romanas — „Ponia 
Marta Uli“, bet, tarpininkaujant rašytojui Gunarui Heibergui, 
1907 m. jis vis dėlto pasirodė. Tai buvo sėkmingas kuriančios 
moters debiutas, pastebėtas ir kritikos. 

Taip Sigrida Undset tapo rašytoja, buvo priimta į Rašytojų su- 
sivienijimą ir ėmė vis labiau įsitraukti į kūrybinį darbą. 1908 m. ii 
išleido pirmą novelių rinkinį „Laimingas amžius“ — „pasakoji- 


mus apie vaikus ir moteris“? 


„t. y. apie gerai pažįstamą Kristianijos 
aplinką. 1909 m. rašytoja atsisako įgrisusio darbo kontoroje. Tais 
pat metais išleidžiama knyga viduramžių tematika „Pasakojimai 
apie Vigą Ljotą ir Vigdis“, kritikų labai palankiai įvertinta. 

Tapusi pripažinta rašytoja, Sigrida Undset pasijuto turinti lais- 
vas rankas ir galinti pasižvalgyti po platųjį pasaulį — gavusi Hen- 
richseno Legato stipendiją, pirmiausia keliauja į Daniją, vėliau 
aplanko Vokietiją, Romą, Paryžių. Romoje susipažįsta su daili- 
ninku Andersu Kastusu Svarstadu ir 1912 m. užjo išteka. 1913 m. 
susilaukia sūnaus Anderso Kastuso, 1915 m. — dukters Maren 
Karlotės (Charlotte), 1917 m. — Hanso Benedikto. Ji dar imasi 
globoti ir tris Svarstado pirmosios santuokos vaikus. 

Šiuo laikotarpiu rašytoja baigė romaną „Jenny“ (1911) apie 
dailininkę Jeni Vingę, novelių rinkinį „Nelaimingi likimai“ (1912). 


Nors ir turėdama begales šeimos rūpesčių, ji nepadeda plunks- 


"Orjas Zter T. Menneskenes hjerter / Sigrid Undset — en livshistorie: Asche- 
houg. - [Oslo, 1993] - P 76. 
"Ten pat. — P 86. 

nos. 1914 m. pasirodo romanas „Pavasaris“, paremtas vaikystės 
prisiminimais, 1915 m. — istorinės tematikos „Pasakojimai apie 
karalių Arturą ir apskritojo stalo riterius“, 1917 m. — „Irolio veid- 
rodžio šukė“, kur vaizduojamas miesto vargšų gyvenimas. Perio- 
dikoje rašytoja paskelbia daug straipsnių, gvildenančių moterų pro- 
blemas. 

1922-1924 m. S. Undset, „pavargusi nuo savo laiko, nuo nie- 
kuo neįsipareigojančio individualizmo ir materializmo“?, sukuria 
vieną reikšmingiausių savo romanų — trilogiją „Kristina, Lavranso 
duktė“, pasakojančią viduramžių moters istoriją. 

1921 m. rašytoja įsigijo namus Lilehameryje ir pavadino juos 
Bjerkebeku (Bjerkebak, paž. „Beržų upelis“: vardas paimtas iš 
vieno zingšpylio). Čia galėjo apsigyventi drauge su vaikais, čia tu- 
rėjo geresnes darbo sąlygas. 1924 m. ji išsiskiria su vyru. Tais pat 
metais pereina į katalikų tikėjimą. 

Rašydama „Kristiną“, S. Undset studijavo įvairius senuosius 
šaltinius, tautosaką, „Edą“, ir tai, be abejo, irgi lėmė jos kūrybinį 
posūkį istorinės tematikos link. 1925 m. pasirodo naujas stam- 
bus viduramžių Norvegiją vaizduojantis romanas „Ulavas, Audu- 
no sūnus, iš Hestvikeno“, 1927 m. — jo tęsinys — „Ulavas, Audu- 
no sūnus, ir jo vaikai“ 1928 m. rašytojos kūrybinį darbą apvaini- 
kuoja Nobelio premija, paskirta už istorinės tematikos romanus“ 
Tai buvo aukščiausias tarptautinis jos kūrybos pripažinimas. 

S. Undset šiuo metu nemažai keliauja, intensyviai rašo. 1930 m. 
išleidžia romaną „Liepsnojantis krūmas“, 1932 m. — „Ida Elisa- 
betė“, 1936 m. — „Ištikima žmona“, 1939 m. — „Ponia Dorotė- 
ja“, paskelbia spaudoje nemaža straipsnių ir esė moterų ir religi- 
jos klausimais. 1939 m. palaidoja dukterį ir motiną. 

1940 m. vokiečiams okupuojant Norvegiją, balandžio pabai- 
goje rašytoja pasitraukia į Švediją. Čia vos atvykusi sužino, kad 
balandžio 27 d., kovodamas su vokiečiais, žuvo vyresnis sūnus 


Andersas. Po dviejų mėnesių, sulaukusi sūnaus Hanso, ji per Ru- 


"Ten pat. — P 163. 
“Ten pat. — P 11. 

siją ir Japoniją keliauja į Ameriką, kur išbūna ligi karo pabaigos. 
Tuo laiku išleidžia anglų kalba atsiminimų knygos „Sugrįžimas į 
ateitį“ (1942) ir „Laimingos dienos Norvegijoje“ (1942 m., nor- 
vegiškai — 1947 m.), bendradarbiauja spaudoje, kovodama kaip 


«5 


„informacijos karys““, pasireiškia visuomeninėje veikloje. 1945 m. 
liepos pabaigoje grįžta į Norvegiją. Jaučiasi pavargusi, nesveika. 
Vėl ėmusis kūrybinio darbo, išverčia į norvegų kalbą dalį ameri- 
kinių straipsnių ir pranešimų, paskelbia keletą straipsnių apie ra- 
šytojus, parašo knygą „Kotryna Sienietė“ 1948 m. gegužės mė- 
nesį paskutinį kartą aplanko Daniją. Miršta S. Undset 1949 m. 
liepos 10 d. 


„Ulavo, Auduno sūnaus, iš Hestvikeno“ pagrindą sudaro mi- 
nėtojo jaunystės romano „Ogė, Nilso sūnus, iš Ulvholmo“ ran- 
kraštis. Bet autorė čia daug ką pakeitė: veiksmas iš Danijos per- 
keltas į Norvegiją, veikėjai gavo kitus vardus, vaizduojami kitokie 
įvykiai, o svarbiausia, šis romanas, skirtingai nuo pirmojo, turi 
istorinį foną. Veiksmas vyksta XIII a. pabaigoje, mirus karaliui 
Magnusui VI (1280), kai sostas atiteko jo mažamečiui sūnui Eiri- 
kui, o faktiškai Norvegiją valdė stambūs didikai, norėję apriboti 
Bažnyčios galią. Šiuo Norvegijos istorijos laikotarpiu vaizduojami 
pagrindinio herojaus Ulavo ir kitų veikėjų išgyvenimai, svarsty- 
mai apie etiniu požiūriu prasmingą gyvenimą. Be to, romane ra- 
do atgarsį ir XII a. antrosios pusės-XIII a. pradžios Norvegijos 
vidaus karai. S. Undset, kaip rašytojos, patirtis, katalikiška pasau- 
lėjauta dabar jai leido giliau pažvelgti į romano veikėjus, suteikė 
jam didesnio meninio brandumo. 

Tačiau šiame romane, kaip ir „Kristinoje“, visas autorės dėme- 
sys sutelktas į žmonių likimus. Pagrindinis jo herojus Ulavas, Au- 
duno sūnus, — narsių Hestvikeno valdytojų palikuonis, bet šita 
giminė niekuomet neturėjo laimės. Ulavas pradeda gyvenimą ti- 
kėdamas jį būsiant paprastą, be didesnių rūpesčių. Bet nuo anks- 


tyvos jaunystės jis patiria vien nesėkmes: negali vesti Ingunos, su 


"Ten pat. - P 317 


DVIDEŠIMTO AMŽIAUS AUKSO FONDAS 565 


kuria buvo sužadėtas septynerių metų, dešimt metų išgyvena trem- 
tyje, grįžęs nužudo jo sužadėtinę išprievartavusį islandą Teitą, o 
pagaliau vedęs Inguną ir apsigyvenęs Hestvikene, irgi neturi lai- 
mės. Kaip matyti iš romano dalies „Ulavo, Auduno sūnaus, lai- 
mė“, jis todėl yra nelaimingas, kad gali ištverti be laimės, kantriai 
nešdamas savo naštą — ilgą žmonos slaugymą, bedžiaugsmę meilę 
jai, vos tik gimusių kūdikių netektį, sąžinės graužimą dėl Teito 
nužudymo. 

Ulavo charakteris ne per daug sudėtingas: paniuręs ir kartais 
užsispyręs, jis nemėgsta atsiverti, bet visada ištikimas ir pastovus, 
teisingas, linkęs pagelbėti kitiems, pripažįstantis savo kaltę. Jo už- 
darumas pagrindžiamas vaikystės išgyvenimais Hestvikene, kai bu- 
vo paliktas vienas su proseneliu ir išprotėjusiu šio sūnum, kai au- 
go mažai prižiūrimas Fretasteine. Toje aplinkoje jis nepatyrė nie- 
ko gero, todėl ir suaugęs bijo atverti savo skaudulius kitiems, kaip, 
sakysim, tėvui Benediktui nesiryžta išpažinti savo nuodėmės, o 
pasipasakojęs Arnvidui jaučia nesmagumą. Visą gyvenimą Ulavas 
nesąmoningai ieško žmogaus, kuris jam galėtų atstoti anksti mi- 
rusį tėvą. Jis linkęs prisirišti prie vyresnio amžiaus žmonių: iš pra- 
džių prie vyskupo Turfino, tremties metais — prie jarlo Alfo. Vė- 
liau tai pasireiškia veržimusi prie Dievo, įkūnijančio tikrą ir pati- 
kimą tėvą. Tyrinėtojų nuomone, autorė daug kur savo to laikotarpio 
išgyvenimus (rūpesčius dėl nesveikos dukters, skyrybas, kataliky- 
bės priėmimą) identifikuoja su romano pagrindinio herojaus iš- 
gyvenimais“ 

Ulavas, nešdamas sunkią gyvenimo naštą, nuolat ilgisi Dievo. 
Pasak autorės, tai nėra vienpusis ilgesys ir ieškojimas, nes ir pats 
Dievas jo ieško. Ulavas tai aiškiai pajunta būdamas pas vyskupą 
Turfiną. Grįžęs iš tremties jis rimtai ketina tapti vienuoliu pasau- 
liečiu. Išgyvenant savo ir kito žmogaus kančią, jo santykis su Die- 
vu keičiasi, krikščioniški idealai susiduria su noru atkeršyti už nu- 


plėštą garbę. O atkeršijęs visą gyvenimą jaučia sąžinės graužimą — 


*Grendah! C. H. Ormens bitt / Menneskets vilkšr i Sigrid Undsets roman Olav 
Audunssen: Aschehoug. — Oslo, 1982. — P 68-69. 

„angies kirtį“', kokio nejautė nužudęs Einarą, Kolbeino sūnų. Nors 
Ulavui atrodo, kad pasielgė teisingai, — apgynė žmonos garbę, 
neišpažinta nuodėmė labai slegia. Tai skatina jį dar labiau užsida- 
ryti, O visas savo gyvenimo nesėkmes jis ima vertinti kaip bausmę 
už tai: įsivaizduoja, kad Dievas jam „yra rūstesnis negu kitiems 
žmonėms“, kad vra jį „atstūmęs ir pasmerkęs pragaro kančioms“ 
Bet, nepaisant to, Dievo ilgesys tik stiprėja. Prieš kelionę pas mer- 
dinčią Inguną dar nepašventintoje pranciškonų bažnyčioje Ula- 
vas išvysta regėjimą — labai realiai pajunta Dievą ir mistiškai ben- 
drauja su Juo pačiu. Pasak autorės, „šiąnakt Viešpats paėmė jį iš 
kelio, kuriuo vaikščioja žmonės, ir pastatė prieš savo veidą vienų 
vieną atkampioje vietoje, nes Jis norėjo, kad šis Jo kūrinys paga- 
liau praregėtų“ Tas bendravimas skatina pasirinkti — „eiti su Dievu 
arba Jo atsisakyti“ O keliaudamas namo jis ima suprasti, kad „vi- 
sų nuodėmių nuodėmė — suabejoti Dievo malone“ Šiuose epi- 
zoduose atskleidžiami subtilūs išgyvenimai, bylojantys apie Ulavo 
priartėjimą prie Dievo. 

Tuo metu, kai buvo kuriamas romanas, S. Undset vertė anglų 
autoriaus Roberto Hugo Bensono dvi knygas — „Kristus Bažny- 
čioje“ ir „Kristaus draugystė“ Savo kūrinyje ji panaudojo Benso- 
no mintis apie kančią ir nemažai Bažnyčios autoritetų citatų“ 

Būdamas perdirbtas iš kito kūrinio, „Ulavas, Auduno sūnus“ 
nėra toks vientisas kaip „Kristina, Lavranso duktė“ Jam būdinga 
laisvoka kompozicija, vietomis ištęstas pasakojimas. Tačiau tai vie- 
nas iškiliausių veikalų rašytojos kūrybiniame kelyje. Šiame roma- 
ne autorė įtikinamai pavaizduoja nelengvą viduramžių gyvenimą, 
parodo drąsią ir tvirtą asmenybę, jos kančią ir ieškojimus, ištiki- 
mą meilę ir pasišventimą kitam žmogui — tas amžinąsias dvasines 


vertybes, kurių taip stokojame šiandien. 


DANUTĖ KRIŠTOPAITĖ 

Paaiškinimai 


1 Mjoseno ežeras (orig. Mjysen, dabar Mjgsa) — didžiausias Norve- 
gijos ežeras (366 km“, ilgis - 100 km, plotis - 2—4 km), 
skalaujantis Oplando, Hedmarko ir Akershuso žemes. 
Jo pakrantėje įsikūręs knygoje dažnai minimas Hamaro 
miestas. 

2 Haraldas Jilė (orig. Harald Gille) — Norvegijos karalius (1130— 
1136), pradėjęs kovą dėl sosto su Magnusu IV ir tarpusa- 
vio karus, trukusius apie šimtą metų. 

3... kai krašte prasidėjo neramumai... — Kalbama apie Norvegijos vi- 
daus karus, vykusius XIII a. (1130—1228). Į kovas dėl sos- 
to buvo įtraukta ir nemaža valstiečių. Šie palaikė buvusį 
kunigą Sverę, Sigurdo sūnų (valdė 1177-1179, 1184— 
1202 m.). 1179 m. jis sumušė karaliaus Magnuso V (žr. 5 
paaiškinimą) kariuomenę. 

4 birkebeineriai (orig. birkebeinerne — vyžininkai) — XII-XIII a. vi- 
daus karų dalyviai, neturtingųjų gyventojų sluoksnių atsto- 
vai. Nuo 1176 m. jiems vadovavo Sverė. 

5... karaliui Magnusui (orig. Magnus)... — Tai karalius Magnusas V 
(Erlingo sūnus, (1161-1184), kurį rėmė didikai ir aukš- 
tieji dvasininkai — bagleriai (žr. 82 paaiškinimą). 1184 m. 
žuvo jūros mūšyje prie Fimreitės (Sognės fiorde). 

6... Sigurdui, Markuso įsūniui... — Kalbama apie tūlo Markuso, jarlo 
(žr. 68 paaiškinimą) Sigurdo giminaičio, augintinį, neva su- 
sijusį giminystės ryšiais su Norvegijos karalių gimine. Jar- 


las sukilo norėdamas paskelbti Sigurdą karaliumi. 1163 m. 

jis žuvo mūšyje, 1164 m. sosto siekiančiam Sigurdui buvo 


nukirsta galva, o jo globėjas pakartas. 


.. karalių Skulę... — Tai jarlas Skulė, vėliau hercogas ir pretenden- 


tas į sostą. Sukilo 1239 m., mėgindamas jį užgrobti, bet 
pralaimėjo prie Oslo. Pabėgęs į Nidarosą (žr. 56 paaiškini- 
mą), buvo birkebeinerių nužudytas. Šiuo pralaimėjimu bai- 


gėsi ilgai trukę Norvegijos vidaus karai. 


.. su karaliumi Hokonu (orig. Hdkon). — Minimas karalius Hoko- 


nas IV Senasis, Sverės dinastijos karalius (1217-1263), su- 
stiprinęs centrinę valdžią, 1262—1263 m. prijungęs prie 
Norvegijos Islandiją ir Grenlandiją. Jo valdymo laikais ypač 
išaugo Norvegijos jūrų galybė. 


.. žmonės, paskirti karaliaus vietininkais... — Karaliaus vietininkais 


(ombud, ombudsmenn) dažniausiai buvo skiriami nekilmingi 
žmonės. Jau karaliaus Sverės laikais jie paėmė į savo rankas 
visą vietos valdžią. 

„ Oplando didikai... — Oplandas — rytinė (vidinė) kalnuotoji 
Norvegijos dalis nuo Mjosos ežero pietuose iki Dovrės ir 
Jotunheimeno kalnynų šiaurėje. Norvegijoje aristokratų šei- 
mų buvo nedaug ir didikais (stormenn) vikingų laikais, taip 
pat XI-XII a. buvo vadinami ir riteriai, ir turtingi ūkinin- 
kai, nešiojantys ginklą. Tarp vienų ir kitų nebuvo didelio 
skirtumo. 


11... turėję vergų... — Vergai (treller) visų pirma buvo vikingų karo 


L24 


belaisviai, vaidinę svarbų vaidmenį norvegų visuomenėje 
X a. Vergų turgus buvo įsikūręs Giotos upės (žr. 111 pa- 
aiškinimą) žiočių salose. Vėliau vergija įgyja patriarchali- 
nį pobūdį: vergai dirba sunkiausius darbus šeimininko 
ūkyje. XI-XII a., iš dalies Bažnyčiai įsakius vergus išlais- 
vinti, iš dalies mažėjant jų darbo našumui, vergija Norve- 
gijoje ima nykti. Paskutinės žinios apie juos iš 1150 m. 
rašytinių šaltinių. 

„prie karalienės Ingebjorgos (orig. Ingebjarg). — Ingebjorga — Da- 
nijos karaliaus Eriko Plovpeningo (1216-1250) duktė. 
1261 m. ištekėjo už Norvegijos karaliaus Magnuso VI. Jos 


13... 


|- T 


LS 


Oa 

sūnūs — Eirikas ir Hokonas. 1280 m. mirus vyrui, valdė 
Norvegiją (žr. 35 paaiškinimą). Mirė 1287 m. 
jaunojo karaliaus Magnuso... — Tai karaliaus Hokono IV Seno- 
jo sūnus Magnusas VI (1263—1280). Jam valdant buvo baig- 
tas politinis visos šalies suvienijimas. Jis pirmas Skandina- 
vijoje pakeitė sričių įstatymus visai valstybei bendru teisy- 
nu — nacionaliniu kodeksu, priimtu 1274—1276 m. (plg. 
62 paaiškinimą). 
paskutiniame žygyje į Vakarus... — Turimas galvoje Hokono IV 
Senojo žygis į Škotiją 1263 m. Didžiausias mūšis su škotais 
įvyko prie Largso. Tų pat metų gruodžio mėn. karalius su- 
sirgo ir per Kalėdas mirė Orknio salose. 
suėjo vienai dešimt žiemų, kitai — aštuonios... — Senovėje norve- 
gai skaičiavo laiką nuo žiemos, vieno svarbiausių iš metų 
ciklo tarpsnių, pradžios. Beje, toks laiko skaičiavimas žino- 
mas ir Lietuvoje. 
išpirka (orig. kjop)... — Tai atpildas už nuplėštą garbę ar 
žmogžudystę. Išsipirkti buvo galima krauju arba pini- 
gais. Neatsiteisęs žmogus būdavo paskelbiamas už įsta- 
tymo ribų. 
pro šalinės dureles (orig. inne i sengelukker). — Kalbama apie 
senovinę lovą, įtaisytą už didžiojo kambario (menės) stul- 


(EE AEL) 


kių lovų būdavo kelios). 


18 menė (orig. store hallen) — didžiulis kambarys, kuriame buvo 


ugniavietė, stalas ir suolai. 


19 Vieną vasarą... — Vasaros pradžia senovės Norvegijoje buvo lai- 
koma balandžio 14 d. 
20... į Eidsivos tingą (orig. Eidsivating)... — Tingas viduramžiais — 


viešas laisvų žmonių susirinkimas iš tam tikro geografinio 
ploto bendriesiems reikalams, taip pat byloms spręsti, šau- 
kiamas keliskart per metus. Į Eidsivos tingą rinkosi žmo- 
nės iš Oslo, Akershuso, Hedemarko, Oplando ir Buske- 


rudo. 


21 Tų pačių metų pavasarį... — I. y. 1263 m. 

22 Danijos karalius... — Tai karalius Erikas Glipingas (1259—1286), 
Danijos karaliaus Eriko sūnėnas, Norvegijos karalienės In- 
gebjorgos pusbrolis. (Žr. 12 paaiškinimą.) 

23... Turnbergo Alfas, Erlingo sūnus... — Tai istorinis asmuo, jarlo 
Skulės, Bordo sūnaus, giminaitis, miręs 1290 m. Jo ka- 
riaunoje tarnavo ir pagrindinis šio romano herojus Ulavas. 

24... Žygin į Vakarus. - Kalbama apie karaliaus Hokono IV Senojo 
žygį į Škotiją. (Žr. 14 paaiškinimą.) 

25... palikimo, skirto seserims. — Norvegijoje iki 1854 m. sesers pa- 
likimo dalis buvo perpus mažesnė už brolio. 

26... ilgomis kojinėmis. — Viduramžiais kojinės dengė ne tik ko- 
jas, bet ir klubus. Jos būdavo ir medžiaginės, ir odinės. 
Pastarosios, turėdamos aulus, buvo nešiojamos vietoje 
batų. 

27 Amor vincit omnia. — Lotyniška abėcėlė, pakeitusi runų rašme- 
nis, į Norvegiją atėjo XI a. iš Anglijos, o lotynų kalba — 
priėmus krikščionybę Ulavo I (995—1000) laikais. Tai su- 
darė galimybę kaupti įvairius rašytinius dokumentus, augti 
literatūrai. Viduramžiais ir meldžiamasi buvo lotyniškai. 'To- 
dėl, norint perteikti anų laikų koloritą, vertime palikti ori- 
ginalo lotyniški maldų pavadinimai. 

28... prie fiordo... — Rytų Norvegijoje fiordu dažnai vadinamas ir 
siauras ilgas ežeras (šiuo atveju — Mjosa) ar jo dalis. 

29 kompletos (lot. complet) — liturginė valanda. 

30 Ambraziejaus himnas, VII a. — Ambraziejus (Ambrosius — 340— 
397) — šventasis, vienas katalikų bažnyčios tėvų, teologas, 
poetas. Reformavo liturgiją ir bažnytinį giedojimą, buvo 
geras pamokslininkas. Parašė etikos traktatų ir bažnytinių 
himnų. Šioje knygoje pateikiamas himnas autorės datuoja- 
mas neteisingai. 

31... dabar, kai mus valdo du bekelniai žindukliai... — Turima galvoje 
karalius Eirikas II ir jo brolis hercogas Hokonas, karaliaus 
Magnuso VI sūnūs, likę maži po tėvo mirties. 

32... vyskupas Turfinas... — Orig.: Torfinn, 1279 m. Hamaro vysku- 
pas. Mirė 1285 m. Garbinamas kaip šventasis Briugėje, kur, 


Ain 


34... 


2515: 


36... 

praėjus penkiasdešimčiai metų po mirties, kai buvo ati- 
dengtas jo kapas, vyko stebuklai. 

šventojo Ulavo gėlių (orig. Sankt Olavs blom, dabar — Olavssta- 
ke). — Tai amžinai žaliuojantis (daugiausia spygliuočių miš- 
kų) augalas (lot. moneses uniflora arba pyrda uniflora). Kadan- 
gi Lietuvoje neauga, jo pavadinimas verčiamas pažodžiui. 

garbės vieta prie stalo (orig. hgisete, hdgsete)... — Viduramžiais 
tai buvo paaukštinimas troboje prie galinės ar išilginės sie- 
nos ant skersinio suolo vidurio, kur sėdėdavo šeimininkas 
su šeimininke ar garbingi svečiai. Čia buvo padedamos spe- 
cialios pagalvės. 

visi riteriai ir baronai renkasi į Bjorgviną karūnuoti jaunojo kara- 
liaus. — Kalbama apie karūnavimą mažamečio Magnuso VI 
sūnaus Eiriko II, tapusio karalium po tėvo mirties (1280— 
1299). Tačiau faktiškai už jį valdė motina karalienė Ingeb- 
jorga. 

Kolbeinas, Borghildos sūnus... — Kolbeinas buvo nesantuokinis 
vaikas, ir Ulavas tai pabrėžia prie jo vardo pridurdamas ne 
tėvo, o motinos vardą. 

dainos apie Kroką (orig. krūka-mdl, paž. „varnos krankesys; 
nesuprantama, vaikų kalba“). — Tai šoktinė daina iš sagos 


apie Rolfą Kroką. 


38 Hilda (orig. Hild) — skandinavų mitologijoje — viena iš valki- 


rijų, dievo Odino dukterų ir pasiuntinių, mirties ir liki- 
mo deivė. Kaip ir kitos valkirijos, ji teikianti pergalę nar- 
suoliams ir pralaimėjimą priešams, nuvedanti žuvusius 
didvyrius į dangiškąją Odino buveinę ir žuvusiųjų vėlių 
menę — Valhalą. 


39 Odinas — senovės skandinavų vyriausiasis dievas. Jis buvo laiko- 


mas galingiausiu ir išmintingiausiu, pasaulio ir žmonių kū- 


rėju, gyvųjų ir mirusiųjų valdovu. 


40... dovanės nuotakai (orig. tilgave)... — Tai dovana, kurią Norvegi- 


joje viduramžiais jaunikis dovanodavo nuotakai, kaip prie- 


dą prie kraičio. 

41... kolei karalius ir hercogas dar tebėra neužaugę... — (Žr. 31 paaiški- 
nimą.) 

42... atsakomąją dovaną (orig. motgave)... — Tai nedidelė dovana, ku- 
rią viduramžiais jaunikis dovanodavo nuotakai už jos kraitį. 

43... pirmaryčių dovaną (orig. morgengave)... — Anuomet jaunoji po 
pirmosios nakties iš jaunikio gaudavo dovaną, kaip atpildą 
už išsaugotą skaistybę. 

44... iki šešiolikos markių... — Markė (kilusi iš mūrke — ženklas) — 
viduramžių Skandinavijos piniginis vienetas, prilygstantis 
216 gramų gryno sidabro. 

45... nulipęs ėmė vaikščioti... — Atseit Kolbeinas nulipo nuo paaukš- 
tinimo, kur stovėjo stalas ir suolai. 

46... Šventosios Kotrynos vakarą... — Ši bažnytinė šventė švenčiama 
vasario 13 d. 

47... senutes, išlaikomas vienuolyno... — Tai išlaikymas, kurį viduram- 
žių vienuolynai duodavo nepasiturintiems žmonėms iki gy- 
vos galvos pinigais ar natūra. 

48... apsauginį raštą (orig. landsvist)... — Toks raštas viduramžiais — 
karaliaus išduotas leidimas netekusiam teisių žmogui, su- 
teikiantis teisę nekliudomai gyventi šalyje. 

49... su apygardos valdytoju (orig. sysselmann)... — Viduramžių Nor- 
vegijoje — karaliaus valdininkas (nuo karaliaus Sverės lai- 
kų), turįs aukščiausią valdžią apygardoje ir privaląs statyti 
karaliui tam tikrą karių skaičių. 

50 oficiolas (orig. ofiicial, lot. oficialis —- smulkus valdininkas) — vi- 
duramžių valdininkas prie vyskupo pasaulietiniams reika- 
lams tvarkyti, bažnytinis teisėjas. 

51... jis gavo knygą, iš kurios mokėsi dar mokinukas būdamas... — Vi- 
duramžiais Skandinavijoje mokyklos buvo bažnytinės. Jose 
buvo mokoma lotynų kalba. 

52 dešimtinė — dešimtoji derliaus, gyvulių prieauglio, sužvejotų žu- 
vų ir kitokių gėrybių dalis, mokėta bažnyčiai. 

53 kanauninkas (orig. korsbroder, lot. canonicus) — katalikų kunigo 
garbės titulas; kapitulos narys; šiuo atveju — žmogus, gyve- 


nantis pagal tam tikrą regulą — kanoną. 

54... ant plokščio akmens prie ugniakuro (orig. drehelle). — Tai platus 
akmuo, pastatytas stačias prie ugniakuro krašto, kad ki- 
birkštys nesiektų lovos ar sienos. Jis taip pat užstodavo lieps- 
ną nuo skersvėjo, kylančio atveriant laukujes duris. 

55 Zelandija — didžiausia Danijos sala. 

56 Nidarosas (orig. Nidaros) — dabartinis Tronheimas (norv. Trond- 
heim). — Šis miestas, ne kartą minimas knygoje, jau vikingų 
laikais buvo politinis, ekonominis ir religinis Norvegijos 
centras. 1031—1200 m. čia buvo pagrindinė karaliaus re- 
zidencija. XIII a. — miesto klestėjimo laikotarpis. Čia stovi 
viena didžiausių Šiaurėje katedrų, pradėta statyti XI a. Vi- 
duramžiais į miestą atkeliaudavo daugybė maldininkų pa- 
simelsti prie šv. Ulavo (karaliaus Ulavo II) palaikų (žr. 67 
paaiškinimą). Priėmus reformaciją Nidarosas prarado sa- 
vo reikšmę. 

57... liko stovėti žemai, netoli durų... — T. y. nelipo ant paaukštinimo, 
kur buvo stalas ir suolai. 

58... šios šalies didikams ims ir pakyrės toji savivalė... — Turima galvoje 
mažamečio karaliaus Eiriko II globėjų nesutarimai su vys- 
kupu dėl bažnyčios teisių. 

59 ertugas (orig. „rtug) — 1/3 erės vertės sidabrinis pinigas (erė 
atitinka 1/8 markės; žr. 44 paaiškinimą). 

60 Sulberga (orig. Solberga) — Švedijos gyvenvietė. 

61... Mjoseno tvirtovę... — Kalbama apie vyskupo rezidenciją, pana- 
šią į tvirtovę. 

62... prieš paskutinį įstatymų pakeitimą... — Turimas galvoje karalius 
Magnusas VI, pramintas Įstatymų Taisytoju (norv. Lagabgte), 
ir jo įstatymų reforma. (Žr. 13 paaiškinimą.) 

63... pasitaisyk diržą... tau niekada nereikėjo užsisegti jo iš šono. — Atsi- 
spindi pirmaryčių paprotys, kai jaunamartė tampa šeimi- 
ninke ir raktų ryšulys prie diržo, pasukto sagtim į šoną, 
reiškė jos naujas pareigas. Inguna, būdama nesusituokusi, 
to daryti neturėjo teisės. 

64 mastas (orig. alen) — norvegų mastas prilygo 0,6 m. 

65... iš tų karalių, kurių anuomet Norvegijoje nestigo. — Turima galvoje 
vidaus karų Norvegijoje laikai prieš tampant karaliumi Ho- 
konui IV Senajam. (Žr. 2-8 paaiškinimus.) 

66... žinios apie svarbiausius anų metų Nonegijos įvykius. — Autorė 
kalba apie 1283 m. įvykius, kai dėl nesutarimų tarp ne- 
pilnamečio karaliaus Eiriko II globėjų ir bažnyčios arki- 
vyskupas Jonas Raudė ir nemaža vyskupų turėjo bėgti iš 
šalies. 

Ola prieš Šventąjį Ulavą... — T. y. prieš liepos 29 d. Tą dieną 1030 m. 
pralaimėtame mūšyje prie Stiklestado žuvo pirmasis visos 
Norvegijos karalius Ulavas II (Olav, valdė 1015—1028), su- 
vaidinęs svarbų vaidmenį įtvirtinant krikščionybę Norve- 
gijoje ir po mirties kanonizuotas. 

68 jarlas — senovėje ir iki XIII a., prieš įvedant iš Europos pasi- 
skolintą kunigaikščio titulą, vienas aukščiausių Norvegijos 
didikų, antras asmuo po karaliaus, kartais net valdydavęs 
šalį, jeigu šis sirgdavo ar būdavo nepilnametis. 

69 Per Šventąjį Baltramiejų... — T. y. rugpjūčio 24 d. 

70... apie Danijoje prasidėjusius neramumus... — Kalbama apie nesu- 
tarimus tarp karaliaus Eriko Glipingo ir danų diduomenės. 
Prieš karalių 1286 m. buvo suruoštas sąmokslas, kurio metu 
jis žuvo. 

71... hercogas Valdemaras... — Tai Danijos karaliaus Abelio anūkas. 
Buvo netekęs hercogo titulo, tačiau karalius Erikas Glipin- 
gas 1283 m. jį grąžino. 

72... prieis galas moters viešpatavimui šalyje ir valstybėje... — Tokia nuo- 
monė reiškiama apie karalienę Ingebjorgą, vaidinusią svar- 
bų vaidmenį po vyro, karaliaus Magnuso VI, mirties. (Žr. 

13 paaiškinimą.) 

73... jarlas Alfas... siaubia pakrantes ir sulaiko vokiečių pirklių laivus... — 
Nesutarimų su Danija ir Hanzos miestais (Liubeku, Ham- 
burgu, Štralzundu ir kt.) metu šis jarlas užpuldinėjo jų lai- 
vus jūroje ir daugybę paskandino. 

74... jarlas norįs grąžinti karalienei Ingebjorgai jos protėvių palikimą Da- 
nijoje... — Kalbama apie Danijos karaliaus Eriko atsisakymą 

atiduoti danų kilmės karalienei Ingebjorgai jos tėvo paliki- 
mą (1284 m.). Dėl to jarlas Alfas puldinėjo Daniją. 

75 Tunsbergas — dabartinis Tionsbergas, miestas prie Oslo fiordo 
išeigos, Vestfolde, viena iš Norvegijos karalių rezidencijų. 

76... grajas Jakobas... — Tai vienas iš devynių danų didikų, 1287 m. 
pripažintų kaltais dėl karaliaus Eriko Glipingo nužudymo. 

17 garsiai sušneko, kas rengiama prieš karalių Eriką. — T. y. imta 
kalbėti apie danų didikų 1286 m. gruodžio 22 d. sąmokslą 
prieš šį karalių. 

78 Karalienė Ingebjorga... mirusi... anksti pavasarį... — Čia autorė ne 
visai tiksli: karalienė Ingebjorga mirė 1287 m. rudenį. Jar- 
las Alfas, netekęs atramos Norvegijoje, sukėlė Osle maištą 
ir pabėgo į Švediją. 

79 Jaunasis hercogas Hokonas... — Tai Magnuso VI sūnus Hokonas 
V(1270—1319). Būdamas trejų metų, gavo hercogo titulą, 
o tėvui mirus — hercogystę. Mirus broliui Eirikui II, 1299 
m. tapo Norvegijos karaliumi. 

80 fiportungai — taip buvo vadinami anglų kareiviai pagal penkis 
Anglijos uostus (five ports): Duvrą, Sendvičą, Romnį, Hitą ir 
Gastingą, kur jie buvo nusamdyti. 

81 Foldenas — senovinis Oslo fiordo ir jo apylinkių vardas. 

82 bagleriai — nariai bažnytinės partijos, įkurtos 1196 m., vidaus 
karų laikais, vyskupo Nikulo, Arnės sūnaus (lot. baculus, 
sen. norv. Bagall — vyskupo lazda). Jie rėmė karalių Ho- 
koną IV. Po karaliaus Sverės mirties 1204 m. ėmė valdyti 
birkebeinerių (žr. 4 paaiškinimą) karalius Ingė, Sverės se- 
sers sūnus, kovojęs su bagleriais. Ilgą laiką šie viešpatavo 
Vikene, kur buvo Hestvikenas, ir Oplande, kur gyveno 
Steinfino sūnūs. Ilgainiui baglerių sudėtis keitėsi — jų va- 
dai užėmė valstybines tarnybas ar tapo žemvaldžiais. Bag- 
leriai varžėsi su birkebeineriais dėl valstybinių pareigų ir 
didesnių pajamų. 1208 m. birkebeinerių karalius Ingė ir 
baglerių Filipas (žr. 113 paaiškinimą) sudarė taikos su- 
tartį. 

83 ribungai (orig. ribbung, sen. norv. ribbungr — plėšti) — opozicinės 
partijos šalininkai, 1219—1227 m. kovoję prieš karalių Ho- 
koną IV Senąjį. Jiems vadovavo Sigurdas, Erlingo sūnus. 

84... prieš Šventąjį Halvardą... — Tai viduramžių bažnytinė šventė, 
švęsta gegužės 15 d. 

85 lensmanas (orig. lensmann) — vietos valdžios atstovas; viduram- 
žiais jis buvo pavaldus karaliaus vietininkui, rūpinosi mo- 
kesčių rinkimu ir viešąja tvarka. 

86 meisteris (orig. mester, sen. norv. meistari, iš lot. magister — virši- 
ninkas, mokytojas) — viduramžiais taip buvo vadinami žmo- 
nės, turintys magistro laipsnį, mokytojai, knygų žinovai, kam 
nors vadovaujantys, žmonės, išmanantys savo dalyką; kar- 
tais šis žodis reiškė pagarbų kreipinį į aukštesnio |uomo 
Žmogų. 

87 kantorius (orig. kantor, lot. cantor — giedotojas) — bažnytinio 
choro ar lotyniškos mokyklos choro vadovas, bažnytinės 
muzikos žinovas. 

88 iliuminatorius (orig. illuminator, lot. illuminator — ryškintojas) — 
rankraščio puošėjas miniatiūromis. 

89 antifona (gr. antiphonos — atsiliepiantis) — giedojimo būdas, kai 
pakaitomis gieda du chorai arba choras ir solistas; čia — 
tokio giedojimo partitūra. 

90 Aslauga — islandų sagos herojaus Ragnaro Lodbroko žmona. 

91 nornos - skandinavų mitologijos likimo deivės. 

92 Herja (orig. Herja, norv. herje — grobti, naikinti) — viena iš val- 
kirijų. 

93 asai (orig. eser, vns. ds) — skandinavų mitologijos aukščiausiųjų 
dievų grupė. Tai aukštesnės būtybės nei galiūnai (jotner), 
nykštukai (dverger) ar elfai (alver). Pasak „Edos“, didžiausi 
asai buvę Odinas, Toras, Baldras, Bragė ir kt. Jų buveinė 
buvusi Asgarde (norv. Asgard). 

94... panorėjai užlipti su manim audyklon... - Audykla (orig. vevloft) — 
tai aukštas (klėties), kur stovėjo audimo staklės ir kur buvo 
audžiama. 


95 brolis ab extra (orig. broder ab extra) — vienuolis pasaulietis. 

96 Ilgesniosios [slidės] užpakalinis galas... trumpesniosios kailis bemaž 
nusišėręs. — Kalbama apie senovines slides (dndere), kurių 
dešinioji buvo trumpesnė, o kairioji ilgesnė, kad būtų leng- 
viau kopti į kalnus. Jos būdavo pamušamos elnio kailiu. 

97 snieglentės (orig. truger) — plačios lentos arba iš blindžių nupinti 
sniegpadžiai bristi per gilų, purų sniegą, tvirtinami diržais 
ar virvėmis prie kojų. 

98 Seljos kankinių šventė (orig. Seljumannamesse) — viduramžių baž- 
nytinė šventė, švęsta Norvegijoje liepos 8 d., skirta Seljos 
kankinių atminimui. Selja — sala, senovėje svarbiausias Vest- 
lando bažnytinis centras. Pasak legendos, X a. Airijos kara- 
liaus krikščionė duktė Suniva su palyda trimis laivais bėgu- 
si nuo besiperšančio pagonio jaunikio Norvegijos link. Bėg- 
liai, priplaukę Seljos salą, ieškoję prieglobsčio olose (vėliau 
pavadintomis Sunivos olomis). Bet pagonys norvegai, va- 
dovaujami jarlo Hokono, norėję išvyti svetimšalius. Tada 
šie ėmę prašyti Dievą pagalbos, ir jų maldos buvusios iš- 
klausytos: akmenų griūtis užvertusi tas olas ir juos ten pa- 
laidojusi. Vėliau viršum Seljos pasirodęs paslaptingas švie- 
sos stulpas, ir vikingų karalius Ulavas, Trygvės sūnus, įsa- 
kęs surinkti kankinių kaulus ir palaidoti. Sunivos kūnas 
rastas nesuiręs. Ji buvo paskelbta Vestlando šventąja. Šis 
karalius prie olų pastatydino medinę bažnyčią, o 1100 m. 
čia įsikūrė benediktinų vienuolynas. Šią vietą aplankė ir S. 
Undset su sūnumi Hansu. 

99 Priėmus krikščionių tikėjimą... — Norvegija priėmė krikščionybę 
Ulavo I laikais (995—1000). Ją įtvirtinant ypač daug nusi- 
pelnė Ulavas II, 1024 m. suorganizavęs visą Norvegiją ap- 
imančią bažnytinę sistemą. Nuo tada krikščionybė tapo vals- 
tybine religija, o karalius — bažnyčios galva. 

100 Ulavas Ribungas — tai Ulavas, Ulavo, praminto Ribungu, sū- 
nus. Matyt, jo tėvas ėjo išvien su ribungais. (Žr. 83 paaiški- 
nimą.) 

101... po šia siena, vadinama A r k Li o kalnu (orig. under denne brat- 


thammeren, som heter He sten)... — Su šia uola ir jos vieta 

(ji — pietiniame šone užutėkio — norv. viken) siejamas pats 
vietovardis Hestvikenas, pažodžiui Arklio užutėkis. 

102... Gunaras, Jukės sūnus, atsidūręs gyvačių oloje. — Tai vienas XII a. 
islandų sagos apie Sigurdą, Sigmundo sūnų, iš Volsungų 
giminės herojų. Sigurdas Gunarui įgyja už žmoną Brynhil- 
dą, kuri sukursto vyrą nužudyti Sigurdą, bet Gunarą pražu- 
do Atlė, jo sesers Gudrunos vyras. Ši saga siejasi su germa- 
nų epu apie nibelungus. 

103 Skonė (orig. Skdne) — pietinė Švedijos provincija. 

104 požemių būtybės (orig. vetter) — norvegų mitologijoje ir tauto- 
sakoje tai buvo gerosios arba piktosios žemės, vandens ar 
nežemiškojo pasaulio dvasios. 

105 kalno raganos (orig. huldrer) — pasak senųjų norvegų tikėjimų, 
tai antgamtinės moteriškos būtybės, gražios, bet su įdubu- 
sia nugara (orig. med hul rygą) ir karvės uodega, gyvenančios 
kalnuose ir viliojančios jaunus vyrus dainomis ir žaidimais. 

106 Šventasis Laurynas — bažnytinė šventė, švenčiama liepos 21, 
rugpjūčio 10 ar rugsėjo 5 d. 

107 vorbelgenai (orig. vdrbelgene — prasti pavasariniai kailiai) — maiš- 
tininkai, palaikę jarlą Skulę, Bordo sūnų. (Žr. 7 paaiškini- 
mą.) 

108 Surtas — pasak norvegų mitologijos, kalnų dvasia galiūnė, val- 
džiusi šiltąjį Muspelheimeną pietuose. Jis įveikė vaisingu- 
mo deivę Frėją ir siuntė pasauliui viską naikinančias lieps- 
nas. 

109 Esterdalenas (orig. Osterdalen) - didžiulis, 250 km“ slėnis Hed- 
marke. 

110... Ranrikės krašto [žmonės] (orig. ranrikinger). — Šis kraštas da- 
bar yra Švedijoje — tai Bohuslenas (Bohuslūn), tarp Svinesu- 
do ir Idės fiordo ir Giotos upės žiočių. 1101 m. karalių 
derybose, dalyvaujant ir Danijos karaliui, ties šios upės žio- 
timis buvo nustatyta Švedijos ir Norvegijos siena. 

111... [žmonės] nuo Giotos upės (orig. elvegrimer — paž.: upės per- 
sirengėliai)... — Ši upė dabar Švedijoje. (Žr. 110 paaiški- 


nimą.) 

112... pasiuntė vaikus pas žmogų, vardu Benediktas... — Kalbama apie 
1217 m. valstiečių sukilimo vadą kunigą Benediktą (Be- 
nę), laikiusį save karaliaus Magnuso V sūnumi. Jo vadovau- 
jami sukilėliai užėmė Oslą. 

113 Eilipas — baglerių karalius, vyskupo Nikulo sesers sūnus. (Žr. 
82 paaiškinimą.) Baglerių partijai vadovavo nuo 1202 m. 

114 Praėjus trejiems metams nuo karaliaus Skulės žlugimo... — T. y. po 
1240 m. 

115 Torės mėnuo (orig. Torre)... Gjo mėnuo (orig. Gigmdned). — Čia 
atsispindi senovinis norvegų laiko skaičiavimas pagal mė- 
nulio fazes. Torės mėnuo — laikas po Kalėdų mėnesio, ap- 
imantis beveik visą vasarį. Gjo mėnuo — laikas po Torės mė- 
nesio, vasario pabaiga ir didžioji kovo dalis. 

116... prieš Šventąjį Baltramiejų... — T. y. prieš rugpjūčio 24 d. 

117... po Šventojo Mykolo... — T. y. po rugsėjo 29 d. 

118... hercogas Hokonas... — Kalbama apie Hokoną IV Senąjį. (Žr. 
8 paaiškinimą.) 

119... norėdamas priversti [Danijos] karalių... — T. y. Eriką Glipingą. 

120 Konungahela — senovės skandinavų miestas Giotos upės žio- 
tyse (dabartinėje Švedijoje), sugriautas 1135 m. jūros pi- 
ratų. 

121... su trimis mažais karo laivais iš pietrytinių fiordo apygardų... — 
Anuomet karalius turėjo teisę šaukti į jūrų žygį laisvuosius 
pakrančių gyventojus. Kiekviena apygarda privalėjo išruošti 
ir išlaikyti tam tikrą skaičių karo laivų (priklausomai nuo 
gyventojų skaičiaus). Gyventojams reikėjo saugoti pakran- 
tes ir dalyvauti jūrų žygiuose. "Ios prievolės pareikalavo ne- 
mažų išlaidų. 

122... šventojo karaliaus Eriko, Valdemaro sūnaus... — Kalbama apie 
Danijos karalių Eriką Plovpeningą (1216—1250), karalie- 
nės Ingebjorgos tėvą, kuris po mirties buvo kanonizuotas. 

123... Stigas, Anderso sūnus... — Tai danų didikas, vadovavęs kovai 
prieš karalių Eriką Glipingą. Nužudžius karalių pabėgo į 
Norvegiją. 

124... dieną prieš pirmą žiemos naktį... — Anų laikų Norvegijoje žie- 
mos pradžia buvo laikoma spalio 14 d. naktis. 

125 minoritai — Mažesniųjų brolių ordinas (lot. Ordo fratrum mino- 
rum), gausiausia ir įtakingiausia pranciškonų ordino (įkur- 
to 1200 m. Pranciškaus Asyžiečio) šaka. Tai buvo pirmieji 
elgetaujantys vienuoliai. 

126 Švento Kryžiaus Išaukštinimo dienės... - Minima bažnytinė šven- 
tė švenčiama pavasarį ir rudenį — gegužės 3 ir rugsėjo 4 d. 

127 Per Šventąją Agotą... — Bažnytinė šventė, švenčiama vasario 5 d. 

128... prieš Šventąjį Motiejų... — Bažnytinė šventė, švenčiama gegu- 
žės 14 d. 

129 Apie Šventąjį Blažiejų... - Bažnytinė šventė, švenčiama vasario 3 d. 

130 Šventasis Grigalius — bažnytinė šventė, švenčiama kovo 12 d. 

131... pasakas apie milžines (orig. gygrer)... — Pasak norvegų mito- 
logijos, tai moterys milžinės, gyvenančios kalnų olose. Jos — 
didelės galiūnės, gebančios peržengti plačius slėnius, nu- 
mesti didžiules uolas ant bažnyčių ir t. t. 

132... grijo nagai (orig. gamsklgr)... — Taip viduramžiais šiaurėje 
buvo vadinami maži geriamieji ragai, padirbti iš pietų ožkų 
ar ožiams giminingų gemzių ragų; jie turėjo kojelę, panašią 
į grifo nagus. 

133... pro mirties vartus (orig. gjennom Helgrinden, paž.: pro Helės 
vartus)... — Helė (Hel) — šiauriečių mirties deivė. 

134... gulėjo sukaustytos šalčio ir miego lyg kregždės jūros dugne žiemos 
metą. — Šis palyginimas paremtas vienu iš senųjų norvegų 


liaudies tikėjimų. 

